
HEKTORAS 


ektoras dar užmerktomis akimis tingiai ištiesė ranką skersai 

lovos. Sapnas pamažu tirpo, nebeįstengė jo prisiminti. Gerai. 
Aiša jau atsikėlusi. Jis pergalingai pabezdėjo, panardindamas veidą 
giliai į pagalvę, kad išvengtų lipnaus metano dvoko. Nenoriu miegoti 
vaikinų persirengimo kambaryje, skųsdavosi Aiša tais retais atvejais, 
kai jis užsimiršdavo būdamas su ja. Metams bėgant jis išmoko suval- 
dyti savo kūną, leisti sau atsipalaiduoti tik vienatvėje; bezdėdamas 
ir šlapindamasis duše, riaugėdamas vienas automobilyje, nesipraus- 
damas ir nevalydamas dantų visą savaitgalį, kai ji būdavo išvykusi į 
konferencijas. Jo žmona tikrai ne davatka, ji tik, rodės, sunkiai tole- 
ravo vyriško kūno kvapus ir garsus. Jam asmeniškai nebūtų sunku 
užmigti merginų persirengimo kambaryje, apsuptam drėgno, svai- 
gaus saldžios jaunos putės kvapo. Lyg plūduriuodamas, vis dar pu- 
siau įstrigęs švelniuose miego gniaužtuose, jis apsivertė ant nugaros 
ir nuspyrė nuo savęs paklodę. Saldi jauna putė. Jis pasakė tai balsu. 

Konė. 

Vos apie ją pagalvojus, miegai paleido jį iš savo gniaužtų. Aiša, iš- 
girdusi jo mintis, pamanytų, kad jis iškrypėlis. Bet jis neabejotinai 
toks nebuvo. Jis paprasčiausiai mylėjo moteris. Jaunas, senas, dar tik 
pradedančias žydėti ir jau imančias vysti. Ir nedrąsiai, beveik susigėdęs 
dėl savo tuštybės, jis suprato, kad ir moterys jį myli. Moterys myli jį. 

Kelkis, Hektorai, tarė jis sau. Laikas treniruotei. 


Treniruotę sudarė eilė pratimų, kuriuos jis atlikdavo kas rytą 
be išimčių. Tai trukdavo daugių daugiausia dvidešimt minučių. 
Retkarčiais, jei pabusdavo su skaudama galva ar pagiringas, arba ir 
viena, ir kita, ar paprasčiausiai apimtas nuobodulio, kuris, atrodė, 
veržias iš jo įsivaizduojamos sielos gelmių, jis sugebėdavo užbaigti 
viską greičiau nei per dešimt minučių. Svarbiausia buvo ne tikslus 
pratimų eigos laikymasis, bet apskritai juos atlikti — net sirgdamas 
jis prisiversdavo mankštintis. Jis atsikeldavo, pagriebdavo sportines 
kelnes, apsivilkdavo dieną prieš tai dėvėtus marškinėlius ir tada at- 
likdavo devynis tempimo pratimus, kiekvieną iš pratimų išlaikyda- 
mas tol, kol suskaičiuodavo iki trisdešimt. Po to atsiguldavo miega- 
majame ant kilimo ir atlikdavo šimtą penkiasdešimt atsisėdimų iš 
gulimos padėties ir šimtą penkiasdešimt atsispaudimų. Pabaigdavo 
dar vienu trijų tempimo pratimų ciklu. Po to eidavo į virtuvę ir 
įjungdavo kavavirę prieš eidamas į pieno barą gatvės gale nusipirkti 
laikraščio ir pakelio cigarečių. Grįžęs namo įsipildavo kavos, išeida- 
vo į namo užpakalinę verandą, prisidegdavo cigaretę, atsiversdavo 
sporto skyrelį ir imdavo skaityti. Tą akimirką — su išskleistu prieš 
jį laikraščiu, su karčiu kavos kvapu šnervėse, su pirmuoju aštriu ta- 
bako dūmu, — kad ir kokios būtų buvusios bėdos, menki niekai, 
praėjusios ar ateinančios dienos stresai ir rūpesčiai, visa tai buvo 
nesvarbu. Tą akimirką, tą trumpą akimirką, jis būdavo laimingas. 

Dar vaikystėje Hektoras atrado, kad vienintelis būdas kovoti 
su inertišku, slopiu miego džiaugsmu — tai pralėkti tiesiai per jį, 
priversti akis atsimerkti ir šokti stačiai iš lovos. Bet šį — vienintelį — 
kartą jis vėl atsigulė ir leido savo šeimos garsams jį švelniai išbudinti. 
Aiša buvo įjungusi virtuvės stereoaparatūrą, klasikinės muzikos ra- 
dijo stotį, namai buvo užtvindyti Bethoveno Devintosios simfoni- 
jos. Iš poilsio kambario jis girdėjo sklindant kompiuterinio žaidimo 
elektroninius cypsėjimus ir metalinį aidą. Minutėlę pagulėjo neju- 
dėdamas, po to numetė paklodę ir nužvelgė savo nuogą kūną. Pakė- 


lė dešiniąją koją ir stebėjo, kaip ji trenkiasi argal ant lovos. Šiandien 
bus toji diena, Hektorai, pasakė jis sau. Šiandien bus toji diena. Jis 
pašoko iš lovos ir užsimovė raudonas trumpikes, užsitempė per gal- 
vą marškinėlius, ilgai, garsiai nusišlapino miegamojo tualete ir įlėkė 
į virtuvę. Aiša mušė virš keptuvės kiaušinius, ir jis pabučiavo jos 
kaklą. Virtuvė kvepėjo kava. Jis išjungė radiją per patį crescendo. 

— Ei, aš šito klausiausi. 

Hektoras peržvelgė kompaktinių diskų, sumestų prie grotuvo, krū- 
velę. Ištraukė vieną diską iš dėžutės ir įdėjo į aparatą. Spaudinėjo myg- 
tuką, kol rado norimą takelį, tada nusišypojo, suskambus pirmosioms 
užtikrintoms Lui Armstrongo natoms. Jis vėl pabučiavo žmonai kaklą. 

— Šiandien turi būti Saėmo', — sušnibždėjo jis jai. — Turi būti 
„West End Blues“. 

Hektoras atliko pratimus lėtai skaičiuodamas iki trisdešimt ir 
lėtai, ritmingai kvėpuodamas. Pertraukose tarp kiekvienos iš prati- 
mų serijų lėtai siūbavo į taktą augančiam džiazo muzikos jausmui. 
Jis stengėsi, kad su kiekvienu atsisėdimu pajustų susitraukiant pilvo 
raumenis, per kiekvieną atsispaudimą siekė jausti tempimą tricep- 
suose ir krūtinės raumenyse. Šiandien jis norėjo jausti savo kūną. 
Norėjo žinoti, kad jo kūnas gyvas, stiprus ir pasirengęs. 

Pabaigęs treniruotę, nusibraukė nuo kaktos prakaitą, pasiėmė 
marškinius nuo grindų, kur buvo nusviedęs juos praėjusį vakarą, ir 
įsimovė į sandalus. 

— Ar nori ko nors iš parduotuvėlės? 

Aiša, pasižiūrėjusi į jį, nusijuokė: 

— Atrodai kaip valkata. 

Ji niekada neišeitų iš namų be makiažo ar tinkamai neapsiren- 
gusi. Aiša tikrai nevartojo daug kosmetikos; jai to nereikėjo — tai 
buvo vienas iš tų dalykų, kurie iš pat pradžių jį patraukė. Jam nie- 


* Luiso Armstrongo pravardė. (Čia ir toliau pastabos vertėjos.) 


kada nepatiko merginos, storai užsitepusios kreminės pudros, birios 
pudros ir lūpų dažų. Hektoro nuomone, taip išsidažiusios moterys 
atrodo kaip pasileidėlės. Nors suprato, kokia juokingai konservatyvi 
yra jo nuomonė, negalėjo prisiversti žavėtis stipriai dažyta moterimi, 
nesvarbu, kokia objektyviai graži ji bebūtų. Aišai nereikėjo makia- 
žo. Jos tamsi oda buvo elastinga, švari, o jos didelės, giliai įdubusios, 
įkypos akys švietė ilgame, ploname, skulptūriškame veide. 

Hektoras pažvelgė žemyn į savo įsispiriamus sandalus ir nusi- 
šypsojo: 

— Tai ar gali šis valkata atnešti tau ko nors iš parduotuvėlės? 

Ji pakratė galvą: 

— Neee. Bet tu šįryt važiuosi į prekybos centrą, ar ne? 

— Sakiau, kad važiuosiu, argi ne? 

Ji pakėlė akis į virtuvės laikrodį: 

— Geriau paskubėk. 

Jis nieko neatsakė, susierzinęs dėl jos komentaro. Šįryt jis neno- 
rėjo skubėti. Troško daryti viską lėtai ir ramiai. 


Jis paėmė šeštadieninį laikraštį ir numetė dešimties dolerių kupiūrą 
ant prekystalio. Ponas Lingas jau ištiesė ranką prie auksinio „Peter 
Jackson Super Milds“ cigarečių pakelio, bet Hektoras jį sustabdė. 

— Ne, ne šiandien. Šiandien aš noriu „Peter Styuvesant Reds“ pa- 
kelio. Minkšto pakelio. Gal duokit du, - Hektoras atsiėmė dešim- 
ties dolerių banknotą ir padėjo ant prekystalio dvidešimt. 

— Jūs keičiat rūkalas? 

— Mano paskutinė diena, pone Lingai. Tai bus mano paskutinė 
rūkymo diena. 

— Labai gerai, — senasis vyras šypsojosi jam. — Aš rūkau tik tris 
per diena. Vieną rytas, vieną po vakarienė, ir vieną, kai baigiu par- 
duotuvėje. 

— Būtų gerai, kad ir aš taip galėčiau. 

Paskutinieji penkeri metai buvo metimo ir vėl pradėjimo rūkyti 
karuselė, pasižadėjimų sau, kad jis gali rūkyti penkias per dieną, ko- 
dėl gi ne, penkios per dieną nepadarytų daug žalos; bet jis negalėjo 
susilaikyti greitosiomis nesurūkęs viso pakelio iki pabaigos. Ir taip 
kiekvieną kartą. Jis pavydėjo senajam kinui. Būtų norėjęs surūkyti 
tris, keturias, penkias per dieną. Bet negalėjo. Cigaretės jam buvo 
kaip pagiežinga meilužė. Jis rasdavo savyje ryžto, pakišdavo pakelį 
po tekančiu vandeniu ir išmesdavo jį į šiukšliadėžę nusprendęs nieka- 
da neberūkyri. Jis bandė tiesiog staiga mesti rūkyti, išbandė hipnozę, 
pleistrus, kramtomąją gumą; kelias dienas, savaitę, kartą net mėnesį 
jis sugebėjo atsispirti pagundai. Bet po to paslapčia surūkydavo ci- 
garetę darbe, bare ar po vakarienės, ir tuoj pat vėl įkrisdavo į savo 
atstumtosios meilužės glėbį. Ir jos kerštas būdavo reiklus. Jis vėl ją 
dievindavo, negalėdamas prastumti be jos ryto. Jai buvo neįmanoma 
atsispirti. Vieną sekmadienio rytą, kai vaikai buvo pas jo tėvus, jie 
su Aiša mėgavosi maloniu, lėtu, lengvu, žavingu seksu ir jis apglėbęs 
ją sušnibždėjo: aš tave myliu, tu mano didžiausias džiaugsmas, tu 
mano didžiausia aistra, o ji atsisuko su sardoniška šypsena ir atsakė: 
ne, ne aš — cigaretės yra tavo tikroji meilė, cigaretės tavo tikroji aistra. 

Barnis buvo žiaurus ir sekinantis — jie šaukė vienas ant kito va- 
landų valandas. Jinai įskaudino jį, pakirto jo išdidumą, ypač kai jis 
mirtinai išsigando supratęs, jog tik karštligiškai čiulpdamas ciga- 
retes sugeba šiek tiek tvardytis barnio metu. Jis apkaltino ją, kad ji 
mano visada esanti teisi ir yra miesčioniška puritonė, o ji atsikirto 
išvardydama visas jo silpnybes: jis esąs tinginys ir pilnas tuštybės, 
pasyvus ir egoistiškas, neturįs jokios valios. Jos kaltinimai skaudino, 
nes jis žinojo, kad jie teisingi. 

Taigi, jis nutarė mesti. Šį kartą iš tikrųjų mesti. Jis nesivargino 
jai apie tai sakyti; nebūtų galėjęs pakęsti jos skepticizmo. Bet jis 
ketino mesti. 


Rytas buvo šiltas, ir, prieš sėsdamasis su kavos puodeliu verando- 
je prie stalo, jis nusirengė iki marškinėlių. Vos tik prisidegė cigaretę, 
pro užpakalines duris įlėkė Melisa ir šaukdama puolė jam į glėbį. 

— Adamas neleidžia man žaisti! — ji garsiai verkė. Hektoras užsi- 
kėlė dukrą ant kelių ir paglostė jai veidą. Leido mergaitei išsiverkti. 
Jam šito nereikia, jis šito nenori, tik ne šį rytą. Tenori ramiai surū- 
kyti cigaretę. Niekada nėra užtektinai ramybės. Bet jis žaidė su du- 
kros plaukais, pabučiavo kaktą, laukė, kol ašaros išseks. Jis užgesino 
cigaretės nuorūką, ir Melisa stebėjo, kaip blėsta dūmai. 

— Tau nereikėtų rūkyti, tėveli. Tai sukelia vėžį. 

Ji mechaniškai kartojo perspėjimus, išmoktus mokykloje. Jo 
vaikams sunkiai sekėsi išmokti daugybos iš aštuonių lentelę, bet 
jie žinojo, kad rūkydamas gausi vėžį ir kad nesaugus seksas sukelia 
venerines ligas. Susilaikė jos nesubaręs, tik paėmė ją ant rankų ir 
nunešė į poilsio kambarį. Adamas buvo įnikęs į kompiuterinį žaidi- 
mą ir nepakėlė akių. 

Hektoras giliai įkvėpė. Jam norėjosi įspirti tingiam mažajam 
šunsnukiui, bet jis tik patėškė dukrą šalia sūnaus ir pagriebė iš ber- 
niuko žaidimo valdymo pultelį. 

— Dabar tavo sesers eilė. 

— Ji kūdikis. Ji niekam tikus. 

Adamas tvirtai apsivijo save rankomis ir maištingai spoksojo į 
tėvą, berniuko minkštas pilvas pūpsojo virš džinsų juosmens. Aiša 
tvirtino, kad sūnaus vaikiškas apkūnumas išnyks paauglystėje, bet 
Hektoro tai neįtikino. Berniukas buvo apsėstas ekranų: kompiute- 
rio, televizoriaus, savo „Play Station“ žaidimo. Jo nerangumas erzi- 
no Hektorą. Jis visada didžiavosi savo puikia išvaizda ir treniruotu 
kūnu; paauglystėje buvo gana geras futbolo žaidėjas ir dar geresnis 
plaukikas. Sūnaus apkūnumą jis suvokė kaip nepagarbą sau asme- 
niškai. Kartais jis nesmagiai pasijusdavo būdamas su Adamu viešu- 
moje. Suprasdamas, kokios gėdingos jo mintys, jis niekada niekam 

jų neatskleidė. Bet negalėjo prisiversti nesijausti nusivylęs, ir, rodės, 
visąlaik bardavo sūnų: „Ar tu turi visą dieną sėdėti prie televizo- 
riaus? Tokia puiki diena, kodėl tau nepažaidus lauke?“ Adamo at- 
sakymas būdavo tyla, paniūrimas, ir tai tik stiprindavo Hektoro 
susierzinimą. Jis turėdavo prikąsti liežuvį, kad neimtų įžeidinėti 
vaiko. Retkarčiais sūnus žvilgtelėdavo į jį toks įskaudintas ir suglu- 
męs, kad Hektoras pajusdavo nepakeliamą gėdą. 

— Nagi, bičiuli, leisk savo sesei pabandyti. 

— Jinai jį sugadins. 

— Leidi tuojau pat. 

Berniukas numetė valdymo pultelį ant grindų, netvirtai atsi- 
stojo ant kojų ir supykęs nulėkė į savo miegamąjį, užtrenkdamas 
paskui save duris. 

Griebdama tėvo ranką, Melisa nulydėjo brolį žvilgsniu. 

— Aš noriu žaisti, — ji ir vėl verkė. 

— Žaisk viena. 

— Aš noriu žaisti su Adamu. 

Hektoras pačiupinėjo cigarečių pakelį kišenėje. 

— Tai sąžininga, kad ir tu turi galimybę pažaisti vaizdo žaidimus. 
Adamas elgėsi nesąžiningai. Už kelių minučių jis ateis ir žais su 
tavim, pamatysi, — jis sąmoningai kalbėjo monotoniškai, iš banalių 
frazių formuodamas beveik vaikišką prodainių ritmą. Bet Melisa 
nenurimo. 

— Aš noriu žaisti su Adamu! — suklykė ji ir stipriau sugniaužė 
jo ranką. Jo pirminis instinktas buvo nustumti ją tolyn nuo savęs. 
Pasijutęs kaltas, švelniai paglostė mažosios mergaitės plaukus ir pa- 
bučiavo jos viršugalvį. 

— Ar nori eiti su manimi į parduotuvę? 

Klyksmas nutilo, bet Melisa dar nebuvo pasiruošusi pasiduoti. Ji 
liūdnai spoksojo į duris, kurias užtrenkė už savęs Adamas. 

Hektoras papurtęs išlaisvino savo ranką iš josios: 

— Tu gali pasirinkti, mieloji. Gali pasilikti čia ir viena pati žaisti 
vaizdo žaidimus, arba tu gali eiti su manimi į parduotuvę. Ko tu 
labiau norėtum? 

Mergaitė neatsakė. 

— Na, žinoma, — Hektoras patraukė pečiais ir prisidėjo cigaretę 
prie lūpų. — Zzvo sprendimas, — jis nuėjo į virtuvę, o dukra ir vėl 
pradėjo verkti. 

Aiša šluostėsi rankas. Ji parodė į laikrodį. 

— Žinau, žinau. Aš tik noriu ramiai surūkyti vieną sušiktą ciga- 
retę. 

Jis manė, kad ir Aiša prisidės prie nukreipto prieš jį tą rytą ap- 
maudavimo choro, bet jos veide pasirodė ironiška šypsenėlė, ir ji 
pabučiavo jam į žandą. 

— Taip, tai kuris iš jų kaltas? 

— Adamas. Neabejotinai Adamas. 

Jis atsisėdo verandoje ir surūkė savąją cigaretę. Girdėjo Aišą ra- 
miai kalbant su dukra. Jis žinojo, kad ji dabar klūpės ant kelių šalia 
Melisos, žaisdama su valdymo pulteliu. Jis taip pat žinojo, kad už 
kelių minučių Adamas pasirodys iš savo kambario ir atsisės ant so- 
fos stebėti, kaip jo mama ir sesuo žaidžia. Už kelių akimirkų vaikai 
žais kartu, o Aiša išspruks atgal į virtuvę. Jis žavėjosi savo žmonos 
kantrybe, jautė savosios trūkumą. Kartais jis klausdavo savęs, kaip 
jo vaikai galės gerbti jį, kai paaugs. Ir apskritai, ar jie jį myli? 


Konė jį myli. Ji jam tai pasakė. Jis žinojo, kad ištarti tuos žodžius jai 
buvo labai sunku, tai sukėlė jai vos ne fizinį skausmą, kad ji vos jais 
nepaspringo. Merginos kančia pabrėžė jo paties gėdą. Aiša, žinoma, 
dažnai sakydavo jam, kad jį myli, bet visada ramiai, atsainiai; taip, 
lyg nuo pat jų santykių pradžios buvo tikra, kad ir jis atsako jai tuo 
pačiu. Prisipažinimas meilėje niekada neturėtų būti beaistris. Konė 

išspjovė žodžius apimta siaubo, nežinodama ar netikėdama, kokios 
bus jų pasekmės. Ji nedrįso pažvelgti į jį tai sakydama, ir tuoj pat 
po to įsikišo plaukų sruogą į burną. Jis švelniai nubraukė sruogą ir 
pabučiavo ją į lūpas. 

— Ir aš tave myliu, — atsakė jis. 

Ir jis myli, jis neabejotinai myli. Jau kelis mėnesius jis iš esmės 
nesugebėjo galvoti apie nieką kitą. Bet nedrįso pirmas ištarti tų Žo- 
džių Konei. Ji pasakė juos pirmoji. Ji privalėjo pasakyti juos pirmoji. 


— Ar dar turi užsilikusio valiumo'? 

— Ne, - jis girdėjo Aišos balse priekaištą ir pastebėjo, kaip ji metė 
greitą žvilgsnį į virtuvės laikrodį. 

— Aš turiu sočiai laiko. 

— Kam tau reikia valiumo? 

— Man jo nereikia. Aš jo paprasčiausiai noriu. Tik noriu atsipa- 
laiduoti prieš vakarėlį. 

Aiša staiga nusišypsojo, jos akys buvo spindinčios ir šelmiškos. 
Jis įsriegė cigaretę į peleninę, įžengė pro stiklines duris ir suėmė 
žmoną į glėbį. 

— Aš turiu sočiai laiko, aš turiu sočiai laiko, — dainavo jis. Tada 
pabučiavo žmonos kairiosios rankos pirštus, užuodė aštrų kmynų ir 
žaliosios citrinos kvapą. Ji atsakė bučiniu, o po to švelniai jį nustūmė. 

— Ar tu taip labai prieš jį nusistatęs? 

— Ne, žinoma, ne, — jam neabejotinai labiau patiktų, jei netu- 
rėtų aukoti šeštadienio vakaro ir priiminėti šeimos narių, draugų 
ir kolegų iš darbo; jis neabejotinai mieliau praleistų paskutiniąją 
savo kaip rūkoriaus gyvenimo dieną darydamas kažką tik dėl savęs. 
Bet Aišai nedidelis šio vakaro pobūvis buvo būdas atsimokėti už 


* Raminamieji vaistai. 

nesuskaičiuojamus kvietimus į vakarienes ir pobūvius. Aiša tikėjo, 
kad jie skolingi tai savo draugams ir pažįstamiems. Hektoras tokio 
įsipareigojimo nejautė. Bet jis buvo genialus šeimininkas ir suprato, 
koks svarbus šis vakaras jo žmonai. Ir visada didžiavosi tuo faktu, 
kad jie abu vienodai gerbia ir toleruoja šeimą. 

— Aš neprieštarauju, tik norėčiau šiek tiek valiumo. Tam atvejui, 
jei mama šįvakar nutartų prie manęs prisikabinti. 

— Tai ne prie tavęs ji kabinsis, — Aiša vėl metė žvilgsnį į laikro- 
dį. - Nežinau, ar aš turiu laiko nueiti iki darbo ir paimti tau vaistų. 

— Nieko baisaus. Užsuksiu į tavo darbą ir paimsiu juos grįžda- 
mas iš prekybos centro. 

Duše šilroms vandens čiurkšlėms krentant jam ant galvos ir pe- 
čių, aplinkui kylant garams, jis pažvelgė žemyn į savo liekną kūną, 
į savo storą suglebusią varpą ir nusikeikė. Tu toks bjaurybė, toks su- 
šiktas meluojantis bjaurybė. Jis nustebo supratęs, kad kalba garsiai. 
Jo kūnu perbėgo pažeminimo drebulys, ir jis staigiai išjungė karšto 
vandens čiaupą. Ledinio vandens šokas ant galvos ir pečių nepadėjo 
jam atsikratyti sąžinės graužaties. Net ir vaikas būdamas, Hektoras 
niekada neturėjo laiko fantazavimams ar racionalių paaiškinimų 
paieškoms. Jis žinojo, kad jam tikrai nereikia valiumo ir vienintelė 
priežastis, kodėl jis sakė, kad jam jo reikia, buvo noras pamatyti 
Konę. Jis galėjo paprasčiausiai nutarti pravažiuoti pro Aišos kliniką 
ir nesustoti pasiimti tablečių. Galėjo, bet žinojo, kad to nepadarys. 
Jis nė karto nedrįso pažvelgti į savo atvaizdą veidrodyje, kai šluos- 
tėsi drėgnu rankšluosčiu, kvepiančiu muilu, juo pačiu ir jo žmona. 
Tik miegamajame, braukdamas per plaukus nedideliu plaukų vaško 
kiekiu suvilgytus pirštus, jis išdrįso pasižiūrėti į savo atvaizdą. Jis 
pastebėjo žilus plaukus ant smilkinių ir neskusto smakro, raukšles 
burnos pakraščiuose. Bet jis taip pat matė, kad jo žandikaulis vis 
dar tvirtas, plaukų vis dar daug, ir jis atrodo jaunesnis nei keturias- 
dešimt trejų metų. 

Hektoras švilpavo bučiuodamas žmoną. Pagriebė nuo virtuvės 
stalo pirkinių sąrašą ir automobilio raktus. 

Kai užvedė mašiną, jo ausis atakavo pasibaisėtina bliaunanti 
popdaina. Jis skubiai perjungė radijo stotį, ne į džiazą, bet į ramų 
monotonišką gaudesį. Aiša dieną prieš tai ėmė vaikus iš mokyklos 
ir leido jiems pasirinkti radijo stotį. Jis niekada neleisdavo jiems 
diktuoti, ko bus klausomasi automobilyje, ir Aiša vis pasišaipydavo 
iš jo griežtumo. 

— Ne, - atkakliai laikėsi savo jis. — Jie galės klausytis tokios mu- 
zikos, kokios nori, kai jų skonis susiformuos. 

— O, dėl Dievo, Hektorai, jie vaikai, jie neturi skonio. 

— Gerai, bet jie jo neišsiugdys klausydamiesi sumauto populia- 
riausių dainų keturiasdešimtuko šūdo. Aš darau jiems paslaugą. 

Tai visada prajuokindavo Aišą. 


Parduotuvės automobilių stovėjimo aikštelė buvo pilna, ir jis lėtai 
vingiavo, kol sugebėjo rasti, kur pastatyti automobilį. „Commo- 
dore“ — patikimas, patogus ir nuobodus — buvo ginčo sprendimas, 
tąkart Hektoras nusileido. Anksčiau jie važinėjo surūdijusiu sep- 
tintojo dešimtmečio pabaigos „Peugeot“, kuris neturėjo rankinio 
stabdžio ir kurio jie atsikratė vos tik Adamui gimus; tvirtas aštun- 
tojo dešimtmečio „Datsun 200B“ išleido paskutinę dvasią kažkur 
tarp Kofs Harboro ir Bairon Bėjaus, kai Adamui buvo šešeri, o 
Melisa tebuvo kūdikis; milžiniškas naujausio modelio „Chrysler 
Valiant“, atrodė, buvo nesunaikinamas ir daugybę kartų gabeno 
jo šeimą pirmyn ir atgal per visą šalį lankyti Aišos giminių Per- 
te. Šį automobilį pavogė du jaunuoliai, apsvaigę nuo alkoholio ir 
benzino dujų. Jie sudaužė jį, įsirėžę į telefono būdelę Lalore, o tada 
apipylė vidų benzinu ir padegė. Hektoras vos neapsiverkė tai suži- 
nojęs iš policininkų. Tada Aiša pareiškė, kad jos nedomina jokios 

senesnės nei dešimties metų mašinos. Ji norėjo saugaus ir mažiau 
pinigų ryjančio automobilio. Hektoras nenoriai sutiko. Bet jis vis 
dar svajojo apie dar vieną „Valiant“ — arba apie dviejų durų pikapą, 
arba apie seną „EJ Holden“. 

Jis pasirąžė automobilio sėdynėje, nuleido automobilio langą, 
prisidegė cigaretę ir išsitraukė pirkinių sąrašą. Kaip paprastai, Aiša 
buvo kruopšti ir skrupulinga nurodydama tikslų norimų produktų 
kiekį. Dvidešimt penki gramai žaliojo kardamono sėklų (ji nieka- 
da nepirko prieskonių dideliais kiekiais, nes manė, kad jie greitai 
išsivadėja). Devyni šimtai gramų kalmarų (Hektoras prašys kilo- 
gramo; jis visada apvalindavo — link didesnio skaičiaus, ne mažes- 
nio). Keturi baklažanai (skliausteliuose ji nurodė, kad europietiškų, 
ne azijietiškų, šis nurodymas buvo pabrauktas). Hektoras šypsojosi 
skaitydamas sąrašą. Jo žmonos polinkis prie tvarkos kartais jį er- 
zindavo, bet jis žavėjosi jos efektyvumu ir gerbė jos ramų būdą. Jei 
pasiruošimas vakarėliui būtų paliktas jam, tai būtų chaotiška ir su- 
keltų paniką. Bet Aiša buvo organizuotumo stebuklas, ir už tai jis 
buvo dėkingas. Jis žinojo, kad be jos jo gyvenimas sugriūtų. Aišos 
patikimumas ir sumanumas jį teigiamai veikė, jis aiškiai tą matė. 
Jos ramumas švelnino jo pavojingą impulsyvumą. Net jo motina, 
kuri iš pradžių baisiai piktinosi jo draugyste su inde, tai pripažino. 

— Tau pasisekė, kad ją turi, — primindavo ji jam graikiškai. - Die- 
vai žino, su kokia čigone būtum galų gale susidėjęs, jei nebūtum jos 
radęs. Tu neturi savitvardos. Niekada neturėjai jokios savitvardos. 


Pakrovęs dėžę su daržovėmis ir vaisiais į automobilio bagažinę, jis 
neskubėdamas ėjo į kulinarijos skyrių. Jauna moteris, žengianti 
prieš jį, mūvėjo džinsus, standžiai aprempiančius jos apvalius, gun- 
dančiai mažus sėdmenis. Jos juodi plaukai buvo ilgi, besisūpuojan- 
tys iš vieno šono į kitą. Hektoras spėjo, kad ji viernamietė. Jis lėtai 

žengė paskui ją. Parduotuvės triukšmas ir klegesys išnyko; vieninte- 
lis dalykas, kuris egzistavo, tai idealus grakščiai priešais jį plaukian- 
tis užpakalis. Moteris įlėkė į kepyklą, ir Hektoras pabudo iš savo 
svajonės. Jam reikėjo nusišlapinti. 
Plaudamasis rankas ir spoksodamas į purviną veidrodį, jis pakratė 
galvą, žvelgdamas į savo atvaizdą. Tada vėl prisiminė motinos žodžius. 
— Neturi jokios savitvardos. 


Jis sėdėjo prie klinikos pastatytoje mašinoje, rūkydamas ir klausy- 
damasis Arto Bleikio ir „Ihe Messengers“. Aštrūs, ausį rėžiantys 
„Nakties Tunise“ rago garsai visada atrodė jam pilni jausmingumo ir 
raminantys. Kai suprato, kad siekia trečios cigaretės, skubiai išjungė 
muziką, iššoko iš automobilio ir žengė per gatvę. 

Laukiamasis buvo pilnas. Liesa pagyvenusi moteris laikė tvirtai 
suspaudusi kartoninę katėms nešioti skirtą dėžę, iš kurios be pers- 
tojo sklido sielvartingi, graudūs garsai. Dvi jaunos moterys sėdėjo 
ant sofos, vartydamos žurnalą, o vienišas juodas špicas sėdėjo prie 
jų kojų. Konė kalbėjo telefonu. Pamačiusi jį įeinant, vos pastebimai 
sausai šyptelėjo ir nusuko žvilgsnį. Ji paprašė kito skambinančiojo 
palaukti, tada tęsė pokalbį. 

— Aš einu ten, — sušnibždėjo jis jai, rodydamas į koridoriaus galą. 

Ji linktelėjo galva. Eidamas pro uždarytas konsultacinio kabi- 
neto duris į chirurginį, jautė, kaip jam užima kvapą. Mergina vertė 
ji jaustis kaip ant adatų. Matyti Konę visada būdavo sunku, tai 
keldavo jame lyg ir sąmyšį. Matydamas ją, jis vėl tapdavo droviu, 
nekalbiu berniuku, koks buvo mokykloje, visi brandos metai kaž- 
kur pradingdavo. Tuo pačiu suprato jaučiąs didelį pasitenkinimą, 
malonumą, visą jo kūną užliejančią šilumą: kai būdavo su ja, jautėsi, 
lyg būtų išėjęs iš šešėlio į šiltą gaivinančią saulę. Pasaulis atrodydavo 
šaltesnis, kai Konės nebūdavo šalia. Ji darė jį laimingą. 


— Ką tu čia veiki? — Konės klausime nebuvo nieko grėsmingo. 
Jos rankos buvo sukryžiuotos, o plaukai surišti į storą arklio uodegą. 

— Atrodo, jūs užsiėmę. 

— Šeštadieniais mes visada užsiėmę. 

Ji priėjo prie rentgeno stalo ir ėmė nurinkinėti pūkelius nuo 
šviesiai mėlynos paklodės, dengiančios aparatą. Jis girdėjo, kaip 
konsultaciniame kabinete urzgia šuo. 

Konė užsispyrusiai nežiūrėjo į jį. Ji neturėjo supratimo, kaip su 
juo elgtis, kai jie būdavo kartu viešumoje, ir tai visada vertė jį labai 
aiškiai pajusti, kokia ji jauna: spuogų gūburėlis kairėje apatinės lū- 
pos pusėje, strazdanos ant nosies, nerangiai nuleisti pečiai. Atsistok 
tiesiai, norėjo pasakyti jis jai, nesigėdyk, kad tu aukšta. 

— Aiša prašė manęs paimti valiumo. 

Paminėjus jo žmonos vardą, Konė pažvelgė į jį ir puolė veikti. 

— Vaistai konsultaciniame kabinete. 

— Galiu palaukti, kol Brendanas pabaigs reikalus su klientu. 

— Nieko tokio, aš arnešiu, — ji nuskubėjo koridoriumi ir grįžo su pen- 
kiomis tabletėmis mažame plastikiniame maišelyje. — Ar tiek užteks? 

— Žinoma, - jis paėmė maišelį ir, tai darydamas, švelniai perbrau- 
kė pirštu per jos riešą. Mergina nusuko akis, bet rankos neatitraukė. 

— Gal gali duoti cigaretę? — dabar ji žiūrėjo tiesiai į jį, jos ryš- 
kiai mėlynos akys metė jam tuo prašymu iššūkį. Brendanas garsėjo 
savo nusistatymu prieš rūkymą ir nepalankiai pažiūrėtų į taktą, kad 
Hektoras duoda cigaretę paauglei. Ne, ne paauglei, Konė yra jauna 
moteris. Konės iššūkis atrodė sąmoningas, provokuojantis; jos pri- 
mygtinis žvilgsnis sukėlė jam erotinį jaudulį. Jis davė jai cigaretę. 
Konė atidarė duris į verandą ir jis jau ketino sekti iš paskos. 

— Pasaugok, ar Brendanas neateina, gerai? Ar jei kas įeis pro 
paradines duris, - duodama instrukcijas, ji vis dar šnekėjo su lon- 
donietišku akcentu. Jis linktelėjo galvą, ir mergina užtrenkė paskui 
save tinklines duris. 

Pro operacinės langą jis gėrėdamasis stebėjo, kaip ji rūko. Jį ža- 
vėjo stori šviesūs plaukai, apvalus užpakalis ir ilgos, stiprios kojos, 
per daug aptemptos juodais džinsais. Gracingas kaklo linkis. Su- 
skambėjo telefonas, ir ji numetė cigaretę, užgesino ją įspaudusi į 
žemę ir įmetė į didelę pramoninę šiukšliadėžę. Ji prisilietė prie jo 
eidama link telefono. 

— Labas rytas, paskambinote į Hogarto kelio veterinarijos klini- 
ką, čia Konė. Ar galėtumėt lukterėt? — ji atsisuko į jį. - Ar dar kuo 
galėčiau padėti? 

Jis pakratė galvą: 

— Iki pasimatymo šią popietę. 

Jos veidu perbėgo pasimetimo šešėlis, ir jį vėl apstulbino jos jau- 
numas, jos paaugliškumas naivumas, kurio ji taip nekentė savyje. 
Jis norėjo pagirti ją, kad išmetė cigaretės nuorūką į šiukšlių dėžę, 
bet susilaikė, nes žinojo, kad ji suprastų bet kokią pastabą kaip glo- 
bėjiškumą. Iš dalies tai būtų buvusi tiesa. 

— Barbekiu mūsų namuose, — priminė jis jai. 

Nepasakiusi nė žodžio, ji nusisuko. 


— Ačiū, kad palaukėte, kuo galiu padėti? 


Sugrįžęs namo, jis padėjo Aišai iškrauti pirkinius, po to nuėjo į tu- 
aletą ir virš unitazo ėmė pasiutiškai masturbuotis. Jis negalvojo apie 
Konę. Įsivaizdavo patrauklų vietnamietės, kurią pastebėjo parduo- 
tuvėje, užpakalį. Patyrė orgazmą per minutę ir nušluostė spermą 
nuo unitazo sėdynės, įmetė tualetinį popierių į unitazą, nusišlapino 
ir nuleido vandenį. Jam nebuvo jokio reikalo fantazuoti apie Konę. 
Konė buvo jame. Plaudamasis rankas, jis pasižiūrėjo į veidrodį ir vėl 
pastebėjo žilę tarp juodų šerių ant savo smakro. Jam norėjosi trenkti 
kumščiu į veidą, žvelgiantį į jį iš veidrodžio. 

Prieš pat atvykstant svečiams, Adamas ir Melisa pradėjo peštis. Aiša 
buvo išdėliojusi vaišes ant virtuvės stalo: lęšių troškinį, samosų ir 
baklažanų su kariu, bulvių mišrainę, krapų ir juodųjų pupelių salo- 
tas. Stovėdamas prie viryklės ir laukdamas, kada galės sumesti kal- 
marus į čirškiančią keptuvę, išgirdo piktą dukros riksmą. Jis ketino 
kažką šūktelėti, bet išgirdo Aišą bėgant iš tualeto. Ji bandė taikyti 
vaikus, tačiau Melisos verksmai intensyvėjo, Adamas irgi ėmė klyk- 
ti. Žmonos balsas buvo užgožtas sambrūzdžio. Hektoras įmetė pusę 
kalmarų žiedų į kepruvę, sumažino ugnį, tada nuėjo aiškintis. 

Melisa buvo apsivijusi rankomis mamos kaklą, o Adamas sėdėjo 
ant savo lovos įžūliai raukydamasis. 

— Kas nutiko? 

Tai buvo netinkamas klausimas. Abu vaikai ėmė vienu metu 
šaukti. Hektoras pakėlė ranką: 

— Užsičiaupkit! 

Melisa tuojau pat nutilo, girdėjosi tik silpnos, liūdnos aimanos. 
Ašaros tebetekėjo jos veidu. 

Jis atsisuko į sūnų: 

— Kas atsitiko? 

— Ji pavadino mane storu paršu. 

Tu esi storas. 

— Ką tu jai padarei? 

Tuomet įsikišo Aiša. 

— Klausykit, aš noriu, kad jūs abu šią popietę gerai elgtumėtės. 
Man nerūpi, kas tai pradėjo. Aš noriu, kad jūs abu eitumėte į poilsio 
kambarį ir žiūrėtumėte televizorių, kol ateis svečiai. Gerai? 

Melisa linktelėjo galvą, bet Adamas vis dar žiūrėjo piktai. 

— Kažkas dega, - sumurmėjo jis. 

— Po velnių! - Hektoras nulėkė į virtuvę ir ėmė paskubomis var- 
tyti kalmarų žiedus. Aliejus apraškė visą jo marškinių priekį. Jis 
nusikeikė. Aiša stovėjo virtuvės tarpduryje ir prapliupo juoktis. 

— Kas čia tokio labai juokingo? Aš ką tik persivilkau marškinius. 

— Gal tau vertėjo apsivilkti juos iškepus kalmarus. 

Akimirką jis įsivaizdavo sviedžiąs į ją keptuvę. Ji priėjo ir užkišo 
ranką jam po marškiniais, jos pirštai vėsūs ir raminantys. 

— Aš iškepsiu. Tu eik ir persirenk. 

Toje vietoje, kur jinai jį palietė, kuteno. 


Jo tėvai atvyko pirmieji. Jis stebėjo pro miegamojo langą, kaip jie 
iškrovinėja maišelius ir dėžes iš automobilio bagažinės. Jis išėjo su 
jais pasisveikinti. Tėvas laikė padėklą, prikrautą mėsos muštinių su 
kaulu ir bifšteksų. 

— Kam jūs visa tai atvežėt? Aš šįryt parduotuvėje nupirkau visą 
mums reikalingą mėsą. 

— Nieko, Ektorai, — atsakė jo mama graikiškai, bučiuodama jį į 
abu žandus, su dviem didžiulėmis salotinėmis rankose. - Mes ne 
barbarai ir ne anglai, kad nieko neatsineštume. Ko nesuvalgysim 
šiandien, jūs ir jūsų vaikai galėsit suvalgyti rytoj. 

Suvalgyti rytoj? Jie valgys likučius iki kitos savaitės galo. 

Jo tėvai padėjo savo padėklus ir salotines virtuvėje ant stalviršio. 
Motina lengvai ir švelniai patapšnojo Aišai per skruostą, po to nuskubė- 
jo į poilsio kambarį pasisveikinti su vaikais. Tėvas šiltai apkabino Aišą. 

— Atnešiu likusį maistą iš automobilio. 

— Ar yra daugiau? — Aišos balsas buvo šiltas ir širdingas, bet 
Hektoras pastebėjo įtampą aplink jos burną. 

— Tik dažiniai ir panašūs dalykai? — užklausė Hektoras. 

— Taip, — atsakė jo tėvas. — Keletas dažinių ir gėrimų, dar šiek 
tiek sūrio ir vaisių. 

— Bus per daug maisto, - sušnibždėjo Aiša. 

Nurimk, norėjo pasakyti jis, jie visada tokie buvo. Jie visada 
tokie bus. Kodėl tave tai vis dar stebina? 

— Nieko baisaus, — pašnibždomis atsakė jis jai. - Ko nesuvalgy- 
sim šiandien, galėsim valgyti pietums visą kitą savaitę. 


Per valandą namai buvo pilni. Jo sesuo Elizabet atvyko su dviem 
savo vaikais, Sava ir Angelike. Aiša įkišo „Žaislų istoriją į vaizdo 
leistuvą; tas filmukas nuo seno buvo vienas mėgstamiausių. Hekto- 
ras visada mielai leisdavo laiką su sūnėnu Sava. Jis buvo vos metais 
jaunesnis už Adamą, ber jau atrodė labiau savimi pasitikintis ir la- 
biau nusimanantis apie įvairius dalykus, gerokai drąsesnis nei jo pa- 
ties sūnus. Sava buvo lankstus, guvus, saugus savo kūne. Jis sėdėjo 
prie pat ekrano, be garso tardamas atmintinai išmoktą dialogą, įsi- 
vaizduodamas, kad jis yra Bazas Šviesmetis. Adamas sėdėjo priešais 
jį susikryžiavęs kojas. Mergaitės — Melisa ir Angelikė — sėdėjo viena 
šalia kitos ant sofos ir žiūrėdamos filmą šnibždėjosi tarpusavyje. 

— Tokia graži diena, jums reikėtų žaisti lauke. 

Visi keturi vaikai ignoravo savo senelę. 

— Viskas gerai, Kula, leisk jiems žiūrėti filmą. 

Jo motina nekreipė dėmesio į Aišą ir atsisuko į Hektorą, kreip- 
damasi į jį graikiškai. 

— Jie amžinai sėdi prieš tą prakeiktą televizorių. 

— Ir mes sėdėdavom, mama. 

— Tai paprasčiausiai netiesa, — suniekinusi jo mintį, mama nuėjo 
į virtuvę. Paėmė peilį iš Aišos rankų: — Duok, brangioji, aš supjaus- 
tysiu. 

Jis pastebėjo, kad jo žmonos nugara įsitempė. 


Oras buvo idealus, sodri vėlyvo rudens popietė, giedras žydras 
dangus. Jo pusbrolis Haris atvyko su žmona Sende ir jų sūnumi 
aštuonmečiu Roku, o netrukus Bilalas ir Samira atvyko su savo 

dviem vaikais. Mažasis Ibis nubėgo stačiai į poilsio kambarį ir, ne- 
kreipdamas dėmesio į Adamą ir Savą, dribtelėjo šalia jų akis įsmei- 
gęs į ekraną. Ką tik pradėjusi vaikščioti Sonja iš pradžių nenorėjo 
prisijungti prie kitų vaikų nervingai kabindamasi į mamos kelius, 
bet juokas poilsio kambaryje po truputį nuviliojo ją nuo virtuvėje 
susirinkusių moterų, ir ji galų gale tyliai nuėjo atsisėsti ant grindų 
šalia mergaičių. Aiša padėjo ant žurnalinio stalelio padėklą, ant 
kurio buvo pyragėliai su įdaru ir pyragėliai su dešrelėmis, ir vaikai 
puolė prie jų. 

Hektoras išėjo su Bilalu į vidinį kiemelį, ir jo tėvas padavė jiems 
abiem po vieną alaus. 

Bilalas atsisakė alkoholio, lengvai pakratydamas galvą. 

— Nagi, tik vieną. 

— Aš nebegeriu alkoholio, Manoli. Tu tą žinai. 

Hektoro tėvas nusijuokė: 

— Tu turbūt esi vienintelis aborigenas Australijoje, kuris nenorėti 
alkoholis. 

— Ne, ne vienintelis. Girdėjau, yra dar vienas vyrukas Taunsvilyje. 

— Atnešiu tau kokakolos. 

Jo tėvui lėtai velkant kojas link verandos, Hektoras pasivedė 
savo draugą į šalį ir atsiprašė. Bilalas taikiai kilstelėjo ranką: 

— Nesijaudink dėl to. Jis atsimena mane iš tų laikų, kai būdavau 
nuolat girtas. 

— Mes būdavom, ar ne? 

Kai buvo jauni, iš tiesų taip būdavo. Jie baigdinėjo mokyklą, 
Bilalas tuomet buvo vyrukas vardu Teris. Hektoro vėlyvosios pa- 
auglystės prisiminimai tebuvo, regis, nesibaigiantys vakarėliai, klu- 
bai, muzikos klausymasis, narkotikų vartojimas, girtuokliavimas, 
merginų kalbinimas. Kartais kildavo muštynės, kaip tą vakarą prie 
„Inflation“ klubo Karaliaus gatvėje durų, kai apsaugininkas metė 
vieną žvilgsnį į Terio išdidų juodą randuotą veidą ir neleido vaikėzo 

į vidų. Hektoras užsimojo ir smogė stambiam apsaugininkui kumš- 
čiu tiesiai į nosį. Vyriškis subliovė ir puolė ant jų abiejų, sviesdamas 
Hektorą ant stovinčio automobilio — jis vis dar atsimena, kad tai 
buvo „Jaguar“ — ir, viena ranka laikydamas Terį per atstumą, nesu- 
stodamas smūgiavo Hektorą kumščiu, staigių smūgių kruša į Hek- 
toro nugarą, veidą, pilvą, kirkšnį, žandikaulį. Jis po to visą savaitę 
buvo luošys ir, be viso to, Teris buvo įsiutęs ant jo, kad jis apskritai 
pradėjo tą incidentą. 

— Sušiktas niekam vertas voge:, ar aš prašiau tavęs mane ginti? 

Hektoro mama, žinoma, dėl visko kaltino jo draugą. 

— Tas Teris gyvulys! — šaukė ji. — Kodėl tu draugauji su tuo 
mavraki, tuo juočkiu, visa, ką jis žino, tai gerti! 

Bet jie visada buvo geri draugai, jau nuo to laiko, kai sėdėjo 
viename suole aštuntoje klasėje, tai buvo draugystė, kuri nenutrūko 
net ir tada, kai Teris nusprendė tęsti mokslus technikos koledže ir 
mokytis iškabų tapytojo amato, o Hektoras įstojo į universitetą stu- 
dijuoti verslo subtilybių. Jie vis dar tebebuvo geri draugai — abu įko- 
pę į penktąją dešimtį, vis dar gyvenantys tame pačiame rajone, kur 
užaugo ir lankė mokyklą. Tai buvo tęstinumas, kurį jie abu brangi- 
no, nors ir retai matėsi. Teris atrado islamą, pakeitė vardą ir nustojo 
gerti, atsidėdamas savo naujajam tikėjimui ir savo šeimai. Kupinas 
švelnumo Hektoras stebėjo, kaip jo draugas paėmė iš Manolio ko- 
kakolą, padėkodamas jam mokyklos kieme pramokta graikų kalba, 
kurios pats Hektoras mokė jį, kai jiems abiem buvo po keturio- 
lika. Jis žinojo, kad jo draugas dabar laimingesnis nei bet kuriuo 
kitu savo gyvenimo momentu. Bilalo nebeištikdavo destruktyvaus 
įniršio priepuoliai, jis nebežalodavo savęs ir neberizikuodavo savo 

* Wog- australiečių niekinantis slengas pavadinti nebaltajam, rytiečiui, pavyzdžiui, ne 
anglų ir keltų kilmės europiečiui, ypač iš Pietų ar Rytų Europos (pvz., graikas, italas, 
slavas, iš Balkanų kilęs žmogus), arba ryriečiui, ypač kilusiam iš Artimųjų Rytų (pvz., 


libanietis, turkas, armėnas, iranietis ir pan.), Pietų Azijos ir Ramiojo Vandenyno salų. 
Dabar vartojamas ir draugiškai juokaujant. 

gyvybe. Bet Hektoras visgi pasigesdavo tų naktų — gėrimo, juokų, 
muzikos klausymosi ir apsvaigimo nuo narkotikų. O, kad jis galėtų 
padalyti savo draugą į du: dažniausiai jis norėdavo, kad tai būtų 
Bilalas, bet kartais jam norėdavosi vakaro su Teriu. Tokio vakaro 
jau labai seniai nebuvo. 


Atvyko Hektoro bendradarbiai iš Valstybės turto globėjų įstaigos. 
Dedžas įėjo nešinas pakuote alaus, Liana - laikydama rankoje vyno 
butelį. Kažkoks tamsiaveidis vyras tyliai sekė jiems iš paskos. Vy- 
riškis buvo jaunesnis už likusiuosius (Hektoras pamanė, kad jam 
turėtų būti trisdešimt), nesiskutęs ir paniuręs. Jo veidas jam buvo 
pažįstamas. Hektorui buvo įdomu, ar jis Dedžo, ar Lianos kavalie- 
rius. Dedžas padėjo alų ant pievelės ir sugriebė Manolį, spausdamas 
ji glėbyje ir bučiuodamas tris kartus į skruostus Balkanų gyventojų 
papročiu. Dedžas gestu parodė į nepažįstamąjį. 

— Tai Aris. 

Hektoro tėvas pabandė užmegzti lengvą pokalbį graikiškai, bet 
Ario graikų kalba buvo laužyta ir sunki. Manolis nusisuko ir vėl 
sukaupė dėmesį į anglis. 

— Nesirūpink, tėti. Mes turime daugybę laiko iki vakarienės. 

— Ne, Manoli, tu prižiūrėk kepsninę. Prireiks poros valandų įsi- 
degti. 

— Matai? — atsakė jo tėvas triumfuodamas. — Tavo žmona pro- 
tingesnė už tave, — senasis vyras apglėbė marčią per pečius, ir Aiša 
suspaudė jo ranką. 

— Aiš, čia Aris. 

Hektoras pastebėjo jaunojo vyro pritariantį žvilgsnį ir pasijuto 
išdidus, kad jo žmona tokia gražuolė. 

— Jūs atrodote matytas, Ari. Ar mes esame anksčiau susitikę? 

Vyriškis pritariamai linktelėjo Hektorui. 


27 


— Aha, mes lankome tą patį sporto klubą, - Aris parodė ranka 
vakarų pusėn. — Čia pat, už kampo. 

— Ak taip, tiesa, - dabar Hektoras jį pažino. Jis buvo vienas iš 
tų vyrukų, kurie, rodės, visąlaik būdavo prakeiktame sporto klube. 
Hektoras ten lankydavosi atsitiktinai, kada pakliūdavo. Nuolatinę 
duoklę sportui atiduodavo mankštindamasis rytais. Reikės šią sa- 
vaitę nueiti į sporto klubą, atsikratyti šio vakaro kalorijų. O po to 
gal praeis savaitės, kol jis vėl ten nueis. Jis pamanė, kad Aris yra 
vienas tų vogų vaikinų, kurie praleidžia visą savo laiką „Nortkoto“ 
sporto klube, paversdami jį savo visuomeninio gyvenimo centru. 

Po to atvyko Aišos draugai Rouzė ir Garis ir jų trimetis sūnus 
Hugas. Hugas atrodė kaip cherubiniškas, gražutis vaikas. Jis turėjo 
tokius pat kaip Rouzės šviesius šiaudų spalvos plaukus ir jos beveik 
vaiduokliškai permatomas žydras akis. Žavus vaikas, bet Hektoras 
saugojosi jo, turėjęs kartą progos būti berniuko bjauraus būdo liu- 
dininku. Kai Hugas buvo dar tik pradėjęs vaikščioti, jis įspyrė Aišai, 
kai jie jį prižiūrėjo. Jie visada laikėsi griežtai nustatytos tvarkos, kokiu 
laiku jų pačių vaikai eina miegoti, bet Hugas tokios drausmės nepri- 
pažino. Jis verkė ir šaukė, kai Aiša paėmė jį ant rankų, kad nuneštų 
į lovą, tada ėmė spardytis. Berniukas spardėsi kaip laukinis gyvulys, 
ir vienas iš jo spyrių pataikė Aišai į jautrią vietą alkūnės linkyje. Ji 
riktelėjo iš skausmo ir vos neišmetė vaiko. Hektoras norėjo trenkti 
berniūkštį į sieną. Tačiau susitvardęs išplėšė Hugą žmonai iš rankų ir, 
nepasakęs nė žodžio, nunešė jį į jų miegamąjį ir sviedė ant lovos. Jis 
neprisimena, ką jis jam sakė, bet išrėkė paliepimą taip garsiai ir taip 
arti mažojo berniuko ausies, kad vaikas atšoko iš baimės ir ėmė kūk- 
čioti, ilgai, netikėdamas tuo, kas vyksta. Suprasdamas, kad įbaugino 
berniuką, Hektoras paėmė jį ant rankų ir supo, kol tas užmigo. 

— Nagi, tai ko turite išgerti? — Garis trynė rankas ir laukiamai 

— Tuoj atnešiu, — atsakė jo tėvas. — Nori alaus? 

— Taip, ačiū, Mani, bet ko. 
— Nieko, tėti, aš atnešiu. 

Garis nusigers. Jis visada nusigerdavo. Hektoro šeimoje tai tapo 
nuolatiniu juokų objektu, humoras, kuriam Aiša nepritarė iš lojalu- 
mo savo draugei. Garis ir Rouzė jau daug metų kartkartėmis Kalė- 
das švęsdavo su jų šeima, ir kiekvieną kartą, jiems tik išėjus pro du- 
ris, paprastai Rouzei stengiantis prilaikyti savo svirduliuojantį vyrą, 
Hektoro motina atsisukdavo į kitus graikus, pakeldavo antakius ir 
sušukdavo: „Australezi, ko jūs iš jų tikitės? Tai jų kraujyje!“ 

Hektoras paėmė vieną alaus iš didžiulės krūvos butelių, sukrau- 
tų į ledą vonioje. Jis girdėjo DVD vaizdo leistuvą poilsio kambaryje. 
Jis girdėjo, kaip Adamas pristato Hugą savo pusbroliams ir pus- 
seserėms, ir nusišypsojo. Berniukas kalbėjo kaip Aiša, mandagus, 
švelnus, širdingas. 

Atvyko ir Anuk su Rysu. Anuk atrodė taip, lyg būtų išsiruošusi į 
kokteilių vakarėlį, o ne kepti kepsnių priemiestyje. Jos juodas džin- 
sinis sijonas buvo vos aukščiau kelių, palikdamas nedidelę juostelę 
baltos lyg perlas odos, matomos virš juodų blizgios odos ilgaaulių 
batų. Ji dėvėjo permatomą tamsios šokolado spalvos šilkinę liemenę, 
po ja matėsi juoda sudėtingo rašto mezginių liemenėlė. Hektoras 
pastebėjo, kad, pamačius Anuk, jo motinos lūpos tvirtai susičiau- 
pė: ji ėmė su įtūžiu pjaustyti salotas. Bet jos veidas nušvito, kai ją 
pristatė Anuk draugui. Rysas buvo aktorius muilo operoje, kurios 
scenarijų rašė Anuk, ir, nors Hektoras niekada nežiūrėjo to serialo, 
Ryso veidas buvo šiek tiek pažįstamas. Jis paspaudė vyriškio ranką. 
Anuk pabučiavo Hektorą į skruostą. Iš jos burnos skaniai kvepėjo, 
jos kvepalai buvo svaiginantys, jis užuodė juose medų, dar kažką 
aitraus ir aštraus. Brangūs, be abejonės. 

Hektoras jau ketino uždėti Soni Rolinso diską, tada pajuto, kad 
kažkas tapšnoja jam per petį. Jis pakėlė akis ir pamatė Anuk, mosi- 
kuojančią disku. 

— Jokio džiazo. Aišai bloga nuo džiazo, - jos kalba buvo ryžtinga, 
ir jis paklusniai paėmė diską. Tai buvo kopija, pavadinimas „Bro- 
ken Social Scene“ storais mėlynais įžambiais brūkšniais pakeverzo- 
tas skersai disko. 

— Uždėk šitą. Tai vienas iš Ryso diskų. Paklausykim, ko šiais 
laikais klausosi jaunimėlis. 

Jis įdėjo diską, nuspaudė grojimo mygtuką ir atsistojo vaipyda- 
masis: 

— Jaunimėlis, a? Vadinasi, tai bus koks šūdinas ry:4m and blues, 
ar ne? 

Dūmai dabar jau verste vertėsi iš kepsninės, ir Hektoras vos su- 
silaikė neapšaukęs tėvo. Hektoras sukosi tarp svečių pildamas jiems 
dar gėrimų, Aiša atnešė daugiau samosų. Moterys viena po kitos 
išėjo iš namo, ir visi stovėjo ant pievelės ar verandoje, gerdami ir 
užkąsdami trapiais pyragaičiais. Hektoras pastebėjo, kad Aris atsi- 
skyrė ir tyrinėja daržą. Haris pareiškė, kad užrašė Roką į ant van- 
denyno kranto esančią privačią mokyklą, Garis manė, kad tai bloga 
mintis. Hektoras tylėjo. Sendė argumentavo, kad vietinė mokykla 
yra nepakankamai gera jų sūnui, kad infrastruktūra degradavusi 
ir klasės per didelės. Ji norėjusi siųsti jų vaiką į valstybinę mokyk- 
lą, bet jokių padoresnių jų rajone nebuvę. Hektoras žinojo, kad tai 
negali būti tiesa. Sendė ir Haris jau užmiršo savo vaikystę ir paau- 
glystę vakariniuose miesto rajonuose: jie dabar gyveno geriausiame, 
prašmatniame rajone. 

— Klausyk, — Haris pertraukė žmoną, ir Hektoras matė, kad jo 
pusbrolis susierzinęs dėl Gario iššūkio. —- Gali man nepasakoti apie 
valdiškas mokyklas, bičiuli, aš lankiau vietinę technikos mokyk- 
l4. Tuo metu tai nebuvo problema, bet aš nesiųsiu Roko į sušiktą 
vietinę vidurinę. Dabar kiti laikai — visoms vyriausybėms, ar tai Li- 


* Kanadiečių roko grupė. 

beralų, ar Leiboristų partijos, nusišikt ant išsilavinimo. Mokyklose 
narkotikai, trūksta mokytojų. 

— Narkotikų yra visur. 

Haris nusisuko nuo Gario ir sušnibždėjo Manoliui graikiškai. 

— Australams nusišikt ant savo vaikų. 

Manolis nusijuokė, bet staiga prabilo Hektoro mama: 

— Bet kas, jei visi siunčia savo vaikus į privačios mokyklos? Blo- 
gai valstybinėms mokykloms. Tik labai labai neturtingi žmonės 
tada lankyti, o valdžia neduoda pinigų. Manau, kad tai baisu. Aš 
laiminga, kad siunčiu savo vaikus į valstybinė mokykla. 

— Tada buvo kiti laikai, Thea“. Dabar pasaulis išėjo šunims šėko 
pjauti. Kiekvienas pats už save. Aš teberemiu valdiškas mokyklas, 
nesupraskite manęs neteisingai, bet aš nerizikuosiu Roko išsilavini- 
mu savo įsitikinimų vardan. Sendė ir aš, mes abu remiame valstybi- 
nį išsilavinimą — tai niekada nepasikeis. 

— Ar tu įstengsi tai padaryti? — staiga prabilo Bilalas, kuris ligi 
šiol tylomis klausėsi. — Tu nežinosi, kas vyksta aukštosiose mokyk- 
lose. Kaip tu žinosi apie problemas ir visa kita, su kuo susiduria 
mano vaikai? 

— Aš, velniai griebtų, vis dar moku skaityti laikraščius. 

Bilalas nusišypsojo ir daugiau nieko nepasakė. Aiša tylėjo. Hek- 
toras suprato, kad pokalbis jai nepatinka. Mat tai buvo ginčas dėl 
vaikų mokslų, kildavęs tarp Hektoro ir Aišos nuolat ir su vis didė- 
jančiu priešiškumu vienas kitam. Ji buvo susirūpinusi dėl Adamo 
menkų akademinių gebėjimų ir norėjo įrašyti jį į privačią mokyklą. 
Hektoras abejojo, kad apskritai kokia nors mokykla galėtų padėti; 
berniukas paprasčiausiai ne toks jau protingas. Su Melisa viskas ki- 
taip. Mergaitė tinginė, bet jai, ko gero, visai gerai seksis mokykloje. 
Dėl jos išvis neturėtų kilti problemų. Jai puikiai seksis Nortkoto 


* Teta (gr.). 

vidurinėje, labiau nei gerai. Hektoras buvo atvirkštinis snobas. Jis 
manė, kad privatus mokslas kenkia vaiko būdui. Berniukai iš pri- 
vačių mokyklų visada atrodė jam moteriški ir bejėgiai; mergaitės — 
pasipūtusios ir šaltos. 

— Ar tau nesvarbu, ką ta mokykla padarys tavo sūnui? 

Atrodė, lyg Garis skaitytų jo mintis. 

Haris ignoravo Garį ir paprašė Hektoro graikiškai dar vieno 
alaus. 

Garis nenurimo: 

— Tau nerūpi, kad jis bus su visais tais turtingais snobiškais vaikais? 

— Klausyk, bičiuli, Roko seneliai iš abiejų pusių buvo fabriko 
darbininkai. Jo senis - mechanikas. Esu tikras, kad jis nepamirš, iš 
kur yra kilęs. 

— Tu turi nuosavą mašinų remonto dirbtuvę, ar ne? 

Hektoras žinojo, kad Gario klausimai nebuvo pikti, kad vyru- 
ką iš tikrųjų domino žmonės ir jų gyvenimai, jis tiesiog stengėsi 
suprasti, kur tiksliai Haris ir jo šeima tinka visuomeninėje santvar- 
koje. Bet Hektoras, kuris žinojo, kad jo pusbrolis nepakenčia įkyrių 
klausimų apie savo asmeninį gyvenimą, pamanė, kad geriausia bus 
dabar įsikišti. 

— Man rodos, laikas dešrelėms. Ką manai, tėti? 
— Penkios minutės. 

Garis nutilo. Haris atsuko jam nugarą ir ėmė šnekėtis apie spor- 
tą su Dedžanu. Siekdama sugrąžinti taikią nuotaiką, Sendė pradėjo 
kalbą apie vaikus su Rouze. 

Iš pradžių nenoriai, bet Garis įsijungė, greitai atgijo pasakoda- 
mas apie džiaugsmą, kurį jam suteikė stebėjimas, kaip Hugas auga, 
noras atsakyti į vis sudėtingesnius vaiko klausimus. 

— Žinote, ko jis manęs paklausė aną dieną, kai nuėjome abu pasi- 
supti į parką? Jis paklausė, iš kur jo kojos žino, kaip žengti žingsnius. 
Tai tikrai padarė man įspūdį. Užtrukau, kol atsakiau į tą klausimą. 

Taaip, taaip. Kieno vaikas nėra klausęs to sušikto klausimo? 
Hektoras nuėjo ten, kur Aris stovėjo rūkydamas cigaretę. Vyras žiū- 
rėjo į daržą, į vėlyvuosius baklažanus, pilnus ir juodus, nesaugiai 
kabančius ant savo storų, blyškių kotelių. 

— Nori ko nors išgerti? 

— Dar turiu alaus. 

— Tai paskutinieji melenizanes, turėsim juos suvartoti per porą 
ateinančių savaičių. 

— Turėsi pagaminti musaką. 

— Galbūt. Aiš daug kur juos vartoja. Indai juos mėgsta. 

Vyrai stovėjo tylėdami. Hektorui sunkiai sekėsi užmegzti pokal- 
bį. Ario veidas išliko akmeninis, akys uždaros. 

— Kuo tu užsiimi? 

— Kurjeris, — tik vieną žodį, tik tiek šis jaunas vyras buvo pasi- 
rengęs atskleisti. Jokios užuominos, paaiškinančios, ar dirba sau, ar 
firmai, o gal yra partneris. Nagi, vyruti, norėjosi maldauti Hektorui, 
padėk man nors truputį. 

— Tu irgi valstybės tarnautojas? — Aris rodė ranka į Dedžą, kuris 
tebeplepėjo su Hariu. 

— Manau, kad taip. 

Kvaila. Kodėl jis visada pasijunta susigėdęs, kai pamini savo 
darbą, lyg tai būtų buvęs ne visai teisėtas, ne visai tikras darbas? 
Ar tai dėl to, kad jis paprasčiausiai nekenčia, kad jo pavadinimas 
skamba taip nuobodžiai? 

Ario elgesys pasikeitė. 

— Tau pasisekė, — pasakė jis ir šelmiškai išsišiepė. — Geras dar- 
bas, — pridėjo jis, tardamas frazę su specialiai perdėtu vogišku ak- 
centu. 

Hektoras nesusilaikė nenusijuokęs. 

— Geras darbas, — pakartojo jis su tuo pačiu akcentu — būtent 
taip ir jo tėvai vertino sūnaus darbą. Ir išties — jis turi gerą darbą. 

Velniop drovėjimąsi. Kuo jis dar norėtų būti? Rokenrolo žvaigžde, 
džiazo muzikantu? Tai tik paaugliškos svajonės. 

Jis pažvelgė į kitą kiemo pusę, kur Dedžas su Liana juokino jo 
pusbrolį. Gavęs diplomą, Hektoras buvo dvidešimt trejų ir idealis- 
tas. Jis ieškojo ir rado buhalterio darbą gerbiamoje pagalbos užsie- 
niui organizacijoje. Jis neištvėrė ten nė metų, nekęsdamas įstaigos 
chaoso, bendradarbių uolumo ir priešiškumo: buhalterijos knygos 
privalo būti tvarkingos, jei norit pamaitinti pasaulį, jūs sumauti ši- 
kniai. Ir mokėjo ne kažin ką. Tada jis nuėjo į stažuotę tarptautinėje 
draudimo bendrovėje. Jam patiko dirbti su skaičiais, jis vertino jų 
tvarką ir aiškumą, bet žmonės, su kuriais dirbo, atrodė jam vargi- 
nančiai konservatyvūs. Savimi pasitikintis, fiziškai stiprus, jis nieka- 
da nejautė jokio poreikio dalyvauti myžimo ar šiurkštaus sportinin- 
kų stiliaus humoro varžybose. Gimus Adamui, jis pakeitė keturias 
darbovietes. Gimus Melisai, tris mėnesius dirbo pagal sutartį prie 
vyriausybinio projekto. Dedžas jo komandoje buvo atsakingas už 
ryšius su visuomene, ir abu vyriškiai tuojau pat susidraugavo. De- 
džanas mėgo išgerti, lankytis vakarėliuose ir lygiai taip pat kaip 
Hektoras buvo pamišęs dėl muzikos. Be to, disciplinuotas ir gera- 
širdis darbo aplinkoje. Hektorui pasiūlė kontraktą metams. Nors 
Aiša abejojo jo galimybėmis būti tame darbe paaukštintam, bet, kai 
jis sutiko užimti tas pareigas, ji nenoriai parėmė jį. Hektoras atra- 
do, kad jam patinka kolegiška visuomeninių paslaugų sferos biuro 
aplinka. Per dvidešimt darbo metų jis įgijo pakankamai patirties ir 
mokėjo tvarkytis darbe racionaliai, be nereikalingų pastangų. Tai, 
žinoma, gal ir nesuteikė visiškos saviraiškos laisvės, darbas nebuvo 
ypatingai jaudinantis, bet jis buvo gerbiamas, kruopščiai atliko dar- 
bą ir jam buvo skiriama vis daugiau darbų, kuriuos paprastai skir- 
davo vadybininkams, darbų, reikalaujančių atsakomybės. Dabar jis 
buvo patogiai įsitaisęs ant biurokratinės tvoros, padėdamas ieškoti 
kompromisų tarp senosios mokyklos jautrių širdžių ir agresyvaus 

kapitalistinio jaunimo. Jis tapo „nuolatinis“, tarsi mitinė Gralio tau- 
rė, išėjimas į užtarnautą poilsį turint ilgalaikį stažą jau buvo čia pat, 
už kampo. Svarbiausia Hektorui buvo tai, kad Dedžas ir Liana, dar 
kokie trys ar keturi darbuotojai buvo kaip šeima. 

— Kas tai? — žemas vyriško balso gaudesys netikėtai grąžino 
Hektorą iš jo apmąstymų. Aris rodė į užpakalinę tvorą, į nuo lietaus 
susidėvėjusį jų pačių rankų darbo kryžių, kurį jie įbedė virš Molės 
kapo. 

— Mes ten palaidojom savo šunį. Ji buvo mano šuo, prakeiktas 
kvailas raudonasis seteris, kurį turėjau daugelį metų. Vaikai ją irgi 
mylėjo. Aiš jos nekentė, kaltino mane, kad niekad jos netreniravau. 
Bet entaxi, tu žinai graikus. Lyg mano tėvai mokėtų pinigus už 
prakeikto šuns treniravimą. 

— Jie turbūt brangūs, tie raudonieji seteriai? 

— Gavom iš draugo draugo draugo. Aš pavadinau ją Molės Ring- 
vald garbei. Atsimeni ją? 

— „Gražuolė raudonais drabužiais“. 

— Taip, sušiktas devintasis dešimtmetis, žmogau. Visas tas šūdas. 

Aris dabar atsisuko į jį, ir Hektorą apstulbino ugningas vyro 
visiškai juodų akių intensyvumas. 

— Turiu su savim spido. Dedžas sakė, kad tu gal norėsi. 

Hektoras dvejojo. Praėjo jau daug laiko nuo to paskutiniojo kar- 
to, kai jis vartojo spidą. Paskutinis kartas buvo turbūt su Dedžanu, 
per darbovietės Kalėdinį pobūvį. Jis buvo beatsisakąs, staiga prisi- 
minė, kad ketina kitą dieną mesti rūkyti. Po to jis ilgą laiką negalės 
nė prisiartinti prie narkotikų. 

— Taip, žinoma, paimsiu šiek tiek. 

— Šimtas už dozę 

— Už sumautą dozę? Būdavo šešiasdešimt už gramą. 


* Gerai (gr.). 

— Ir tai buvo sumautam aštuntajam dešimtmety, ar ne, malaka'? 
Jie abu nusijuokė. 

— Jis geras. Jis labai geras. 

— Taip, taip, žinoma. 

— Ne, - Ario tonas buvo primygtinis ir rimtas. - Pažadu. Jis geras. 


Hektoras ištapšnojo pusę spido ant tualeto dangčio. Narkotiko pa- 
sirodė esą be galo daug, kai jis išbėrė miltelius į du ilgus storus 
takelius. Jis susuko dvidešimties dolerių banknotą ir greitai įšnerkš- 
tė abu takelius. Jam smogė beveik iš karto (nežinojo, ar tai buvo 
amfetaminai, ar tik seniai pamirštas emocijų antplūdis, kildavęs 
iš mėgavimosi kažkuo uždraustu), bet jis staiga apsvaigo ir jautė, 
kaip tuksi širdis. Ryso diskas vis dar grojo, ir muzika jam pasirodė 
verkšlenanti ir šaiži. Grįždamas į lauką, jis išjungė diską per vidurį 
dainos ir pakeitė ją į „Sly and the Family Stone“. Jis padidino garsą. 
Anuk, stovinti kiemelyje, apsisuko ir pakratė galvą, juokdamasi iš jo. 
Šalia jos Rysas lingavo galvą į muzikos taktą. 

— Jaunimėliui tai baisiai patinka! — sušuko jis jai. 

Vėlyvos popietės saulė buvo švelni ir švietė žemai danguje, siųs- 
dama skersai horizonto spindinčių raudonų debesų skraistes. Hek- 
toras atsistojo verandoje ir užsirūkė cigaretę. 

Jam už nugaros, iš namo vidaus, pasigirdo rietenų garsai, po to 
ėmė klykti vaikas. Pro jį prabėgo Rouzė. 

Hugas buvo virtuvėje, nepaguodžiamas. Rouzė paėmė jį ant 
rankų ir tvirtai apkabino. Vaikas negalėjo kalbėti, negalėjo argau- 
ti žado. Hektoras įėjo į poilsio kambarį, kur visi keturi berniukai 
nebylūs ir baugūs sėdėjo ant sofos. Melisa buvo verkusi, bet dabar 
šluostėsi ašaras. Angelikė prabilo pirmoji. 


* Graikiškas įžeidžiantis keiksmažodis. 

— Jis nenorėjo žiūrėti DV D. 

Staiga kilo kaltinančių balsų proveržis. 

- Jis norėjo žiūrėti „Žmogų vorą !.. 

— Jis man sudavė!.. 

— Mes nieko nepadarėme!.. 

— Jis man įžnybo!.. 

— Mes nieko nepadarėme!.. 

Aiša atėjo į poilsio kambarį. Vaikai tučtuojau vėl nutilo. 

— „Žmogus voras“ priklauso kategorijai filmų, kuriuos galima 
žiūrėti tik su tėvų sutikimu. Nenoriu, kad jį šiandien žiūrėtumėte. 

— Mama! — Adamas buvo įsiutęs. 

— Kas tau pasakyta? 

Berniukas susikryžavo ant krūtinės rankas, bet gerai suprato, 
kad toliau protestuoti neverta. 

— Leiskite Hugui žiūrėti tai, ką jis nori, tai įsakymas. 

— Jis nori žiūrėti „Pinokį , — Savos pasibjaurėjimas buvo visiškai 
aiškus. 

— Tuomet jūs visi žiūrėsite „Pinokį“. 

Hektoras nusekė paskui Aišą į virtuvę. Hugas dabar buvo ra- 
mus ir patenkintas čiulpė Rouzės krūtį. 

— Kodėl tu rūkai name? — paklausė Aiša. 

Hektoras pažvelgė žemyn į savo cigaretę. 

— Aš atėjau pasižiūrėti, kas čia, po velnių, atsitiko. 

Jo motina atžygiavo prie jo, paėmė jam iš burnos cigaretę ir ėmė 
gesinti ją po virtuvinio krano vandens srove. 

— Tai pabaigti, — pranešė ji niekinamai, išmesdama įmirku- 
sią nuorūką į šiukšlių dėžę. — Vaikai kovoja dėl niekas visą laiką. 
Nėra ko jaudintis, - jo motina negalėjo atplėšti akių nuo žindomo 
vaiko. Jis žinojo, kad jai kėlė pasibjaurėjimą tai, jog Rouzė tebe- 
maitino tokio amžiaus sulaukusį Hugą. Hektoras pritarė motinos 
nuomonei. 

Po to atvyko Brendanas. Konės su juo nebuvo. Hektoras paspaudė 
vyriškio ranką ir pakvietė prisijungti prie susirinkusiųjų. Jis norėjo 
paklausti, kur ji? Kodėl ji neatėjo su tavim? 

Brendanas pabučiavo Aišą. 

— Konė bus vėliau. Ji nuėjo namo persirengti. 

Konė ateis. Hektoro kūną užliejo malonumo banga. Jis norėjo 
šaukti, dainuoti ir čiupti visą prakeiktą kiemą — taip, net ir Rouzę ir 
tą vaikiščią Hugą — čiupti visus ir stipriai apkabinti. 


— Tas daiktas išties geras, — sušnibždėjo jis Ariui. 

— Aš visada jo turiu, jei tau reikės. 

Hektoras plačiai išsišiepė ir nieko nepasakė. Jis galvojo: ne man, 
po šio vakaro man to nebereiks. Man, drauguži, to niekada ir me- 


reikėjo. 


Atvažiavo Aišos brolis. Ravis atvyko iš Perto kelioms dienoms tiek 
darbo reikalais, tiek pailsėti ir apsistojo prašmatniame viešbuty- 
je miesto centre. Jis buvo numetęs svorio, aptempti šviesiai žydri 
marškiniai trumpomis rankovėmis paryškino jo naujai ištreniruo- 
tus krūtinės ir rankų raumenis. Tamsūs plaukai buvo labai trumpai 
nukirpti. 

— Gerai atrodai, vyruti. 

Ravis apkabino savo svainį ir nuėjo tiesiai prie Kulos ir Manolio. 
Apkabinęs juos, pabučiavo Kulą į abu skruostus. 

— Malonu tave matyti, Ravi. 

— Kaip visada — malonu matyti jus, ponia S. Kada ketinate ap- 
lankyti mane Perte? Mama ir tėtis visą laiką apie jus klausinėja. 

— Kaip laikosi jūsų mamytė ir tėvas? 

— Ačiū, gerai. 

Kad ir kaip jo motina būtų nepatenkinta marčia, Aišos jaunes- 
nįjį brolį ji dievino. Hektoras buvo tikras, kad kažkuriuo momentu 
motina prisės prie jo ir ims šnibždėti graikiškai: „Ias tavo svainis 
toks gražuolis. Ir jo oda tokia šviesi, netamsi visai.“ Ji nedetalizuos, 
bet žodžių prasmė bus aiški: „Ne toks, kaip tavo žmona.“ 

Adamas ir Melisa išbėgo ir puolė prie savo dėdės. Jis iškėlė duk- 
terėčią link dangaus ir tvirtai laikė sūnėno petį. 

— Eime su manim į automobilį. 

Ravis lepino vaikus. Hektoras girdėjo, kaip jie šūkavo ir juokėsi, 
sekdami paskui dėdę link jo mašinos. Jie abu grįžo, kiekvienas apsi- 
kabinęs po didžiulę dėžę. Kiti vaikai susispietė verandoje žiūrėdami, 
kaip Adamas ir Melisa atplėšinėja savo dovanas. 

— Kas tai? — Sava atsiklaupė šalia Adamo. Įpakavimas buvo nu- 
mestas į šoną ir pasimatė naujas kompiuterinis žaidimas. Melisa, vi- 
sada kantresnė, kruopščiai nulupinėjo lipniosios juostelės gabaliukus, 
tvarkingai lankstė ir dėjo šalia savęs vyniojamąjį popierių. Ravis 
padovanojo jai rožinį lėlių namą. Ji apkabino dėdę, po to sugriebė 
Sonją viena ranka ir dėžę kita. Mergaitė atsisuko į savo pusseserę: 

— Nagi, eime į mano kambarį žaisti. 

Angelikė skubiai nusekė paskui. 

Berniukai greitai pasisuko ir pažvelgė į Hektorą. Jam norėjosi 
juoktis; jų švytintys veidai, jų giedros, laukiančios akys. Adamas 
tvirtai laikė savo dovaną. 

— Ar galim su šituo žaist? 

Hektoras linktelėjo galva. Su laukiniais šauksmais berniukai 
puolė į namą. 

— Tu juos lepini. 

— Užsičiaupk, sesute, jie tik vaikai. 

Aiša neįsižeidė. Hektoras žinojo, jog ji nesirveria džiaugsmu, 
kad jos brolis yra Melburne, kad gali dalyvauti vakarėlyje. Ravis 


apkabino Hektorą ir jie nužingsniavo link kepsninės. 

Garis buvo pradėjęs naują ginčą, šįkart su Rysu ir Anuk. 

Manolis bakstelėjo Hektorą alkūne kalbėdamas graikiškai: 

— Eik, paimk kepsnius. 

— Ar jau laikas? 

— Laikas. Tas australas nenustojo gėręs nuo tada, kai čia atvyko. 
Jam reikia maisto. 

Gario veidas iš tiesų buvo įraudęs, ir jis neaiškiai tarė žodžius, 
užversdamas Anuk klausimų krūva, pirštu kaltinamai durdamas 
jai į krūtinę. 

— Tai paprasčiausia nesąmonė. Tikros šeimos tokios nebūna. 

— Tai televizija, Gari, komercinė televizija, - Anuk sugebėjo vie- 
nu metu būti ir kandi, ir nuobodžiaujanti. — Ne, tikros šeimos to- 
kios nebūna. 

— Bet jūs kuriate šūdą, kuris daro įtaką milijonams žmonių vi- 
same pasaulyje! Visi mano, kad australų šeimos būtent tokios ir r yra. 
Argi tu nenori rašyti ko nors geresnio? 

— Noriu. Todėl ir dirbu scenariste toje laidoje. Kad užsidirbčiau 
pinigų ir galėčiau rašyti būtent tai, ką noriu. 

— Ir kiek jau esi parašiusi? 

— Keturiasdešimt tūkstančių žodžių. 

Anuk atsisuko į savo draugą: 

— Užsičiaupk, Rysai. 

— Kodėl? Tai tiesa, - Rysas atsisuko į Hektorą. — Ji pasakė man 
tai šįryt. Ji parašė keturiasdešimt tūkstančių savo romano žodžių. 

Garis papurtė galvą ir liūdnai pažvelgė į savo alų. 

— Aš tiesiog nesuprantu, kaip tu gali rašyti tą šūdą. 

— Tai paprasta, Gaza. Tu pats galėtum tai rašyti. 

— Aš nenoriu. Aš nenoriu būti tos parsidavėliškos, toksiškos in- 
dustrijos dalimi. 

Haris pamerkė Anuk: 

— Man patinka jūsų šou. 

— Kas tau jame patinka? 

Haris ignoravo Gario klausimą. 

— Kas tau jame patinka? — Garis pakėlė balsą. 

Koks zirzlys. Tai štai iš kur Hugas tai gavo. Hektoras pastebėjo, 
kaip pusbrolis jam mirktelėjo. 

— Malonu pavegetuoti jį žiūrint. Kartais tai viskas, ko norisi, 
kažko, kas palinksmintų tave kokį pusvalandį. 

Sendė įsikibo savo vyrui į parankę. Ji šypsojosi Rysui, ir jis jai 
nusišypsojo. 

— Ir manau, kad jūs labai gerai jame vaidinate, — pridėjo ji droviai. 

Hektoras užgniaužė norą nusijuokti. Jis pažvelgė į kitą kiemo 
pusę, kur kiti vakarėlio dalyviai sėdėjo ant sodo kėdžių, įdėmiai 
klausydamiesi diskusijos. Dedžanas pagavo jo žvilgsnį, ir Hektoras 
apsimestinai susiraukė. Manau, jūs labai gerai vaidinate, sarkastiš- 
kai be garso ištarė Dedžas. Hektoras, kuriam nuoširdžiai patiko jo 
pusbrolio žmona, neatsakė. Jis atsisuko atgal į savo pašnekovų ratą 
ir šiltai nusišypsojo Sendei. Ji buvo beveik tokia pat aukšta, kaip ir 
jos vyras, liekna ir ilgakojė. Modelio figūros ir vogų moters stiliaus 
derinys — sušiaušti dažyti plaukai, ilgi lakuoti nagai, per ryškus ma- 
kiažas — vertė žmones manyti, kad ji yra pigi mergšė. Ji tokia nebu- 
vo. Tegul Sendė ir nebuvo baigusi aukštosios, bet ji buvo protinga, 
geraširdė ir lojali. Hariui be galo pasisekė. Keletą dienų per savaitę ji 
vis dar dirbo vieno iš garažų, kurie priklausė Hariui, priimamajame. 
Ji neprivalėjo to daryti; Haris buvo apskretęs pinigais, plaukiantis 
ant, rodos, nesibaigiančios ekonominio pakilimo bangos. Jo pus- 
brolis buvo sumautas laimės kūdikis. 

Jaudulys perbėgo Hektoro kūnu, lyg elektros srovės krestelėji- 
mas, kylantis nuo jo pėdų iki pat plaukų galiukų. Jis metė žvilgsnį 
vartų link. Kur ji? Ji jau turėtų būti čia. 

— Kodėl tu manai, kad jis gerai vaidina? —- Garis buvo kaip šuo, 
nusitvėręs kaulą, niekaip negalėjo paleisti to ginčo. Jis žiūrėjo tiesiai 

į Sendę, kuri buvo sutrikdyta vyriškio žvilgsnio nuožmumo, netik- 
ra, ar jo klausimas nėra patyčia. Hektoras pamanė, kad visai įma- 
noma, jog Garis yra nuoširdus. Gario pasaulis buvo ne jų visatoje, 
ir tai buvo viena iš priežasčių, kodėl, bendraudamas su juo, Hek- 
toras stengdavosi likti abejingas, visada vengdavo su juo konfliktų. 
Bendraudamas su juo, negalėjai tikėtis lengvo pokalbio, jokio fri- 
voliškumo; jo klausimai ir pareiškimai, net ir tada, kai buvo, rodos, 
nekalti ir nekenksmingi, atrodė pabrėžtinai grasinantys. Garis ne- 
pasitikėjo jų pasauliu, tai buvo visiškai aišku. 

Pasimetusi Sendė buvo priversta nutilti. Hektoras uždėjo ranką 
jai ant peties, ir ji staiga pakėlė galvą. Ji ignoravo Garį, žiūrėjo į 
Rysą. 

— Manau, jūs labai gerai vaidinote tose praėjusio sezono sceno- 
se, kur jie neteisingai suima jus už Sioban nužudymą, — dabar jos 
šypsenoje buvo truputis Airto. — Aš ir pati nebuvau tikra, kad jūs to 
nepadarėte. 

Jėzau, sumautas Kristau. Ji iš tikrųjų žiūri tą šūdą? 

Garis linksėjo galva, atrodė besiklausąs, ką ji sako. Tada pasi- 
suko ir pažvelgė į aktorių, apžiūrėjo jį nuo galvos iki kojų, įvertin- 
damas žvilgsniu jo paprastus, bet brangius plonos medvilnės kau- 
bojiškus marškinius, juodus džinsus, konfederatų vėliavos formos 
sagtį ant jo diržo. 

— Tu nušovei žmogų Vermonte, a? Vien tam, kad pažiūrėtum, 
kaip jis miršta. 

Hektoras negalėjo susilaikyti, jis ėmė garsiai juoktis. Jis buvo gan 
tikras, kad Anuk stengsis sulaikyti pasipiktinusį, bet klastingą šyps- 
nį. Garis buvo šiknius, bet gudrus šiknius. Hektoras buvo matęs tik 
tos muilo operos fragmentus, net ir tada ji tebūdavo fonas, bet jis 
buvo matęs pakankamai, kad žinotų, jog Rysas niekada nebus geras 


* Turima omenyje JAV pilietinio karo konfederatų vėliava. 

aktorius. Jis buvo antrarūšis Žoakinas Finiksas, vaidinantis Džonį 
Kešą . Likimas lėmė jam dalyvauti laidose, kuriose reklamuojamos 
kelionės ir namų remonto darbai. Vermontas yra idealu, Vermontas, 
velniai rautų, kaip tik tai, ko reikia. Jaunojo aktoriaus išvaizda buvo 
privačių mokyklų, maistingų pusryčių vaikystėje ir turtingų, nuo- 
bodžių miesto rytuose išsimėčiusių priemiesčių atspindys. 

Rysas bent jau turėjo padorumo nurausti. 

— Aš nesuprantu. 

— Tai eilutė iš Džonio Kešo dainos, - paaiškino Hektoras Sendei. 

— Vis tiek nesuprantu. 

Garis pakreipė savo alaus butelį į Rysą: 

— Aš tik atkreipiu dėmesį į kenčiantį menininką tarp mūsų. 

Ar tai amfetaminai? Hektoras jautė, kaip Anuk kūnas buvo pa- 
sirengęs pulti priešą. Greitas, pavojingas kaip ryklys. 

— Garis taip pat yra mūsų kenčiantis menininkas. Vienas iš la- 
biausiai kenčiančių. 

— Aš viso labo tik juodadarbis, Anuk, - Gario balsas buvo šiurkš- 
tus. — Tu tą žinai. 

— Tai jo dieninis darbas, - Anuk išraiška buvo nekalta ir žudan- 
ti. — Garis nėra laimingas, būdamas žemės druska. Iš tikrųjų jis yra 
dailininkas, vizualiųjų menų artistė", — ji buvo lyg Kleopatra ir nuo- 
dinga gyvatė, suplaktos į vieną, šaltakraujė ir rami, bet jos žodžiai 
gėlė. Kai Rouzė prieš daugelį metų pirmąkart pristatė jiems Garį, 
jis vadino save dailininku. Hektoras abejojo, ar Garis buvo bent 
palietęs drobę jau daugelį metų. Ir gerai, jis šūdinas dailininkas. 


* Kalbama apie filmą „Ties jausmų riba“ („Walk the Line“), kuriame Žoakinas Finiksas 
(Joaguin Phoenix) vaidina dainininką Džonį Kešą (Johnny Cash). Minima citata yra 
iš Kešo dainos „Folsom Prison Blues“, bet vietoj Rino („Nušoviau vyrą Rino mieste“ — 

„I shor a man in Reno“) paminėtas Vermontas, ypač konservatyvi JAV valstija. Juoko 
mintis ta, kad Rysas bando atrodyti šaunus vyrukas iš Rino (lošimo namų miestas), 
bec iš tikrųjų yra iš „padoraus“, konservatyvaus Vermonto. 

** Menininkas, dailininkas (pranc.). 

Anuk žodžiai iš tiesų pasiekė savo tikslą. Atrodė, kad Garis tuoj 
pratrūks. Hektoras apžiūrinėjo sceną lyg iš šalies. Jis laukė, kada 
įtampa suskils, sulūš, kada Garis nesusivaldys. Be Gario ir Anuk ap- 
sižodžiavimo nebūtų vakarėlio. Jo tėvas, visus ignoruodamas, vartė 
kepsnius su kaulu ir dešreles. Aš esu savo tėvo sūnus, pamanė Hek- 
toras. Nenoriu į nieką veltis. Aš paprasčiausiai nenoriu į nieką veltis. 

Staiga jis su trenksmu grįžo į žemę. Dar vienas isteriškų klyks- 
mų protrūkis atsklido iš namo. Anuk nusisukant nuo Gario, jos 
šypsena buvo arktinė. 

— Manau, tai vėl tavo vaikas. 


Hugas pagriebė žaidimo nuotolinio valdymo pultelį ir sudaužė jį į 
žurnalinį staliuką. Juodas plastikinis įdėklas buvo įskilęs, o guma- 
medžio kavos stalelio paviršiuje buvo matyti pieno spalvos įbrėžimas. 
Stebėtina, Adamas neverkė ir nebuvo įniršęs. Jis tik žiūrėjo nuošir- 
džiai nustebęs, negalėdamas patikėti tuo, ką mato. Rouzė laikė glė- 
byje Hugą, kuris buvo įsispaudęs į jos krūtinę lyg reikalaudamas, 
kad jam leistų pasislėpti jos viduje. Jis slėpė savo veidą nuo pasaulio. 
Rokas spoksojo į Rouzę ir Hugą, taip pat negalėdamas patikėti tuo, 
kas įvyko, bet jo nirtus būdas — visai toks pat, kaip ir Hario; visi jie 
savo tėvų sūnūs — buvo beišsiveržiąs. Kiti mažieji berniukai, išsi- 
gandę įtampos, žiūrėjo žemyn, sau į kojas; mergaitės išėjo iš Melisos 
miegamojo ir tyliai stovėjo tarpduryje. Sonja, išsigandusi, nesupran- 
tanti, tyliai verkė. Hektoras įėjo ir atsistojo už Aišos ir Elizabet. 

Jo motina, laikydama peilį vienoje rankoje ir suvlakio' iešmą 
kitoje, priėjo prie jo iš užpakalio. 

— Matai, kvaili kompiuteriai žaidimai, jie kelia per daug bėda. 

Pyktis užliejo Adamo veidą. 


* Populiarus graikų patiekalas: maži mėsos gabaliukai ir kartais daržovės, užmauti ant 
iešmo ir kepti grilyje. 


44 


— Tai netiesa, Giagia , mes viso labo tik žaidėme, - jis kaltinamai 
parodė pirštu į Hugą, kuris tebesislėpė Rouzės glėbyje. — Jis supyko, 
nes nesugeba gerai žaisti. 

— Na, jis dar mažas, - leptelėjo Rouzė. - Jis nekantrauja išmokti, 
žaisti su jumis, berniukai. Gal pamokytumėte jį, kaip žaisti? 

— Ar jis bus nubaustas? 

Hektoras pažvelgė į Roką ir įspėjamai papurtė galvą. Berniukas 
nekreipė į jį dėmesio: 

— Jis sudaužė jį, velniai griebtų. Jis turėtų būti nubaustas. 

— Jis netyčia. 

Roko veidas buvo kupinas įniršio: 

— Tai taip sušiktai neteisinga. 

Hektoras pastebėjo, kad Sendė tyliai įslinko į kambarį. Ji atėjo 
sudrausminti Roką, ir tas pabėgo į savo pusbrolio miegamąjį. Ada- 
mas metė žvilgsnį į suaugusiuosius — tėvas ir sūnus surėmė žvilgs- 
nius, Hektoro linktelėjimas buvo vos pastebimas — ir nuskuodė 
paskui pusbrolį. Sonja ėmė raudoti, jos mama nuskubėjo raminti 
dukros. Aiša ir jo motina abi bandė prikalbinti mergaites grįžti į 
Melisos miegamąjį, o Sendė tebešaukė ant savo sūnaus. Hektoras 
apsisuko ir išėjo. Jis norėjo papurtyti Rouzę, negalėjo į ją nė žiūrėti. 
Jam buvo gana vaikų. Tegul moterys viską išsiaiškina. 

Garis per tą laiką nė nepajudėjo iš savo vietos šalia kepsninės. Jis 
buvo pradėjęs naują alaus butelį, veide - pikta išraiška. 

— Kas atsitiko? 

Hektoras patraukė pečiais ir neatsakė į Anuk klausimą. Ji atsi- 
suko į Garį: 

— Argi tau nereikėtų ten nueiti? 

Hektoras suvokė, koks Garis išvargęs, dirbantis šūdinam darbe, 


pats sau ne ponas, turintis šeimą. Anuk apie tai neturėjo supratimo. 


* Senelė, močiutė (gr.). 

— Leisk Rouzei su tuo tvarkytis. Jinai jį lepina, todėl leisk jai, 
po velnių, su tuo ir tvarkytis, - Gario balsas suminkštėjo, liūdesys 
buvo akivaizdus. — Tu buvai teisi, Nukse, man nereikėjo turėti vai- 
ko. Aš prastas tėvas. 

— Šneki nesąmones. Tu labai geras tėvas. Tavo sūnus tave myli, — 
Manolis paėmė nuo grilio apdegusį dešros gabaliuką ir pasiūlė jį 
Gariui. Hektoras stovėjo šalia tėvo, jų kūnai lietėsi. Jis buvo daug 
aukštesnis už savo senį. Buvo laikai, kai jis galvojo apie savo tėvą 
kaip apie milžiną. 

— Nori, kad padėčiau, tėti? — pasiūlė jis graikiškai. 

— Jau beveik gatava. Pasakyk savo motinai. 

Virtuvėje moterys buvo užsiėmusios ruošdamos lėkštes ir taures, 
maišydamos salotas. Rouzės veidas buvo ašarotas, kaip ir jos sūnaus, 
kuris stipriai žindė jos spenelį. 

— Tėtis sako, kad mėsa iškepė. Galime valgyri. 

Poilsio kambaryje berniukai, išdribę ant sofos ir ant grindų, žiū- 
rėjo kirą DVD. Tai buvo „Žmogus voras“. Hektoras nežinojo, kaip 
jų pyktis buvo praskaidrintas, bet nujautė, kad tai Aiša viską su- 
tvarkė. 

— Išjunkit, — paliepė jis. — Laikas valgyti, — ir berniukai paklu- 
so. Jis staiga suprato, kad girdi ritmo nuotrupą, geismingą boso 
dundesį. Melodija iš praeities, daina, kurios jis negirdėjo daugybę 
metų — prieš vaikus, prieš žilės ruoželius plaukuose ir ant krūtinės. 
Dainavo Nenė Šeri. Kažkas pakeitė diską, tikriausiai Anuk. Geras 
pasirinkimas. 


Tai buvo tikra puota. Apskrudę avienos kepsniukai su kaulu ir 
sultingi bifšteksai. Baklažanų ir pomidorų troškinys, apdėtas 
minkšto lydyto fetos sūrio gabaliukais. Juodųjų pupelių troškinys 
ir orkaitėje keptas špinatų plovas. Kopūstų salotos su majonezu 

ir dubuo graikiškų salotų su mėsingais vyšniniais pomidorais ir 
storomis fetos sūrio riekelėmis; bulvių ir kalendros salotos, dubuo 
sultingų karališkųjų krevečių. Hektoras visiškai neįsivaizdavo, kas 
tą vakarą vyko virtuvėje. Jo mama atnešė pasticcio, Aiša pagamino 
avienos tirštame kardamonu paskanintame karyje, o jos abi kartu 
paruošė du orkaitėje keptus viščiukus ir citrinomis pagardintų or- 
kaitėje keptų bulvių. Dar buvo dzadzikio“ ir smulkintų svogūnų 
salotų prie mėsos, rožinio kvapnaus ikrų užtepo ir pilna serviravi- 
mo lėkštė ant grotelių keptų raudonųjų ankštinių pipirų delikačiai 
nuluptomis odelėmis, plaukiojančių alyvų aliejuje ir balzaminiame 
acte. Svečiai sustojo į eilę prie lėkščių ir stalo įrankių, o vaikai valgė 
susodinti aplink žurnalinį staliuką. Mažai kas tekalbėjo, visi buvo 
per daug užsiėmę valgymu ir gėrimu, tik kartkartėmis trumpam 
stabtelėdavo, kad pagirtų Hektoro žmonos ar motinos kulinari- 
nius sugebėjimus. 

Hektoras ragavo visko po truputį, bet jokio skonio nejautė. Am- 
feraminai vis dar plūdo jo kūnu, ir kiekvienas kąsnis atrodė jam 
prėskas ir sausas. Bet jis jautėsi išdidus dėl to, ką jo žmona sugebė- 
jo pagaminti. Jis išgirdo trinktelint mašinos dureles ir nekantriai 
pakėlė akis, skaičiavo žingsnius, ateinančius įvažiavimo keliuku ir 
pašoko atidaryti tvoros vartelių. Taša pabučiavo jį į skruostą. Konė 
ir jos teta buvo nepanašios. Taša buvo maža, drūto kūno ir tam- 
sių lygių plaukų. Konė buvo apsivilkusi mėlyną per didelį megz- 
tinį, kuris slėpė visą jos kūną. Kai Hektoras priėjo jos pabučiuoti, 
ji atšoko atgal, atsitrenkdama į baugštų paauglį, kuris įėjo paskui 
ją. Iš pradžių Hektoras nepažino vaikėzo, netrukus suprato, kad 
tai Treisės, veterinarijos seselės iš Aišos klinikos, sūnus. Vaikinas — 
vien spuogai ir drovumas, akys beveik visiškai paslėptos po tamsiai 
mėlynos ir raudonos spalvų beisbolo kepure. Hektoras mechaniškai 


* Graikiškas maltos mėsos ir makaronų apkepas. 
** Graikiškas jogurto, agurkų, mėtų (prieskonių žolelių) užkandis, padažas. 


47 


paspaudė jaunuoliui ranką. Jis žiūrėjo į Konę, ir ji žvelgė tiesiai į jį. 
Iššūkis jos akyse perliejo jį karščio banga. 

Jis nuvedė trijulę į virtuvę. 

— Yra daugybė maisto, — puolė siūlyti jis. — Štai, leiskit man at- 
nešti jums ko nors užkąsti. 

— Tą jie gali patys padaryti, tu suorganizuok gėrimų, — Aiša pa- 
bučiavo juos visus paeiliui. Vaikinukas nuraudo skaisčiai raudona 
spalva, jo veidą išbėrę spuogai užsiliepsnojo. - Kur tavo mama, Riči? 

Taša atsakė už jį: 

— Treis negali ateiti, jos sesuo atvykusi iš Adelaidės. 

— Bet aš gi sakiau Treisei, kad atsivestų ją kartu. Tikrai yra ir 
maisto, ir gėrimų. Hektoro tėvai tuo pasirūpino. 

Ričis tyliai kažką sumurmėjo, ir stojo nejauki tyla. Atsikrenkš- 
tęs vaikinukas pradėjo iš naujo. Jo sakiniai buvo trumpi, painūs, 
tiesiog kratinys. 

— Tik vienas vakaras. Tada draugai, vyksta į Leiks Entransą. Ji 
turi tik vieną vakarą. Jai su mama reikia atsigriebti už prarastą laiką. 

Aišą pralinksmino beveik nerišlūs sakiniai, bet ji to neparodė 
maloniai šypsodamasi jaunuoliui, kuris staiga mainais džiugiai jai 
nusišypsojo. 

— Na, džiaugiuosi, kad atėjai, — Aiša atsisuko į Hektorą. — Gal 
norėtumėte ko nors išgerti? 

Ričis paprašė vaisių sulčių, o Konė droviai paprašė alaus. Hek- 
toras žvilgtelėjo į merginos tetą, bet Taša, rodės, nekreipė į tokį 
prašymą dėmesio. Jis vėl pažvelgė į Konę ir negalėjo neužfksuoti 
nusivylimo žymės už nenatūralios jos lūpų šypsenos. Jis padarė klai- 
dą, kreipdamasis leidimo į jos tetą. 

Jo akys sekė Konės judesius. Jis žiūrėjo, kaip ji dedasi į lėkštę 
maistą, stebėjo plonas bangeles, atsirandančias ant jos ilgo blyškaus 
kaklo jai gurkšnojant alų. Ji valgė delikačiai, lėtai, bet su aiškiu pa- 
sigardžiavimu, mėgaudamasi kaloringu maistu. Ji nusišluostė burną 

atsainiai, nerūpestingai. Vaikinas valgė su malonumu, nepraėjus nė 
kelioms minutėms, jo lūpos ir smakras blizgėjo. Hektorui staiga 
kilo pavydas. Konė ir Ričis persikėlė į sodo galą, įsitaisydami ant 
skalūno plytelių, ribojančių daržo lopinėlį. Jie tylėdami valgė ir gėrė 
po didžiuliu higmedžiu. Jo pavydas dingo taip pat greitai, kaip ir at- 
sirado. Nebuvo priežasties bijoti medicinos sesers sūnaus. Berniukas 
buvo paaugliškai sumišęs, tai buvo aišku iš visko, ką jis darė. Vai- 
kino šviesus gymis ir strazdanota oda buvo kaip ir jo mamos. Vie- 
ną dieną jis bus įspūdingai atrodantis vyras. Jo veido bruožai buvo 
išraiškingi, švelnūs, aukšti skruostikauliai ir patrauklios, geros akys. 
Bet vargšas vaikinas neturėjo nė menkiausios nuovokos, kokios ga- 
limybės jam prieš akis. Hektoras prisidėjo prie burnos cigaretę. Aris 
taip pat rūkė. Jis irgi menkai tepalietė maistą. Ir Liana neturėjo 
apetito. Hektoras nusišypsojo jai, ir ji atsiprašydama nusiviepė. 
— Maistas nuostabus, bet aš paprasčiausiai nealkana. 

Jis atsisėdo šalia jos ant pakloto. Jos akys, subtili užuomina apie 
jos burmišką kilmę, buvo žvilgančios, šelmiškos. 

Jis patapšnojo jai per nosį. 

— Aš žinau, kodėl tu nealkana. 

Ji patenkinta sukikeno ir pažvelgė į Dedžaną, kuris jau buvo 

nuėjęs ir prisikrovęs į lėkštę papildomą porciją. 
— Dedžo niekas nesustabdo. 

Dedžanas godžiai rijo maistą. Darbe nuolatinis juokų objektas 
buvo tai, kiek vyrukas valgo ir kaip sugeba išlikti lieknas. Visgi lai- 
kas negailestingas ir jo išvaizdai, pagalvojo Hektoras, žiūrėdamas į 
kitoje kiemo pusėje stovintį draugą. Jo pagurklis buvo kiek labiau 
padribęs, ir, rodos, galėjai įžiūrėti pirmuosius pilvuko požymius. 

Degdamasis cigaretę, Hektoras pažadėjo sau, kad dabar, kai jis 
pagaliau bemetąs rūkyti, vėl ims plaukioti. Jis žinojo, kad Konės 
akys turi būti įsmeigtos į jį, kad jai tikriausiai norėtųsi cigaretės. Jis 
sąmoningai nežiūrėjo į jos pusę. 

Jo motinai pradėjus nurinkinėti lėkštes, Hektoras pamatė, kad 
Ravis pakilo ir eina į namą. Po kelių minučių jis pasirodė su vaikais, 
sustojusiais paskui jį į kongos liniją. Adamas juokėsi, jis stovėjo 
pirmas už savo dėdės. Jei Hektoras nebūtų veikiamas spido, gali 
būti, kad kita mintis būtų skausminga: „Adamas myli savo dėdę be 
išlygų, taip, kaip jis niekada nemylės manęs. Taip, kaip aš niekada 
nemylėsiu jo.“ 

— Dėde Rafai, mes neturime kriketo vartų. 

— Pasitelk savo vaizduotę, 2mig0. Kur kibiras? 

Sava ir Adamas tuojau pat nubėgo į garažą, ir Adamas trium- 
fuodamas pasirodė iš ten su žaliu kibiru rankose. Sava išsekė paskui 
jį, nešinas senu subraižytu vaikišku kriketo blokštu, kurio oda da- 
bar jau buvo nusėta žaliomis pelėsių dėmėmis, nes žiemomis būda- 
vo pamirštamas lauke. Tai buvo Hektoro kriketo blokštas. Jis juo 
žaisdavo vaikystėje. Melisa landžiojo po laukymę ir grįžo nešina 
teniso kamuoliuku. Ravis greitai ir su įgudimu suskirstė vaikus į 
komandas. Suaugusieji lėtai nuslinko į namo vidų. Hektoras, pilno- 
mis rankomis lėkščių, pažvelgė atgal ir pamatė, kad Konė su Ričiu 
užsikorė ant figmedžio ir stebi, kaip vaikai užima jiems skirtas po- 
zicijas. Virtuvėje Aiša pradėjo virti kavą. 


Ne! Ne ne ne ne ne! Atrodė, lyg vaikas būtų pasimetęs pačiame žo- 
dyje, lyg visas pasaulis buvo to vieno negatyvaus skiemens šaukime. 
Ne ne ne ne ne! Hugas. Dabar jau visi turėtų žinoti, pamanė Hekto- 
ras, kad tai tegali būti Hugas. Vyrai pirmieji išskubėjo laukan, lyg 
vaiko klyksmai būtų kažkaip susiję su žaidimo taisyklėmis, ir dėl to 
tai buvo vyrų darbas būti to ginčo arbitrais. Hugas nevikriai trankė 
blokštą į žemę; jam teko laikyti jį abiejomis rankomis, bet jis laikė jį 


* Kubiečių šokis. 

tvirtai sugniaužęs, neketino paleisti. Ravis bandė perkalbėti mažąjį 
berniuką. Rokas piktai žvelgė iš už vartų. 

— Viskas gerai, Hugai, tu neiškritai iš žaidimo. 

— Iškrito, — laikėsi savo Rokas. — Jis buvo išstumtas alkūne. 

Ravis šypsojosi vyresniajam berniukui: 

— Klausyk, jis net nežino, ką tai reiškia. 

Garis nušoko nuo verandos ir ėmė eiti link savo sūnaus: 

— Eime, Hugai. Aš tau paaiškinsiu, kodėl tu iškritai iš žaidimo. 

— Ne! — tas pats veriantis spiegimas. Berniukas atrodė taip, lyg 
ketintų suduoti tėvui blokštu. 

— Tuojau pat padėk blokštą ant žemės. 

Berniukas nepakrutėjo. 

— Tuojau pat! 

Stojo tyla. Hektoras suprato, kad jam užgniaužė kvapą. 

— Tu iškritai, Hugai, amžinai visiems malonumą gadini! —- Ro- 
kas, netekęs kantrybės, priėjo atimti blokštą iš jaunesniojo berniu- 
ko. Dar kartą surikęs, Hugas išvengė vyresniojo berniuko rankų ir 
tada atsilošęs iškėlė blokštą. Hektoras sustingo. Hugas ketina jam 
smogti. Jis ketina uždrožti tuo blokštu Rokui. 

Per sekundę, kurios prireikė Hektorui atleisti kvėpavimą, jis 
matė, kaip Ravis šoko link berniukų, jis girdėjo Gario įsiutusį keiks- 
mą, ir jis matė, kaip Haris prasiveržia pro juos abu ir griebia Hugą. 
Jis pakėlė berniuką į orą, ir tas šoko ištiktas paleido blokštą iš rankų. 

— Paleisk mane! — sustaugė Hugas. 

Haris pastatė jį ant žemės. Berniuko veidas patamsėjo iš įsiū- 
čio. Jis pakėlė koją ir smarkiai spyrė Hariui į blauzdą. Spidas tekėjo 
Hektoro krauju, plaukai ant jo kaklo pasišiaušė. Jis matė savo pus- 
brolio pakeltą ranką, ji perskrodė orą, ir tada jis pamatė, kaip atvi- 
ras delnas nusileidžia ir kerta berniukui. Atrodė, antausis nuaidėjo. 
Nuo jo įtrūko saulėlydis. Mažasis berniukas pažvelgė į vyriškį ištik- 
tas šoko. Stojo ilga tyla. Atrodė, jis negali suprasti, kas ką tik įvyko, 

kaip susiję vyriškio veiksmai ir skausmas, kurį jis buvo bepradedąs 
jausti. Tyla nutrūko, berniuko veidas susiraukšlėjo, tik šįkart klyks- 
mų nebuvo: ašaros riedėjo tyliai. 

— Tu prakeiktas gyvuly! — Garis metėsi ant Hario ir beveik par- 
trenkė jį. Pasigirdo riksmas, Rouzė prasistūmė pro vyrus ir suėmė 
savo vaiką į glėbį. Ji ir Garis šaukė ant Hario, keikė jį, o tas traukėsi 
atatupstas, kol atsirėmė į garažo sieną ir pats atrodė ištiktas šoko. 
Vaikai stebėjo sceną aiškiai susižavėję. Roko veidas buvo kupinas 
pasididžiavimo. Hektoras pajuto Aišą šalia savęs ir žinojo, kad, kaip 
šeimininkas, jis turi kažką daryti. Bet jis nežinojo ką — troško, kad 
jo žmona įsikištų, nes ji būtų rami, nešališka ir teisinga. Jis negalėjo 
būti teisingas. Negalėjo pamiršti linksmumo, kurį pajuto, kai an- 
tausio garsas trenkė per jo kūną. Tas garsas buvo įelektrintas, ūmus, 
jaudinantis; jis beveik sukėlė jam erekciją. Jam norėjosi, kad tą an- 
tausį būtų smogęs jis pats. Jis džiaugėsi, kad berniukas buvo nu- 
baustas, džiaugėsi, kad jis verkė, patyrė šoką ir išsigando. Hektoras 
matė, kad Konė nulipo nuo medžio ir greitai žingsniavo link ver- 
kiančių mamos ir vaiko. Jis negalėjo leisti, kad ji kištųsi. Jis metėsi 
tarp savo pusbrolio ir įtūžusių tėvų. 

— Eime. Visi einame į vidų. 

Dabar Garis atsisuko į jį. Jo veidas buvo perkreiptas, jis šnypštė 
ir seilių purslai nukrito ant Hektoro skruosto. 

— Ne, velniai griebtų, niekur mes neiname. 

— Aš skambinu policijai, - Rouzė buvo suspaudusi kumščius. 

Hario šokas virto pasipiktinimu. 

— Eik, velniai griebtų, kviesk policiją! Nagi, velniai rautų, pabandyk! 

— Tai smurtas, žmogau! Tai agresyvus elgesys su vaiku, velniai 
griebtų! 

— Tavo vaikas to nusipelnė! Bet aš jo nekaltinu, aš kaltinu jo 
šūdinus tėvus! 

Konė priėjo ir palietė Rouzės petį. Moteris įsiutusi atsisuko. 

— Mums reikėtų jį nuprausti. 

Rouzė linktelėjo. Visi dabar buvo verandoje, ir jie praskyrė kelią 
trijulei praeiti. Hugas tebekūkčiojo. 

Hektoras atsisuko į savo pusbrolį. 

— Manau, tau reikėtų išeiti. 

Haris įtūžo, bet Hektoras prabilo graikiškai greitakalbe. 

— Jis per daug girtas. Negali su juo argumentuotai bendrauti. 

— Ką tu jam sakai? 

Gario veidas buvo tiesiai priešais jo veidą, nosis į nosį. Jis jautė 
aštrų vyriškio prakaitą ir troškų alkoholio kvapą. 

— Aš tik sakau, kad Hariui reikėtų eiti namo. 

— Niekur jis, po velnių, neina. Aš skambinu policijai, — Garis 
išsitraukė iš kišenės mobilųjį telefoną ir laikė iškėlęs. 

— Matot? Aš skambinu policijai. Jūs visi liudininkai. 

— Galėsi tai padaryti vėliau, — Sendės balsas drebėjo jai einant 
prie Gario. —- Aš duosiu tau mūsų duomenis. Jei norėsit vėliau pa- 
teikti kaltinimus, galėsit tą padaryti. Bet manau, kad visi šįvakar 
turime eiti namo ir pasirūpinti savo vaikais, — ji ėmė verkti. 

Garis atrodė maištingas ir nusišiepė, lyg būtų pasirengęs dabar 
plūsti ją, tada Rokas tyliai priėjo ir atsistojo šalia savo motinos. Kai 
jis pažvelgė vyriškiui į akis, jo akys buvo įžūlios. 

Garis ramiai paklausė: 

— Kodėl tu esi su tuo šunsnukiu? Ar jis ir tave muša? 

Hektoras stipriai suspaudė pusbrolio petį. 

— Mano vyras geras žmogus. 

— Jis sudavė vaikui. 

Sendė nieko nepasakė. 

— Koks jūsų adresas? 

Ji pakratė galvą. 

— Aš duosiu jums mūsų telefono numerį. 

— Aš noriu jūsų adreso. 

Aiša stovėjo šalia jo. 

— Gari, aš turiu visą informaciją. Sendė teisi, jums visiems rei- 
kėtų eiti namo, - ji uždėjo ranką ant vyriškio peties, ir tas gestas jį 
nuramino. 

Hektoras buvo kupinas meilės savo žmonai. Aiša tiksliai žinojo, 
ką reikia daryti, ji visada žinodavo. Jis norėjo pabučiuoti jos kaklą, 
paprasčiausiai laikyti ją glėbyje. Melisa priėjo prie savo mamos, ji 
taip pat verkė. Aiša apsivijo ranka dukros ranką. Adamas priėjo ir 
atsistojo šalia jo. Hektoras paėmė berniuko ranką. 

Ką, po velnių, aš darau? Visa, ką turiu, visa, kuo esu palaimintas, 
ir aš visu tuo rizikwoju? Drėgna berniuko ranka buvo lyg priklijuota. 

Staigiu judesiu jis numetė sūnaus ranką ir nuėjo į namą. 

Virtuvėje jam praeinant pro motiną, ji sušnibždėjo graikiškai. 

— Tavo pusbrolis nepadarė nieko blogo. 

— Tyliau, Kula, - įspėjo jo tėvas. - Neužtrauk nemalonumų, - jo 
senis atrodė išsigandęs. O gal jis buvo paprasčiausiai pavargęs nuo 
šio naujojo pasaulio. 


Hektoras įėjo į miegamąjį ir sustingo. Hugas čiulpė Rouzės krūtį, o 
Konė sėdėjo šalia jos, glostydama vaiko galvą. 

— Aš negaliu patikėti, kad tas pabaisa taip pasielgė. Aš niekada 
nemušiau Hugo - nė vienas iš mūsų. Niekada. 

Hektoras juto įbestą berniuko žvilgsnį. 

Hugas atsitraukė nuo Rouzės spenelio. 

— Niekam neleista liesti mano kūno be mano leidimo, - jo balsas 
buvo spiegiantis ir pasitikintis savimi. Hektorui buvo įdomu, kur 
jis tuos žodžius išmoko. Iš Rouzės? Mokyklėlėje? Gal buvo kokie 
bendruomenės pranešimai per sušiktą televizorių? 

— Teisingai, vaikeli, teisingai, — Rouzė pabučiavo savo sūnui į 


kaktą. 

O kaip cie atvejai, kai jis spiria kam nors ar smogia kitam vai- 
kui? Kas duoda jam leidimą daryti tai? 

— Taip, - Konė pritardama karštai linksėjo galva. — Tikra tiesa, 
Hugai. Niekas neturi teisės to daryti. 

Ji tokia jauna. Tai staiga sukėlė jam pasibjaurėjimą. 

— Garis pasirengęs eiti namo. 

Rouzė pasiėmė nuo lovos rankinuką, paėmė ant rankų Hugą ir 
praėjo pro Hektorą. Jie nepersimetė nė žodžiu. 

Hektoras uždarė duris, likdamas vienas su Kone. Jis norėjo būti 
geras, bet nežinojo kaip. 

— Nebegalime vienas kito matyti. Ne taip, kaip iki šiol. Ar su- 
pranti? 

Mergina nusuko akis, paniekinamai prunkštelėdama: 

— Aš negaliu patikėti, kad jis jam sudavė. Koks subingalvis muša 
vaiką? 

Jis negalėjo patikėti, kuo rizikavo. Tai buvo jam taip aišku. Jis 
norėjo, kad ji dingtų iš šio kambario, iš jo namų. Jis norėjo, kad ji 
dingtų iš jo gyvenimo. 

— Ar tu supranti? — jis sušvelnino toną. 

— Žinoma, — ji vis dar negalėjo pažvelgti į jį. 

— Manau, kad tu labai ypatinga, Kone. Ber aš myliu Aišą, aš iš 
tikrųjų ją myliu. 

Jos atsakymas buvo beveik smurtingas. Ji ėmė drebėti. 

— Argi tu nežinai, kad aš taip pat ją myliu? Aš nekenčiu to, ką 
mes jai darome, - ji trūkčiodama įkvėpė. — Tai... — ji ieškojo Žžo- 
džio, — šlykštu. 

Ji tokia jauna, viskas perdėta. Jis norėjo išstumti ją iš kambario, 
iš savo gyvenimo. Ji nesubrendusi. Ji, velniai griebtų, tik vaikas. 

— Atleisk. 

Niekada niekam nepasakysi? Tai buvo siaubas, kurio apimtas 
jis gyveno mėnesių mėnesius, jis visada ten tūnojo, po jauduliu. Jis 

įsivaizdavo laukiančią gėdą: policija, skyrybos, kalėjimas ir savi- 
žudybė. 

Ji skaitė jo mintis. 

— Niekas nežino. 

— Atleisk, — pakartojo jis. 

Ji nežiūrėjo į jį. Mararavo koja, įsikišo sau į burną plaukų sruogą 
ir ėmė ją apžiūrinėti. Vaikas, ji yra vaikas. 

Ji pasakė kažką taip tyliai, kad jis neišgirdo. 

— Ką? 

Šįkart ji pažvelgė į jį piktai: 

— Aš pasakiau, kad tavo rankos bjaurios, jos tokios plaukuotos. 
Tu kaip gorila. 

Jis buvo šokiruotas. Ir norėjo juoktis. Jis atsisėdo šalia jos ant 
lovos, nedrįsdamas leisti jų kūnams susiliesti. 

— Kone, nieko iš tikrųjų tarp mūsų neįvyko. 

Ji krūptelėjo. Jis jautė jos pigius kvepalus; per aštrūs, saldūs, 
jie kuteno jam nosį. Tai buvo jaunos merginos kvepalai. Jis troško, 
kad galėtų ją paliesti, paglostyti jos plaukus, pabučiuoti ją dar 
vieną kartą. Bet negalėjo prisiversti parodyti jokio švelnumo. Bet 
koks prisilietimas tarp jų dabar būtų bjaurus. Jis pakėlė akis į vei- 
drodį, į vyrą ir vaiką, sėdinčius ant lovos, ir tą akimirką ji padarė 
tą patį. Jos akys buvo maldaujančios, kupinos kančios, ir beveik 
prieš savo valią, nebenorėdamas daugiau jos skaudinti, jis pakratė 
galvą. 

Konė pašoko nuo lovos, staigiu judesiu atidarė duris ir išbėgo. 
Kurį laiką jis sėdėjo nejudėdamas, mėgaudamasis vien tik paleng- 
vėjimu. Jis tai padarė, jis tai pabaigė. Jis uždarė paskui ją duris ir 
vėl atsisėdo ant lovos. Krūtinę skaudėjo, lyg plaučiai būtų tvirtai 
apsukti virve. Jis bandė kvėpuoti, bet negalėjo. Žinojo, kad netu- 
ri panikuoti, tai ne širdies priepuolis, negali būti, neturi būti, jam 
tik reikia kvėpuoti. Jo prakeikta gerklė, jis negalėjo išsižioti. Tekėjo 

prakaitas, jis negalėjo matyti savo atvaizdo veidrodyje. Jo ten nebu- 
vo, kur jis? Kur jis, po velnių? 

Žioptelėjęs ir nuo to nuskridęs ant grindų, jis susirietė nuo kon- 
vulsijos ir įtraukė saldžios gyvybės į gerklę ir plaučius. Jis sūpavo- 
si pirmyn ir atgal, vėl prisimindamas, kaip reikia kvėpuoti. Nusi- 
šluostė veidą, kaklą nosine ir pasižiūrėjo į save veidrodyje. Veidas 
buvo išblyškęs, akys raudonos. Atrodė išpurtęs, papilkėjęs ir senas. 
Jis suprato, kad verkė. Snarglys varvėjo jam iš nosies, ašaros žymėjo 
jo skruostus. Jis neverkdavo — neverkė nuo to laiko, kai buvo vaikas. 
Pamasažavo sau krūtinę. Aš pasikeisiu, pasižadėjo jis. Aš pasikeisiu. 


Kai Hektoras vėl išėjo iš namo, Ričis buvo vienintelis žmogus vidi- 
niame kieme, jis vis dar sėdėjo ant figmedžio šakos. Garis, Rouzė 
ir Hugas buvo išėję. Be žodžių visi kiti rinko savo daiktus, murmė- 
dami prislopintus „Sudie“. Gatvėje Hektoras paklausė Lianos, De- 
džano ir Ario, kur jie eina. Jie planavo dar išgerti bare Aukštutinėje 
gatvėje, gal kur pašokti. Jis jautėsi visiškai ir galutinai atskirtas nuo 
jų: atskilęs nuo jų bevaikių gyvenimų. 

Sugrįžęs į namą, Hektoras pamatė, kad Haris gali tuoj pravirkti; 
matyti savo pusbrolį tokį apgailėtiną buvo pats blogiausias dalykas. 
Jame kilo įsiūtis. Jis džiaugėsi, kad Garis ir Rouzė išėjo. Hektoras ne- 
galėjo jų matyti, negalėjo apsimetinėti esąs jų draugas, vaidinti, kad 
juos užjaučia. Rokas stovėjo šalia tėvo, arti, jų kūnai lietėsi. Sendė 
atsisveikindama pabučiavo Hektorą ir Aišą, bet į mašiną visą šeimą 
nulydėjo jo tėvai. Hektoras stipriai suspaudė pusbrolio ranką, bet ne- 
buvo tikras, ko Aiša iš jo tikisi, kieno pusėje ji yra. Jis žinojo, kad jo 
tėvai lydėdami Harį ramins jį, kalbėdami graikiškai, kad jų pyktis 
bus nukreiptas prieš prakeiktus australus. Hektoras sutiko su jais, bet 
jis neturėjo supratimo, ką galvoja Aiša. Jis bijojo jų laukusio pokalbio. 

Vidiniame kiemelyje Konė šaukė Ričį. 

Vaikinukas nė nepajudėjo. Hektoras uždegė cigaretę ir pasiūlė 
vieną Tašai. 

Jinai jį apkabino. 

— Man iš tiesų labai gaila. 

— Dėl ko? 

— Kad viskas taip blogai baigėsi. 

Hektoras patraukė pečiais. 

Ričis žiūrėjo nusisukęs žemyn į skersgatvį, virš stogų. Jis sušuko 
Konei: 

— Man atrodo, aš galiu iš čia matyti tavo namą! 

— Nulipk, Riči! —- kantriai įsakė Taša. 

Vaikinas nušoko. Hektoras užsimerkė; jis beveik tikėjosi išgirsti 
lūžtant kaulą, bet Ričis nusileido ant kojų, suklupo ir išsitiesino. Jo 
veide švytėjo plati šypsena. Jis pribėgo prie verandos ir staiga sustojo 
prie Hektoro. Jis pagriebė vyriškio ranką ir energingai pakratė. 

— Puikus vakaras. Maistas buvo fantastiškas, — tada — lygiai taip 
pat staiga — paraudo ir žengė žingsnį atgal. 

Hektoras negalėjo sugalvoti, ką čia atsakius, laimei, tarpduryje 
pasirodė Aiša. 

— Ačiū, Riči. Manau, vakarėlis baigėsi. 

— Mes padėsim jums susitvarkyti. 

— Ne, Taša, nereikia. Mes patys. 

Konė paspaudė jam ranką gležnai, į jį nežiūrėdama. Bet ji puolė 
prie Aišos ir stipriai ją apkabino. Hektoras žiūrėjo kažkur į tamsą. 
Atsikvėpė tik išgirdęs užsivedant Tašos automobilio motorą. Jis pri- 
sitraukė Aišą prie savęs. Ši nieko nepasakė, tik prisiglaudė prie vyro, 
jo ranka tvirtai apkabino jos liemenį. Jos plaukai kvepėjo grilio 
dūmais ir citrinos sultimis. Jis džiaugėsi, kad jie gali stovėti kartu 
tyloje, ta rimtis nutrūko jam gesinant cigaretę. 

Ji atsitraukė nuo jo. 

— Aš suguldysiu vaikus. 

— Dar anksti. 

— Noriu, kad jie būtų lovose. 

— Juk šiandien šeštadienio vakaras. 

— Hektorai, būk geras, sutik su manimi šį kartą. 

Jis dvejojo, norėdamas atidėti neišvengiamą pokalbį, norėdamas 
likti palaimingoje, nekomplikuotoje tyloje. 

— Taigi, ką tu manai? 

— Aš širstu. 

— Ant ko? 

Jos akys piktai blykstelėjo. 

— Ant tavo pusbrolio, žinoma. 

— Aš ant jo neširstu. 

— Jei tai būtų buvęs tavo vaikas, tokio elgesio negintum. 

Bet tai nebuvo jų vaikas, ir tai niekada negalėtų būti jų vaikas. 
Ne dėl jo, tą jis žinojo, visiškai ne dėl jo, bet dėl jos. Ji nuostabi mo- 
tina. Aiša įtariai jį stebėjo, jis žinojo, kad ji rengia savo argumentus. 
Staiga jis apsidžiaugė, kad buvo veikiamas narkotikų. Jis nenorėjo 
bartis - negalėjo sužadinti savyje nei apmaudo, nei įsitikinimo savo 
teisumu. Ji jau buvo ten, jis tai matė, ji jau siekė barnio. Ji norėjo 
įžeisti Harį, sukritikuoti jį, iš dalies dėl to, kad Haris buvo jo šeima. 
Jis net nepastebėjo, kaip išėjo Ravis ir tik tą akimirką suvokė (kaip 
jis galėjo būti toks kvailas?), kad, galima sakyti, tos dienos susibūri- 
mas buvo iš dalies surengtas jos brolio apsilankymo proga. 

Aišos akys buvo gyvos ir žėrinčios, jos dešinioji ranka buvo su- 
spausta į kumštį. Vienintelis dalykas, apie kurį jis tegalėjo galvoti: 
kaip ją sugundyti. 

— Tiesa, - pasakė jis ramiai. — Haris neturėjo teisės suduoti vaikui. 

Ji buvo užklupta netikėtai; jis net pamanė, kad lyg ir nusivylimo 
šešėlis perbėgo jos veidu. Ji atleido kumštį. 

— Ne, neturėjo, - jos atsakymas buvo duslus, neįtikinantis. 

— Tu suguldyk vaikus. Aš pradėsiu tvarkytis. 

Hektoras dėjo indus į indaplovę ir jam norėjosi šokti. Jis priėjo prie 
virtuvės stereoaparatūros ir staigiu judesiu įdėjo Benio Gudmano 
diską, nes norėjo kažko linksmo, bet gero. Jis švilpavo uždarinėda- 
mas indaplovę ir ėmė kraustyti viską nuo stalviršio. 

— Kaip, po velnių, tu gali būti toks linksmas? — ji stovėjo įsirė- 
musi rankomis į klubus ir pervėrė jį lediniu žvilgsniu. 

Jis šokio žingsniu priėjo prie jos ir pabučiavo į lūpas. 

— Nes aš turiu tave, vaikuti. 

Ir tai buvo tiesa. Tai buvo tokia absoliuti tiesa, velniai griebtų. Jis 
apglėbė ją, nuleisdamas rankas, kad galėtų suimtų jos sėdmenis. Jis 
bučiavo jos akis, jos skruostus, jos ausų spenelius. Suspaudė ją stipriau. 

— Jie dar nemiega. 

— Man nė velnio nerūpi, — sušnibždėjo jis. Jo varpa buvo kieta, 
ir jis paėmė jos ranką ir uždėjo sau ant tarpkojo. Ji sukikeno, ir tai 
priminė jam Konę. Jis užsimerkė, suprasdamas, kad tikėjosi, jog 
mergina išnyks iš jo vaizduotės visam laikui. Bet, žinoma, ji neišny- 
ko. Jis atsidavė fantazijai. Atsegė žmonos diržo sagtį, nuleido žemyn 
jos sijoną, glostė jos pilvą, siekė jos krūtų. Užmerktomis akimis jis 
atgamino atmintyje švelnius, retus Konės putės šeriukus. 

— Man nereikia prezervatyvo, ar ne? 

Aiša papurtė galvą. 

— Neturėtų kilti problemų, — sušnibždėjo ji jam prie ausies. Jis 
suvirpėjo, garsas, jos kvėpavimas, įeinantys į jo kūną ir užplūstan- 
tys jį, euforijos bangos, dūkstančios jame. 

— Eime į miegamąjį. 

Jis neatsakė. Tik pakėlė Aišos rankas ir ėmė bučiuoti jos kaklą. Jis 
užsmaukė aukštyn jos palaidinukę ir pirma suėmė, paskui ėmė bu- 
čiuoti jos krūtis. Ji bandė ištrūkti iš jo glėbio, bet jis neleido. Jo lūpos 
užsičiaupė virš standėjančio, paklūstančio spenelio, tada jis čiulpė jį, 
kandžiojo tol, kol Aiša lengvai suunkštė iš skausmo, ir jis nenoromis 
sustojo. Jis išsitiesė, pažvelgė į ją, jos akys žėrėjo, ir tada netikėtai abu 

ėmė nesulaikomai kvatotis. Jis pamąstė trumpą akimirką, ar vaikai 
jų negirdi, akimirksniu ta mintis dingo. Jo užtrauktukas buvo atseg- 
tas, varpa išlaisvinta iš glaudžių ertmės, jis juto Aišos geismą. Hekto- 
ras įkišo į ją pirštą, ji sudejavo, tada jis nutraukė savo džinsus žemyn, 
ir jo varpa pagaliau joje. Va taip, stovėdami, jos sijonas apsivyniojęs 
jai apie kulkšnis, jo džinsai nuleisti iki kelių, vaitodami vienas į kitą, 
narkotikui palaikant jo erekciją ir leidžiant jam sulaikyti orgazmą, 
jie mylėjosi visą amžinybę. Kai jis patyrė orgazmą, negalėjo susilai- 
kyti nepareiškęs savo ekstazės garsiai, ir Aiša juokdamasi uždengė 
jam ranka burną. Jis paliko savo minkštėjančią varpą joje, švelniai 
stumdamasis į ją, šnabždėdamas, kad ją myli, šnabždėdamas jos var- 
dą. Jis išgirdo ją aiktelint, ji bučiavo jį stipriai, beveik kandžiodama 
jo lūpą. Jis vis dar buvo užsimerkęs, jis norėjo likti joje. Išmetė iš 
galvos visas mintis apie Konę - tik dabar, kai patyrė orgazmą. Pirma 
jis niekaip negalėjo jos pamiršti. Hektoras suliejo jas į vieną savo 
fantazijos pastangomis, dulkindamas savo žmoną, dulkindamas tą 
merginą, viską vienu metu, jų kūnus, jų putes, jų odą, tuo pat metu 
tokius panašius ir tokius skirtingus. Aiša pajudėjo, ir jo varpa išslydo 
iš jos. Vis dar kreivai šypsodamiesi, jie užsitraukė drabužius. 

Aiša nuėjo pažiūrėti vaikų ir sugrįžo. 

— Tikiuosi, jie miega, — jau daugelį metų jis nematė jos tokios 
susidrovėjusios. 

— Mes gi tyliai elgėmės. 

— Ne, netyliai, — ji nuėjo prie virtuvinės kriauklės ir ėmė mesti 
salotų liekanas iš lėkščių į komposto dėžę. 

Jis priėjo jai iš užpakalio ir tvirtai apglėbė. 

— Leisk man. Aš sutvarkysiu. 

— Sutvarkysim kartu. 

— Aš pats viską padarysiu, — jis buvo nusistatęs tvirtai. Narkoti- 
kas, nors dabar jau mažiau aktyvus, vis dar buvo jo kraujyje, ir jis 
norėjo judėti, būti aktyvus. Seksas grąžino jam energiją. 

— O ką man veikti? Dar anksti eiti miegoti. 

— Pažiūrėk televizorių, paskaityk. Aš viską sutvarkysiu, — jis pra- 
ris valiumo, pasimėgaus lėtu atsipalaidavimu tvarkydamas namus. 

Ji apsisuko jam vis dar tvirtai ją laikant ir pažvelgė tiesiai į veidą. 
Ji buvo rami, prakaito lašelis tebeblizgėjo ant jos viršutinės lūpos. 
Jis nulaižė jį. 

— Ką tu ketini pasakyti savo pusbroliui? 

Nieko. 

— Nežinau. 

— Hektorai, — ji tepasakė jo vardą. Jame buvo primygtinumas ir 
jėga. Jis klausė savęs, ar negalėtų jos vėl išdulkinti, štai taip, kai jos 
užpakalis atremtas į stalviršį. 

Ji pakartojo jo vardą. 

— Aš noriu, kad tu būtum švelnesnis Adamui. 

Iš kur, po galais, šitai atėjo? Jis paleido ją ir ėmė apgraibomis 
ieškoti cigaretės. Atidaręs stumdomąsias duris, jis atsistojo virtu- 
vės ir verandos tarpduryje. Ji atsekė paskui jį ir nukniaukė cigaretę 
jam iš rankų. Jis neprisiminė, kada paskutinį kartą matė rūkančią 
žmoną, neabejotinai prieš jos nėštumą laukiantis Lisės. Atrodė, tą 
naktį jis matė ją ir jų bendrą gyvenimą kažkaip kitaip. O, kad jis 
galėtų prisipažinti, papasakoti jai apie paskutiniuosius keletą mėne- 
sių, kaip jis ją išdavė, kaip jis buvo betampąs jai beveik abejingas. Jis 
norėjo prisipažinti, nes buvo, būtent tą akimirką, tikras, kad myli 
ją, ją visą, viską, ką jie turėjo kartu. Šis namas, jų vaikai, jų sodas, 
vis dar patogi plati lova, kuri pradėjo dubti per vidurį nuo visų tų 
metų, kai jų kūnai susikabindavo miegodami, jo rankos, visada ap- 
kabinusios jos rankas, pakeičiančios poziciją tik tada, kai ji, vis dar 
miegodama, bakstelėdavo jį, vis dar miegantį, kad pakeistų padėtį 
ir nustotų knarkti. Be jos jam nebūtų gyvenimo. Jis įtraukė krūtinę, 
jo kumščiai susispaudė iš pasiryžimo. Jis neleis jai matyti jo baimės. 

— Pažadu pasikeisti. Nebebūsiu berniukui toks griežtas. 

ANUK 


nuk pažvelgė į veidrodį ir kreivai nusišypsojo sau. Burnos 
V rakija atsirado dar daugiau raukšlių, ji buvo tuo tik- 
ra. Puoli į tuštybę, mergyt, lengvai save subarė. Ji nuleido unitaze 
vandenį, išjungė tualete šviesą ir įsmuko atgal į lovą. Rysas per sa- 
pnus užprotestavo, paskui atsisuko ir apglėbė ją. Jis buvo šiltas ir 
prakaituotas. Anuk pasižiūrėjo į žadintuvą: 5:55. Dabar jau ji tikrai 
nebeužmigs. Slysdama iš po jo, ji pabučiavo Rysui ranką, liesdama 
lūpomis šiurkščius plaukelius ir švelnią, sūroką berniokišką odą. 

— Viskas gerai? 

— Taip. 

Po kelių akimirkų ji vėmė tualete. Pakėlė galvą ir pamatė ne- 
rimastingai į ją spoksantį Rysą. Jo dešinioji ranka karojo saugo- 
dama genitalijas, ir nuo to ją suėmė juokas. Anuk parodė ranka į 
rankšluostį, ir jis pasilenkė nušluostyti jai burną. Kaip miela, pagal- 
vojo ji dėkinga ir netrukus jai toptelėjo juokinga mintis: jis turbūt 
labai mane įsimylėjęs. 

Anuk atsistojo ir nerūpestingai pabučiavo jam į kaktą. 

— Viskas man gerai. 

Jo žalios akys vis dar buvo neramios. 

— Rysai, viskas gerai. Truputį gripuoju. 

— Pasiimk laisvą dieną, - nusižiovavo jis. 

— Lyg galėčiau. 

— Nagi. Ir aš tą patį padarysiu, — jis šlapinosi į unitazą. Anuk dar 
nebuvo nuleidusi vandens su savo vėmalais, ir jo abejingumas tam 
sukėlė jai pasibjaurėjimą. Ji staiga užsimanė įžeisti jį, pasakyti, kad, 
turėdama laisvą dieną, visiškai nenorėtų praleisti jos su kažkuo. Ji 
pasitrynė pilvą ir pasižiūrėjo į savo meilužio tvirtą užpakalį, gracin- 
gą jo nugaros linkį. Šalyje tikriausiai yra šimtai perpus jaunesnių 
už ją merginų, kurių sapnus apie Rysą jau greit šiurkščiai nutrauks 
jų žadintuvų skambučiai. Gal tūkstančiai. Kai kurios iš jų mielai 
išdraskytų jai akis už tai, kaip ji elgiasi su jų dievaičiu. 

Rysas nuleido vandenį ir šypsodamasis atsisuko į ją. 

— Tu išties šlykštus. 

Jis pasikasė pautus ir nekreipė į ją dėmesio. Anuk išstūmė jį iš 
vonios kambario. Jai norėjosi šilto vandens, krentančio ant galvos 
ir pečių, jai norėjosi vienatvės. Ilgai, pasimėgaudama prausėsi po 
dušu. Nusipraususi pasijuto geriau. Jautė, kad vėl tapo savimi. 


Nors jie abu šį rytą turėjo būti studijoje, Rysas važiavo automobiliu, 
o Anuk - tramvajumi. Ji bevelijo naudotis miesto transportu, nes 
tuomet turėdavo galimybę paskaityti, parengti užrašus ar papras- 
čiausiai pabūti su savimi. Rysas aiškino, kad jo veidas dabar jau 
per daug gerai žinomas visuomenei, kad jis galėtų rizikuoti važiuoti 
traukiniu ar tramvajumi. Ji manė, kad tai tebuvo maivymasis. Be 
abejonės, kelios kikenančios mokinukės gali neduoti jam ramybės, 
bet Ryso prabangių prekių parduotuvėje pirkta folkroko stiliaus 
apranga buvo ganėtinai nutolusi nuo jo 2/ter ego banglentininko 
stiliaus — ypač dėvima su didžiuliais saulės akiniais ir pelėsiais at- 
siduodančia „Bomberių“ futbolo klubo kepuraite, — kad pernelyg 
neišsiskirtų iš minios. Ir, kaip Anuk dažnai jį erzindavo, daugu- 
mai žmonių, keliaujančių ryte į darbą, nusispjauti ant kokios muilo 
operos žvaigždės. Jis kreivai šyptelėdavo tai išgirdęs, bet tvirtino, 

kad ji nesuprantanti gėdos, kai prie tavęs viešai glaustinėjasi ar, dar 
blogiau, žemina. Ji turėjo pripažinti, kad tai nebuvo vien tik maivy- 
masis. Kai jie tik buvo pradėję draugauti, kažkoks girtuoklis priėjo 
prie jų bare ir nemokšiškai smogė Rysui į veidą. „Sušiktas subobėjęs 
muilo operų šunsnukis!“ — šaukdamas aiškino jis priežastį, kodėl 
taip padarė, kai susirinko tvarkdariai. 

Sušikti subobėję muilo operų prodiuseriai. Jai visai nesinorė- 
jo eiti į rytinį posėdį. Per paskutinįjį mėnesį jos rašymo maniera 
tapo įmantri, sąmoningai teatrališka, bet buvo aišku, kad ji puikiai 
tai supranta ir iš to šaiposi. Neseniai jos parašytame tekste jauna 
mergina cituoja Verleną — ir poetą, ir roko dainininką. Bet ne dėl 
to susirinkimas žadėjo būti kupinas įtampos. Prodiuseriai ir tele- 
vizijos kanalas sveikino vieni kitus, kad ankstyvo vakaro muilo 
operos scenarijuje pateikė žiūrovams incesto siužeto liniją. Jie neva 
esą „drąsūs“, „socialiai atsakingi“. Anuk neturėjo jokių iliuzijų dėl 
to, ką jie darė. Iš esmės tai tebuvo nuvalkiota vaikų prievartavimo 
tema su neapibrėžtu ir miglotu seksualiniu kankinimu. Auka ir jos 
tėvas nebuvo pagrindiniai veikėjai, tik naujai atsikraustę kaimynai, 
gyvenantys šalia pagrindinės šeimos namų. Tuo būdu, jei reklamos 
firmos imtų protestuoti, būtų palyginti nesunku tuoj pat atsisaky- 
ti šios siužeto linijos. Tikrai niekas neprotestuos. Vyriausiasis pro- 
diuseris vis primindavo, kad jie sugebėjo „neperžengti gero skonio 
rėmų . Kai Anuk išgirdo tai pirmą kartą, pratrūko juoktis. Antrasis 
scenarijaus rašytojas Džonis papasakojo jai vieną istoriją apie savo 
draugę, kuri dirbo Holivude, gamybinėjė grupėje, rengusioje se- 
rialą, kurio veiksmas vyksta Antrojo pasaulinio karo metais. Toji 
draugė nusiuntė Džoniui konfidencialią elektroninio pašto žinutę, 
sklandančią tarp rašytojų. Vienas sakinys buvo paryškintas: Visos 
scenos dujų kameroje turi būti skoningai atliktos ir netrikdančios žiū- 
rovų jautrumo. Anuk užkišo žinutės kopiją virš savo darbo stalo 
namuose. Jei jai kada nors ims rodytis, kad jos karjera yra žavi, arba, 

dar blogiau, svarbi, ji primins sau tą elektroninę žinutę. Ji išėmė iš 
rankinuko savo naujausią scenarijų, įsispraudė ant tramvajaus sė- 
dynės šalia draugiško senuko ir ėmė skaityti. Ji pati sau šypsojosi. 
Jiems šįryt tikriausiai norėjosi ją užmušti. 

Ji pavertė spėjamą auką melage, demaskavo ją kaip sadistišką, 
piktą, vaidingą merginą. Pagal jos scenarijų scena vyksta vidurinės 
mokyklos koridoriuje, kur penkiolikmetė paprašo savo simpatiško 
mokytojo, kad tas ją pabučiuotų. Kai šokiruotas mokytojas atsisa- 
ko, mergaitė įspėja, kad ji galinti sukelti jam problemų. Tai buvo 
būtent tai, ko reikėjo. Šaiži scena, kurią ji parašė, kad mestų iššūkį 
žiūrovams ir padarytų siužetą įdomesnį. Jai jau buvo atsibodęs sal- 
dus merginos meilumas. Muilo opera buvo pilna sveikai atrodančių, 
krūtingų blondinių, ir tai vertė Anuk jaustis dekadentiškai ir amo- 
raliai, vertė norėti sugadinti jiems visą reikalą. Ji vėl nusišypsojo. Jis 
ją užmuš. 


Jis šaukė ant jos dešimt minučių. Ji jo nepertraukinėjo, visą laiką 
šypsodamasi kvaila ir arogantiška šypsena, taktika, kuri, ji žinojo, 
dar labiau jį įsiutins. Nė vienas iš kitų rašytojų nepažiūrėjo jai į 
akis ir nepasiūlė paramos, bet tai nei nustebino jos, nei suerzino. 
Tai komercinė televizija: visi jie bus lojalūs jai vėliau, susitikę bare. 
Scenarijus buvo atmestas, jai nebus sumokėta. 

Tai buvo vienintelis kartas, kai Anuk jam atsakė: 

— Tu privalai man sumokėti. 

— Tu negausi nė sušikto cento už tą šlamšrą, tu niekam verta kale! 

Ji neparodė jokio susijaudinimo: darbas Australijos televizijoje 
dvokė sportininkų persirengimo kambariais. 

— O jeigu tu man nesumokėsi, tu storas šlykštus pederaste, aš, 
velniai griebtų, sužlugdysiu šitą pastatymą taip greit, kad reklamos 
agentūrų doleriai ims trykšti iš tavo pertemptos subinės skylės. 

Anuk blefavo. Ji abejojo, ar rašytojai galėtų ją vieningai paremti, 
kad bent valandai uždarytų valgyklą. Bet jos bravūra privertė jį 
trumpai akimirkai sudvejoti, ir tą akimirką ji laimėjo. 

— Na, bet tu negausi nė sušiktu doleriu daugiau už perrašymą. Ir 
aš noriu perrašyto varianto rytoj ryte. Aišku, brangute? 

— Rytojaus rytui aš turiu kitų planų, branguti. Pakalbėsiu su 
Rysu, — ji paprastai vengė minėti darbe savo santykius su Rysu. Tai 
iškilo viešumon tik prieš keletą mėnesių, ir dabar jau visi apie tai 
žinojo, tačiau ji nenorėjo aptarinėti to studijoje. Visgi nujautė, kad 
prodiuseriui patinka Rysas, tad negalėjo atsispirti pagundai. 

— Aš paprašysiu jo, kad atneštų scenarijų į studiją. 


Anuk buvo sutarusi susitikti su Aiša bare už Federacijos aikštės ir 
atvyko per anksti. Jai rūkant ranka drebėjo. Išeidama iš susirinki- 
mo, jautėsi pakiliai. Ji susivaldė; žinojo, kad privertė šunsnukį ne- 
pasitikėti savimi, nes jis nesugebėjo jos įbauginti. Vėliau kolegos 
konfidencialiai susieškojo ją ir pasveikino už tai, kad jinai jam drą- 
siai pasipriešino. Bet triumfo jausmas greit išsisklaidė. Jai tai tebu- 
vo bravūra, čia daug drąsos nereikėjo. Drąsu būtų išeiti, pasakyti 
jam, ką iš tikrųjų apie jį galvoja, apie jo tingumą ir storžieviškumą, 
apie jo nekompetentingumą, apie panieką jų kuriamai debiliškai 
programai. Jos ranka drebėjo, nes ji stojo, eilinį kartą, į akistatą su 
savo silpnumu. Ji palietė pirštais apyrankę ant savo riešo, vario ir 
sidabro spiralę, kurią nusipirko netoli Splito, kai dirbo su kroatais 
prie jų muilo operos varianto kūrimo. Ji pažvelgė žemyn, į savo 
plonos odos sandalus: nusipirko juos Milane, kai turėjo laisvą nuo 
darbo Zagrebe savaitgalį. Ji žinojo, kad tai, ką rašo, yra infantiliška 
ir kvaila. Žinojo, kad savo veikla padeda skleisti pasaulyje buka- 
galviškumą. Bet jai baisiai patiko jos batai ir jos bižuterija, butas, 

žvelgiantis į Melburno kontūrus kitoje įlankos pusėje. Jai patiko 
pinigai. Šiąnakt būtų galėjusi dirbti prie savo knygos, bet perrašinės 
scenarijų. Ir geriečiai dėvės baltas skrybėles, o blogiečiai — juodas. Ji 
paskambino savo šeimos gydytojui ir susitarė dėl konsultacijos, dar 
į biblioteką, kad negali grąžinti knygų. Kai įėjo Aiša, gėrė jau antrą 
taurę martinio. 

— Kaip sekėsi? 

— Nekenčiu savo darbo. 

— Tau patinka apvali sumelė, kurią už jį gauni. 

Aišai nuėjus prie baro užsisakyti baltojo vyno, Anuk pati sau 
nusijuokė. Jai patiko draugystė su šia moterimi, nes jos taip gerai 
viena kitą pažinojo. Aiša pažinojo Anuk dar gerokai prieš jai tam- 
pant sėkmę darbe pasiekusia, savimi pasitikinčia moterimi. Aiša 
buvo su ja nuo pat pradžios, kai Anuk tebuvo netašyta žydė mergai- 
tė, mokyklos išleistuvių vakaro pabaigoje apvėmusi savo per daug 
aptemptą raudoną suknelę. 

Aiša grįžo nešina vynu ir atsisėdo. 

— Vis tiek nekenčiu savo darbo. 

— Rouzė ir Garis įtraukė į visą tą reikalą policiją. 

Akimirką Anuk visiškai nesuprato, apie ką jos draugė kalba. Ne- 
trukus, sunkiai atsidusdama, ji prisiminė incidentą vakarėlio metu. 

— Velniai griebtų, tu, be abejonės, juokauji? 

— Haris sudavė vaikui. 

— Jam reikėtų duoti už tai medalį. 

— Hugas viso labo tik vaikas, Anuk. 

— Jis pabaisa. Nekenčiu to prakeikto vaiko. 

Aiša negalėdama patikėti pasižiūrėjo į Anuk, kuri giliai įkvėpė. 
Ji nenorėjo ginčo, bet tai buvo neišvengiama, jei pokalbio tema bus 
Rouzė. Visos jos draugavo nuo to laiko, kai buvo paauglės Perte, bet 
tai buvo nelygi draugystė. Aiša mylėjo jas abi, bet Anuk ir Rouzė 
neberasdavo viena kitai laiko. Ne, Rouzė niekada to nepripažin- 

tų — ji niekada nepripažindavo tamsos ar sumaišties savo gyvenime. 
Rouzė visada buvo užvaldyta minčių apie šviesą, gerumą, pozity- 
vumą. Todėl jai netekdavo pripažinti žiaurumo ar pagiežos joje pa- 
čioje; ji visada galėjo būti auka. Anuk pagalvojo apie tiesmuką ap- 
kūnų Harį, kuris per vakarėlį dėjo Hugui antausį. Ji nežinojo apie 
šį žmogų beveik nieko, išskyrus tai, kad atrodė pakankamai pado- 
rus, geraširdis, greičiausiai nepakenčiamai nuobodus ir pasiturintis, 
neskaitant menkai tebejuntamų kažkada pavojingos proletariškos 
vyriškos jėgos likučių. Jis neabejotinai buvo daug vyriškesnis nei 
Rouzės vyras Garis. Anuk patiko ir Hario žavi, nepretenzinga žmo- 
na ir jų gražus sūnus. Vyriškiui tikriausiai patinka jo gyvenimas. 
Ir dabar jos nemąstanti draugė, neabejotinai paskatinta apmaudo 
kamuojamo bjaurybės alkoholiko vyro, nori pabandyti sugriauti tą 
gyvenimą. Ji lėtai iškvėpė ir laukė, kol Aiša prabils. 

— Hektoras ant manęs įsiutęs. Jis mano, kad aš išduodu jo pus- 
brolį. 

— Kodėl? Ką tu padarei? 

— Kartais jis toks sumautai graikiškas. 

— Neišsisukinėk nuo klausimo. 

— Rouzė nori, kad aš parašyčiau pareiškimą. 

Anuk pratrūko. Atrodė, lyg visa tos dienos įtampa sprogo ir 
rado išėjimą per jos panieką Rouzei. Ne, dar daugiau: ji buvo įsiu- 
tusi, kad jos gera, protinga draugė galėjo būti priversta padaryti šią 
klaidą dėl tokios mazgotės kaip Rouzė teisuoliškų užgaidų. 

— Nesivelk į tai, — ji neleido Aišai jos pertraukti. — Jei įsivelsi, tu 
ne tik sugadinsi santykius su Hektoru, bet ir paraikausi Rouzei ir 
Gariui ir jų paranojai. Hugas yra psichas. Jis nežino jokių ribų, jis 
yra nesuvaldomas. Jei ji nori elgtis kaip kokia hipė motina Žemė, 
puiku, bet Hugas jau nebėra kūdikis ir jam teks sužinoti, kad būna 
pasekmės. Tai, kas atsitiko šeštadienį, buvo tik į gera. 

Aiša buvo santūri. 

- Jis sudavė vaikui. Štai ir pasekmės. 

— Jis gynė savo vaiką. 

— Rokas dvigubai didesnis už Hugą. 

— Aiša, neįsivelk. 

— Aš jau esu įsivėlusi. Tai atsitiko mūsų namuose. 

Anuk užvertė akis. 

— O ką mano Hektoras? 

Aiša tylėjo. Ji braukė pirštu per savo vyno taurės kraštą. 

Anuk nusišypsojo: 

— Jis su manimi sutinka, ar ne? 

Jos draugė apmaudingu gestu tėškė per orą. Anuk pyktis išsi- 
sklaidė. Aišos tėtis taip daro, staiga suprato ji. Pono Patiro putlus 
veidas buvo malonus, geraširdis, bet jis visada buvo toks indiškas, 
užsienietiškas, vuo tarpu Aiš, jos geriausia draugė, buvo tokia artima, 
neabejotinai australietiška. Anuk visada galvojo apie ją labiau kaip 
apie jos anglės motinos nei indo tėvo dukrą. Bet dabar, žiūrėdama 
į priešais sėdinčią Aišą, jos įsitempusiame, išdidžiame veide matė 
kai kuriuos to senojo vyro bruožus. Mes senstame, drauguže, mes 
senstame. Pyktį ir nusivylimą, kuriuos ji jautė prieš tai, pakeitė švel- 
numas. Aiša amžinai sutvarkydavo, ką Rouzė būdavo pridirbusi; 
buvo kažkas jos būde, kas vertė ją rūpintis silpnais ir bejėgiais. Šis 
būdo bruožas ir traukė ją prie gyvūnų. Visgi jos draugėje buvo labai 
maža sentimentalumo. Aišos gerumas buvo tramdomas tvirtu kaip 
plienas, objektyviu protu. Būtent dėl to ji buvo tokia gera veterinarė. 

Aš tave myliu, pagalvojo Anuk, ir staiga susigėdo trykštančių iš 
akių ašarų. Tik akimirka, tik trumpas akių mirktelėjimas, ir ašaros 
dingo. 

Aišos ranka vėl ilsėjosi ant vyno taurės. 

— Hektoras šiuo metu yra nepakenčiamas. Jis vėl metė rūkyti. 

Anuk pasiėmė cigaretę ir užsirūkė. 

Aiša ėmė juoktis: 

— Tu niekada nemesi, ar ne? 

— Ne. Aš nenoriu. 

— Manai, Hektoras nori? Jis daro tai dėl manęs. Bet tai verčia jį 
manęs nekęsti. 

Dabar nusijuokė Anuk: 

— O, dėl Dievo. Hektoras ne nekenčia tavęs. 

— Manau, šiuo metu jis manęs nekenčia, - ji abejojo. 

Anuk matė, kad Aiša susijaudinusi, kad visa ši istorija ima ją 
veikti. 

— Sakoma, kad reikia mėnesio. Leisk jam mėnesį pabūti subingal- 
viu, ir potraukis cigaretėms išnyks. Paprasčiausiai mėnesį jį ignoruok. 

— Tai ne dėl metimo rūkyti. Tai dėl viso to reikalo su Hugu. 
Trauk jį velniai! - Aiša godžiai nurijo savo vyną ir atsikėlė užsisakyti 
dar vienos taurės. — Tai jo motina. Ji negali neįsikišti. Ji siunta ant 
manęs, kad aš remiu Rouzę, o Hektoras jai nesipriešina. Savaime 
suprantama, - jos tonas buvo sarkastiškas, kandus. Laukdama, kol 
Aiša sugrįš iš baro, Anuk pajuto grįžtant savo pačios pyktį. Tai ne 
jo sumauta motina, tai tu, tu, besąlygiškai palaikanti Rouzės pusę, 
o paskui besipiktinanti dėl fakto, kad mes visi nesineriame iš kailio 
siūlydami tau paramą. Žinoma, kad Hektoras įsiutęs, žinoma, kad 
jo tėvai neketina remti tavęs, keliančios šeimai nemalonumus. Bū- 
tent tu turėtum pasipriešinti Rouzei. 

— Tu nesąžininga. 

Aišos akys sublizgo jai sėdantis atgal į kėdę: 

— Nesąžininga kieno atžvilgiu? 

— Hektoro. 

Jos sėdėjo tylėdamos. Anuk matė, kad jos draugė galvoja, min- 
tyse pasverdama įvairius argumentus ir požiūrius. Aiša tokia jau yra. 
Ji sudarinėja sąrašus, ji organizuota. 

Anuk mėgavosi cigarete ir laukė. 

Aiša atsiduso. 

— Aš pasakysiu Rouzei, kad palaikysiu ją emociškai, bet negaliu 
būti liudininkė jokiame teisiniame ar oficialiame statuse. Tai stato 
mane į kompromituojančią padėtį Hektoro ir jo šeimos atžvilgiu. 
Jai tiesiog teks tai suprasti. 

Ji nesupras. Ji apsimes supratusi. 

— Ji supras. 

Tai buvo geras sprendimas. Dabar jos galėjo atsipalaiduoti ir 
grįžti prie paskalų ir juokavimo, eiti apsipirkti, gal į kiną. Anuk da- 
bar buvo kiek apgirtusi ir pirmą kartą per visą dieną jautėsi laiminga. 


Kai ji grįžo, namuose buvo tamsu. Užsisakė tailandietiško maisto, 
įsipylė džino ir ėmė perrašinėti scenarijų. Rašė greitai, efektyviai, 
sutrumpindama pasakojimą iki dėstymo ir mažų, dramatiškų pa- 
kilimų, kurie patogiai išsispręsdavo tarp reklaminių pertraukėlių, 
pagyvindama kasdienišką dialogą lengvu, nerūpestingai parinktu 
slengu. Jautėsi esanti apgavikė, bet jai buvo vis tiek. Jos klastinga, 
kerštinga paauglė vėl pavirto trenkta kvaile, o mokytojas — bėdoje 
paremiančiu tranu, šnekančiu visas priimtinas banalybes apie aukos 
teises ir „merginų jėgą . Vienintelis bent kiek dominantis veikėjas 
buvo prievartautojas tėvas. 

Kai grįžo Rysas, ji jau buvo atspausdinusi perrašytą variantą ir 
skaitė korektūrą. 

— Ilgai flmavote. 

— Buvau sporto klube. 

Jis suvalgė kąsnelį likusios vištienos žaliajame karyje ir pabučia- 
vo jai į kaklą. Ji nusišluostė po bučinio likusią riebalų dėmę. Rysas 
atsisėdo šalia jos ant sofos, pakėlė jos koją ir pasidėjo sau ant kelių. 


* Šis pavadinimas („Girl Power“) išreiškė XX a. 10-jo dešimtmečio-XXI a. pradžios 
kultūrinį fenomeną, ir taip pat siejamas su trečiosios bangos feminizmu. Terminą 
XX a. 1O-jo dešimtmečio viduryje-pabaigoje išpopuliarino grupė „Spice Girls“. 


72 


Jis ėmė masažuoti jos pėdą, bučiuoti jos kulkšnį. Ji apsimetė, kad 
skaito. Jo ranka slinko aukštyn jos šlaunimi, link kirkšnies. Su- 
skambo telefonas, ir jos sesers balsas, maldaujantis, uždusęs, paskli- 
do iš atsakiklio. Jis nuleido jos koją. 

— Palik koją, kur buvo, — sušnibždėjo ji, lyg sesuo būtų galėjusi ją 
kažkaip išgirsti. — Aš jai rytoj paskambinsiu. 

Netrukus suskambo jos mobilusis telefonas. Jie abu nusijuokė. 

— Aš mirštu, kaip noriu su ja susipažinti. Tikėjimą naujai atra- 
dusi žydė, kaip jūs ją vadinate, - jo pirštai dabar glostė ją, scenarijus 
numestas, jos akys besimerkiančios iš malonumo. Jis buvo nuosta- 
bus meilužis, jo pirštai ir ryžtingi, ir švelnūs, derinys, kurį ji retai 
sutikdavo vyriškyje. Anuk akimirkai atmerkė akis ir pamatė, kad 
jis jai šypsosi. Ji pajuto pagarbią baimę prieš jo jaunystę, to buvo 
beveik per daug, tas jo odos švelnumas. Ji buvo ir susijaudinusi, ir 
liūdna. Jis niekada nesusipažins su jos seserimi. Jo grožis ir jo jau- 
nystė tik sukeltų jos sesers įrarumą. Anuk negalėtų pakęsti, jei jai 
reikėtų aiškintis. Ji išlenkė nugarą ir pastūmė savo kūną pirmyn, 
Ryso pirštams erzinant jos klitorį, įslystant į ją. Jo lūpos buvo ant 
jos kaklo, jos skruosto, jos smakro, jos burnos. Ji atsegė džinsus ir 
palietė varpą, traukdama jo laisvą ranką sau prie krūties, stenėda- 
ma, kai jis suspaudė jos spenelius. Visur, visa jos oda, kiekviena jos 
dalelė buvo sujaudinta. Atrodė, lyg jos kūnas metų metus miegojo 
ir staiga pabudo atsigavęs, bet alkanas. „Dulkink mane“, sušnibždė- 
jo Rysui į ausį. Ji suvirpėjo, sudrebėjo, kai jis įstūmė į ją savo varpą. 
Ji norėjo kandžioti jį, draskyti jį, praryti jį. „Dulkink mane“, įsakė 
dabar jau griežtai ir pamanė: ar taip supranta seksą vyriškis? Kaip šį 
godų gyvulišką geismą? Ji pasiekė orgazmą anksčiau už jį, netrukus 
patyrė jį dar kartą. Kai jis ėmė spazmuoti, kai ištraukė iš jos savo 
varpą, kai jo šilta sėkla veržėsi pulsuodama ant jos šlaunies, ji ištie- 
susi ranką suėmė jo varpą, jausdama kraują vis dar tvinkčiojant po 
šilkine oda, ir dar kartą suvirpėjo. 

Anuk nesidairydama išėjo iš gydytojo kabineto, nepastebėdama 
triukšmo ir eismo Klarendono gatvėje, ir pasigriebė pirmą pasitai- 
kiusį geltoną taksi. Vairuotojas rūkė cigaretę ir paskubomis įspaudė 
jos likučius į asfaltą prieš nerdamas į savo sėdynę. 

— Galite rūkyti taksi, — sumurmėjo ji išsiblaškiusi. — Man ne- 
trukdo. Tiesą sakant, aš mielai pati parūkysiu. 

— Atleiskit, ponia, aš galiu gauti baudą. 

Ji net neišgirdo jo. Žiūrėjo pro langą. Sena dama, iš tų, kokias 
retai bepamatydavai viešumoje, mėlynai dažytais plaukais, stumda- 
ma didžiulį pirkinių vežimėlį, stovėjo ir įdėmiai žvelgė į šviesoforą. 

— Kur važiuojam? — vyriškis kantriai laukė, kol ji prabils. 

Ji atsiprašė ir pasakė jam adresą. Jos pirštai beldė į dirbtinės 
odos sėdynės apmušalą. Norėjo rūkyti. Sušiktos kvailos taisyklės, 
sušikta valstybės-auklės ideologija, sušiktas puritoniškas mirties 
baimės persunktas protestantizmas. Šūdas! Kodėl šita šalis taip 
perdėm reguliuojama? Tokiomis akimirkomis kaip ši ji desperaciš- 
kai ilgėjosi Balkanų anarchijos ir neorganizuotumo. Jai beprotiš- 
kai norėjosi cigaretės. Tai būtų atviras nesiskaitymas, jeigu ji dabar 
užsirūkytų. Ji suprato, kad niekas, rodės, negalėjo įsiskverbti į jos 
sąmonę. Pastatai, kitos mašinos kelyje, vairuotojas, dangus, miestas. 
Atrodė, ji buvo veikiama kažkokio narkotiko, bet nejautė malonu- 
mo, pateisinamo kaip užmokestis už praradimą to, ką ji tegalėjo 
apibūdinti kaip savo intelektą. Ji jautėsi lyg plūduriuotų, nesugebė- 
dama priimti sprendimo. 

— Kuriuo keliu norėtumėt važiuoti? 

Anuk pažvelgė į jo akis, atsispindinčias užpakalinio vaizdo vei- 
drodėlyje. Ji buvo apkvaišusi, negalėjo mąstyti. Ar Svano gatvėje 
eismas būtų per didelis? Ar jiems reikėtų važiuoti tuneliu? Jos protas 
prašviesėjo, irzlumas išblaškė rūką, ir ji piktai atkirto: 

— Jūs vairuotojas, argi neturėtumėt žinoti, kokiu keliu geriausia 
važiuoti? Ar ne už tai aš jums moku? 

Jo veidas įsitempė, ir jis susikoncentravo ties keliu. Jis buvo jau- 
nas vyras, tikriausiai jaunesnis už Rysą, oda lyg keptų kaštonų - so- 
draus medaus atspalvio, o akys plačios ir įspūdingos, giliai įstatytos 
aštriabriauniame veide. Ji negalėjo pakęsti plonos, nesubrendėliškos 
barzdos, kuri, rodės, buvo prilipdyta jam prie smakro. Kam tu tai 
darai, kam specialiai save bjauroji? Kodėl tavo Dievas to iš tavęs 
reikalauja? Tai buvo visai į ją nepanašu. Paprastai ji būdavo man- 
dagi su taksi vairuotojais. Jie visi be išimčių buvo imigrantai vyrai, 
ir ji pasakė sau, kad, elgdamasi su jais pagarbiai ir kilniai, atskiria 
save nuo didžiulės abejingai rasistinės australiečių jūros ten, tame 
pasaulyje, kuris egzistavo — ji tegalėjo numanyti, nes niekada nebu- 
vo buvusi „ten“ — kažkur, už geltonų linijų, kurios žymėjo senosios 
miesto dalies pirmosios zonos traukinių ir tramvajų bėgius Mel- 
burno transporto žemėlapiuose. Bet šiuo momentu ji nejautė noro 
nei būti mandagi, nei pagarbiai elgtis. Tegul jis eina šikt, galvojo 
ji pagiežingai, nemokšiška musulmoniška kiaulė, fundamentalistas. 
Ji pajuto neleistiną jaudulį nuo ją nukrėtusios neapykantos. 

— Atleiskit, kad buvau šiurkšti, — pradėjo ji saldžiai, — bet aš tru- 
putį šokiruota. Ką tik sužinojau, kad esu nėščia. 

Jaunasis vyras vėl pasižiūrėjo į ją per savo veidrodėlį, dabar jau 
šypsodamasis. 

— Sveikinu. Jums labai pasisekė. 

— Taip manote? 

Ji pamatė jo veide pasimetimą, ir jis vėl nusuko akis. 

— Nemanau, kad aš jo noriu. Matote, nesu ištekėjusi, o vaiko 
tėvas beveik perpus už mane jaunesnis. Aš dar noriu tiek visko nu- 
veikti. Visiškai nesijaučiu taip, lyg man būtų pasisekę, — jos žvilgs- 
nis buvo sukoncentruotas į užpakalinio vaizdo veidrodėlį. Ji galėjo 
matyti dalį vairuotojo veido, bet jo akys buvo nusuktos. 

Kalbėk su manim, tu, šunsnuki. 

Jie sėdėjo tylėdami, taksi vis stabteldavo važiuojant žemyn per 
prikimštą pietryčių greitkelį. Artėjant prie studijos, ji suprato, kad 
jos veidas išmuštas raudonio. Anuk pajuto gėdą, o paskui įsiūtį. Kas, 
po velnių, jis toks, kad ją teistų? 

Kai vairuotojas sustabdė automobilį, ji pasilenkė pirmyn. 

— Aš žinau, ką tu apie mane galvoji. 

— Aš visai niekas negalvoji. 

— Tu melagis, — sušnypštė ji. — Aš tiksliai žinau, ką apie mane 
galvoji. 

Pagieža šokiravo juos abu. 

— Jūsų grąža, — pasakė jis, jai lipant iš mašinos. 

— Pasilaikyk, — sumurmėjo ji. 

Jis pasižiūrėjo į ją, vis dar be šypsenos. 

— Prašau nemanyti, kad žinote, ką aš apie jus galvoji. Mes vienas 
kito nepažįstame. 


Per scenarijui aptarti skirtą susirinkimą ji nepasakė nė žodžio. Ne- 
labai tesiklausė. Kai susirinkimas pasibaigė, ji paskambino Rysui ir 
paliko ja žinutę, kad jai viskas gerai, gydytojas sakė, kad tai tėra nedi- 
delis skrandžio uždegimas, ir kad ji bevelytų pabūti porą ateinančių 
naktų viena. Ji jautė palengvėjimą, kad nereikėjo su juo kalbėti. Taksi 
vairuotojas, vežęs ją namo, buvo pagyvenęs graikas, ir ji buvo su juo 
maloni ir mandagi. Vos įžengusi į butą, ji paskambino Aišai. 

— Ar tu ryt laisva? 

— Ketvirtadienis bloga diena. Aš dirbu iki aštuntos. 

— Penktadienį? 

— Kas atsitiko? 

— Man reikia patarimo. 

— Rysas? 

— Penktadienį? 

Aiša nusijuokė. Išgirdusi jos tylų juoką, Anuk pirmąkart per visą 
dieną vėl pasijuto sveiko proto. 

— Susitikime mieste. Gal kur nors ant upės kranto? Pietų krante 
ar Doklande? 

— Penktadienio vakarą? Užmiršk. Minios žmonių. 

— O kaip „Doctor Martins“? Jie turi kiemelį. 

— Puiku. Bet ar tu tikra, kad mieste gerai susitikti? Aš galiu at- 
važiuoti į tavo pusę. 

— Hektoras penktadieniais gali išeiti iš darbo anksčiau. Jis galės 
pasiimti vaikus. 

Anuk pajuto savo pilvą. Ar toks nuo šiol bus jos gyvenimas? Ar ji 
pirmą kartą per savo suaugusį gyvenimą turės žiūrėti kito žmogaus 
užgaidų, reikalavimų, reikmių? 

— O aš paskambinsiu Rouzei. 

Ji tada galėjo pasakyti. Jai reikėjo pasakyti. Ji nenorėjo matyti 
Rouzės. Ji suprato, kodėl Aiš to nori. Aiš norėjo, kad jos vėl būtų 
draugės. Aiš norėjo, kad įtampa tarp jų išnyktų. Aiš norėjo, kad jos 
kartu pasigertų, kartu šnekėtų nesąmones. Anuk galėjo pasakyti: 

„Ne, man reikia pasikalbėti su tavimi, tik su tavimi.“ Štai ką jai rei- 
kėjo pasakyti, bet ji to nepasakė. 

— Na gerai. Ar tu gali anksčiau išeiti iš darbo? 

— Aš išeisiu apie pusę ketvirtos. Brendanas neprieštaraus. 

— Susitarkim pusei penkių. Gal mums pavyks nugriebti staliuką 
prieš prasidedant „laimės valandai“. 

— Puiku. 

Anuk padėjo ragelį ir pažvelgė į save veidrodyje. Pakėlė marš- 
kinius ir pasižiūrėjo į savo pilvą. Jis buvo plokščias, ji tebeturėjo 
jaunos moters pilvą. Žinojo, kaip vyks pokalbis penktadienį da- 
lyvaujant Rouzei. Ji pasakys savo draugėms, ir jos labai džiaugsis. 
Rouzė karštai lies jausmus, o Aiš bandys išsiteirauti, ką ji jaučia. Ji 

paaiškins savo abejones, ir Rouzė pasakys, kad vaiko gimdymas yra 
su niekuo nepalyginamas išgyvenimas, kad visos moterys turėtų 
patirti gimdymą. Ji klausysis, paskui dar pateiks priežasčių, kodėl 
jai nereikėtų gimdyti. Aiš apsvarstys jas visas iš eilės ir pasakys, kad 
nereikėtų iš karto apsispręsti. Kad joms reikėtų pasišnekėti apie tai 
dar kartą vėliau. Anuk rūkys nesustodama, ir Rouzė pajuokaus, kad 
greit ji nebegalės to daryti. Anuk tada pasakys tą žodį — ji nesakys 
nėštumo nutraukimas, ji sakys abortas — ir Rouzė atrodys išsigan- 
dusi, o Aiš atrodys neperprantama. Rouzės akyse pasirodys ašaros, 
o Aiš užsakys joms visoms dar po vieną. Rouzė jos maldaus, o Aiš 
bandys įsikišti. Rouzė nueis į tualetą, o Aiš paklaus: „Ar tu įsitiki- 
nusi?“ Rouzės akys bus raudonos, kai ji sugrįš, ir ji nežiūrės į Anuk. 
Anuk tada paims jos ranką ir pasakys, kad ji norėjo žinoti, koks tai 
būtų jausmas, kad ji svajojo turėti kūdikį, taip, ji svajojo apie tai, bet 
ji yra išsigandusi ir pasimetusi. Rouzė bus nuteikta Anuk naudai, ir 
jos ims plepėti apie kitus dalykus, juoksis ir pasigers. Anuk atsisvei- 
kins, žadėdama draugėms, kad dar neapsisprendė. 

Tada Anuk suprato, kad ji nepasakys draugėms nė žodžio apie 
savo nėštumą. Ji kritiškai pažvelgė į veidrodį. Nebuvo gražuolė, bet 
puikiai save pateikė, turėjo stilių ir atrodė stulbinamai. Ji buvo ele- 
gantiška, su amžiumi tai buvo svarbiau nei grožis. Elegancija ta- 
vęs nepalieka. Ji atrodė pagal savo metus, bet atrodė fantastiškai. Ji 
jautėsi saugiai, patogiai, jos gyvenimas buvo geras. Ji tą žinojo, bet 
to nepakako. Norėjo daryti ką nors didaus. Televizija nebuvo kas 
nors didaus. Rysas nebuvo kas nors didaus. Ji norėjo parašyti knygą, 
kuri sukrėstų, sujaudintų, būtų žinoma visame pasaulyje. Ji norėjo 
milžiniškos sėkmės. Arba milžiniško pralaimėjimo. Nesvarbu. Ji 
nenorėjo, kad malonus ir patogus vidutiniškumas, kuriame dabar 
skendėjo, būtų visa, ko ji pasieks gyvenime. 

Galimas daiktas, kad vaikas galėtų visa tai pakeisti, bet vaikas 
neatneštų jai pripažinimo. Visa, ką vaikui pavyktų padaryti, tai ga- 

lutinai, negrįžtamai paversti ją jos pačios motina. Ji neabejojo, kad 

galėtų išmaitinti ir išugdyti vaiką — ji būtų drąsinanti, mylinti. Ji ga- 
lėtų būti ir dusinanti, slopinanti, reikalaujanti, kad vaikas išpildytų 

jos svajones kaip užmokestį už tą skolą, kurią jis, ji jaustų, visada 

liktų jai skolingas. Ji nebūtų motina, ji būtų Gorgona. Tai buvo jos 

kraujyje — jos motina tokia buvo ir jos sesuo buvo betampanti tokia 

savo vaikams. Ne, Anuk nejautė nepalankumo savo motinai, visai 

ne. Jos motina buvo smarki, drąsi, metė iššūkį šeimai, visuomenei 

ir meilei. Ji auklėjo savo dukras būti tokiomis pat nepalenkiamo- 
mis, tokiomis pat drąsiomis. Bet jos motina buvo pilna apmaudo, 
negalinti susitaikyti su tuo, kad neturėjo talento niekam, išskyrus 

motinystę. Ji niršo ant likimo neteisingumo iki pat savo gyvenimo 

pabaigos. Ne, visos jos, visos moterys Anuk šeimoje, joms reikėjo 

gimti vyrais. Ji stipriai užsimerkė ir pabandė valios pastangomis 

iššaukti troškimą turėti kūdikį, iš tikrųjų pajusti tai, lyg būtų kažką 
pasiekusi dėl to, kad jos įsčiose vystėsi gyvybė. Atleisk, sušnibždėjo 

ji, to nepakanka. Ji suvirpėjo prisiminusi savo šiurkštų elgesį su jau- 
nuoju taksi vairuotoju tą popietę. Tai nebuvo jo kitoniškumas, ku- 
ris ją suerzino: jo akcentas, jo barzda, jo neatleidžiantis Dievas. Tai 
buvo visiškai ne tai. Labiausiai jai buvo gėda būtent dėl to, kad jis 

nebuvo nė kiek kitoniškas. Ji tiesiog buvo pamaniusi, kad jis siekia 
kalbėti už visą pasaulį. 


Penktadienio rytą ji pabudo su sapnu, vis dar nubrėžtu jos vaizduo- 
tėje. Ji vaikštinėjo su Žanu Mišeliu, jis laikė jos ranką, jo žili plaukai 
buvo nukirpti trumpai, karišku stiliumi. Jai patiko jo šitaip nukirp- 
ti plaukai, ir ji norėjo jam pasakyti, kad džiaugiasi, jog jis pagaliau 
paklausė jos patarimo ir nusikirpo. Bet ji staiga suprato, kad negali 
kalbėti. Jie ėjo per šaltą, saulės išsiilgusią, jai nepažįstamą miesto 
vietovę. Panašiai ji įsivaizdavo Zagrebą prieš ten nuvykdama. Žanas 

Mišelis laikė tvirtai suspaudęs jos ranką, ir ji jautėsi saugi. Daugiau 
mieste nebuvo nieko. Ji buvo nėščia, ji buvo baisiai stora. Ji buvo 
laiminga. 

Anuk paskubomis nusimaudė ir apsirengė. Nebuvo galvojusi 
apie Žaną Mišelį jau ilgą laiką. Ji atsiminė, kad net ir tada jo krū- 
tinė jau buvo pradėjusi nukarti, ir žili plaukai pradėję skleistis per 
jo storėjantį pilvą. Visada matėsi, kad jis nevykusiai sens, dabar jis 
jau turėtų būti senas vyras. Ji nuraudo supratusi, kad tada, kai jie 
buvo meilužiai, jam buvo tiek, kiek dabar jai, o ji pati tada buvo 
net jaunesnė už Rysą. Ji susigriebė tyliai atsiprašydama Žano ryti- 
nės šviesos apšviestame bute. Gal tai nebuvo vien tik bailumas ar 
baimė dėl savo darbo, dėl kurių Žanas Mišelis buvo nelinkęs pa- 
likti žmonos ir tęsti aistringo romano su magistrantūros studente. 
Gal jis paprasčiausiai per daug gerai matė laiko negailestingumą, 
matė į priekį iki to momento, kai jis nebeatrodys jai patrauklus. Ji 
tada neturėjo šios išminties ir nugalėjo sielvartą iš pradžių nekęs- 
dama, o paskiau gailėdamasi to, ką ji manė buvus Žano Mišelio 
silpnumu. 

Prieš išeidama iš buto, ji kritiškai nuo galvos iki kojų apžvelgė 
save veidrodyje. Ji buvo aukšta, taip, ji buvo žavi, figūra tebebuvo 
tvirta ir lanksti. Bet ji buvo senstanti moteris. Už dvidešimties metų 
ji bus šešiasdešimt trejų. O Rysas bus gražus ir vis dar patrauklus 
keturiasdešimt ketverių metų vyras. Pagalvojusi apie savo jauną 
meilužį, ji nusišypsojo, švelniai ir su meile. Pajuto geismo spazmą. 
Ar tai dėl nėštumo, tas nuolatinis erotiškumo pojūtis, tas bejėgiškas 
pasidavimas kūnui? 


Aiša ir Rouzė jau sėdėjo alaus sodelyje. Anuk pabučiavo jas abi ir 
stipriai apkabino Rouzę. Jos buvo draugės jau ilgiau nei visos kartos 
gyvenimas. Jos visada buvo skirtingos. Jai nesinorėjo skendėti savo 

senos draugės pagiežoje ar apmaude. Klijai, laikę jas kartu, tikrai 
nebuvo praeitis. Jų klijai buvo Aiš. Jos abi tai žinojo. Ant stalo sto- 
vėjo atidarytas baltojo vyno butelis, ir Anuk įsipylė sau taurę. 

— Manęs vos nepartrenkė trys mažos bjaurybės, visai čia pat, 
prie aludės. 

— Prie šviesoforų? 

— Ne, - Anuk pakratė galvą ir nusišypsojo. Rouzė suraukė an- 
takius susirūpinusi ir sunerimusi. — Jos buvo ne automobilyje. Tai 
buvo garvėje. Jos atsitrenkė į mane ir nuėjo, lyg manęs nebūtų buvę. 

— Kiek joms metų? — paklausė Aiša. 

— Dievai žino. Atrodė kaip kekšės, bet joms galėjo būti po šešio- 
lika. Bet greičiausiai dvylikametės. 

— Na, tu joms tikriausiai neegzistuoji. Nė viena iš mūsų, - Aišos 
balse skambėjo nuolankumas. 

— Na, aš egzistuoju, velniai griebtų, ir noriu, kad mano egzista- 
vimas būtų pripažįstamas, kai kas nors atsitrenkia į mane. Viešpatie, 
aš nekenčiu jaunų merginų. Man daug labiau patinka jaunuoliai. 
Jie gerokai mandagesni. 

Rouzė pakratė galvą neva pajuokdama: 

— Mes virstame savo mamomis. Esu tikra, kad bjauriai elgdavo- 
mės su vyresnėmis moterimis, kai buvome jaunos. 

Anuk prisidegė cigaretę ir pažiūrėjo į staliuką. Joms reikėjo pe- 
leninės, ir ji greit apmetė akimis aplinkinius stalelius. Du vyriškiai 
su kostiumais ir atlaisvintais kaklaraiščiais buvo įsitraukę į karštą 
pokalbį prie gretimo staliuko. Ji parodė į jų tuščią peleninę, ir vie- 
nas iš vyriškių nusišypsojo ir padavė ją jai. Jis buvo šiurkščiai gražus, 
su pilvuku, bet vyriškas. Ji padėkojo jam už pagalbą lengva šypsena, 
bet mąstė apie tai, ką buvo ką tik pasakiusi Rouzė. 

— Tu tikriausiai teisi. Mes buvome arogantiškos. Bet nebuvome 
sąmoningai šiurkščios. Būtent dėl to aš ir skundžiuosi, ir, kad ir 
kaip nemalonu man būtų tai sakyti, manau, kad mes, feministės, 

padėjome tai sukurti. Tos mažos nenaudėlės mano, kad turi teisę 
daryti viską, ką tik nori, bet joms nerūpi pasekmės. 

— Dabar tu kalbi kaip koks dešiniųjų pažiūrų „shock jock as“. 

Anuk, tai išgirdusi, garsiai suprunkštė. 

— Rouze, tai nesąmonė. Aš manau, kad santuokinis amžius turė- 
tų būti dvylika, aš manau, kad įstatymu turėtų būti leista pardavi- 
nėti heroiną, o Amerikos prezidentas ir mūsų ministras pirmininkas 
turėtų būti persekiojami už karo nusikaltimus. Aš gi nesu sušikta 
konservatorė, ir mane įžeidžia tokia prielaida. Ne tik dešinieji gali 
kalbėti apie moralę. 

Rouzė ir Aiša apsikeitė žvilgsniais ir ėmė juoktis. 

Anuk paraudo: 

— Tirada baigta. Prašau man atleisti. Aš tik labai būčiau norėjusi 
rėžti toms kvailoms mažoms karvėms. 

Vos jai tą pasakius, mintys nuskriejo į barbekiu vakarėlį Aišos 
namuose. Ji žinojo, kad jos visos mintimis dabar grįžta prie to mo- 
mento, kai Haris sudavė vaikui. Padavęs jai peleninę vyriškis vis 
žvilgčiojo į ją. Tikriausiai bebaigiąs penktą dešimtį, retėjančiais, ge- 
rokai pražilusiais juodais plaukais. Stiprūs dilbiai, stori pirštai. Be 
vestuvinio žiedo. 

— Negaliu pakęsti, kaip kekšiškai jos atrodo. 

Trumpą akimirką Anuk ir Rouzė buvo pasimetusios, nesupras- 
damos, kodėl Aiša tai pasakė, paskui abi pratrūko kvatotis. 

— Mes iš tiesų virstame savo motinomis. 

Ber Aiša, pildamasi sau dar vieną taurę, nesijuokė. Ji ištiesė ran- 
ką ir neklausdama leidimo išsitraukė cigaretę iš ant stalo gulinčio 
pakelio. 

— Aš jaudinuosi dėl Melisos. Žinau, kad ji dar vaikas, bet jau 
prašo leidimo dėvėti tas trumputes lyg liemenėlės palaidinukes, kai 


* „Shock jock“ — slengas, vartojamas norint apibūdinti radijo laidų vedėją, bandantį at- 
kreipti į save dėmesį humoru, kuris didelei klausytojų daliai gali pasirodyti įžeidžiantis. 

eina į draugės gimtadienį. Aš nenoriu, kad ji užaugtų galvodama, 
kad turi atrodyti kaip gatvės kekšė norėdama būti patraukli. 

Rouzė tai išgirdusi papurtė galvą: 

— Tu pamiršti, kokios mes buvom. Pamiršti, kiek tavo mama 
burbėdavo dėl rūbų, kuriuos mes dėvėjome. 

— Nes ji manė, kad mes tyčia stengiamės atrodyti negražios. Tas 
tiesa. Bet mūsų realybė buvo kitokia, mes norėjom būti pankės, iš- 
siskirti iš minios. Mes visos žinojom, ką reiškia atrodyti kekšiškai, 
ir mums buvo gaila taip atrodančių merginų. Tai buvo merginos, 
kurios mesdavo mokyklą, kurios tapdavo vienišomis motinomis. 
Tai buvo merginos, kurias vaikinai nuolat dulkindavo. Aš norėjau 
atrodyti kaip Siuzė Sju ir Pati Smit“. Nenorėjau atrodyti kaip Lai- 
mingoji Kekšė. Žinot, kas, Melisos nuomone, yra nuostabi? Paris 
Hilton. Sumauta Paris Hilton. Va, čia tai jums sektinas pavyzdys. 

— Ji bent jau su charakteriu. Aš nieko prieš ją neturiu. 

Anuk godžiai nurijo vyną ir įsipylė dar. Jos geri norai Rouzės 
atžvilgiu sklaidėsi. Rouzė buvo keleriais metais jaunesnė už ją ir 
Aiš, dar nesulaukusi keturiasdešimties. Paauglystėje Rouzė buvo 
nutrūktgalviška ir šiurkšti, nieko nuostabaus, juk jos motina buvo 
puritonė, o nevykėlis tėvas — alkoholikas. Ji tapo įtari bet kokio 
perdėto pamaldumo atžvilgiu. Bet nuo tada, kai sutiko Garį, ir 
ypač pagimdžiusi Hugą, ji lėtai perėmė „New Age“ moralinį ko- 
deksą, kuris išlaikė jos motinos religinės etikos elementus, bet atsi- 
sakė bekompromisio jos kalvinizmo diktato. Jaunystėje Rouzė buvo 
be galo graži moteris. Būtų galėjusi tapti modeliu, arijų modeliu, 
pagalvojo Anuk kiek pagiežingai. Bet Rouzė panorėjusi galėdavo 


būti ir piktaliežuvė boba, netolerantiška bet kokiai veidmainystei. Ji 


* Siouxsie Sioux — britų roko dainininkė, laikoma viena įtakingiausių roko eros britų 
atlikėjų. Išgarsėjo ir savo netradicine išvaizda, padariusia įrakos pankų madai, vėliau — 
gotiškuoju stiliumi. 

** Patti Smith — JAV dainininkė ir menininkė, praminta „pankų judėjimo krikštamote“. 

galėtų parodyti bent kiek beširdiškumo dabar. Galėtų nebūti tokia 
motina Žemė tiek savo vyrui, tiek sūnui. 

Prie kaimyninio stalelio sėdėjęs vyriškis atsistojo eiti į barą. Pra- 
eidamas pro jas, vėl nusišypsojo. Jis buvo aukštas. Tai buvo vienin- 
telis dalykas, dėl kurio ji apgailestavo dėl Ryso kaip meilužio — kad 
jis nebuvo aukštas vyras. Geidulingas karštis, sustiprintas alkoholio, 
pasklido jos kūnu, malonumo bangoms sklindant iš strėnų. Ji visą 
laiką norėjo dulkintis. Ji norėjo dulkinti vyriškį prie gretimo sta- 
liuko. Ji norėjo dulkinti jį jau šį vakarą. Jos dėmesys vėl nukrypo į 
pokalbį. Aiša ir Rouzė tebebuvo įsitraukusios į karštą diskusiją. 

Anuk protestuodama pakėlė ranką: 

— Užteks! 

— (erai, — nusileido Rouzė. — Bet aš vis tiek manau, kad jūs abi 
per daug kritiškos jaunesnių moterų atžvilgiu. Jūs pamirštate, kad 
mūsų gyvenimas buvo lengvas. Nemokamas mokslas, socialinė ap- 
sauga, feminizmas. Visa, ko tik nori. 

Anuk apmaudas išsisklaidė. Rouzė teisi. 

— Manau, negaliu pakęsti to, kad jos visos tokios vienodos, to- 
kios holivudinės, — ji prisiminė savo įsiūtį dėl to, kad tos jaunos 
merginos nesiteikė atkreipti į ją dėmesio, kai jos susidūrė gatvėje. 
Jų pasipūtėliška laikysena, jų išvaizda, jų stilius kokybiškai skyrėsi 
nuo tos arogancijos, kuri buvo būdinga joms, kai buvo jaunos. Pa- 
augliai gatvėje dabar mėgdžiojo niekinančio abejingumo išvaizdą ir 
pozą, sukurtą žiniasklaidos. Tai buvo individualistiška, egoistiška. 
Už to imidžo nebuvo pasaulio. O ji pati dirbo industrijoje, kuri 
kūrė tuos jaunuosius pabaisas. Ją ėmė pykinti. Maloni seksualinė 
euforija, kurią patyliukais jautė, visiškai išnyko. Pasijuro pavargusi, 
sena, skaudėjo plaučius. Ji pakėlė akis ir pamatė, kad Rouzė ir Aiš 
pritariamai linksi galvomis. 

— Aš irgi negaliu to pakęsti, — Aiša pagaliau prisidegė cigaretę. — 
Nekenčiu, kaip viskas vienodėja. 

— Aš prie to prisidedu. 

— Ką tu turi omenyje? 

— Aš turiu omenyje, kad praleidau metus Zagrebe mokydama 
kroatų rašytojus ir režisierius, kaip tiksliai atkurti Melburno prie- 
miesčių šeimos istorija paremtą muilo operą, kuri pati buvo parem- 
ta koncepcija, atėjusia iš nepavykusios vokiečių muilo operos. Ne- 
manau, kad turiu teisę apkaltinti ką nors esant kekše. 

— Mes visos kekšės. Aš gaunu nemokamų kelionių savo šeimai iš 
vaistų kompanijų, kurios verčia mane skiepyti gyvūnus, nors žinau, 
kad jiems iš tiesų to nereikia. Tai modernus pasaulis, Anuk. Mes 
visi esame kekšės. 

Rouzė tylėjo. 

Anuk, pažvelgusi į ją, piktai nusiviepė: 

— Išskyrus, žinoma, tave. Tu esi šventoji. 

Rouzė paraudo. Anuk pamatė šmėstelint lyg ir įrūžį, lyg pagiežą 
skvarbiose moters akyse, bet tai akimirksniu išnyko, pradingo joje, 
kur tiek daug visko buvo pradingę nuo to laiko, kai ji ištekėjo už 
Gario, nuo to laiko, kai ėmė dorai gyventi. 

Rouzė atsakė nenuoširdžiai šypsodamasi: 

— Aš ne šventoji, Anuk. Aš tik manau, kad nebūtina įsitraukti į 
viską, kas yra baisaus šiame pasaulyje. Galime save nuo to atskirti. 
Štai kodėl mes su Gariu leidžiame Hugui žiūrėti tik DVD ir vi- 
deofilmus, visiškai jokios televizijos, išskyrus vaikiškas laidas. Mes 
norime, kad Hugas išlavintų savo vaizduotę nepriklausomai nuo to 
šlykštaus pasaulio. 

Rouzė pasisuko į Aišą. 

— Aš kelis kartus pabendravau su Šamira. Ji man patinka. Jos 
religija būtent ir yra būdas apginti save ir savo šeimą nuo visokio 
šūdo šiame pasaulyje. 

— Kas, po velniais, ta Šamira? 

— Tu ją pažįsti, - priminė Aiša Anuk. — Bilalo žmona. 

Anuk linktelėjo. Aborigenas musulmonas ir jo baltoji musulmo- 
nė žmona. Keista pora. Per barbekiu vakarėlį ji suprato, kad neturi 
ką pasakyti nė vienam iš jų. Ji nutuokė, kodėl jie galėjo patikti Rou- 
zei. Visi trys aiškiai nusimetė savo praeitį ir užsiaugino naują, visiš- 
kai kitokią odą. Ji metė žvilgsnį į Aišą, ir buvo tikra, kad jos draugė 
galvoja lygiai tą patį. Tai buvo jų bendrai išgyventas momentas, kai 
abi gailėjosi šių trijų tikrų autentiškų australiečių patirties ir ją pa- 
juokė. Aiš ir ji pati, jos turėjo tikrą pracitį, tikras istorijas. Žydišką, 
indų, imigrantų. Visa tai kažką reiškė, joms nereikėjo nieko išsigal- 
voti, apsimesti niekuo kitu. 

— Aš nežinojau, kad jūs pažįstamos. 

— Mes apsikeitėme telefonų numeriais jūsų vakarėlyje. Ji miela. 
Ir ji tikrai yra padariusi gerą įtaką Teriui, - Rouzė tuoj pat atitaisė 
savo klaidą: — Bilalui, turiu omeny. 

— Taip, jie atrodo laimingi, — Aišos atsakymas buvo trumpas, 
nieko nesakantis. 

Rouzė pasilenkė ir tarė beveik pašnibždomis. 

— Mes negalime susitikinėti niekur, kur parduodamas alkoholis. 
Tai toks keistas jausmas. 

Vadinasi, galite susitikinėti be tavo vyro, ar ne? Tada nerizikuoji, 
kad Garis nusigers ir pridarys nepatogumų. Jų vyno butelis buvo 
beveik tuščias. 

— Einu prie baro. 

Restorane jau buvo gana daug žmonių, pilna dūmų ir teko lauk- 
ti, kol ją aptarnaus. Barmenui beklausiant, ko Anuk pageidautų, ji 
pajuto, kad kažkas tapnoja jai per petį. Ji atsisuko. Jai šypsojosi vy- 
riškis, sėdėjęs prie gretimo staliuko. Jo veidas buvo įraudęs. Burna 
plati, o lūpos pilnos. 

— Ar galiu nupirkti jums šį gėrimą? 

— Tai labai malonu iš jūsų pusės, bet aš perku butelį visam stalui. 

— Nieko tokio. Man malonu užsakyti gėrimą visoms jums, ponios. 

Anuk liūdnai nusišypsojo ir pakratė galvą. 

— Bijau, kad ne, — ji atsisakė savo fantazijų vos jam prabilus. Jo 
balsas buvo plonas, spiegiantis. Vyrams nederėtų turėti mažų ber- 
niukų balsų. — Aš ne vieniša. 

— Pasisekė šunsnukiui. 

— Ačiū. 

Barmenas sugrįžo su jos užsakymu ir vyriškis pastūmė per barą 
penkiasdešimties dolerių banknorą. Ji ėmė protestuoti, bet jis ją per- 
traukė. 

— Aš moku. Aš Džimas. 

— Anuk. 

Jis pakėlė antakius. 

— Kaip aktorė? 

Jai buvo malonu, kad jis tai žino. Tas nedažnai pasitaikydavo 
tarp Australijos vyrų. 

— Taip, kaip aktorė. 

Džimas nulydėjo ją iki stalelio. Minios triukšmas siaurame bare 
dar sustiprėjo, ir jie suprato, kad tenka šaukti. 

— Jūsų tėvai prancūzai? 

— Ne, mano tėvai buvo frankofilai. 

Ji pasijuto nežinanti, ką pasakyti, kai priėjo prie savo staliuko. 
Džimas pastatė priešais moteris butelį ir prisistatė. Jis parodė į savo 
draugą, kuris atsikėlė ir priėjo prie jų. 

— Tai Tonis. 

Tonis taip pat buvo aukštas, jaunesnis už Džimą, lieknesnis, su 
tankiais ūsais. Buvo bepradedąs plikti. Visi jie paspaudė vieni ki- 
tiems rankas, tada sekė nejaukus tylos momentas. 

— Gal norėtumėte prie mūsų prisidėti? —- pagaliau paklausė Aiša. 

Džimas pakėlė akis į Anuk, lėtai papurtė galvą. 


* Garsi prancūzų aktorė Anuk Emė (Anouk Aimėe). 

— Panašu, kad pas jus, damos, merginų vakaras. Mes pasielgsime 
džentelmeniškai ir paliksime jus vienas, — jis pažvelgė tiesiai Anuk 
į akis. - Gero vakaro. Aš tiesiog norėjau nupirkti jums visoms po 
taurelę. Žavių moterų garbei. 

Anuk paliko Rouzei ir Aišai jam padėkoti. Ji stengėsi įsiminti 
jame viską. Jo plaukų spalvą, jo rausvus skruostus, tvirtą, sunkų 
žandikaulį, beblunkantį įdegį, matomą po jo atsegta apykakle, storą 
kaklą, šiek tiek plonų šviesių plaukų ant jo rankų ir riešų. Jo akis, 
jo burną, jo rankas. 

Prieš prabildama, Aiša palaukė, kol vyriškiai vėl atsisėdo prie 
savo staliuko. Ji sąmokslininkiškai pasilenkė pirmyn. 

— Nenoriu kikenti, bet jaučiu, kad tuoj imsiu. 

— Tik jau nedrįsk kikenti, - Anuk akys maldavo draugių elgtis 
kaip pridera. — Ką aš praleidau? 

Šypsena dingo nuo Aišos veido. Anuk dingrelėjo, kad Aiša ar- 
rodo per plona. Jos skruostikauliai atrodė per aštriai apibrėžti po 
tamsia oda; po akimis buvo tamsūs ratilai. 

Anuk paėmė po stalu draugės ranką ir stipriai suspaudė: 

— Tau viskas gerai? 

Aiš linktelėjo galva ir Anuk atleido gniaužtą. Jų rankos išsiskyrė. 

— Rouzė man ką tik pasakojo, kad Šamira yra pirma moteris, 
dengianti galvą, su kuria jai yra tekę kalbėti. 

Rouzė atrodė susigėdusi. 

— Na, ne visiškai taip, Aiš. Aš, aišku, pasisveikindavau su nepa- 
Žįstamomis moterimis ar parduotuvėje su pardavėjomis. Bet nieka- 
da nesu prieš tai su musulmone kalbėjusi, - Rouzė nuleido balsą. — 
Man truputį gėda, bet aš negaliu nuleisti akių nuo jos skarelės. Aš 
noriu pamiršti, kad ji yra, bet negaliu. 

— Tai todėl, kad tas tau keistai atrodo. 

— O tau tai nekeista? — atšovė Rouzė. 

Aiša neatsakė. Viešpatie, pagalvojo Anuk, nekalbėkime apie tai. 

— Aiš paprasčiausiai turėjo omenyje, kad ji pati yra indė, jai tai 
nėra keista. Ir man ne. 

— Nes tu žydė? — Rouzė, rodos, negalėjo patikėti savo ausimis. 

Anuk prisiminė, kaip vaikystėje tėvai pasiėmė ją į Sidnėjų, į ves- 
tuves, ir Bondyje, kažkokio nepažįstamojo namuose, ji pirmąkart 
pamatė moteris, užsidengusias galvas. Jos nebendravo nė su vienu 
ortodoksu Perte. Jos išgąsdino ją, tos moterys; net ir jaunos atrodė 
kaip didžiausios senės. 

— Taip, kai kurios ortodoksų moterys dengia galvas. Aš manau, 
kad jos yra mazgotės, — pridūrė ji kategoriškai. 

— Šamira sako, kad tai suteikia jai stiprybės, pasitikėjimo savimi. 

Aš neketinu apie tai šnekėti, galvojo Anuk, nebepradėkime vėl 
šito sušikto pokalbio. Jai buvo bloga nuo to, kad jos grįžo prie re- 
ligijos ir Dievo klausimų. Jautėsi vis labiau ribojama šio naujojo 
amžiaus moralės ir sumaišties. Ji apleido Dievą jau labai seniai, dar 
būdama vaikas. Jos ateizmas atrodė normalus, jo buvo tikimasi. Šis 
naujasis šimtmetis, rodos, plytėjo prieš ją, kupinas nesiliaujančio, 
atavistinio ryžto. Ji troško būti gimusi dvidešimčia metų anksčiau. 
Gimusi vyru, dvidešimčia metų anksčiau. 

— Aš negaliu pakęsti, kai matau moteris apsigobusias. Man tai 
šlykštu. Mane ima siutas, kad jos leidžia vyrams šitaip su savimi elgtis. 

Rouzės veide atsispindėjo šokas ir nepritarimas. Anuk irgi nu- 
stebino karšta Aišos kalba. 

— Ber Aiš, — atsakė Rouzė, — ne visos musulmonų moterys den- 
gia veidą, nes yra verčiamos tą daryti. Tu tai žinai. Tu, be abejonės, 
palaikai jų teisę nešioti, ką tik jos nori. 

Anuk negalėjo tylėti. 

— Aš nenoriu tęsti šio sušikto pokalbio. Nebetęskime šio pokalbio. 

— Kodėl? — Rouzė nenusileido. Ji kreipėsi su savo klausimais į 
Aišą. - Ar tu manai, kad Šamira meluoja pati sau, kai sako, kad 
galvos apdangalas priduoda jai stiprybės? 

— Šamiros stiprybė ateina iš to, kad ji yra su Teriu. Šamiros moti- 
na girtuoklė, jos sesuo narkomanė, o tėvas dievai žino kur. Tai Teris 
suteikia jai stiprybės, ne gabalas medžiagos ant jos galvos, — Aišos 
pirštai pajudėjo link cigarečių pakelio, bet cigaretės ji nepaėmė. 

— O Bilalo tikėjimas yra tai, kas suteikia stiprybės jam, — Rouzė 
nenusileido. 

Anuk žinojo, kad Rouzė teisi. Ji prisiminė Terį prieš jam perei- 
nant į kitą tikėjimą, jo sąmojį ir berniokišką žavesį, bet taip pat ir 
jo įrūžį, kuris, rodės, glūdėjo tiesiai po jo linksma, bičiuliška elgesio 
maniera, mušeika, kuris iškildavo į paviršių kaskart jam pasigėrus. 
Jo atvirame, draugiškame veide vis aiškiau atsispindėjo palaidas gy- 
venimas ir darėsi vis labiau išpurtęs, nuo jo kūno visada sklido tok- 
siškas alkoholio kvapas. Ji labai nustebo, kai praėjus daugeliui metų 
visiškai kitoks vyriškis paspaudė jai ranką per vakarienę Hektoro 
ir Aišos namuose. Jis dar nebuvo priėmęs savo naujojo musulmo- 
niško vardo, bet jau buvo atsivertęs ir studijavo arabų kalbą, savo 
naująjį tikėjimą. Jo akys buvo giedros, oda švari, jis priaugo svorio, 
papilnėjo. Atrodė ramus, lyg pagaliau būtų radęs dvasios ramybę. 
Niekada prieš tai ji nemanė jį buvus laimingą, bet tuomet jis at- 
rodė patenkintas gyvenimu. Tiesą sakant, ją kankino supratimas, 
kad jos šalies rasistinė praeitis ir jos pačios išankstinis nusistatymas 
vertė ją manyti, kad jis niekada nebus laimingas, kad jis visada bus 
mušeika. Kad jis ir mirs mušeika — mušeika ir jaunas. Ji nusišypso- 
jo nuo šventvagiškos minties, tos, kuria, ji žinojo, niekada negalės 
pasidalyti su Rouze: jis buvo jaunas ir mušeika, o dabar jis dievo- 
baimingas ir nuobodus. 

Ji linktelėjo. 

— Tai tiesa. Bet gal mes galime nekalbėti apie religiją. Aš maniau, 
kad Dievas mirė prieš pat mano devintąjį gimtadienį, bet atrodo, 
kad taip nėra. Nekenčiu, kai man įrodo, kad aš neteisi. Pakalbėki- 
me apie ką nors kita. 

Džimas vis dar į ją žvilgčiojo. Jai patiko būti moterimi, gerian- 
čia, Airtuojančia, puikiai leidžiančia laiką. 

Rouzė nusijuokė. 

— Baigta. Jokių kalbų apie Dievą. Tiesiog ji man taip labai padė- 
jo. Manau, mes tapsime draugėmis. 

— Kas? 

Anuk, išblaškyta Airtavimo žaidimo, kurį ji ir Džimas žaidė, pa- 
metė pokalbio siūlą. Ar šitas jos bukagalviškumas irgi yra nėštumo 
užtrauktas prakeikimas? 

— Šamira, — atsakė Rouzė, vogčiomis žvilgtelėdama į Aišą ir greit 
nusukdama akis. Jos buvo apie tai jau šnekėjusios. Anuk pajuto ve- 
riantį paaugliško pavydo dilgtelėjimą. 

— Kuo ji tau padeda? 

— Ji visą šį laiką buvo man tokia atrama. Visame šitame reikale 
dėl trenkimo Hugui. 

Aš į tai nesivelsiu, vaidinsiu kvaišą. 

— Mes apkaltinom Hektoro pusbrolį fiziniu smurtu, - Rouzė ne- 
galėjo prisiversti pažvelgti į Anuk. 

— Rouze, nedaryk šito. 

— Garis nusiteikęs ryžtingai. 

Anuk susierzinusi piktai dėbtelėjo į Aišą: 

— Pasakyk tu jai ką nors. 

— Tai Rouzės sprendimas, — tvirtai atsakė Aiša. 

— Tada aš būsiu liudininkė Hario ir Sendės pusėje. 

Rouzė staigiai į ją atsisuko. 

— Tu matei, kaip tas šunsnukis trenkė Hugui. 

— Aš mačiau, kaip Haris skėlė Hugui antausį. Ir aš mačiau, kad 
Hugas to nusipelnė. 

— Niekas nenusipelnė būti mušamas, juolab vaikas. 

— Tai paprasčiausia banalybė, nuvalkiotos, banalios „New Age“ 
nesąmonės. Privalai mokyti vaiką disciplinos, ir kartais tos disci- 

plinavimo priemonės turi būti fizinės. Būtent taip mes išmokstame, 
kas yra priimtina, o kas ne. 

Rouzė įsiuto. 

— Paprasčiausiai užsikimšk, Anuk. Neturi teisės taip kalbėti. 

Nes nesu motina? Ji vos nepasakė to, turėjo ryte praryti žodžius: 
aš nėščia. Ji privalo nekelti balso, privalo ramiai suformuluoti savo 
argumentą. 

— Aš kalbu ne apie tavo sūnų. Aš kalbu apskritai. Mes auginame mo- 
ralinių imbecilų kartą, vaikus, kurie neturi jokio arsakomybės jausmo. 

— Neišmokysi vaikų atsakomybės, juos trankydamas. 

— Haris netrankė Hugo. 

— Jis jam sudavė. Jis panaudojo prieš jį Aizinį smurtą. Tai prieš- 
tarauja įstatymui. 

Anuk pratrūko: 

— Nesąmonė! Gal jam ir nederėjo suduoti Hugui to antausio, bet tai, 
ką jis padarė, ne nusikaltimas. Mes visi tuomet norėjom jam suduoti. 
Ketini sušikti Hariui ir Sendei gyvenimą vien todėl, kad Garis įsikalęs į 
galvą, jog jam padaryta skriauda ir todėl, kad Garis visada turi būti auka. 

Anuk nešaukė, bet kalbėjo garsiai, atkakliai, jos tonas buvo pri- 
mygtinis. Ji suprato, kad prie gretimo stalelio Džimas su Toniu stai- 
ga nutilo, bet jai buvo vis vien. Ji norėjo, kad jos žodžiai būtų peiliai, 
kad sukeltų Rouzei skausmą. Ji jautėsi taip, lyg niekada anksčiau 
nebuvo nekentusi gyvenime nieko labiau, nei šio savo draugės įsiti- 
kinimo savo teisumu. 

— Ar jis tai daro paprasčiausiai iš nuobodulio? Ar dėl to, Rouze? 
Gariui nuobodu, ir jam norisi šiek tiek dramos savo gyvenime? 

Rouzė tyliai verkė. 

— Neturi teisės. Neturi teisės. 

— Hugo problema ne ta, kad Haris jam sudavė. Hugo problema, 
kad nei tu, nei Garis nesudrausminote savo vaiko, kad jis nustotų 
elgęsis kaip bjaurus vaikiščias. 

— Anuk, gana, - Aiša buvo įniršusi. 

O to ir buvo gana. Ji nebeturėjo, ką daugiau pasakyti. Ji jau se- 
niai norėjo išsakyti tuos dalykus Rouzei, bet nejautė nei malonumo, 
nei palengvėjimo juos pasakiusi. Ji jautėsi kalta ir niekšė matydama, 
kokį poveikį tie žodžiai turėjo jos draugėms. 

Aiša laikė Rouzės ranką. 

— Neturi teisės taip kalbėti, Anuk. Rouzė teisi, - Aišos tonas buvo 
ledinis, jos akys — juodas plienas. — Tave neypatingai domina mūsų 
vaikai, mes tą žinome ir galime su tuo susitaikyti. Tau nepatinka kū- 
dikiai, nepatinka kalbos apie kūdikius ir vaikus. Tu aiškiai davei tą 
suprasti per visus tuos daugelį metų, ir mes tai gerbėme. Bet tuomet 
nepradėk manyti, kad gali dabar staiga tapti šios srities autoritetu, — 
Aišai pačiai sunkiai sekėsi sulaikyti ašaras, jos balsas drebėjo. - Haris 
neturėjo jokios teisės suduoti Hugui. Taip, galbūt visi mes tuo metu 
jautėme norą suduoti jam, bet reikalas tas, kad niekas kitas iš suau- 
gusiųjų to nepadarė. Mes išlaikėme savitvardą, kuri ir skiria mus nuo 
vaikų. Mes jam nesudavėm, nes žinojom, kad šitaip elgtis nedera. 

Ne, kai kurie iš mūsų to nepadarė, nes buvo per dideli bailiai. 
Bet Anuk pavargo. Ji nebuvo pasirengusi toliau ginčytis. Štai kodėl 
negimdysiu šio kūdikio, pasakė ji sau, štai kodėl pasidarysiu abortą. 
Nenoriu tapti panaši į nė vieną iš jūsų abiejų. Aš nesu jūsų pusėje, 
ne šiuo klausimu. Tai nėra vienintelis būdas būti tėvu ar motina, 
bet tai vienintelis būdas, kurį dabartinis pasaulis leidžia. O daryti 
tai taip, kaip aš suprantu, būtų sekinanti kova, galbūt man pavyktų, 
bet negalėčiau daryti nieko kito. Anuk susiprato vis suspaudžianti 
ir atleidžianti kumščius. Prie jų stalo tvyrojo tyla, kurią išryškino 
iš kavinės kiemo atsklindantis apgirtęs juokas ir kalbos. Ji žinojo 
abi moteris laukiant, kad ji užpildytų tą tylą, sugrąžintų jų bičiu- 
lystę, leistų visoms joms vėl pasijusti saugiai. Visada taip būdavo. 
Ta mintis atėjo Anuk lyg apreiškimas. Tai ji — ta rizikuojančioji, ta 
prašmatnioji, ta elegantiškoji. Ji turi draugą aktorių, atsakingą dar- 

bą. Ji nėra motina, ji nėra žmona. Ji kitokia, ir jos greičiausiai visada 
žiūrėjo į ją kaip į kitokią. Net ir Aiš. 

Anuk atsistojo, pasilenkė per stalą ir pabučiavo Rouzę į kaktą. 

— Brangioji, atleisk, — pasakė ji paprastai. — Aš sutinku. Jis netu- 
rėjo teisės. 

Rouzė nusišypsojo pro ašaras: 

— Ačiū. 

Aiša pagriebė Anuk ranką ir pažvelgė jai tiesiai į akis. 

— Aš irgi atsiprašau, — pasakė ji be garso. Labai atsargiai Anuk 
išlaisvino savo ranką ir prisidegė cigaretę. Aiša vogčiomis kaltai pa- 
ėmė iš pakelio vieną cigaretę, Anuk ir Rouzė suprunkštė. 

Aiša nekreipė į jas dėmesio. 

— Ar tau nekilo mintis, kad rūkymas yra nauja neištikimybės 
forma? — sušnibždėjo Rouzei Anuk, pamerkdama akį. 

— Ir Garis tą sako, — atsakė Rouzė, ir Anuk praleido tai be komentaro. 

Aiša pakeitė pokalbio temą. 

— Tai apie ką tu norėjai su mumis pasišnekėti? Telefonu sakei, 
kad nori mūsų patarimo. 

Aš norėjau £2v0 patarimo, pagalvojo Anuk, bet vietoj to pasakė: 

— Galvoju mesti darbą. Noriu pasižiūrėti, ar sugebėsiu parašyti ro- 
maną, apie kurį tiek esu pritauškusi ir kurio rašymą vis atidėliodavau. 

Rouzė su Aiša suspiegė, lyg vėl būtų mergiotės. Jos nesitvėrė 
džiaugsmu. 

— Žinoma, turi taip padaryti, — pasakė Aiša. — Mes vis galvojom, 
kiek laiko tau užtruks priimti šį sprendimą. 

— Privalai, — sutiko Rouzė. — Tiesiog privalai. Ir tu gali, Anuk. 

— Žinau, — ir ji pabaigė sakinį žodžiais, kurių kitos dvi nedrįso 
ištarti. — Man nereikia rūpintis vaikais. 

Rouzė iškišo jai liežuvį. Jai buvo atleista. 

— Garis gyvena tom pačiom nuotaikom. Jis kalba, kad norėtų 
vėl tapyti. 

Anuk su Aiša greitai vogčiomis susižvalgė. Tarp jos ir Gario kū- 
rybinių ambicijų nebuvo nieko bendra. Jis neturėjo jokio discipli- 
nuotumo, jokio talento. Mintis, kad jis yra dailininkas, joms buvo 
verta tik pašaipos. 

— Užsisakykim dar butelį. 

Ir jos gėrė toliau, kol visiškai nusitašė. Vėliau tą vakarą Anuk, 
vos grįžusi namo, nuskubėjo į tualetą ir vėl ėmė vemti, to ji nedarė 
jau daugiau nei dvidešimt metų. Ji ištuštino savo kūną nuo visko, 
nuo maisto ir vyno, ir jai atrodė, kad su kiekvienu žiauktelėjimu ji 
stumia lauk savo kūdikį. 


Kitą rytą Rysas atėjo prieš jai atsikeliant, ir ji pabudo nuo kepamos 
kiaušinienės su kumpiu kvapo. Ji nubėgo į vonią ir vėl išsivėmė. 

— Tu, matyt, vakar vakare juodai nusitašei, — jis klūpėjo šalia, 
šluostydamas jos kaktą. 

— Tai jau tikrai, — sudejavo ji gailiai, kai jis vedė ją atgal į lovą. — 
Atleisk, Rysai, visiškai neturiu apetito. 

— Jūs, merginos, galite išgerti tiek, kad mes, vyrukai, tiek išgėrę, 
jau būtume po stalu. 

Ne, negalim, norėjo atsakyti ji, ne todėl, kad mes moterys, o 
todėl, kad mums jau ne dvidešimt penkeri. Mums reikia nemažai 
dienų atsigauti. Ji pagalvojo, gal pasakyti jam: „Rysai, aš turėsiu 
kūdikį. Ar padarysi pertrauką savo karjeroje, kad padėtum man jį 
užauginti, kol aš rašysiu savo romaną?“ Ji pažvelgė į jį jam gulantis 
šalia. Jis tikriausiai pasakytų: „Taip.“ Jis tikriausiai mielai tai pada- 
rytų ir imtų jausti apmaudą jos atžvilgiu tik praėjus daugeliui metų. 

Ji pakuteno jam nosį. 

— Aiš praėjusį vakarą paklausė manęs, ar tu negalėtum pasirašyti 
kelių nuotraukų Konei ir Ričiui. 

— Ar tai jos vaikai? 

Ji užvertė akis. 

— Rūkai gerokai per daug žolės, — Viešpatie, ji išties skamba kaip 
motina. - Aišos vaikų vardai yra Adamas ir Melisa. Tą esu tau jau 
sakiusi dešimt kartų. Konė buvo ta paauglė blondinė barbekiu va- 
karėlyje, gražus vaikas, miela mergaitė. Pameni? 

— Nelabai. 

— Ričis jos bičas. 

— Tikrai? — lengva abejonė Ryso balse suintrigavo ją. 

— Kas? 

— Aš tiesiog maniau, kad jis gėjus. 

Gėjus? Ji pamanė, kad tai absurdiška. Ričis tebuvo normalus, 
nuobodus vaikas. 

— Dieve, na bet tu ir tuščiagarbis. 

Rysas atrodė įskaudintas. 

— Neturėjau būtent to omeny. Man tik susidarė toks įspūdis, — 
jis pažvelgė į ją erzindamas. — Žinai, mano karta turi gerą gėjdarą, 
ne taip, kaip jūs, sena suvaržyta pokario karta. 

Tai ją prajuokino. 

— Būk atsargus. Ne tokia jau aš sena. Na, šiaip ar taip, nemanau, 
kad tai tiesa, bet dėl visa ko duok jiems abiem savo nuogo iki pusės 
nuotrauką. Nebent tavo gėjdaras sako, kad mergaitė lesbietė? 

Jis atsikėlė juokdamasis ir nuėjo į virtuvę. Anuk girdėjo, kaip jis 
kaičia kavą. Ji nusimetė paklodes ir pažvelgė į savo pilvą. Jis buvo 
plokščias, atrodė neįmanoma, kad ten, viduje, mezgasi gyvybė. Mes 
su Rysu būtume puikūs tėvai gėjui vaikui, mąstė ji. Jam būtų labai 
pasisekę mus turėti, ji patapšnojo sau per pilvą. Bet tai tik vienas 
šansas iš dešimties, vaikuli, ir tik vienas šansas iš dvidešimties, jei 
tikėtum tais perdėm uoliais krikščionimis. Man paprasčiausiai ne- 
patinka tokia maža tikimybė, sušnibždėjo ji savo pilvui. 

Anuk pati nuėjo į kliniką. Pati sugrįžo. Taksi vairuotojas buvo ser- 
bas, ir jis turėjo anūkų. Jis buvo sužavėtas, kad ji prisimena kele- 
tą jugoslaviškų žodžių iš Zagrebo laikų ir privertė ją pažadėti, kad 
kada nors apsilankys Belgrade. Jis buvo džentelmenas, ir, matyda- 
mas, kad ji išblyškusi ir netvirtai stovi ant kojų, palydėjo ją iki durų. 
Atėjusi į savo butą, ji pažvelgė į fotokopiją, kurią jai davė seselė, 
kur buvo sakoma, ko negalima daryti po nėštumo nutraukimo. Ji 
suglamžė popierių ir nusviedė į šiukšlių dėžę. Suprato, kad negali 
nustoti galvojusi apie taksi vairuotoją, kurį įžeidė prieš savaitę. Nu- 
sirengė, užsimetė chalatą ir įjungė televizorių. Negalėjo pamiršti jo 
veido. Ji nutildė garsą, paskambino taksi tarnybai ir sulaukė gyvo 
žmogaus balso. Išdėstė kelionės detales ir paklausė, ar negalėtų gau- 
ti vairuotojo adreso. Moters balsas kitame laido gale skambėjo ne- 
palenkiamai. 

— Mes negalime suteikti jums šios informacijos. Ar prisimenate 
automobilio numerį? 

— Ne. 

— Ar norėtumėte parašyti skundą? 

— Na ką jūs, ne, aš noriu nusiųsti jam atsiprašymą. Bijau, kad 
buvau labai nemandagi, o jis to nenusipelnė. 

Moters balsas suminkštėjo: 

— Esu tikra, kad nebuvote nemandagi. 
— Ne, esu tikra, kad buvau. 

Stojo pauzė, netrukus moteris pasakė, kad perduos atsiprašymą 
vairuotojui. Anuk stengėsi nupasakoti kuo daugiau kelionės deta- 
lių — laiką, datą, įsodinimo vietą, kur ji važiavo. Pateikusi visą in- 
formaciją, droviai paklausė: 

— Ar tikrai pasistengsit, kad jam būtų perduotas mano atsipra- 
šymas? 

— Pasistengsiu. 

— Ar prireiks mano pavardės? 

— Ne, - tvirtai atsakė moteris. - Tai nesvarbu. 

Ji puikiai miegojo, bet pabudo kamuojama baisaus galvos skaus- 
mo ir tokio jausmo, lyg kas plėštų jai pilvą. Negalėjo nė pagalvoti 
apie pusryčius ar dušą. Ji apsivilko sportines kelnes ir marškinėlius, 
tada paskambino Rysui. Paliko jo atsakiklyje žinutę, kad vakare 
pas ją ateitų. Įjungė kompiuterį, užkaitė kavą ir atsisėdo prie savo 
darbo stalo. Greitai ir efektyviai parašė prašymą atleisti ją iš dar- 
bo: viskas, ką norėjo pasakyti, tilpo keturiose eilutėse. Tada atidarė 
naują „Word“ dokumentą. Ji žvelgė į kompiuterio ekraną. Žymiklis 
mirksėjo. Siurbtelėjo gurkšnelį kavos ir prisidegė cigaretę. Žymiklis 
tebemirksėjo. 

— Na, tai rašyk, velniai griebtų, —- pasakė ji garsiai. 

Taigi, ji ėmė rašyti. 


HARIS 


HR aris stovėjo verandoje nuogas, tik su „DolceštGabbana“ aki- 
niais nuo saulės ir juodomis „Speed“ maudymosi kelnaitė- 
mis. Jis žvelgė į lygius, ramius Port Filipo įlankos vandenis. Besi- 
leidžianti saulė nudažė horizontą raudonais ir oranžiniais verpetais, 
ir Melburno bokštų smailės ir plokščiastogiai dangoraižiai buvo 
tik vos matomi pro vėlyvos popietės smogą, nusėdusį ant miesto. 
Hario kūnas blizgėjo nuo losjono įdegiui ir prakaito; diena vis dar 
buvo svilinančiai karšta, ir nuo pat ankstyvo ryto nebuvo jokio vė- 
jelio. Jis užuodė mėsą, kurią Sendė čirškino virtuvėje, ir, nekantriai 
laukdamas vakarienės, pasitrynė ranka pilvą. Mašinos lėtai, susi- 
grūdusios viena paskui kitą šliaužė Paplūdimio keliu. Taip jums ir 
reikia, nevykėliai, Haris nusišypsojo pats sau. Iš ką tik užbaigtos 
verandos aiškiai matėsi smėlis ir vanduo apačioje. Keturios jaunos 
merginos, vilkinčios plonomis bikinių juostelėmis, prausėsi parke 
po dušu. Jos turėjo mažus standžius paaugliškus papukus, buvo 
šviesiaplaukės ir lanksčios. Kreivai šypsodamasis, jis stipriai stum- 
telėjo savo šakumą į tamsų balkono sienos stiklą. Kvėpavo giliai ir 
sunkiai, jo žvilgsnis vis dar sutelktas į merginas apačioje, kurios 
dabar kikeno ir spiegė, taškydamos vandenį viena ant kitos. Jo var- 
pa ištyso ir sukietėjo, įrempdama laikrą. Jis iš lėto siūbavo pirmyn 
atgal į stiklą. „Nagi, kale, — ištarė jis be garso. Viena iš merginų 
pasilenkė pirmyn ir jis lengvai sudejavo, prabėgomis pamatęs jos 

plačius, įdegusius sėdmenis. - Argi nenorėtum mano koto į tą sky- 
lę, mažoji kekše?“ 

Jis pasitraukė nuo stiklo. Merginos dabar šluostėsi, susirinkinė- 
jo savo rankšluosčius ir krepšius, bet jo susidomėjimas praėjo. Jis 
dar kartą pažvelgė į po juo plytintį pasaulį, tada apsisuko ir nėrė 
į baseiną. Jis tekštelėjo vandens paviršių ir pateko į palaimingai 
šaltą po juo esantį pasaulį; išsišiepęs iškilo įkvėpti oro. Dar kartą 
paniro po vandeniu ir tada ėmė vartytis kaip tie ruoniai, kuriuos 
Rokas mėgo stebėti zoologijos sode. Jis apsivertė ant nugaros ir iš- 
tiesė galūnes išilgai vandens. „Aš esu pasaulio valdovas!“ — šaukė 
jis dangui. 

— Ar jo didenybė alkanas? 

Sendė stovėjo ant baseino krašto, jos kūnas įdegęs sodria me- 
daus spalva. Ji taip pat dėvėjo bikinį, bet tų merginų maudymosi 
kostiumėliai atrodė lyg pasileidėlių, vulgariai, o jo žmona atrodė 
jam tokia pat rafinuota, kaip ir elegantiškos europiečių manekenės 
ant viršelių tų žurnalų, kuriuos ji skaitė. Tai jis nupirko jai tą biki- 
nį. Melsvai pilko perlamutro spalvos medžiagines pernešėles laikė 
nedidelės aukso spiralės. Jis pažvelgė aukštyn į ją ir pasigailėjo, kad 
gaišo laiką fantazuodamas apie pigias ištvirkėles pliaže. Sendė buvo 
tikra moteris. Ant bikinio ji buvo apsivilkusi vieną iš jo senų džinsi- 
nių darbinių marškinių ir vis tiek sugebėjo atrodyti įspūdingai. Aš 
esu pasaulio valdovas, pakartojo jis tyliai. 

— Mirštu badu. 

— Vakarienė partiekta, jūsų didenybe. 

Televizorius virtuvėje buvo įjungtas, pasakojama apie katastrofą. 
Bomba? Žemės drebėjimas? Karas? Jam buvo nusišikt, tegul arabai 
su žydais išsižudo. Jis paspaudė nuotolinio valdymo pultelio myg- 
tuką, susirado gamtos ir spalvų vaizdus vienoje iš kabelinių stočių ir 
sumažino garsą. Įpylė vyno sau ir Sendei, prisidegė cigaretę ir atsi- 
sėdo ant baro kėdės stebėdamas, kaip Sendė ruošia padažą salotoms. 

— Kur Rokas? 

— Žiūri teliką poilsio kambaryje. 

Haris pašaukė sūnų vardu ir laukė atsakymo. 
— Ką?! - taip pat riksmu atsakė Rokas. 

— Ateik čia! 

Rokas, lyg demonstruodamas vaikišką iššūkį tėvams, nesigėdi- 
jantiems savo beveik nuogų kūnų, dėvėjo sportines kelnes, beisbo- 
lo kepurę ir juodus gerokai per didelius sportinius marškinėlius su 
kažkokia akį rėžiančia gangsterių emblema ant priekio. Jis buvo su 
kojinėmis ir sportbačiais. 

— Argi tau nekaršta? 

Jo sūnus patraukė pečiais ir atsargiai užsilipo ant baro kėdės 
šalia tėvo. 

— Kas vakarienei? 

— Mėsos muštiniai. 

— Su bulvių traškučiais? 

— Tu valgai per daug traškučių, — įspėjo jį mama. 

— Neįmanoma suvalgyti per daug bulvių traškučių. 

— Ačiū už paramą, jūsų didenybe. 

Rokas, atlaidžiai pašaipus, kramtė apatinę lūpą. Haris vos susilai- 
kė jo neapibaręs. Rokas tapdavo baisiai negražus, kai taip darydavo. 

— Mam, kodėl tu vadini tėtį „Jūsų didenybe'? 

— Nes aš esu šių namų valdovas. 

Rokas nustojo kramtęs lūpą, ir Haris žaismingai užsuko ber- 
niukui ausį. 

— O kada nors tu tapsi valdovu. 

Bet Roko nebedomino ta tema, jis sukosi kėdėje ir žiopsojo į 
televizorių. Berniukas paėmė nuotolinio valdymo pultelį ir ėmė per- 
junginėti kanalus. 

Sendė pasilenkė per stalviršį ir atėmė iš jo pultelį. 

— Palik visa tai po vakarienės. Tu žiūri per daug televizoriaus. 

— Neįmanoma žiūrėti per daug televizoriaus. 
Įpykęs Sendės veidas privertė tėvą ir sūnų garsiai prajukti kaltu, 
sąmokslininkišku vienas kitą suprantančių vyrų juoku. 


— Ar paskambinai advokatui? 

Rokas jau buvo nuėjęs miegoti, ir jie žiūrėjo DVD filmą per 
naująjį plazminį televizorių. Jis sumokėjo už jį baisius pinigus, bet 
tas daiktas buvo to vertas, nedidelio kino teatro ekrano dydžio, pa- 
statytas jų didžiosios sienos centre. Iš abiejų ekrano pusių buvo gra- 
nito luitai, apšviesti silpna oranžine šviesa, vanduo, lyg nenutrūks- 
tama tyliai burbuliuojanti plėvelė, bėgo akmens paviršiumi. Visa 
tai kainavo baisingus pinigus, bet atrodė idealiai. Filmas jo nedo- 
mino, kažkokia nuobodi romantinė komedija; tik Sendės galva jam 
ant kelių vertė pakęsti tą filmą. Jis nenorėjo blaškyti jos, siekdamas 
nuotolinio valdymo pultelio. Ber ji pati staiga atsisėdo ir išjungė 
garsą. Jis garsiai atsiduso, išgirdęs klausimą. 

— Ar paskambinai? 

— Ryt paskambinsiu. 

Jis nepatikliai ją stebėjo. Sendė retai su juo ginčydavosi. Jau pa- 
čioje jų romantinio bendravimo pradžioje ji įsitikino, kad į tiesio- 
ginę moters konfrontaciją su juo jis reaguodavo nepermaldaujamu 
užsispyrimu. Ji linktelėjo be šypsenos. 

— Aš jam paskambinsiu. 

Velniai griebtų. Tave. 

— Paskambinsiu jam rytoj. 

Jos veido išraiška tebebuvo irzli, neįtikinta. 

— Pažadu. 

Jos veidas atsipalaidavo, ji šiltai nusišypsojo ir pasilenkusi pabu- 
čiavo jam į lūpas. 

— Ačiū, vaikuti. 

Jis perbraukė pirštais jos kaklą, pečius. Ji tebedėvėjo jo marški- 
nius ir jis nuvyniojo juos nuo jos kūno. Bet jos klausimas privertė 
ji įsitempti, primindamas apie ateinančią darbo savaitę, sutrikdyda- 
mas glebų sekmadienio vakaro komfortą. 

— Atleisk, mieloji. Aš per daug pavargęs. 

Sendė atsitraukė iš jo glėbio ir vėl užsimetė marškinius ant pečių. 

Haris pabučiavo jai į kaktą, ji pagarsino televizorių ir vėl pato- 
giai įsitaisė jam ant kelių. Bet dabar jis buvo per daug susijaudinęs, 
kad galėtų ramiai sėdėti. Lėtai atsistojo pakišdamas pagalvę jai po 
galva, nuėjo prie baro ir išsitraukė iš šaldytuvo „Crown“ alaus. Jis 
vaikštinėjo po namą ir sustojo prie Roko miegamojo. Berniukas 
gulėjo susirietęs, tyliai knarkdamas lovoje, balta paklodė buvo ap- 
siraizgiusi apie kūną. Naktis vis dar buvo karšta, o nuo jūros sklido 
tik vos juntamas švelnaus vėjelio plazdėjimas. Haris pažvelgė į Švč. 
Motinos su kūdikiu įkoną, kabančią virš sūnaus lovos, ir greit per- 
sižegnojo. Ačiū tau, Panagia , sušnibždėjo jis. Kažkada atrodė, kad 
jie su Sende greičiausiai niekada neturės kūdikio. Jai sunkiai sekėsi 
pastoti, ir pirmieji trys nėštumai pasibaigė persileidimo skausmu. 
Galvodamas apie sunkius jo žmonai skirtus išmėginimus, Haris su- 
siraukė ir dar kartą patvirtino pažadą, duotą Dievui: saugoti ją ir 
mylėti visada. Žiūrėdamas į savo miegantį sūnų, jis buvo dėkingas 
už namus ir šeimą, kuriuos jie kartu sukūrė. 


Ir ta subinė nori viską sudirbti. Jis negalėjo apsispręsti, ko labiau ne- 
kentė: isterikės žmonos, kuri šnypštė ant jo su neslepiama panieka, 
girtuoklio, bevalio bjaurybės vyro ar inkščiančio mažojo bjaurybės, 
kuriam jis trenkė. Jis troško, kad jie visi trys būtų mirę. Velniop advo- 
karą. Jei jis iš tiesų turėtų drąsos, pasiimtų šautuvą ir paleistų tris grei- 

tas kulkas kiekvienam iš jų į kaktą. Jis pažinojo tuos žmones — vel- 
tėdžius, verkšlentojus, amžinai besiskundžiančius. Aukas. Tai buvo 
tie klientai, kurie lindo ir maldavo pigiausių sandėrių, o tada, kai 
ateidavo laikas mokėti, jų sąskaitose nebūdavo pinigų. Visi jie būdavo 
išleisti marichuanos pypkėms, rūkalams, alkoholiui ar dar kokiam 
nešvankiam šūdui, kurį jie vartoja, kad užpildytų savo apgailėtinus, 
bjaurius gyvenimus. Jie padugnės, reikėjo juos sterilizuoti tik gimu- 
sius. Jam nereikėjo suduoti tam vaikui, jam reikėjo pagriebti iš jo 
lazdą ir vožti vieną, du, šimtą kartų į mažojo šūdžiaus galvą, padaryti 
iš jo košę ir kraują. Beveik jausdamas kraujo skonį, matydamas ber- 
niuko veidą sukrentant į išsikišančius kaulus ir sutraiškytus raume- 
nis, Haris pasijuto ramus pirmąkart nuo tada, kai Sendė prabilo apie 
advokatą. Jis siurbtelėjo alaus ir nuėjo atgal į poilsio kambarį. Sendė 
jau beveik miegojo. Jis išjungė televizorių ir paėmė žmoną ant rankų. 


— Laikas į lovytę, - sušnibždėjo jis. 


Jie su Sende pabudo šeštą, ir jis nuėjo tiesiai į pliažą. Haris stengėsi 
paplaukioti kiekvieną rytą, net ir žiemą, bet jei vanduo pasirodyda- 
vo neįmanomai šaltas, jis pasitenkindavo ilgais pasivaikščiojimais 
iki prieplaukos ir atgal. Bet ryto dangus buvo giedras, įlanka rami, 
pirmasis pasinėrimas į vandenį buvo lyg smūgis į pilvą ir spyris į 
pautus, už minutės jo pašėlę mostai nuyrė jo kūną toli į jūrą ir jis 
pamiršo šaltį. Jam grįžus namo, Rokas tebemiegojo, o Sendė pagal 
kažkokią šūdiną hipišką muziką darė jogos pratimus. Jis nusimaudė 
duše, greit suvalgė skrudintą duonos riekelę su kava ir nuėjo į Roko 
kambarį. Berniukas buvo nustūmęs paklodes į lovos kraštą, jo kū- 
nas blizgus nuo naktinio prakaito. Jis gerai kvepia, pagalvojo Haris. 
Jis kvepia nekaltai ir švariai. 

— Pažadink jį, — Sendė stovėjo jam už nugaros, jos rankos ap- 
glėbusios jo krūtinę. Haris žvilgtelėjo į laikrodį. Buvo dar tik sep- 

tynios valandos, ir berniukas galėjo pusvalandį pamiegoti. Haris 
papurtė galvą. 

— Dar ne. 

Jis pabučiavo žmoną ir nulipo laiptais žemyn į garažą. Šiuo pa- 
ros metu kelias bus tuščias iki pat Vestgeito tilto. 


Aleksas jau buvo atidaręs dirbtuvę ir dirbo po dešimtojo dešimt- 
mečio pradžios „Mitsubishi Verada“ gaubtu. Haris pričiuožė prie 
benzino kolonėlių savo automobiliu su keturiais varomaisiais ratais 
ir supypsėjo. Aleksas atsisuko, pamatė Harį, linktelėjo galva, tada 
grįžo prie darbo. Jo purvinos tamsiai mėlynos sportinės kelnės ne- 
patikimai laikėsi ant jo drūtų klubų. Juoda spirale susisukę dygūs 
tankūs plaukai kyšojo pro kelnių viršų ir nėrė žemyn į siaurą vyru- 
ko užpakalio plyšį. Haris susuko „McDonald“ maišelį, kurį Rokas 
buvo nutrenkęs po vairuotojo sėdyne ir, lipdamas iš mašinos, prity- 
rusiu smūgiu nusitaikė į Alekso subinę. 

— Kas yra? 

Geras smūgis. 

— Kas yra? — pamėgdžiojo Haris ir ėmė juoktis. — Patrauk aukš- 
tyn savo kelnes, tu, jauti, — pasakė jis graikiškai. - Kam norisi žiū- 
rėti į tavo storą, plaukuotą subinę? 

— Jos nesilaiko, - Aleksas nemokėjo kalbėti sudėtiniais sakiniais. 
Jis ryžtingai tebedirbo prie motoro. | 

— Tu nusipenėjai, drauguži, - Aleksas priaugo mažiausiai dvide- 
šimt kilogramų po skyrybų. Daugiausia dėl to buvo kalta jo motina. 
Aleksas persikraustė atgal į tėvų namą, ir ponia Kyriaku virė jam 
maistą triskart per dieną — neskaitant riebių išsinešimui parduo- 
damų pietų, kuriuos Aleksas valgė darbe. Ir bulvių traškučių bei 
šokolado plytelių, kuriuos jis kimšdavo per pietų pertrauką. Tai ne- 
buvo vien tik jo motinos kaltė. Aleksui visada trūko garbėtroškos, 

ir nuo to laiko, kai Eva jį paliko, jis pasidavė laiko puolimui prieš jo 
kūną. Jie su Hariu buvo vienmečiai — jų gimtadienius skyrė mažiau 
nei savaitė — bet Aleksas atrodė mažiausiai dešimčia metų vyresnis. 
Jame vis dar buvo įmanoma įžvelgti patrauklų jaunuolį, su kuriuo 
Haris lankė mokyklą, kuris buvo jo geriausias draugas daugiau nei 
dvidešimt metų ir pirmasis pabrolys per jo vestuves, bet dabar jokia 
mergina nesivargintų pažvelgti į Aleksą antrąkart. 

Kai Hariui kilo mintis pirkti automobilių dirbtuvę Altonoje, 
jis paprašė Alekso būti jo partneriu. Draugas paėmė jo ranką ir 
išdidžiai paspaudė su ašaromis akyse. „Bet aš ne verslininkas, bi- 
čiuli, — atsakė jis. — Tau su manim būtų tik bėda.“ Jis buvo teisus. 
Haris būtų jį užmušęs prieš daugelį metų, jeigu jie būtų buvę part- 
neriai. Aleksas mėgo dirbti prie mašinų ir sunkvežimių, jis buvo 
puikus, kruopštus mechanikas, bet jis nekentė kanceliarinio darbo, 
nenorėjo bendrauti su klientais. Aleksas negalėjo pakęsti būti at- 
sakingas už pinigus, jis įsitempdavo, tapdavo tylus ir nebendrau- 
jantis. Jis dirbo Hariui jau dvidešimt metų, ir kasmet Haris mokė- 
davo jam premiją, nuolar ir lojaliai didino jam algą. Aleksas buvo 
dėkingas, bet Haris buvo įsitikinęs, kad net jei jis būtų buvęs ir 
nesąžiningas draugo atžvilgiu, Aleksas nesiskųstų. Ta pasyvi letar- 
gija privertė Evą palikti savo vyrą. Aleksui baigus mokytis amato, 
tėvai sumokėjo įmoką už nedidelį darbininkų užmiesčio namelį 
Ričmonde. Daugelį metų tvarkingai mokėdamas įmokas, pamažu 
Aleksas už namą išmokėjo. Bet net ir jam su žmona sulaukus kūdi- 
kio, Aleksas negalėjo nė pagalvoti apie persikraustymą ir didesnės 
vietos ieškojimą. Haris manė, kad vargu ar Aleksas apskritai būtų 
varginęsis su vedybomis, jei jo tėvai nebūtų apsėsti baimės likti be 
anūkų. Jis vedė iš pareigos, kaip jis darė ir visa kita. Hario nenu- 
stebino skyrybos, ir jis nekaltino Evos, kad ji išėjo. Aleksas niekada 
nepasikeis. Jis buvo laimingas savo kambaryje, gerdamas su drau- 
gais, kuriuos pažinojo tris dešimtmečius, matydamas savo vaikus 

kas dvi savaites ir per stačiatikių Velykas bei dirbdamas pilnu etatu 
Hario dirbtuvėje. Aleksas tikriausiai manė, kad jo gyvenimas geras. 
Jis tikriausiai ir yra geras, galvojo Haris. Nėra jokio streso, bet tai 
gyvenimas, kuris atrodė baigtas. Atrodė, lyg nebūtų buvę nieko, ką 
pasaulis galėtų pasiūlyti jo draugui. 

— Turi numesti svorio, drauguži. Tie papildomi kilogramai, ku- 
riuos priaugai, kenkia tavo sveikatai. 

— Tu teisus. 

— Turėtum vėl pradėti savaitgaliais žaisti futbolą. 

— Žinoma, drauguži. 

— Ir nebevalgyk to sušikto greicrmaisčio. Nuo šiol tik sumuštiniai 
su salotomis pietums. 

Tai privertė Aleksą pakelti galvą iš po mašinos gaubtuvo ir pa- 
žvelgti į draugą. 

— Velniop tai. Kokia prasmė ilgai gyventi, jei turiu misti kaip 
sušiktas triušis, kad sulaukčiau senatvės? Man patinka mano mėsos 
pyragai ir mėsainiai. 

— Kas su varikliu? 

— Mašina perkaista. Negaliu rasti nutekėjimo radiatoriuje, tikri- 
nu ventiliatorių. 

— Kieno tai mašina? 

Aleksas patraukė pečiais. 

— Nežinau. Konas ją užregistravo, — staiga jam toptelėjo, kad 
gana neįprasta jo bosui būti dirbtuvėje tokį ankstyvą pirmadienio 
rytą. Haris su Sende neseniai atidarė trečiąjį garažą Murabine, ir 
per paskutiniuosius keletą mėnesių didžiąją Hario laiko dalį atėmė 
naujasis verslas. 

Haris nusiviepė pats sau, lyg būtų galėjęs matyti mintis lėtai 
besiformuojant jo draugo galvoje. 

Aleksas nusivalė rankas, padėjo į šoną darbinį rankšluostį ir pa- 
siūlė cigaretę. 

— Tai ką tu veiki čia taip anksti? 

Haris paėmė cigaretę, Aleksas jam ją pridegė. 
— Atėjau žvilgtelėti į dokumentus. 

Aleksas pakėlė antakius: 

— Ar kas nors ne taip? 

Haris pažvelgė žemyn į kelią. Automobilių eilė lėtai slinko į 
miestą. Priemiestis aplink jį tiesėsi plokščias ir monotoniškas, visas 
pilkas ir bedvasis, funkcionalus ir nuobodus. Ir nors paplūdimys 
buvo vos už kelių kvartalų į pietus nuo čia, tas irgi atrodė niūrus ir 
nepatrauklus palyginti su žėrinčiu smaragdiniu jūros ruožu, esančiu 
tiesiai priešais jo namus. Viešpatie, pagalvojo jis, negaliu pakęsti šių 
sumautų vakarinių priemiesčių. 

— Taip, — atsakė jis pagaliau. - Manau, kad kažkas ne taip. 

Aleksas pasiėmė savo rankšluostį, užgesino cigaretę ir grįžo prie 
motoro. Haris žinojo, kad tai reiškia, jog pokalbis baigtas. Kad ir 
kokią nuomonę Aleksas galėjo turėti (jei, tiesą sakant, apskritai ją 
turėjo), vyriškis pasilaikys ją sau. 

Haris tylėdamas pabaigė cigaretę, tada priėjo prie nedidelio lai- 
kino biuro, pašiūrės, kurią jis pats surentė, kai tik nusipirko dirb- 
tuvę. Jis peržiūrėjo dokumentų spintą, rado buhalterinės knygas, 
įjungė radiją ir sėdo dirbti. 

Kartais, kai nuo gyvenimo pareigų sankaupos tapdavo nerimas- 
tingas ir įsitempęs, Haris troško, kad galėtų grįžti į darbininkiško 
gyvenimo paprastumą. Skirtingai nuo Alekso, jis niekada nebu- 
vo apsėstas mašinų, bet jam visada buvo didžiai smalsu suprasti 
mechaninį gedimą. Jo mama — Dieve, palaimink velionės sielą — 
visąlaik bijojo, kad jos mylimas vienintelis vaikas bus nutrenktas 
elektros srovės, kai jis krapštinėdavosi su sugedusiais skrudintuvais, 
nebeveikiančiomis baterijomis ir blogai veikiančiais elektriniais 
žaislais. „Daryk ką nors, — šaukdavo ji ant savo vyro. —- Sustabdyk 
jį. jis užsimuš.' — „Užsičiaupk, — riaumodavo ant jos tėvas, — palik 

vaikį ramybėje. Tu nori paversti jį sušiktu poustž. Palik jį ramybėje.“ 
Tad jo tėvas — Viešpatie, palaimink ir to vargšo mulkio sielą — padė- 
davo jam tyrinėti painų elektros grandinių ir laidų pasaulį, galiau- 
siai jis leido Hariui remontuoti šeimos automobilį. Kai jie būdavo 

kartu palinkę virš motoro, tėvą ir sūnų siejo neprieinamas ryšys, 
kur Hario mamai nebuvo vietos. Bet virtuvėje ir intymiame namo 

viduje Haris jautėsi nesaugus. Jo motina su tėvu galėjo gyventi, išti- 
sas savaites neapsikeisdami daugiau nei paviršutiniškomis frazėmis. 
Haris labai anksti išmoko mėgti šiuos tylos laikotarpius. Bet jis ne- 
galėjo pakęsti akimirkų, kai šią tylą perplėšdavo neapykanta, kurią 
vyras ir žmona jautė vienas kitam. Jo motina visada pirmoji pradė- 
davo barnius. „Iu gyvulys, — staiga pareikšdavo ji bevalgant. — Tu 

prievartautojas, degeneratas.“ Jos vyras toliau tyliai valgydavo. „Tu 

nežinai, koks iš tiesų yra tavo tėvas, — atkakliai tvirtindavo ji savo 

sūnui. — Nežinai jo kekšių, jo nuodėmių prieš Dievą ir gamtą.“ Ir 
Haris laukdavo momento, kai jo tėvas atsikeldavo ir smogdavo jai. 
Jis tada melsdavosi, kad vieno smūgio kumščiu ar vieno antausio 

būtų gana. Kartais jis matydavo savo tėvą atsisegant diržą, ir jis rei- 
kalaudavo, kad tėvas sustotų, bandydavo įsikišti. Bet Tasijus Apos- 
tulas buvo stiprus vyras, ir jis nustumdavo sūnų sau iš kelio. Vieną 
dieną tu suprasi, sakydavo jis savo vaikui. Moterys yra pavidalas, 
kurį Velnias priima čia, žemėje. Haris eidavo į savo kambarį, užsi- 
miršdavo taisydamas savo žaislus, radiją, seną nespalvotą televizorių, 
kurį tėvas davė jam tvarkyti. Kai jis vėl pasirodydavo pagrindinėje 

namo dalyje, jo tėvas sėdėdavo priešais televizorių, jo motina lygin- 
davo arba siūdavo virtuvėje. Kartais motinos palaidinukė būdavo 

perdrėksta, kartais lūpų kamputis kruvinas, bet šauksmai ir tar- 
pusavio draskymasis jau būdavo pasibaigę. Haris būdavo dėkingas, 


kad sugrįžo tyla. 
* Graikų įžeidžiantis keiksmažodis. 

Haris persižegnojo. Pasimeldė už abiejų savo tėvų sielas. Jie su- 
teikė jam pastogę, mokėjo už jo mokslus, paliko jam pinigų pra- 
džiai, kad atsistotų ant kojų šiame pasaulyje. Niekas negalėtų pra- 
šyti daugiau. 

Dabar jis turėjo mažai laiko krapštymuisi. Patikrino savo mo- 
bilųjį, jame jau kaupėsi žinutės. Jis retai beremontuodavo maši- 
nas, tik senų klientų. Aleksas ir Konas dirbo dirbtuvėje Eltonoje, 
dar trys vyrukai dirbo jam Hofhorne ir dar trys naujajame garaže. 
Murabine šalia automobilių dirbtuvės jis buvo atidaręs dvidešimt 
keturias valandas veikiančią maisto pusfabrikačių parduotuvę, 
įdarbino ten nemažą būrį jaunų žmonių. Haris tvarkė algas, sena- 
tvės pensijas, pristatymus ir užsakymus. Anksčiau Sendė padėdavo, 
bet po Roko gimimo jis primygtinai reikalavo, kad ji nebedirbtų. 
Ji nusprendė padaryti metų pertrauką, bet po kiek laiko paprašė, 
ar negalėtų sugrįžti dirbti nepilną darbo dieną. Jis sutiko ir slapta 
ja didžiavosi. Hariui labai patiko jo naujasis namas, patiko gyventi 
paplūdimyje — tai buvo jo svajonė nuo vaikystės — bet jis nepaisė 
ir negerbė tų turtingų išlepintų kalių kaimynystėje, beverčių mo- 
terų su dirbtiniu įdegiu, plastikinėmis šypsenomis ir silikoniniais 
papais, kurios leido savo vyrų pinigus popiečio arbatėlėms, bega- 
liniam apsipirkinėjimui ir asmeniniams treneriams. Jis pasilenkė 
kėdėje ir palietė medį. Ačiū tau, Panagia, meldėsi jis tyliai. Ačiū 
už viską. 


Sendės nuojauta neapgavo. Buhalterinėse knygose buvo kažkas ne 
taip. Aleksas tvirtino, kad veiklos nesumažėjo, kad jei jau taip, per 
metus jos netgi padaugėjo. Bet tai neatsispindėjo pajamose. Be abe- 
jo, visi tie sušikti karai Viduriniuosiuose Rytuose sukėlė sumaištį 
benzino kainose, ir dar per paskutiniuosius dvejus metus jie paklojo 
nemažą pinigų sumą garažo remontui, bet visi tie faktoriai buvo 

numatyti buhalterinėse knygose. Jis išgirdo į kiemą įvažiuojant 
Kono mašiną. Jis prisidegė cigaretę ir pažvelgė į sieninį laikrodį. 
Ciferblatas buvo ištepliotas storo voratinklio kokono, o už jo buvo 
įstrigusios trys negyvos mėsingos musės. 

Jis išgirdo, kaip Konas sveikinasi su Aleksu. Jaunasis vyras su- 
stojo nustebęs, kai pamatė biure sėdintį Harį. 

— Ei, sveiks, bose. 

Kvailas mulkis buvo nusikirpęs plaukus pagal jupių anglų fut- 
bolininkų madą, kirptą trumpai šonuose, viršuje pereinančią į storą 
išpūstą šukuoseną, kuri smailėjo į vieną tašką per jo galvos vidurį. 
Priekyje buvo šviesūs galiukai. 

— Laikrodį reikia išvalyti, — Haris apsižvalgė aplink biurą. — Tie- 
są sakant, visą biurą reikia tvarkyti. 

— Žinoma, šiandien padarysiu. Kaip Sendė? Kaip vaikis? 

— Sendė gyvena gerai. Vaikis taip pat. 

Hario mobilusis telefonas sudūzgė ir ėmė pypsėti. 

— Atsakyk. 

— Nesirūpink. Aš peržiūrinėju buhalterines knygas. 

Konas įsimetė cigaretę burnon ir nusišypsojo. Įžūlus tipelis. 

— Kokios nors problemos? 

— Aha. Turiu problemų. Tu mano problema. 

Kono šypsena išnyko, jis maigė savo cigaretę. Jo balse jautėsi 
susirūpinimas. 

— Klausyk, nežinau, apie ką tu kalbi. 

Haris nieko nepasakė. Jis stebėjo savo darbuotoją. 

— Viešpatie, Hari, ar tu ketini mane atleisti? — jaunuolio balsas 
užlūžo ir staiga susilpnėjo, jis ėmė kūkčioti. 

Haris matė Aleksą prie degalų siurblio. Jauna moteris išlipo iš 
ryškiai raudono „Toyota Corolla“ ir dairėsi aplink. Ji buvo azijietė, 

* Yuppie (angl. santrumpa iš „Young Urban Professional“) - sėkmingai darantis karjerą, 


gerai uždirbantis ir pasiturinčiai gyvenantis jaunas verslininkas. 

jauna ir pasipūtusi, spaudžianti prie savęs rankinuką su medžiago- 
je atspaustomis rausvomis ir geltonomis rožėmis, smakras išdidžiai 
pakeltas. Lauk kiek tik nori, brangioji, Aleksas nė velnio nepastebės. 
Haris neatsisuko į Koną, kol tas nebaigė žliumbti. 

— Sėskis. 

Konas tučtuojau atsisėdo ant kėdės priešais Harį, nusišluostė 
akis ir nerimaudamas pažvelgė į savo bosą. 

— Nėra jokio sušikto šanso, kad man pavyktų išsiaiškinti, kiek 
tu iš manęs nuglemžei, powsti. Gal turi noro pasakyti man skaičių? 

— Klausyk, pasielgiau labai kvailai. Aš tą žinau. Aš viską tau grą- 
žinsiu, Hari. 

— Gal norėtum pasakyti man skaičių? 

Konas atrodė nepatiklus, išsigandęs. 

— Žinok, neturiu supratimo. 

— Apytikriai. 

— Dvidešimt tūkstančių? 

Haris išleido ilgą, žemą švilpesį. Geras atsakymas. Kiek nors 
mažiau, ir jis būtų šokęs ant kvailo šunsnukio su lazda. 

— Manau, padvigubink tą sumą. Tu man skolingas keturiasde- 
šimt tūkstančių. 

Konas lėtai linktelėjo galvą. Jis ištiesė rankas. 

— Klausyk, aš jų neturiu. 

— Kur jie dingo? 

Haris puikiai žinojo, kur jie dingo. Absurdiškai paskolai, kurią 
Konas mokėjo už tą šūdiną butą mieste, naujam „Peugeot“, koka- 
inui, narkotinėm tabletėm ir vakarienėm su ta kvaiša išlepinta pa- 
maiva, kuriai Konas stengėsi padaryti įspūdį. Kaip jam atrodo, kiek 
ji pasiliks su juo dabar? 

— Aš nežinau, aš nežinau, kur jie dingo, — Konas vėl ėmė verkti. 

Jis buvo skystablauzdis šūdžius, bet Hariui buvo gaila vaikino. 
Ne per daug gaila. Jis priėmė sprendimą čia ir dabar. Jis duos jam 

šansą. Sendė nepritartų tokiam sprendimui, bet Konas nebandė 
jam meluoti ar taukšti nesąmonių. Tą jis turi pripažinti. 

— Kiekvieną savaitę tu atiduosi man trečdalį savo algos. Aš skai- 
čiuosiu palūkanas pradedant nuo šiandien. Gerai? 

Konas sunkiai kvėpavo, jis negalėjo kalbėti. Jis pritariamai link- 
telėjo galva. 

— Ir, Konai, tik išdrįsk pabėgti nuo manęs ar padaryti vėl tokį 
šūdą, kokį man padarei, ir aš einu tiesiai į policiją. Bet prieš tai da- 
rydamas, aš įkišiu veržliaraktį į tavo sumautus dantis ir išdulkinsiu 
tavo subinę su atsuktuvu kaip pederastą per berniukų choro iškylą. 
Ar tu mane supranti? 

Vyriškio ašaros nudžiūvo. Jis atsistojo. 

— Ačiū, Hari, — Konas ištiesė ranką, bet Haris atsisakė ją paspausti. 

— Atsiknisk ir pradėk darbą. Aš nepaspausiu tau rankos, kol tu 
negrąžinsi iki paskutinio cento, ką esi skolingas. Paspausiu tau ran- 
ką, kai vėl būsi vyras. 

Jaunojo vyro akyse akimirką plykstelėjo baisi neapykanta ir pa- 
sipriešinimas. Tas jausmas tuoj pat išnyko, ir Konas nuleido galvą. 

— Žinoma, bose. 

Jo eisena buvo lėta, nugalėto žmogaus eisena, kai jis nuėjo dirbti 
šalia Alekso. 

Haris pasitikrino žinutes. Senas klientas italas norėjo, kad jis 
pasižiūrėtų jo mašiną. Kiek padvejojęs, paskambino ir patvirtino, 
kad susitiks su ponu Pacioliu vienuoliktą valandą Hofhorne. Dar 
buvo žinutė, kad jis paskambintų Kelei Varvik. „O kodėl gi ne, — 
pagalvojo jis, - galiu ir užmušti šiek tiek laiko, kol sumažės eismas.“ 

Jis surinko numerį, ir Kelės jaunėlė dukra Andžela pakėlė ragelį. 

— Ar mama namie? 

— Kaip jūs, dėde Hari? 

— Ačiū, gerai. Kaip tu, mieloji? Ruošiesi į mokyklą? 

— Aš sergu. 

— Iš tikrųjų sergi? 

— Taip, man skaudą pilvą, — mergaitės balse jautėsi įsižeidimas, 
kad jis ja suabejojo. 

— Tada nepirksiu tau šokolado. Tavo pilvukui tai neišeitų į gera, — 
jis pats sau tyliai nusijuokė, išgirdęs ilgą tylą. 

— Aš galiu jį suvalgyti, kai geriau jausiuos. 

Kelė priėjo prie telefono. 

— Andžela serga. 

— Ji taip sako, — jis girdėjo mergaitę protestuojant. — Aš atvažiuoju. 


Kelė gyveno bute prie Gilongo kelio, ir jis atsirado ten už dešimties 
minučių. Kai paskambino į duris, ji kalbėjo telefonu. Kelė atidarė 
duris ir pabučiavo jį, visą tą laiką garsiai šnekėdama telefonu arabiš- 
kai. Iš susierzinusio tono Haris sprendė, kad ji kalbėjo su savo moti- 
na. Jis praėjo pro ją ir nuėjo į vaiko kambarį. Andžela gulėjo lovoje, 
ant pagalvės padėtas rožinis meškiukas. Mergaitė žiūrėjo vaikišką 
laidą mažame televizoriuje. Stengdamasi atrodyti įtikinama ligone, 
ji nepakėlė nė rankos, kad su juo pasisveikintų. Jis atsisėdo šalia ir 
pabučiavo ją į pakaušį. 

— Ar nupirkai man šokolado? 

— Aba, bet tau jo dabar negalima. Atrodo, rimtai sergi. 

— Taip, aš sergu. Padėk jį į šaldytuvą. 

- Žinoma, mieloji, — jis vėl ją pabučiavo. Kai buvo beišeinąs, ji 
pakilo ir sušuko jam įkandin. — Koks tai šokoladas? 

— „Prinokusi vyšnia“. 

— Valio! — suklykė ji, bet prisiminusi, kad serga, vėl atsigulė ir 
suverkšleno: — Ačiū, dėde Hari. 


Kelė vis dar kalbėjo telefonu ir vien lūpomis, be garso pasiūlė jam 
sėstis. Jis atsisėdo prie nedidelio apvalaus virtuvinio stalelio ir per- 

žiūrėjo vandens, dujų ir telefono sąskaitas. Išsiėmė piniginę ir pa- 
dėjo šimtą penkiasdešimt dolerių ant stalo. Jis apmokėdavo visas 
sąskaitas, išskyrus telefono. Jis buvo davęs Kelei mobilųjį telefoną, 
kurį ji privalėjo naudoti skambindama jam, ir jis mokėjo tik už jį. 
Kelė buvo gera moteris. Ji visada naudojo tik tą telefoną, niekada 
nekėlė pavojaus, kad apie ją sužinos žmona. Jis stebėjo ją, bevaikš- 
tančią po butą. Ji buvo smulkutė, minkštu, storu užpakaliu ir di- 
delėmis, žemai kabančiomis krūtimis. Ji buvo tamsaus gymio ir 
putli, tikras kontrastas Sendės aukštam ūgiui ir serbiškam šviesiam 
gymiui. Tas skirtingumas jį jaudino. Ji padarė jam grimasą, ir jis 
įžūliai atsisegė džinsų užtrauktuką ir ėmė braukyti savo varpą. Ji 
metė jam susierzinusį žvilgsnį, tada uždarė vaiko miegamojo duris 
ir priėjo prie jo. 

— Žinoma, mam, — pasakė ji staiga angliškai. — Aš atsivesiu juos 
sekmadienį, - laisva ranka ji ėmė kutenti jo pautus, paskui jos pirš- 
tai ėmė iš lėto tapšnoti jo storėjančią varpą. — Velniai griebtų, žino- 
ma nepamiršiu. 

Haris pažvelgė aukštyn į Madoną, nepritariančiai spoksančią į jį 
nuo virtuvės sienos. Jis apglėbė delnu Kelės pirštus, kad jie tvirčiau 
sugniaužtų jo varpą, ir stūmėsi aukštyn žemyn savo kėdėje, mas- 
turbuodamasis į jos ranką. Jis timptelėjo jos spenelį, sukdamas jį tol, 
kol ji nenutėškė jo rankos. Jis suvokė, kad už sienos maža mergaitė 
žiūri televizorių. Jis užuodė savo meilužės prakaitą ir bučiavo jos 
ranką, kaklą, plaukus jai bebaigiant pokalbį. Jis trūktelėjo, sulaikė 
dejonę ir iššovė spermą jai į ranką. Kelė padėjo telefoną. 

— Pažiūrėk į mane, - sušnypštė ji, rodydama jam savo sperma pa- 
dengtą ranką. — Tu kiaulė, - prityrusiu mostu, lyg atlikdama įprastą 
namų ruošos darbą, pagriebė švarią „Čakso“ servetėlę, sušlapino ją 
po kranu ir nusivalė rankas. Ji nusviedė servetėlę ir jam. 

— Nori kavos? 

— Žinoma. 

Jis nusivalė varpą, patrynė spermos dėmę ant džinsų ir nusviedė 
servetėlę jai. Kelė sraigiu judesiu išmetė ją į šiukšlių dėžę. 

— Šįryt skambino Venas. Jo įranga sugedo. Jam reikia pinigų. 

Dieve mano! Jam šį rytą nesiseka. 

— Kiek jam reikia? 

— Poros tūkstančių, — Kelė pažvelgė į pinigus ant stalo. — Ačiū, 
mielasis. 

— Užsikimšk. Žinai, kad aš dievinu savo lebę paną, — jis pačiu- 
po ją ir pasisodino ant kelių. Haris svarstė, ar yra laiko dar vienai 
erekcijai ir ją išdulkinti. Jis pasižiūrėjo į laikrodį. Niekaip nespės. 
Kelė išjungė arbatinuką ir pripylė į puodelius verdančio vandens. Ji 
atsisėdo priešais jį šypsodamasi, kasydamasi kairiąją krūtį po spor- 
tiniu nertiniu. 

— Venas nemeluoja, Hari. Tu tą žinai. 

Ji teisi. Venas buvo senas Kelės bendramokslis vietnamietis, ku- 
ris namuose kopijuodavo DVD filmus į diskus. Jam siųsdavo ori- 
ginalus iš Šanchajaus ar Saigono, daugiausia neseniai išleistus Ho- 
livudo filmus ir šiek tiek pornografijos, ir, panašiai kaip senų laikų 
keliaujantys komivojažieriai, jis ir Kelė eidavo pas žmones į namus, 
rengdami DVD filmų vakarėlius ir pardavinėdami nelegalias kopi- 
jas. Tai buvo geras, pastovus verslas, ir Haris su Sende turėjo spinte- 
lę, pilną diskų, kuriuos jiems pasisekė gauti iš Veno. 

— Jis turi pinigų. 

— Jis pereikvojo savo resursus. Kaip mūsų tauta. Neturi šią savai- 
tę grynųjų. 

Haris nusijuokė. 

— Aš noriu dvidešimties procentų nuo naujosios partijos. 

Kelė atsakė nedelsdama. 

— Dešimt procentų ir pilni du gabalai tau į ranką kirą savaitę. 


* Lebo - vaip australiečiai pravardžiuoja libaniečius. 

Haris skardžiai nusijuokė. Ji nepėsčia, ta Kelė. Jis pagalvojo apie 
Koną prieš valandą, žliumbiantį lyg kokia kekšė. 

— Sutarta. Aš užvešiu Venui pinigus šiandien popiet. 

— Ačiū, mielasis. Kada aš tave vėl pamatysiu? 

— Greitai, — ji jam ne žmona. Jis nėra jai įsipareigojęs. 

Jis paskubomis išgėrė kavą, pabučiavo savo meilužę į lūpas ir 
numetė šokoladą ant Andželos lovos. Mokykloje pamokos neabejo- 
tinai prasidėjo, jos apgaulė pavyko, tad ji sėdėjo susikryžiavusi kojas 
ant lovos ir žaidė su lėlėmis. Mergaitė stipriai jį apkabino. Ji kvepėjo 
taip pat kaip Rokas — jie, matyt, vartojo tą patį muilą. Eidamas prie 
automobilio, Haris švilpavo. 


Jo mobilusis suskambėjo jam lėtai sukant aplink miesto pakraščiu. 
Tai buvo jo namų telefono numeris, mirksintis ekranėlyje, ir jis nu- 
tarė neatsiliepti. Tai bus Sendė, norinti žinoti, ar jis paskambino 
advokatui. Jis įjungė muziką stereoaparatūroje taip garsiai, kad gar- 
sas beveik deformavosi, ir siūbavo į trankaus, smurtingo hiphopo 
taktą. Naujo modelio „Pajero Cruiser“ jo kairėje bandė įsirikiuoti į 
jo eilę; jis neužleido bjaurybei nė colio. Nukūrė į priekį ir nusijuokė 
pamatęs įtūžusį seno storo malakos veidą savo šoniniame veidrodė- 
lyje. Kaltės jausmas, gana dažnas po vizitų pas Kelę, paskatino jį 
nutarti, kad vakare grįždamas namo nupirks žmonai rožių. Sendė 
teisi. Jam reikia paskambinti advokatui. 


Iš pradžių sekretorė atsisakė jį sujungti: 
— Ponas Petrijus užsiėmęs su klientu. 
— Pasakyk jam, kad tai Haris Apostulas. 
Stojo pauzė. 
— Ar tai dėl susitikimo? 

Koks tavo reikalas, šikne. 

— Endrius žino, kokiu klausimu skambinu. 

Atsainus jo draugo vardo paminėjimas padarė savo. Merginos 
nuobodžiaujantis, arogantiškas tonas akimirksniu pasikeitė: 

— Minutėlę, pone. Aš paklausiu pono Petrijaus. 

Haris žvelgė iš savo biuro, kaip vaikinai dirbo prie dviejų ma- 
šinų, „Ford Ute“ ir dešimtojo dešimtmečio pabaigos „BMW cou- 
pe“. Iš trijų jam priklausančių įmonių, šioji, Hofhorne, jam buvo 
labiausiai prie širdies. Tai buvo tvirtas senas ketvirtojo dešimtmečio 
mūrinis art deko pastatas. Tais laikais statydavo ilgaamžius pasta- 
tus. Dirbtuvė buvo skersgatvio gale netoli Glenferio kelio, vadinasi, 
trumpas kelio ruožas iki artimiausios vietos papietauti. Glenferio 
kelias visada buvo labai judrus, Hariui patikdavo klaidžioti par- 
duotuvių ir restoranų pilna gatve, turko kavinėje prisėsti ilgam pa- 
skaityti laikraščio, surūkyti kelias cigaretes, išgerti kavos ir pasiš- 
nekučiuoti su Irziku. Altonos automobilių dirbtuvė buvo bjauraus 
šūdino priemiesčio pakraštyje, ir nors jis didžiavosi, kad Murabino 
aikštelė didelė, bet ir ji buvo prie pat asfaltinės Nipėjos greitkelio 
baisybės: aštuonios mašinų eilės, banga po bangos, atrodė, jos nie- 
kada nesibaigia. O kad rastum gerą kavinę — apie tai neverta nė 
kalbėti. Ne, jam labiau patiko Hofhornas, net jo kvapas. Palei dirb- 
tuvės užpakalinę sieną tęsėsi eukaliptų eilė, atribojanti geležinklelio 
liniją, einančią lygiagrečiai su alėja. Hofhorne tvyrojo švaraus oro 
kvapas. Ne toks geras, kaip jūros oras Sendringeme — nė iš tolo 
neprilygo gaiviam, šviežiam orui jo namų balkone — bet milijoną 
kartų geresnis už druskos ir srutų dvoką Altonoje, daugybę kartų 
sveikesnis už Murabino sausą anglies monoksido rūką. Kai Rokas 
paaugs, Haris uždarys autoservisą ir gaus leidimą paversti jį gyvena- 
muoju plotu. Jis suremontuos dirbtuvę, kad ji taptų Roko namais. 
Namas bus arti miesto, arti verdančio gyvenimo, gerame, saugiame, 
turtingame priemiestyje. Jokios paskolos. Jo sūnaus pirmasis būstas. 

Gilus Endriaus balsas pertraukė jo svajones. 

— Kaip tavo pautai, bičiuli? 

— Jie kabo tiesiai tau ant lūpų, kvaily. 

Endrius nusikvatojo taip garsiai, lyg būtų buvęs futbolo varžy- 
bose tuo momentu, kai belieka trys minutės iki sirenos, ir tavo ko- 
manda pralaimi vienu įvarčiu. Haris atitraukė ragelį nuo ausies. 

— Nori šiandien susitikt? 

— Taip. 

— Ką veiki per pietus? 

— Su tavim susitinku. 

— Tu visiškai teisus, malaka. 

— Kur? 

— Kur tu dabar? 

— Hofhorne. 

Endrius pasakė alaus restorano Riėmonde pavadinimą. 

— Pasimatysim pirmą. 

— Ačiū, Andrėjau. 

— Užsikimšk po velnių, Apostulai. Tu moki, - Endrius kikenda- 
mas padėjo ragelį. 

Haris tuoj pat paskambino Sendei. 

— Atleisk, brangioji. Buvau prie vairo. 

— Ar paskambinai advokatui? 

— Padaryta. 

Jis beveik galėjo justi jos laimės skonį. Jai patinka baltos rožės, 
jis nupirks jai baltų rožių. 


Visgi Haris nupirko Sendei muzikinę dėžutę. Jis pabaigė darbus 
Hofhorne greičiau, nei tikėjosi, ir penkiolika minučių vaikštinėjo 
Berko keliu, spoksodamas į vitrinas. Vienos parduotuvės vitrinoje 
jis pastebėjo variu aptrauktą dėžutę, apkaltą sidabro plokštelėmis, 

dar ten buvo lyg ir užrašas auksinėmis iškiliomis raidėmis, matyt, 
arabų kalba. Sendei patinka tas budistiškas šlamštas. Jis įėjo į vidų 
ir parodė pardavėjai į dėžutę. 

"- Ji nuostabi, — karštai atsakė ji. Ji pakėlė dangtelį. Vidus buvo 
apmuštas aksominiu glamžytu rubinų spalvos audiniu. Vos atida- 
rius dangtelį, ėmė gausti maloni rytietiška melodija. Haris parodė 
į užrašą. 

— Ar žinot, ką jis reiškia? 

— Tai sanskritas. 

— Ir kas tai yra? — jis nesijaudino, kad gali pasirodyti neišprusęs. 
Haris žinojo, kad jo išsilavinimas ribotas ir nematė reikalo slėpti 
to nuo stovinčios priešais jį jaunos merginos. Jis turėjo pinigų, to 
pakako. 

— Tai senovinė indų kalba. 

Mergina dvejojo. Ji neturėjo supratimo, apie ką kalba. 

— Nežinot, kas ten parašyta? 

Mergina atsiprašančiai prikando lūpą ir pakratė galvą. 

Haris nusišypsojo jai ir paėmė dėžutę: 

— Ten turbūt parašyta: „Velniop tave, janki.“ 

Merginos burna įgavo šokiruotą idealaus apskritimo formą, pas- 
kui ji ėmė garsiai juoktis. Haris pamerkė jai akį: 

— Suvyniok ją man, mieloji, padaryk, kad gražiai atrodytų. Tai 
dovana mano brangiajai žmonelei. 


Kai Haris įžengė į restoraną, Endrius sėdėjo su alaus bokalu prie 
baro. Restoranas buvo neseniai suremontuotas, bet naujieji savinin- 
kai stengėsi išlaikyti kaip galima daugiau autentiškų papuošimų, 
ir visi naujieji pakeitimai buvo padaryti pagal vėlyvojo Viktorijos 
laikų stiliaus ir interjero bruožų reikalavimus. Haris greitai, prita- 
riančiai apžvelgė salę. Pagalvojo, kad reikės pasistengti nepamiršti 

atsivesti čia Sendę vakarienei. Jis tvojo Endriui į nugarą. Advokatas 
prakaitavo, tebedėvėjo kostiuminį švarką su tvarkingai prie kaklo 
užrištu kaklaraiščiu. Jis buvo stebinančiai liesas, lyg vabalas-lazdelė, 
ir toks aukštas, kad sėdėdamas buvo tame pačiame akių lygyje, kaip 
ir stovintis Haris. Vyriškiai apsikabino, Endrius pasišaukė barmeną, 
kad užsakytų dar vieną alaus. Haris gestu parodė, kad nenori, bet 
Endrius nekreipė į jį dėmesio. 

— Uno, per favore. 

— Drauguži, aš būsiu prie vairo visą šią popietę. 

— Mes valgysim, gersim kavą. Išsiblaivysi, - Endrius pasižiūrėjo 
į jį su įtarimu. — Tik nesakyk, kad auklė-valstybė pasiėmė ir tavo 
sielą? 

— Apie ką, po velnių, tu šneki? 

Haris nudribo ant baro kėdės šalia Endriaus ir įsistebeilėjo į pie- 
tų valgiaraštį, pakeverzotą ant lentos. 

— Maistas geras? 

— Maistas velnioniškai puikus. 

Jis išties buvo puikus. Haris užsisakė ant grotelių keptų kal- 
marų, suprasdamas, kad šią popietę nebebus laiko nueiti į sporto 
klubą. Endrius dėl tokių dalykų aiškiai nesijaudino. Jis užsisakė 
pietums mėsainį su bulvių traškučiais ir butelį vyno, kurio didžiąją 
dalį išgėrė pats. Haris žavėjosi advokato gebėjimu valgyti, kiek jam 
norisi, bet, nežiūrint į tai, nepridėti nė uncijos ant savo kūno. Taip 
buvo dėl to, kad jis niekada negalėjo pabūti ramiai. Endrius visada 
toks buvo, nuo tada, kai jie buvo kaimynai Kolingvude. Mokyklo- 
je viena kalė mokytoja, turėjusi sadistinių bruožų, kasdien bandė 
išmušti iš jo guvumą. Kai ji pamatydavo nervingą ar nenustygstan- 
tį vietoje Endrių, pastatydavo prieš klasę ir kaskart, kai jis tik pa- 
judėdavo, užsimojusi trenkdavo jam iš užpakalio metrine liniuote 
per kojas. Endrius krūptelėdavo iš skausmo, padarydavo grimasą ir 
stengdavosi minutėlę pastovėti kaip tik įmanoma ramiau. Jam nie- 


kada nepavykdavo. Besibaigiant pamokai, jo kojų užpakalinė pusė 
būdavo raudona ir violetinė nuo gautų smūgių. Mokytojos žiaurios 
bausmės baigėsi, kai Endriaus motina užpuolė ją per tėvų ir moky- 
tojų vakarą, pagriebdama ją už plaukų ir tėkšdama jai antausį. En- 
drius nebuvo išmestas iš mokyklos tik dėl to, kad buvo gabiausias 
ir protingiausias mokinys. Mokykla buvo priklausoma nuo jo, nes 
jo pergalės šalies matematikos ir anglų kalbos olimpiadose padėjo 
nuslėpti mokyklos pasibaisėtiną pedagoginių pasiekimų trūkumą. 
Endrius nerodė aiškios pagiežos jį skriaudusiai mokytojai. Ji buvo 
žvėris, pagalvojo Haris, bet šiais laikais kai kurioms mokykloms 
nekenktų turėti kažkiek jos nuožmumo. Turėtų būti koks nors vi- 
durio kelias. Niekas anais laikais nepagalvodavo kreiptis į policiją 
ar advokatą, kad išspręstų savo problemas. Endriaus mama atsi- 
prašė, ir mokytoja — galimas daiktas, nelabai noriai — atsiprašymą 
priėmė. 

— Atsimeni panelę Belingem? 

— Ką? - perklausė Endrius pilna burna. 

— Panelę Belingem ketvirtoje klasėje. 

— Viešpatie, tą psichę. Ji tikriausiai kur nors griežtojo režimo ka- 
lėjime. Saugo jį, aš turiu omeny. 

— Ji nebuvo tokia jau bloga. 

Endrius paskubomis nurijo pilną burną maisto ir pasižiūrėjo per 
stalą į draugą. Jis padėjo šakutę ir gurkštelėjo vyno. 

— Kur tu lenki, malzka? 

Haris išgirdo savo kulno taukšt taukšt taukšt taukšėjimą į grin- 
dis. Jis privertė savo pėdą nurimti. 

— Žmonės galvos, kad aš toks par kaip ji. 

Endrius atrodė nuoširdžiai pasibaisėjęs, paskui įsiutęs. 

— Tu ne kokia nors panelė Belingem. 

— Žinoma, aš ne kokia nors sumauta panelė Belingem, —- Haris 
nusikeikė graikiškai. 

Endrius nusivalė servetėle lūpas ir smakrą, suglamžė ją į kamuo- 
liuką ir sviedė ant stalo. Jis pagriebė cigaretę, atsilošė kėdėje ir gar- 
siai atsirūgo. 

— Aš pavalgiau. Einam prie reikalo, — jis suposi kėdėje pirmyn 
atgal. — Malaka, aš vuo pasirūpinsiu. Tu niekada nesi buvęs apkal- 
tintas fiziniu smurtu, turi vieną įregistruotą nusižengimą dar nuo 
tų laikų, kai buvai vaikiščias, tu esi geras tėvas, geras vyras, geras 
verslininkas. Jie tavęs nepakars už tai, kad davei į snukį mažam 
bjaurybei vaikiščiui, kuris to nusipelnė. 

— Ar turėčiau pasakyti tai teisme? 

Endrius nusikvatojo. Pelenai nukrito ant jo marškinių, ir jis iš- 
siblaškęs juos nusibraukė. 

— Ne, tu atrodysi atgailaujantis, tu atrodysi kaip mylintis vyras 
ir tėvas. Toks ir esi. Šnekėsiu aš. Štai dėl ko tavo piniginė kraujuoja, 
malaka, tu moki už galimybę pamatyti, kaip aš sužibėsiu, — En- 
drius atsiriaugėjo, vėl tyčia garsiai, kad šokiruotų stalelius aplink 
juos. — Ir jei mums pasiseks, tas tuščia vieta nevykėlis pasirodys 
teisme girtas. Nesirūpink dėl to. 

— Sendė nori žinoti, kada tai bus. 

— Fui! — Endrius išmetė rankas į viršų ir atrodė nerūpestingas. — 
Tai bus dar už daugelio mėnesių. 

— Man reikia datos. 

— Mestikriausiai gausim pranešimą per mėnesį. Ko tu taip skubi? 

— Aš tik noriu, kad tai greičiau baigtųsi. Kaip aš norėčiau, kad 
visas šis sumautas reikalas jau būtų pasibaigęs. 

Endrius niekinamai mostelėjo ranka virš maisto ir gėrimų: 

— Neee, tai niekis, drauguži. Kas blogiausia gali tau nutikti? 

— Tu sakei, kad aš galiu būti nuteistas. Tai būtų mano antras 
teistumas. 

— Užsikimšk, po velnių, Apostulai, — pasakė Endrius primygti- 
niu tonu ir pasilenkė virš stalo. — Tu įsivėlei į muštynes būdamas 

šešiolikos. Viskas. Joks teisėjas nenuteis tavęs už tai. Tu davei tam 

vaikiščiui antausį, nes jis grasino tavo vaikui. Gerai, jie gali paban- 
dyti kažką iš to padaryti, bet jie toli nenueis. Kaltinimas smurtu ne- 
prilips. Blogiausiu atveju gausi įspėjimą, jei teisėjas bus kokia femi- 
nistinė nacistė ar koks kliedintis pakvaišusio vargšelio tipažas, kuris 

visur mato prievartą. Bet jei net jie ir bus pakvaišę, tai, ką tu padarei, 
yra niekai, ar tu mane supranti, tai sumauti niekai. Nada. Nulis, — 
Endriaus balsas tapo griežtesnis. — Ar žinai, ką teisėjas bus matęs 

prieš pamatydamas tave, Hari? Aš tau pasakysiu, nes esu matęs tai 

teisme. Teisėjas bus matęs dvimečius sutrupintais žandikauliais ir 
įlūžusiom kaukolėm, nes koks nors nuo narkotikų apkvaišęs kokios 

nors nuo narkotikų apkvaišusios šešiolikmetės draugelis pagriebė 
jos sūnų ir trenkė jį į sieną, nes jam tą rytą nepavyko gauti savo 

dozės. Teisėjas bus matęs kokį nors nesveiką kiaulę iškrypėlį, kuris 

išdulkino savo penkiametę dukrą per užpakalį tiek kartų, kad varg- 
šė mergaitė nebegali šikti ir iki gyvenimo pabaigos turės pritvirtintą 
prie savęs išmatų maišelį. Tai yra tikrasis pasaulis. Sveiki atvykę 

į dvidešimt pirmojo amžiaus pradžios Australiją. Nėr ko stebėtis, 
kad arabai mums taip pavydi. Ar tu nepavydėtum? Argi tai ne pui- 
ku, velniai griebtų? — Endrius nutilo, sumišęs dėl savo protrūkio, 
įtraukė oro ir pabaigė vyną savo taurėje. Kai jis vėl prabilo, grįžo jo 

įprasta pašaipi, tęsiama tartis. 

— Viskas bus gerai, Hari. Tu, Sendė, Rokas, jūs visi esate norma- 
lūs. Jums nėra dėl ko nerimauti. Taigi pasakyk, kas, po velnių, iš 
tikrųjų tave neramina? 

— Apie ką tu čia šneki? 

Endrius tylomis stebėjo Harį, supdamasis pirmyn atgal kėdėje. 
Haris pažvelgė į kitą salės pusę, į staliuką kiemelio pakraštyje, kur 


trys jaunos moterys buvo bebaigiančios valgyti pietus. Toji blon- 


* Nieko svarbaus, niekas (isp.). 

dinė buvo tikra gražuolė. Jos kojos buvo ilgos, gražiai nudegusios 
po plonu, aptemptu džinsinio mini sijonėlio audeklu. Čia tai bent, 
pamanė Haris, čia tai bent puikumėlis. Jis vėl atsisuko į savo draugą. 
Endriaus žvilgsnis vis dar buvo nukreiptas į jį. 

— Sendė bijo, kad televizijos stotys sužinos, — vieną absurdišką 
akimirką jis pamanė, kad tuoj apsiverks. Tik nedrįsk, po velnių, 
verkti, pagrasino jis pats sau. Jis ištiesė ranką į cigaretes ir paskubo- 
mis užsirūkė, giliai įtraukdamas dūmą. Pajuto palengvėjimą. Buvo 
gera išpažinti draugui savo rūpesčius. Sendės baimė tapo jo baime, 
sėkla, kuri sudygo ir lėtai, atkakliai įsišaknijo ir pražydo jo vaiz- 
duotėje. Visa, ką jie sukūrė, tas gyvulys gali apšmeižti ir sugriauti, 
kiastodamas ir iškreipdamas faktus apie tai, kas atsitiko jo vaikui, 
kad įrodytų, jog Haris yra pabaisa. 

Jis jautė tai, kai tą dieną po barbekiu policininkai apsilankė ap- 
klausti jo ir Sendės. Ypač toji moteris policininkė. Ji buvo blondinė, 
graži. Ji jo neapkentė, jis tą matė. Tai visada matosi bendraujant su 
kiaulėmis. Jis stengėsi būti mandagus, pasitelkė visą savo žavesį, bet 
niekas neveikė. Ji nuėjo kalbėtis atskirai su Sende ir paliko jį vieną 
su policininku vyru. Tas irgi buvo nedraugiškas, jaunas, vos išlipęs 
iš policininkų vystyklų. 

— Tai jūs smogėte vaikui? — paklausė jis, bjauriai vaipydamasis, 
lyg Haris būtų buvęs kažkoks iškrypėlis. - Ar dažnai tą darote? 

Hariui norėjosi jį užmušti. Bet jis tik nusikvatojo, lyg būtų iš- 
girdęs kažką juokingo. Šiknius policininkas nenusijuokė. Hario pa- 
žeminimas dar pagilėjo. Vėliau Sendė pasakė jam, kad policininkė 
bandė priversti ją pasakyti, kad Haris muša ją, muša Roką, kad jis 
tūžmingo būdo. Sendė mandagiai paneigė, kad jos vyro būde būta 
kokio nors tūžmingumo ar agresyvumo, kad jis tik todėl sudavęs 
tam vaikui, kad bijojo, jog Hugas ketino sužeisti Roką. „Jis šventa- 
sis, ar ne?“, — tyčiojosi policininkė. Sendė, pasakodama Hariui apie 
susitikimą, patempė iš pasibjaurėjimo lūpą. Netrukus jos lūpomis 

perbėgo sukta šypsena. „Aš pasinaudojau proga, — pasakė ji Ha- 
riui. — Paklausiau tos kalės, ar ji turi vaikų. Žinoma, ji neturi. Tai 
privertė ją užsičiaupti.“ — „Ne, neprivertė, — pagalvojo Haris. Jie 
užsičiaupė susitikę su Roku. Jų vaikas privertė juos užsičiaupti, nes 
kiekvienam aišku, net ir bukam sušiktam policininkui, kad Rokas 
nuostabus, sveiko proto, normalus, akivaizdžiai normalus, geras 
vaikas. — Ačiū tau, Viešpatie, kad jis normalus, ačiū, Panagia, kad 
jis geras vaikas. Būtent tai privertė juos užsičiaupti.“ 

— Šis įvykis nepaklius į žinias. 

— Nejaugi? 

— Kodėl jis turėtų pakliūti? 

— Tas nevykėlis, Hugo tėvas, jis pasakė Sendei telefonu, kad eis 
su šia byla į laidą „Einamieji įvykiai“. 

Endrius ėmė prunkšti. 

— Velniai griebtų, tai visai nejuokinga. 

— Jaudintis dėl kažkokios kvailos ir absurdiškos laidos — juokinga. 
Kam rūpi, kas toje ar kurioje kitoje iš tų šūdinų laidų sakoma ar daro- 
ma? Tai ne naujienos, tai paprasčiausiai kadrai ekrane, skirti idiotams. 

— Tau gal ir nerūpi, bet mano kaimynams rūpi, Roko draugų 
tėvams rūpi, mano darbuotojams rūpi, mano tbeai rūpi. Mes — tie 
idiotai, kurie žiūri tą laidą. 

Endriaus tonas sušvelnėjo, tapo apologetiškas. 

— Tu nebūsi „Einamuosiuose įvykiuose“. Tu nesi medžiaga re- 
portažui. Tu nesi pakankamai prisidirbęs. Jei nori pakliūti į tokią 
laidą, kitą kartą pasistenk, kad vaikis pakliūtų į ligoninę. 

— Žinai, kas atsitiko mūsų namuose apsilankius policininkams? 
Nė vienas kaimynas į mus nežiūri. Sendė, aš ir Rokas jiems neegzis- 
tuojame. Paprasčiausiai todėl, kad jie pamatė policijos automobilį 
prie mūsų namų. 


* „A Current Affair“ — Australijos televizijos naujienų programa. 

— Tavo kaimynai iš tų žmonių, kurie tikisi iš policijos, kad ji bus 
pasirengusi dvidešimt keturias valandas per parą septynias dienas 
per savaitę, bet šiaip nenori žinoti ją egzistuojant, — Endriaus tonas 
vėl tapo nuožmus. — Aš esu tikras, kad tavo kaimynai nebuvo šoki- 
ruoti. Esu tikras, Kad jie būtent to ir tikėjosi nuo pat to laiko, kai jų 
kaimynystėje įsikūrė vogai. 

Tu, sarkastiškas šikniau advokate. Galėčiau tave sutvarkyti, ga- 
lėčiau sutvarkyti tave čia pat. 

— Aš bandau priversti tave suprasti, kodėl Sendė taip bijo, kodėl 
mes tokie susijaudinę. Aš metų metus stačiau tą namą. Ir šitas su- 
bingalvis, šitas niekingas australietiško šūdo gabalas bando visa tai 
sugriauti. Kodėl aš turiu eiti į teismą? Argi tu negali to sustabdyti? 
Tai neteisinga. 

— Ne, neteisinga, —- Endrius pasiėmė cigaretes ir įsidėjo į kišenę. — 
Turiu eiti. Paskambinsiu iškart, kai tik ateis teismo šaukimas. Pa- 
sakyk Sendei, kad nesijaudintų dėl „Einamųjų įvykių“. Tas apsigi- 
mėlis tikriausiai paskambino būdamas visiškai nusitašęs ir abejoju, 
ar jis susisiekė su kuo nors toliau nei priimamojo sekretorė. Kalbant 
apie tavo kaimynus, tai geriau išmok juos pakęsti. Jei norėjai drau- 
giškų kaimynų, tau nereikėjo pirkti didžiulio sušikto žemės sklypo 
prie Braitono pliažo. 


Grįžęs tą vakarą namo, Haris gailėjosi gėręs vyno ir alaus. Visą po- 
pietę jautėsi apsvaigęs, o atėjus trečiai valandai, jam prasidėjo bu- 
kas, nepracinantis galvos skausmas. Jis nesusivaldė bendraudamas 
su jaunu indu vaikinu, dirbančiu Murabino parduotuvėlėje. Tingus 
šunsnukis visąlaik stegėsi pakeisti savo budėjimo grafiką, ir kai tik 
Haris įėjo, Sandživas išėjo iš už prekystalio ir pareikalavo išeiginės 
šeštadienį. 
— O kur sušiktas „labas“? 

— Labai prašau, pone Apostulai, aš negaliu dirbti šeštadienio va- 
karą. 

Parduotuvės gale buvo mokyklinio amžiaus berniukų grupė, 
tikriausiai vagiliavo. Jaunas darbininkėlis prasistūmė pro duris. Ha- 
ris linktelėjo jo pusėn. Bet Sandživas ignoravo klientą ir kantriai 
laukė boso atsakymo. 

Jeigu tik aš galėčiau čia par atleisti tave iš darbo, tu bjaurašikni 
indiškas skarmaliau. 

— Ne, - pasakė jis aržariai. — Turėjai man iš anksto pranešti. Ne- 
turiu, kas tave šeštadienį pavaduotų. Tau teks atidirbti savo pamainą. 

Vaikino mina nepasikeitė. Jis lėtai linktelėjo galvą, apsisuko ir 
nuėjo atgal prie prekystalio. Haris palietė savo kaktą, jo akys atro- 
dė sunkios ir galvoje stipriai tvinkčiojo. Jis praėjo pro moksleivius 
ir trumpą akimirką jautė pagundą pagriebti vieną iš jų krepšių ir 
išversti jo turinį ant grindų. Jis buvo tikras, kad jie iš jo vogė. Jie 
buvo keturiese, du skipai', du azijiečiai, stovėjo kikendami, aukšta- 
sis baltaodis garsiai kalbantis apie nešvankybes ir seksą, bandantis 
padaryti įspūdį kitiems. Haris prikando lūpą. O, kad taip jis galėtų 
pasakyti mažiesiems išperoms: ei, jei neketinat nieko pirkti, nešdin- 
kitės iš mano parduotuvės. Bet jis negalėjo rizikuoti. Jis negalėjo 
rizikuoti, kad vienas iš mažųjų šiknių įžūliai ką nors atsakys. Šitaip 
šiuo metu jausdamasis, Haris negalėjo leisti, kad jo susierzinimas 
dar padidėtų. Jis jautėsi baisiai, beviltiškai pakliuvęs į spąstus. 

Parduotuvės elektros gausmas, jos oras, moksleivių balsai supo 
jį lyg rūkas. Jo ranka drebėjo jam grabinėjant raktų, kad atidarytų 
sandėlį. Jis įgriuvo pro duris, užtrenkė jas už savęs ir atrėmė pailsin- 
ti galvą ant šalto lentynos metalo. Jis pažvelgė į laikrodį ant sandėlio 
sienos ir be jokio gėdos jausmo atsidavė mažo berniuko fantazijai 


atsukti atgal laiką iki prasidedant barbekiu pas pusbrolį, iki suduo- 


* Australų slengas - anglų ir keltų kilmės australai. 

dant tam mažajam šunsnukiui. Prieš tai jis buvo toks laimingas. Jis 
pakėlė galvą, nusikratė nuo savęs pasaulį. Tu nenusipelnei viso šito 
šūdo, pasakė jis sau. Tu nepadarei nieko bloga. 

Jis paskaičiavo algas, padirbėjo prie buhalterijos ir tada uždarė 
sandėlį. Praeidamas pasakė Sandživui, kad suras ką nors šeštadie- 
nio vakaro pamainai. 


— Gal norėtum masažo? 

Tai buvo pirmas dalykas, kurį Sendė pasakė jam įėjus į namus, 
jos rūpestingumas, jautrumas jo nuotaikai, jos globa ir jos meilė 
tučtuojau privertė jo galvos skausmą pasitraukti. Jis apkabino ją, ir 
Sendė atsipalaidavo. Jis apglėbė ją tvirčiau, ir ji pasidavė lengvai, be 
nerimo ar baimės. 

Po kelių akimirkų ji švelniai jį atstūmė. Ji tebelaikė jo rankas. 

— Kas naujo, meile? 

— Nieko. Aš tik pavargęs ir džiaugiuosi būdamas namie. 

— Ką pasakė Endrius? 

— Viskas gerai. Nėra dėl ko jaudintis, — jis jautė, kaip ūžesys jo 
galvoje grįžta. 

Sendė buvo beprabylanti, bet susilaikė. Jis matė, kad ji įsitempu- 
si, troško, kad galėtų pasakyti ką nors, kas išrautų su šaknimis visą 
jos nerimą, jos baimę. Tuo momentu jis priėmė sprendimą meluoti. 

— Aš tau sakau, nėra dėl ko nerimauti. Kažkoks žurnalistėlis iš 
televizijos stoties tikrai buvo susisiekęs su juo, bet Endrius viską jam 
paaiškino. Žurnalistas pasakė, kad jis taip ir manęs, nes anas bjau- 
rybė buvo įsiutęs, kai paskambino. Jis išplūdo priimamojo sekretorę 
ir visus, su kuriais šnekėjo. Niekas į tą šiknių rimtai nežiūrės, — jo 
pasakojimui rutuliojantis, jis suprato besimėgaująs tuo melu, beveik 
pats juo tikįs. 

Jo žmona neatsakė. Ji nuėjo prie kriauklės ir ėmė šluostyti indus. 

Jis priėjo prie jos ir paėmė iš jos rankšluostį. 

— Leisk man. 

— Jis paprasčiausiai eis kur nors kitur. 

Jėzau Kristau, aš toks velniškai pavargęs. 

— Jis gaus tą patį atsakymą, kur beeitų. Ar tu nesupranti, Sende, 
tas šiknius yra nevykėlis. 

— Negali būti tikras. Kažkas jį išklausys, kažkas gali suuosti me- 
džiagą straipsniui. 

Jis numetė rankšluostį ant stalviršio. 

— Kokia sušikta medžiaga straipsniui, Sende, kokia sušikta me- 
džiaga straipsniui? Aš tėkštelėjau vaikiui. Viskas. Niekam neįdomu. 

Ji stovėjo labai ramiai. Tai buvo kaip reklama: jo žmona vidury 
brangios, tobulos, modernios virtuvės, kurią jis įrengė jai. 

Jis palietė jos plaukus, švelniai pabučiavo ją į lūpas: 

— Aš neleisiu tam šunsnukiui tavęs skaudinti. 

Ji pagriebė ranšluostį. Kai prabilo, jos balsas buvo tylus: 

— Aš nesirūpinu dėl savęs. Tai dėl tavęs aš pergyvenu. Mane 
skaudina tai, ką jis daro tau, — ji ėmė kūkčioti. Jis jautėsi supara- 
lyžuotas ir staiga suprato, kad Rokas turi būti kažkur name, savo 
kambaryje. Jos kūkčiojimai buvo garsūs, ir jis nenorėjo, kad jo sū- 
nus juos girdėtų. Jis prisitraukė ją prie savęs ir laikė apkabinęs. 

— Ššš, — sušnibždėjo jis. - Viskas mums bus gerai. 

Jos kūnas palaipsniui atsipalaidavo, kūkčiojimai baigėsi. Ji tebe- 
silaikė įsitvėrusi į jį. 

— Galėčiau jį užmušti, — sumurmėjo ji jam į krūtinę. — Aš galė- 
čiau užmušti jį ir tą arogantišką kalę. 

Ir tą bukagalvį šiknių vaikėzą. Aš, velniai griebtų, galėčiau už- 
mušti jį. 

— Aš sudėsiu indus. Tu eik pasisveikink su Roku. 

Jo sūnus buvo savo kambaryje, įnikęs į „PlayStation“ žaidimą. 
Haris sukryžiavęs kojas atsisėdo prie jo ant grindų. 

— Nori žaisti? 

— Žinoma, — jis pasilenkė ir apkabino Roką. — Kaip sekėsi mo- 
kykloje? 

— Kaip visad. 

— Ką darei? 

— Žiūrėjome vidiaką. 

— Kokį vidiaką? 

— Apie eskimus, bet jie vadino juos kažkaip kitaip. 

— Ar geras buvo filmas? 

— Neblogas. Nuobodokas, — Rokas nustatinėjo naują žaidimą, ir 
jo akys buvo įbestos į televizijos ekraną. — Atrodė, kad ten buvo 
tikrai labai labai šalta. Ten buvo tokia šeima, ir jie turėjo mėnesių 
mėnesius ir amžius gyventi ledo name po žeme, ir jie valgė tik ruo- 
nio taukus. Atrodė šlykščiai. 

— Ar jie žaidė „PlayStation“? 

Rokas pažvelgė į tėvą, tada kreivai nusijuokė. 

— Nee, bet jie turi internetą. Argi tai ne nuostabu? 

Haris su sūnum sėdėjo nugaras atrėmę į Roko viengulę lovą. 
Jam bežaidžiant su sūnumi kompiuterinį žaidimą ir kikenant iš pa- 
sitenkinimo dėl berniuko polinkio konkuruoti, Haris juto, kaip jo 
galvos skausmas pamažu atlėgsta. Jam nesinorėjo nei išgerti, nei 
tabletės, net cigaretės. Atėjus vakarienės metui, jis buvo alkanas 
kaip vilkas. Sendė buvo iškepusi bifšteksų ir patiekė juos su bulvių 
koše, ir nuo to paprasto ir sotaus maisto buvo gera. Jai beplaunant 
indus, jis įdėjo muzikinę dėžutę į vonios spintelę, prie jos dantų še- 
petėlio. Jis nusimaudė duše, nuogas įšoko į lovą ir laukė. Jis girdėjo, 
kaip ji suklykė iš džiaugsmo miegamojo vonioje. Sendė įšoko į lovą 
ir apžergė jį. 

— Myliu tave, — ji laikė muzikinę dėžutę, atidarinėdama ir už- 
darinėdama dangtelį, metalinio garso muzika vis pasigirsdavo ir 
nutildavo. Jis atsegė jos liemenėlę ir brėžė ratus aplink jos kairįjį 

spenelį. Sendė tebežaidė su dovana, bet ištiesė dešiniąją ranką atgal 
ir suėmė į delną jo kiaušelius. Ji padėjo muzikinę dėžutę ant palan- 
gės ir nuslinko žemyn jo kūnu, bučiuodama jo krūtinę, laižydama 
jo pilvą, erzindama jį. Jos lūpos lengvai palietė jo varpą, ir ji jau 
buvo jos burnoje. Haris užsimerkė ir bandė negalvoti apie nieką 
kirą, tik apie tai, ką jam daro jo žmona. Bet staiga sugrįžo mintimis 
į tą ankstesnįjį dienos momentą, kai Kelė sužadino jam geismą savo 
virtuvėje. Jis atsimerkė ir pakėlė galvą, kad pasižiūrėtų į žmoną. Jis 
bandė ją atitraukti. 

— Ne, - sušnibždėjo Sendė. — Aš noriu, kad tu išsilietum man į 
burną. Aš noriu, kad tu išdulkintum mano burną. 

— Ar tu tikra? 

Pornografiniai žodžiai jį jaudino. 

— Dulkink mano burną, — ragino ji ir vėl apžiojo jo varpą. Jis 
vėl užsimerkė, ir šį kartą jis stūmė savo kūną jai į burną. — Taip, 
mielasis, tai nuostabu. 

Be garso, nenorėdamas įžeisti Sendės, jis šnekėjo su Kele. Čiulpk 
mane, kale. Nagi, kale, čiulpk mane, jis prisitraukęs atsirėmė į lovos 
galvūgalį, atsiklaupė ant kelių. Jis tebedulkino savo žmoną į burną. 
Matė ją springstant, bet kai jis nustojo brukęs į ją savo varpą, ji 
pagriebė jo užpakalį ir įgrūdo jį giliai į save. Jis išpūtė skruostus, 
užgniaužė riksmą ir išsiliejo su pašėlusia jėga. Sendė jo nepaleido. 
Jis suspazmavo ir atkrito ant lovos galvūgalio. Jis nežiūrėjo į Sendę, 
kai ji ėjo į vonią. Jis girdėjo bėgant iš krano vandenį ir žinojo, kad ji 
vėl valysis dantis. Kai ji grįžo į lovą, jis nusišypsojo jai suglumęs. Ji 
vėl pasiėmė savo dovaną ir gulėjo lovoje, žiūrėdama į ją. Jis apsivertė 
ir apglėbė ją. 

— Tau tai negalėjo būti per daug didelis malonumas. 

Ji tyrinėjo muzikinę dėžutę. 

— Man patinka su tavimi mylėtis. Neturi man dėkoti. Tu mano 
vyras. 

— Mano varpa dėkoja tau. 

Ji tebeatidarinėjo ir uždarinėjo muzikinę dėžutę. Haris apkabi- 
no ją stipriau. 

— Papasakok man, kaip tau šiandien sekėsi. 

Jis glostė jos plaukus pasakodamas, kaip įspėjo Koną, pasako- 
damas apie bjaurų Sandživo elgesį, paskolą Venui. Jis papasakojo 
jai apie mašiną, prie kurios pradėjo dirbti Hofhorne, šeštojo de- 
šimtmečio pabaigos „Valiant“, kurį jo savininkas norėjo atnaujinti. 
Sendė klausėsi, kol jis pabaigė kalbėti. 

— Aš noriu pasikviesti merginas šeštadienį peržiūrėti DVD fl 
mų. Gal paprašysi Veno? 

Jis pritariamai sumurmėjo. Jis migo. 

— Ir pakviesk Hektorą. Mes nematėm Aišos ir Hektoro visą am- 
žinybę. 

Jis sustingo laukdamas. Jie nematė jo pusbrolio nuo to barbekiu. 
Bet Sendė atrodė atsipalaidavusi, nerūpestinga. Jis apkabinęs prisi- 
traukė ją arčiau. 


— Aš jiems paskambinsiu. 


Atrodė, melas suveikė. Trečiadienį Sendė nuvyko su juo į Murabiną 
ir buvo linksma, juokėsi ir laidė juokus su klientais ir darbuoto- 
jais. Haris stebėjo įvertinančius žvilgsnius, kuriuos jai mėtė indai 
vaikinai, ir buvo patenkintas. Matydamas ją laimingą, ramią, jis 
gardžiavosi savo melu ir buvo to melo pats suviliotas. Nebuvo nieko, 
ką kas nors galėjo jiems padaryti. Viskas jiems bus gerai — jie buvo 
apsaugoti. Džiaugdamasis sugrįžusiu normaliu gyvenimu, jis pa- 
skambino Kelei ir atšaukė jai pažadėtą vakarienę. Ji, kaip ir visada, 
priėmė tai visai ramiai. 

— Gerai. Kada aš tave pamatysiu? 

— Nežinau. 

— Paskambink man, kai būsi vienišas. 

— Paskambinsiu tau, kai norėsiu dulkintis, — jį jaudino jos kike- 
nimas kitame laido gale. 

— Girdėjau, šeštadienį pas jus ateina Venas. 

Jis užsiuto, kad ji žino. Bet nebuvo nustebęs. Venas buvo vie- 
nintelis žmogus, kuris žinojo apie jų romaną. Jis žinojo, kad šiknius 
vietnamietis niekada nieko nepasakys Sendei, bet negalėjo pakęsti 
to, kad egzistavo jo neištikimybės liudininkas. Jis troško, kad Kelė 
būtų buvus paprasčiausia kekšė, kad sandoris būtų buvęs grynai 
finansinis, nekomplikuotas. Jis pasimokė. Kai visa tai bus baigta, jis 
nekartos tos pačios klaidos. Jis susiras gražuolę kekšę, susitiks su ja 
kartą per dvi savaites ir atsiskaitys pinigais. Viešpatie, taip būtų, ko 
gera, pigiau. 

Kelė suprato jo tylėjimą teisingai. 

— Gali pasitikėti Venu. 

Gali pasitikėti tik šeima. Taškas. Ner ir tai gali būti rizikinga. 

— Be abejo, aš žinau. 

Nieko nelaukęs jis paskambino savo pusbroliui. 

— Yia sou, Ektorai, čia tavo pusbrolis. 

— Kaip tu gyvuoji, drauguži? Kaip Sendė, kaip vaikas? 

Puikiai, velniai griebtų, puikiai, ar mes visada turim klausti šitų 
nesąmonių? 

— Viskas gerai. Visi gerai. Kaip Aiša, Adamas, Lisė? 

— Jokių nusiskundimų. 

Haris suprato, kad šnekėdams su Hektoru jaučiasi nepatogiai. 
Jis žinojo, kad pusbrolis palaiko jį, bet negalėjo pamiršti sukąstais 
dantimis nepritariančio tos indų kalės veido tą vakarą per barbekiu. 
Jai turėtų būti gėda. Ji ne kokia sumauta kvaila australė, ji indė, 
vogė. Ji turėtų suprasti, kas yra šeima. 


* Labas (gr.). 

— Šeštadienio popietę mes pasikvietėm pas save mūsų draugelį, 
jis turi krūvą naujų DVD filmų. Ko jums su Aiša ir vaikais neatėjus? 

Haris pajuto Hektorą akimirką svyruojant. 

— Žinoma, Adamas su malonumu pamatytų Roką. Ber Aiš tą 
šeštadienį dirba klinikoje. Aš atsivesiu vaikus. 

— Nieko baisaus, netrukus su ja pasimatysim. 

Haris palaukė, kol jo pusbrolis išjungė mobilųjį, tada stipriai 
trenkė ragelį ant rašomojo stalo. Jis užsirūkė cigaretę ir išėjo į kiemą. 
Vyrukai buvo užsiėmę darbu ir nekreipė į jį dėmesio. Haris nuėjo 
iki garažo galo, pažvelgė į nesiliaujantį greitkelio gaudesį ir skubą. 
Jis tiksliai žinojo, kas jį baugino, kad reikės pasakyti Sendei, kad 
reikės pasakyti Sendei, jog Aiša neateis. 

Bet melas padarė savo. Kai jis vakare pasakė tai Sendei, ji tik 
linktelėjo galva: 

— Ta mergina per sunkiai dirba. 

Jis pabučiavo nuogus žmonos pečius. 


Išaušo šeštadienio rytas, dangus buvo žydras, oras švelnus. Sen- 
dė atsikėlė anksti, apsipirko parduotuvėje ir praleido visą rytmetį 
ruošdama salotas. Haris paplaukiojęs parūkė marichuanos ir tada 
išsidrėbė ant sofos žiūrėti muzikos klipų. Rokas prisijungė prie jo ir 
jie tylomis žiūrėjo, kaip tos beždžionės atlieka savo judesius televi- 
zoriuje. Visos juodaodės merginos elgėsi kaip kekšės, ir jis akimirką 
mąstė, ar gerai jo sūnui žiūrėti į tas mažąsias kekšes, betrinančias 
savo subines ir papus. Bet prieš jam spėjant ką nors pasakyti, Rokas 
atsistojo. 

— Nuobodybė. 

Haris ištiesė jam ranką su nuotolinio valdymo pulteliu. 

— Gali perjungti, jei nori. 

— Ne, - atsakė jo sūnus. — Aš einu paplaukioti baseine. 

— Gerai. Ir man reiktų tą patį padaryti, — bet narkorikai padarė 
jį lerargišką. Jis numetė pultelį ir tebespoksojo į ekraną. 

— Ką tu manai apie ją?! — sušuko jis sūnui. Juodaodė paauglė, 
apsivilkusi geltoną berankovę trikotažinę palaidinukę ir džinsinį 
mini sijonėlį, suko ratus aplink nusipenėjusį reperį, kuris vapaliojo 
kažkokias nesąmones apie ginklus, kekšes ir kokainą. Hariui patiko 
hiphopas, bet jis manė, kad ši daina yra absurdiška ir šlykšti. Ne- 
buvo melodijos, nebuvo net ir prideramo ritmo. Viešpatie, ji buvo 
siaubinga. Rokas stovėjo priešais televizorių ir stebėjo merginą, kuri 
dabar bandė judesiais išreikšti orgazmą ir trynė rankas aukštyn že- 
myn savo šlaunimis. 

Jis atsisuko į tėtį. 

— Neblogai. 

— Tau patinka? 

— Ne. Bet neblogai. 

— Ką tu apie ją manai? 

Rokas buvo sumišęs. 

— Ką tu turi omeny? 

— Manai, ji seksuali? 

— Užsikimšk, tėti, - Roko pasibjaurėjimas buvo akivaizdus. 

Haris susikeno ir išjungė garsą. 

— Vieną dieną tu suprasi, Rokai, vaikuti. Nėra išsigelbėjimo iš 
pragariškų moters nagų, — jis parodė į ekraną. - Ji žavi, bet pigi. Iš 
pigių moterų niekada nieko gero. 

Išskyrus vieną dalyką, ir mes kalbėsime apie tai ateityje. 

Rokas žiūrėjo į manekenę, kuri dabar tyloje sukosi ratais tolyn. 
Apimtas nuobodulio, jis nusisuko. 

— Visos jos kekšės, — pasakė jis tėvui, eidamas į savo kambarį 
persirengti. — Juodaodės mergos visos kekšės. Visi tą žino. 

Venas atvyko tiksliai vidurdienį. Jis pastatė mašiną prie įvažiavimo 
ir sušuko Hariui, kad atidarytų garažą. Haris, kuris ką tik užkūrė 
kepsninę, pasilenkė per balkoną ir nusišiepė. 

— Ko tu neskambini į duris, tu kvailas šunsnuki činke'? Civili- 
zuoti žmonės elgiasi būtent taip. 

Venas irgi išsišiepė. 

— Atsipisk, tu plaukuotas bjaurašikni, vogiška kiaule. Bet pir- 
miausia atidaryk tą sušiktą garažą. 

Jis atsinešė penkis didelius DVD albumus, ir Haris padėjo jam 
užnešti juos į saloną. Sendė nusišluostė rankas ir pabučiavo Veną. 
Tas jai nusišypsojo. 

— Jūs gražuolė, panele Sende. Kodėl jums nepalikus širo bepro- 
čio vogo šunsnukio ir neatėjus gyventi pas mane? 

— Ir ką Džija apie tai pasakys? 

— Sende, brangioji, jei jūs ateisit pas mane gyventi, aš atsikraty- 
siu Džija šiandien pat. Pažadu. 

Rokas pasirodė iš savo miegamojo ir paspaudė Venui ranką. Ve- 
nas nusiviepė ir atidarė vieną iš albumų, išėmė tris DVD iš albumo 
kišenėlės ir padavė juos berniukui. 

— Tau patinka Adamas Sandleris, tiesa? Gavau jo naująjį. 

— Jėga. Ar galiu vieną uždėti? — berniukas pažvelgė į motiną, ti- 
kėdamasis leidimo. 

— Žinoma. Bet išjungsi jį, kai atvyks kiti. Pažadi? 

— Pažadu! - su susižavėjimo šūksniu berniukas nėrė prie DVD 
vaizdo leistuvo. Jis atsisuko: — Ačiū, dėde Venai! 

Netrukus susirinko visi svečiai. Aleksas tuojau pat žengė prie 
maisto, likusią pavakarės dalį praleido žaisdamas kompiuterinius 
žaidimus su Roku. Jis visiškai nesirūpino tuo, kaip rengiasi: buvo 
apsivilkęs juodomis sportinėmis kelnėmis ir „Olimpiakos““ marš- 


* Kino pravardžiavimas. 


** Graikijos futbolo komanda. 

kinėliais su skyle kairėje pažastyje. Moterys visiškai nekreipė į jį 
dėmesio. Dauguma šiaip ar taip buvo ištekėjusios, bet Tina buvo 
vieniša, Analisė išsiskyrusi. Aleksas, rodės, nė nesuvokė, kad ten 
būta moterų. Tuo tarpu Hektoras neabejotinai padarė įspūdį. Haris 
jautė pasipūtėlišką pasididžiavimą tuo dėmesiu, kurio tą popietę su- 
silaukė jo pusbrolis. Jie buvo žavi šeima, nėra ko nė abejoti, velniai 
griebtų. Štai, jie buvo beįslenkantys į vidutinį amžių, o vis dar at- 
kreipdavo į save mergų dėmesį. Lyg iš anksto apgalvotas kontrastas 
Aleksui, Hektoras dėvėjo išlygintus marškinius trumpomis ranko- 
vėmis, kurie gražiai gulė prie jo krūtinės ir liemens. Jo medvilniniai 
šortai buvo konservatyvūs ir brangūs. Pabučiavęs ir pasveikinęs prie 
durų savo pusbrolį, Haris sušnibždėjo jam į ausį: „Iu taip gerai at- 
rodai, kad galėčiau tave išdulkinti““ Dabar jis buvo išėjęs į verandą 
ir, vartydamas kepsninėje dešreles, žvelgė pro stiklines salono duris 
ir matė, kaip jo pusbrolis kalbasi ant sofos su Analise. Moteris spok- 
sojo į Hektorą su atviru susižavėjimu. Haris nusijuokė. Jam patiko 
Analisė. Ji per daug kalbėjo, bet buvo kilniaširdė, draugiška ir tik- 
rai neužsitarnavo to savo nevykėlio vyro. Gal ji ir Hektoras galėtų 
susieiti ir jis galėtų išsiskirti su ta amžinai įsitempusia boba — savo 
žmona. Jis girdėjo Roko, Adamo ir Melisos susižavėjimo klyksnius, 
vandens pliuškenimą ir juoką jiems nardant ir žaidžiant baseine ir 
susigėdo. Aiša yra tų vaikų motina, ir tuo viskas pasakyta. 

Jis sušuko vaikams: 

— Maistas ant stalo! 

— Dar dešimt minučių, tėti! 

— Lipkit lauk! Dabar pat, — jo tonas sušvelnėjo. — Jei išlipsit da- 
bar, gal mes jus nusivesim po pietų į pliažą, ką manot? 

— Oi, šūdas, kaip gerai! 

Jis įspėjamai nukreipė iešmą į savo sūnų. 

— Prilaikyk liežuvį, — jis apvertė dešreles dar vieną — pakutinį — 
kartą. — Ateikit jų pasiimt! 

Tą popietę Venas pardavė galybę DVD diskų. Jis buvo parengęs 
visų populiariausių televizijos serialų ir visų naujausių filmų kom- 
plektus, įskaitant naująjį Tomo Kruzo filmą, kurio dar nė nerodė 
Australijoje. Haris patogiai įsitaisė ant sofos ir stebėjo, kaip moterys 
peržiūrinėja albumus su filmais. Sendė nusipirko keletą romantinių 
komedijų, naująjį „Dingusių“ sezoną ir pilną „Sekso ir miesto“ rin- 
kinį. Ji nupirko ir keletą veiksmo filmų jam. Aleksas domėjosi vien 
tik Honkongo kovos menais, ir jis įsitraukė su Venu į gyvą diskusiją 
apie tą žanrą. 

— Va šitas, žmogau, tai fantastiškas, — Venas buvo susijaudinęs ir 
ištraukė DVD diską su šiurpiu viršeliu — bikiniu apsivilkusi jauna 
kinė klūpojo priešais nuo galvos iki kojų odiniais drabužiais apsi- 
rengusį vyriškį su akiniais nuo saulės, laikantį į jos galvą atremtą 
šautuvą. — Šitas šūdas nuostabus. 

— Imu. 

Sendė klausiamai pasižiūrėjo į jį iš kito kambario galo. 

— Ar tu nori šito, mielasis? 

Haris pakratė galvą. Kai kas iš to činkiško šlamšto buvo visai 
nieko, bet viskas buvo tas pats per tą patį. Jis buvo užtektinai to ma- 
tęs. Jo pusbrolis mandagiai peržiūrinėjo albumus, bet dar nebuvo 
nieko išsirinkęs. 

— Nagi, Ektorai, jau radai ką nors, kas tau patinka? 

Hektoras nusišypsojo ir pakratė galvą. 

— Atleisk. Aiš ir aš bevelijam žiūrėti filmus kino teatre. 

— Velniop tą šūdą, žmogau, — Venas atrodė pasipiktinęs. - Kino 
teatras miręs, brolau. Kokia tavo namų kino sistema? 

Hektoras nusijuokė. 

— Ji vadinasi televizorius. 

Nadia, viena iš seniausių Sendės draugių, nustojo peržiūrinėjusi 
diskus ir pakėlė galvą: 


— Mes su Benu nebuvom kino teatre jau daugybę metų. 

Venas nepaisė jos. 

— Apie kokį tiksliai televizorių mes kalbame? 

Hektoras dvejojo. 

— „Sony“. Taip, manau, kad tai „Sony“. 

— Kiek jam metų? 

— Gal aštuoneri? Mes jį nusipirkom, kai gimė Melisa. 

— Tu mane mulkini, velniai griebtų, ne? Nupirk savo žmonai 
naują plokščiaekranį televizorių su erdvinio garso sistema. 

Analisė šypsojosi Hektorui iš kiro kambario galo. 

— Aš sutinku su tavimi, Hektorai, man irgi patinka vaikščioti į 
kino teatrus. 

Venas piktai suprunkštė ir prisidegė cigaretę. 

— Aba, tai aš mokėsiu sušiktus trisdešimt baksų, kas mes su Dži- 
ja pasižiūrėtume filmą, dar sušiktų trisdešimt baksų už kukurūzų 
spragėsius ir gėrimus, ir tada kažkoks apsinešęs vaikėzas nulydės 
mane į vietą, kurioje prieš tai valandų valandas sėdėjo kažkoks šik- 
nius prakaituotu užpakaliu vien tam, kad pasižiūrėčiau filmą, kurį 
būčiau galėjęs nusikopijuoti nemokamai, — Venas pakratė galvą, ne- 
tikėdamas savo ausimis. — Nekenčiu sušiktų kino teatrų, - jis karin- 
gai įsistebeilijo į Hektorą. — Nagi, vyruti, turi būti kažkas, ko tu nori. 

— Ar turi „Baltieji rūmai: valdžios godulys“? 

Hario nuotaika subjuro, jis atsikėlė ir nuėjo prie baro papildyti 
savo taurės. Jis mylėjo savo pusbrolį, bet Jėzau, Hektoras ir Aiš tikri 
šikniai. Sumautus „Baltuosius rūmus"? Jie tame prakeiktame seriale 
tik kalba. Kalbos kalbos kalbos kalbos. Ir visos moterys ten baisios 
kaip subinės. Jis įsipylė sau gerą gurkšnį viskio ir liko stovėti prie 
baro. Gal jam reikėtų kada greitu laiku nusivesti Sendę į kiną. Jai 
patiko kino teatrai, ir buvo praėję nemažai laiko nuo tada, kai jie 
ten paskutinį kartą buvo. Bet jis sutiko su Venu. Kam? Jis su pasidi- 
džiavimu pažvelgė į milžinišką plazminį ekraną ant sienos. 

— Kurių serijų nori? 

Haris nusištepė. Jis matė, kad Venas nekenčia to serialo taip pat, 
kaip ir jis. 

— Mes su Aiš matėm tik pirmą ir antrą serialo sezonus. Žinai, 
kaip šiais laikais yra su tais televizijos kanalais. Jie rodo juos antra- 
dienį vieną savaitę, ketvirtadienio vidurnaktį kitą. Negali žiūrėti 
nuosekliai. 

Tai ko nenuperki kabelinės, tu šykštus šikniau? Viskis malo- 
niai nubėgo gomuriu. Haris sugrįžo, atsisėdo susikryžiavęs kojas 
ant grindų šalia žmonos ir ėmė kimšti marichuaną į vandens pypkę. 

— Brolau, neturiu su savim nė vienos to filmo serijos, - Venas 
peržvelgė visus, pamerkė akį Nadiai ir kvailai nusišypsojo. — Ne- 
maniau, kad kam nors bus įdomu. Bet aš atnešiu jums juos visus 
kitą kartą. 

— Sutarta, — pasakė Hektoras. — Ar turi „Šešias pėdas po žeme“? 

Turėjai atiduoti jo pusbroliui duoklę, šikniaus neįbaugino aki- 
vaizdi Veno panieka jo nevykėliškam madą besivaikančiam skoniui. 

— Voge, voge! - sušuko Venas Hariui, tyčia su kinišku akcentu. — 
Manau, tavo pusbrolis yra pousti malaka. 

Haris užspringo pypke. Hektoras tiesiog nusišypsojo. Jis uždarė 
albumą, kurį laikė rankose, atidavė jį Venui ir atsikėlė nuo sofos. 

— Sende, aš veduosi vaikus į pliažą. 

Venas paėmė iš Hario pypkę. 

— Klausyk, žmogau, aš nenorėjau tavęs įžeisti. 

— Aš ir neįsižeidžiau. Gausi man „Baltieji rūmai: valdžios go- 
dulys“? 

Venas įtraukė pypkę, jos vanduo suburbuliavo ir sukliuksėjo, ir 
jis iškvėpė. 

— Žinoma, vyruti. Sutarta. 

— Ir man irgi? Aš jau seniai norėjau pamatyti tą serialą. 

Haris suprato buvęs teisus. Analisė neabejotinai troško išdul- 
kinti jo pusbrolį. 

— Ir tu jo nori? Žinoma, širdele, — Venas prikimšo pypkę ir pa- 
davė Analisei. Jo tonas buvo nekaltas, žavus. - Tu gali paskambinti 
Hektorui, galėtumėt susitikti ir aptarti, kuris sezonas geriausias. 

Haris nusikvatojo ir užglaistė tai apsimesdamas, kad užsikosėjo. 

— Eini su manim, Hari? 

Haris pažvelgė į savo pusbrolį. Jautėsi puikiai, narkotikai vei- 
kė, jis buvo truputį girtas, ir, sėdėdamas šalia žmonos, tetroško eiti 
miegoti. Jis neturėjo jėgų pliažui, bet Hektoro žvilgsnis buvo aštrus, 
primygtinis. 

— Žinoma, žmogau, — jis netvirtai atsistojo. — Eime. 


— Tas vyrukas tikras subingalvis. 
Aleksas nutarė eiti su jais. 
— Venas neblogas vyrukas. 


— Tas durnas mulkis tikras sušiktas bjaurybė. Tu leidi jam taip 
kalbėti su savo pusbroliu? 

Haris nustebo. Visada atrodė, kad Aleksas ir Venas puikiai suta- 
ria. Jis laukė, kad Aleksas paaiškintų ką nors daugiau, bet, ištikimas 
sau, jo draugas nebepasakė nė žodžio. Jie perėjo kelią per švieso- 
foro perėją ir žengė krūmais apaugusiu keliuku link pliažo. Vai- 
kai bėgo pirma jų, apsivilkę maudymosi kostiumėliais, apsivynioję 
pečius rankšluosčiais. Nubėgę ant smėlio, vaikai nekantriai laukė, 
kada Hektoras ir Haris įtrins juos losjonu nuo saulės ir tada nulė- 
kė klykdami į vandenį. Haris didžiavosi savo sūnumi. Rokas puolė 
prie vandens ir nubėgo į jūrą; jis nedvejodamas nėrė po švelniomis, 
mažomis bangomis. Adamo storas kūnas drebėjo, jis užtruko visą 
amžinybę, kol sukaupė drąsą ir išdrįso įlipti į vandenį. Net mažoji 
Melisa buvo vandenyje anksčiau už jį. Haris prisidegė cigaretę ir 
išsitiesė ant rankšluosčio. Aleksas buvo nusiavęs batus ir stovėjo iki 

kelių vandenyje, stebėdamas vaikus, o greičiausiai dvi šviesiaplau- 
kes moteris, kurios nuogomis krūtinėmis plaukiojo vandenyje prie 
pat vaikų. 

— Sendė nori, kad aš suorganizuočiau taip, kad jūs abu galėtu- 
mėte susitikti su Rouze ir Gariu ir pasikalbėtumėte. 

Haris sudejavo. Tai vis tik melas nesuveikė. Haris atsisėdo ir pa- 
žvelgė į jūrą. Rokas buvo bebaimis, jis buvo daug toliau nuo kranto, 
nei kuris kitas plaukikas. Jame kovojo pasididžiavimas ir nerimas. 
Jis vos neatsikėlė ir nepašaukė savo sūnaus, tada pamatė, kaip tas 
neria po vandeniu ir išlenda į paviršių, plaukdamas link savo pus- 
brolio ir pusseserės. 

— Kada ji tavęs to paprašė? 

— Prieš pat pietus. 

Kaip ji drįsta? 

— Ji labai susirūpinus, Hari. Bet tas vaikinas Garis — tikras subin- 
galvis. Niekaip nepavyks jo įtikinti, kad toks susitikimas turi pras- 
mės. Nemanau, kad kas nors gera išeitų jums keturiems susitikus. 

Išeitų, juk galėčiau užmušti tą sumautą šunsnukį. 

— Ką dar ji sakė? 

Hektoras ilgesingai žvelgė į cigaretes, gulinčias prie rankšluos- 
čio krašto. Haris jautė iškrypėlišką pasitenkinimą degdamasis dar 
vieną cigaretę, nors ką tik užgesino prieš tai surūkytą. Dūmai ir 
nikotinas jį ramino. 

— Nagi, — primygtinai reikalavo jis graikiškai. - Ką dar ji sakė? 

— Sendė jaudinasi dėl tavęs. Ji mano, kad tu prastai su tuo tvar- 
kaisi ir esi visąlaik piktas. 

Hektoras įdėmiai žvelgė tiesiai priešais save, ten, kur buvo vai- 
kai, jie galėjo girdėti jų juoką. 

— Aš tvarkausi su tuo, drauguži. Tai ji su tuo nesusitvarko, — jis 
užgesino cigaretę į smėlį, tebuvo užsitraukęs keletą dūmų. — Ji ne- 
gali nustoti apie tai galvojusi. 

— Aš suprantu. Kaltinti tave smurtavus, kokia nesąmonė. Jis ne- 
gali gyventi be dramos. Toks jau jis yra. 

— O ji nekalta? 

Hektoras dvejojo. 

— Nekaltų šioje situacijoje nėra. 

Tu mulkis. 

— Turi omeny mane. 

— Tau nereikėjo jam suduoti. 

— Atsiknisk, Hektorai. Tas mažasis išpera to nusipelnė. Aš rūpi- 
nausi savo vaiku. Aš gyniau jį. Tėvo darbas apginti savo vaiką. 

Haris suspaudė kumščius. Jis jautė saulės karštį, dangaus placy- 
bę, tai buvo sunkuliai, besileidžiantys ant jo. Sunkumas spaudė jam 
krūtinę. Haris pajuto pusbrolio ranką ant savo peties. Nusimetė ją. 

— Hari, klausyk. Tu geras vyras. Tu šito nenusipelnei. 

— Bet? 

— Bet tau nereikėjo jam suduoti. 

Jam norėjosi verkti. Grąžinti tą momentą, ištaisyti tą momentą, 
pakeisti tą momentą, taip, kad jis niekada nebūtų sudavęs tam vai- 
kui. Tam sušiktam mulkiui vaikui, tam sušiktam gyvuliui vaikui. 
Panagia, sušnibždėjo jis savo Dievui, aš trokštu to vaiko mirties. Jis 
vėl gulėjo ant smėlio, šilta saulė ant jo sprando. Jis girdėjo Roko 
juoką. Rokas grąžino jį į realybę, kaip ir visada. 

— Gerai. Žinoma. Aš eisiu ir atsiprašysiu jų. Ar gali tą suorgani- 
zuoti? 

Hektoras kratė galvą. 

— Aš jį pažįstu, vyruti. Nieko gero iš to neišeis. 

— Aš pabandysiu. Dėl Sendės. Bet ji neis su mumis — aš nenoriu, 
kad ji turėtų ką nors bendro su tuo vroma, tuo purvu. Ar padarysi tai? 

Hektoras lėtai linkelėjo. 

— Ar ketini pasakyti Aišai? 


Hektoro veidas buvo niūrus, ryžtingas: 

— Žinoma, aš jai pasakysiu. Ji vis vien sužinotų iš Rouzės. Nesi- 
rūpink dėl Aišos. 

Haris pažiūrėjo į vandenį, kur žaidė visi trys vaikai. 

— Džiaugiuosi, kad jie taip gerai sutaria, — jis atikrenkštė. — Tai 
naudinga Rokui, jis neturi nei brolių, nei seserų. Gerai, kad jis turi 
Adamą ir Lisę. 

— Jie — šeima, — paprastai atsakė Hektoras. 

Haris nusijuokė ir parodė į jūrą. 

— Argi jie neprimena tau mūsų, kai buvome vaikai? — jis ištiesė 
ranką ir pasiėmė cigaretes. — Tu tikras, kad nenori užsirūkyti? 

— Negundyk manęs, tu nelaboji išpera, - Hektoras atsisuko ir 
pažvelgė Hariui į akis. - Neketini niekada mesti? 

— Kai nebejausiu malonumo rūkydamas. Man tai vis dar labai 
patinka, — Haris prisidegė cigaretę. — Dieve, — pasakė jis su apsi- 
mestiniu gangsterių akcentu. — Visi mano pinigai išeina alkoholiui, 
nikotinui ir benzinui. 

— Taip, — atsakė Hektoras juokdamasis. — Kas galėjo pagalvoti, 
kad tikriausiai būtent benzinas mus visus pribaigs. 

Haris sunkiai atsiduso. 

— Jėzau Kristau, pusbroli, tu per daug mąstai, — jis uždėjo ranką 
pusbroliui ant peties. - Negalvok apie visą tą šūdą: globalinį acšili- 
mą, terorizmą, karą, sumautus arabus ir sušiktus jankius. Velniop 
juos visus. Velniop į subinę, - Haris linktelėjo galva į akinančią jūrą, 
bronzinį, begalinį dangų. - Mums juk gerai. Tik pagalvok, kaip 
mums yra velniškai gerai. 

Jie sėdėjo — tylomis stebėdami, kaip žaidžia jų vaikai. 


Jam tai kainavo, nes jis buvo pilnas įsiūčio, mielai būtų trenkęs 
Dievui, bet sugrįžęs iš pliažo išliko mandagus, pagarbus, puikus 
šeimininkas. Jis buvo tikras, kad pusbrolio, sūnaus, Alekso, Veno ir 

jo žmonos draugių akyse jis turėjo atrodyti patenkintas, gal tik kiek 
atitolęs nuo visų, paskendęs apmąstymuose. Jis didžiavosi tuo, kaip 
valdo savo įtūžį, sugeba lengvai juokauti per visą tą nesibaigiančią 
popietę. Jis puoselėjo tą pasididžiavimą, sąmoningai pasinerdamas 
į kilniadvasiško šeimininko vaidmenį, kad netyčia nesusivaldytų 
ir ko nors nemandagiai neatšautų, negriebtų savo žmonos ir ne- 
imtų kratyti tos kvailos kalės, kol neišgirstų jos barškančių dantų, 
kol nepamatytų iššokusių jos akių, kol neišvystų jos atsiklaupusios 
ant savo sušiktų kelių ir maldaujančios pasigailėjimo. Ant. Sušiktų. 
Kelių. Jis buvo meilus atsisveikindamas su savo pusbroliu ir vai- 
kais, juokaudamas ir šypsodamasis per visą vakarienę, kurią Sendė 
paskubomis paruošė Venui, Aleksui ir Analisei — ar tie subingal- 
viai niekada neišeis? Jis perskaitė Rokui prieš miegą pasaką. Venas 
pasiūlė pavežti Aleksą, ir Haris apsidžiaugė, kad gėrė ir rūkė kiek 
per daug žolės. Kitaip jaustųsi įsipareigojęs vežti Analisę namo į 
Frenkstoną. Jis šypsojosi lydėdamas ją keliuku žemyn nuo paradi- 
nių durų iki taksi. Ji nevikriai pabučiavo jį į lūpas, ir jis pagalvojo: 
„Tu tokia šliundra.“ 

— Sendei labai pasisekė! — sušuko ji, kai taksi įjungė atbulinį bėgį 
ir, spiegiant stabdžiams, išvažiavo į Paplūdimio kelią. Analisė iškišo 
galvą pro langą. — Ber iš tikrųjų tai pasisekė tau! — suriko ji. — Ne- 
drįsk to pamiršti! 

Jis girdėjo bangų šniokštimą, ir jos balsas skambėjo atstumian- 
čiai, spiegiantis riksmas, kaip kirų. Jis vėl nusišypsojo, pamojavo 
atsisveikindamas, palinksėjo galva menamai sutikdamas. Jis žiūrėjo, 
kaip nuvažiuoja taksi. Nebesišypsojo. Lėtai nužingsniavo atgal ke- 
liuku į viršų. 


Sendė dėjo indus į indaplovę. Ji igi buvo kiek įkaušusi ir džiaugs- 
mingai atsisuko, išgirdusi, kad jis stovi jai už nugaros. Kavos puo- 

delis nukrito ant grindų, atšoko ir sukiojosi pirmyn atgal nuo vieno 
šono į kitą, kol pagaliau sustojo nesudužęs. 

— Pasisekė, — ji geraširdiškai patraukė pečiais ir pasilenkė paimti 
puoduko. Jis galėtų tuojau pat spirti jai į veidą. Ji atsistojo su eksta- 
zės apimta kvaila šypsena veide. —- Buvo fantastiška diena. 

Kalbėdama ji, matyt, pamatė jo akyse grėsmę, nes žengė atatups- 
ta, trinktelėdama užpakalinę kelio pusę į atidarytas indaplovės duris. 

— Mielasis, kas ne taip? 

— Kaip tu drįsti kreiptis į Hektorą slapta nuo manęs? — jis matė, 
kaip baimė pasklinda jos veidu, ir jį perliejo jaudulio banga. Jis pa- 
griebė jos plaukus ir pakreipė jos galvą link savęs. — Kaip, po velnių, 
tu drįsti? 

Ji suglebo. Ji nekovojo. 

— Hari, aš ketinau tau pasakyti. 

— Tu, kvaila kale, nekalbėk su niekuo apie mūsų reikalus. Nei 
su Hektoru, nei su savo motina, nei su savo seserimis, nei su savo 
draugėmis. Mūsų reikalai yra mūsų reikalai, niekieno kito, — jis kal- 
bėjo tyliu balsu. Jis neturi pažadinti sūnaus. Vėl truktelėjo žmonos 
plaukus, stora sruoga dabar buvo tvirtai apsivijusi apie jo kumštį. — 
Ar tu nori, kad ta pasipūtusi Hektoro indė kalė žinotų apie mūsų 
reikalus? Nori? Tu nemanai, kad ji nulėks tiesiai pas tą savo šliundrą 
draugę ir viską jai pasakys? — dabar jam norėjosi rėkti, jis troško 
šaukti, suduoti kumščiu jai į veidą. Jis apvyniojo jos plaukų sruogą 
sau apie kumštį ir pritraukė jos veidą tiesiai prie savojo. 

Jis matė jos akyse siaubą. Sendė buvo suakmenėjusi iš išgąsčio, 
drebanti lyg beviltiškoje padėtyje atsidūręs gyvulys, ir, žiūrėdamas 
į jos akis, jis suprato, kad ją apvylė. Ji niekada negalės pamiršti jo 
smurto, niekada nepamirš to antausio. Jis galėjo jai dabar suduoti, 
jis galėjo, kaip jo tėvas būtų sudavęs, kad pamatytų, kaip toli jis 
gali nueiti, kaip toli ji leistų jam nueiti ir kaip toli nueiti jis leistų 
sau pats. 

Haris paleido iš rankų jos plaukus, įstūmė ją sau į glėbį ir stip- 
riai, tvirtai apkabino, per jos pasimetimą, per jos verksmą, tą palai- 
mintą palengvėjimo momentą, kai jos įsitempęs kūnas susmuko į jo 
kūną ir jis suprato, kad jos baimė dingo. 

— Atsiprašau, — kartojo ir kartojo ji. — Aš atsiprašau, Hari. 

— Viskas gerai, — jis pabučiavo jos viršugalvį. —- Aš nueisiu ir pasi- 
matysiu su tuo išpera, aš nueisiu su Hektoru. Aš nueisiu ir pasima- 
tysiu su juo ir ta kale jo žmona. Po velnių! Man tai kainuos, bet aš 
atsiprašysiu tų šunsnukių. Aš padarysiu tai, brangioji, pažadu. Bet 
tu su manimi neisi. Tu ir Rokas niekada nebeturėsite su jais nieko 
bendra. 

Ji linkelėjo galvą, energingai, džiaugdamasi, kad jis ją myli. Ir 
vėl ji jam priminė ištikimą kvailą gyvulį. 


Hektoras įsuko automobilį į nedidelę šalutinę gatvelę, ir ji staiga 
priminė Hariui vaikystę. Tėvas kartą nusivedė jį pasivaikščioti ši- 
tomis pačiomis gatvėmis. Jis buvo tikriausiai jaunesnis už Roką — 
šešerių? gal septynerių? — ir tai tikriausiai buvo sekmadienis, nes jo 
tėvas, kiek jis pamena, dėvėjo ką tik išlygintus baltus marškinius, 
ne savo įprastus darbinius drabužius. Tais laikais šis rajonas buvo 
be medžių, saulė svilino asfaltuotas gatves, ir Haris atsimena, kad 
jis buvo apkerėtas tviskančio karščio, kuris, rodės, kilo nuo asfalto 
tamsiomis bangomis. Tada namai neatrodė tokie gražūs, jie atrodė 
maži, bjaurūs ir žemi. Dabar, kai vogai išsikraustė ir jupiai atsi- 
kėlė čia gyventi, namai buvo suremontuoti, išpuošti, gatvės dvokė 
pinigais. Miesto taryba pasodino krūmų ir platano medžių išilgai 
betoninių juostų, kurios kažkada dvokė šunų išmatomis, benzinu ir 
srutomis. Bet jis nė už ką nesikeltų į vieną iš tų namų. Jie kainuoja 
didžiulius pinigus, bet tebėra mažos šūdadėžės. Jo tėvas tada buvo 
nusivedęs jį į nedidelį darbininkų vasarnamį. Vyrai iki pat vakaro 

žaidė kortomis, o Haris su vienu mažu berniuku, gyvenusiu tame 
name, praleido visą dieną žaisdami mažame neprižiūrėtame parke 
kitoje kelio pusėje. 

Hektoras įsuko į kitą gatvę, ir Haris buvo tikras, kad jie važiavo 
būtent pro tą patį parką. Anais laikais nebuvo jokių sūpynių vai- 
kams, jokių suolelių, nieko. Tada tai buvo labiau panašu į tuščią 
žemės plotą nei į parką. Jis pamena, kad kai jie temstant sugrįžo į 
namą, daugybė vogų sėdėjo lauke, savo namų prieangiuose, gerda- 
mi kavą, rūkydami, šūkaliodami kažką per garvę kaimynams. Ir 
dabar vakarėjo, bet visi namai, pro kuriuos jie važiavo, skendėjo 
tyloje. 

Hektoras nuspaudė stabdžius ir pastatė automobilį. Haris pa- 
žvelgė pro langą, ir jo pusbrolis parodė į mažą medinėmis lentjuos- 
tėmis apkaltą vienišą namelį, stovintį tarp dviejų ką tik suremon- 
tuotų raudonų plytų namų. Medinės lentjuostės buvo pradžioje 
nudažytos baltai, dievai žino prieš kiek dešimtmečių, bet per dau- 
gelį metų lietus ir vėjas nudažė jas drumzlia gelsva spalva. Mažas 
darželis priešais namą buvo apaugęs piktžolėmis, vienintelis vieni- 
šas rožių krūmas buvo bemirštąs. 

— Čia jų namai? 

Hektoras linktelėjo galvą. 

Taip ir reikėjo manyti, pagalvojo Haris. Sušikti bjaurybės ne- 
turi net pakankamai išdidumo pasirūpinti savo namais. Jam būtų 
buvę gėda leisti kaimynams manyti, kad jis toks tingus, abejingas ar 
beviltiškas, kad negali net prižiūrėti širo mažo sušikto daikto, kurį 
vargu ar galima pavadinti darželiu. 

— Ar tai jų nuosavas namas? 

— Jie nuomoja. 

Žinoma. Viskas aišku. Jie iš to tipo žmonių, kurie nuomosis visą 
gyvenimą. Ir vis tik šiuo metu tai buvo jų namai; negi jie tokie iš- 
sigimėliai, kad jiems visiškai nerūpi turėti gražius namus, į kuriuos 

galėtų pareiti? O kaipgi vaikas? Kokį pavyzdį jie nori parodyti jam? 
Ar tokie dalykai jiems irgi nerūpi? 

— Nagi, atlikim tą reikalą. 

Haris dar net nebuvo atsisegęs saugos diržo. Jis akimirką pasė- 
dėjo ramiai, tada linktelėjo galvą. 

— Žinoma. 


Durų skambutis neveikė, ir Haris padaužė į storas medines raudo- 
nas duris delnu. Jie girdėjo sušunkant vaiką, paskui greitus žings- 
nius koridoriumi. Duris atidarė vyras. Jis dėvėjo darbiniais drabu- 
žiais, jo dažais aptaškyti marškiniai buvo atsegti. Momentas buvo 
abejojantis, sumišęs. Rankos paspaudimas buvo silpnas. 

Namas kvepėjo smilkalais. Einant koridoriumi, Haris buvo pas- 
kutinysis voroje ir vogčiomis žvilgčiojo į kambarius. Visi jie buvo 
užtamsinti, netvarkingi. Jis pastebėjo, kad lova nepaklota, nematyti 
vaiko kambario. Jie įžengė į ryškiai apšviestą virtuvę. Virtuvės erdvėje 
dominavo baltas stalas. Ji sėdėjo viename stalo gale, jos vaikas sėdėjo 
jai ant kelių, žindo krūtį. Ji net neparodė pastebėjusi jo šypseną. 

— Labas, - subambėjo jis. — Ačiū, kad su manim susitikot. 

Jos balsas buvo šaltas, tolimas. Ar ji apdujusi nuo narkotikų? 

— Aš nenorėjau tavęs matyti. 

Ji buvo šalta kalė, stulbinamai graži blondinė skaidriomis žydro- 
mis akimis. Bet ji visiškai neatrodė jam patraukli. Jos akyse buvo 
kažkas sukto, kažkas, kuo jis nepasitikėjo. Tai buvo gyvatės akys. 
šaipios, bet draugiškos akys. Toks didelis vaikas, čiulpiantis moti- 
nos krūtį, atrodė kažkaip nepadoriai erotiškai. Hariui šovė mintis: 
ką ji darys, kai vaikiščias pradės eiti į mokyklą? Ar ji kiš jam papus 
per mokyklos tvorą? 

— Kaip gyvuoji, Hektorai? 

Jos tonas buvo šaltas bendraujant ir su jo pusbroliu. Garis grįžo 
iš mažo šalia virtuvės esančio kambarėlio, laikydamas tris skardi- 
nes alaus. Virtuvėje nebuvo vietos šaldytuvui. Kaip žmonės šitaip 
gyvena? Ji nebuvo pasiūliusi jiems atsisėsti, ir Garis parodė, kad jie 
atsisėstų ant kėdžių. 

Haris atsisėdo, nugėrė gurkšnį alaus, bet suprato, jog visiškai 
nėra ištroškęs. 

— Hugai, ar tu prisimeni šį vyriškį? 

Berniukas paveldėjo motinos blyškią odą, keistą jos akių tamsu- 
mą. Atrodė, jose nebuvo jokio tulžingumo ar baimės, kai jis pažvel- 
gė į Harį. Berniukas lėtai linktelėjo galvą. 

— Tai tas blogas vyras, kuris man sudavė. Jis eis į kalėjimą. 

Visi vyriškiai nusijuokė, nekalti berniuko žodžiai leido jiems 
stoti akistaton su situacija ir taip sumažinti įtampą. Berniukas, nu- 
stebęs dėl reakcijos į savo pareiškimą, džiugiai peržvelgė vyriškius 
vieną po kito. Rouzės veidas išliko akmeninis. Ji patogiau pasiso- 
dino Hugą ant kelių, įsikišo krūtį į liemenėlę, ir tada išdrėbė kitą 
papą. Hugas tuojau pat apsisuko ir puolė prie jo. Kvaila kalė. Haris 
negalėjo prisiversti į juos nė pažvelgti. Jis žvilgtelėjo į Garį. Vyriškis 
šitam reikalui nepritarė. Vyriškis akivaizdžiai visiškai nepritarė ši- 
tam reikalui, bet neturėjo sušiktos drąsos ką nors pakeisti. 

— Kodėl tu čia? — jos tonas buvo niekinantis. 

— Atėjau atsiprašyti. 

— Nė velnio nepriimama. 

— Rouze, bent jau išklausyk jo. 

Viešpatie, tas vyrukas verksnys. Haris pastebėjo, kad jis buvo jau 
beveik pabaigęs savo skardinę. 

— Aš jau girdėjau. Jis atėjo atsiprašyti, — ji vėl atsisuko į Harį. - Na? 

Jis nebuvo tikras, ką reiškė jos kandi replika, buvo sumišęs. Su- 

— Aš atsiprašau, kad sudaviau Hugui. Nereikėjo man to daryti. 
Jūs turit suprasti, taip atsitiko todėl, kad aš bijojau dėl Roko... 

Jinai jį pertraukė. 

— Tavo sūnus dvigubai už jį didesnis, — pašiepė ji. 

Ir ačiū tau, Panagia, kad tai jis mano sūnus, o ne tas mažasis pe- 
derastas, kurį tu čia maitini savo papu. Kam jis atėjo? Jam norėjosi 
uždrožti tai kvailai karvei. 

— Haris iš tiesų apgailestauja, Rouze. Patikėk manimi. Tai atsiti- 
ko taip greit, jis buvo išsigandęs dėl Roko. 

— Tai ne tavo reikalas, Hektorai. 

Ne jo sušiktas reikalas? Visa tai atsitiko jo pusbrolio vakarėlyje. 
Žinoma, kad tai jo reikalas. 

— Žinau, kad tai ne mano reikalas, bet šiandien esu čia ir norė- 
čiau padėti jį išspręsti. Aš esu įsivėlęs į šį reikalą, nieko negaliu pa- 
daryti. Haris mano pusbrolis, tu —- mano žmonos geriausia draugė. 
Aš esu čia įsivėlęs, velniai rautų. 

— Ne! - sušuko Garis iš galinio kambario, kur jis buvo nuėjęs 
pasiimti dar alkoholio. — Tu nesi įsivėlęs. Vieninteliai žmonės, kurie 
yra įsivėlę, tai aš, Rouzė ir tas subingalvis va ten. Viskas labai pa- 
prasta, — jis grįžo laikydamas dar tris skardines. Haris ir Hektoras 
buvo beveik nepalietę priešais juos stovinčio alaus. 

Garis patrenkė skardines ant stalo ir atsisėdo, kreivai šypsodamasis. 

— Viskas čia paprasta, — pakartojo jis, žiūrėdamas per stalą į 
Harį. — Tai tarp mūsų. 

— Ir Sendės. 

— Žinoma, - kreiva Gario šypsena išnyko. — Ją tai taip pat liečia. 

— Mes jos visiškai nekaltinam, - Rouzės balsas buvo kaip plienas. 
Ji nekentė jo tiek par, kiek ir jis jos. — Ne jos kaltė, kad ji ištekėjusi 
už kiaulės. 

To buvo gana. Eina jie velniop, tegul daro, ką tik gali blogiausia. 


Jis apsižvalgė aplink kambarį. Tingi kalė dar nė nepradėjo gaminti 

vakarienės. Po kelerių metų Hugas tikriausiai prisidės prie savo tė- 
velio ir, grįžęs iš mokyklos, drauge gers skardinę alaus. Jis pabandys 
dar kartą, paskutinį. 

— Ką jūs abu apie mane begalvotumėt, Sendė baisiai dėl viso šito 
jaudinasi. Prašau jūsų nebesiimti jokių tolesnių žingsnių. Tai pinigų 
švaistymas, visų mūsų laiko švaistymas. Tai neteisinga. Neteisinga 
jos atžvilgiu. 

Pašaipi išraiška nepaliko Rouzės veido. Hariui pabaigus kalbėti, 
ji sėdėjo tylėdama, nenuleisdama nuo jo akių. Jis prisivertė nesu- 
mirksėti, jis laikė įrėmęs žvilgsnį į jos šaltas žydras akis. Garis, vai- 
kas, jo pusbrolis, visi jie išnyko. Buvo vien tik kova su Rouze. Vaikas 
paleido spenelį ir žagtelėjo. Susirūpinimas perbėgo moters veidu, ir 
ji nuleido žvilgsnį. Haris iškvėpė. Rouzė glostė Hugo plaukus. Ji 
pasisodino jį patogiai ant kelių, ir jis ėmė žaisti su tėvo raktais. 

— Man gaila tavo žmonos. Bet ji pasirinko būti su tavimi. Tu 
sudavei mano vaikui. Ar tu muši ją? 

Haris sėdėjo nejudėdamas, įkvėpdamas, lėtai iškvėpdamas. 

— Galiu lažintis, kad tu ją muši. Ar tu muši savo vaiką? Kaip 
dažnai tu muši savo vaiką? 

Įkvėpti, iškvėpti. 

— Tikiuosi, visa tai privers ją tave palikti. Tikiuosi, ji turi pakan- 
kamai sveiko proto mesti tave, tu šlykštus kiaule, moterų niekintojau. 

Kikenimo jis nebeištvėrė. Gario girto, nervingo krizenimo, sei- 
lėms varvant pro jo burnos kraštą. 

Haris pašoko ir jėga, su kuria jo kėdė atsitrenkė į sieną, sukėlė tokį 
garsą, kad nuo jo vaikas ėmė garsiai rėkti. Rouzė susitraukė kėdėje. 

— Mam! - vaikas buvo išsigandęs ir jo raudoms nebuvo galo. 

Rouzė priglaudė jį prie savęs ir atsistojo. 

— Gari, — jos veide švietė triumfuojanti šypsena. - Paskambink 
policijai. 

Kalė. Ji paspendė jam spąstus. 

— Gari. Aš pasakiau, paskambink policijai. 
— Apsiramink, dėl Dievo meilės, viskas gerai. Hugas tik išsi- 
gando. 

Rouzė nekreipė į Hektorą dėmesio. 

— Jis mums grąsina. Jis išgąsdino Hugą. Paskambink prakeik- 
tiems policininkams. 

Garis atsistojo svirduliuodamas, sutrikęs žiūrėdamas tai į savo žmo- 
ną, tai į Harį. Haris neatitraukė akių nuo tos subinės. O, jeigu tik jis 
galėtų vožti kumščiais į jos gražų veidą, jeigu tik jis galėtų sudaužyti ją 
iki mėlynių, sužaloti ją! Berniukas teberėkė savo motinos glėbyje. Slap- 
čia žvilgtelėjęs į piktą nepažįstamąjį, tuoj pat susirangė motinos glėbyje. 

— Ar man skambinti farams? 

Na ir sušiktas, po žmonos padu sėdintis suskis. Na ir boba gi jis. 
Haris matė galimybę, matė, ką galėtų padaryti. Jis galėtų sutrinti 
vyruką į miltus, galėtų primušti jį iki sąmonės netekimo, čia, šiame 
kambaryje, matant jo sūnui. Hektoras jo nesutramdytų. Jis galėtų 
sumušti vyruką tiesiai prie jo sūnaus akių, ir tas sušiktas bevertis 
vaikiščias niekada to nepamirštų. Tai būtų vienas iš jo ankstyviau- 
sių prisiminimų, amžiams. Jis niekada negalėtų širo pamiršti, pa- 
miršti to, koks bailys jo tėvas. 

Jis įkvėpė. 

Po to jie su juo susidorotų. Jie nukryžiuotų jį. Koks tas pasaulis, 
koks šlykštus, neteisingas pasaulis, leidžiantis silpniems, susimovu- 
siems ir beviltiškiems šunsnukiams imti viršų. Po kulką kiekvie- 
nam į kaktą, tris greitus šūvius. 

Haris pasiėmė savo švarką ir nuėjo ramiai koridoriumi. Jis gir- 
dėjo, kaip ragana šaukė, kad ji pakvies policiją, jis girdėjo, kaip jo 
pusbrolis skubėjo paskui jį. Jis girdėjo vaiko klyksmą, dabar jau be- 
veik isterišką, lyg jis springtų, gaudytų orą. Jis spyriu atidarė duris 
ir išėjo į giedrą, vėsią naktį. 

Jis iškvėpė. 

Jis laukė Hektoro prie mašinos. Prisidegė cigaretę, ir pirmasis įtrauk- 
tas dūmas atrodė tyras, teisingas. 
— Aiš nenori, kad automobilyje kas nors rūkytų. 
Po bobos padu. Visi jie sėdi po bobos padu, velniai griebtų. Jis 
užgesino cigaretę. 

— Atsiprašau. 

— Nepergyvenk. Šiaip ar taip, kalbėtis su tais šunsnukiais buvo 
kvaila mintis. 

Jie nuvažiavo prie Hektoro namų. 

— Nori užeiti? 

Ar galiu prilupti tą kalę, kurią esi vedęs? 

— Nee, gal aš suku namo. Aš per daug įsiaudrinęs. 

— Jie tokie... — Hektoras negalėjo rasti žodžių apibūdinti vakarui. 

— Klausyk, pusbroli, ką, po velnių, tu darai, bendraudamas su 
tokiais padugnėm degeneratais, kaip šitie? Kam, po velnių, tu tai 
darai? 

Hektoras liko spoksoti į jį pravira burna, susigėdęs. Haris užve- 
dė savo mašiną, paspaudė degiklį cigaretėms, nuvažiavo nė nepa- 
mojavęs ir prisidegė cigaretę. Jis leistų mašinai prisipildyti dūmų, jei 
tik norėtų, leistų jai sudegti, jei tik norėtų, sudaužytų ją ir įvairuotų 
į upę, jei tik norėtų. Jis vairavo atsargiai, lygiai. Rūkyti cigaretę 
buvo malonu. Velniškai malonu. 


Jis net ir nesuprato, kad važiuoja į Kelės butą. Jis garsiai trenkė ke- 
letą kartų į duris, ir Kelė atidarė, vilkėdama geltonais sportinukais 
ir duksliomis pilkomis treninginėmis kelnėmis. Jos plaukai buvo 
surišti į arklio uodegą, o ant veido nebuvo jokios kosmetikos. Taip 
ji atrodė jaunesnė. Jis pasilenkė ir stipriai ją pabučiavo, įkąsdamas į 
apatinę lūpą. Ji atsitraukė ir sunerimusi pažvelgė į jį. 

— Vaikuti, kas atsitiko? 

Nieko neatsakęs, jis įsiveržė į butą ir ėmė tempti ją į jos kambarį. 
Kelė ištrūko ir metė akį į mergaitės miegamąjį. Haris stovėjo salone, 
jis girdėjo jų balsus, bet negaėjo suprasti žodžių. Pasirodė Kelė ir 
ryžtingai uždarė už savęs miegamojo duris. 

— Tu ją išgąsdinai. Ar tu girtas? 

Jis pažvelgė į ją nieko neatsakydamas. Ji atrodė tokia tamsiavei- 
dė, tokia tamsiaveidė, maža ir stora po šaltakraujo, šiurkštaus tos 
kalės abejingumo. 

— Aš negirtas, — jis ėmė stumti ją į jos miegamąjį. — Aš tik noriu 
dulkintis, aš noriu tave išdulkinti. 

Kelė vėl jam pasipriešino. Bet jos veidu ėmė sklisti šypsena. 

— Tu nori dulkintis, a? Aš tik apsiprausiu. 

Jis metėsi ant jos. 

— Pamiršk tai. Eik į sušiktą miegamąjį. 

Ji atšoko į šoną, iškišdama jam liežuvį ir išsisukdama nuo jo glėbio. 
— Būsiu ten už sekundės. 

Jos kambarys kvepėjo smilkalais ir aštriu jos kvepalų citrusu. Jis 
atidarė jos komodos apatinį stalčių ir ėmė raustis po marškinėliais 
ir sportinukais. 

— Ko ieškai, mielasis? 

Ji stovėjo tarpduryje nusiėmusi sportinukus, jos liemenėlės pet- 
nešėlės atsegtos. Viena didžiulė krūtis atsilaisvino ir kabėjo putli ir 
minkšta. Ji nusimetė liemenėlę ir priėjo prie jo. Ji paėmė jo ranką ir 
įkišo ją pro savo drabužius į stalčių, iki pat galinės sienelės, kur jis 
pajuto šaltą metalinį skardinės dėžutės paviršių. Ji išėmė dėžutę, ant 
kurios dangtelio buvo Tupako Šakuro atvaizdas, ir išėmė plastma- 
sinį maišelį su baltais milteliais. Ji išbėrė tris mažus takelius ant 
lakuoto komodos paviršiaus. 

— Štai. 

Jis pabučiavo jos krūtis, pirma kairę, tada dešinę. Prisiminė vai- 
ką prie motinos krūties ir pajuto erekciją. Jis susuko dvidešimties 

dolerių banknorą ir sušniaukštė du takelius. Kelė pasilenkė ir pa- 
baigė trečiąjį. Ji tokia gera, ta Kelė, ji nieko neklausė, nieko iš jo 
nereikalavo. Kodėl visos moterys negalėtų būti tokios kaip Kelė? 
Kokainas buvo geras; jis pajuto, kaip iš lėto jo galva prašviesėja, ir 
šilta banga užplūsta jo kūną. Jo dantenos nutirpo ir jis atsiduso. Tai 
būtent tai, ko jam reikia. 

Haris nusimetė batus ir nukrito atbulas ant lovos. 

— Ateik čia. 

Jis užsimerkė. Jautė jos rankas ant viso savo kūno, po marški- 
niais, liečiančias jo pilvą, jo krūtinę, jautė, kaip ji švelniai čiulpia 
jo kaklą. Ji atsegė jo kelnių užtrauktuką, užkišo pirštus už jo apa- 
tinių kelnaičių gumelės. Jis įsivaizdavo Rouzės veidą, išsikišusius 
skruostikaulius, paslaptingas blyškias akis. Kelė dabar bučiavo jį į 
lūpas, primygtinai, jos liežuvis judėjo pirmyn atgal jo burnoje. Jis 
atsimerkė. Ji pakėlė galvą ir pažvelgė į jį iš viršaus. Staiga ji pasirodė 
jam tokia negraži, tokia tamsiaodė, tokia vogė. Ji buvo ne Rouzė. 

Haris nustūmė ją nuo savęs, atsikėlė, užsisegė diržą ir užtraukė 
užtrauktuką. 

Kelė nesikėlė nuo lovos. 

— Kas yra? 

— Tikriausiai narkotikai veikia. Neturiu tam nuotaikos. 

Kelė ištiesė ranką į jo šakumą. Jis nutėškė jos ranką. 

— Neturiu tam nuotaikos. 

— Gerai. 

Jis pažvelgė į komodos apačią. 

— Ar galiu gauti dar? 

— Žinoma, mielasis. 

Išeidamas jis pasirausė piniginėje. Ištraukė du šimtus dolerių ir 
padavė jai. Ji spoksojo į pinigus. 

— Hari, aš ne kekšė, — ji paėmė iš jo penkiasdešimt. — Tai už 


kokainą. 

Ji gera. Ji labai gera. Kodėl visos moterys negalėtų būti tokios 
kaip Kelė? 
Išėjęs į lauką, jis pajuto, kokia fantastiška yra apsiautusi jį naktis. 


Haris pervažiavo tiltą, bet pasuko ne į pietus Karaliaus keliu, o į 
šiaurę, ir važiavo per miestą. Tada įsuko į Brunsviko gatvę. Judėji- 
mas čia buvo didesnis, daugiau žmonių. Netrukus suprato vingiuo- 
jąs mažomis Ficrojaus garvelėmis. Jis surado gatvę. Išjungė motorą 
ir sėdėjo tamsoje, žiūrėdamas į namą. Net ir tamsoje namas atro- 
dė sukiužęs, neprižiūrėtas. Žolė nepjauta jau daugelį mėnesių, jų 
vaikas galėtų joje pasiklysti. Jis giliai įkvėpė. Užtakis ir upė buvo 
netoliese — dėl Dievo meilės, argi jie nebijo žiurkių, pelių, tigrinių 
gyvačių? Jis niekada šitaip nerizikuotų jaudindamasis dėl Roko. Tą 
akimirką jis suprato, kad jam su Sende nėra dėl ko nerimauti. Žmo- 
nės, gyvenantys šiame name, yra padugnės, ne daugiau nei gyvuliai. 
Jis alkoholikas, o ji kvailė. Nėra ko stebėtis, kad vaikpalaikis toks 
bjaurus. Pirmą kartą po barbekiu vakarėlio Haris pajuto kažką pa- 
našaus į gailestį. Tai ne vaiko kaltė - koks jis dar galėtų būti turė- 
damas tokius tėvus? Kai kurie žmonės turėtų būti sterilizuojami. Jis 
pasuko raktelį norėdamas užvesti variklį. Nereikėjo jam čia važiuo- 
ti. Vienas iš jų galėjo išeiti, pastebėti jį kitoje gatvės pusėje. Kokaino 
veikiamas, jis fantazavo apie kulką kiekvieno iš jų smegenyse. Ne- 
apsimoka. Tai būtų bereikalingas kulkų eikvojimas. Jie padugnės. 
Jis, Rokas ir Sendė net nebuvo tos pačios kaip jie gyvų organizmų 
rūšies atstovai. Jo šeima taip toli virš jų, kaip nuo mėnulio iki žemės. 
Jam nebuvo čia ką veikti. Ateitis atsikeršys už jį. 

Jis važiavo. Jis važiavo į pietus, sukdamas link vandens, sukda- 
mas link namų. Jis galvojo apie savo namą, kurį mylėjo, su baseinu 
ir nauja virtuve, garažu dviem automobiliams, garso sistema, plaz- 
miniu televizoriumi, jis galvojo apie savo kepsninę ir žvejybinį valą, 

paskui jis pagalvojo apie savo gražuolę žmoną ir savo gražuolį sūnų. 
Jis važiavo skubėdamas, tyloje, uždarytais langais. Muzika ir išo- 
rinio pasaulio triukšmas tik sutrukdytų jo mintims, jo tyroms min- 
tims apie laimę ir džiaugimąsi gyvenimu. Jam pasisekė gyvenime. 
Jam taip baisiai pasisekė gyvenime. 

Automobilis, rodės, skrido Hotamo gatve, o tada jis pasuko ir 
pamatė šviesas ant tamsaus įlankos vandens paviršiaus. Jis buvo be- 
veik namie. Mėnulio spinduliai žiburiavo vandens paviršiuje, ir jis 
paspaudė mygtuką, langas nusileido, ir jis pajuto jūros kvapą. Pri- 
pildė savo plaučius jūros, mėnulio, nakties ir valančio oro. Įčiuož- 
damas į keliuką prie savo namų, jis pažvelgė aukštyn ir pamatė, kad 
jo miegamajame tebedega šviesa. Sendė jo laukia. Ji tikriausiai bus 
paruošusi valgyti. Jis pavalgys, tyliai įslinks į savo sūnaus kambarį 
ir pabučiuos jį, prieš eidamas miegoti. O tada įsitaisys lovoje ša- 
lia Sendės ir užmigs su ja, patogiai įsitaisiusia jo glėbyje. Ačiū tau, 
Dieve. Jis pastatė automobilį garaže, paspaudė nuotolinio valdymo 
pultelį, ir garažo durys ėmė leistis žemyn. Ačiū tau, Panagia. Jis 
buvo namie. 


KONĖ 


ašydama biologijos pamokoje netikėtai užduotą kontrolinį dar- 
Ro Konė prisiminė, kad, jei tebebūtų gyvas, jos tėvui tą dieną 
būtų sukakę penkiasdešimt. Ji buvo ką tik atsakiusi į klausimą apie 
paveldimumą, kai atsitiktinai pažvelgė į datą apatiniame dešinia- 
jame lapo kampe. Toji mintis atėjo jai į galvą pamačius skaičius, ir 
ji kaip įmanydama stengėsi išvyti ją, bandyti susikaupti ir atsakyti 
į klausimus. Bet toji mintis jau buvo gyva ir nesileido išmetama iš 
galvos. Ji ėmė piešti puslapio paraštėje veidą; tai buvo jos veidas, ji 
piešė jį plonomis mėlyno tušinuko linijomis. Jos teta Taša visada 
sakydavo, kad Konė turinti tėvo bruožų, ir išties, žiūrėdama į jo 
fotografiją, ji atpažindavo išraiškingą, kvadratinį žandikaulį ir šiek 
tiek per dideles ausis, bruožus, kurių ji nekentė savo išvaizdoje. Bet 
ji paveldėjo ir motinos storus šviesius plaukus ir didelę burną. (To 
ji irgi nekentė savo išvaizdoje. Jos burna buvo per didelė, lūpos per 
storos, dantys išsikišę — štai kodėl ji retai šypsodavosi fotografijose.) 
Ji pervertė puslapį ir stengėsi susikoncentruoti į diagramas, grafikus 
ir faktus, detaliai nupasakojančius, kaip dažnai sergama kvėpavimo 
takų ligomis per keturias žmogaus dvynių kartas. Ji turėjo įvertinti 
tiek genetinį, tiek aplinkos faktorius, turinčius įtakos ligos pavel- 
dimumui. Jos akys vis grįždavo prie tėvo gimimo datos puslapio 
kampe, bet ji prisivertė sutelkti dėmesį ir gana greit pabaigė testą, 
tada atsilošė kėdėje. 

Už jos sėdinti Džena taip pat baigė darbą. 

— Kaip tau sekės? 

— Gerai, — sušnibždėjo Konė, vogčiomis žvelgdama ten, kur sto- 
vėjo ponas De Santis. Jis buvo susidėjęs rankas už nugaros ir žvelgė 
pro langą. Į ką jis galėtų spoksoti? Į tuščią krepšinio aikštelę? Jos 
akys nuklydo į kitą auditorijos galą, kur prie baltos lentos kabėjo 
laikrodis. Dar dešimt minučių. Jis tikriausiai nuobodžiavo taip pat, 
kaip ir ji. Dešimt minučių, šeši šimtai sekundžių, kol suskambės 
skambutis. Šalia jos Nikas Sersikas vis dar pašėlusiai teberašė atsa- 
kymus savo nelygia keverzone. Liežuvis kyšojo iš vieno jo lūpų kam- 
po; vaikinas atrodė karštligiškai skubąs, susirūpinęs. Jis buvo vienas 
geriausių jos laidos mokinių, bet, skirtingai nei jai, Nikui S. visa tai 
sekėsi nelengvai. Jis nebuvo iš prigimies protingas, viskam prireik- 
davo didelių pastangų. Dabar jis kasėsi savo nepaklusnius rudus 
gaurus, drabstydamas pleiskanas ant popieriaus ir per visą savo suo- 
lą. Tikriausiai jis per pietų pertrauką žaidė futbolą — ji turėjo omeny 
sokerį, bet niekaip neprisivertė vadinti to sporto australietišku var- 
du' — ir nuo jo sklido vaikino kvapas, aitrus vyriškas dvokas. Konė 
atsispyrė pagundai pasilenkti prie jo ir pašnibždėti atsakymą. De 
Santis atsisuko ir žiūrėjo į klasę, jo rankos vis dar buvo sudėtos už 
nugaros. Tikriausiai vis dar nuobodžiavo. Keturi šimtai trisdešimt 
viena, keturi šimtai trisdešimt. .. 

Ji negalvos apie Hektorą. Ji negalvos apie Hektorą. Gailėjosi taip 
greitai pabaigusi darbą. Šimtas dvidešimt šešios, šimtas dvidešimt 
penkios. Ji nesiliovė skaičiavusi atbuline tvarka, ir, kai skambutis 
pagaliau suskambėjo, krūptelėjo. De Santis ėjo tarp suolų rinkda- 
mas kontrolinius. Kėdės brūžuodamos atsistūmė, visi puolė prie 
durų. Džena buvo užsidėjusi ausines ir peržiūrinėjo savo iPod turinį. 
Dauguma mokinių tikrino savo mobiliuosius telefonus ar jau šaukė 


* Kai kuriose šalyse (Australijoje, JAV) europietiškas futbolas vadinamas „soccer“. 
„Football“ — amerikietiškas futbolas — yra kitas žaidimas. 

į juos, stumdamiesi į koridorių. Konė, sugrįžusi prie savo suolo, lė- 
tai krovėsi daiktus į krepšį. Nikas dar nebuvo pajudėjęs ir žiūrėjo į 
ją su liūdna, suglumusia šypsena. 

— Sunku buvo, — sumelavo ji. 

Jis suposi kėdėje pirmyn atgal, sudėjęs rankas už galvos. Jo baltų 
mokyklinių marškinių pažastyse buvo tamsios prakaito dėmės. Tas 
vaizdas ją erzino. 

— Iki, — ji užsimetė krepšį ant peties ir išėjo. 


Tramvajus buvo prisigrūdęs mokinių — iš jos mokyklos, iš mergaičių 
mokyklos, esančios toje pačioje gatvėje, iš katalikiškosios berniukų 
mokyklos. Jie su Ričiu prasiskynė sau kelią per minią ir atsisėdo ant 
purvinų avarinio išėjimo laiptų. Ričis buvo atsirėmęs alkūnėmis į 
savo sportinį krepšį, kurį laikė ant kelių. Jis niūniavo dainelę. 

— Ei, pedike. Užsičiaupk. 

Ričis tučtuojau nutilo ir susmuko ant savo krepšio. Konė atsisu- 
ko ir parodė Aliui vidurinįjį pirštą. Jo tamsus, aštrių bruožų veidas 
išsišiepė. Jis imitavo oralinio sekso judesius. 

— Šlykštu, — ji nusisuko pasibjaurėjusi. — Jis toks kiaulė! — sušuko 
ji garsiai. Konė girdėjo Alį ir jo draugelį Kostą juokiantis jai už nu- 
garos, bet apsimetė, kad nepaiso jų. 

Ričis vis dar atrodė įskaudintas, bet staiga išsitiesė ir pamerkė jai 
akį, lenkdamasis pirmyn, kad sušnibždėtų į ausį. 

— Taip, bet jis tokia seksuali kiaulė! 

Ją vis dar šokiravo, kai jis sakydavo tokius dalykus. Ji stengėsi 
neparodyti, kad varžosi. 

— Taip manai? 

— Otu ne? 

— Nieku gyvu! — ji sudrebėjo iš apsimestinio siaubo. - Jis visiškas 
moterų niekintojas, bjaurybė, — ji padarė grimasą ir apsimetė ve- 

mianti. Ričis ėmė sūpuotis pirmyn atgal iš juoko. Jo garsus prunkš- 
timas nuskambėjo per visą tramvajų. 
— Pedike, tu skambi kaip sušiktas arklys. 

Sena moteris, sėdinti už jų, kostelėjo ir pasakė kažką kandaus 
arabiškai. Tai privertė Alį nucilti. 

Konė atsigręžė ir vogčiomis į jį dirstelėjo. Jis isties buvo gražus, 
gana seksualus, tiesą sakant; tipelio oda buvo tokia lygi, kad, rodės, 
jos nepalietė paauglystės dėmės ir kitokie pažeminimai. Jo plaukai 
buvo trumpai kirpti, storos garbanos visiškai juodos. Kosta pagavo 
ją spoksant ir sušnibždėjo kažką Aliui. Ji nuraudo ir atsisuko atgal 
į Ričį. 

— Ką tu ten dainavai? 

— Tiesiog dainą. 

— Tai ir durniui aišku, bet kokią? 

— Džeko Džonsono. 

— Fui, - ji nuleido balsą iki šnibždesio. — Tavo muzikinis skonis 
toks pat kvailas, kaip ir tavo skonis vyrams. 

Ji vertė save apsimesti, kad viskas gerai ir kad jos nestebina ne- 
seniai išgirstas draugo prisipažinimas, kad jis gėjus. Bet jai norėjosi, 
kad jis nebūtų nieko jai sakęs, ne dabar, kai dar mokosi mokykloje. 
Tai padarė jų santykius artimesnius, žinoma, labiau intymius, bet 
jo homoseksualumo tema, atrodė, dominavo jų pokalbiuose. Net ir 
tada, kai jie apie tai nekalbėdavo, ta tema, atrodė, supo juos, skaudi, 
gyva, verčianti nesmagiai jaustis. Ji ilgėjosi tų dienų, kai jie papras- 
čiausiai leisdavo kartu laiką. Ji ilgėjosi tų dienų, kai galvodavo apie jį 
kaip apie savo draugą, ne apie savo sušiktą gėjų draugą. Konė klausė 
savęs, ar tolerancija gali būti bruožas, paveldėtas iš vieno iš tėvų. Jei 
taip, tada tai buvo jos lemtis — ji buvo gavusi tai iš abiejų pusių. Jei 
tai tiesa, tada tai geras dalykas, žinoma. Bet ji būtų norėjusi kartais 
leisti sau būti netolerantiškai, mesti atsainias, užgaulias pastabas, 
kaip visi kiti aplink ją darė. Ber ji negalėjo, nesugebėjo prisiversti. 

— Džekas Džonsonas toks sumautai gėjiškas, — pasakė ji negai- 
lestingai jiems beišlipant. Iškart pasigailėjo tai pasakiusi, tada su- 
sikabino su Ričiu rankomis. Jiems bėgant per Šv. Džordžo gatvę, 
degė žalia šviesoforo spalva. Visi mano, kad tu mano vaikinas, gal- 
vojo ji pati sau. Visi mano, kad mes pora. Negalvosiu apie Hektorą. 
Neįsivaizduosiu, kad dabar laikau Hektoro ranką. 


Niekada netekėk. Tai paverčia tave nuobodybe. Ji su mama kepė 
šokoladinį tortą aprūkusioje virtuvėlėje Birmingeme. Tai buvo jos 
septintasis gimtadienis, ir tai buvo vienintelis tortas, kurį ji prisimi- 
nė savo motiną kepant. Tąkart manė, kad jos mama kalbėjo apie 
savo pačios santuoką. Tada Konė tebebuvo toks kūdikis, kad ji iš 
tikrųjų nelabai suprato to komentaro prasmės. Bet ji niekada jo 
nepamiršo. Tik po motinos mirties suprato, kad mama tikriausiai 
turėjo omenyje kitą vyriškį, kurį mylėjo. Tėtis pasakė jai apie tai 
tuoj po laidotuvių: jie persikėlę į Birmingemą, nes jos mama įsimy- 
lėjo vedusį vyriškį, pakistanietį, kuris nenorėjo palikti savo žmonos. 
Ir, žiūrint į praeitį, vargu ar jos mama būtų vadinusi savo santuoką 
nuobodžia. Buvo tūkstantis kitokių žodžių, kuriais ji galėjo ją api- 
būdinti — nenormali, siutinanti, išprotėjusi — bet tik jau ne nuobodi. 
Jos tėvas niekada nepasakė jai to vyro vardo, bet ji buvo beveik tikra, 
kad žinojo, kas jis. Konė prisiminė gerai sudėtą vyriškį su gražiai 
pakirpta barzda, kuris laikėsi didingai, dėvėjo kostiumą ir vairavo 
„BMW , į kurį jos mama kartkartėmis įsėsdavo. Jis niekada nebuvo 
atėjęs prie durų, jos niekada jam nepristatė. Romanas, matyt, pa- 
sibaigė, nes tais metais jie persikėlė į Londoną. Birmingemas — su- 
mauta skylė, skundėsi jos tėvas, ir jis tikriausiai buvo teisus. Tačiau 
ir jis turėjo silpnybę pietų Azijos vyrams, tad tikriausiai ne taip jau 
blogai jam ten buvo. Ji teprisiminė, kad žiemą ten buvo baisiai šalta, 
ir kad ji buvo viena iš nedaugelio baltaodžių mergaičių bendrojo 

lavinimo mokykloje. Ji net prisigraibstė porą žodžių ir frazių urdų 
kalba; tai buvo Birmingemo palikimas. 


— Ar tu už manęs tekėsi? 

— Kokio velnio? 

Ričis sustojo kaip įbestas ir ištraukė jos ranką iš savosios. Ji nusi- 
kvatojo, pamačiusi išraišką jo veide, ir kumštelėjo jam į petį. 

— Kodėl gi ne? 

Jis kažką išdarinėjo liežuviu, visada taip darydavo, kai pats sau 
ką nors mąstydavo, iškišdavo jį ir laižydavo viršutinę lūpą. Dėl to 
kartais atrodydavo kvailokas. Jo veidas nušvito. 

— Žinoma. 

— Puiku. 

— Kada? 

— Pirma mums reikia turėti daugybę meilės romanų ir pakeliauti 
po pasaulį. 

— Sutarta. 


Grįžusi namo, ji pripildė katės indelį sauso maisto, ir Lisa murkė 
glaustydamasi jai apie kulkšnis. Tebebuvo šviesu, Bartas nenustos 
šmižinėjęs po kaimynų kiemus, kol sutems. Ji įsijungė kompiuterį 
ir prisijungė prie „Messenger“. Ji paskaičiavo, kad Anglijoje tebu- 
vo aštuonios ryto. Gal Zara bus internete. Bet matėsi tik Dženos 
ir Tinos Kokočeli avatarai. Ji greitosiomis parašė žinutę Zarai, pa- 
bendravo kelias minutes su merginomis, bet atsijungė išgirdusi, kad 
grįžo teta. Konė nuėjo į virtuvę, kur trindama delnus stovėjo Taša, 
kuprinė vis dar ant pečių. 
— Oras šąla. Žiema jau neabejotinai ateina. 


— Manau, kad taip. 

— Kaip mokykla? 

— Gerai. 

— Ar daug pamokų užduota? 

— Truputį. O ką? 

— Pagalvojau, kad galėtumėm nueiti į kiną, tada ko nors užkąsti. 
Negaliu net pagalvoti apie valgio gaminimą. 

— Žinoma, — ji pasižiūrėjo į tetą. Tašai buvo laikas kirptis, o po 
akimis juodavo ratilai. Konė pabučiavo ją į skruostą. — Aš galiu 
išvirti vakarienę. 

— Ne, aš noriu tave kur nors nusivesti, — Taša numetė kuprinę 
ant virtuvinio stalo ir ėmė peržiūrinėti paštą. 

— Kinas būtų puiku, Taš. Ačiū, — Konė padvejojo, tada leptelė- 
jo: — Šiandien tėčio gimtadienis. 

Teta nepakėlė akių nuo sąskaitos, kurią tuo metu tyrinėjo. 

— Žinau. Jam būtų sukakę penkiasdešimt, — ji padėjo sąskaitas į 
šoną ir ėmė leisti į arbatinį vandenį. - Nori arbatos? 

— Ne, ačiū. 

— Tu žinai, kad aš niekad neprisimenu visų tų datų. Bet niekad 
nepamirštu tavo tėčio gimtadienio. Visų kitų pamirštu, lygiai kaip 
pamirštu veidus ir telefono numerius. Bet nuo tada, kai išmokau 
kalbėti, visada prisimindavau Liuko gimtadienius. 

— O dėdės Pito? 

— Rugpjūčio penkioliktą, - Taša nusijuokė. 

— Manau, tai sunkiai nusakomas ryšys tarp brolių ir seserų. Man 
rodos, broliai ir seserys visada atsimena vienas kito gimtadienius. 

Taša atsisėdo, tada pasižiūrėjo į dukterėčią: 

— Tu nuovoki, ar ne, Kone? 

Tai buvo malonus žodis. Atrodė, kad būti nuovokiai yra gerai. 
Praėjusią savaitę mokykloje ponas Denisas išbarė ją, kad ji neįdėjusi 
pakankamai pastangų atlikdama istorijos užduotį. Jis buvo teisus. 
Ji paliko tą darbą paskutinei minutei ir pabaigė jį žiūrėdama „Orin- 

džo apygardą“. „Tu juk žymiai protingesnė nei kiti, — pasakė jis 
jai. - Tik šiek tiek labiau pasistenk“ — „Protinga! — norėjo ji sušukti 
jam. — Protingesnė? Ką, velniai griebtų, tai reiškia?! Ar tu manai, 
kad visi kiti — silpnapročiai ir šūdžiai, tai kas čia tokio nuostabaus 
būti protingesnei už juos?“ Ji buvo nemandagi ir atsiprašė labai at- 
sainiai. Bet jos teta niekada nesakydavo komplimentų, kurie nebū- 
tų buvę paremti kokia nors įžvalga. Paveldimumas. 

— Gal tai mūsų šeimos bruožas. 

Tera atrodė sumišusi, buvo kažką besakanti, netrukus jos veido 
išraiška suminkštėjo ir ji nugrimzdo atgal į kėdę. 

— Aš visiškai nekenčiu darbo, — ji išsitiesė ir nusišypsojo: — Greit 
padaryk namų darbus ir tada bėgsim į kiną. Pasakysiu tau, ką noriu 
pamatyti: „Kalmarą ir banginį“, prancūzų filmą „Paslėpta“ ir naują 
fimą su Dženifere Aniston. Gali rinktis. Kai atliksi namų darbus, 
pasižiūrėk, kada juos rodo. 

Konei skubių darbų nebuvo, tik matematika. Anglų kalbos ra- 
šinį ji gali parašyti rytoj. Ji vėl įsijungė programą „Messenger“, bet 
nuo Žaros nieko nebuvo, taigi jos greičiausiai nebepasikalbės iki 
savaitgalio. Internete buvo matyti prisijungusių jaunuolių iš jos mo- 
kyklos, bet ji atsijungė. Paruošė matematikos namų darbus, tada 
paieškojo informacijos apie filmus. „Kalmaras ir banginis“ gal ir 
įdomus, toks truputį pretenduojantis į meną, viskas tik apie pro- 
tingus, išsilavinusius žmones ir skyrybas, rodė jį Karltone, ji žinojo, 
Tašai tai patiktų. Maistas ten geras. „Paslėpta“ — prancūzų filmas, 
recenzijos — nuostabios, bet panašu, kad tai sudėtingas filmas, grei- 
čiausiai reikalaujantis daug apmąstymų. Reikėtų skaityti, jis bus su 
subtitrais. Ji žinojo, kad teta parinko šį filmą, nes manė, kad Ko- 
nei būtų gerai pamatyti sunkesnių filmų. Ji tikriausiai teisi, bet po 
visos dienos mokykloje dar daugiau švietimo jai norėjosi mažiau- 


* JAV paaugliams skirtas televizijos serialas „The OC“, gavęs pavadinimą nuo Orindžo 
apygardos (Orange County) Kalifornijoje. 

siai. Naujasis filmas su Dženifere Aniston vadinosi „Išsiskyrimas“, 
ir pusė mergaičių mokykloje jau buvo jį mačiusios. Žmonėms jis, 
atrodo, patiko. Vieną pagrindinių vaidmenų jame atliko Vincas Vo- 
nas. Ji pasižiūrėjo į aktoriaus veidą. Jis atrodė kaip Hektoras, tik ne 
toks gražus, bet jo veidas buvo toks pat didelis, kiek grobuoniškas. 
Ji iš tiesų norėjo pamatyti filmą, ir jį rodė mieste, taigi, jos galėtų 
pavalgyti Kinų kvartale. 

Konė išjungė kompiuterį, užsitraukė striukės užtrauktuką ir už- 
simovė aulinius. Atsiklaupė priešais veidrodį ir ėmė atidžiai dažytis 
lūpas. Tai jos tėvas, ne mama, išmokė ją dažytis. Marina niekada 
nevartojo kosmetikos. Jos tėtė dažydavosi veidą pats. Paslaptis, pa- 
sakė jis jai, pudruodamasis skruostus, smakrą, nosį, yra kreminė 
pudra. Gali paslėpti bet kokias dėmes ant veido, pridėjo jis, rody- 
damas į sarkomą savo pagurklyje, ir niekur nebus jokių blizgančių 
vietų. Ji papūtė lūpas. Jos tėtis būtų norėjęs, kad ji pasirinktų filmą 
„Paslėpta“, jis visada rinkdavosi tai, kas sunkiai suprantama, tai, kas, 
australų žodžiais, pretenzinga. Ar ne todėl jis paliko Australiją? Ką 
būtų pasirinkusi jos mama? Drūtai sudėtą, aukštą pakistanietį su 
kostiumu. Ir jis buvo truputėlį panašus į Vincą Voną. Ji kruopščiai 
paryškino akis kosmetiniu pieštuku. 

Taša susišukavo plaukus, persirengė kelnėmis ir komiso parduo- 
tuvėje pirkta šeštojo dešimtmečio šviesiai violetine dirbtinio kailio 
striuke su vilnoniu pamušalu aplink apykalę. Konei be galo patiko 
ta striukė. Taip apsirengusi teta atrodė labai patraukli. 

— Ką pasirinkai? 

— „Kalmarą ir banginį . Skamba įdomiai. 

Taša nekantriai pasitrynė rankas. 

— Puiku. Po filmo galim eiti valgyti makaronų. 


Ji nueis pasižiūrėti „Išsiskyrimą su Ričiu. Arba su Džena, jei ji jo 
dar nėra mačiusi. O gal nueis viena. Ir įsivaizduos. Užsičiaupk, ne- 

galvok apie jį. Ji tvirtai įsikibo tetai į parankę, joms lėtai žingsniuo- 
jant stoties link. 


Sugrįžus namo, autoatsakiklyje buvo žinutė nuo Rouzės, ji klausė, 
ar Konė negalėtų prižiūrėti įaiko Ei IE Vakarą. A P 

— Ar ketini sasalojs „taip“? — Taša įsipylė raudonojo vyno ir 
įjungė televizorių. 

— Manau, kad taip. 

— Ar turi tam laiko? 

Būtų gerai, kad teta kartais paliktų ją ramybėje. Ji gali priimti 
sprendimus ir pati. 

— Aš galiu ruošti pamokas pas juos namuose. Didelis čia daiktas! 

Ji matė, kad teta nori dar kažką pasakyti. Sulaikė kvėpavimą. 
Bet Taša nusisuko. Konė greitai surinko numerį. Įsijungė jų autoat- 
sakiklis, ir ji pradėjo kalbėti. Pasigirdo garsus cypimas, elektroninė 
kakafonija, ir tada kitame laido gale ji išgirdo Gario balsą. 

— Kone, ar tai tu? 

— Taip. Aš galiu pasaugoti Hugą ketvirtadienį. Kada norit, kad 
ateičiau? 

— Tu gera, ar ne? Tu geras žmogus, Kone, — Garis neaiškiai tarė 
žodžius. Ji suprato, kad jis girtas. — Ateik apie septintą. 

— Žinoma. 

— Sumauta Rouzė užrašė mus į kažkokį Peliuko Mikio vaikų 
auklėjimo seminarą. Aš negaliu pakęsti tų dalykų, velniai griebtų. 
Visada jaučiuosi lyg blogiukas klasės gale. 

Ji prikando lūpą. Neturėjo, ką jam atsakyti. Ji negalėjo įsivaiz- 
duoti studijuojančio Gario. Ji neturėjo omenyje paties mokymosi, 
jam tai patiktų; jis nuolat skaitydavo. Ji pamanė, kad jis tikriausiai 
gailisi metęs mokslus būdamas toks jaunas, ketvirtoje klasėje, sakė 

jis jai, kas pagal dabartinę sistemą buvo jų dešimtieji mokslo me- 
tai, bet ji neturėjo drąsos paklausti jo, kodėl jis metė mokyklą. Ji 
nusprendė, kad toks žmogus kaip Garis negali pakęsti disciplinos, 
paklusti taisyklėms ir laikytis nustatyto tvarkaraščio. Jis niekada 
negalėdavo ramiai pasėdėti. Ji visada jautėsi truputį nerimastingai, 
kai būdavo su juo viena. 

— Gerai, — pagaliau leptelėjo ji suprasdama, kad pokalbyje atsira- 
do ilga pauzė. — Iki ketvirtadienio. 

Gal jis buvo prisirijęs narkotikų. 

— Taip, taip, ačiū, Kone, tu angelas. 

Teta junginėjo kanalus, eidama nuo Irako prie „Vyresniojo bro- 
lio“, tada prie kažkokio amerikiečių kriminalinio serialo. Konė atė- 
mė iš Tašos nuotolinio valdymo pultelį ir perjungė programą atgal 
į žinias. Juodas, anglies spalvos mašinos karkasas smilko ant dyku- 
mos greitkelio atkarpos. Šalikais apsigobusios moterys raudojo. 

— Būk gera, Kon, išjunk. Negaliu šito žiūrėti. 

Ji paspaudė mygtuką. Dvi moterys sėdėjo saunoje, diskutuoda- 
mos apie analinį seksą. 

— O, dėl Dievo meilės, — teta išplėšė pultelį jai iš rankų ir įjungė 
kriminalinę istoriją. 

Konė nusižiovavo, pasilenkė ir pabučiavo tetą į skruostą. 

— Visa tai šlamštas, ar ne? Gal mums reikėtų įsigyti kabelinę? 

Džena turėjo kabelinę, bet pas ją namuose jos lygiai taip pat 
perjunginėdavo kanalus. Konė papurtė galvą: 

— Ten taip pat vien tik šlamštas. Labanakt. 

— Labanakt, angele. 


Konė gulėjo lovoje ir klausėsi prislopinto televizoriaus garso. Ji ne- 
išjungė šviesos ir žiūrinėjo paveikslus ant sienos. Praėjusią vasarą ji 
nudraskė visus kambaryje buvusius plakatus, visus kino žvaigždžių, 

įžymybių ir popmuzikos žvaigždžių atvaizdus, išmetė Robį Viljam- 
są ir Gven Stefani, Misę Eliot ir Džonį Depą. Vienintelis portretas, 
su kuriuo ji neprisivertė išsiskirti, tai tas, kurį ji išplėšė iš „Ielevizi- 
jos savaitės, maža nespalvora Bendžamino Makenzio iš „Orindžo 
apygardos“ nuotrauka. Ji priminė Ričį, Konė buvo priklijavusi nuo- 
trauką lipnia juostele prie vieno savo miegamojo veidrodžio krašto. 
Priešais lovą, kitoje kambario pusėje, didžiąją sienos dalį užėmė di- 
džiulė devynioliktojo amžiaus Londono graviūra, kurią teta nupir- 
ko ir įrėmino Konės šešioliktajam gimtadieniui. Po graviūra buvo 
jos rašomasis stalas. Dabar ant sienų tebuvo du plakatai. Vienas 
vaizdavo giedrą žydrą dykumos dangų, perskrostą spygliuota viela, 
protestuojantį prieš nehumanišką pabėgėlių kalinimą Australijoje. 
Ji nudžiovė jį prieš metus antirasistiniame mitinge. Kitame plakate 
buvo atšiaurus arabo vaiko su naftos siurbliu, žudikiškai nukreiptu 
jam į galvą, atvaizdas. Arabiškai ir angliškai ryškus raudonas užra- 
šas skelbė: „NE Bušo karui už naftą.“ Zara atsiuntė jį jai šešioliktojo 
gimtadienio proga. Sienos buvo nukabinėtos tikrų žmonių fotogra- 
fhijomis, žmonių, kuriuos ji pažinojo: Taša su žydru lietpalčiu, lai- 
kanti didžiulį juodą skėtį; Ričis, maniakiškai besivaipantis į kamerą, 
dėvintis savuosius marškinėlius su užrašu „Ačiū, girtuokli, kad aš 
Dievas“; ji su Džena ir Tina, pasipuošusios vakarėliui; Zara, apsi- 
vilkusi baltą sportinį nertinį ilgomis rankovėmis ir su gobtuvu, su 
trafaretiniu Kurto Kobaino atvaizdu per visą priekį; jos pačios de- 
šimtos klasės baigimo nuotrauka, ta, kurioje kojos neatrodo storos. 
Ir dar buvo jos mamos ir tėčio fotografija, kur jie atrodo taip, ko- 
kių ji niekada nepažinojo. Tėtis plonas lyg šakalys, plaukai trumpai 
kirpti, neskaitant priekyje putomis suformuoto ežiuko, nudažyto 
peroksidine druskos baltumo spalva, mama akis ir lūpas pasidažiu- 
* Parafrazuotas išsireiškimas „Ačiū, Dieve, kad aš girtuoklis“ („Ihank God I'm a 
Drunk“). Mintis ta, kad girtuokliai dažnai painiojasi reikšdami mintis — norėjo pasa- 


kyri „Ačiū, Dieve, kad aš girtuoklis“, išėjo atvirkščiai — „Ačiū, girtuokli, kad aš Dievas“. 

si akį rėžiančiomis spalvomis, plaukai sušiaušti į viršų. Jie atrodo 
kaip gangsteriai, ne tokie, kaip repo vaizdo klipuose ar kokakolos 
reklamose, bet kaip romantiški nusikaltėliai iš praėjusio šimtmečio. 
Mama dėvi baltas ažūrines kojines, prisisegusi segę su Japonijos im- 
perijos vėliava prie tyčia rodomo liemenėlio kraštelio. Tėtis rūko ci- 
garetę, apsivilkęs baltais marškiniais, viršutinė saga užsegta, juodas 
kaklaraištis; jis komiškai geidulingai žvelgia į fotoaparatą, o mama 
tuo tarpu žiūri į jį neslėpdama susižavėjimo. Tiesiai virš jos tėvų 
fotografijos ji prismeigė praėjusių metų Kalėdų vakarėlio savo dar- 
bovietėje nuotrauką, visi šiek tiek išgėrę, nenatūraliai besišypsantys 
prieš fotoaparatą. Visi susibūrę į pusratį aplink stalą, Aiša centre, ji 
ir Hektoras jai iš šonų. Jis dėvi kostiumą, kaip visada — elegantiškas, 
atrodo išties be galo puikiai. Taip puikiai, kad Konei net širdį skau- 
da žiūrint. Jos akys nuklydo nuo tėvo prie Hektoro, vėl prie mamos 
ir jos pačios. Fotografijoje ji žvelgė į Hektorą su lygiai tokia pat 
išraiška, kaip ir jos mama į tėtį. Kaip ji niekada anksčiau nebuvo to 
pastebėjusi? Ji nuraudo ir paskubomis išjungė šviesą. 

Lisa, miegojusi ant jos pagalvės, sumiauksėjo pasipiktinusi, kad 
yra trukdoma. Atleisk, mergyte, sušnibždėjo Konė ir pakuteno ka- 
tei pagurklį. Prie durų pasigirdo krebždesys. Ji laukė. Bartas pastū- 
męs atidarė duris, ir ji girdėjo, kaip jis skubotai perbėgo kilimu. Jis 
užšoko ant lovos ir Konė pakėlė antklodę, padarydama jam vietos 
patogiai įsitaisyti. Lisa nušoko nuo pagalvės ant tualetinio staliuko. 
Konė girdėjo, kaip katė laka vandenį iš stiklinės. Bartas susisuko į 
kamuolį ir ėmė murkti. 

Ji bandė galvoti apie mokymąsi, bandė galvoti apie filmą, kurį 
ką tik matė — aktorius priminė jos tėvą, ir ji mąstė, ar jis dabar 
būtent taip atrodytų, jei nebūtų numiręs, jei būtų sulaukęs penkias- 
dešimties, gal būtų sustorėjęs, gal būrų užsiauginęs barzdą — bet ji 
negalėjo nustoti galvojusi apie Hektorą. Bartas pasislinko gilyn po 
patalais; ji jautė jo murkimą, jo kvėpavimą, jo šilumą prie savo pil- 

vo. Televizoriaus garsai, sklindantys iš poilsio kambario, buvo vos 
girdimi. Ji užsimerkė ir ėmė fantazuoti. 

Ji buvo „Vyresniojo brolio“ name. Tai buvo pirmoji naujojo se- 
zono serija, namas dar pilnas dalyvių, patikusių jai praėjusiais se- 
zonais. Ji sėdėjo viename sofos krašte, Hektoras — kitame. Ji atrodė 
vyresnė ir lieknesnė. Hektorui buvo tik apie dvidešimt penkerius. 
Vyresnysis brolis kalbėjo, aiškindamas namų taisykles. Kiti daly- 
viai buvo susijaudinę ir sujudę, pertraukdami jį ir spiegdami. Ji ir 
Hektoras sėdėjo tylėdami, nuolat mesdami vienas į kitą žvilgsnius. 
Filmavimo kameros pagavo tuos žvilgsnius, ir visi puikiai žinojo, 
kas vyksta. Hektoras pamerkė jai, ir ji nuraudo. Katinas murkė. Ji 
užmigo. 


— Džordanas rengia vakarėlį. Nori, kad jūs ateitumėt. 
— Kada? 
— Šeštadienio vakarą. Nori eiti? 

Paskutinė dienos dalis mokykloje trečiadieniais buvo skirta mo- 
kymuisi bibliotekoje, bet, kaip visada, ji, Tina ir Džena praleido tą 
pamoką ir nuėjo į „Sulčių barą“ Aukštojoje garvėje. Konė, sriaubda- 
ma arbūzo ir imbiero gėrimą, žiūrėjo pro langą. Oras buvo baisus, 
viena iš tų dienų Melburne, kurios priminė jai žiaurų Londono orą. 
Tą rytą ji segėjo sijoną, ir vėjas visą dieną gnaibė jai kojas. Ji sudrebėjo. 

— Aš klausiau, ar eisi? - Džena pasipiktinusi nepritariančiai šnai- 
ravo į ją. 

Konė atsiprašė ir vėl įsijungė į pokalbį. 

— Galbūt. 
— Gerai. O tu? 

Tina tingiai linktelėjo galva. 

Velniai griebrų. Konė prisiminė, kad ji ką tik pažadėjo Ričiui 
eiti su juo šeštadienį į kiną. 

— Ar jis pakvietė Ričį? 

— Iš kur, po velnių, galiu žinoti? Aš nesu jo vakarėlių organiza- 
vimo sekretorė. 

Konė ir Tina pažvelgė viena į kitą, abi iš nuostabos kilstelėjo 
antakius. Tina pasirąžė kėdėje. 

— Ei, mergaite, atvėsk. Ji paprasčiausiai uždavė klausimą. 

Staiga Džena pratrūko raudoti. Tina siaubo apimta apsižvalgė, 
tada apglėbė draugę. Konė žaidė su šiaudeliu. Dženos traukuliai 
po truputį nurimo ir ji šnirpštelėjo, pasiėmė nuo stalo servetėlę ir 
išsišnypštė nosį. 

— Atsiprašau, — sušnibždėjo ji. — Aš sušikta debilė, - ji giliai įkvė- 
pė, ir Konė pagalvojo, kad ji tuoj vėl pravirks. Konė sugriebė drau- 
gės ranką ir suspaudė. 

— Kas yra? 

— Praeitą naktį aš permiegojau su Džordanu. 

Tina užvertė akis ir atitraukė ranką nuo draugės pečių. 

— Tai ko tu verki? Tu jau šimtą metų norėjai su juo permiegoti. 

— Tai buvo tik užuojautos seksas, - Džena išbėrė cukraus paketė- 
lio turinį ant stalo ir sijojo pirštais cukraus kruopeles. Tina sutrikusi 
pažvelgė per stalą į Konę, ši patraukė pečiais. 

— Kas yra užuojautos seksas? 

Užuojautos seksas yra kai heteroseksualus vyrukas leidžia tau 
pačiulpti ar dulkina tave per subinę, nes žino, kad tu jį įsimylėjusi 
ir jaučia tau gailestį — ar Konė girdėjo, kaip kartą jos tėvas yra tai 
sakęs, ar ji susapnavo, kad jis taip sakė? O gal ji tik numanė, kad jis 
greičiausiai būtų taip pasakęs? 

Džena neatsakė į Tinos klausimą, ji buvo panirusi į žaidimą su 
cukrumi. 

— Džena, ką, po velnių, tu turi minty? 

— Ar turi cigaretę? 

Tina papurtė galvą. 

— Man reikia sušiktos cigaretės. Kiek turim pinigų? 

Mergaitės pasirausė kišenėse. Atskaičiavus, kiek reikės sumokėti 
už sultis, jos visos kartu sudėjus turėjo penkis dolerius trisdešimt 
centų. 

Džena atsistojo ir persimetė mokyklinę kuprinę per petį. 

— Aš ketinu dabar nuplėšri iš jūsų šiek tiek pinigų. 

Jos sumokėjo sąskaitą ir nusekė paskui draugę per prekybos cen- 
trą. Džena įžygiavo į tabako parduotuvę, bet moteriškė už prekysta- 
lio metė vieną žvilgsnį į jų uniformas ir be garso ištarė: „Lauk, lauk.“ 

— Kalė. 

Konė svarstė, ar nepalikus jai draugių. Džena buvo bjauraus 
būdo, kai apnikdavo prasta nuotaika, jai buvo nebesvarbu, į kokią 
bėdą įklius pati ar įklampins savo draugus. Ji beveik bėgo į didžiąją 
savitarnos parduotuvę. Kai Tina ir Konė ją pasivijo, Džena buvo 
pasilenkusi prie tabako savitarnos skyriaus. Mergina artimiausioje 
kasoje nekreipė į tai dėmesio, aptarnaudama klientę, seną giagia, 
kuri staiga nepritariamai pažvelgė į jas pamačiusi, ką daro Džena. 
Sena kalė parodė pirštu į tabako skyrių ir kasininkė atsisuko. Konė 
atitraukė draugę nuo cigarečių skyriaus. 

Džena sušuko merginai. 

— Na, jei jūs, nevykėliai, priimtumėt į darbą daugiau žmonių, 
man nereikėtų pačiai jų pasiimti, ar ne? — tada ji iškišo liežuvį se- 
najai moteriškei ir pridėjo porą mokyklos kieme išmoktų graikiškų 
keiksmažodžių. Giagia pasišlykštėjusi suraukė lūpas. Ji buvo bedan- 
tė, todėl jos burna atrodė lyg sudžiūvusi slyva. Pro stiklines preky- 
bos centro duris Konė pamatė link jų einantį Leniną, vis dar dėvintį 
mokyklinę uniformą, jo netvarkingos juodos garbanos draikėsi į 
taktą jo liuoksinčiai, nerangiai eisenai. Stiklinės durys atsivėrė, jis 
įėjo ir ji pašaukė jį. 

— Kas naujo? 

Džena staiga atsisuko ir veriamai pažvelgė į jį. 

— Ar turi užrūkyti? 

— Ne. Aš nerūkau. Rūkymas sukelia vėžį ir paverčia tave impo- 
tentu. 

— Atsiknisk. 

Leninas pasižiūrėjo į Dženą, tada į Konę. 

— Kas jai yra? 
— Ar gali gauti kelias? 

Leninas nervingai pažvelgė į merginą prie kasos. Jis lėtai link- 
telėjo galvą. 

— Mano pamaina prasideda tik po penkiolikos minučių, — su- 
šnibždėjo jis. - Sugrįžkit tada. 

Dženos nuotaika tuoj pat pasitaisė. Ji pasistiebė ant pirštų galų, 
kad pabučiuotų vaikiną, bet net ir tada Leninas turėjo pasilenkti, 
kad ji galėtų pasiekti jo skruostus. Konė susižavėjusi žiūrėjo į jo 
lygią baltą odą. Jo oda buvo balčiausia iš visų, kiek jai buvo tekę ma- 
tyti. Kaip pienas. Merginos stebėjo jį, kai jis neskubėdamas slinko 
link sandėlio salės gale. Jo aukštas, liesas kūnas vangiai trūkčiojo į 
ritmą, skambantį vien tik jo galvoje. 

Merginos bastėsi po prekybos centrą, apžiūrėjo muzikos, tada 
gyvūnų parduotuvę. Kai jos grįžo į savitarnos parduotuvę, Leninas 
buvo prie vienos iš kasų. Apsivilkęs savo purviną oranžinę darbinę 
liemenę, skenavo kažkokio vyriškio prekes. Kortelė su vardu karojo 
jam ant krūtinės. 

Džena pašaukė jį, ir, nepasukdamas galvos, jis numetė kažką 
nuo kasos lentynos ir paspyrė link jų. Cigarečių pakelis nuslydo 
grindimis. Džena pritūpė, apsimesdama, kad rišasi batų raištelius — 
tai atrodė akivaizdžiai netiesa, pagalvojo Konė, kadangi draugės 
sportbačiai buvo su lipniomis juostelėmis — ir paėmė cigaretes. 

Jos nusiuntė oro bučinius Leninui, kuris visiškai nekreipė į jas 
dėmesio, ir juokdamosi nubėgo per automobilių stovėjimo aikštelę, 
tada kalneliu į Visų tautų parką, kur nuvirto, krizendamos ir uždu- 

susios, ant suolelio kalvos viršuje. Jos sėdėjo žiūrėdamos į miestą apa- 
čioje. Džena persiuntė per rankas cigaretes. Konė pažvelgė į auksinį 
pakelį, atidarė ir uždarė dėžutę, tada išėmė cigaretę ir leido Tinai jai 
ją pridegti. Užsitraukus nikotino ir dūmų skonis buvo šlykštus. 

— Taigi, kas yra tas užuojautos seksas? 

— Užuojautos seksas, kai kas nors permiega su tavimi iš gailesčio. 


Jos tėvas iš tiesų yra tai pasakęs. Jis pasakė tai jos motinai. Mama 
raudojo, lyg pametusi galvą, šaukdama apie kažkokį vyrą, ir jos tė- 
vas ją guodė. Konė piešė akvarele kambario viduryje. Jie tikriausiai 
buvo tame name Islingtone, kur gyveno kartu su Gregu ir jo myli- 
muoju Klemu, ir dar su Šele ir Džoana. Ji mylėjo tą namą, nors jis 
buvo šaltas, o karšto vandens sistema, rodės, niekada deramai ne- 
veikė. Pilna vietų slapstymuisi — buvo netgi mansarda. Tame name 
Konė turėjo tris mamas ir tris tėčius. 

Džena, rodės, surūkė cigaretę vos kelis kartus greitai užsitrau- 
kusi, tada numetė nuorūką į krūmokšnyną. Konė susilaikė jos neiš- 
barusi. Džena žinojo, kas nutiks tai nuorūkai. Ji galiausiai atsidurs 
jūroje. Ji pakilo nuo suolelio, pakėlė nuorūką ir įsidėjo ją į šoninę 
kuprinės kišenėlę. Ji išmes ją vėliau. 

— Atsiprašau. 

Konė patraukė pečiais, parodydama, kad tai nesvarbu. 

— Kodėl tu manai, kad tai buvo užuojautos seksas? 

— Nes visą naktį jis tesugebėjo kalbėti apie Veroniką. Jis vis dar 
dėl jos pametęs galvą. Mes turėjom mokytis, bet jis norėjo tik kal- 
bėti apie Ronę. Paskui jo mama paruošė mums vakarienę, mes nuė- 
jome į parką, kuris yra kitoje kelio pusėje, priešais jo namą. Jis turė- 
jo pusę spido tabletės, likusios nuo savaitgalio, mes ją pasidalinom ir 
jis dar kiek pakalbėjo apie prakeiktą Veroniką. Jis buvo toks liūdnas. 


Jis buvo toks mielas. Aš tiesiog privalėjau jį pabučiuoti. 

Tina ir Konė tylėjo. 

— Jis sakė, kad aš jo geriausia draugė. Kad mes neturėtumėm 
nieko daryti. Aš pasakiau, kad aš noriu, kad jis mane išdulkintų, — 
Džena įžūliai krestelėjo plaukus ir įsikišo į burną kitą cigaretę. — 
Taigi, mes pasidulkinom. 

— Parke? — Tina atrodė tokia šokiruota, kad Džena ir Konė pra- 
pliupo juoktis. 

— Ne, mes grįžom į jo namą. 

— O kur buvo jo mama? 

— Nežinau, - Džena atrodė taip, lyg norėtų Tinai suduoti. — Ne- 
būk tokia vogė, mergyt. Ji tikriausiai miegojo. 

— Jis žino, kad Veronika su kitu vaikinu, ar ne? 

Konės mintys nuklydo. Ji kartkartėmis palinksėdavo galva, bet 
nebesekė pokalbio. Džena buvo įsimylėjusi Džordaną jau daugelį 
metų. Susieidavo, išsiskirdavo. Susieidavo, išsiskirdavo. Ji nebuvo 
visiškai tikra, ar jos draugė iš tiesų norėjo santykių su Džordanu, 
ar jai labiau prie širdies buvo meilės be atsako drama ir emocinis 
skausmas. Ar Džena iš tiesų žino, kas yra meilė, kaip ji skaudina, 
svaigina, koks liguistas jautiesi mylėdamas? Ar ji žino, kad meilė — 
tai tuo pat metu sirgti, būti girtam ir apsvaigusiam nuo narkotikų? 
Išsiblaškiusi Konė paėmė dar vieną cigaretę iš pavogtojo pakelio ir 
pasilenkė, kad Tina ją pridegtų. 

— Ar seksas buvo geras? 

Tina niekada nebuvo draugavusi su vaikinu ir labai žavėjosi 
seksu. Ji norėjo vaizdingo pasakojimo, intymių detalių. Džorda- 
nas Atanasijus buvo tikriausiai gražiausias vaikinas jų metų laido- 
je. Jo kūnas, visiškai nesportiškas, buvo puikus. Joms tai patiko 
net labiau nei treniruoti kūnai. Jis visada dėvėdavo marškinėlius 
su kokių nors grupių atvaizdais, „Ihe Cure“, „Placebo“ ar „Pixies“, 
ir jo oda žavi. Jis buvo be galo patrauklus. Visos mergaitės taip 
manė — net ir jos tetai Tašai užgniauždavo kvapą, kai jį sutikdavo: 

„O Dieve, Kone, tas vaikinas atrodo kaip jaunas Elvis. Tavo tėvas 
jį dievintų.“ 

Džena vėl ėmė verkti. Konė apkabino ją viena ranka, o Džena 
susisuko į kamuoliuką ir kūkčiojo. 

Konė glostė draugės plaukus, o Tina tuo tarpu šnibždėjo: 

— Viskas bus gerai. Viskas bus gerai. 

Buvo baisiai šalta, Konės dantys ėmė barškėti. Džena atsikėlė, 
nusišluostė akis ir išsišnypštė nosį į savo marškinių rankovę. 

— Nepykit, — sušnibždėjo ji merginoms, nežiūrėdama į jas. Ji 
šnirpšelėjo nosimi. — Tai va todėl jūs turit ateiti į vakarėlį. Privalot. 

Išsisukti buvo neįmanoma. Jos pažadėjo. 


— Nikas Sersikas uždavinėjo apie tave daugybę klausimų. Dau- 
gybę. 

Konė su Ričiu ruošė pamokas jos kambaryje. Ji sėdėjo sukry- 
žiuotom kojom ant grindų, o Ričis gulėjo skersai lovos. Jis buvo nu- 
simetęs batus ir įrėmęs pėdas į sieną, tiesiai po fotografijomis. Vai- 
kinas žiūrėjo į jos mamos ir tėčio fotografiją, šalia jo gulėjo užversta 
knyga. Dvi apatinės jo nesukištų į kelnes mokyklinių marškinių 
sagos buvo atsegtos, ir ji matė plonus šviesius plaukus ant jo pilvo. 
Ričiui visada būdavo sunku susikaupti. Konė sugebėdavo priversti 
jį sutelkti dėmesį prie pradėto darbo. Ji nekreipė dėmesio į jo kalbas. 
Ričis pakreipė į ją galvą ir klausiamai pažvelgė. 

— Ar tu mane girdėjai? 

— Aš tave girdėjau. 

— Arjis tau patinka? 

- Jis visai nieko, —- Nikas buvo simpatiškas. Simpatiškas vaikinas, 
nuo kurio sklido nelabai malonus kvapas, vaikinas, kuris buvo šiek 
tiek vėpla. Jis buvo visai nieko. 

— Man atrodo, kad jis mano, jog tu esi daugiau nei tik visai nieko. 

Ričis, laukdamas atsakymo, vėl nusisuko į sieną. 

— Ar tavo tėvai buvo pankai? 

— Man taip atrodo. 

— Jėga. 

— Tavo mama irgi kieta. 

— Mano mama šauni, bet ji nėra prašmatni. Ji prasčiokė. Ji tai 
žino. 

— Nikas Sersikas irgi prasčiokas. 

— Kodėl? 

— Tiesiog jis toks yra. 

— Ar aš prasčiokas? 

Jis buvo prasčiokas. Dėvėjo sportinius marškinėlius iš „Iarge- 
to“, pigius džinsus iš „Luiso nebrangios parduotuvės“ ir bevardžius 
sportbačius iš „Nortlando“. Ji nenorėjo, kad jis pasikeistų, ji nenorėjo, 
kad jis imtų kvėpintis odekolonu, dėvėti apremptus sportinius marš- 
kinėlius, pataptų visas gėjiškas. Jai patiko, kad jis buvo prasčiokas. 

— Tu prasčiokas gerąja prasme. 

— Ar Nikas Sersikas prasčiokas gerąja prasme? 

Ji bandė susikoncentruoti ties algebros lygtimi, bet skaičiai ir 
simboliai buvo bepradedą plaukti jai prieš akis. Nebegalėjo susi- 
kaupti. Ji atsiduso ir užvertė knygą. Nuropojo prie savo rašomojo 
stalo ir įjungė programą „Messenger“. Ričis nusirito nuo lovos ir 
atsiklaupė šalia. Jis pasilenkė pirmyn ir spustelėjo stereoaparatūros 
mygtuką. Kambarį užtvindė čerškiantis gitaros garsas su staccato 
ritmu fone. 

— Pritildyk garsą. 

Ričis truputį pasuko mygtuką. 

Konė nustūmė jį ir staigiai sumažino garsą. Ji įvedė kompiutery- 
je savo slaptažodį. Ričis susirietė ant grindų ir ėmė peržiūrinėti jos 
diskų kolekciją. Ji nusiuntė šypsenėlę Dženai. Jos draugė tuoj pat 
atsakė: Ačiū už vakar. Konė atrašė: Nesirūpink. Ji visiškai pamiršo 

savo namų darbus ir praleido visą pusvalandį siuntinėdama žinutes. 
Ričis sėdėjo ant grindų šalia jos susikryžiavęs kojas, leisdamas vieną 
diską po kito, retai kada išklausydamas kūrinį iki galo. Viena diskų 
krūva priklausė Tašai, ir Konė žinojo, kad kai kurie jų kažkada pri- 
klausė jos tėvui. Pirmasis Madonos albumas, kažkoks Džeksonas 
Braunas. Ričis pasiklausė trijų dainų iš „Nino Rojo“. 

Ričis kartu sėdo prie vakarienės stalo. Jis nė nepaklausė, ar galė- 
tų likti, o Konė su Taša nė nepasivargino jo pakviesti. Jiems paval- 
gius, Taša žiemos sode ištraukė sudedamąją lovą ir užmetė ant jos 
antklodę. 

— Paskambink Treisei. 

Ričis gulėjo išsitiesęs šalia Konės ant poilsio kambario grindų ir 
žiūrėjo televizorių. Jis tingiai išsitraukė mobilųjį telefoną ir surinko 
savo mamos telefono numerį. 

— Mam, aš šiąnakt pasilieku pas Konę. Ar gerai? 

Jis įgrūdo telefoną atgal į kišenę ir nusišypsojo Konei. Jo šypsena 
buvo plati, didžiulė, jis atrodė toks susijaudinęs, toks laimingas, lyg, 
mažas berniukas. Jo akys buvo milžiniškos, tokios gyvos, spindin- 
čios ir giedros. Konė, gulėdama šalia jo, jautė suplėkusį jo kojinių 
dvoką. Ji irgi jam nusišypsojo, ir jis palietė jos pirštą. Jie baigė kartu 
žiūrėti „Įstatymą ir tvarką“. 


— Gal nori šeštadienį vietoj kino eiti į vakarėlį? 

— Kieno vakarėlis? 

— Džordano Atanasijaus. 

— Aš nepakviestas. 

Ričis sriaubė jogurtą su vaisiais, valgė netvarkingai ir greitai, 
jam aplink burną buvo pieno dėmės. 

— Aš tave kviečiu. 

— Jis nenorės, kad ateičiau. 

Jos draugo atsakyme nebuvo jokio verkšlenimo, jokio įsižeidi- 
mo. Ji stebėjosi, kaip Ričis ramiai supranta ir priima pasaulį. Tai 
buvo tiesa, Džordanas tikriausiai nenorėtų, kad Ričis dalyvautų va- 
karėlyje. Ji nebuvo tikra, ar ji nori, kad jis būtų vakarėlyje. Ji neno- 
rėjo sėdėti su juo visą vakarą, rūpintis juo. Ji tokia siaubinga draugė. 

— Aš tikrai noriu, kad tu ateitum. 

Ričis energingai nusivalė smakrą: 

— Gerai. 

Jis nesimaudė duše, neturėjo pasiėmęs dantų šepetėlio, taigi ne- 
išsivalė dantų. Ji pasiūlė jam savąjį ir apsidžiaugė, kai jis atsisakė. 
Ji žinojo, kad dieną kuris nors iš vaikinų ims erzinti jį dėl jo blogo 
kvapo. Jie buvo baigiamojoje mokyklos klasėje, beveik suaugę, bet 
vis dar labiau nei koks kitas įžeidimas skaudino tas vaikiškas: „Tu 
dvoki, tu smirdi.“ 


Per anglų kalbos pamoką ji ir ponas Tompsonas smarkiai ginčijo- 
si dėl jos „Tyliojo amerikiečio“ interpretacijos. Ji nekentė knygoje 
aprašytos moters pasyvumo ir norėjo, kad ji prisiimtų atsakomybę 
už savo likimą. Ji neatsakė ponui Tompsonui, kai jis pertraukė ją ir 
paklausė, ar ji norinti atleisti europiečius ir šiaurės amerikiečius nuo 
atsakomybės už Vietnamo kolonijinę eksploataciją. Ji buvo įtūžusi 
dėl jo kaltinimo. Tai visiškai ne tai, ką ji turėjo omenyje. Ji norėjo, 
kad moteris būtų aktyvesnė ir veiksmais, ir žodžiais. Jai nepatiko, 
kad knygos herojė paniro į narkotikus. 

Per pietų pertrauką ji, Džena ir Tina žiūrėjo, kaip vaikinai žai- 
džia futbolą — sokerį, kaip čia jį vadina, priminė ji sau — ovalioje 
mokyklos užpakalinio kiemo aikštelėje prie upelio. Vienas iš vai- 
kinų smarkiai spyrė kamuolį link jų, ir joms visoms teko pašokti. 
Nikas Sersikas skubiai atbėgo ir atsiprašė. Tu to nepadarei, pagal- 
vojo Konė, kodėl tu atsiprašinėji? Jis buvo išpiltas prakaito, sunkiai 

gaudė kvapą. Ji prisimerkusi pažiūrėjo į jį, jis buvo šešėlis saulės 
fone. Tada suprato, kad jis nori ją pabučiuoti. Nuo tos minties pa- 
juto lengvą šleikštulį. Jis tebuvo tik didelis, nerangus berniūkštis, 
jis nežinotų, kaip reikia bučiuotis. Vyrai žino, kaip reikia bučiuotis. 
Hektoras žino, kaip reikia bučiuotis. Ji pašėlusiai paspyrė kamuolį, 
ir jis nuskrido aukštai virš Niko galvos, tada nusileido per patį ovalo 
vidurį, didžiausiam vaikinų nusistebėjimui. 


— Nikas sakė, kad šią popietę tu spyrei kamuolį kaip Bekhe- 
mas, — Ričis klūpojo ant grindų, iš lėto statydamas geležinkelio 
trasą Hugui, kuris spoksojo į jį sutelkęs dėmesį, vis desperatiškai 
sušukdamas: „Ne, ne čia, nedėk to čia, padėk jį ten!“ 

Konė neatsakė. Jai nusibodo žaisti, bet Ričis, rodės, turėjo ne- 
išsenkamą kantrybę, kai kalba ėjo apie Hugą. Kambarys dvokė 
cigaretėmis ir marichuana. Rouzė naudojo smilkalus smarvei už- 
maskuoti, bet saldus sandalmedžio kvapas buvo per silpnas įveik- 
ti pelėsiais atsiduodantį dvoką. Kol berniukai žaidė, Konė prirašė 
įvairiems draugams visokiausių žinučių — kas tik šovė galvon. Kas 
yr su berniukais + traukiniais? Per minutę pasigirdo atsakymo pyp- 
telėjimas: Traukiniai simbolizuoja varpą, Tina. 

Ričis staiga pašoko ant kojų, staigus judesys, išgąsdinęs tiek ją, 
tiek Hugą. 

— Man reikia į tualetą, - pranešė jis, jo žvilgsnis beveik maldau- 
jantis, lyg būtų prašęs jos leidimo. 

Hugas irgi negrabiai atsistojo. 

— Aš noriu eiti su tavim. 


* Deividas Bekhemas (David Beckham) - garsus britų futbolininkas. Kalbama apie 
filmą „Spirk kaip Bekhemas“ („Bend ir Like Beckham“), jame pasakojama apie mer- 
gaitę, kuri norėjo tapti futbolininke. 

Konė su Ričiu sutrikę susižvalgė. Ir Hugas žiūrėjo į ją, lyg būtų 
jautęs, kad visi sprendimai priklauso nuo jos. Velniai griebtų, ji 
nežinojo, ką sakyti. Ar tai berniukų silpnybė? Ar maži berniukai 
apimti penių ir myžimo manijos? Jai tai atrodė keista, bet gal dėl to, 
kad ji mergina ir neturėjo bendravimo su broliais patirties. Velniai 
rautų. Ji nežinojo, ką daryti. Ji veriamai pažvelgė į Ričį pakeldama 
antakius. Idiote, be garso sukrutino lūpas jinai, daryk kažką. 

— Drauguži, aš tik einu nusisiusioti. Ilgai nebūsiu. 

— Aš noriu pažiūrėti, — vaikas buvo nepalenkiamas. Jo pasku- 
tinis žodis išvirto į klyksmą. Ji tikrai netroško, kad Hugas imtų 
verkti. Dar mažų mažiausiai valanda, kol Garis ir Rouzė grįš namo. 
Mažų mažiausiai. Jei Hugas įnirštų, ašaros, susierzinimo priepuolis 
ir bliovimas galėtų trukti valandų valandas. 

— Tau negalima. Kai kurie dalykai turi būti konfidencialūs. 

Hugas piktai į ją šnairavo, jo įžūlus žvilgsnis metė jai iššūkį. Ri- 
čis žengė prie durų, ir berniukas metėsi ant vyresniojo vaikino kojų. 

— Aš noriu su tavim, aš noriu su tavim! 

Buvo aišku, kad jis bet kurią akimirką gali pradėti spiegri. Ričis 
stovėjo nejudėdamas, jo ranka ant durų rankenos. Konė ėmė juok- 
tis, Ričis atrodė toks išsigandęs. Mažasis šūdžius laikė apvyniojęs 
juos aplink pirštą. 

— Na, gerai jau. Eik, jei nori. 

"Trumpą akimirką jai atrodė, kad Ričis irgi ims verkti, bet jis tik 
patraukė pečiais ir nusivedė Hugą drauge. Ji nepritariamai pakratė 
galvą ir nuėjo prie knygų lentynos. Skirtingai nuo knygų lentynos 
jos namuose, ši buvo kimšte prikimšta knygų, krūva net buvo iškri- 
tusi ant kilimo. Ji palietė tamsų lakuotą paviršių ir pasižiūrėjo į ploną 
dulkių sluoksnį ant savo piršto. Knygų lentyna buvo aukšta, beveik 
siekianti lubas, su giliomis nišomis; kad pasiektum knygas viršuje, 
turėtum atsinešti iš virtuvės kėdę. Ją suintrigavo knygų parinkimas. 
Ten buvo meno knygos, rašytojų ir menininkų biografijos, dėmėtos 

knygos užlankstytais kampais apie filosofiją ir Rytų religijas. Viena 
lentyna buvo vien tik filmų DVD, kita — senų videohlmų, daugiau- 
sia europinių ir azijietiškų. Garis provokuojančiai buvo suguldęs ke- 
turis pornografinius videofilmus taip, kad matytųsi nugarėlės, pa- 
kišęs juos po stora vokiečių dramaturgo Bertoldo Brechto biografija. 
Ji norėjo skaityti Bertoldą Brechtą. Jos tėvas labai mėgo Brechtą ir 
kartą buvo nusivedęs ją pasižiūrėti keistos pjesės „Motušė Kuraž“. 
Daug geriau nei pačią pjesę ji prisiminė jaudulį matant gyvus ak- 
torius scenoje. Konė ištraukė knygą. Ji įsivaizdavo dramaturgą seną 
ir barzdotą, bet ant viršelio jis buvo jaunas ir švariai nusiskutęs, ne 
per daug gražus, akys veriančios ir įžvalgios. Ji klausė savęs, ar kada 
nors jai teks susipažinti su kokiais nors dramaturgais, kokiais nors 
menininkais. Garis buvo dailininkas. Ji pažinojo jį. Bet ar ji kada 
nors susipažins su kuo nors garsiu? Ant žemiausios lentynos buvo du 
fotoalbumai, gulintys po Irvino Velšo „Traukinių žymėjimu“. Ji pa- 
dėjo biografiją į tą pačią vietą ir ištraukė vieną iš albumų. Atsisėdo 
ant sofos — ji irgi dvokė suplėkusiu tabaku - ir atvertė albumą. 

Tai buvo Gario darytos fotografijos, jos buvo nepaprastai geros. 
Slapčiomis ji pamanė, kad jis daug geresnis fotografas nei dailinin- 
kas. Keli pirmieji puslapiai buvo gėlės, fotografuotos stambiu planu. 
Spalvos buvo nuostabios, ryškios, objektai aiškiai matomi. Ji matė 
žiedų ir lapų gysleles. Ji pervertė puslapius. Rouzė, jos skruostai pil- 
nesni, juodi šešėliai po akimis, maitina krūtimi naujagimį Hugą. Ji 
vėl pervertė puslapius, ten buvo dar jaunesnės Rouzės nuotraukos, 
jos plaukai dažyti peroksidu, vilkinti saulėgrąžų spalvos bikiniu, oda 
nudegusi, sodrios vario spalvos. Kitoje fotografijoje ji atpažino jauną 
Aišą. Oho! Ji atrodė kaip vaikas. Ji tikriausiai visada buvo liekna. 
Buvo dešimtys nuotraukų, fotografuotų pliaže. Dangus ir vanduo 
buvo sodraus viliojančio žydrumo, šviesa buvo akinantis karštos 
Australijos vasaros spindėjimas. Ji pervertė dar vieną puslapį ir aik- 
telėjo. Sulaikė kvėpavimą. Jautė, lyg jos širdis tuoj subyrės į šipulius. 

Ji atpažino jį akimirksniu. Jo bruožai buvo tie patys, tik nuotrau- 
koje jis buvo daug jaunesnis. Smakras su duobute, žiaurus akių išdi- 
dumas, švelnus lūpų mėsingumas. Ją apstulbino jo veido glornumas, 
beplaukė įdegusi krūtinė ir putlūs tamsiai raudoni speneliai. Hekto- 
ras nežiūrėjo į fotoaparatą; jo antakiai buvo suraukti, lyg būtų buvę 
kažkas neatidėliotino, ką jis turėjo rasti jūroje. Ji buvo tikra, kad jis 
žiūri į vandenį, ji buvo tuo tikra. Jis atrodė kaip paminklas, heroiš- 
kas vyras iš akmens, bet daug patrauklesnis nei bet kuris kitas jos 
matytas paminklas. Kita fotografija tame pat puslapyje, matyt, buvo 
daryta tą pačią dieną. Jis mūvėjo ilgais nutrintais šortais, jo trumpai 


kirpti juodi žvilgantys plaukai drėgni, po jais galėjai matyti galvos 


trastavo su tamsia jos oda, kad šioji atrodė juoda. Aiša plačiai šypso- 
josi prieš fotoaparatą, ir Konei staiga toptelėjo bjauri mintis. Jos dan- 
tys per dideli. Jos šypsulys atrodė dantingas, ji atrodė kvailai. Konė 
Norėčiau, kad tu būtum numirus. Ji be garso ištarė tuos žodžius 
prieš juos įsisąmonindama. Gėda pervėrė jos kūną. Ji nekentė savęs. 
Ji buvo blogiausia kalė pasaulyje. Ji nekentė savęs, velniai griebtų. 
— Ką žiūri? 
Ji užtrenkė albumą. 
— Ilgai myžai. 
Tai nuskambėjo kaip kaltinimas. Ji neturėjo to omenyje. 
— Jis kakojo, - Hugas džiugiai juokėsi. 
— Ir tu žiūrėjai? — ji buvo pritrenkta. 
— Aha, — vaikas vėl tyliai sukikeno iš pasitenkinimo. — Kaip 
smirdėjo! 
Ričis žaismingai pasviro link jo. 
— Štai kodėl tai, ką žmonės daro tualetuose, turėtų būti privatu. 
Hugas sukvykė patenkintas ir išsisuko nuo Ričio nagų. Berniu- 
kas atsiklaupė ant grindų ir ėmė žaisti traukinukais. Ričis nudribo 

ant sofos šalia Konės ir pagriebė foroalbumą. Jis ėmė vartyti pusla- 
pius. Ji stebeilijo į klouno paveikslą ant sienos virš radiatoriaus. Tai 
buvo vienas iš Gario paveikslų, laukinė karikatūra, atlikta storais, 
ryškiais aliejinių dažų potėpiais. Ji pagalvojo, kad jos devintos klasės 
dailės mokytojas pavadintų tai ekspresionizmu. Geidulinga burna 
juokėsi iš jos. Paveikslas kėlė jai pasibjaurėjimą, bet ji nenustojo į jį 
spoksojusi. Ji puikiai suprato, kad šalia sėdi jos draugas ir varto al- 
bumą. Ričis nustojo sklaidęs puslapius. Jis žiūrėjo į Hektoro fotogra- 
6jją, ji buvo tuo tikra. Kaip pasisekė Aišai, kad ji jau tada pažinojo jį, 
turėjo jį. Klouno nosis buvo svogūno formos, stori potėpiai skaisčiai 
raudonais aliejiniais dažais atrodė kaip kraujas. Tai buvo per daug 
kvailas paveikslas, kad kabintum jį ant sienos. Kvailas ir bjaurus. 
Kvailas kvailas kvailas. Ričis pervertė puslapį. Jos rankos drebėjo. 


Vos tik Gariui ir Rouzei įžengus pro duris, ji suprato, kad jie ba- 
rėsi. Ji su Ričiu buvo bandę paguldyti Hugą į lovą, bet tas atsisakė 
ir gulėjo ant poilsio kambario grindų apsivilkęs pižama ir žiūrėjo 
„Pinokio nuotykius . Jis puolė prie mamos. Rouzė atleido liemenėlio 
sagtį ir ėmė maitinti vaiką krūtimi. Garis sunkiai atsiduso. Jis nuėjo 
į virtuvę ir šūktelėjo iš ten. 
— Ar norit alaus? 
Ričis pažvelgė į ją iš kito kambario galo. Kaip nori, be žodžių 
sukrutino lūpas ji. 
— Žinoma. 
Garis sugrįžo su trimis alaus. Alaus skonis jai vis dar buvo ne- 
malonus, bet ji buvo pasiryžusi išgerti jį. 
— Kaip sekėsi pamokoje? 
Garis neatsakė į Ričio klausimą. Jo akys buvo sukoncentruotos 
ties žmona ir vaiku. Rouzės šypsena buvo ištysusi per visą veidą. Ji 
apsimestinai šypsojosi. Konei labiau patiktų, jei ji nebūtų to dariusi. 

— Pamoka buvo sumauta. 

— Gari, ji buvo nebloga. Mes daug išmokome. 

— O, mes viską išmokom, velniai griebtų. 

— Konei ir Ričiui nebūtina žinoti apie mūsų kivirčus. 

— Jiems nebūtina žinoti. Bet aš noriu jiems apie juos papasakoti. 

Konė pašėlusiai siurbė savo alų. Ričis lėtai gurkšnojo savąjį; o, 
kad ji galėtų jį paskubinti. Jei jie barsis, ji nenori čia būti. 

Kai Garis vėl prabilo, jo tonas buvo ramus, prideramas. Konę 
tai beveik išgąsdino. 

— Mes ginčijomės, nes, mano nuomone, Rouzė turėtų nustoti 
maitinti Hugą krūtimi. Jam beveik ketveri. Manau, ji tą darė pa- 
kankamai ilgai. 

— O ta moteris sakė, kad tai nieko blogo, ar ne? —- Rouzės bal- 
sas ėmė kilti. — Nėra tinkamiausio amžiaus nustoti maitinti vaiką 
krūtimi. 

— Žinoma, ji negalėjo pasakyti nieko kita. Pamoka buvo skir- 
ta miesčionių moterų užgaidoms įteisinti, — Garis atsisuko į paau- 
glius. - Ką jūs, jaunuoliai, manote? 

Ji ir Ričis patraukė pečiais. 

— Jūs neturit nuomonės? 

Rouzė atsiduso. 

— Palik juos ramybėje. Jie nenori kištis. Aš neketinu pradėti 
iš naujo aiškintis. Maitinti vaiką krūtimi yra normalu. Tai tik ta 
mūsų sušikta vakarietiška kultūra verčia mus laikytis visų tų drau- 
dimų ir taisyklių. Hugas nebevalgys iš mano krūties, kai bus tam 
pasiruošęs. Tai visiškai normalu. 

— Tai visiškai normalu, - Garis buvo žiaurus, besityčiojantis. 

— Atstok! 

— O, kad aš galėčiau, velniai rautų. 

Konė pastatė savo alų, nevisiškai išgertą, ant kavos stalelio ir 
atsistojo. 

— Atleiskit, turiu eiti. Man dar reikia pabaigti namų darbus. 

— Žinoma, mieloji, — Rouzė lėtai atsistojo, iš visų jėgų stengda- 
masi išlaikyti glėbyje vis dar tebežindantį berniuką. Ji vėl įtemptai 
šypsojosi. Konė nerimavo, kad Rouzė tuoj suklups ir nugrius. Ričis 
pažvelgė į pusiau nugertą butelį savo rankose. 

— Pasiimk jį, drauguži, — ragino jį Garis. — Išgerk pakeliui į na- 
mus, — jis ėmė ieškoti kišenėse raktų. 

— Nesivargink vežti mūsų namo, Gari. Mes pareisim pėsčiomis. 

— Lauke baisiausiai šalta. 

— Nieko baisaus, man patinka vaikščioti per šaltį, — Ričis irgi 
pritariamai linksėjo galva. Jo šypsena buvo tokia pat perdėta, kaip 
ir Rouzės. Bet jis neapsimetinėjo. Jis, atrodė, nesuvokė įtampos, ne- 
sijautė nepatogiai dėl barnio. Kaip jam tai pavykdavo? Konė žinojo, 
kad jis klausėsi, kas buvo kalbama. Bet jis, atrodė, nesisielojo dėl 
kitų žmonių problemų. Kaip, po velnių, jam tai pavykdavo? Jai no- 
rėjosi, kad ir ji taip galėtų. Ji dabar jautėsi kalta ir kiek niekinga — 
tikra kvailystė, juk barnis neturėjo su ja nieko bendro. 

— Kaip norit, — Garis perbraukė lūpomis jai per skruostą ir 
nusvirduliavo į virtuvę pasiimti dar vieno alaus. Šiaip ar taip, jis 
tikriausiai buvo per daug užsipylęs akis, kad galėtų juos parvežti. — 
Ačiū! - šūktelėjo jis. 

Rouzė palydėjo juos iki durų. Ji pagriebė Konės ranką ir įdėjo 
jai į delną du riebaluotus banknotus. Tai buvo trisdešimt dolerių. 

— Nereikia. 

— Parylėk. Žinoma, reikia. Kaip jis elgėsi? 

— Gerai. Jis buvo labai geras. 

Ričis linktelėjo galvą sutikdamas. 

— Ar galiu paprašyti dar vieno dalyko? 

— Žinoma. 

— Ar galėtumėt pasaugoti jį vieną valandėlę šeštadienį. Gariui 


reikia dirbti. 

— Aš dirbu klinikoje iki ketvirtos. Rytas laisvas arba popietė. Ar 
tai tinkamas laikas? 

— Gerai. Aš užvešiu Hugą į kliniką ketvirtą, jei tau tinka. Aš 
kaip tik laisva iki pusės penkių. Tiesą sakant, idealu, ačiū. Tik porai 
valandų. 

Hugas paleido Rouzės spenelį iš burnos ir atkišo žandą bučiniui. 
Rouzė impulsyviai suspaudė Konę į glėbį. 

— Aš nejuokauju, ačiū. Jaučiuosi tokia kalta. 

Konė pabučiavo vaiką. Ji dievino jo kvapą, sodrų, sultingą jo 
motinos pieno nektarą. 

— Dėl ko tu kalta? 

— Tai tik joga. Vienintelis malonumas, kurį sau leidžiu. 

— Rouze, tai ne problema, — Konė pakuteno berniuko plaukus. — 
Iki šeštadienio, Hugai. 

— Ar Ričis galės ateiti? 

Konė pasižiūrėjo į draugą. Jis linktelėjo. 
Ričis gnybletėjo Hugui į ausį. 

— Iki pasimatymo šeštadienį, drauguži. 

Žengdami per parką, jie pasidalijo likusį alų. 

— Čia tai bent, ar ne? 

— Kas? 


Ji pažvelgė į draugą nustebusi. Tada ėmė juoktis. 


Kol ji pabaigė namų darbus, jau buvo beveik vidurnaktis. Tera buvo 
lovoje, namuose tvyrojo ramybė. Ji sudrebėjo. Uždarė vonios duris 
ir ėmė leisti į vonią vandenį. Nusirengė ir pasižiūrėjo į save vei- 
drodyje. Kojos per storos. Norėjo turėti tokį kūną kaip Aišos. Ji 
patapšnojo sau per pilvą ir nusišypsojo. Gaktos plaukai per stori, per 
tankūs. Ji nusiskus. Pasidarys brazilišką depiliaciją pirmai progai 
pasitaikius. Ji atrodo baisiai. Užsuko kranus ir lėtai įkišo pėdas į 

vandenį. Jis buvo plikinančiai karštas. Mergina sudrebėjo mėgauda- 
masi kankinančiu kontrastu, kojoms degant, o kūnui virpant nuo 
šalčio. Ji lėtai įlindo į vandenį. 

Girdėjo lygų metalinį ventiliatoriaus sukimąsi. Išsitiesė visu 
kūnu ir žiūrėjo, kaip krūtinė supasi ant vandens. Užsimerkė. Ji 
buvo pliaže. Hektoras, jaunasis Hektoras, buvo jūroje. Jis bėgo link 
jos. Jis atsigulė šalia ir jinai nušluostė jį rankšluosčiu. Jis pabučiavo 
ją. Jai patiko, kaip jis ją bučiuodavo. Stipriai, jo šeriams besitrinant 
į odą, bet jai niekada neskaudėdavo. Jo bučiniai būdavo ilgi ir už- 
tikrinti, ne tokie, kaip berniukų bučiniai. Ji įsivaizdavo, kaip jis 
ją apkabina, kaip glamonėja jos krūtinę, bučiuoja jos kaklą, liečia 
jos gaktą. Būtent taip jis padėjo jai pasiekti orgazmą automobilyje, 
liesdamas ją pirštais, sakydamas, kokia ji graži. Ji atsimerkė. Pusiau 
pakilo iš vandens ir pasilenkė paimti šampūno buteliuką. Jis buvo 
cilindro formos, drūtas. Ji apglėbė jį delnu. Kai jis būdavo susijau- 
dinęs, tapdavo štai toks drūtas. Ji atsigulė į vonią ir užkėlė pėdas 
ant vonios krašto. Užsimerkė. Ji vėl buvo pliaže. Hektoras mylėjosi 
su ja smėlyje. Smėlis buvo karštas, daug karštesnis nei vanduo. Ji iš 
lėto stumtelėjo buteliuką sau į vaginą. Jis nelindo ir skausmas buvo 
veriantis. Ji sugriežė dantimis ir pabandė dar kartą, bet jautė, lyg 
buteliukas plėštų jos kūną į gabalus. Akys prisipildė ašarų. Ar būtų 
lygiai taip pat skaudėję, jei jis būtų įkišęs į ją savo varpą? Ji pabandė 
per jėgą įkišti buteliuką gilyn, bet skausmas buvo nepakeliamas. Jis 
degino, jis iš tiesų degino. Ji atsimerkė ir tankiai mirksėdama nuvijo 
ašaras. Atsuko karšto vandens kraną ir nuplovė buteliuką. Jis nelei- 
do sau jos išdulkinti. Kartą ji pabandė pačiulpti jam mašinoje, bet 
jis jai neleido. Ji nekentė jo už tai, ji nekentė jo. 


Šeštadienį klinikos priimamasis buvo pilnas. Treisė kalbėjo tele- 
fonu, jai įėjus, kreivai šyptelėjo. Konė išgirdo skambant telefoną 

ir nubėgo į biurą atsiliepti kita linija. Permetė akimis informaciją 
kompiuteryje. Laisvo konsultacijų laiko nebebuvo, jie bus užsiėmę 
iki darbo dienos pabaigos. 

Moteris kitame laido gale primygtinai reikalavo ją priimti. 

— Mano šuo jau savaitė kaip neėda. 

Tai kodėl, po galais, tu neatvedei jo anksčiau? Ji peržiūrėjo priė- 
mimo grafiką. Per artimiausią pusvalandį jie turėjo dvi vakcinacijas, 
jos neatrodė sudėtingos. 

— Atleiskit, aš tik paprašysiu jūsų luktelėti ir pasitarsiu su vete- 
rinare, — paskubomis nusivilko megztinį, išėmė iš spintelės klini- 
kos liemenę ir greitosiomis ją užsimetė. Ji pasibeldė į konsultacinio 
kambario duris ir įėjo. Aiša buvo bebaigianti su kliente, sena mote- 
rimi, kuri maloniai jai nusišypsojo. Konė priėjo prie apžiūros stalo, 
pakuteno baltos ir juodos spalvos katę ir laukė, kol galės įsiterpti. 

— Kas yra? 

Konė jau buvo pripratusi prie Aišos šiurkštumo, kai jos dirbda- 
vo. Pirmuosius keletą mėnesių ji galvodavo, kad nuolat viską daro 
ne taip. 

— Skambina moteris. Jos šuo savaitę neėda. 

— Ir ji nutarė, kad šeštadienio popietė yra geriausias laikas man 
jį apžiūrėti? 

Jos apsikeitė suprantančia, susierzinusia šypsena. 

— Ar ji nuolatinė klientė? 

Konė patraukė pečiais. 

— Per paskutiniuosius penkerius metus ji lankėsi dukart. 

Aiša atsiduso. 

— Pasakyk, kad atvestų jį. 

Telefonas vėl suskambėjo, ir ji leido Treisei atsiliepti priimama- 
jame. Konė atsiliepė savąja linija. 

— Ar galite ateiti tuojau pat? 

— Aš turiu susitikimą per pietus. 

Ji dar nepraleido darbe nė penkių minučių, bet jai jau norėjosi 
šaukti. 

— Labai atsiprašau, bet šeštadieniais mes turime labai daug užra- 
šymų. Jums su Beždžioniuku reikėtų ateiti dabar. 

Stojo ilga pauzė. Treisė įkišo galvą pro biuro duris, rankinukas 
kadaravo jai ant peties. Konė pamojavo jai atsisveikindama. Treis 
nusiuntė jai oro bučinį ir išskubėjo pro užpakalines duris. 

— Gerai jau, ateisiu dabar. 

Bjaurybė buvo užsiutusi. Eina ji velniop. 

Konė užrašė vizitą. Jai bebaigiant įvesti informaciją į kompiuterį, 
telefonas vėl suskambėjo. 


Nebuvo laiko pertraukai. Nors darbo tempas buvo beprotiškas, lau- 
kiamasis nuolat pilnas, telefonai vis skambėjo, Konei patiko budėji- 
mas. Aiša dirbo greitai, kruopščiai ir kariniu tempu. 

Beždžioniukas, tas šuo, kuris savaitę neėdė, buvo storas labra- 
doras liūdnomis akimis. Konės nuostabai, nes tos rūšies šunys pa- 
prastai būna romūs, Aiša paprašė atnešti antsnukį ir padėti palai- 
kyti šunį, kol jinai jį apžiūrės. Tai buvo didelis šuo, ir jos turėjo 
apžiūrėti jį ant grindų. Konei teko užgulti gyvulį visu kūnu, kad 
jis nustotų bandęs atsistoti ant kojų. Šeimininkė visiškai nemokėjo 
jo valdyti. 

Aiša apčiupinėjo jo pilvą. 

— Kuo jūs jį maitinate? 

— Ai, įprastu maistu. 

Konė susilaikė nesukikenusi. Nebuvo nieko, kas būtų įsiutinę 
Aišą labiau, nei tokia kvaila, neapgalvota reakcija. 

— Ir koks maistas yra įprastas? 

— „Pal“. Sausas maistas. Maisto liekanos. 

— Kaulai? 

— Beždžioniukas dievina kaulus. 

Beždžioniukas? Na ir kvailas vardas labradorui. 

Aiša atsiduso ir atsistojo ant kojų. Konė nuėmė nuo šuns ants- 
nukį. Jis suurzgė ir nudribo prie šeimininkės kojų. Jis buvo didžiulis, 
smarkiai nupenėtas. Tas svoris turėjo daryti baisią žalą jo kojoms. 

— Ar galiu eiti? Kelios telefono linijos laukia. 

Aiša neatsakė. Ji žiūrėjo į šunį, sverdama galimybes. Ji atsisuko 
į Konę ir linktelėjo. 

Aiša nusekė paskui ją į biurą. 

— Ar mes labai užimti? 

— Laisvų vietų nėra. Kodėl klausiat? 

— Kažkas ten įstrigę, aš užčiuopiau. Galėtume padaryti rentgeną, 
bet aš įsitikinusi, kad tai kaulas. Norėčiau padaryti klizmą. 

Konė neatsakė. Klizma reiškė, kad jos turėtų praleisti čia ilgas 
valandas. Jos niekaip negalėtų tuo užsiimti nepabaigusios visų kon- 
sultacijų. 

— Ar norėtumėte, kad paruoščiau viską klizmai? 

Senoji moteris pažvelgė į Konę. Šypsojosi. 

— Eina ji velniop. Nėra laiko, ir šuo turėtų būti prižiūrimas per 
naktį. Išrašysiu jai siuntimą į traumatologinį. 

Aiša sugrįžo į konsultacinį kambarį, o Konė ėmė ruošti siun- 
timą. 


Treisė paliko biuro šaldytuve keletą gabalėlių šokoladinio torto, 
kurį buvo iškepusi praėjusį vakarą. Šalia jo buvo raštelis, parašytas 
didelėmis raidėmis, skubia Treisės rašysena. Ričis vakar vakare su- 
rijo daugiau nei pusę. Daugiau jis NEGAUS. Skanaus. Tarp konsul- 
tacijų Aiša ir Konė greitosiomis prisikimšo torto. Jis buvo saldus ir 
riebus, numalšino Konės alkį. Telefonai pagaliau nutilo, ir paskuti- 
nysis pacientas, senutė italė su švelniaplaukiu Maltos terjeru, laukė 

savo eilės. Konė ėmė skaičiuoti pinigus kasoje, ruoštis uždarymui. 
Paradinių durų skambutis ėmė pašėlusiai skambėti, ir jauna mote- 
riškė įpuolė į kliniką, laikydama kraujuotame rankšluostyje šunį. 
Gyvūnas, australų aviganis, sunkiai kvėpavo. Konė užtrenkė kasą ir 
nuskubėjo prie moters. 

— Kas atsitiko? 

— Jis bandė peršokti per tvorą. Aš nežinau, ką, po velnių, jis 
pasidarė, — nuo moters dvokė cigaretėmis ir šiek tiek atsidavė pra- 
kaitu. Jai iš akių tryško ašaros. Konė kilstelėjo rankšluostį. Žaizda 
išilgai šuns kairiosios užpakalinės kojos buvo gili. Ji galėjo matyti 
visą pjūvį iki pat kaulo. Nedrįso liesti žaizdos, nebūdama tikra, 
kaip šuo reaguos. Ji paprašė moters pasėdėti ir nuėjo į konsultacinį 
kambarį. 

— Turim skubų atvejį. 

— Kokį? — Aiša ką tik pabaigė vakcinuoti didžiulį nelaimingą 
vėžlį. 

— Šuo gana stipriai susižeidė koją. 

— Kiek jis prarado kraujo? 

Konė jautėsi kvailai. Rankšluostis buvo visas permirkęs. Atrodo, 
kad daug. Ir tuo pačiu, pilna apmaudo, ji negalėjo negalvoti: iš kur, 
po velnių, aš žinau? Zi veterinarė. 

— Gana nemažai. 

Šeimininkas, į penktą dešimtmetį įkopęs barzdotas vyras, pač- 
mė iš Aišos savo besispyriojančią katę ir įstūmė ją atgal į narvą. 

— Mums viskas gerai, - atkakliai tvirtino jis. - Jūs rūpinkitės tuo 
skubiu atveju. 

Konė įvedė moterį su jos australų aviganiu į konsultacinį kam- 
barį, o tada užpildė dokumentus vyriškiui. Ji ėmė atsiprašinėti italės, 
kuri skubiai kilstelėjo ranką. 

— Tu tik nepergyvenk, meilute. Pasirūpink tuo šunimi. Tai da- 
bar svarbiausia, — ji pakėlė savo pūkuotą terjerą sau prie veido ir 

pabučiavo šuns snukiuką. - Mano mažoji Džeke O", mano mažoji 
Džeke O, kaip aš nenorėčiau, kad tau kas nors baisaus atsitiktų. 
Šuo laimingas lyžtelėjo susiraukšlėjusį seną veidą. 


— Jį reikia operuoti. 

Konė pritariamai linktelėjo. 

— Ar gali pasilikti ilgiau? 

— Aš ketinau prižiūrėti Hugą. 

— Kone, jei turi eiti, viskas gerai. Aš pasakysiu, kad jie eitų į trau- 
matologinį. 

Mergina pakratė galvą. 

— Ar norit, kad duočiau jam prieš operaciją vaistų, kaip visada? 

— Ačiū, — akimirką ji pamanė, kad Aiša ją tuoj pabučiuos. Bet 
ji tik nusišypsojo ir nuėjo vakcinuoti terjero, pamodama senajai 
moteriškei sekti paskui. Konė įjungė autoatsakiklį, kaip jie visada 
darydavo po darbo valandų. Ji pasvėrė australų aviganį, užrašė duo- 
menis ir uždarė jį į narvą. 

— Viskas jam bus gerai, - šuns šeimininkė sekė paskui ją, nenorė- 
dama palikti gyvulio vieno. Ji pasilenkė prie narvo, ir šuo lyžtelėjo 
jos pirštus. Konė dar kartą patikino: - Jam viskas bus gerai. 

Moteris atsistojo. 

— Ačiū. Aš duosiu jums visus savo kontaktinius telefonus. 

Konė skubiai užrašė juos ant popieriaus skiautės. 

Moteriškė paskutinį kartą atsisveikino su šunimi, ir Konė pa- 
lydėjo ją iki durų. Kai tik moteris išėjo, Konė užrakino duris, tada 
nubėgo paimti savo mobiliojo iš biuro ir buvo berenkanti Rouzės 
telefono numerį, bet sustojo. Ji paskambino Ričiui. 

— Kas naujo? 


* Šuo pavadintas sutrumpintu vardu, taip buvo vadinama Žaklina Kenedi-Onasis. 

— Turiu padėti Aišai operuoti. 

— Gerai. Kas atsitiko? 

— Riči, neturiu laiko. Ar gali prižiūrėti Hugą pats vienas? 

Stojo pauzė. Prašau, Riči, prašau. 

— Žinoma. Ne problema. Sutarta. 

— Ačiū. Aš pasakysiu Rouzei, kad užvežtų jį tau į namus. 

— Neee. Kulniuosiu pas juos pėsčiomis dabar pat. 

— Riči, tu pats nuostabiausias. 

Jis išleido garsą, primenantį kažką tarp burbuliavimo ir dejonės. 
Ji privertė jį susidrovėti. 

— Baik jau. 

Konė padėjo ragelį ir paskambino Rouzei. 


Jos patirtis asistuojant operacijoje buvo minimali. Kai ji pradėjo 
dirbti klinikoje, jai buvo ką tik sukakę penkiolika, ir pirmuosius 
šešis mėnesius jos pareigos buvo narvų valymas, plovimas, registra- 
tūra. Tačiau palengva Treisė ėmė skatinti ją prisiimti daugiau atsa- 
komybės tvarkantis su gyvūnais ir įgyti patirties asistuojant opera- 
cijoms. Konė pamatė, kad ji visai nelepi. Ji visiškai nebijojo girdyti 
gyvūnams tablečių ar net leisti poodinių injekcijų. Bet operacija jai 
dar buvo per daug. Tiek Aiša, tiek Brendanas pabrėžė, kaip svarbu 
kontroliuoti anestetikų leidimą, jai buvo įkalra į galvą, kokių skubių 
priemonių imtis tuo atveju, jei anestetikai sukeltų neigiamą reakciją 
operacijos metu. Šalta realybė buvo visiškai kitokia: sudėtinga kvė- 
pavimo palaikymo sistema ir kontrolinės aparatūros ciferblatai, vos 
ne paralyžiuojanti baimė, kurią ji jautė, kad gyvūnas pamėlynuos, 
panirs į komą. Bet ji žinojo, kad nerimavimas ar panikavimas Aišai 
nė kiek nepadės. Veterinarė buvo bebaigianti konsultuoti paskutinį 
pacientą, ir Konė išsitraukė iš savo darbinės pintinės popieriaus lapą, 
kurį buvo atspausdinusi jau prieš daugelį mėnesių. Treisės pade- 

dama ji surašė viską, ką reikėjo prisiminti apie operaciją. Ji išėmė 
reikalingą chirurginį komplektą, pirštines ir skalpelį Aišai, tada pa- 
ruošė injekcijas gyvūnui. 

Jai visada patiko gyvūnai, bet ji niekada jų neturėjo būdama 
vaikas — jos tėvai per dažnai kraustydavosi iš vietos į vietą. Bet jos 
tetai labai patiko katės, ir Konė taip pat ėmė gerbti tų gyvūnų aris- 
tokratišką būdą ir žavėtis kačių giminės nepriklausomumu ir ne- 
atgailaujančiu tingumu. Nė kalbos negalėjo būti, kad ji atsisakytų 
Barto ar Lisos. Tačiau kada nors ji išties norėtų turėti šunį. Didelį, 
draugišką, besiseilėjantį šunį, kurį ji galėtų pasiimti į ilgus pasi- 
vaikščiojimus ir kuris miegotų šalia jos naktimis. 

Aviganis buvo susirangęs narvo kamputyje ir unkščiojo. Jo akys 
buvo liūdnos, drėgnos. Nuo šuns sklido baimės kvapas, atrodė, jis 
tuoj apsidirbs ir apsišlapins. Konė pasižiūrėjo į lapelį, ant kurio 
buvo užrašiusi šeimininkės vardą ir informaciją. Šuns vardas buvo 
Klensis. Ji atsiklaupė, atidarė narvo duris ir švelniai pakasė šuniui 
paausius. Viskas gerai, Klensi, sušnibždėjo ji, ir šuo paslaugiai lyž- 
telėjo jai ranką. Ji prisitraukė jį arčiau, ištraukė dantimis švirkšto 
gaubtuką ir suvarė adatą į storą odą šuns nugarinėje kaklo pusėje. 
Jis nė nekrūptelėjo. Ji uždėjo gaubtuką ant adatos, užsikišo švirkštą 
už ausies ir išėmė dar vieną iš uniformos kišenės. Penicilinas buvo 
tirštas ir atrodė kaip grietinėlė. Ji vėl įdūrė adatą į odą, bet šįkart 
Klensis suunkštė ir pasitraukė gilyn į narvą, palikdamas tirštą skystį 
tekėti jo kailiu. 

— Po velnių! 

— Reikia būti atsargiam, kai leidi peniciliną. Jis gelia, — Aiša jau 
buvo čia ir nuėjo prie darbastalio paimti kitą švirkštą. — Ar jam teko 
kiek nors? 

— Nemanau. 

Aiša padavė švirkštą Konei. 

— Pabandyk dar kartą. Aš jį palaikysiu. 

Konė jautėsi kvailai ir pyko ant savęs. Kodėl ji tokia įsibauginu- 
si? Juk žino, kad Aiša ja pasitiki. Ji patraukė šuns odą ir, nykščiu ir 
smiliumi suformavusi tarsi palapinę, įstūmė adatą. Šuo suunkštė, 
bet Aiša laikė jį tvirtai. Konė suleido šuniui vaistus. Jis dar kartą su- 
unkštė, tada vėl pasitraukė gilyn į narvą ir susirietė į kamuolį. Aiša 
uždarė narvo duris ir nuėjo prie kompiuterio. 

— Kokia savininkės pavardė? 

Konė susigūžė. Ji nepažino nei moters, nei Klensio. Ji nepati- 
krino, ar jie jau yra jų klientai. Tai buvo pats pirmas dalykas, kurį 
turėjo padaryti. Kvaila, tai taip kvaila. Ji pasimetė ir supanikavo. 

— Jo vardas Klensis Rivera. Aš nepatikrinau kompiuteryje. Atsiprašau. 

Aiša nuėjo prie monitoriaus ir įvedė informaciją. 

— Viskas gerai, aš radau jo duomenis. 

Konė lėtai iškvėpė. 


Operacija vyko greitai ir sėkmingai. Konė susižavėjusi žiūrėjo, kaip 
Aiša atlieka savo darbą. Po dvidešimties minučių ji atjungė anesteti- 
ką ir jos laukė, kol šuo atsibus. 

— Rouzė sako, kad Hugas tave dievina. 

Konė nuraudo ir jos veidą nušvietė plati šypsena. 

— Ir aš jį dievinu. 

— Na, aš žinau, kad Rouzė vertina tavo pagalbą. Jai dabar sun- 
kus laikas. 

Konė pažvelgė į savo darbdavę. Visada būdavo sunku atspėti, ką 
Aiša galvoja. Išskyrus tuos atvejus, kai ji būdavo nepatenkinta: jos 
burna susičiaupdavo į ploną liniją. Tai buvo veido išraiška, kurios 
visi klinikoje bijojo, išraiška, iš kurios Brendanas ir Treisė šaipyda- 
vosi, dažniausiai su meile ir geraširdiškai, kai Aišos nebūdavo šalia. 
Konė suprato, kokia ji pati jauna, bet kartu buvo išdidi, jog ši mote- 
ris su ja atvirai kalbasi. Ji sugebėjo išlementi sakinį: 

— Taip, ji su Gariu dažnai barasi, ar ne? 

Aišos lūpos tuoj pat susičiaupė. Rūgusio pieno išraiška, kaip 
vadino Brendanas. Akimirką Konė buvo sunerimusi, kad Aiša ne- 
pritarė tam, ką ji pasakė, bet netrukus suprato, jog Aiša visiškai 
nemėgsta Gario. 

— Jie visada bardavosi. Tiksliau — jis visada bardavosi. Garis yra 
vienas iš tų rėksmingų, savimi nepasitikinčių vyrukų, kurie amži- 
nai ginčysis su pasauliu, nes pasaulis atsisako paimti jį ant rankų ir 
nušluostyti jam užpakalį. 

Konė švelniai plekšnojo šunį. Jis atsibudinėjo, imdamas kan- 
džioti kvėpavimo vamzdelį. 

Aiša greitai jį ištraukė. 

— Tas būsimasis bylos nagrinėjimas visiškai ją užvaldė. Ji negali 
galvoti apie nieką kita. Aš tik norėčiau, kad ji pagaliau sužinotų 
tikslią nagrinėjimo datą. 

— Tai, kas atsitiko, buvo baisu. Jam jokiu būdu nereikėjo suduoti 
Hugui. 

— Taip manai? — Aiša uždavė klausimą paprastai, be emocijų. Ir 
vėl Konė neturėjo nė menkiausio supratimo, ką ji galvoja. Ji nuėjo 
prie kriauklės ir ėmė šveisti instrumentus, o Aiša tuo metu patalpi- 
no aviganį į narvą. Ką ji mąstė? 

— Nemanau, kad suaugęs žmogus turi teisę naudoti fizinę prie- 
vartą prieš vaiką, štai ką aš galvoju, - Konė nustebo išgirdusi savo 
balse įniršio ir jaudulio kupiną aistrą. Tai buvo tai, ką ji manė, bū- 
tent tai, ką ji manė. Suaugusieji neturėtų skriausti vaikų, jie neturė- 
tų jų nė pirštu paliesti. 

Aiša priėjo prie kriauklės ir ėmė šluostyti išplautus instrumen- 
tus, dėdama juos ant medžiagos atraižos. Konė žvilgtelėjo per petį 
į vyresniąją moterį. 

— Argi jūs ne taip manote? — ją užplūdęs pasipiktinimas praėjo. 
Jai buvo gėda dėl pasigailėtino neryžtingumo, kurį girdėjo savo balse. 

— Aš manau, kad suduoti vaikui yra smerktinas poelgis. Visgi 
manau, kad Hugą tą dieną reikėjo sudrausminti, kad jis buvo visiš- 
kai nevaldomas. Hario būdas pavojingas, jis turėtų išmokti tramdy- 
tis. Bet jis atsiprašė, ir aš manau, kad Garis ir Rouzė tiesiog turėjo 
priimti atsiprašymą. Niekas nesielgė per daug gerai visoje šitoje si- 
tuacijoje, — Aiša tvarkingai pagal dydį dėliojo ant medžiagos chirur- 
ginius instrumentus. — Bet, galų gale, Hugas yra vaikas, o Haris yra 
suaugęs žmogus. Hariui reikėjo valdytis. Jis atsakingas. 

Konė norėjo užduoti tiek daug klausimų. Ji norėjo paklausti, ką 
galvoja Hektoras. Ar jie ginčijosi dėl to visą naktį po vakarėlio? Kas, 
jei tai būtų buvę Adamas ar Melisa? Konė pajuto šiltą, jaukų raudonį 
sklindant jos pečiais ir kaklu. Ji dievino šią moterį, kuri buvo tokia 
gera ir dosni jai, tokia seksuali ir protinga - o Dieve, kad tik ji galėtų 
būti tokia kaip Aiša. Ir ji yra padariusi jai tokių skaudinančių, gė- 
dingų dalykų. Konė bandė susilaikyti, bet staiga jos akys prisipildė 
ašarų ir ji ėmė gaudyti orą. Ji piktai nusibraukė ašaras nuo akių. 

— Kone, kas atsitiko? — Aiša uždėjo ranką Konei ant peties. Konė 
irgi ją apkabino, paskui nevikriai pabandė išsivaduoti iš vyresnio- 
sios moters glėbio. Ji jautėsi jauna ir kvaila. Įtarė, kad tiek ji, tiek 
Aiša buvo laimingos, išsilaisvinusios iš viena kitos glėbio. 

— Atleiskit. Aš idiotė. 

Aiša sulankstė medžiagą. Ryšulys atrodė griozdiškas, beformis: 

— Treisė visada taip gražiai paruošia tuos medicininius komplek- 
tus. Ir aš neturiu nė mažiausio supratimo, kaip jai tai pavyksta. 

Konė nusijuokė: 

— Aba, ji visada sako, kad jūs, veterinarai, esate visiškai beviltiški. 
Nesijaudinkit, aš žinau, kaip juos sudėti. 

Aiša pamerkė jai akį. 

— Mieloji, tu šiandien buvai nuostabi. Aš tau nuoširdžiai dėkin- 
ga, — ji švelniai nubraukė šviesių plaukų sruogą Konei nuo akių. — 
Nereikia jaustis nepatogiai dėl to, kad turi tvirtą nuomonę. Nėra 

ko gėdytis, kad kartais būni tokia pasipiktinusi ir įširdusi dėl to, ką 
gali padaryti suaugusieji. Tai vienas iš puikių jaunystės bruožų. Tai 
tampa problema tik tada, kuomet leidi tam pasipiktinimui peraugti 
į teisuoliškumą. 

Ar tai jos problema? Ar ji teisuolė? Ką tiksliai tai reiškia? Ji nebu- 
vo tikra dėl apibrėžimo, bet žodis skambėjo taip, lyg būtų jai tikęs. 
Tas jai nepatiko. Žodis skambėjo sunkiai, per sunkiai, kad galėtum 
panešti. 


— Bet nemanau, kad tau verta kiek nors dėl to rūpintis. 


Aiša išleido ją prie Rouzės namų. Buvo vos penkios valandos. Para- 
dinės namo durys buvo atidarytos, ir Konė perėjo per prieškambarį, 
virtuvę, per priestate esantį žiemos sodą, kuris visada, atrodė, atsi- 
davė drėgme - net ir per patį sausą vidurvasarį — ir įėjo į kiemelį. Ri- 
čis buvo išsitiesęs ant žolės ir, ją pamatęs, nusišypsojo, tada pamerkė 
akį. Hugas ropinėjo netvarkingame daržovių plotelyje, pusiau pasi- 
slėpęs tarp aukštų pupų ūglių. Jis nekreipė į ją dėmesio. 

— Ką jūs, vaikinai, darote? — ji atsisėdo ant žolės šalia Ričio. 
Jo juodas sportinis nertinis su užrašu „Eminem“ buvo glaudžiai 
aptempęs liemenį, ir ji prabėgomis pamatė jo baltą kaip kreida, 
plokščią pilvą. Pasišiaušusių, retų vario spalvos garbanotų plauke- 
lių kuokštas nedrąsiai kyšojo iš po jo kelnių. Ji buvo pavargusi ir 
norėjo piktai jam išrėžti: „Aš nenoriu žiūrėti į tavo gaktos plaukus, 
drauguži. Sumišusi, jausdama lengvą šleikštulį, ji nukreipė dėme- 
sį į berniuką. 

— Nagi, Hjūdžesai, ką ten veiki? 

- Jis ieško pinigų. 

— Ar ten užkastas lobis? 

Hugas net nesivargino atsakinėti į jos kvailą klausimą. Jis aiš- 
kiai parodė savo panieką, pliaukštelėdamas liežuviu. 

— Aš numečiau porą monetų į daržovių lysvę. Hugas jų ieško, — 
Ričis apsivertė ant pilvo ir pasižiūrėjo į ją, užsidengęs akis nuo švel- 
nios žiemos saulės. — Ar buvo labai baisu? 

— Ne. Ne taip blogai, - Konė užsimerkė, atsilošė ir mėgavosi 
paskutine mirštančios saulės šiluma ant veido ir rankų. Ji tebejau- 
tė klinikos kvapą ant savo kūno: aštrų cheminį valymo skysčių ai- 
trumą, suplėkusį kūnišką kačių ir šunų kvapą. Už kelių valandų ji 
turės būti pasirengusi vakarėliui. Jai norėjosi į dušą, ilgai mėgautis 
vandens srove. 

— Eisi į vakarėlį? 

Ričis linktelėjo nuobodžiaudamas. Jis vėl atsigulė ant nugaros. 
Pasigirdo sujaudintas klyksmas, ir Hugas pasirodė iš daržovių lys- 
vės, laikydamas rankoje auksinę dolerio vertės monetą. 

— Radau! - susijaudinęs sušuko jis. 

— Ačiū, bičiuli. Duokš ją man. 

Hugas nekreipė į Ričį dėmesio. Jis įsikišo monetą į kišenę ir 
nubėgo prie savo geltonai žalio futbolo kamuolio. 

— Paspardykim, — pareiškė jis. 

Paaugliai persimetė greitu žvilgsniu. 

— Paspardykim, — primygtinai reikalavo Hugas, šįkart garsiau. 

Ričis nusižiovavo ir pakratė galvą. 

— Aš pavargęs, Hjūdžesai, gali žaisti su Kone. 

Ji vos jo neprimušė. Tai ji dirbo visą dieną. Bet ji jau stojosi. 

Hugas patempė lūpą. 

— Ne. Ji mergaitė. Aš noriu žaisti su tavim. 

Konė išsišiepusi nugriuvo atgal ant žolės ir iškišo Ričiui liežuvį: 

— Tu girdėjai, ką jis sako, tu berniukas. Tu turi su juo žaisti. 


Ji gulėjo užlieta besileidžiančios saulės, užmerktomis akimis, klau- 
sydamasi kamuolio, spardomo pirmyn atgal tarp vaiko ir paauglio, 

bumpsėjimo. Ji pamilo Melburną savo pirmąjį vėlyvą rudenį mies- 
te, kai nuožmus šaltis buvo atbaidytas ryžtingomis šalčiui atsparios 
australietiškos saulės pastangomis. Anglijos saulė buvo silpna. Ne- 
reikėjo nė atsimerkti, ji tiesiog žinojo, kad Hugas ir Ričis yra ten, 
kad jie saugūs sodelyje. Atrodė, lyg jie būtų vedę, pagalvojo ji, lyg 
Hugas būtų jų vaikas, šis kiemelis būtų jų, ir jie būtų šeima. Gal 
taip ir atrodys jų ateitis? Žinoma, Ričis negalėtų būti jos vyru. Ji 
negalėjo įsivaizduoti turinti vyrą. Nebent tai būtų Hektoras. Ji iš- 
girdo Hugo juoką ir tuomet pajuto aštrų skausmą šone, į ją įsirėžus 
kamuoliui. Šoną gėlė. 
— Šunsnukiai. 

Berniukai plyšo juokais, isteriškai juokdamiesi iš jos pasipikti- 
nimo. Ji pribėgo prie Hugo, pagriebė jį, visą vien besiraitančios ran- 
kos ir kojos, ir nunešė prie kūdros. Didžiulė auksinė žuvelė tingiai 
plaukiojo vandens paviršiuj. Pamačiusi jų šešėlius, ji pliaukštelėjusi 
staigiu judesiu nunėrė į drumzliną gelmę ir išnyko iš akių. 

— Dabar aš tave įmesiu. 

— Ne! - spiegė berniukas, įnirtingai daužydamas kojomis. 

— Sakyk - atsiprašau! 

— Ne! 

— Sakyk! 

— Ne! 

— Tada skrendi į vandenį. 

Ji stipriai jį suspaudė ir pabučiavo, o jis apsivijo jos kaklą ran- 
komis. Hugas priglaudė lūpas jai prie ausies ir sušnibždėjo: „Atsi- 
prašau.“ Jo oda buvo šilta ir prakaituota, motinos pieno saldumas, 
sumišęs su vos užuodžiamu žemės kvapu. Ji patrynė veidą jam į 
plaukus. 

— Panašu, kad kažkas puikiai praleido popietę. 

Hugas atleido rankas, ji nuleido jį ant žemės ir jis nuskubėjo 
pas mamą, kuri pagriebė jį į glėbį. Rouzė atsisėdo ant vienos iš senų 

virtuvės kėdžių, kurios buvo išmėtytos po visą kiemą, jų kažkada 
ryškiai raudona dirbtinė oda dabar buvo išblukusi, šviesiai rožinė. 
Hugas nėrė prie jos krūtinės, ir Rouzė davė jam krūtį. 

Ričis tebežaidė su futbolo kamuoliu, spardydamas jį nuo pėdos 
ant galvos, nuo galvos ant kelio, ir atgal ant pėdos. Hugas paleido 
motinos spenelį ir žiūrėjo, kaip žaidžia vyresnysis berniukas. 

— Išmokyk mane! — sušuko jis Ričiui, kuris pamojo jam, kad 
ateitų. Berniukas ištrūko iš mamos glėbio ir nubėgo prie vyresniojo 
berniuko. 

— Panašu, kad likau atstumta, - Rouzė užsisegė liemenėlę. — Gal 
ir gerai. Mieloji, ar nori arbatos? 

— Nesirūpinkit, aš išvirsiu, — ji šūktelėjo Ričiui: — Nori gerti? 

Ričis papurtė galvą. Jis bandė išmokyti Hugą spirti tiesiai. Ma- 
žylis susierzinęs negalėjo sukoordinuoti judesių. Ričis kantriai leido 
jam patirti nesėkmę ir vėl bandyti. Patirti nesėkmę ir vėl bandyti. 
Konės draugas mokėjo elgtis su vaikais. Jie abu mokėjo. 


Virtuvėje žaliuzė buvo nuleista, kambarys tamsus ir vėsus. Nuo ryto 
likę indai tebebuvo sukrauti į kriauklę. Konė įjungė virtuvėje šviesą ir 
užkaitė virdulį. Ji girdėjo, kaip žaidžia berniukai, kaip juokiasi Rou- 
zė, drąsindama sūnų. Konė įslinko į poilsio kambarį ir priėjo prie 
knygų lentynos. Ji kaltai apsižvalgė, stengdamasi nekreipti dėmesio į 
bjaurų klouną ant sienos, ir ištraukė foro albumą. Ji pervertė fotogra- 
fijas, jauni žmonės pliaže. Ji tik norėjo žvilgtelėti dar vieną kartelį. Į 
ją žvelgė tuščias kvadratas. Hektoro nuotrauka buvo dingusi. 

Jai ėmė svaigti galva, staiga ėmė krėsti šaltis. Tai buvo visai kaip 
sapnas. Ji suprato pilanti verdantį vandenį į arbatinuką. Kada arba- 
tinis sušvilpė? Kada ji sugrįžo į virtuvę? Ji išgirdo Ričį juokiantis ir 
pajuto, kaip jos kūnu perbėga įniršis. Ji tylėjo, paduodama Rouzei 
puodelį. 

— Ar viskas gerai, Kone? 

— Tiesiog pavargau. Ilga diena darbe. 

— Aiš tave myli, tu tą žinai, ar ne? Ji tavimi pasitiki. Ji man sakė, 
kad, jos nuomone, būsi puiki veterinarė. 

Konė negalėjo susigaudyti savo jausmuose. Įniršis ant draugo, 
kaltės jausmas. Visa tai buvo lyg nuodai, lyg ji turėtų dėti daug 
pastangų, norėdama įkvėpti į plaučius gryno oro. Diena, kuri vos 
prieš keletą minučių atrodė tokia tobula, buvo sugadinta, sutepta. Ji 
nekentė savęs, ji nekentė Ričio. 

Ji per greitai nurijo arbatą, nusiplikydama liežuvį. 

— Turiu eiti. 

Ričis paėmė kamuolį į rankas. 

— Man laikas namo, drauguži. 

Hugas ėmė klykti. Ji norėjo dingti iš šių namų, toliau nuo ber- 
niukų ir jų kvailų vaikiškų žaidimų kamuoliu. Ričis atsiklaupė ant 
kelių ir bandė nuraminti verkiantį vaiką. 

— Mes vėl žaisim, mažasis vyruti. Už kelių dienų, — Ričis šypso- 
damasis pažvelgė į ją. - Ar ne, Kone? 

Ji norėjo išrėžti: ne, man reikia mokytis. Neturiu laiko. Jei nori 
žaisti su Hugu, tai pats, po velnių, ir suorganizuok tai. Bet nutylėjo. 

Hugas nusišluostė akis: 

— Pažadi? 

— Pažadu. 

Hugas tvirtai apglėbė vyresnįjį berniuką, paskui atbėgo prie 
Konės. 

— Pažadi? 

Ji dvejojo. Jo žydros akys žvelgė tiesiai į ją. Ji suėmė jį, pabučiavo: 

— Pažadu. 

Jis prakaitavo. Jis kvepėjo berniuku, jis kvepėjo kaip Ričis. 

Jie ėjo per parką. Ji sąmoningai tylėjo, veidas buvo atšiaurus, bet Ri- 
čis, rodės, nieko nepastebėjo. Eidamas šalia jos, jis kažką niūniavo. 
Tai varė ją iš proto. 

— Baik. 

— Ką? 

— Baisiai jau pro šalį niūniuoji. 

— Kas tau yra? 

— Atsiknisk. 

— Pati atsiknisk. 

Ji sustojo vidury takelio. Jaunas vyriškis dygiais trumpais pilkais 
plaukais, su daugybe apvalių auskarų dešiniojoje ausyje stūmė vai- 
kišką vežimėlį. Jis atrodė kaip roko žvaigždė. Mergaitė, laikydamasi 
jam už rankos, strakaliojo šalia. Ji kažką plepėjo apie mokyklą, ir 
Konė pasitraukė į šalį jiems praeinant. Ričis atsisuko, stebėjo, kaip 
vyriškis nerūpestingai nueina. 

To ir reikėjo tikėtis. Jis toks pedikas. 

Ričis atsisuko į ją. Jo šypsena dingo. 

— Kone, kas yra? 

Ji negalėjo pasakyti nė žodžio. Jis priėjo ir uždėjo ranką jai ant 
peties. Ji nusimetė ją. 

— Kas tau yra? 

— Tu paėmei nuotrauką, ar ne? 

Jo veidas išbalo, paskui išraudo kaip tamsi rožė, raudonis prasi- 
smelkė iki pat kaklo. Jis išleido kvailą silpną švilpesį, lyg išgąsdinto 
paukščio. Jai norėjosi trenkti jam antausį. 

— Nežinau, apie ką tu šneki. 

Sumautas melagis. 

— Tu paėmei nuotrauką, — ji tuo nė kiek neabejojo. Jis kaltas, ir 
jis bailys. Sumelavo jai. Ji vėl ėmė eiti takeliu, žingsniai dideli ir 
pilni įcūžio. Vaikinas bandė nuo jos neatsilikti. 

— Kone, ką aš padariau? 

Ji neatsakė. Jos akys sudrėko, ir ji iki skausmo suspaudė delnus, 
pasiryžusi neverkti. Bet nieko negalėjo padaryti, kvailos ašaros rito- 
si iš akių. Ričis sugriebė jos ranką, ir ji pabandė ištrūkti. Jis suėmė 
ją tvirčiau. 

— Jei tu manęs nepaleisi, aš šauksiu. 

Jie buvo parko pakraštyje, stotelė kitoje kelio pusėje apšviesta 
akinančios Hodlo gatvės žibintų šviesos. Prie stotelės artėjo trauki- 
nys. Ričis, vis dar stipriai įsikibęs į jos ranką, metė žvilgsnį dešinėn 
ir tada nuskubėjo su ja per kelią, ant pėsčiųjų salelės. Jai buvo kilusi 
mintis įspirti jam, tada dingti iš akių. Bet dabar ji jau verkė, ir 
jos kūnas atrodė apatiškas, be jokios energijos. Ričis palaukė, kol 
pravažiuos mašinos, jie nuskubėjo į kitą kelio pusę. Jis nutempė ją 
po geležinkelio tiltu, prastūmė ją pro skylę tvoroje ir nutempė į 
kitą geležinkelio bėgių pusę. Ji girdėjo artėjantį traukinį ir akimirką 
pagalvojo: aš suklupsiu, mane suvažinės traukinys. Jis turės visa tai 
stebėti. Tai bus jo kaltė, jis turės gyventi su tuo visą likusį gyveni- 
mą. Prieš akis jai prabėgo laidotuvių vaizdas, jo pamišęs, panikos 
apimtas veidas. Tai būtų geras kerštas jam, jei jis ją nužudytų! Ri- 
čis ištraukė ją ant geležinkelio pylimo ir pasodino ant seno bazalto 
luito, o pats atsisėdo šalia. Jai skaudėjo ranką toje vietoje, kur jis ją 
pagriebęs tempė. Traukinys pradundėjo pro šalį, ir jie žiūrėjo, kaip 
jis lėtina eigą, artėdamas prie stotelės. 

Konė atsisuko pasiruošusi apšaukti jį, pasakyti, kad nekenčia jo 
ir pastebėjo, kad jis irgi verkia. Ją staiga apėmė siaubas. Ji norėjo 
padaryti, kad būtų geriau, norėjo nuslopinti ją užvaldžiusią gėdos, 
baimės ir liūdesio maišatį. Ji norėjo, kad paskutinio pusvalandžio 
įvykių nebūtų buvę. Norėjo vėl būti su juo sodelyje, išsitiesusi ant 
saulės, klausytis juoko ir kamuolio bumpsėjimo. Mergina nurijo aša- 
ras ir tada jau ėmė iš tiesų rimtai verkti, jos kūnas trūkčiojo ir siūba- 
vo ant akmens. Išsigandęs Ričis uždėjo jai ant peties ranką. Ji norėjo 
padaryti, kad būtų geriau, kad visa tai turėtų kokią nors prasmę. 

— Hektoras mane išprievartavo. 

Žodžiai buvo prislopinti jos raudos, ir ji turėjo juos pakartoti. 
Apimtas šoko, Ričis numetė ranką nuo jos peties, paskui nevikriai 
vėl ją uždėjo, norėdamas ją paguosti. Jos verksmas nurimo. Atrodė, 
lyg ji būtų buvusi kine. Lyg ji būtų pakilusi virš jų, žvelgdama že- 
myn, režisuodama veiksmą. 

— Kada? — Ričis atrodė priblokštas, jis išbalo. —- Aš turiu omeny, 
kaip... — jis padvejojo, nurijo seiles ir pabandė dar kartą: — Kone, 
pasakyk man, kas nutiko. 

Ji staiga sutriko. Ji nenorėjo sakyti nieko daugiau, nenorėjo 
klausimų, nesitikėjo jų. 

Mergina trūkčiodama įkvėpė oro: 

— Maždaug prieš metus. Jis pavežė mane namo iš darbo. Tai įvy- 
ko automobilyje. 

Jai ėmus kalbėti, staiga pajuto, kad gali lengvai sufantazuoti 
visą prisiminimą. Konė paprasčiausiai leido žodžiams greitosiomis 
sprūsti iš burnos. Tai buvo praėjusią žiemą, lauke baisiausiai lijo. Jis 
atėjo pasiimti Aišos, ir tada pasiūlė parvežti namo ir ją. Jis pirmiau- 
sia išleido prie namų Aišą, o tada pasakė, kad nuves ją. Bet jis nuva- 
žiavo prie stoginės valtims, sustojo ten ir ėmė ją bučiuoti. Ji norėjusi 
rėkti, bet jis buvo užčiaupęs burną savo ranka. Jo rankos buvo ant 
jos kojų, tada kilo aukštyn link jos putės. Staiga jis buvo jos viduje. 
Skaudėjo, bet ji negalėjo šaukti. Reikėjo įkąsti jam į ranką. O, kad 
ji būtų įkandusi jam į ranką. Ji nežino, kodėl to nepadarė. Jis ją dul- 
kino, skaudėjo. Jis bučiavo jos kaklą ir krūtis. Jis pasiekė orgazmą, 
paskui prisidegė cigaretę. Jo kelnių užtrauktukas tebebuvo atsegtas. 
Jos kelnaitės tebebuvo jai aplink kelius. Ji kraujavo. Bet ji paprašė 
cigaretės. Jis pasakė, kad myli ją. Jis pasakė, kad jei ji kam nors pa- 
sakytų, jam ir Aišai būtų galas. Jis vis kartojo, kad myli ją. Ji pasakė 
jam, kad jei tai vėl kada nors atsitiks, ji eis tiesiai į policiją. Ji pasakė 
jam, kad jis yra šunsnukis, kad nekenčia jo. 

— Jis vis kartojo: aš tave myliu. Kartojo ir kartojo. Tai buvo baisu. 

Ričio ranka, karšta, prakaituota, ant jos rankos. Mergaitė virš 
jų, mergaitė, stebinti visa tai, mergaitė, režisuojanti filmą, tai nutiko 
tai mergaitei. Tai buvo tikra. 

Konė norėjo ištraukti ranką iš po Ričio rankos, bet nežinojo kaip. 
Vaikinas pirmasis atitraukė ranką, ir ji su palengvėjimu atsiduso. 

— Ar tu kam nors esi tai sakiusi? 

— Ne. Aš negaliu. Nenoriu, kad Aiš žinotų. 

— Ji turėtų žinoti. 

Jis nieko nesakys. Jis neturi nieko sakyti. 

— Aš negaliu pasakyti niekam nė žodžio. Tik tau, - ji beveik rau- 
dojo, dabar jau apimta siaubo. - Negali niekam nė žodžiu prasitarti, 
Riči, nė žodžiu, niekada, velniai griebtų. 

Vaikinas tylėjo. 

Konė panikavo. 

— Riči, turi pažadėti. Privalai. Privalai! — ji šaukė. Hugas šitaip 
elgėsi, kai norėdavo ko nors, ko negalėjo gauti. Vos ne apimta nevil- 
ties. — Privalai pažadėti! 

— Aš pažadu, — tai nuskambėjo taip, lyg jis purkštautų. 

— Pažadi? 

Jo veidas buvo išsigandęs, liūdnas ir sumišęs. 

— Aš pažadu. 

Jie parėjo namo susikibę rankomis. 

— Atrodai puikiai. 

Išgirdusi tetos žodžius, Konė susiraukė. Jų tualetas buvo mažy- 
tis, sena niša, prastai pristatyta prie pagrindinio namo, ir negailes- 
tinga viršutinės lempos šviesa virš jos, atrodė, išryškina kiekvieną 
jos odos defekrą. Ji papūtė lūpas ir švelniai liežuvio galiuku palie- 

tė ką tik užteptus lūpų dažus. Taša stovėjo tarpduryje. Konė, vis 
dar šlapiais po dušo plaukais, buvo su apatinėmis kelnaitėmis. Kad 
būtų šilčiau, ji užsimaukšlino seną megztinį, su kuriuo kažkada ei- 
davo į sporto klubą. 

— Ne, netiesa. Atrodau tragiškai. 

Taša nusijuokė ir įėjo į kambariuką, atsistodama Konei už nugaros. 

— Sakiau, kad gražiai atrodai, taip išties ir yra. Ką rengsies? 

— Džinsus. Gal sportinius marškinėlius. 

— Manau, tau reikėtų pasipuošti. 

— Taš, —- sudejavo Konė. — Tai viso labo tik vakarėlis. 

— Būtent, tai vakarėlis, greičiausiai paskutinis vakarėlis prieš eg- 
zaminus ir prieš tau pabaigiant mokyklą. Tu taip sunkiai dirbai, 
nusipelnei ypatingo vakaro. Pasilik savo džinsus ir marškinėlius nu- 
sigėrimui metų gale. Manau, šįvakar turėtum pasipuošti. 

Konė apžiūrinėjo tetos atvaizdą veidrodyje. Taša dėvėjo padri- 
busį, kandžių suėstą gelsvai žalsvą megztinį ir išblukusias pilkas 
sportines kelnes. Be makiažo, o plaukai palaidi, nešukuoti. 

— O ką tu šįvakar veiksi? 

— Pasiliksiu namie. Užsisakysiu maisto į namus ir žiūrėsiu „Bilą“. 

Konė prikando apatinę lūpą. Lūpų dažai ištepliojo veidą, ir ji 
atsargiai patrynė juos pirštu. 

— Nebaisiai linksmai skamba. 

Taša nusijuokė. 

— Brangute, patikėk. Būtent to aš laukiau visą savaitę. 

Konė ja netikėjo. Ji buvo tikra, kad Tašai daug labiau patiktų 
nueiti su draugais į barą ar gal į pasimatymą. Praėjo jau nemažai 
laiko nuo tada, kai jos teta buvo pasimatyme. Metų metai. Konė at- 
sisuko ir apsivijo Tašą rankomis. Vyresnioji moteris nustebusi stip- 
riai suspaudė dukterėčią glėbyje. 


* Didžiosios Britanijos serialas apie policijos gyvenimą (pavadinimas kilęs nuo „Old 
Bill“ — „Senasis Bilas“, britų žargonu - policininkas). 

— Ačiū, Taša, — Konės žodžiai buvo duslūs. Tetos šviesaus megz- 
tinio vilna buvo švelni ir šilta, šeriai kuteno skruostus. Megztinis 
kvepėjo Taša, jos silpnais obuolių sidrą primenančiais kvepalais, jos 
tabaku. Tai buvo geras kvapas. 

— Ačiū už ką? 

Konė nežinojo, ką atsakyti. Jos tėtis, gulėdamas ligoninėje, vos 
kelios dienos prieš jam panyrant į komą, kai įgydavo minties aiš- 
kumą ir paskui vėl prarasdavo, pasakė: „Tau patiks Taša. Tu nekęsi 
visų kitų kekšių mūsų šeimoje, bet tau patiks Taša.“ 

Tai nebuvo visiška tiesa. Nė vienas iš jos senelių, ne, net ir jos 
dėdė negalėjo būti apibūdinti kaip „kekšės“. Yra kiti K raide pra- 
sidedantys žodžiai, tėti. Konservatyvūs, kaprizingi, gal net trupu- 
tį kietakakčiai; net ir dabar jie negalėjo ištarti tokių žodžių kaip 
AIDS ar biseksualus. Net ir dabar jie negalėjo prisiversti pasakyti, 
kas jis iš tiesų buvo, kaip jis iš tiesų mirė. Bet jie neabejotinai nebu- 
vo „kekšės“. 

— Negirdėjau, ką pasakei, brangioji. 

— Ačiū, kad manimi rūpinies. Ačiū, kad atidedi savo pačios gy- 
venimą, — jau tardama tuos žodžius, Konė žinojo, kad teta ant jos 
įširs. Mergina žinojo, kad stengėsi sukelti gailestį, kad norėjo pati- 
kinimo, jog yra mylima. Ji žinojo visa tai, bet vis tiek pasakė tuos 
žodžius. Norėjo, kad ją apkabintų, patikintų. 

— Mano gyvenimas nėra, po velnių, atidėtas, Kone. Ką, po ga- 
lais, tu čia mali? 

— Aš tik turėjau omeny... 

— Aš puikiausiai žinau, ką tu turėjai omeny. Gal tau tai atrodo 
nesuprantama ir keista, bet ir tavo gyvenime ateis laikas, kai lauksi, 
kada galėsi praleisti šeštadienio vakarą namie, žiūrėdama televizo- 
rių. Taip sakant, ištiesti kojas. Aš tave auginu. Man tai patinka. Tu 
tą Žinai, — teta apsisuko ir nulėkė supykusi koridoriumi. — Bjauru 
taip kalbėti, velniai griebtų! — sušuko ji per petį. 

Konė, žiūrėdama į save veidrodyje, negalėjo sulaikyti šypsenos. 
Ji nuėjo į poilsio kambarį, kur jos teta jau buvo įsitaisiusi ant sofos ir 
įsijungusi televizorių. Konė atsisėdo ant sofos atramos. 

— Kaip manai, ką man rengtis? 

Taša kurį laiką nekreipė į ją dėmesio, stebeilydama į ekrane mir- 
gančius vaizdus. Konė atsisuko, kad matytų, ką rodo. Kažkas apie 
bombas kažkur, užsienyje. Ji paėmė nuotolinio valdymo pultelį ir 
išjungė televizorių. Ji atsisuko ir pažvelgė į Tašą, kuri bandė nesi- 
šypsoti. Konė pasilenkė ir švelniai pakuteno Tašai šonus. 

Taša juokdamasi susilenkė. 

— Nedaryk taip! 

— Ką man rengtis? 

— Ką nors elegantiško. Ką nors rafinuoto. Ne kokius nors baisius 
firminius sportinius drabužius. 

— Jokių firminių. Gražius. Man tai patinka. 

— Kone, būk gera, nekalbėk kaip paauglė. 

— Aš esu paauglė. 

— Taip, neįprastai protinga paauglė. Aš tiesiog negaliu pakęsti, 
kaip jūs, jaunuoliai, šnekat. Dėl Dievo meilės, kas blogo pilnuose 
sakiniuose? 

Ir tada Taša ėmė vėl juoktis. Dar garsiau nei anksčiau. 

Konė suglumusi pažvelgė į ją. 

— Kas čia juokingo? 

Taša palietė Konei skruostą. 

— Tai, kas mes buvome ir kuo tapome, angelėli, — ji pakilo nuo 
sofos. — Lauk čia. 

Taša sugrįžo, abiejose rankose laikydama drabužius. Konė matė 
į verpetą susisukusias medžiagas. Juodos ir skaisčiai raudonos spal- 
vų liemenė, subtiliai išsiuvinėta žibančiais rubinų ir safyrų spalvos 
karoliukais, ilgas kupranugario vilnos sijonas su didelėmis sidabri- 
nėmis sagomis ant vieno šono. Ten buvo net ir skrybėlė iš kažkokios 


213 


storos dramblio kaulo spalvos medžiagos, su žemu kūgio formos 
viršumi, kuris viršuje staigiai smailėjo įstižu, stačiu kampu. 

— Iš kur tie drabužiai? - Konės balsas buvo aukštas iš susijaudinimo. 

— Tai buvo mano. 

— Tu juos dėvėjai? 

— Aš juos pasiuvau. Firmos ženklo nėra, — Taša šypsojosi. — Ar 
tau jie gražūs? — ji patiesė drabužius ant sofos. — Tiesą sakant, netie- 
sa, kad nebuvo firminio ženklo. Mes turėjom firminį ženklą. „Ničė“. 
Baisiausiai pretenzinga, ar ne? 

Konė laikė rankose suknelę — dalį juodo kostiumo, kurį dar su- 
darė sijonas ir švarkas, visi pasiūti iš tos pačios šiurkščios vilnos. Ji 
nekreipė į tetą dėmesio. 

— Tai buvo devintojo dešimtmečio pradžia. Tais laikais tai atrodė pras- 
minga, atominė žiema ir taip toliau. Mes visi klausėmės „Public Image“ ir 

„Joy Division“, - Taša šypsojosi matydama, kaip jos dukterėčia džiaugiasi 
drabužiais. — Tu tikriausiai neturi supratimo, apie ką aš šneku. 

— Turiu. Tėtis dievino „Joy Division“, - Konė paėmė ilgąjį sijoną 
ir prisidėjo prie klubų. — Man patinka kai kurie jų gabalai. Šiek tiek 
niūroki. 

— Niūru yra gerai. Geriau nei visas tas pūkinis popsas, kurio jūsų 
banda klausosi, — Taša ištraukė sijoną jai iš rankų. — Šito negali 
vilktis, mieloji. Jis per sunkus. 

Konė pasiėmė kitą drabužį. Jis buvo paprasto kirpimo, kelius sie- 
kianti suknelė be pernešėlių su dviem atlasinėmis juostomis, sudaran- 
čiomis dvigubo rombo raštą per visą priekį. Tai buvo plonos medvil- 
nės medžiaga, nežemiškai lengva ir balta, su trupučiu žydro blizgesio. 

Konė priglaudė suknelę prie savęs: 

— Su šita negaliu eiti, ar ne? 

— Žinoma, gali. Atrodysi nuostabiai. 

— Aš negaliu, — Konė nubėgo į savo miegamąjį ir atsistojo prie- 
šais veidrodį. Prisidėjo suknelę sau prie veido, tikrindama, ar tinka. 

Teta atėjo ir atsistojo tarpduryje. Kai Konė atsisuko, atrodė apimta 
sielvarto, tad Taša nuskubėjo prie jos. 
— Aš negaliu, - šįkart tai buvo aimana. 

Taša nekreipė į ją dėmesio. Nieko nepasakė, tik švelniai pasodi- 

no dukterėčią ant lovos ir apsižvalgė aplink kambarį. 
— Man reikia šukų ir putų plaukams. 

Konė parodė į ant grindų gulintį sportinį krepšį. Taša išvertė jį 
ir rado, ko norėjo. Ji atsisėdo ant lovos, išspaudė šiek tiek putų sau 
į delnus. Patrynė jas tarp delnų ir ėmė braukti pirštais per Konės 
plaukus. Abi tylėjo. Taša ėmė šukuoti Konės plaukus atgal ir į viršų, 
traukdama juos, kol Konė susiraukė. 

— Aš sušukuosiu juos glotniai atgal. Tiks prie tos suknelės. Ne- 
bent tu norėtum pabandyti skrybėlę? 

Konė atrodė išsigandusi tokio pasiūlymo: 

— Aš nieko neišmanau apie skrybėles. 

— Tai liūdnas civilizacijos nuosmukis. Ką begaliu pasakyti? Ne 
bėda. Dabar, kai tapau hipe, aš jų irgi nebedėviu. 

— Tu ne hipė. 

— Tai ne įžeidimas. Apsivilk suknelę. 

Konė atsargiai nusimovė megztinį ir nedrąsiai apsivilko suknelę. 
Medžiaga buvo vėsi prie kūno, suknelė tiko kaip nulieta. Ji pasi- 
žiūrėjo į veidrodį. Ant jos kairiojo peties buvo apgamas. Jis aiškiai 
matėsi. Ant veido per daug stazdanų. Krūtys atrodė didžiulės. Ko- 
jos per storos. Ji matė visa tai, bet tai buvo nesvarbu. Niekada nebu- 
vo taip puikiai atrodžiusi. Ji jautėsi nuostabiai, ji jautėsi kaip kino 
žvaigždė, kaip manekenė, ji jautėsi vyresnė ir labiau rafinuota nei 
kada nors anksčiau. Negalėjo sulaukti, kada ją pamatys Džena ir 
Tina. Ji įsivaizdavo Ričio reakciją, kaip pagarbiai jis į ją žiūrės, ir 
nuo tos minties norėjo juoktis. Ji visą vakarą sėdės tiesiai. Bus suau- 
gusi, vilkėdama šia suknele. Šįvakar jokios sudribusios laikysenos, 
jokio buvimo paaugle. Ji turės atsargiai elgtis su maistu ir gėrimais. 

Ji turės atsargiai žiūrėti, kur sėdasi. Bus šimtai dalykų, apie kuriuos 
jai niekada nereikėjo prieš tai vakarėliuose galvoti, bet tai nesvarbu. 
Nesvarbu, nes ji niekada dar taip puikiai neatrodė. Ji staiga nusisu- 
ko nuo veidrodžio ir pasižiūrėjo į tetą, sėdinčią ant lovos. 

— Taš, ką manai? - jos balsas buvo kaip mažos mergaitės, nekan- 
triai laukiantis, abejojantis ir sujaudintas. 

Teta atsistojo ir apkabino ją. 

— Manau, kad atrodai stulbinamai. Nuostabiai, - Taša nužvelgė 
dukterėčią nuo galvos iki kojų. — Bet tau reikia ryškesnio lūpda- 
žio, — ji parodė į Konės pėdas. — Ir jau tikrai negali avėti sportba- 
čiais su ta suknele. 

Konės veidas apniuko. 

— Aš neturiu batų. 

— Na, tau labai pasisekė, kad mūsų batų dydis toks pat, argi ne? 
Ir dar labiau pasisekė, kad, nors esu sena hipė, aš vis dar neprisiver- 
čiu išmesti savo senos avalynės. 

Konė apkabino tetą. 

— Nežinojau, kad tu tokia talentinga. 

— Aš ir nebuvau talentinga. 

Konė netikėdama papurtė galvą. Ji parodė į suknelę: 

— Tai — talentinga. 

— Aš pasilikau tik tuos dalykus, kurie man atrodė pusėtinai geri. 
Keturias sukneles, porą liemenių, keletą palaidinių. Tai nedaug. Aš 
nebuvau ta, talentingoji. 

Konė jau ketino protestuoti, bet Taša pridėjo jai prie lūpų piršrą. 

— Buvo taip smagu, angele. Mes su Vike siūdavom drabužius 
visą savaitę ir parduodavom juos Viktorijos turguose sekmadieniais. 
Ji buvo ta, talentingoji. Buvo smagu, bet aš neturėjau Dievo dova- 
nos, — Taša atsargiai pataisė suknelę. — Bet šia suknele aš šįvakar 
didžiuojuosi. Kada turi būti pas Dženą? 

— Pusę aštuonių. 

— Aš ketinu užsisakyti iš Stoties gatvės tailandietiško maisto. 
Domina? 

Konė papurtė galvą. 

— Aš dar nealkana. Vakarėlyje bus maisto. Ponia Atanasiju visa- 
da turi daugybę maisto. 

— Na, būk gera, pavalgyk. Nenoriu, kad apvemtum suknelę. 

— Fui, žinoma, neapvemsiu. 

Taša įbruko dukterėčiai į ranką keturiasdešimt dolerių. Konė 
protestavo ir bandė grąžinti pinigus atgal. 

— Man nereikia. Praėjusią savaitę gavau algą. 
— Su šia suknele negali gerti burbono. Pažadi? 
Konė linktelėjo: 

— Pažadu. 

— Surasiu tau puikiai tiksiančius batelius. 

Konė stovėjo prieš veidrodį. O, kad Hektoras ją matytų! Gal jie 
galėtų sustoti pas juos, važiuodami į Dženos namus. Tai buvo pake- 
liui. Ji gali rasti pretekstą, kad nepasižiūrėjo grafiko ir nežino, kada 
jai į darbą. Ji matė, kaip Hektoras atidarytų duris, kaip žiūrėtų į ją 
neatplėšdamas žvilgsnio. Jis norės, kad ji grįžtų. Ji atsimerkė. Ne, 
Aiša būtų toji, kuri atrodytų nuostabiai apsivilkusi šia suknele. Ai- 
šos tamsi oda žavingai derėtų prie dramblio kaulo spalvos medžia- 
gos. Ji atsitraukė nuo veidrodžio. Ji atrodė kaip mergaitė, žaidžianti 
persirenginėjimą suaugusiųjų drabužiais. Staiga užplūdo skausmin- 
ga, didžiulė neviltis. Ji su tuo drabužiu atrodys kvailai. 

Velniop tave, Kone, tu tokia ištižėlė. Ji vėl priėjo prie veidrodžio. 

Šįvakar tu esi Skarlet Johanson iš „Pasiklydę vertime“. Ji pasijuto 
geriau. Argi Hektoras nesakė jai, kad ji atrodo kaip Skarlet Johan- 
son? Ji juo nepatikėjo, bet niekada to nepamiršo. 


Šįvakar ji bus Skarlet Johanson. 

Džena, atidariusi duris, ėmė spiegti. Tina jai už nugaros ėmė aikčio- 
ti. Jos nustūmė Konę ilgu tamsiu koridoriumi į saloną, kur Dženos 
mama Fiona buvo susirietusi ant sofos su savo drauge Hana ir žiū- 
rėjo televizorių. 

Hana pratisai sušvilpė ir paėmė merginą už rankos. 

— Kone. Tu atrodai nuostabiai. 

Merginos lietė suknelę, čiupinėjo medžiagą. 

— Teta Taš ją pasiuvo, — ji išties jautėsi atrodanti nuostabiai. 


Tina ir Džena irgi buvo pasipuošusios, bet šalia Konės Tinos ap- 
tempta kvaila vamzdžio formos suknelė ir Dženos smarkiai ap- 
tempti džinsai ir ryškiai raudona ant kaklo surišama palaidinukė 
atrodė paaugliškai ir neelegantiškai. 

Dženai pavyko gauti iš brolio dvi ekstazio tabletes, ir jos nutarė 
tuojau pat jas išgerti. 

Tina nervingai pasižiūrėjo į tabletes ir iš pradžių atsisakė gerti. 

— Ne šiemet, - pasakė ji neryžtingai. - Tiek daug namų darbų. 
Aš negaliu. Pažadu. Tapsiu narkomane, kai pabaigsiu mokyklą. 

— Tik šįvakar, — maldavo Konė, kartodama savo tetos nuomonę. — 
Po šio vakaro nebebus jokio vakarėlio iki mokyklos baigimo. 

Tina tebepurtė galvą. 

— Aš bijau netekti savitvardos. 

Džena užvertė akis. 

— Tai negerk. Aš nieko neverčiu. Puiku, tada liks visa tabletė 
man ir viena Konei. 

Bet Konė atkando mažą kampuką nuo tabletės ir pasiūlė ją Ti- 
nai, kuri nerimastingai voliojo ją tarp pirštų. 

— Tėtis man yra sakęs: vartojant narkotikus pirmą kartą, vi- 
sada reikia imti tik pusę rekomenduojamos dozės. Tada tu, na, 
negali visiškai prarasti kontrolės ir, jei tau patiks, galėsi paimti 

daugiau už kelių valandų. Aš tau daviau ketvirtį, gal mažiau. Vis- 
kas bus gerai. 

Tina netikėdama įsistebelijo į draugę. 

— Kada tau tėtis tai sakė? 

Konė suprato raustanti. Jos tėtis, jos mama, jie, žinoma, nebuvo 
kaip kitų žmonių tėčiai ir mamos. 

— Manau, kai man buvo vienuolika. Jis ruošėsi eiti į vakarėlį. 

— Su ta suknele, kai tu rausti, drauge, atrodai kaip omaras, — 
Dženos tonas buvo priekabus. Abi merginos susižvalgė: Dženos 
raibos žalios akys buvo šaltos ir atšiaurios, bet Konė šypsojosi. Jos 
draugė pavydėjo. Ne, ne pavydėjo, o sprogte sprogo iš pavydo, kad 
Konė atrodo taip gerai, taip nuostabiai. 

— Ačiū, aš tada stengsiuos nestatyti savęs į keblią padėtį. 

Džena apsivijo Konę rankomis ir pabučiavo tiesiai į lūpas. 

— Aš taip velnioniškai pavydžiu, kad galėčiau tave užmušti. 

Einam linksmintis. 


Pakeliui į Džordano namus jos pakili nuotaika pradingo. Nakties 
oras buvo veriamai šaltas, ir jos rankos pašiurpo kaip žąsies oda. 
Paskutinę akimirką teta davė jai juodą mezginių šaliką apsisaugoti 
nuo šalčio, bet jis buvo plonas, ji drebėjo joms žengiant Bastingso 
gatve žemyn. Buvo bėdų ir su batais — kad nesukluptų, turėjo eiti 
lėtai, atsargiai. Kulniukai nebuvo per daug aukšti, bet batai spau- 
dė ir buvo nepatogūs. Ji pavydėjo draugėms džinsinių švarkelių ir 
sportbačių. Tina ant savo švarkelio buvo prisisegusi tris ženklelius: 
taikos emblemą, Robio Viljamso ženkliuką ir dar vieną, ant kurio 
buvo parašyta „Balsuok už Pedrą; Konę ėmė pagunda paprašyti, 
kad leistų jai vieną prisisegti, kad neutraziluotų jos apdaro forma- 
lumą. Ji matė, kaip į ją spokso praeiviai. Aukštojoje gatvėje grupė 
vogų vaikinų ir merginų stovėjo rūkydami prie vestuvių pobūvių 

centro. Ji girdėjo, kaip vienas iš vaikinų šūktelėjo: „Pažiūrėk į ją!“, 
ir keletas vyrukų švilptelėjo reikšdami susižavėjimą. Jai nereikėtų 
rausti. Atrodo, ji praleis visą vakarą stengdamasi nerausti. Ji atsi- 
gręžė ir pasižiūrėjo į vogų vaikinų grupę, visus berūkančius, ap- 
sivilkusius savo geriausiais kostiumais, atrodančius taip, lyg visas 
pasaulis priklausytų jiems. Ji negalvos apie jį šįvakar. Jis nesugadins 
jai vakaro. 

Atanasijai turėjo didžiulį dviaukštį namą Čarlzo gatvėje ant 
kalvos viršaus. Jos užlipo keliuku, vedančiu prie durų, kuris buvo 
status ir ilgas, batai spaudė Konei kulnus. Pasakiškos šviesos puošė 
verandą, ir iš namo galo girdėjosi griaudėjanti muzika. Merginos 
sustojo prie paradinių durų ir atsigręžusios pažvelgė į apačioje nu- 
sidriekusį miestą. Melburnas po jų kojomis buvo visas apšviestas, o 
nakties dangus buvo gilios atlasinio purpuro spalvos. 

Džena žemai, lėtai iškvėpė. 

— Oho! Dievinu šitą vaizdą! 

Tina žvelgė plačiai išplėstomis akimis. 

— Ar tai tik ekstazis, ar viskas šįvakar atrodo išties fantastiškai? 

Konė ir Džena ėmė juoktis. Narkotikas dar niekaip negalėjo 
būti suveikęs. 

Konė paėmė Tiną už parankės ir atidarė duris. 

— Tu tik palauk, — sušnibždėjo ji. - Tu tik palauk. 

Ponia Atanasiju buvo virtuvėje ir siurbčiojo iš taurelės viskį. Po- 
nas Atanasijus stovėjo prie stalo, pildamas dažinį į mažus dubenė- 
lius. Pro stiklines duris merginos matė Džordaną, vartantį kepsni- 
nėje dešreles ir muštinius. Kieme jau buvo gal penkiolika jaunuolių. 
Iš stereoparatūros skambėjo Džėjaus-Zi atliekama muzika. 

Ponia Atanasiju priėjo prie merginų ir pakštelėjo kiekvienai iš 
jų į skruostą. 

— Puiku, mums reikia daugiau moterų. 

Ji pasižiūrėjo į Konę su pritarimu. 

— O tu gerokai pasistengei, — ji atsisuko į savo vyrą. — Argi mer- 
ginos ne nuostabiai atrodo? 

Bet nuostabiausi buvo patys Atanasijai. Selena Atanasiju buvo ki- 
lusi iš Indonezijos vietovės Sulavesio. Ar bent jau Konė manė, kad tai 
buvo Indonezijoje. Gal Malaizijoje? Jos šilkiniai varno juodumo plau- 
kai krito per nugarą viena stora banga. Džena yra kartą Konei sakiusi, 
kad ponia Atanasiju priklauso genčiai, kurios protėviai buvę priešų 
galvų kolekcionieriai. Džordanas gyrėsi, kad jo senelis buvo karalius. 
Tai reikštų, kad ponia Atanasiju yra princesė, ir ji išties atrodė tokia 
esanti. Šįvakar ji dėvėjo juodus džinsus ir ryškiai raudoną megzti- 
nį, išvaizda paprasta, atkreipianti į save dėmesį. Elegantiška pieštuko 
linija pabrėžtos akys ir lengvai padažytos lūpos — tik tiek makiažo. 
Ponas Atanasijus, kaip ir visada, nesiskutęs, dėvėjo dukslias drobines 
kelnes ir spalvotus batikos marškinius, bet net ir su apšiurusiais dra- 
bužiais jis atrodė vertas būti princesės kompanionu. Jo plaukai buvo 
susivėlusių juodų garbanų netvarka, išmarginta žilų sruogų. Akys tvi- 
skančios, vis dar jaunarviškos. Švari alyvų spalvos oda buvo nudegusi, 
gilaus šokoladinio rudumo, beveik tokia pat tamsi, kaip ir jo žmonos. 

Prieš dvidešimt metų ponas Atanasijus buvo hipis, keliaujan- 
tis po pasaulį, ypač po tas jo dalis, kurių lankymu likusioji pasau- 
lio dalis visiškai nesidomėjo. Jo žygių įrodymas spoksojo į Konę 
nuo raudonų plytų sienos virtuvėje: nespalvota, plakato dydžio dar 
jaunatviškesnio pono Atanasijaus fotografija, barzdoto, neplautais 
plaukais, siekiančiais pečius, stovinčio šalia veidą užsidengusios 
senos moters kažkokioje Kandaharo gatvėje, stebinčio išeinančią 
Sovietų kariuomenę. Bet fotografija, kuri visada krisdavo Konei į 
akis, buvo atviruko dydžio įrėmintas jaunos poros atvaizdas, ponas : 
Atanasijus — bent kartą švariai nusiskutęs, jo nėščia žmona, susidė- 
jusi rankas ant pilvo, stovintys prie senovinės ortodoksų bažnyčios 
Gruzijoje. Ant medinių durų nupieštos ikonos buvo suirusios, tarsi 
rūdžių spalvos šmėklos. Netrukus, kai buvo padaryta ta nuotrau- 

ka, ponas Atanasijus sukūrė interneto puslapį, teikiantį informaciją 
drąsiems — o gal kvailiems - keliautojams, norintiems per savo atos- 
togas rizikuoti ne vien tik nudegimu nuo saulės ir pavogta pinigine. 
Tai turėjo būti kažkur kompiuterių priešistorėje. Jis susikrovė dide- 
lius pinigus. Baisingus, nepaprastai didelius pinigus. 

Konė nusišypsojo, kai ponas Atanasijus bučiavo jai į skruostą; ji 
pažvelgė pro stiklines stumdomąsias virtuvės duris į Džordaną, sto- 
vintį prie kepsninės ir besijuokiantį iš kažko, ką sakė jo draugas Bra- 
janas Makintošas. Kažką kvailo, be abejonės. Brajano Makintošo 
visi sąmojai kvaili. Džordanas buvo toks pat įdegęs, kaip ir jo tėvas. 
Ir jau beveik toks pat aukštas. Jo akys ir šypsena buvo kaip mamos. 
Per praėjusias atostogas tėvai nusivežė jį į Uzbekistaną, paskui į Tre- 
bizoną Turkijoje ir užbaigė atostogas jo senelių namuose prie Egėjo 
jūros. Prieš tai atostogos buvo Bolivijoje ir Niujorke. Niekada neimk 
pavydėti turtingiesiems, kartą pasakė Konei mama, kai jos lankėsi 
parduotuvėje „Harrods“. Marina dažnai nusivesdavo ją ten po mo- 
kyklos. Mama sukišdavo palaidinukes, sijonus ir nedidelius žaislus 
į savo dukters kuprinę su užrašu „Mažoji undinėlė“. Niekada neimk 
jiems pavydėti, kartą pradėjusi, niekada nebegalėsi sustoti. Galiau- 
siai paprasčiausiai būsi veltui praleidusi gyvenimą. 

Ar ji pavydėjo Džordanui jo turtų, jo išvaizdos, jo tėvų? Ne. Ji 
paklausė savo mamos patarimo. Ji išdykėliškai šypsojosi, kai Džena 
informavo ją, kad ponas ir ponia Atanasijai susitiko ir pamilo vie- 
nas kitą Paryžiuje. Taip idealiai romantiška, bet tuo pačiu ir taip 
maloniai banalu. 

— Ponia A, ar galėtume kuo nors padėti? 

Ponia Atanasiju pamosikavo ore viskio taure ir pažvelgė į orkaitę. 

— Ne, ačiū, Kone, tu eik į lauką ir linksminkis. Mes tik laukia- 
me, kol šitie pyragai iškeps, ir tada su Antoniu keliausim į kiną. 


* Didžiausia Didžiosios Britanijos prabangių prekių universalinė parduotuvė. 

Namas priklauso jums, vaikai, — ji parodė į barą valgomojo gale. — 
Yra alaus, šampano, šiek tiek stipraus alkoholio. Tik nelieskit jokių 
brangių gėrimų! Jūs, paaugliai, jų skonio tikrai neįvertintumėt. 

Ponas Atanasijus priėjo prie durų ir jas atidarė. Jis nusilenkė ir 
pamojo merginoms praeiti. 

— Prisijunkite prie vakarėlio. 

Po Džėjaus-Zi pasigirdo trumpa Dželo Bajafros sakytinės kal- 
bos tirada, o dabar iš lauko garsiakalbių tvinksėjo „Jet“ daina „Ar 
būsi mano mergina?“ Džordanas aiškiai tingėjo žmoniškai užpro- 
gramuoti iPodą, padarė tai tiesiog atrinkdamas alfabeto tvarka su- 
dėtas dainas ir spaudydamas mygtuką. 

Paaugliai buvo susiskirstę į tris grupes. Viena vaikinų grupė 
buvo susispietusi aplink kepsninę ir prižiūrėjo čirškiančią mėsą. Bū- 
relis merginų sėdėjo aplink vidinio kiemo stalą. Leninas, vienintelis 
vaikinas tarp jų, suko cigaretę su marichuana. Laipteliai vedė nuo 
vidinio kiemo į baseino zoną, ten sėdėjo dar daugiau žmonių. 

Kai tik trys merginos išėjo į kiemą, visi atsisuko į jas pasižiūrėti. 
Konė staiga pasijuto labai nesmagiai. Ji jautėsi juokingai išsipusčiusi. 
Jos pamojavo Džordanui ir nuėjo prie stalo šalia merginų, kurios 
ėmė aptarinėti jos aprangą. Ji stengėsi būti maloni priimdama jų 
komplimentus, bet susidėjo ant krūtinės rankas ir troško išnykti. 
Ar Leninas spokso į jos papus? Ji suspaudė rankas ant krūtinės dar 
tvirčiau. Nė vienas iš kitų vaikinų nieko jai nepasakė. Ji atsisuko 
ir pažvelgė į pievelę. Įžiūrėjo dviejų figūrų pavidalus po didžiuliais 
eukaliptrais Atanasijų sodo gale. Apverstame metaliniame būgne 
degė laužas, ir šokančioje liepsnoje ji pamatė, kad viena iš figūrų 
yra Ričis. 

Ji atsiprašė ir praėjo pro vaikinus, susispietusius prie kepsninės. 
Stengėsi nekreipti dėmesio į jų smalsius žvilgsnius, bet jautėsi kaip 
sušikta apsigimėlė. Ji nulipo nuo vidinio kiemo grindinio ir vos 
nesuklupo. 

— Ar tau viskas gerai? 

Tai buvo Alis. Jis buvo prie baseino. Dėvėjo per didelius baltus 
Čikagos „Bulls“ krepšinio komandos marškinėlius, o džinsus buvo 
užsiraitojęs iki kelių, pėdos vandenyje. Na ir idiotas, pamanė ji, jis 
gi sustirs. Vaikinas suko marichuanos suktinę. Jo oda, rodės, blizgė- 
jo, lyg būtų sutepta aliejumi. Rankų raumenys buvo gerai matomi, 
jis tai žinojo, štai kodėl tas tipelis dėvėjo marškinėlius, rizikuoda- 
mas susirgti plaučių uždegimu: kad tik gerai atrodytų. 

— Viskas gerai. 

Jis nusisuko toliau sukti cigaretę. 

— Tau viskas labiau nei gerai. 

Kosta ir Bleikas, sėdėję jam iš šonų, ėmė prunkšri. Ar ją ką tik 
įžeidė? 

— Užsikimškit, idiotai jūs, — vaikinai akimirksniu nustojo juo- 
kęsi. Neatsisukdamas į ją, jis atkišo užbaigtą sukti cigaretę. — Nori 
paragauti? 

— Gal vėliau. 

— Kaip nori. 

Ji jautė, kad jie žiūri, kaip ji atsargiai eina keliuku į kiemo galą. 
Gal jie iš jos juokėsi? 

Ar ji šitaip jausis visą vakarą? 

— Tu pasistengei. 

Ričis sėdėjo ant apverstos pieno dėžės. Jis tebedėvėjo tuos pačius 
marškinėlius, kaip ir tos dienos popietę. 

— Tu irgi. 

Jis ėmė juoktis. Nikas Sersikas sėdėjo ant kitos dėžės. Jo plau- 
kai buvo sutepti geliu ir glotniai sušukuoti atgal, jis dėvėjo prastus 
marškinius iš pigios parduotuvės „Target“ ir gerokai per dideles kos- 
tiumines kelnes. Nuo jo iš tolo atsidavė losjonu po skutimosi. Nikas 
kažką sumurmėjo, greičiausiai jis pasisveikino su Kone, o tada stai- 
giu, trūkčiojančiu judesiu atsistojo ir pasiūlė jai vietą ant dėžės. Visi 

trys pažvelgė į dėžę. Niko kelnės paliko pėdsaką ant susikaupusių 
dulkių. Vaikinas vėl kažką sumurmėjo, tada pagriebė nuo žemės 
savo megztinį ir patiesė ant dėžės. 

Tai sujaudino Kong. Jis elgėsi riteriškai. Ji aptiko šį žodį knygose, 
bet niekada prieš tai neturėjo progos jo pavartoti. Ji atsisėdo. 

— Ačiū, Nikai. Tai labai riteriška iš tavo pusės. 

Ričis suprunkštė. Ji parodė jam liežuvį. Laužo liepsna buvo šilta. 
Ji nusimetė nuo pečių šalį ir suspaudė į gumuliuką. Pasilenkė ir pa- 
griebė cigaretę iš pakelio, kurį Ričis buvo pasidėjęs prie kojų. 

Nikas (ir vėl staigiai) apsisuko ir nuėjo. 

— Kas jam yra? 

Ričis patraukė pečiais. 

— Nežinau. Gal jam reikia pasiusioti. 

— Jis mielas vaikinas, bet... 

— Bet kas? 

— Nežinau, — Konė bandė rasti tinkamus žodžius. Ji jautėsi taip, 
tarsi smegenys būtų minkštos lyg košė; net ir sėdint šalia laužo, jai 
vėl staiga pasidarė šalta. Ji vėl užsimetė šalį ant pečių. Narkotikas 
buvo bepradedąs veikti. —- Nežinau... jis visą laiką toks nervingas. 
Tuomet ir 2s darausi nervinga. 

— Mes šįvakar prisivalgėm magiškųjų grybų. Jis kiek apdujęs, — 
Ričis patapšnojo kelnių kišenę. — Nori šiek tiek? 

— Ne, aš išgėriau tabletę. 

— Ar ji gera? 

Dabar ji jau kaleno dantimis, stuburas, atrodė, nebegalėjo iš- 
laikyti jos griaučių, ir ji jautė lengvą šleikštulį. O, kad ji nebūtų 
apsivilkusi šitos kvailos suknelės! Tada ji galėtų atsigulti ant žolės 
ir žiūrėti į naktinį dangų. Būtų taip gera atsigulti. Viskas atrodytų 
taip gražu, liepsnos virpėjimas, žvaigždės pro eukaliptų šakas. Ji 
bandė atsakyti Ričiui, bet tegalėjo juoktis. Tai prajuokino ir jį. Tai 
privertė ją juoktis dar labiau. 

— Gera, - pagaliau sugebėjo iššvokšti Konė. Tabletė išties buvo 
gera, labai gera. Jai nebesinorėjo vemti. Ji jautėsi tikrai tikrai tikrai 
gerai. 

— Ir mano grybai geri. 

Tai juos vėl prajuokino. Ričis pirmasis nustojo juoktis. Jis atrodė 
rimtas. 

— Kas yra? 

— Kon, tu mano geriausia draugė. 

— O tu mano. 

— Tau haliucinacijos. 

— Tau irgi. 

Ir jie vėl ėmė juoktis. 

Nikas Sersikas sugrįžo ir atsisėdo ant žolės susikryžiavęs kojas. 
Konė su Ričiu po truputį išbaigė juoko atsargas. Konei ir vėl norė- 
josi prigulti. Ji pavydėjo Nikui jo pigių kelnių. Jis atrodė nestilingai, 
bet jautėsi patogiai. 

— Reikėjo man vilktis savo sumautus džinsus. Jaučiuosi kaip ko- 
kia apsigimėzoidė. 

Nikas braižė vytele orą. 

— Visi šneka, kaip nuostabiai tu atrodai. Visi, — jis nemurmėjo. 
Jis nenusuko žvilgsnio nuo savo braižymo, bet nemurmėjo. Nikas 
buvo toks romus vaikinas, nieko arogantiško, perdėtai vyriško ar 
bjauraus. Ir būtent dėl to visi kiti vaikinai iš jo juokdavosi, dėl to vi- 
sos merginos šaipydavosi. Tuo nebuvo siekiama žiauriai su juo elgtis, 
bet tikriausiai toks elgesys jam pačiam atrodė žiaurus. Konė palietė 
jo rausvai gelsvų plaukų galiukus. Jis suvirpėjo. 

— Atsiprašau, — tai buvo kaip elektros šokas. 

— Viskas gerai. 

— Man patinka raudoni plaukai. 

Ar jai patiko? Jai labai patiko jo raudoni plaukai. 


— Na, raudonesnių nei Niko nebūna. 

Nikas pažvelgė aukštyn, jo žvilgsnis spindėjo. 

— O tu užsikimšk, - atkirto jis Ričiui. — Tu irgi ryžas. 

— Nė velnio, broleli. Aš esu vadinamasis žemuoginis blondinas. 

Jie nutilo. Konė svarstė, ar turėtų ką nors pasakyti, bet jai vi- 
siškai to nesinorėjo. Ji gėrėjosi vakarėliu. Džordanas tikriausiai pa- 
keitė žPodo programą, nes iškart po „Kaiser Chiefs“ ir „Kraftwerk“ 
vakarėlį staiga sudrebino grupės „White Stripes“ „Septynių tautų 
armijos“ griaudžiantys būgnai ir gitara. Šalia jos Nikas su Ričiu 
ėmė ginčytis, kuris albumas geresnis: „Elephant“ ar „De Scijl“. Hek- 
torui patiko „White Stripes“. Bjaurybė. Jis per senas mėgti „White 
Stripes“. Ji pastebėjo, kad Alis prie baseino prisideginėja dar vieną 
marichuanos cigaretę. Ji atsistojo. 

— Einu į vidų, - ji pažvelgė žemyn į Niką ir nusišypsojo. — Ačiū 
už vietą. Manau, kad esi džentelmenas, — tai skambėjo taip prašma- 
tniai. Tikriausiai viskas dėl to, kad ji dėvėjo tą suknelę. 

Praeidama pro baseiną, ji paėmė Aliui iš rankos cigaretę su ma- 
richuana. Jis taip pat kvepėjo losjonu po skutimosi, bet kvapas buvo 
diskretiškas, dūmingas, truputį panašus į tai, kaip, jos nuomone, 
galėtų kvepėti pypkė. Ji greitai dukart užsitraukė cigaretę ir grąžino 
atgal. Jų pirštai susilietė. Alio krūtinė po marškinėliais buvo glotni 
ir raumeninga, kaip ir jo rankos. Jai buvo įdomu, ar jis ją skuta. 
Argi tie lebai neturėtų būti plaukuoti? 

— Ačiū. 

Jis pasakė kažką švelnaus arabiškai. 

— Ką tai reiškia? 

Jis neatsakė. Ji patraukė pečiais ir nužingsniavo prie Dženos ir 
Tinos. Jos sėdėjo aplink stalą, klausydamosi politinio ginčo tarp 
Lenino ir Taros. Konė atsisėdo Dženai ant kelių. Leninas buvo pa- 
sipiktinęs, kad Tara ketino atiduoti savo rinkiminio balso nekaltybę 
Liberalams. Jis purtė galvą ir vadino ją moraline idiote. Ji atsaky- 
dama šaukė ant jo: „Duok man suknistą alternatyvą, duok man 

suknistą tikrą alternatyvą!“ Merginos pradėjo šaukti, kad jie abu 
užsičiauptų. Kosta ir Bleikas ėmė skanduoti: „Nuobodu! Nuobo- 
du! Nuobodu!“ Konė sušnibždėjo draugei į ausį: „Eime.“ Merginos 
linktelėjo Tinai ir jos visos trys nuėjo nuo stalo. 

Jos užsklendė už savęs virtuvės duris. Džena paėmė jas abi už 
rankų ir nuvedė aprodyti namo. Jos perėjo šeimininkų miegamąjį, 
didelę drabužinę ir įėjo į šalia miegamojo esančią vonią. Konė dai- 
rėsi aplink į baltas plyteles, senovišką Egėjo jūros spalvos emaliuotą 
vonią ant ketinių kojelių vonios kambario viduryje, nuo lubų iki 
grindų siekiantį veidrodį, kuris dengė vieną iš sienų. 

Džena užtrenkė paskui jas duris ir tada veriamai suspiegė: 

— O Dieve, koks puikus tas ekstazis! 

Tina sėdėjo ant vonios krašto ir įnirtingai linksėjo galva. 

— Tai nuostabu, — pritarė ji. - Būtų gerai, jei turėtume dar. 

— Deja, mergužėle, tau nepasisekė, praleidai progą. 

Džena pačiupo Konę iš užpakalio, ir abi merginos įsispoksojo 
viena į kitą veidrodyje. Džena įsirausė veidu Konei į plaukus. Pabu- 
čiavo draugės petį. 

— Tu atrodai kaip kino žvaigždė. 

Tina atsistojo ir apglėbė abi merginas. 

— Jūs mano geriausios draugės. 

Konė pabučiavo Tinai į skruostą. 

— Jūs mano geriausios draugės. Amžiams. 

Džena vėl pabučiavo nuogą Konės petį. 

— O jūs mano. 

Džena staiga suspaudė draugės kairiąją krūtį. 

— Ir, o Dieve mano, kokio puikumo tavo papai? 

Konė suvirpėjo. Tas spustelėjimas teikė jai malonumą. Dženos 
pirštai vis dar lengvai tebespaudė jos spenelį. Konė žvelgė į drauges 
ir į save veidrodyje. Jų veidai buvo taip arti. Ar jos pasibučiuos? 
Džena atsitraukė. Ji išsitraukė iš džinsų cigarečių pakelį ir užsirūkė. 

— Tai buvo beveik lesbietiškas momentas, ar ne? Mama būtų 
norėjusi fotografijos. Man atrodo, kad ekstazio veikiama aš galiu 
padaryti bet ką. 

— Ar mums galima čia rūkyti? — Tina nervingai žvalgėsi po vo- 
nios kambarį. 

Džena ištraukė iš pakelio dar dvi cigaretes ir padavė draugėms. 

— Ponas Atanasijus čia rūko. Vonioje. Džordanas man sakė, - Dže- 
na įjungė ventiliatorių. — Viskas bus gerai, — ji išsišiepė. — Jie — bobema. 

Konė prisidegė cigaretę ir įsistebeilijo į vonią. 

— O, kad aš galėčiau išsimaudyti šitoje vonioje. Ji didžiulė. 

— O ko mums neišsimaudžius? 

Konė įsispoksojo į Dženą. 

— Tu rimtai? 

— O kodėl ne? 

Konė papurtė galvą. 

— Na jau ne! — ji pasižiūrėjo į savo apdarą. — Man reikėtų vėl 
įsisprausti į šitą. Tai užimtų visą amžinybę. 

Džena pritariamai palingavo galva. 

— Tu atrodai velniškai fantastiškai, bet labai suvaržyta, — ji ati- 
darė duris. — Nagi, grižkim atgal. Tikėkimės, kad Leninas ir Tara 
nustojo baręsi, - Džena išjungė šviesą. 

— Aha, — sutiko Tina joms žengiant į miegamąjį. — O gal jis 
nokautavo tą durnę? 


Pusę vienuoliktos visi buvo arba girti, arba prisiriję narkotikų. Arba ir 
viena, ir kita. Džordanas išnešė laukan savo aparatūrą, ir jie su Aliu 
pasikeisdami didžėjavo. Konė paprastai gerdavo burboną, bet šįvakar 
gėrė degtinę su laimu. Ji atrodė puikiai, visai kaip Skarlet Johanson 
filme „Pasiklydę vertime“, ir turėjo dėkoti už tai savo tetai. Ji paėmė 
burnon vieną kirą kąsnelį, bet apetito neturėjo. Ji bijojo išpilti ką 

nors ant suknelės. Jai norėjosi tik šokti. Džordanas pakvietė Kostą ir 
Leniną, kad sustumdytų visus poilsio kambario baldus prie vienos iš 
sienų. Jis buvo iškabinėjęs kambaryje kalėdines lemputes ir pakabi- 
nęs didžiulį kinišką žibintą virš stiklinio gaublio, besileidžiančio nuo 
pat aukštų lubų vidurio. Žibintas buvo toks didžiulis, kad Leninas, 
neabejotinai aukščiausias vakaro dalyvis, turėjo saugotis, kad nešok- 
tų po juo, nes kitaip daužytų į jį galvą. O kai jis vis tik atsitrenkdavo į 
žibintą, tas imdavo siūbuoti, siųsdamas šviesos spindulį zigzagais per 
šokančių paauglių kūnus. Džordanas leido seną aštuntojo dešimt- 
mečio metalą, hiphopą ir nevykusį pankišką roką, o Alis leido repą, 
urban ir elektro stiliaus muziką ir populiariausių dainų keturiasde- 
šimtuką. Ir Konė šoko. Ji šoko pagal Džastiną ir Kristiną, Eminemą 
ir „so Cent“, ji nusispyrė batus ir šokinėjo ratais ant grindų pagal 
„Arctic Monkeys“ ir „Wolfmorher“. Konei šokant pagal senosios mo- 
kyklos atstovą Ašerį, jo atliekamą dainą „Verti mane geisti“, prie jos 
priėjo Alis. Ji buvo užmerkusi akis ir jautė jį šokant šalia. Ji atsimerkė 
ir nusišypsojo jam. Jis šoko aplink ją, lėtai, pasitikėdamas savimi. Jis 
žinojo, kaip siūbuoti savo kūną, kaip judinti rankas ir kojas. Jis buvo 
puikus šokėjas. Ji pasislinko arčiau jo. Alis be garso tarė dainos žo- 
džius; prakaito srovelė lyg ašara tekėjo jo krūtine. Ji pagalvojo, kokio 
ji būtų skonio. Daina jau baigdinėjosi, ir Alis nuskubėjo prie apara- 
tūros. Ji užsimerkė ir šoko toliau. Ji negalvos apie jį, negalvos apie 
Hektorą. Iš garsintuvų pasruvo sinkopuoti „Destiny's Child“ ritmai. 
Konė atmerkė akis ir pamatė Alį, stovintį už aparatūros ir nedrą- 
siai jai besišypsantį iš kito kambario galo. Ji pakėlė rankas ir išleido 


džiaugsmo šūksnį. Netrukus jis vėl atsidūrė šalia jos, ir jie vėl šoko. 


Atėjus vidurnakčiui, Džena stovėjo apsiašarojusi verandoje. Miesto 
šviesos žibėjo apačioje jai beraudant Konės glėbyje. Tina sėdėjo šalia 
jų, glostydama Dženai plaukus. Leninas buvo atsirėmęs į verandos 

sieną, šalia jo stovėjo šluostas ir kibiras. Šviesa, sklindanti jam už 
nugaros nuo mėnulio ir nuo miesto, metė blankų oranžinį atšvaitą 
aplink jo beprotiškai susigarbanojusius varno juodumo plaukus. Jis 
atrodo lyg angelas, pagalvojo Konė. Būtent Leninas išvalė Dženos 
vėmalus. Džena buvo pametusi galvą, nes Džordanas nuėjo į savo 
miegamąjį su Veronika Fink. Visi žinojo, kad jie ten dulkinasi. 

Džena pakėlė galvą. 

— Kodėl? — sudejavo ji. 

Ji kartojo tą patį žodį jau dešimt minučių. 

Leninas patraukė pečiais. 

— Džena, drauguže. Aš jau tau pasakiau. Jie paprasčiausi dulki- 
nimosi draugai, tai nėra savitarpio santykiai, kaip tarp tavęs ir jo. 

Džena šiaip ne taip atsistojo, sunkiai išlaikydama pusiausvyrą. 
Ji įniršusi nusivalė seiles nuo lūpų ir smakro. 

— O kas, po velnių, yra tarp jo ir manęs? Ką tu turi omeny? Jis 
dulkina sumautą Veroniką Fink. Jis nedulkina manęs. Manau, tai 
reiškia, kad juodu su Veronika kažkas sieja. Vadinasi, tai aš esu dul- 
kinimosi draugė, - paskutinis sakinys nebuvo aiškus, nes ji vėl ėmė 
dejuoti. Konė apkabino ją stipriau. Jos suknelė jau buvo dėmėta. 
Tai nesvarbu. Jos geriausia draugė prislėgta. Visi girti iki sąmonės 
netekimo, niekas nepastebės. Ji pakėlė galvą ir pasižiūrėjo į Leniną. 
Spoksodamas į centrinį įėjimą, jis atrodė sumišęs, pagautas nusikal- 
timo vietoje. Ji atsisuko pasižiūrėti. 

Tarpduryje stovėjo Džordanas. Jis kažką be garso sakė Leninui. 

— Eime, — Leninas tyliai pamojo Konei ir Tinai. Merginos atsi- 
stojo. 

Džena pasimetusi apsidairė aplink. Pamačiusi Džordaną, ji su- 
sikryžiavo rankas. 

— O tu gali atsiknist. 

Vaikinas praėjo pro Konę ir Tiną ir ištiesė ranką verkiančiai 


merginai. 

— Nagi, eime pasivaikščioti. 

— Aš sakiau - atsiknisk. 

Džordanas tebelaikė ištiesęs ranką. Konė nejudėdama stovėjo 
tarpduryje, gręžiodamasi atgal, nebūdama tikra, ar jai nevertėtų 
pasilikti ir pasirūpinti drauge. Leninas švelniai ją stumtelėjo, ir jie 
nuėjo tolyn koridoriumi. 

— Leisk jiems išsiaiškinti, — sušnibždėjo jis jai. 

Jie sugrįžo į vakarėlį. 

Dabar Konei visai nesinorėjo šokti, ir ji žengė tiesiai per namą 
į kiemą. Nikas ir Ričis tebesėdėjo ant dėžių prie laužo. Ji atsisėdo 
Ričiui ant kelių ir įsirausė veidu jam į plaukus. 

Jis paglostė jai pečius. 

— Ar viskas gerai, Kon? 

— Hm, - ji pakėlė galvą. - Džena su Džordanu barasi, — ji nusi- 
šypsojo Nikui. — Kaip tu laikaisi? 

Vaikinas energingai palinksėjo galva, jo veidas švietė. Ji nusi- 
juokė. 

— Tu dar paėmei, ar ne? 

Ričis linktelėjo. 

— Nori? 

Ji pamąstė. Tebesijautė šiltai ir saugiai apimta narkotiko eufori- 
jos, bet pojūčių aštrumas atbuko. Ji buvo bepradedanti jaustis girta. 
Nenoromis pakratė galvą: 

— Gal ne. Visai nusitašysiu. 

— Tai pati geriausia būsena, — tiek ji, tiek Ričis buvo nustebinti 
karštos Niko kalbos. — Noriu būti toks iki gyvenimo galo, — tęsė 
jis. - Aš niekada nebenoriu vėl būti normalus. 

— Drauguži, tu nesi normalus. 

Nikas veriamai pasižiūrėjo į Ričį. 

— Ką tu turi omeny? 

Konė įsikišo: 

— Kas čia tokio nuostabaus būti normaliam? Geriau būti kitoniš- 
kam, ne tokiam, kaip visi kiti. Kam norisi būti normaliam Džono 
Hovardo Australijoje? 

Ričis išleido nepadorų nusiperdėjimo garsą. 

— Visi tie mulkiai šitam baliuke. Džiaugiuosi, kad nesi normalus, 
Nikai, vyruti mano. 

Konė parodė Ričiui vidurinįjį pirštą. 

— Nikas man atrodo pakankamai normalus. O tu - jau kitas 
klausimas. 

— Labai jums dėkingas. 

Ji apkabino rankomis draugo kaklą. 

— Nenoriu, kad būtum normalus. Nenoriu, kad apskritai kada 
nors būtum normalus. 

Nikas atsistojo. Nepasakęs nė žodžio, nužingsniavo tolyn nuo jų, 
neužtikrintu žingsniu laviruodamas keliuku aukštyn. 

— Dar viena išvietės pertraukėlė? 

Ričis linktelėjo galva ir nusijuokė. 

— Jis bėgioja visą vakarą. Aš sakiau jam, kad myžtų sode. Nie- 
kam juk nerūpi, — jis parodė ranka už eukaliptų, į eile susodintus 
krūmus ir vystančius jazminus palei užpakalinę tvorą. — Štai kur aš 
einu atlikti reikalų. 

Konė pažvelgė aukštyn į dangų. Debesys užstojo žvaigždes ir mėnulį. 

— Norėčiau galėti siusioti stovėdama. 

— Gal ir gali. 

— Ne su šita suknele. Apsijuokčiau. 

Ričis nustūmė ją nuo savęs. 

— Ar aš per sunki? 

— Aba, tavo subinė lašininė, - jis įsikišo ranką į kišenę ir ištraukė 
kažką, kas atrodė kaip suplėšyto popieriaus pluoštelis. 


* John Howard - konservatyvių pažiūrų to meto Australijos Ministras Pirmininkas. 

— Kas tai? 

— Hektoro nuotrauka. 

Ji tylėjo. Norėjo pasakyti: pamiršk viską, ką sakiau šią popietę. 
Norėjo atsiprašyti. Norėjo, kad jis atsiprašytų. Ji žinojo, kad jis to ne- 
padarys, ir žinojo, kad ji pati negalės to padaryti. Ričis atsistojo ir 
išbarstė suplėšytos nuotraukos gabalėlius virš laužo. Jie pagavo lieps- 
ną, trumpą akimirką šoko virš karščio, paskui virto juodais pelenais. 
Pasklido kartus, cheminis kvapas. Ji bandė prisiminti, kaip Hektoras 
atrodė toje fotografijoje. Jaunas kaip ji, kaip Ričis, kaip Nikas, kaip 
Džena, kaip Alis. Jaunas kaip ji. Tik jis nebebuvo jaunas. Ji žiūrėjo į 
besirangančius fotografijos skutelius. O, kad ji galėtų išdeginti jį iš sa- 
vęs, padaryti taip, kad jis išnyktų. Jis manęs nenori. Tebeskaudėjo, lyg 
būtų nudeginta, nuplikyta iki pat jos esybės centro. Ji prisiminė pa- 
lengvėjimą jo veide, kai pasakė jai, kad viskas baigta. Gorila, taip jinai 
jį pavadino. Kaip kvaila, vaikiška taip pasakyti. Ji džiaugėsi, kad prie- 
šais ją šoko liepsnos ir maskavo jos malšinamą nuoskaudą ir širdgėlą. 

— Kone, ar viskas gerai? 

Ji atsitraukė nuo statinės ir vėl atsisėdo Ričiui ant kelių. Padėjo 
galvą jam ant peties. Jis paglostė jai veidą. 

Nikas sugrįžo ir susinervęs atsistojo prie dėžės. 

— Nori čia atsisėsti? Aš galiu atsisėsti ant žolės, — jo akys buvo 
išplėstos lyg žvėriuko. Jis atrodė pažeidžiamas ir kiek išsigandęs. Ji 
pagalvojo: ar tie grybai išties buvo tokie geri, kaip jis sakė. 

Ji atsistojo. 

— Šalta. Einu į vidų. Jums reikėtų ateiti pašokti. 

Ričis išleido dar vieną nusiperdėjimo garsą. 

— Ne su tais subingalviais. 

— Jie visai nieko. 

Ričis atsisuko į Niką. 

— Matai, sakiau tau, kad ji tokia pat, kaip ir jie visi. Ji viena iš tų, 
normaliųjų. 

Kartais jis būna toks mulkis. Visi šiame vakarėlyje kaip reikiant, 
visi neblogi. Šįvakar visi jai patiko. 

Ji ištiesė Nikui ranką. 

— Eime pašokti. 

Vaikinas išsigandęs pakratė galvą. 

— Aš ne per geriausiai šoku. 

— Nieko baisaus. Čia ne konkursas. 

— Neee, jausčiausi kaip koks apsigimėlis. 

— Tu ne apsigimėlis. 

— Taip, jis apsigimėlis. Jis toks pat apsigimėlis, kaip ir aš. 

Ji nekreipė į Ričį dėmesio, tebelaikė ištiesusi ranką. 

— Eini? 

Nikas atsisėdo ant dėžės. Nuleido akis į purvą ir pievą. 

Ji patraukė pečiais. 

— Tada iki. 

Ji girdėjo, kaip jai už nugaros Ričis dainuoja nepataikydamas į 
toną „Sugarbabes“ dainą „Toks pat apsigimėlis kaip aš“. 

Nikas pasakė: „Užsikimšk, po velnių!“, bet Ričis dainavo toliau. 


— Nori užtraukti? 

Tai buvo Alis. Ji linktelėjo. Jis paėmė jos ranką — jo ranka buvo 
didžiulė, visiškai uždengė merginos plaštaką — ir patraukė ją paskui 
save link durų koridoriaus gale. Alis užtrenkė už jų duris. Jie buvo 
visiškoje tamsoje. Vakarėlio triukšmas staiga nutilo. Alis įjungė 
šviesą — jie buvo miegamajame. 

— Kieno jis? 

— Tai svečių miegamasis. 

— Oho, jis didžiulis. 

Ten buvo plati lova, didelis plakatas su Manė reprodukcija ant 
sienos ir nedidelis auksinis rymantis Buda, užkeltas ant prie lovos 

stovinčio stalelio. Alis nudribo per patį lovos vidurį susikryžiavęs 
kojas. Jis išsitraukė kapšiuką su tabaku, popierių suktinei ir mažą 
hašišo gabaliuką. Ėmė sukti cigaretę. Konė pasimetusi mąstė, kur 
jai derėtų atsisėsti. Ji nusimetė batus ir atsisėdo ant lovos krašto, ste- 
bėdama, ką jis daro. Ji tikrai nebūtų galėjusi atsisėsti susikryžiavusi 
kojas vilkėdama šia suknele. 

— Tu taip gražiai atrodai, — sušnibždėjo jis. 

Ji palietė jo plaukų galiukus. Gelis buvo lipnus. Jos makiažas 
greičiausiai buvo nubėgęs nuo šokimo ir prakaito. Ji apsižvalgė, ieš- 
kodama veidrodžio. Alis skaitė jos mintis. Jis parodė į duris miega- 
mojo gilumoje, raudoni dažai buvo apsilupinėję ir išblukę. 

— Tualetas ten. 

Ji nuėjo į tualerą ir nusiprausė veidą, susišukavo atgal plaukus. 
Atrodė ne taip jau ir blogai. Žengė žingsnį nuo veidrodžio ir pažvel- 
gė į save. Suknelė, rodės, švytėjo silpnoje tualetinio kambario švie- 
soje. Ji buvo bepradedanti griežti dantimis, jai tikriausiai reikėtų 
išgerti dar taurelę. Ryt ryte jai baisiausiai dvoks iš burnos. Stengsis 
neberūkyti, nuo cigarečių lūpos išsausėja. Ji plačiai išsižiojo. Ar tik 
jos dantys ne geltoni? Šypsena per didelė jos veidui. Ji norėtų turėti 
mažesnes lūpas, smulkesnius dantis. Bet suknelė nuostabi. 

Konė sugrįžo ir užsikorė ant lovos. Alis įdavė jai cigaretę ir už- 
degė. Po kelių užsitraukimų raminanti hašišo banga nusirito jos 
kūnu. Ji atsigulė skersai lovos ir grąžino suktinę Aliui. Jis peršoko 
per ją ir nuėjo į tualeto kambarį. Sugrįžo su mažu pusskaidriu pus- 
mėnulio formos dubenėliu, pripildytu jūros akmenėlių ir kriauklių. 
Jis išpylė juos ant stalelio ir suktinės pelenus purtė į tą dubenėlį. 

— Ar Džordano tėvukai jau grįžo? — turėtų būti jau gerokai po 
vidurnakčio. Filmas turėtų būti pasibaigęs. Namas dvokė marichu- 
ana ir tabaku. 

— Jie negrįš. Ponas A užsakė šiai nakčiai viešbutį mieste. Jie ne- 
grįš iki ryto. 

— Jie gerokai pasitiki Džordanu. 

— Jie gali Džordu pasitikėti. Jis ne mulkis. Mokės suvaldyti si- 
tuaciją. 

Konė žiūrėjo į lubas. Tai buvo vienos iš tų senovinių lubų su 
sudėtingu reljefu aplink lempos gaubtą, gėlių ir lapų verpetais. Jie 
buvo rankų tapybos, raudoni ir geltoni, balti ir žali. Atrodė kaip 
akvarelė. Alis vėl padavė jai suktinį, ir ji pažvelgė į jį. Jo plaukai 
buvo šlapi nuo prakaito, ir nebuvo nė dėmelės ant jo šviesiai rudos 
odos. Vaikino burna irgi buvo didelė, bet ji tiko prie veido. Jis ga- 
lėtų būti manekenas, tik jame nebuvo nieko glebaus ar moteriško. 
Jis buvo įsakmus. Ji mintyse įsiklausė į tą žodį. Įsakmus. Ji šiek tiek 
prisibijojo pasilikti su juo vienudu. 

— Į ką žiūri? 

— Į nieką, — ji vieną kartą trumpai užsitraukė ir padavė jam ciga- 
retę. — Tik mąsčiau, kaip jūs su Džordanu tapote draugais. 

— Nes jis toks protingas, o aš tik kvailas sušiktas musis'? 

Konė nuraudo. Jos veidą dabar išmušė raudonis, ji tai žinojo, ant 
skruostų ir kaklo. Ji nesmagiai jautėsi, nes tai buvo kažkuria prasme 
tai, ką ji ir galvojo — ne, ne ta dalis apie musulmoną, ir ne tai, kad 
Alis nebūtų buvęs protingas. Jis paprasčiausiai nebuvo per daug lin- 
kęs į mokslus. Alis ėmė juoktis iš jos sumišimo. 

— Mes pažįstame vienas kitą nuo vaikystės. Kartu žaidėm vai- 
kams iki vienuolikos metų skirtoje futbolo komandoje. 

— Rimtai? — Džordanas buvo grynas humanitaras. Jis ketino sto- 
ti į Viktorijos Menų Koledžą mokytis kurti hilmų, vaidinti ar kaž- 
kas panašaus. Džordanui Atanasijui netgi nepatiko sportas. 

— Jis nebuvo labai geras žaidėjas, bet nebuvo ir idiotas, — Alis 
užgesino cigaretę į dubenėlį. - Dauguma žmonių yra idiotai, — jis 
atsiklaupė ant kelių ir pažvelgė žemyn į Konę. — Tu nesi, — Alis at- 


* Mussie - musulmonų pravardė. 

rodė didžiulis milžinas virš jos. - Kone, — pasakė jis tvirtai. - Dabar 
aš tave pabučiuosiu. 

Jo burna buvo kieta, bet jai neskaudėjo. Ji įkrito į jo burną, lie- 
žuvį, lūpas, dantis, seiles. Ji suprato, kad Hektoras visada dvejojo ją 
bučiuodamas, kad jis susilaikydavo. Ji visada jausdavosi per daug 
agresyvi, per daug jo trokštanti. Alis valdė situaciją, ir jos burna, 
rankos ir kūnas sekė paskui. Ji būtų galėjusi bučiuoti jį ištisą naktį, 
nė nežinojo, koks paprastas, koks nesudėtingas gali būti bučiavima- 
sis. Ji apie nieką negalvojo, mintys neskrajojo virš kūno, ji ir Alis 
buvo bučinys. Teegzistavo vien tik bučinys. 

— Ar galiu tave išdulkint? 

Ji tenorėjo bučinio, bet linktelėjo sutikdama. Tai štai kaip tai 
įvyks. Su šiuo gražiu tamsiaodžiu vaikinu, o prieš kelias dienas 
manė, kad jis yra arogantiška, moterų nekenčianti kiaulė. Konė 
buvo išsigandusi, bet linksėjo galva. Tai štai kaip tai įvyks. Ji 
buvo girta. Aš neapsivemsiu, įsakė ji sau. Ji palietė jo odą. Jai rei- 
kia prisiminti, kokia švelni jo oda. Palietė jo sportinius marškinė- 
lius. Ji prisimins, kad jie buvo šiurkštūs, medvilnės ir poliesterio 
mišinys, didžiulis raudonas numeris 3 per visą priekį. Ji prisimins 
gėles ant lubų, rymantį Budą, hašišo kvapą. Ji turi visa tai užra- 
šyti grįžusi šįvakar namo. Ji turi nepamiršti užrašyti visko į savo 
dienoraštį. 

Alis atsisegė diržą ir nusismaukė džinsus iki kelių. Jo apatinės 
kelnaitės buvo juodos, ir kai jis jas nusitraukė, varpa jau buvo kieta. 
Ji atrodė didelė, stora. Ji turės apsimesti, kad jai neskauda. Jei skau- 
dės, ji turės apsimesti, kad neskauda. Ji susidrovėjusi nusuko žvilgs- 
nį nuo jo šakumo ir pažvelgė jam į veidą. Jis jai šypsojosi. Viena jo 
ranka glostė jai veidą, kita slydo aukštyn jos šlaunimi. 

— Tu vartoji tabletes nuo pastojimo, ar ne? 

Arjai reikėtų meluoti? Nė velnio jai nereikėtų meluoti. 


— Ne. 

— Velnias, - jo pirštai lietė jos gaktos plaukelius. Jis atrodė abejo- 
jąs, susirūpinęs. Ar ji per daug plaukuota? Gal ji per daug plaukuo- 
ta? Jis įsikišo laisvą ranką į kišenę ir išsitraukė prezervatyvą. 

— Uždėk, - įsakė jis. 

Aštuntoje klasėje jos su Tina kartą praktikavosi ant banano, 
krizeno visą popietę. Ji negalėjo atplėšti pakelio. Jis paėmė ir atplėšė 
dantimis. Jis pakėlė ją link savęs, kad jų veidai būtų vienas priešais 
kitą. „Nagi, mažule, — sušnibždėjo jis, — aš taip velniškai tavęs noriu.“ 
Kai jie prieš tai bučiavosi, ji visa buvo tame bučinyje. Dabar jos pro- 
tas buvo iškilęs aukštai virš jos kūno, žvelgdamas žemyn. Jo žodžiai 
skambėjo lyg prastas pornofilmas, nevykęs repo muzikinis takelis. Ji 
jautėsi kiek kvailai. O jis kalbėjo kaip idiotas. Jos rankos buvo šaltos 
ir nevikrios, ji stengėsi ištraukti iš dėklo gličią susuktą plastmasę, 
bet, rodės, niekaip negalėjo užtempti jos angos ant Alio varpos. Toji 
ėmė glebti. Jis žiūrėjo į ją su pašaipiai klausiama veido išraška. 

— Tu esi anksčiau movusi prezervatyvą, ar ne? 

Ji vėl nuraudo. 

— Paprastai vaikinai patys juos užsideda. 

Jis, atrodo, priėmė tokį paaiškinimą ir paėmė iš jos prezervatyvą. 
Jis, dėkui Dievui, nebežiūrėjo tuo šnairu žvilgsniu. Dabar jis atrodė 
viso labo tik sumišęs. 

— Kone, - pradėjo jis tyliai. — Gal norėtum man pačiulpci? Tik 
kad vėl sukietėtų. 

Ji nesipriešino. Jo ranka švelniai stūmė ją žemyn link ten, be 
jokios jėgos, nes ji nesipriešino. Visos merginos tai daro. Tai tas, ką 
ji taip norėjo padaryti Hektorui. Ji pasižiūrėjo į Alio penį, pauostė 
jį. Neatpažįstamas kvapas. Kvepėjo žmogaus kūnu, bet tai nebuvo 
kūniškas kvapas, kurį jai kada nors ligi šiol būtų tekę užuosti. 

Ji papurtė galvą. 

— Ne, — ji atsisėdo. Ji negalėjo prisiversti to daryti. Nebuvo vi- 
siškai tikra, kodėl. Tai atrodė pasileidėliška, o gal tiesiog per daug 

intymu. Tai atrodė daug intymesnis dalykas, nei būti išdulkintai. Ji 
vėl papurtė galvą. - Atleisk. 

Alis tebežiūrėjo į ją keistu žvilgsniu. 

Ji jautėsi pažeminta — ji buvo tokia beviltiška nekaltybė. 

— Nieko. Pabučiuok mane vėl. 

Jie gulėjo šalia bučiuodamiesi. Jos kūnas sugrįžo į save. Ji prisi- 
traukė jį arčiau. Ji būtų norėjusi, kad jie galėtų paprasčiausiai bu- 
čiuotis. Jis grabinėjosi apie prezervatyvą, ji stengėsi apie tai negalvo- 
ti. Galvoti tik apie tai, kokios saldžios jo lūpos, alaus, narkotikų ir 
mėtinės kramtomosios gumos skonio. Jo ranka buvo jai tarp kojų, 
netrukus jo pirštas buvo joje. Ji paleido jo burną ir sudejavo. Jis 
suėmė jos galvą savo plačiomis plaštakomis ir pasakė dar kartą: „Tu 
tokia graži“, o tada įkišo. 

Ji suriko. Jausmas buvo toks, lyg peilis būtų perpjovęs per patį 
jos vidų. Jis vėl pabandė įsistumti į ją, ir ji suvirpėjo iš skausmo, su- 
unkštė, tada suriko, keista aimana, nuskambėjusi lygiai taip, kaip 
staugimas šuns, kai jis pabunda išsigandęs po anestezijos. Alis iš- 
traukė varpą, ir ji susiėmė tarpkojį rankomis. Ji jautėsi lyg perplėšta 
pusiau. Jai buvo gėda, jos veidu riedėjo ašaros. Alis laikė ją apkabi- 
nęs. Ji verkė jam į krūtinę. Jis apglėbė ją tvirčiau. Lėtai, labai lėtai 
skausmas ėmė slopti. Ji nenorėjo, kad Alis paleistų ją iš savo glėbio. 
Ji nenorėjo žiūrėti jam į veidą. 

— Kone, Kone, — pagaliau paragino jis švelniai. - Man nutirpo 
koja. 

Ji nenoromis atsitraukė. Jis pasikėlė ir ėmė tuksnoti sau blauzdą. 
Džinsai ir apatinės kelnaitės tebebuvo apsiviję jam aplink kelius. Ji 
užsitraukė savo kelnaites, ir, tai darydama, apimta panikos, apžiūri- 
nėjo savo šlaunis, kojas, paklodę, ieškodama kraujo. Ji nieko nema- 
tė. Alis išsiviepė, tada atsargiai atsikėlė iš lovos. 

— Einu į tualetą. Būk gera, palauk čia. 


Konei norėjosi juoktis. Jo varpa tebebuvo standi. 

— Pažadi? 

— Aš pažadu. 

Ji ėmė juoktis, kai Alis su džinsais ir apatinėmis kelnaitėmis 
aplink kelius nušokavo prie durų. Jo varpa švytavo aukštyn žemyn. 
Tai priminė jai Teransą ir Filipą, besipešančius „Pietų parke“. 

Jam išėjus, ji nusišluostė veidą ir akis pagalvės užvalkalu. Ji tik- 
riausiai atrodo baisiai. Gal jai reikėtų išeiti. Bet ji sėdėjo ant lovos, 
spoksodama į duris, už kurių buvo Alis. Ji nenorėjo pasirodyti va- 
karėlyje viena. Jie išėjo kartu. Visi tikriausiai apkalbinėja juos. Ji 
negalėjo nė pagalvoti, kaip pasirodytų vakarėlyje viena. 

Ji išgirdo nuleidžiant tualeto vandenį. Alis pasirodė tarpduryje 
visiškai apsirengęs. Ji nuleido akis į grindis, išblizgintas lentas ir sto- 
rą grynos vilnos kilimą su tokiu pat gėlių motyvu, kaip ir ant lubų 
viršuje. 

Alis atsisėso šalia. Ir tada jis ją apkabino. 

— Tai tu skaisti, ar ne? 

Ji neatsakė. 

— Džiaugiuosi. Tu nesielgi kaip šliundra. 

Tai ją įsiutino. 

— Štai kaip, tai jei tu būtum mane išdulkinęs, aš būčiau buvus 
šliundra? 

— Nenoriu nė girdėti to feministinio šūdo. Tu nesi šliundra. 

— O šliundros — jos blogos, ar ne? — ji staigiu judesiu atsitraukė 
nuo jo. 

Jis prisitraukė ją vėl. 

— Ne, bet tu nesi šliundra, - jis atsistojo, imdamas ją už rankos. — 


Eime išgerti. 


* Turima omenyje JAV animacinis serialas suaugusiesiems „South Park“. 

Jis laikė jos ranką visą likusį vakarą: kai jie šoko, kai jie ėjo pasiimti 
gėrimų. Jis laikė jos ranką net ir vakarėlio pabaigoje, kai poilsio 
kambaryje tebuvo likę tik ji ir Alis, Džena ir Džordanas, Tina, Ve- 
ronika, Kosta, Leninas ir Keisis, ir visi sėdėjo klausydamiesi Deven- 
dros Banharto „Nino Rojo“. Džena su Džordanu sėdėjo kartu ant 
sofos, jo ranka jai ant kelių. Veronikai tai, atrodė, nerūpėjo. 

Džena pamerkė Konei akį, kai ji su Aliu sugrįžo pas svečius. 
Tina šypsodamasi be žodžių tarė jai: „Tu kekšele“ Šįvakar ji nieko 
joms nesakys. Ji papasakos joms viską mokykloje. Ji pasakys teisybę. 
Kažkuriuo momentu prie vakarėlio prisijungė Ričis. Jis nepritaria- 
mai apžiūrinėjo kambarį. Pamatęs ją ir Alį, sėdinčius ant sofos, be- 
silaikančius už rankų, priėjo prie jų. 

— Kaip laikaisi, Rič? 

Jos draugas nekreipė į Alį dėmesio. 

— Aš išeinu. 

— Kur Nikas? 

— Jis laukia manęs lauke, gatvėje. 

— Atsisveikink nuo manęs. 

Ričis nepatenkintas suniurnėjo. 

— Kas yra? 

— Nieko nėra. Tu tik tokia normali. Kartais tu būni tokia nejti- 
kėtinai normali, velniai tave griebtų. 

Jis pyko ant jos. Ji neturėjo jokio supratimo, kodėl jis pyksta. 
Dabar jai nesinorėjo sukti dėl to galvos. 

— Aš tau ryt paskambinsiu. 

— Kurgi ne. 

Nepasakęs sudie, Ričis apsisuko eiti. 
Alis sušuko jam pavymui: 

— Iki, Ričiau! 

Tas nesiteikė atsakyti. 

— Jis pavydi, ar ne? 

Konė tvirtai suspaudė Aliui ranką. 

— Ne, žinoma, ne. 

- Jis tave įsimylėjęs. Tai aišku kaip dieną. Jis myli tave jau daug 
metų. 

— Tai ne tai, kas atrodo. 

— O kas? Gal jis koks nors pyderas ar kas? 

Ji buvo beatsakanti: taip, jis toks, bet susilaikė. Ji negalėjo taip 
pasielgti. Ji negalėjo išduoti Ričio. Tik ne Aliui. Ričis nežinojo, 
koks Alis geras. Ji padarys taip, kad jie susidraugautų. Jiems reikia 
susidraugauti. 

— Tai tiesiog ne tai, gerai? 

Alis buvo kažką besakąs, bet nutilo. 

— Ką tu norėjai pasakyti? 

— Nieko. 

— Ką? 

— Žinai, kai sakau „pyderas“, neturiu omeny nieko blogo. Tai lyg 
tu pavadintum mane ar Kostą vogu. 

— Aš nevadinu tavęs vogu. 

— Tu žinai, ką turiu minty. 

— Ne, o ką tu turi minty? 

Jis pasimuistė šalia jos. Sušnibždėjo jai į ausį: 

— Girdėjau, tavo tėtis buvo gėjus. 

— Jis buvo biseksualus. 

Alis nusijuokė. 

— Na, akivaizdu, - jo veidas surimtėjo, jis atrodė susirūpinęs. — 
Aš kartais pasakau ką nors negalvodamas. Man nė velnio nerūpi, 
kas ten koks yra. Patikėk. 

— Aš tikiu, — ji šelmiškai nusijuokė. —- Tu mano seniui patiktum. 
Tu visai jo skonio. 

Alis vėl ją pabučiavo. 


Jis parvedė ją namo, ranka rankon. Jie per daug nekalbėjo. Jis buvo 
apsivilkęs vieną iš Džordano megztinių, juodą golfą. Jai patiko, 
kaip jis atrodo apsivilkęs juodą drabužį. Jis atlydėjo ją iki namų. Jie 
vėl pasibučiavo. 

— Kaip tu nusigausi namo? 

— Pareisiu. 

— Į Koburgą? Tai truks amžinybę. 

— Ne... Keturiasdešimt minučių, daugių daugiausia, — jie nie- 
kaip negalėjo paleisti vienas kito rankos. Jis nepatogiai mindžiuka- 
vo nuo vienos kojos ant kitos. Pagaliau paleido jos ranką - ištraukta 
iš jo šiltos rankos, ji atrodė suglebusi, tuščia. Konė bijojo pagalvoti, 
ką pasakys jam pirmadienį mokykloje. Jis tebemindžiukavo. 

— Gal nori pasižiūrėti filmą? 

— Kada? - ar ji ką tik suspigo? Ji ką tik suspigo. 

— Penktadienio vakarą? 

— Taip. Žinoma. 

— Gerai, — jis pabučiavo ją, labai atsargiai, švelniai, į lūpas. — Iki 
pirmadienio. 

Ji žiūrėjo, kaip jis eina tolyn gatve, susikišęs rankas į kišenes. 
Priėjęs garvės žibintą, jis atsisuko ir pamojavo jai. Ji pamojavo jam 
atsakydama. Jis atrodė lyg mažas berniukas. Ji įėjo į namą. 

Pro tetos durų apačią veržėsi šviesa. Ji tyliai pabeldė. 

— Užeik. 

Taša sėdėjo lovoje ir skaitė. 

— Negalėjau užmigti. 

— Atleisk. Jau vėlu, ar ne? 

— Pusė keturių. Ne taip blogai šeštadienio vakarui. Ar geras va- 
karėlis? 

Konė atitraukė antklodę ir įsmuko į patalus šalia tetos. 

— Man atrodo, mane ką tik pakvietė į pasimatymą. 

— Kas? 

— Jo vardas Alis. 

— Tu tikra savo tėvo dukra. 

— Jis tikrai labai mielas, Taš. 

— Aš pati nutarsiu. Jis susižavėjo suknele, ar ne? 

Konė apsižvalgė po tetos kambarį - krūva knygų prie lovos, seni 
feministiniai ir socialistiniai plakatai ant sienos, katalikiška Jėzaus 
Marijos glėbyje ikona. Jis buvo šiltas ir raminantis. 

— Taš, ar tu kartais pasijunti vieniša? 

— Ne. Aš turiu tave. 

— Bet jei tau nereikėtų rūpintis manimi, gal tu dabar būtum su 
kuo nors? 

Taša tylėjo. 

Konė pasisuko ir pažvelgė į tetą. 

— Aš teisi, ar ne? 

— Galimas daiktas. Taip pat galimas daiktas, kad aš būčiau 
šiuose namuose visiškai viena. Man buvo trisdešimt septyneri, kai 
ėmiau tavimi, Kon, rūpintis. Dabar man keturiasdešimt dveji. Kai 
man buvo trisdešimt penkeri, nebuvo princo Alio, laukiančio ma- 
nęs už kampo. Kas žino, gal bus, kai man sukaks keturiasdešimt 
treji. Man iš tiesų nelabai rūpi. Visą tą laiką aš turėjau tave. Buvai 
šalia. Manau, man pasisekė, — Taša pasilenkė ir pabučiavo dukterė- 
čiai į skruostą. — Na, eik į lovą. Tu paprasčiausiai prašeisi kompli- 
mentų. Myliu tave. Tu tai žinai. 

Konė šypsodamasi iššoko iš lovos. 

— Aš tik nusiųsiu žinutę Zarai ir einu miegoti. 


Ji negalėjo užmigti. Įsijungė kompiuterį ir atidarė apatinį rašomojo 
stalo stalčių. Po korekcinio skysčio buteliukais, „POST-IT“ lipniais 
lapeliais, bloknotais ir pieštukais gulėjo sena skardinė; besišypsan- 
čių princo Čarlzo ir princesės Dianos atvaizdai buvo taip išblukę, 
kad jis neturėjo nosies, o ji - smakro. Konė atidarė dėžutę ir ėmė 


245 


raustis tarp ten esančių popierių, atvirukų, senų bilietų į „Placebo“ 
ir Snūp Dogo koncertus. Laiškas buvo ant dugno, ten, kur ji visada 
jį dėdavo. Jos teta nežinojo, kad jinai jį pasiliko. Jos tėvas davė jį jai, 
kai gulėjo mirties patale ligoninėje Londone. Tai kopija, pasakė jis 
jai, kopija to laiško, kurį aš išsiunčiau tavo tetai. Ji atsakė, pridūrė 
jis, ji pasakė taip. 

Konė ėmė skaityti. 


Brangi Sese, 

Rašau prašydamas pasirūpinti mano vaiku, mano dukra, kuri 
yra mano gyvenimas. Aš suprantu, kad tu metų metus nesi gavusi iš 
manęs jokios žinutės, bet tikiuosi, kad meilė ir prisirišimas, kuriuos 
esi rodžiusi man — ir žinau, kad ne visada būdavau to vertas — ati- 
teks ir tavo dukterėčiai. Ji puikus vaikas, Taša. Ji nuostabus vaikas. 

Aš mirštu; manau, miriau jau daugelį metų. Tai viena iš prie- 
žasčių, kodėl laikiausi atokiai. Žinojau, kad tu būsi gera, bet ne- 
sitikėjau, kad sulauksiu supratimo iš Pyterio ir tėčio. Man diagno- 
zavo ŽIV 1989-aisiais. Jei pameni, tu buvai bebaigianti paskutinę 
vidurinės mokyklos klasę, ir aš parvažiavau namo pasisvečiuoti. Tu 
buvai užsiutusi, kad mano sugrįžimas, regis, sukėlė tiek daug siel- 
varto ir kivirčų. Aš buvau šiurkštus net ir su tavimi, vėliau, Lon- 
done, sakei man, kad manei, jog esu žiaurus ir arogantiškas, manei, 
jog Anglija mane tokį padarė. Man reikėjo pasakyti tau jau tada, 
kad man diagnozuotas ŽIV, bet aš bijojau, ir mama maldavo, kad 
aš to nesakyčiau. Taip, ji žinojo. Nors jai buvo gėda, ji priėmė 
viską labai gerai. Ir ne, žinoma, ji niekada nepasakė nieko tėčiui. 

Konė sveika. Ji tikriausiai buvo pradėta prieš Marinai ar man 
gaunant virusą. Arba, dėkui Dievui, jai labai pasisekė. 

Žinai, Sese, net ir dabar mano pirmasis impulsas yra sumeluoti. 
Net ir artėjant galui, slėpdamasis už šio laiško, esu bailys. Tai aš 


246 


užkrėčiau Mariną. Esu tikras, kad tiksliai žinau tą momentą, kai 
virusas įėjo į mano kūną. Tai įvyko sumautame Sobe. Klubo tuale- 
te, kažkur pačioje pederastų Londono gelmėje, ir tas vyrukas vardu 
Džozefas suleido man heroino dozę. Tą vakarą aš buvau girtas, 
buvau pavergtas jo grožio, ir labai norėjau dulkintis su vyriškiu. 
Na, mes nesidulkinom, narkotikai tuo pasirūpino, bet žiūrėdamas, 
kaip jis varo adatą man į veną, žinojau, kad jis mane nuodija. 


Šią dalį visada būdavo sunku skaityti. Visada. 


Visus metus dulkinau Mariną smarkiai ir dažnai, matyt, tikėda- 
masis, kad kažkoks stebuklas mus išgelbės. Ji mirė, kaip žinai, prieš 
penkerius metus. Aš niekada neišpažinau jai aukščiau minėtų da- 
lykų, o ji niekada manęs nekaltino. Ir gal nebūtų kaltinusi, net jei 
aš ir būčiau jai pasakęs. Kas žino, į kokias slaptas vietas jos ydos 
buvo nuvedusios ją pačią! 

Tai iš tiesų yra išpažintis tau, ar ne? Marina savo paskutiniai- 
siais metais persimetė į budizmą, bet aš, deja, vis dar per daug 
bijau mūsų rūstaus Monofizito Dievo. Aš nebuvau blogas žmogus, 
visai ne, bet nors žinau, kad man nėra likimo skirta pereiti per pas- 
kutiniuosius pragaro ratus, negaliu visiškai atsikratyti idėjos, kad 
senovės patriarchų mintyse būta logikos ir tiesos. Aš taip mažai 
paklusdavau savo gyvenime. Aš toks tamsuolis. 

Konei beveik keturiolika, ji lanko vidurinę mokyklą pietinia- 
me Londone. Ji protinga ir jai labai gerai sekasi mokslas. Ji yra — 
neišvengiamai — gana subrendusi. Ji išties nustebino mane savo 
gebėjimu susidoroti su mamos mirtimi ir mano liga. Jei ir yra koks 
išankstinis nusistatymas ar nemokšiškumas iš jos draugų pusės, ji 
neišsiduoda, ir, tikriau sakant, įtariu, kad tie, su kuriais ji artima, 

palaiko ją. Jos draugės Elanos mama lesbietė, o jos artimiausia 
draugė Zara yra nepaprastai fantastiška mergaitė turkė (Zara dve- 
jus metus taupė savo kišenpinigius, kad išgalėtų nusipirkti sumau- 
tus „Prados“ marškinėlius! Man padarė įspūdį ne tiek noras turėti 
„Prados“ marškinėlius — ta etikečių mada dabar visur, ir man tai, 
tiesą sakant, atrodo kiek prasto skonio — bet pats faktas, kad ji buvo 
pakankamai ryžtinga taupyti tokį ilgą laiką.) 

Nežinau, Sese, ar tu esi leidusi bent kiek laiko su paaugliais, 
bet aš esu sužavėtas jais ir jų padrąsintas. Visiškai nejaučiu to 
mūsų kartos atžilgiu. Ne, tikrai nesiruošiu idealizuoti šiuolaikinių 
paauglių. Jie tokie velniškai žiaurūs, ta jauna banda, tokie labai 
jau Tečer vaikai, net jei jie ir maltų visas teisingas ekologines ir an- 
tirasistines banalybes. Jie nepaiso nė vieno, kas nesugeba dėl vienų 
ar kitų priežasčių pasiekti sėkmės. Netgi tie berniūkščiai skautai, 
šniukštinėjantys aplink Konę, pilni pašaipos tiems, kas nesvajoja 
apie greitaeigius automobilius ir verslininko ateitį. Bet jie ne veid- 
mainiai ir, skirtingai nuo mūsų, neapsimeta žiną daugiau, nei 
išties žino, ir netrokšta kalbėti niekieno kito, kaip tik savo pačių, 
vardu. Ar pas mus tėvynėje jie tokie pat? 

Lauke lyja, pas mane greitai bus dieną ateinanti seselė, kuri su- 
ryja beveik pusę mano pašalpos. Aš vis dar gyvenu iš pašalpos — ko 
gero, tai dar vienas dalykas, kurio nevertėtų minėti tėčiui. Ar jis 
jau išėjo į pensiją, ar vis dar stato, stato, stato ir geria, geria, geria 
ir skundžiasi, skundžiasi, skundžiasi, kad jo vaikai nežiną, ką 
reiškia sunkus darbas? Kokia absoliuti nesąmonė! Jau nuo pat pra- 
džių aš žinojau, ką reiškia sunkus darbas, ir pažadėjau sau, kad 
niekada šitaip nedirbsiu, niekada šitaip nenaikinsiu savo kūno ir 
nugaros, niekada netapsiu toks tulžingas kaip tėtis. Na, aš tapau 
tulžingas, bet kitaip nei tėtis. Skirtingai nuo mūsų tėvo, aš gailiuo- 
si ne to, ko nesu padaręs, bet greičiau to, ką esu. Taigi, nesvarbu, 
kad ir kiek aš šnekėčiau, kad esu susitaikęs su ta prakeikta liga, 


vealybė yra tokia, kad aš vis grįžtu mintimis prie to momento, kai 
ją gavau, trokšdamas, kad nebūčiau buvęs tame klube, trokidamas, 
kad niekada nebūčiau pamatęs to vyriškio, trokšdamas, kad nebū- 
čiau dalijęsis ta adata, labiau už viską, labiau už viską trokšdamas, 
kad nebūčiau toliau dulkingsis su Marina, trokšdamas, kad nebū- 
čiau buvęs toks bailys. 

Melskis už mane, Sese. Aš bijau Dievo bausmės. 

Konei nieko nepasakojau. Ji žino apie visus jus ten, Australijoje, 
ir ypač ji žino, kaip nepaprastai aš tave myliu. Bet jei tu negali 
priimti jos į savo namus, tik nesijausk kalta. Juk tai kaip ir nėra 
tavo pareiga, ar ne? Aš tai žinau. Ji nesileidžia į kalbas apie mano 
mirtį, taigi mes nesame kalbėję apie ateitį. Jei tu negali jos pasiim- 
ti, Marinos senoji teta Džesika gyvena Lankasteryje, ji kilniaširdė 
moteris, padarys Konės labui viską, kas jos valioje. Aš noriu, kad ji 
pažinotų savo dėdę ir savo senelį, bet nenoriu, kad jie priiminėtų 
kokius nors su jos gyvenimu ir jos ateitimi susijusius sprendimus. Iš 
mūsų klano aš pasitikiu tik tavimi. 

Taša, jei negali, nesvarbu, dėl kokios priežasties, jos pasiimti, 
būk gera, bent jau susisiek su ja. Marina ir aš nebuvome per daug 
vykę tėvai, bet jai atidėta šiek tiek pinigų, penki tūkstančiai svarų 
sterlingų, kuriuos mes su Marina sugebėjome sutaupyti ir išlaikyti. 
Visais mano laidotuvių reikalais jau pasirūpinta ir už jas sumokė- 
ta, nebus jokių neapmokėtų skolų. Mane kremuos ir palaidos čia, 
Londone. Nejaučiu ilgesio Australijai. Tiesą pasakius, kiek mes čia 
girdime, kai kurie dalykai, susiję su namais, atrodo, mažai tepasi- 
keitė. Mes vis dar apbmaudinėjam juodaodžius vaikinus, ar ne? Ne, 
aš baisiausiai laimingas, kad mane palaidos čia. 

Na, Sese, aš suprantu, kad su penkiais tūkstančiais svarų ster- 
lingų toli nenueisi, žinau, kad prašau tavęs labai daug. Bet manau, 
kad tu pamilsi Konę. Aš vis primenu jai tą paskutinį kartą, kai tu 
matei ją, prieš visus tuos daugybę metų, kai jai nebuvo nė penke- 

rių, ir tu jai pasakei, kaip baisu tau buvo važiuoti metro naktį. 
Pameni, ką ji atsakė? „Bet, tetulyte Taša, naktį geriau. Daugiau 
šviesų. Taip saugiau.“ Dėl jos išties nereikia dėti daug pastangų. 
Neseniai vieną vakarą ji nustebino mane paklausdama, ar aš ne- 
turįs ko nors iš Saimono ir Garfunkelio. Ji Londono vaikas, ir aš 
maniau, kad visa, ką ji žino, tai hipbopas ir šokių muzika. Bet jai 
ima patikti bipių era. Ji taip pat klausinėja apie Džoni Mitčel ir 
„Feetwood Mac“. Dievai žino, kur ji juos girdi. Per „Radiją 2“? 
Tikriausiai ne? 


Taip, tėti, „Radijas 2“. Mes su mama jo klausydavomės, kai tavęs 
nebūdavo namie. Aš velniškai nekenčiau „Joy Division“, aš velniš- 
kai nekenčiau „Ihe Clash“. Aš visiškai nevirškinau techno. Dievinau 
„Fleetwood Mac“. 


Aš mirštu. Būsiu dėkingas, jei atsakysi į šį mano laišką kaip gali- 
ma greičiau. Labai prašau — nutark taip, kaip tau geriausia, nes 
tai, kas geriausia tau, bus geriausia Konei ir man. Žinoma, gali 
paskambinti, bet aš taip bijau, kad, išgirdęs tavo balsą, miela Sese, 
ilgam ir baisiausiai pravirksiu. Konė vadina mane dinozauru, nes 
aš ignoruoju tą interneto elektroninį paštą, bet vienas iš nedaugelio 
malonumų, leistų mirštančiajam, yra laisvė rinktis, kas patinka. 
Kaip žinai, visada nekenčiau televizijos ir telefono, „elektroninis 
pastas“ ir „internetas“, tas jų abiejų derinys, skamba šlykščiai. Aš 
aiškiai nesu gimęs šiam naujajam šimtmečiui ir gana gerai pasi- 
rinkau laiką išeiti. 

Prašau! Parašyk! Jei tik aš būčiau buvęs tau artimesnis ir dė- 
mesingesnis vyresnysis brolis! Apvyliau tave. Dabar verkiu tai rašy- 
damas ir galvoju apie tai, kaip mes juokdavomės iš senosios ponios 


* Viena iš „BBC“ nacionalinių radijo stočių ir populiariausia radijo stotis Didžiojoje 

Britanijoje. 


Radič, gyvenusios kaimynystėje, kai ji kalbėdavo pati su savimi 
apie tremties skausmą. O dabar aš pats taip giliai tą jaučiu. Vargšė 
ponia Radič, čia bent jau kalbama mano kalba. Ji kaltino dėl savo 
tremties neturtą ir karą. Ar man belieka kaltinti tik save patį už 
manąją“ 

Brangi Sese, pasakyk mūsų broliui ir mūsų tėvui teisybę. Jei 
mano Konė, būdama tokio amžiaus, gali tai pakelti, vadinasi, gali 
ir tiedu. Nenoriu melo aplink Konę. Kadangi trokštu, kad ji su- 
sipažintų su mano šeima, svarbu, kad mano šeima būtų jos verta. 
Tik nedrįsk jai meluoti. 

Seselė jau čia. Ji klausia manęs, kam aš rašau, ir aš atsakiau, 
kad vienai iš trijų moterų, kurias iš tiesų esu mylėjęs. Marina, 
mano Konė, ir visada buvai tu. 

Bučiuoju tave, Nataša. 

Tavo mylintis brolis, 

Lukas. 


Konė sulankstė laišką ir padėjo jį atgal į skardinės dugną. Kompiu- 
teris cingtelėjo. Zara prisijungė prie interneto. Konė nusišluostė aša- 
ras ir ėmė pasakoti draugei apie vakarėlį. Šįvakar ji nenori galvoti 

apie Hektorą. Šįvakar ji neketina galvoti apie Hektorą. Ji papasako- 
jo draugei apie pritrenkiančią suknelę, apie Ričį, Dženą ir Džorda- 
ną, apie tai, kad vartojo ekstazį. Ir ji papasakojo jai viską, kas įvyko 

tarp jos ir Alio, viską, ką ji galėjo prisiminti apie Alį, smulkiausias 

detales, kaip jis atrodė ir koks buvo jo balsas, koks buvo jo kvapas 

ir skonis. Ji papasakojo Zarai viską. 


Kai pabudo, buvo vidurdienis. Galvoje tvinkčiojo ir ji sudejavo, pa- 
mačiusi ant rašomojo stalo krūvą vadovėlių. Nušliurino į virtuvę. 

Taša virė pietus, kambarys kvepėjo citrinžole ir kalendra. Šv. Petro 
žuvies filė gulėjo ant lėkštės. 

— Negaliu valgyt. 

— Žinoma, gali. Dievai žino, ko tu vakar prisirijai, bet žuvis bus 
tau pats geriausias dalykas, — Taša patapšnojo sau per galvą. — Sme- 
genų maistas. Naudingas tavo serotonino lygiui. 
tada ištraukė televizijos priedą. 

— Šiandien iš namų niekur neisiu, — pareiškė ji. 

— Rouzė tau skambino. Ji nori, kad trečiadienį pažiūrėtum Hugą. 

Konė linktelėjo galvą. 

— Žinoma. 

— Pasakiau jai, kad tu negali. 

— Galiu porai valandų, — užprotestavo ji. 

— Ne. Kone, tai tavo paskutinieji metai. Turi daug mokytis, pas- 
kui egzaminai. Tu jau ir taip per daug visko darai. Pasakiau jai, kad 
negalėsi. Nenoriu, kad jie taprų nuo tavęs priklausomi. 

— Rouzei sunku. Ji čia, Melburne, neturi jokių giminių. Ir tas 
jų bylos nagrinėjimas gali būti bet kurią dieną. Ji apie nieką kitą 
nesugeba galvoti. 

— Kai kurie žmonės patys sau sunkina gyvenimą. 

— Jis sudavė Hugui. 

Teta neatsakė. 

— Negalima pateisinti suaugusiojo, mušančio vaiką. Tikiuosi, jie 
pasodins jį į kalėjimą, — karčiai užbaigė Konė. 

Taša ėmė berti ant žuvies prieskonius. 

— Žinai, kas man nepatinka paauglystėje? Tai, kokie žiaurūs mes 
galim būti. 

Konė nekreipė į ją dėmesio. Jai skaudėjo galvą, ir ji nenorėjo leis- 
tis į ginčus. Ji galvojo apie Alį. Jis neturėjo jos telefono numerio, o ji 
neturėjo jo. Ar jis gaus jį iš Džordano? Ar jis jai paskambins, ar jie 

tiesiog pasikalbės mokykloje? Ji peržvelgė sekmadienio televizijos 
programos puslapį. Rodė vien tik šūdą. 

— Taš, jei popiet porą valandų padirbėsiu, ar nuveši mane vėliau 
į videonuomos punktą? Man reikia DVD. 

Taša įkaitino keptuvėje aliejų ir sumetė imbiero ir česnako grie- 
žinėlius. Konė suprato, kad praėjusią naktį buvo ne ką tevalgiusi. Ji 
atsikėlė ir apkabino tetą. 

— Aš tik greitosiomis nusiprausiu po dušu. 

— Trys minutės. Per tiek maistas bus paruoštas. Ir nėra reikalo 
švaistyti vandens. 

— Trys minutės, — tarpduryje Konė staiga apsisuko. - Ar yra dar 
likę šokolado? 

Taša prikando apatinę lūpą. 

Konė dėjosi pasipiktinusi. 

— Tu vakar vakare jį visą surijai, ar ne? 

— Gerai jau, gerai. Prigriebsim kitą plytelę, kai eisim paimti tau 
DVD. 

— Ačiū, Taš. Tu tokia gerutė. Būsiu pasiruošusi pietums po pen- 
kiolikos minučių, - Konė apsisuko niūniuodama ir nuėjo į vonią. 

— Žiaurūs, — girdėjo ji sakant tetą. — Tiesiog žiaurūs. 


ROUZĖ 


ouzė paniro į plikinantį vandenį tvirtai laikydamasi už vonios 
rašto. Ji leido kūnui palaipsniui atsipalaiduoti jį gaubiančia- 
me karštyje, užsimerkė, lėtai kvėpavo. Viena ausis liko budri, jei jos 
prireiktų Hugui. Sūnus su Gariu žiūrėjo „Žuviuką Nemo“. Hugas 
dabar turbūt guli ant nugaros, greitai sukdamas kojomis, įsivaiz- 
duodamas, kad važiuoja dviračiu. Garis turbūt geria antrą alaus, iki 
pusės nusimetęs drabužius. Ji pažadėjo jam, kad nebus vonioje per 
daug ilgai, kad neleis vandeniui atšalti. Ji vargiai girdėjo iš kambario 
sklindant kokį nors garsą, tik trūkčiojantį filmo herojų plepėjimą ir 
muziką. Hugas šiandien jau kartą pasižiūrėjo šį filmą nuo pradžios 
iki galo. Paskutiniosiomis savaitėmis šis filmas jo mėgstamiausias, 
dabar ir Rouzė žinojo jį beveik atmintinai. Kartais ji įsivaizduoda- 
vo, kad sūnus yra Nemo, o ji - jo Dori. Jai norėjosi, kad jis būtų 
su ja vonioje (tik kad jam, mažuliukui, būtų per karšta). Jie galėtų 
įsivaizduoti esą Dori ir Nemo, po vandeniu, gražiame safyriniame 
jūros pasaulyje. Ji apsimestų esanti Dori, pamirštanti viską, ką jis 
jai pasako, bandytų nesijuokti Hugui imant vis labiau susijaudinti 
ir susierzinti. 

Jos akys staiga atsimerkė. Velniai griebtų. Apie pietus, kai tik 
grįžo su Hugu iš parko, ji gavo laišką. Rouzė išbalo skaitydama 
sausus žodžius, konstatuojančius bylos nagrinėjimo, įvyksiančio 
Heidelbergo magistratūros teismo rūmuose, datą ir laiką. Pasijutusi 

bealpstanti, ji skubiai atsisėdo. Gerai, kad Hugas tuo metu žiūrėjo 
filmą ir jam nereikėjo matyti jos nerimo ir baimės. Rouzė tuoj pat 
paskambino į „Legal Aid““, ir, laimei, Margaret, jų advokatė, buvo 
biure. Tai puikios naujienos, užtikrino jaunoji moteris, tai reiškia, 
kad greitai viskas bus baigta. Rouzė pritrenkta padėjo ragelį. Ketu- 
rios savaitės. Viskas bus baigta už keturių savaičių. Ji buvo beketi- 
nanti skambinti Gariui į mobilųjį, bet greitai persigalvojo. Kaip tik 
tada ji nusiramino. Ji nutarė nieko jam nesakyti iki penktadienio. 
Penktadienis tik už dviejų dienų, bus geriau, jei jie pakalbės apie tai 
savaitės pabaigoje, kai jam prieš akis bus seniai lauktas savaitgalis. 
Jei ji pasakytų jam šiandien, jis paprasčiausiai pasigertų, negalėtų 
užmigti ir dienų dienas būtų bjaurios nuotaikos. 

Priimdama sprendimą, ji jautėsi rami, bet tai ilgai netruko. Ji 
negalėjo negalvoti apie tai, kas įvyks. Margaret išaiškino, kad jiems 
nereikės kalbėti, nebent pirmininkaujantysis teisėjas paprašytų ku- 
rios nors iš pusių paaiškinimo. Jai norėjosi, kad ji būtų pakviesta 
liudyti ir galėtų pasakyti pasauliui, kaip tas gyvulys nuskriaudė jos 
vaiką. Viskas vyksta ne taip, vis aiškino jai Margaret, tai policijos ir 
kaltinamojo reikalas. 


Vandeniui atidavus savo tokią malonią šilumą, Rouzė, prisiminusi, 
ką jai pasakė Šamira, leido sau šyptelti. „Tu tik leisk man liudyti — 
aš pasakysiu visiems jiems, koks žiaurus buvo tas vyriškis, su kokiu 
pasimėgavimu jis mušė Hugą. Niekšas jautė malonumą, aš žiūrėjau 
tiesiai į jį. Jis jautė malonumą mušdamas Hugą, jis išliejo ant jo 
įsiūtį, visi turėtų tai žinoti.“ 

Ji paskambino Šamirai iškart gavusi laišką. Jos pradinis im- 
pulsas, kaip visada, buvo skambinti Aišai, bet buvo dar ankstyva 


* Teisinės pagalbos neturtingiesiems organizacija Australijoje. 

popietė, Aiš tikriausiai dar nebaigusi operacijos ir nebūtų galėjusi 
kalbėti. Bet kokiu atveju, skambinti Aišai buvo per daug kompli- 
kuota. Gal Hektoras jau žino; jo pusbrolis, tas niekšas, gali būti su 
juo jau pasišnekėjęs. 

Taigi, ji paskambino Šamirai. Jos draugė sureagavo būtent taip, 
kaip jai to norėjosi, šiltai, be kompromisų, be klausinėjimų ją pa- 
remdama. Būtent to dabar Rouzei ir reikėjo. 

Velniai griebtų, vėl be garso ištarė ji, grimzdama giliau po van- 
deniu, taip, kad jis ėmė banguoti aplink jos smakrą, lūpas, antakius. 
Ji galėjo išsižioti, leisti vandeniui užplūsti ją, užimti ją, pripildyti 
ir jos plaučius, ir žarnas, ir ląsteles, kol ji pagaliau susprogtų. Ji 
staigiu judesiu atsisėdo, ištaškydama vandenį ant grindų ir plytelių. 
Velniop tą gyvulį. Ji negalėjo atsipalaiduoti — nenorėjo. Tai jos kova, 
jos mūšis. Velniop jį. Ji vylėsi, kad jį nukryžiuos, kad pasaulis suži- 
nos apie nusikaltimą, kurį jis padarė prieš jos sūnų, prieš ją, prieš jos 
šeimą. Įsiūčio ir teisėto pasipiktinimo bangos svaigino. Ji švelniai 
suspaudė dešinįjį spenelį, ir plona pieno srovelė nuslydo vandens 
paviršiumi. 

Pasigirdo garsus beldimas į duris. 

— Vanduo bus ledinis, velniai griebtų. 

Ji pasinėrė dar kartelį ir tada atsistojo vonioje. Garis smarkiu 
stūmiu atidarė duris. Ji atsisuko ir pažvelgė į jį, jos šypsena buvo 
pati nekaltybė. 

— Gal paduotum rankšluostį? 

Ji pagavo jo veide geidulį. Tai buvo lyg refleksas, skubaus reikalo 
priremtas gyvulys. Nuo jos varvėjo vanduo. Ji priplojo savo drėgnus 
plaukus prie galvos, paėmė jo paduotą rankšluostį ir atsistojo ant 
vonios kilimėlio. Jai patiko, kaip jis stebėjo ją besišluostančią. 

— Lisk į vonią, - paragino jinai jį. - Vanduo darysis tik šaltesnis. 

Jis greit nusimetė drabužius. Ji apsimetė nekreipianti į jį dėme- 
sio, lenkdamasi virš kriauklės, šluosrydamasi rankas, kaklą ir pečius. 


256 


Jo darbiniai rūbai nukrito jai po kojomis, ir ji matė, kad jo varpa 
ima kietėti. Jis nusimetė maršinėlius ir apatines kelnaites, nutrenkė 
juos ant grindų ir įlipo į vonią. 

Rouzė atsisuko. 

— Ar tau pakankamai šilta? 

Jis linktelėjo, jo veide buvo šelmiška, berniokiška šypsena. Ta 
šypsena buvo kaip Hugo, lygiai tokia pat. Ir taip pat, kaip ir pas 
Hugą, ji pasirodydavo Gario veide, kai jis ko nors iš jos norėda- 
vo. Jo varpa kyšojo iš vandens. Jis palietė jos ranką ir parodė sau į 
paslėpsnius. Ji girdėjo, kaip iš poilsio kambario ją šaukia Hugas. Ji 
svyravo; Gario prisilietimas pavirto gniaužtais, jo pirštai buvo be- 
pradedą vytis apie jos riešą. 

Ji atsitraukė. 

— Hugui mangs reikia, - sušnibždėjo ji. 

Gario pirštai atsileido. Ji nebepažvelgė į jį. Apsijuosė rankšluostį 
ir išėjo užtrenkdama už savęs duris. 


Kai Garis sugrįžo į kambarį, ji sėdėjo ant sofos ir maitino Hugą. 
Gario drėgni plaukai buvo sušukuoti aukštyn, jų šlapi sulipę galai 
sudarė lygią, tiesią liniją, kuri nugaroje lietė jo marškinių apykaklę. 
Jis dėvėjo savo mėgstamas sportines kelnes, dabar jau labai senas, 
pilnas skylių. Jis priėjo ir atsistojo priešais juos. Žiūrėjo, kaip sūnus 
patenkintas čiulpia Rouzės krūtį. 

— Ir aš noriu. 

Rouzė susiraukė. 

— Gezai, nepradėk. 

— Aš noriu. Noriu trupučio tavo papuko. 

Hugas paleido jos spenelį ir maištingai pasižiūrėjo į tėvą. 

— Ne. Jis mano. 

— Ot ir ne. 

Hugas pažvelgė į ją, laukdamas padrąsinimo. 

— Kieno čia papukai? 

— Jie priklauso mums visiems, — pasakė ji juokdamasi. 

— Mano, - reikalavo jis. 

Garis atsidrėbė šalia jos ir nuleido žemiau jos palaidinukę. Jis 
įgnybo jai į spenelį, skaudžiai, ir įsisiurbė į jį lūpomis. Ją persmelkė 
skausmas, o paskui nuskausminantis, malonus dilgčiojimas jo dan- 
tims švelniai slystant virš jos spenelio. 

Hugas žiūrėjo į savo tėvą apstulbęs ir pasibaisėjęs. Jis ėmė ku- 
kinti Garį savo kumštukais. 

— Nustok! Nustok! — spiegė jis. - Tu darai mamai skauda. 

Garis pakėlė galvą. 

— Neee, - erzino jis. — Jai tai patinka. 

— Nustok, — pareikalavo vaikas, jo veidas dabar buvo perkreip- 
tas iš įsiūčio. Rouzė matė, kad sūnus tuoj verks. Ji nustūmė Garį į 
šoną ir pasisodino Hugą ant kelių. Garis pakratė galvą ir atsistojo. 
Ji girdėjo, kaip jis ima iš šaldytuvo alų. Hugas paleido jos spenelį ir 
pažvelgė į ją. Vargšas mažulis, jis buvo išsigandęs. 

— Ar tėtis ant mūsų pyksta? 

— Ne, ne, — suburkavo ji. - Žinoma, ne. Tėtis mus myli. 

Kai Garis sugrįžo nešinas alumi, jis atsisėdo į krėslą priešais juos 
ir pasiėmė nuotolinio valdymo pultelį. Televizijos ekranas iš pradžių 
suspiegė, tada kambarį perskrodė naujienų transliacija. Sumažink 
garsą, be žodžių pasakė ji savo vyrui. Kelias sekundes Garis nedarė 
nieko, netrukus garsas pritilo. Kai Nemo ir jo draugai išnyko iš 
ekrano, Hugas sutriko ir apsidairė. Jis pažvelgė į priešais sėdintį 
tėvą, berniuko burna juokingai žiopčiojo — visai kaip žuvies, pagal- 
vojo Rouzė. Paskui jis vėl įsitaisė jos glėbyje ir apžiojo krūtį. Ji glostė 
sūnaus plaukus visiems kartu žiūrint žinias. 

Ji norėjo kaip galima ilgiau išlaikyti Hugą toliau nuo televizijos, ir 
pirmuosius kelerius metus Garis nenoromis pakluso jos norui. Ži- 
noma, kitaip ir negalėjo būti: jis visada burbėdavo, kad visa, ką rodo 
per televiziją, yra idiotiška, o jei ne idiotiška, tai pilna kompromisų 
ir kapitalistiška, arba pilna kompromisų ir „politiškai teisinga“. Kai 
jie buvo ką tik susipažinę, ji manė esanti per daug kvaila, kad su- 
spėtų paskui jo minčių tėkmę. Ar tai būtų menas, ar politika, ar 
meilė, ar eilinės žemiškos paskalos, Gario nuomonė buvo nukreipta 
prieš nusistovėjusias pažiūras ir neįgyvendinama. Ar jis buvo komu- 
nistas, ar pašėlusiai liberalių pažiūrų laisvosios rinkos rėmėjas? Ar 
menas buvo žmonijos gerovei, ar jis buvo geras tik tuomet, jei buvo 
elitinis ir solipsistiškai besidomintis tik pats savimi? Jis arba mylėjo 
kaimynus, arba troško jų mirties. Nebuvo vidurio nuomonės ir ne- 
buvo logikos. Tai buvo paprasčiausiai dėl to, suprato Rouzė dabar, 
po daugiamečių bandymų susigaudyti jo amžinai besikeičiančiose 
nuomonėse, kad jos vyras negalėjo atskirti intelektualinės minties 
nuo emocinės išraiškos. Per pirmuosius kelerius Hugo gyvenimo 
metus televizija buvo blogas dalykas, žalinga įraka. Dabar, kai Ga- 
ris jau daugiau nei šešis mėnesius dirbo pilną darbo dieną, televizo- 
rius buvo palankus veiksnys. 

Rouzė darė tai, ką ji visada darydavo, kai jos vyras tikėdavosi iš 
jos visiško paklusnumo savo įgeidžiams: ji laikėsi vidurio kelio, bet 
paimdavo viršų — palaipsniui, taip, kad jis nebūtinai tai pastebėtų. 
Televizorius niekada nebūdavo įjungtas dienos metu, kai ji būdavo 
viena su Hugu; vėliau ji prileisdavo jį tik prie videojuostų ir diskų. 
Kaskart, Gariui įjungus televizorių, ji atversdavo knygą ar žurnalą, 
subtilus protestas, kurio, ji manė, jos vyras nepastebėdavo, bet kuris 
turėtų padaryti įtaką Hugui. Televizija neturi tapti jų šeimyninio 
gyvenimo centru. Ji pažvelgė į vyrą. Garis gurkšnojo alų, tuščiai 
stebeilydamas į ekraną. Ji pasilenkė ir paėmė seną „Mekano“ kons- 
truktorių, kurį rado padėvėtų daiktų parduotuvėje, ir ėmė kaišio- 

ti įvairias detales vieną į kitą, konstruodama ploną, aukštą bokštą. 
Hugas atsitraukė nuo jos krūties ir, kas dar svarbiau, jo akys nukly- 
do nuo televizoriaus prie žaidimo, kurį žaidė jo mama. Berniukas 
ėmė ir pats dėti ant bokšto naujas detales. Rouzė metė dar vieną 
greitą žvilgsnį savo vyro pusėn. Jis buvo visiškai pavargęs, visa, ko 
jis tuo metu norėjo, tai užsimiršti. 

Ji žinojo, kad teisingai padarė, nutarusi nesakyti nė žodžio apie 
šaukimą į teismą iki penktadienio vakaro. Darbo dienų vakarais 
Garis visada būdavo pavargęs, linkęs į pykčio protrūkius, linkęs 
nesivaldyti ir žiūrėti į viską pesimistiškai. Mums nereikėjo eiti į po- 
liciją, niurnėdavo jis, tai tu privertei mane tai padaryti. Penktadie- 
nio vakarą, pasibaigus darbo savaitei, ji galėdavo su juo kalbėtis, ir 
jis klausydavo. Ji apsisprendė vos pamačiusi nuobodų biurokratinį 
laišką. Jų byla turėjo numerį, kodą: D41/543. Jau tas paprastas fak- 
tas galėtų įsiutinti Garį. Tas beprasmis numeris galėtų tapti jam ba- 
nalaus valdžios blogio simboliu; tai galėtų reikšti, kad jie dabar yra 
atsidūrę neatleidžiančios, despotiškos sistemos gniaužtuose. Ir dėl 
viso to būtų kalta ji. Paranoja, pyktis, apmaudas — Garis negalėtų 
su tuo tvarkytis žinodamas, kad turi kitą dieną eiti į darbą. Penkta- 
dienio vakarą, turėdamas prieš akis visą savaitgalį, jis galėdavo būti 
švelnus, jis galėdavo būti mielas, jis galėdavo būti geras. 

Velniai griebtų, pagalvojo Rouzė, žiūrėdama, kaip jos sūnus 
stato bokštą, nepaisydamas žemės traukos dėsnių, statiniui ėmus 
siūbuoti — būtų gerai, jei mes turėtume daugiau pinigų. 

Ji metė greitą žvilgsnį į televizorių. Rodė orų prognozę, ir ji 
pastebėjo datą ekrano apačioje. Viešpatie, suprato ji, šiandien jos 
sumautas gimtadienis. Ji galėjo prisiekti, kad neištarė garsiai nė žo- 
džio, bet Hugas pakėlė akis nuo stalo ir bokšto ir paklausė: „Mamy- 
te, kas negerai?“ Skamba kvailai, tai tėra kvaili prietarai, bet ji tiki, 
kad kartais gali skaityti savo sūnaus mintis, o jis gali skaityti josios. 
Ne visą laiką, žinoma, ne, bet retkarčiais, rodės, taip atsitikdavo. 

— Nieko, mielasis, — atsakė ji. — Aš tik prisiminiau, kad šiandien 
tavo senelės gimtadienis. 

Jo senelė nereiškė jam nieko. Taip neturėtų būti, bet Rouzė ne- 
galėjo nieko su tuo padaryti. Jos šeima nebuvo labai mylinti, kaip 
ir jos vyro. 

Ir vėl Hugas nustebino ją savo nuojauta. 

— Senelė baisi. Ji manęs nemyli. 

— Mielasis, tai visiškai netiesa. Ji tave myli, bet nežino, kaip tai 
parodyti. 

Garis suprunkštė. Prašau — nedaryk šito, maldavo ji tylomis, ne- 
versk jo nekęsti mano šeimos. 

Bet tėvo paskatintas Hugas linksėjo galva su užsispyrėlišku pri- 
tarimu. 

— Ji šaukė ant manęs. 

Kiek kartų jis buvo matęs jos motiną? Tris kartus, ir pirmąjį iš 
tų kartų jam nebuvo nė metukų, taigi, negalėjo prisiminti to su- 
sitikimo. Tai tu, mama, pagalvojo Rouzė liūdnai, šalta ir oficiali. 
Gailestis, kurį ji jautė, nebuvo kaltės jausmas. Jau seniai ji nebesiejo 
tos emocijos su tuo, kaip ji matė savo motiną. Tiesiog tai buvo taip 
graudu: jos motina buvo irzli, vieniša sena moteris. 

Rouzė pažvelgė į sūnų. Ji norėjo pasakyti jam: tavo senelė ne- 
sugeba mylėti. Bet nėra taip, kad ji tavęs nekęstų ar nemėgtų. Tu 
jos paprasčiausiai nedomini. Jis buvo gerokai per mažas tai suprasti, 
taigi ji pagriebė jį ir pasisodino ant kelių. 

— Hjūdžesai, - pasakė ji, slėpdama savo veidą jo pilvelyje. - Tavo 
senelė labai tave myli. 

Perte dar nėra nė šešių; iki saulėlydžio virš Indijos vandenyno 
buvo likę dar pora valandų. Bet ji žinojo, kad jos mama gyveno 
valdoma rutinos, dievino tos rutinos tvarką, sveiką protą ir sau- 
gumą, ir atsisakydavo atsakinėti į telefono skambučius po pusės 
aštuntos. Rouzė susiraukė nuo minties palikti žinutę mamos auto- 

atsakiklyje. Ji galėjo įsivaizduoti, kokia būtų jos mamos nuomonė 
apie tai. Tu visada viską palieki paskutinei minutei. 

— Aš tik paskambinsiu, — pareiškė ji. Nė vienas iš jų neatkreipė į 
ją jokio dėmesio. 

Ji pasiėmė bevielį telefoną ir susikryžiavusi kojas atsisėdo ant 
virtuvės stalo, po fhilmo „Laukinė širdis“ plakatu. Stalas buvo jos 
mėgstamiausias baldas, pagamintas iš tikro beicuoto raudonmedžio, 
ilgas ir platus, taigi tai leisdavo Gariui rytais išskleisti laikraštį per 
visą stalą, o šalia jo buvo vietos išsidriekti ir spalvotoms kreidelėms, 
ir užrašų knygelėms, ir pieštukams. Stalas leisdavo jiems, susirinkus 
aplink jį, būti šeima. Jis patiko jai dar ir dėl to, kad jį padarė Garis. 

Skambink, paragino ji save, skambink. Jos pirštai perbėgo myg- 
tukais, tada ji staiga nutraukė skambutį ir surinko kitą numerį. 

Ragelį pakėlė Bilalas. 

Ji norėjo paskambinti Aišai, bet dabar buvo netinkamas laikas. 
Ji nebūtų galėjusi pakęsti, jei ragelį būtų pakėlęs Hektoras. 

— Labas, Rouze. Semė baigia suguldyti vaikus. Einu ją pakvie- 
siu, — gilus Bilo baritonas kontrastavo su jo tingiu, žodžius nuryjan- 
čiu australietišku akcentu, neabejotinai tamsiaodžių akcentu, gyva 
balsių melodija, aiškiai besiskirianti nuo baltojo žmogaus kalbos 
dunksėjimo sučiaupta burna. 

Šamira priėjo prie telefono. 

— Viešpatie, ir kam mes tų vaikų prisigimdėm? 

— Kuris šį kartą? 

— Ibis. Sonja buvo tikras angelas. Ibis dabar visąlaik skundžiasi. 
Nenori nieko valgyti, nenori eiti laiku miegoti, nenori miegoti tame 
pačiame kambaryje su sese. Ar čia tik berniukai tokie, ar visi jie 
tokie zirzliai, po galais? 

Jos tęsė pokalbį apie savo vaikus, savo vyrus. Rouzė pažvelgė 
į virtuvinį laikrodį ir nenoriai atsisveikino. Ji šnekėjo su Šamira 
vos ne valandą. Hugas ir Garis tebebuvo poilsio kambaryje, tik- 


262 


riausiai abu užmigę. Ji turi paskambinti mamai. Jos pirštai greitai 
perbėgo telefonu. 

Įsijungė Anuk autoatsakiklis, jos draugės balsas buvo šaltas, 
nuobodžiaujantis. Rouzė buvo bepaliekanti žinutę, bet Anuk pa- 
kėlė ragelį. 

— Labas. 

— Ir tau labas. 

Jos nebuvo kalbėjusios keletą savaičių. 

— Kas naujo? 

— Nieko, — Rouzė pasikišo telefoną po smakru. Ji ėmė sukti ci- 
garetę iš Gario tabako, bet suprato, kad jai nereikia cigaretės. Ji 
neberūko. 

— Tiesą sakant, mes ką tik gavom laišką iš teismo. Jie nustatė 
bylos nagrinėjimo datą. 

— Mat kaip? —- Anuk tonas nieko neišdavė. 

Rouzę staiga apėmė baisus įtūžis. Ji norėjo, kad jos draugė kal- 
bėtų, pasakytų kažką. Rouzė neatsakė. 

— Ar tu nervinies? 

— Žinoma, kad taip. 

Rouzė tik dabar suprato, kad pirmą kartą per visą amžinybę jos 
kalbasi dviese, be Aišos. Ji gailėjosi paskambinusi, buvo tokia susi- 
jaudinusi, kad jai buvo vos ne bloga, ir bijojo parodyti savo pyktį. 
Bet velniop viską, ji norėjo Anuk paramos. 

— Sėkmės. 

Dabar jai norėjosi verkti. Paguoda suteikė palengvėjimą. Ji nu- 
sišluostė akies kamputyje ištryškusią ašarą. 

— Ačiū, aš tau išties dėkinga. 

— Tik nebūk per daug tikra pergale, gerai? 

Tai buvo taip panašu į Anuk: visada kandi, visada tokia velnio- 
niška pesimistė. Visgi ji buvo padrąsinta draugės paramos. 

— Ir Garis man tą sako. 

— Na, jis teisus, — ir vėl Anuk tonas nieko neišdavė. — Manau, jis 
džiaugsis, kad visa tai greit pasibaigs. 

Na, ji tikrai neprisipažins, kad dar nepasakė Gariui. Tai būtų 
pažeminimas. 

— Ką šįvakar veiki? 

— Teikiu Rysui jo replikas rytdienai. Negaliu patikėti, kad iš- 
švaisčiau visus tuos metus, rašydama šitą šūdą, — Anuk garsiai nusi- 
juokė. — Jis rodo man vidurinį pirštą. 

— Šiandien mano mamos gimtadienis. 

— Ar tu jai jau paskambinai? 

— Dar ne. 

— Brangute, greičiau paskambink ir pamiršk, — šįkart Anuk bal- 
sas buvo šiltas, drąsinantis. 

Rouzė pajuto saugų, saldų bendros praeities džiaugsmą. 

— Žinau, žinau. Ar gali patikėti, kad po šitiekos metų aš kaskart 
vis dar susinervinu? 

— Jie sušika mūsų protus, tie mūsų tėčiai ir mamos, — Anuk to- 
nas tapo ryžtingas, vėl tapo šaltas, įgavo beveik brutalaus tiesumo. — 
Paprasčiausiai paskambink jai. Ji privers tave šūdinai jaustis. Juk 
būtent tai motinos daro. 

Tai me tai, ką motinos daro. Ji nebus tokia mama. 

— Reičel tokia nebuvo. 

— Žinau, žinau. Mano motina buvo šventoji, - Anuk buvo sąmo- 
ningai sarkastiška. 

— Gerai, turiu eiti. Aš jai paskambinsiu. 

— Gera mergaitė, - Anuk paabejojo, tada paskubomis susakė dar 
kelis žodžius. — Gal nori vėliau man paskambinti? 

— Ne, ne, viskas bus gerai. Mums visoms reikėtų susitikti. 

„Visoms“ reiškė jai, Anuk ir Aišai. Be vyrų. Rouzė turėjo ne- 
noromis pripažinti, kad Anuk tai reiškė susitikimą ir be Hugo. Be 
berniukų. 


264 


— Kitą savaitę. 
— Sutarta. 
Rouzė buvo besakanti sudie, bet Anuk jau padėjo ragelį. 


Ji dar negalėjo skambinti. Atidėliodama tai, nuėjo patikrinti, ką 
veikia Hugas su Gariu. Jiedu abu miegojo, sūnus susmukęs jos 
knarkiančio vyro glėbyje. Hugo lūpas dengė blizganti seilių plėvelė. 
Rouzei visada patiko matyti tėvą ir sūnų kartu, ji pavydėjo jų at- 
sipalaidavusio intymumo, tokio skirtingo nuo intensyvumo, kuris 
siejo ją su Hugu. Jis niekada negulėdavo toks atsipalaidavęs ant jos 
kūno, jis visada laikydavo apsikabinęs ją rankomis, siekdamas už- 
valdyti ją, kaip ir ji siekė užvaldyti jį. Greitai, labai greitai, žinojo 
ji, turės visiškai atjunkyti jį nuo krūties. Tai turėtų įvykti per ke- 
letą artimiausių mėnesių, tai turėtų įvykti prieš jam pradedant eiti 
kitąmet į darželį. Ji atsispyrė pagundai paliesti miegantį kūdikį ir 
nutarė nežadinti jų ir neraginti eiti į lovą. Jie atrodė laimingi. Rouzė 
išjungė televizorių ir tyliai paėmė nuo lentynos vieną iš foroalbumų. 
Išjungusi šviesą, sugrįžo į virtuvę. 

Nuspurusi purpuro spalvos albumo nugarėlė akimirksniu grą- 
žino ją į tą laiką prieš Hugą, prieš Garį. Ji tebeatsimena, kaip pirko 
albumą mažame, dulkiname spaudos kioske Lidervilyje. Ji tuomet 
dirbo mieste padavėja, nuomavo namą kartu su niauria pora vardu 
Tedas ir Danielė. Ji vartojo per daug spido, plaukė pasroviui be tiks- 
lo. Tai buvo ta vasara, kai Aiša atsikėlė į Melburną. Rouzė greitai 
pervertė puslapius ir rado fotografiją, kurios ieškojo. Dieve, ji čia 
tokia jauna, ji atrodo kaip ištvirkusi banglentininkų mergšė. Na, 
tokia ji ir buvo. 

Ji dėvėjo ryškų oranžinį bikinį, savo mėgstamiausią; dabar žiū- 
rint, haliucinogeninis Aluorescentinis spalvos intensyvumas atro- 
dė šokiruojantis. Ji šypsojosi į objektyvą apimta ekstazės, atkišusi 

į priekį smakrą, nes buvo skaičiusi kažkokiame paauglių žurnale, 
kad taip reikia daryti. Reičelė stovėjo šalia, jos bikinio viršus pilkai 

melsvos spalvos, balti vyriški marškiniai atsainiai užmesti ant pečių. 
Reičelei nebuvo reikalo iškišinėti smakro. Ji atrodė rami, pasitikinti 

savimi, besišypsanti puse lūpų, kas dabar atrodė Rouzei lyg šaipy- 
masis iš tos, jaunesnės, iš jos džiaugsmingo šypsulio. Reičelė laikė 

rankoje cigaretę. Jos buvo Anuk namuose, ten, kur Reičelė pagaliau 

mirė, ten, kur pro langus matėsi Fremantlio pliažas. Joms anksčiau 

besikalbant telefonu, Anuk stengėsi būti gera draugė. Tarp Reičelės 

ir Rouzės mamos nėra jokio panašumo. Taip, Reičelė galėdavo būti 

žiauri, bet tik per savo tiesumą, ji niekada nenaudojo to kaip ginklo. 
Reičelė buvo protinga, mėgo nuotykius, ji buvo kosmopolitė. Lin- 
kusi rizikuoti. Ir ji tikėjosi, kad ir jos dukterys bus linkusios rizikuo- 
ti. Taip, tuo požiūriu ji buvo griežta. Būtent Reičelė liepė Rouzei 

nešdintis iš Perto, važiuoti paskui Aišą į Melburną. Ir ji pareiškė tai 

savo šiurkščiu, tiesmukišku stiliumi: nešdinkis iš šio sušikto Perto, 
mergyt. Čia tu paprasčiausiai lūkuriuoji. Čia tu galiausiai tapsi nuo- 
bodžia, išpaikinta, už advokato ištekėjusia namų šeimininke Peper- 
mint Grouve,, ar, dar blogiau, kokia nors pliuške, eilinio kvailo ši- 
kniaus, tipelio iš Skarboro“, žmona. Nešdinkis tuojau pat. Kalba be 

užuolankų. Anuk neabejotinai buvo Reičelės dukra. 

Tai buvo žiauru. Neteisinga. Vėžys išplito abiejose krūtyse, ir ji 
mirė per metus; Reičelė, kuri mylėjo gyvenimą, kuri nebijojo, visai 
ne taip, kaip Rouzės motina. 

Reikėjo paskambinti. Rouzė švelniai užvertė foroalbumą ir vėl 
paėmė telefoną. 

Skambutis tesuskambėjo vieną kartą, tada pasigirdo primygti- 
nis tarpmiestinio ryšio signalo pypsėjimas, ir jos mama atsiliepė. 

* Peppermint Grove — Perto miesto vakarų Australijoje priemiestis, kur gyvena pasitu- 
rintieji. 


** Pajūrio kurortas prie Perto vakarų Australijoje. 

— Su gimimo diena. 

— Rozalinda, jau vėlus laikas. 

Ji neatsiprašinės. 

— Man užtruko visą amžinybę užmigdyti Hugą. 

— Jam jau gerokai per vėlus laikas. 

Aš neatsakysiu jai, aš neatsakysiu jai. 

— Ar gerai praleidai savo gimtadienį? 

— Nebūk juokinga, Rozalinda. Man jau virš septyniasdešimt. 
Gimtadieniai jau seniai nustojo būti buvę man svarbūs. 

Rouzė niekaip negalėjo suprasti, kaip jos mama galėjo pragy- 
venti visą savo gyvenimą Perto lindynių rajone ir vis tiek skambėti 
taip angliškai, taip prideramai. Nors tai buvo akcentas, kurį Rouzė 
ėmė suprasti gyvendama Londone, jis būtų neatpažįstamas bet kam, 
išties kilusiam iš Britų salų. Tai buvo akcentas, išmoktas žiūrint 
senąsias „ABC“ ir „BBC World Service“ televizijų laidas. 

— Ar Džoan tau paskambino? - Džoan buvo jos mamos geriau- 
sia draugė. Džoan buvo jos mamos vienintelė draugė, pagalvojo ji 
piktdžiugiškai. 

— Ji paskambino. 

Paklausk apie savo anūką. Ar tu paklausi apie savo anūką? 

— Ar Edis paskambino? 

— Ne, Edvardas nepaskambino. 

— Esu tikra, kad dar paskambins. 

Paniekinamas prunkštelėjimas kitame laido gale buvo beveik 
nemandagus. 

— Tavo brolis dabar greičiausiai nusigėrinėja, atsirėmęs kur nors 
į barą. Abejoju, ar jis žino, kokia dabar savaitės diena, nėra ko nė 
tikėtis, kad žinotų, jog šiandien jo motinos gimtadienis. 

Tokia pagieža, toks kartėlis jos balse. Rouzė juto savo įžeidu- 
mą išnykstant, juto savo motinai tik gailestį. Ji pajuto palengvėjimą, 
greit pokalbis pasibaigs, nebebus ko gailėtis. 

— Džoan vienintelė apie mane galvoja. 

Ji turėtų atsakyti: „Aš paskambinau.“ Ji turėtų pasakyti: „Tu viską 
taip apsunkini.“ Ji galėtų pasakyti: „Mes neskambinam, nes tu mums 
nepatinki.“ Bet Rouzė neatsakė nieko. Jau greitai, greitai tai pasibaigs. 

— Tavo brolis girtuoklis. Visi vyrai mūsų šeimoje girtuokliai, ir 
moterys mūsų šeimoje visos teka už girtuoklių. 

Rouzė pajuto, kad rausta. Šilumos bangai sklindant jos kakta, 
jos skruostais ir kaklu, bet kokia užuojauta, kurią ji buvo pajutusi 
vienišai senai moteriai, išnyko. Tu piktybiška sena kale. Tai netiesa. 
Garis ne alkoholikas. Gerti apskritai buvo nuodėmė jos motinos su- 
mautoje miesčionių krikščioniškoje pasaulėžiūroje. Kodėl ji negali 
būti atvira? Vienintelė priežastis, kodėl ji negali jo pakęsti, yra ta, 
kad jis darbininkas. 

— Gerai, aš tik paskambinau pasveikinti tave su gimtadieniu. 

— Ačiū. 

— Jau leisiu tau eiti gulti. 

— Tu iš tiesų turėtum migdyti Hugą anksčiau. 

Ji nesusigriebė, ką greitosiomis atsakyti, negalėjo rasti būdo išsi- 
painioti iš savo motinos pinklių. Taigi, ji padarė protingiausią dalyką. 

— Paprastai jis eina gulti daug anksčiau, — sumelavo ji. — Gal 
truputėlį negaluoja. 

— Ar tu dirbi? Motinos visada randa reikalą prisikurti sau prob- 
lemų, kai nedirba. 

Aha, motin, aš dirbu, velniai griebtų. Aš auginu vaiką. 

— Susirasiu darbą kitąmet, kai Hugas pradės eiti į darželį. 

— Tik nesakyk man, kad tu jį tebežindai? 

Atsakymas tegalėjo būti tik dar vienas melas. 

— Ne. 

— Ačiū Viešpačiui už tai. Nesuprantu jaunų moterų manijos 
grįžti į tas dienas, kai buvo kaip karvės. Negalėjau pakęsti maitini- 
mo krūtimi. 

Aš žinau, velniai griebtų. 

— Kada nustojai maitinusi? 

— Prieš keturis mėnesius. 

— Visiškai absurdiška. Viešpatie, jam jau ketveri, ar ne? 

— Ką tik sukako ketveri, — ji negalėjo atsispirti pagundai. — Tu 
nepaskambinai per jo gimtadienį. 

Rouzė metė žvilgsnį į tarpdurį. Garis klupinėdamas ėjo į tualetą. 

— Aš nusiunčiau atviruką. Ar tai dėl to tu man paskambinai? 
Kad įžeistum mane? 

Jos motinos tonas buvo kupinas įsiūčio. 

Gerai, tu laimėjai. Nebuvo kitos išeities, kaip tik daryti tai, ko 
jos motina tikėjosi. 

— Atsiprašau. 

— Labanakt, Rozalinda. Ačiū, kad paskambinai, — telefonas iš- 
sijungė. 

Akimirką Rouzė negalėjo nė pajudėti. Ji sėdėjo prisidėjusi ragelį 
prie ausies, klausydamasi vaiduokliško šnypštimo. Ji tėškė telefoną 
ant stalo, jausdamasi, lyg vėl būtų penkiolikos, norinti nudulkinti 
vaikiną, nudulkinti vyrą, nudulkinti bet ką, gerti, vartoti narkoti- 
kus, nusigerti iki žemės graibymo, pavogti ką iš parduotuvės, keiktis 
ir klykti, daryti bet ką, kad tik sugadintų motinai nuotaiką, bet ką, 
kad priverstų savo motiną nekęsti Rouzės tiek, kiek šioji nekentė jos. 
Ji ištiesė ranką į savo vyro tabako kapšelį. Teks pasitenkinti rūkymu. 

— Tau to nereikia. 

Ji jautėsi pagauta, kalta, bet jos ranka nepajudėjo į šalį. 

— Aš ką tik baigiau kalbėti telefonu su mama. Taip, man to reikia. 

Jie stebeilijo vienas į kitą. Ji negalėjo nieko įskaityti savo vyro 
veide. Nerėk ant manęs, nebūk pasipūtėlis, neįsiusk. Garis priėjo, 
pasilenkė ir pabučiavo jos viršugalvį, tuo pačiu tvirtai suspausda- 
mas jos petį. Švelnumas sugraudino ją. Jis nušluotė jai akis, paėmė 
kapšelį jai iš rankų ir ėmė sukti jai cigaretę. 

— Ji verčia mane velniškai blogai jaustis. Ji verčia mane jaustis 
bloga dukra, bloga žmona, bloga motina. 

Garis suprunkštė. 

— Žinai, kad tai nesąmonė. Tu pati geriausia motina. Tu tai žinai. 

Ji gera motina. Ji tai žino, nors jai prireikė gana daug laiko tai 
suprasti. Būtent motinystė suteikė jai pilnumo jausmą, įprasmino 
ir nerimą, ir įniršį, ir baimę, kurie taip ilgai dominavo jos gyveni- 
me. Buvimas Hugo mama pagaliau suteikė jai ramybę. Ji užsitraukė 
dūmą, išsitraukė šapelį iš priekinio tarpdančio. Ji norėjo pasinaudo- 
ti šia reto, atviro švelnumo akimirka, kad pasakytų Gariui: „Pra- 
šau — duok man dar vieną kūdikį.“ Ji nurijo žodžius žinodama, kad 
jis užsisklęstų savyje, supyktų. Ji bijojo ateinančių metų, kai Hugas 
pradės eiti į darželį ir ji vėl liks viena. Ji žinojo, kad vyras tikisi, kad 
kitais metais ji galės susirasti darbą ir jis galės mažiau dirbti, vėl pra- 
dėti tapyti. Jo sušikta niekam verta tapyba. Jie abu turėtų kitąmet 
dirbti, taupyti namui. Jiems reikia daugiau pinigų. 

— Einu miegoti — sušnibždėjo jai Garis. - Hugas miega. Ateini? 

— Už minutės. 

Jis pabučiavo ją į lūpas. Ji atsiduso su palengvėjimu, girdėdama, 
kad jis nuėjo į miegamąjį. 

Šypsena dingo nuo jos lūpų ir ji spoksojo žemyn į telefoną. „Tu 
neteisi, — iškilmingai pareiškė ji savo motinai. — Aš gera motina. Gera“ 


Tai, ką jai pasakojo draugės, neparengė jos sukrečiančiam gimdymo 
smurtui. Ji taip ilgai svajojo apie tai, kaip turės vaiką (stūmė, graužė, 
gundė, zyzė, grasino Gariui, kad jis pritartų jos troškimui), kad nė 
kartelio nepagalvojo, kad galėtų to nekęsti. Jai patiko būti nėščiai, 
ji buvo-sužavėta nepriklausomų nuo jos kūno pokyčių. Jai patiko 
faktas, kad ji kvepėjo ir atrodė kitaip nei anksčiau. Kūnas pasikeitė, 
iš prakaulaus ir berniukiško tapo lankstus ir moteriškas. Bet per 

gimdymą ji vėl sugriuvo pati į save. Vienintelis žodis, galintis tai 
apibūdinti, yra pragaras. Jei nėštumas buvo pabėgimas nuo savęs į 
savo kūną, gimdymas buvo atgimimas, kuriame ji stojo akistaton 
su savo dviveidiškumu, savo melagingumu, savo negražumu, savo 
neapykanta sau. Prieš tai gimdymas namuose ir natūralus gimdy- 
mas buvo jai šventi. Kai viskas prasidėjo, ji tuojau pat suprato savo 
klaidą, bet tada buvo jau per vėlu prašyti vaistų. Tikrieji viso to 
prisiminimai buvo, laimei, fragmentiški: neaiškūs haliucinogeni- 
nio košmaro momentai. Bet ji aiškiai prisiminė, niekada negalės 
pamiršti, kad kai jie bandė ištraukti iš jos vidaus vaiką, vienintelis 
dalykas, kurį ji žinojo, kurio ji troško: kad jis būtų iš jos pašalintas. 
Ji padarė baisią, neapsakomą klaidą. 

Per pirmuosius šešis mėnesius ji kaskart, kai paimdavo Hugą, 
drebėjo iš siaubo. Ji buvo įsitikinusi, kad užmuš jį. Kaskart, kai jis 
verkdavo, ji jautė, kad traukiasi nuo jo tolyn ir tolyn. Jis buvo sveti- 
ma būtybė, jis ketino ją sunaikinti. 

Šešis mėnesius po gimdymo ji toliau lankė jogą, tebenorėjo re- 
guliariai susitikinėti su Anuk ir Aiša, norėjo miegoti, gerti, vartoti 
narkotikus, užsiimti seksu, norėjo būti jauna. Ji nenorėjo būti mo- 
tina. Ji jautė, lyg tuoj suskils į dvi dalis, kad ji nebebuvo Rouzė, tik 
keistas, piktas žvėris, nesugebantis jausti meilės savo kūdikiui, kurį 
pagimdė šiam pasauliui. Ji nemėgo šito prisiminti: Dieve, kaip ji 
nekentė to vaiko. Ji net negalėjo vadinti jo vardu. Ji nepasitikėjo juo, 
bijojo jo. Ji tikriausiai buvo įsiutusi, buvo praradusi protą. Nevaldo- 
mos raudos, fantazavimas apie tai, kaip paskandina jį vonelėje, kaip 
nusuka jam sprandą. 

Šešis mėnesius ji buvo pamišusi, ir per visą tą laiką nepasakė 
apie tai niekam nė žodžio — nei savo vyrui, nei Aišai, nei mamų 
grupei, nei savo šeimai, niekam. Ji nedrįso. Ji šypsojosi ir apsimetė 
mylinti savo kūdikį. Vieną rytą ji pašėlusiai stengėsi susitvarkyti, 
kad galėtų eiti į jogą. Kūdikis spiegė, be paliovos verkė. Maitinimas, 

lopšinės, riksmai, niekas negalėjo numaldyti mažylio. Ji pajuto aki- 
mirką keistos ramybės. Ji leis jam klykti, paliks jį namuose, sumau- 
toje mažoje vieno kambario dėžutėje, kurią jie nuomavosi Ričmon- 
de, paliks jį ten, tegul mažasis bjaurybė išsiverkia, ji nenori turėti 
su tuo nieko bendra. Ji buvo prie paradinių durų, raktai rankoje, 
sportinis maišas permestas per petį. Ji ketino sėsti į automobilį ir 
nuvažiuoti. Tegul bliauna, tegul mažasis išpera užsibliauna negyvai. 
Tepul paspringsta. 

Ji atidarė duris ir iškišo galvą į gatvę. Buvo vasara, švietė saulė, 
nebuvo jokio vėjelio, ir aplink nė gyvos dvasios. Ji stovėjo tarpdu- 
ryje žiūrėdama į pasaulį geras dešimt minučių, maišas vis dar per- 
mestas per petį, kumštis suspaudęs raktus. Tu nesi laisva, pasakė ji 
sau. Jei nori išlikti gyva, jei nenori nusižudyti arba nužudyti savo 
kūdikio, turi suprasti, kad nesi laisva. Nuo dabar iki tol, kol jis gali 
nueiti palikęs tave, tavo gyvenimas nereiškia nieko — jo gyvenimas 
yra visa, kas svarbu. Būtent tada ji žengė žingsnį atgal ir užtrenkė 
duris. Ji užtrenkė duris į gatvę, į pasaulį. Ji paėmė klykiantį kūdikį 
ir priglaudė jį prie savęs. „Hugai, Hugai, viskas gerai, — šnibždėjo 
ji. — Viskas bus gerai. Aš čia. 

"Jis buvo dėmesio centras, jis buvo svarbiausias, jis užvaldė jos 
kūną. Ji ištirpo jame. Ir taip išsilaisvino. Ne, skausmas neišnyko. 
Atrodė, laukinių žvėriškų Hugo gimdymo kančių metu į ją įžengė 
liūdesys, kuris niekada jos nebepaliks. Jis sulaužė ją, sudaužė į šipu- 
lius jos mergaitišką asmenybę. Bet ji sugebėjo, lėtai, didelėmis pa- 
stangomis ir ryžtu, sudėti atskiras dalis atgal į vietą. Dabar melan- 
cholija užplūsdavo ją tik tada, kai Hugo ir Gario nebūdavo fiziškai 
kartu su ja, kai ji būdavo palikta viena. Nes Garis buvo nuostabus 
tais pirmaisiais mėnesiais, slaugė, guodė, liaupsino ją, laikė glėbyje, 
išgelbėjo ją. Jų santykiai visada būdavo geriausi, kai ji ir Garis bū- 
davo vienu du, kai jie būdavo atskirti nuo pasaulio. Be Gario ir be 
savo kūdikio ji nebebūtų galėjusi išgyventi šiame pasaulyje. 

Tą naktį ji sapnavo Kujį; jis sugrįžo taip aiškiai, kad ir praėjus dauge- 
liui dienų po to sapno ji galėjo mintyse atkurti jo bruožus nepapras- 
tai ryškiai. Tvirtas sausų, stiprių rankų suspaudimas, atsargumas ir 
retkarčiais pasirodantis priekaištas jo anglies juodumo akyse, vėsus, 
lygus odos paviršius. Sapno turinys buvo mažiau vientisas, jis beveik 
visiškai išgaravo pabudus — išliko tik fragmentai. Jie vakarieniavo 
(nors ant stalo nebuvo jokio maisto) restorane aukštai, virš uosto 
Honkonge. Vėliau jis dulkino ją, vaizdo švystelėjimas, brutalus ir 
pornografinis, bet labai tikroviškas. Jis 5uvo brutalus, jis Žuvo ne- 
švankus: pabudusi Rouzė jautėsi nešvari. Jis dažnai priversdavo ją 
taip jaustis. Hugas miegojo susirangęs šalia jos, Garis knarkė, ir ji ty- 
liai išslinko iš lovos. Nuėjo nuoga į vonią ir įsistebeilijo į save veidro- 
dyje. Jos oda tebebuvo balta, be priekaištų, jaunos moters oda. Tik 
krūtys išdavė amžių. Jos neabejotinai buvo pilnesnės nei tada, kai ji 
buvo su Kuju, dabar jos buvo kiek nukarę, išdavikiškai pažymėtos 
strijų ruoželiais. Viešpatie, Rouze, padarė pastabą pati sau, tau buvo 
aštuoniolika. Iš veidrodžio į ją žvelgė moteris. Tada ji buvo mergaitė. 


— Prieš porą naktų sapnavau savo buvusį meilužį. 
— Meiluuužis, — Šamira ištęsė žodį, tonas žaismingas, erzinan- 
tis. — Vaje, tai toks išpūstas žodis. 

Rouzė nesusilaikė nenusijuokusi. 

— Joks kitas žodis netinka. Iš tikrųjų negalėčiau pavadinti jo my- 
limuoju. 

Ir joks kitas žodis išties netiko. Kujis buvo dvidešimčia metų 
už ją vyresnis; meilužis buvo vienintelis žodis, kuris tiko. Ji suprato, 
kad Šamira kitame laido gale nekantriai laukia, ką ji dar pasakys. 
Žinoma, Kujis nieko jai nereiškė. 

— Tai nebuvo nieko ypatingo. Tiesiog keista. Negalvojau apie jį 


metų metus. 

— Kaip Garis sureagavo į naujienas apie bylos nagrinėjimą? 

— Normaliai. Buvo laimingas. 

Ir jis išties, atrodo, buvo patenkintas, greit perskaitė praneši- 
mą ir grąžino jį žmonai. „Gerai, — pasakė jis. — Jau daug mėnesių 
troškau, kad šitas sušiktas reikalas būtų baigtas.“ Jis nuėjo prie šal- 
dytuvo ir išsiėmė alų. Stebėdama jį, ji buvo budri, bet jis neparodė 
jokių pykčio ar apmaudo požymių. Tai buvo idealus penktadienio 
vakaras. Žuvis su traškučiais, užmigimas užkritus vienam ant kito 
bežiūrint kvailus anglų detektyvinius serialus per „ABC“. 

— Ar galiu pasakyti Bilui? 

— Žinoma. 

Šamira nesidomi Kuju. Ir teisingai daro. Kujis buvo daugiau 
kaip prieš dvidešimt metų. Kujis buvo prieš vedybas ir vaiką, prieš 
Melburną. Jis buvo kitas gyvenimas. Rouzė girdėjo Hugą paskubo- 
mis lekiant koridoriumi link jos ir žinojo, kad tuoj atsikels Garis. 

— Turiu eiti. 

— Iki dešimtos. 

— Žinoma, — pritarė Rouzė. Ji padėjo ragelį, užkaitė kavą, pa- 
skrudino duonos Hugui, kurio žydros akys žvelgė į ją, prašydamos 
valgyti. 

— Papukų, — maldavo jis. Jai patiko, kai jis tai sakydavo. Tai 
buvo jos mėgstamiausias žodis. 

Per pusryčius Garis nepasakė jai beveik nė žodžio ir išlėkė pro 
duris vos pabaigęs kavą. Ji puikiausiai žinojo, ko jis užsiutęs: jam 
nepatikdavo, kai ji lydėdavo Šamirą tai einant žiūrėti namų. Jis pra- 
dėjo bartis ketvirtadienio vakarą vos jai pabaigus pokalbį telefonu 
su Šamira. 

— Ko tu ten su jais eini? 

— Pasižiūrėti. 

— Kam? — jis tuoj pasidarė įtarus. 

— Semė nori, kad būtų kas nors trečias, kita nuomonė. 

— Kur jie ieško? 

— Tomastaune. 

— Kurių velnių? 

— Ji nori, kad jie galėtų važiuoti tuo pat traukiniu, kaip ir jos 

mama. Manau, tai logiška. 

— Tomastaunas yra skylė. 

— Bet įperkama skylė. 

Jis šoko ant jos. 

— Tik jau nieko neprisigalvok. 

— Ne. 

Jis pažvelgė į ją su niršiu nepasitikėjimu. 

— Neketinu užsikarti ant sprando sušiktos paskolos. Užtenka jau 
bėdos su vaiku. To tai jau nedarysiu. 

— Žinau, — atšovė ji. 

— Puiku. O aš pažadėjau Vikui, kad ateisiu pas jį šeštadienio rytą. 
Jis turi porą dainų, kurių nori, kad pasiklausyčiau. Turėsi paprašyti 
vieno iš vaikių, kad pažiūrėtų Hugą. 

Ačiū Dievui už Konę ir Ričį. Tai buvo vienintelis geras dalykas 
per tą baisųjį barbekiu, tai, kad ji turėjo galimybę geriau pažinti 
tuos vaikus. Konė paskambino jau kitą dieną po to, kai Hugui buvo 
suduota, kad sužinotų, kaip jis jaučiasi. Jie geri vaikai — tie vaikai 
nuolat gelbėjo ją. Velniop Viką ir jo dainų rašymą. Tokio pat lygio, 
kaip ir Garis su savo menu. Jūs tesate sumauti darbininkai, papras- 
čiausi darbininkai — tai pripažinkit tai, velniai jus rautų. 

Ji išliko rami. 

— Gerai, paprašysiu. Paskambinsiu Ričiui, Konė šeštadieniais 
dirba. 

Bet Garis jau išlėkė įpykęs pro duris, į kiemelį. Ji jautė, kad kvė- 
pavimas padažnėjęs, širdis plaka, kad yra išties išsigandusi. 

Hugas priėjo prie durų, spoksodamas į ją su pašaipiu klausimu 


akyse. 

— Ar jūs su tėčiu barėtės? 

— Žinoma, ne, — ji pasiėmė jį ant rankų. — Mes nesibarėm. 

— Barėtės. 

— Ne, patikėk. 

Jo veidelis susiraukė, akys nepatiklios, ir staiga jis priminė jai 
tėvą. Ji priglaudė jį ir apkabino. 

— Patikėk, mes tikrai nesibarėm. 

Sušikto namo, Gari. Namo. Aš nusipelniau sušikto namo. 


Jai buvo šešiolika, kai jie prarado savo namą. Ji tebeprisimena apie 
jį viską: platų stalą plastikiniu paviršiumi virtuvėje, kur ji su Edžiu 
ruošdavo pamokas; lėtai besiplečiantį įrrūkimą sienoje virš jos lovos, 
kurio tėvas taip ir nerado laiko užtinkuoti; be tvarkos išsikėtojusias 
piktžoles ir ištįsusius, perdžiūvusius rožių krūmus, besistengian- 
čius išgyventi jos motinos apleistose gėlių lysvėse, žemę, išstumtą 
iš vietos sunkaus smėlio, nuolat atpučiamo iš kitos greitkelio pusės. 
Tai buvo pilkas cementinis šeštojo dešimtmečio pabaigos namas, 
lubos žemos, sienos plonos, vasarą kaip orkaitė. Bet tai buvo jos 
namai, kur ji užaugo, ir nuo jo buvo tik dešimt minučių pėsčiomis 
iki pliažo. Didžiąją metų dalį ji gyveno pliaže. Auksinė mergaitė, 
vadino jie ją, nes jos įdegis niekada nepradingdavo, plaukai buvo 
saulės ir jūros išbalinti beveik kaip albinoso, be to, ji šokinėdavo 
per bangas ir skriejo banglentėmis, lyg būtų gimusi tame vande- 
nyne. Perte auksinė saulė — jos saulė — leidosi į ramų, šiltą Indijos 
vandenyną. Tai buvo vieta, kur jūra, vėjas ir žemė susitiko ir įgijo 
prasmę. Ramiojo vandenyno žydrynė buvo graži, bet neturėjo jos 
vandenyno, jos jūros gaivališko atšiaurumo; čia Rouzė niekada ne- 
galėjo jaustis namuose. 

Ji dažnai vengdavo namų, ypač vasarą, kai mokslo metai būda- 
vo pasibaigę ir priešais driekėsi daugybė laiko. Ji nekentė nuodingos 

tylos sienos tarp savo motinos ir tėvo. Vėliau, būdama vyresnė ir 
įgavusi patyrimo su vyrais, ji suprato nenoromis gerbianti tai, kaip 
jos meilužiai drįsdavo rėkti ant jos, prievartauti ją, atvirai reikšti 
savo pyktį ir pagiežą. Ji niekada negalėtų tokia būti — neįstengdavo 
nė sufomuluoti žodžių. Ji užsisklęsdavo. Žinojo, kad tai nėra sveika. 
Tai buvo vienas iš svarbių dalykų, kurių ji mokė Hugą: aiškiai reikš- 
ti mintį, išreikšti savo nuomonę, neužgniaužti emocijų. Kiekviena 
emocija yra teisėta. 

Tais paskutiniaisias metais prieš tėvų skyrybas jų namai buvo 
besprogstą nuo emocijų, nepasakytų žodžių. Gyventi ten jai buvo 
nepakenčiama. Ačiū Dievui už pliažą. 

Mes prarandame namą, pasakė jai Edis. Tai buvo taip panašu į 
Edį; jis kalbėjo atsainiai, lyg jam nerūpėtų. Tai dėl to, Aišos nuomo- 
ne, toji išsiskyrė su Edžiu. Tavo brolis niekam neturi aistros, aš tu- 
riu omeny, nė vienam sumautam dalykui. Nei mašinoms, nei plia- 
žui, nei karjerai, nei mokyklai, nei merginoms. Jis visiškai bekraujis. 

„Mes prarandame namą, - pasakė jai Edis beveik žiovaudamas. — 
Tėtis viską pralošė. Jis prarado darbą, mama to nė nežinojo. Mes 
nieko neturim.“ 

„Kur mes eisim?“ — paklausė ji, kupina siaubo. Jis patraukė pe- 
čiais, nušoko nuo pliažo tvoros, pasiėmė savo banglentę ir nuėjo 
link vandens. „Kur mes eisim?!“ — šaukė ji pavymui. Ji pasiliko, sė- 
dėjo viena ant tvoros, žiūrėjo, kaip jos brolis iriasi savo banglente 
link plonos linijos, kur susilieja vanduo ir dangus. 


Ričis prisistatė lygiai pusę dešimtos. Kaip visada ji buvo nustebinta 
jo punktualumo, ji buvo visai kitokia būdama paauglė. Kai tik Hu- 
gas pastebėjo vaikiną, džiaugsmingai sušuko ir nulėkė koridoriumi 
link įėjimo. Jai buvo aišku kaip dieną: Hugui reikia brolio. Jiems 
reikia antro vaiko. 

— Sveiks, mažasis vyruti. 

Hugas šokinėjo, stengdamasis pasiekti durų skląstį, bet jis buvo 
jam paprasčiausiai nepasiekiamas. 

— Palauk, palauk, — nusijuokė ji. Rouzė atitraukė durų velkę ir 
atidarė duris. Ji pasilenkė ir pabučiavo Ričiui į skruostą. Vaikinu- 
kas nuraudo. Hugas nieko nelaukdamas paėmė vyresnįjį berniuką 
už rankos ir ėmė tempti jį koridoriumi link vidinio kiemelio. Ričis 
atsisuko ir be garso pasakė: atsiprašau. 

Ji pamojo jiems. 

— Eikit žaisti! — sušuko ji pavymui. 


Tai buvo palengvėjimas: atsisėsti už automobilio vairo, žvelgti į tuš- 
čią vaikišką sėdynę, garsiau užleisti seną grupės „Portishead“ diską, 
nuleisti langą, vairuoti. Būti vienai. O geriausia buvo tai, kad ji 
žinojo, jog tai ilgai netruks. Už kelių valandų jai baisiausiai norėsis 
būti su Hugu. 

Šamiros sesuo Kirstė pažadėjo prižiūrėti Sonją ir Ibį. Kirstės 
ir jos sesers akių vokai buvo sunkūs, abiejų blyškūs apvalūs airiški 
veidai, bet, išskyrus tai, kontrastas tarp abiejų moterų buvo stul- 
binamas. Kirstės marškinėliai buvo gilia iškirpte, balietiško alaus 
reklaminis pavadinimas buvo aptempęs jos dideles krūtis. Ji dėvė- 
jo glaudžiai aptemptus juodus džinsus, sandalus, o tamsūs plaukai 
pašviesintais galais netvarkingai krito jai ant skruostų ir žemyn ant 
pečių. Šamira sakė, kad Kirstė seniausiai susigyveno su savo sesers 
atsivertimu, bet jaunesniosios moters priemiesčių kekšelės išvaizda 
atrodė kaip sąmoningas ir pabrėžtas protestas. Be abejo, pasirinktie- 
ji marškinėliai, reklamuojantys alkoholį, negali būti atsitiktinumas. 
Viena buvo aišku — Ibis ir Sonja dievino savo tetą, abu varžyda- 
vosi dėl jos meilės ir dėmesio, Sonja, atsisėdusi Kirstei ant kelių, 
paišinėjo pratimų knygoje, Ibis stovėjo šalia siekdamas, kad jinai jį 

apkabintų. Rouzei besisėdant priešais trijulę, į kambarį įėjo Bilalas, 
laikydamas rankoje aulinių porą. Jis pasisveikindamas linktelėjo 
Rouzei, atsisėdo ir užsitraukė batus. Atsisuko į sūnų. 

— Darysi viską, kaip teta lieps, supratai? 

Ibis ryžtingai sulinksėjo galva, jo berniukiškas veidelis staiga 
tapo rimtas, ryžtingas. 

Bilalas mirktelėjo jam. 

— Šaunus vaikinas. 

Rouzei atrodė, kad į tai atsakanti berniuko šypsena buvo pilna 
džiaugsmo ir pasididžiavimo. 


Ji atkakliai tvirtino norinti sėdėti ant užpakalynės sėdynės. Trauk- 
dama saugos diržą, ji pažvelgė į Bilalo atspindį užpakalinio vaizdo 
veidrodėlyje, o tada beveik susigėdusi nukreipė žvilgsnį, kai jis irgi į 
ją pažvelgė. Ji beveik girdėjo Gario kandų priekaištą: „Tu tokia su- 
mautai įsitempusi, Rouze, nežinai, kaip elgtis prie juodaodžio vai- 
kino, ar ne? Tu taip bijai pasakyti, padaryti ar pagalvoti ką nors ne 
taip, velniai griebtų. Tu tokia velnioniška miesčionė, ar ne, Rouze?“ 
Tai, žinoma, buvo didžiausias įžeidimas, kokį tik jos vyras galėjo 
jai sviesti, nes tai buvo ir tiesa, ir netiesa. Jai atrodė absurdiška, kad 
ji visiškai neturi pinigų, neturi nuosavų namų, kad turi būti tokia 
neturtinga, pirkti drabužius savo sūnui padėvėtų drabužių parduo- 
tuvėse ir priklausyti nuo vieno ar dviejų dolerių užsilikusių mone- 
tų, kad galėtų nupirkti maisto savaitės pabaigoje. Bet blogiausia tai, 
kad ji išties yra ta Hlegmatiška, nuobodi, kvaila miesčionė. Ji visa- 
da jautėsi nejaukiai prie čiabuvių aborigenų, ir jautėsi taip jau nuo 
tada, kai dar buvo jauna mergaitė. Tėvas tada nusivežė ją į miestą, 
kaskart, kai jie praeidavo gatvėje pro kokį nors vietinį aborigeną, ji 
tvirtai pagriebdavo tėvo ranką. Rouzė bijojo, kad jei ji pasižiūrėtų 
jiems tiesiai į akis, jai atsitiktų kažkas pikta, kažkas šlykštaus. Ji 

neturėjo supratimo, iš kur atsirado ta baimė. Jos tėvų rasizmas buvo 
atsitiktinis, be jokios abejonės, niekada nebuvo išreikštas ryškiai ar 
agresyviai. Jos mama gailėjosi juodaodžių, o tėvas nejautė jiems jo- 
kios pagarbos, bet jie didžiavosi esą labai tolerantiški. Rouzės bai- 
mė kažkaip įsismelkė į ją iš kažkur, už sąmonės ir atminties ribų, 
įtraukta su pačiu Perto oru. Ji neabejotinai nejautė tokio nerimo 
būdama su juodaodžiais iš Afrikos ar abiejų Amerikų. Kai buvo pa- 
auglė, Fremantle prisišvartavo JAV laivyno fregatos, ir Perto gatvės 
buvo pilnos pasipūtėliškų juodaodžių amerikiečių jūreivių. Tada ji 
nejautė jokios baimės, jai patiko jų dėmesys: lengvos nešvankybės, 
viliojantis jų žvilgsnių uždraustumas, jų vilkiški švilptelėjimai, mal- 
davimai: „Nagi, mergyte, išgerk su manim taurelę, gražioji ponia.“ 
Ir Aiš, jos geriausia draugė, ji juk indė. Vadinasi, juodaodė, ar ne? 
Bet ji nedrįso dar kartą pažvelgti į Bilalą. 

Ji giliai atsiduso. Šamira atsisuko, jos antakiai klausiamai pa- 
kelti. Rouzė pakratė galvą atsiprašydama, greitai patapšnojo draugę 
per petį ir be garso, vien lūpomis, pasakė: „Nesirūpink manimi, 
viskas gerai.“ Tai ta Žinia apie artėjantį bylos nagrinėjimą, ji dėl vis- 
ko kalta. Ji neturėtų savęs keikti, neturėtų abejoti prigimtiniu savo 
sprendimo teisingumu. Ji yrz geras žmogus, ir ji jautė įtampą būda- 
ma šalia Bilalo ne vien dėl to, kad jis buvo aborigenas. Ji prisimena, 
kai jis buvo jaunas vaikinas — susipažino su juo tik atvykusi į Mel- 
burną. Tada jis visada juokdavosi, kalbėdavo prodainiais, kupinas 
žavaus, jaunatviško laukiniškumo. Bet jis atrodė visąlaik susierzinęs, 
pasiryžęs lyg spyruoklė atsileisti su nuožmia jėga. Ji jo nemėgo, net 
prisibijojo. Dabar, įkopęs į penktąją dešimtį, Bilalas atrodė neturįs 
nieko bendro su ta jaunyste. Rouzė pasitikėjo šiuo vyru, jis labiau 
jai patiko, bet ji retai tegirdėjo jo juoką. Ji buvo įsitikinusi, kad jis 
bjaurisi ja, tebelaiko ją kvaila balraode mergina, atvykusia iš Perto, 
kuri negali pažvelgti jam į akis. Per visą tą laiką jie vargu ar apsikei- 
tė keliasdešimčia sakinių. Bet dabar ji buvo besusidraugaujanti su 

jo žmona ir norėjo įrodyti jam, kad ji nebėra ta kvaila, nerūpestinga 
baltoji mergina, kad ji seniausiai paliko visa tai praeityje. 

Juos supo nesiliaujantis plokščias priemiesčių kvadratų tinklas. 
Kuo toliau jie važiavo, tuo labiau Rouzei ėmė rodytis, kad pasaulis 
aplink juos darosi vis bjauresnis, sunkus pilkas dangus sviro ant 
kraštovaizdžio, plakė juos prie žemės. Vejos ir gamtos rėželiai, pro 
kuriuos jie važiavo, buvo begelstantys, niūrūs, perdžiūvę. Šis pa- 
saulis atrodė netekęs spalvos. Ji manė, kad taip yra todėl, kad šis 
pasaulis taip toli nuo vandenyno dvelksmo, kad jis ištroškęs oro. Ji 
suprato savo vyro atsisakymą net ir galvoti, kad jie galėtų kada nors 
čia apsigyventi, įsikurti šiame priemiesčių niūrume. Bet tai buvo 
visa, ką jie įgalėjo įpirkti. Nebent persikeltų į kaimą. Garis atsisakė 
apie tokią galimybę net ir galvoti, bet tai būtų naudinga Hugui, 
naudinga Gario tapybai. Visgi ji žinojo, kad jis nenorės apie tai 
nė girdėti. Rouzė pasižiūrėjo į Bilalo atvaizdą veidrodyje. Štai kur 
geras žmogus, puikus tėvas, dievinantis vyras. Vieną svaiginančią 
akimirką, tokią, kuri atėmė jai žadą, ji troško, kad ji būtų buvusi ta 
moteris, sėdinti šalia to vyriškio priekinėje sėdynėje. Ji norėjo būti 
dalis tos poros, kuri vyko ieškotis namo. Ji suvirpėjo. 

Pasilenkė pirmyn ir uždėjo ranką ant savo draugės peties. 

— Ar tu džiaugies? 

Šamira patraukė pečiais. 

— Mes neleidžiam sau per daug džiaugtis. Per daug dažnai tek- 
davo nusivilti. 

Bilalas, ištiesęs ranką virš bėgių perjungimo dėžės, palietė savo 
žmonos ranką. 

— Mes rasim namus, brangioji, tu tik nesijaudink, — jo balsas 
buvo šiurkštus, sumišęs. Rouzė atsilošė sėdynėje. Jis nenorėjo, kad 
ji važiuotų su jais, tai buvo akivaizdu. Jai nereikėjo su jais važiuo- 
ti — tai buvo vyro ir žmonos darbas. Bet kokią kitą progą ji dar gali 
gauti? Ji nenorėjo ieškoti namo viena pati, ieškoti namų viena pati. 

Garvė buvo trumpas akligatvis, vos keli kvartalai nuo Aukšto- 
sios gatvės. Čia pat, už kampo, buvo mokykla; vaikai galės vaikščio- 
ti į ten pėsčiomis. Pats namas buvo vienos plytos storumo kvadra- 
tas žemomis lubomis, pastatytas aštuntojo dešimtmečio pradžioje. 
Aukcioną skelbiantis ženklas buvo iškeltas virš vielinės tvoros: „Šei- 
mos patogumai“. Rouzė tyliai sau nusijuokė. Kaip Garis nekęstų 
tos frazės. Šeimos vertybės. Darbininkiškos šeimos. Šeima aukščiau 
visko. Jis nekentė bet kokios reklamos, kurioje buvo žodis „šeima“. 
Kai kurie kaimynai buvo persisvėrę per tvoras, nešališkai žvelgdami 
į nesibaigiantį į namą įeinančių ir išeinančių žmonių srautą. Vie- 
nas jų buvo senyvas vyriškis, greičiausiai graikas, o tolėliau gatvėje 
grupė vaikų žaidė futbolą, prižiūrimi afrikietės moters su skara ant 
galvos, kuri nerimastingai stebėjo mašinų judėjimą. Tai būtų rami 
gatvė. Ji nebijotų išleisti Hugo žaisti į lauką tokioje gatvėje. 

Namas buvo apskuręs, kitaip nepavadinsi. Nuomininkai išsikė- 
lė, ir namas atrodė Rouzei kaip kiautas, be individualybės ar žavesio. 
Kambariai maži, kilimas išblukęs, o vonioje ir skalbykloje jautė- 
si aiškus drėgmės kvapas. Tačiau sklypas buvo didelis, su nemaža 
pašiūre, nesaugiai patupdyta tolimiausiame jo kampe. Kiemas jau 
daugybę metų nebuvo reikiamai prižiūrimas; nedidelės daržo lysvės 
buvo pilnos ligotai atrodančių piktžolių. Bet Rouzė matė, kad jos 
draugams kiemelis patinka, ta erdvė, tos galimybės. Ji tyliai įslinko 
atgal į namą, jausdamasi visiška kvaile, vienintelė be kompanijos. 
Namas buvo pilnas jaunų porų, nuleidinėjančių vandenį tualete, 
beldžiančių į plonas sienas, matuojančių kambarių dydį. Ji išėjo pro 
paradines duris lauk. Kai įėjo pirmąkart, apvaliaskruostis nekilno- 
jamojo turto agentas pasiūlė jai informacinį lapelį, bet ji atsisakė. Jis 
tebestovėjo verandoje ir buvo vėl beprieinąs, bet prisiminė ją, nusi- 
šypsojo ir sugrįžo atgal. Impulso pagauta, ji ištiesė ranką. Fotogra- 
fija ant lapelio rodė namą, nufotografuorą iš patraukliausio kampo, 
iš apačios į viršų, kad suteiktų pastatui taip reikalingo aukščio ir 

pločio. Ji apvertė lapelį ir apžiūrėjo namo planą. Čia tebuvo du mie- 
gamieji; vaikai turės miegoti kartu, bet tai niekuo nesiskiria nuo to, 
kaip jie miega bute, kurį Šamira ir Bilalas nuomoja Prestone. 

— Domitės Tomastaunu? — nekilnojamojo turto agento balse 
girdėjosi suktas cinizmas, lyg jis būtų nuodugniai apžiūrėjęs Rou- 
zę, pastebėjęs, kad jos drabužiai, nors aiškiai pirkti iš antrų rankų, 
buvo stilingai sukomplektuoti, atkreipęs dėmesį, jog ji avi brangius 

„Birkenstock“ sandalus. 

Ji išsisuko nuo klausimo. 

— Kaip manote, už kiek jį parduos? 

Agento atsakymas buvo atsargus, hipotetinis. 

— Nuo dviejų šimtų trisdešimties iki dviejų šimtų šešiasdešimties. 
Bet, — jam nereikėjo nieko pridėti prie to nelemtojo bet. Nuo dviejų 
šimtų trisdešimties iki dviejų šimtų šešiasdešimties — nebrangu, prie 
pat parduotuvių, mokyklų, traukinio. Nebrangus namas, kurio ji 
neišgali įpirkti, ir greičiausiai jį parduos daug brangiau. Trys šimtai 
sumautų tūkstančių dolerių. Už šitą skylę, už šitą banalių, bjaurių 
priemiesčių distiliatą? Ji grąžino agentui lapelį. 

— Gal ieškote galimybių investuoti į nekilnojamąjį turtą? — vy- 
riškis išsitraukė iš kišenės vizitinę kortelę ir padavė Rouzei. - Skam- 
binkit man bet kuriuo metu. 

Arjis flirtuoja su ja? Kiek jam? Dvidešimt penkeri? Jaunesnis? Ji 
buvo tikra, kad jis bandė flirtuoti, ir ta mintis atrodė jai ir maloni, 
ir absurdiška. Ji pažvelgė į kortelę savo rankoje. Lorencas Gambetas. 

— Ačiū, Lorencai. 

— Skambinkite bet kuriuo metu. 

— Aš čia tik su draugais. 

— Aba, taip. Aš pastebėjau tą porą, — jo tonas buvo lygus, at- 
sainus, bet ji pajuto jo intonacijoje smalsumo gaidelę. Pora. Ji su- 
prato tai nuo to momento, kai jie išlipo iš automobilio. Žvilgsniai, 
dauguma diskretiški, bet kai kurie šiurkštūs, keletas net grėsmingų. 

Vyras aiškiai buvo aborigenas, moteris musulmonė, bet odos spalva 
ir veidu, būdingais stereotipinei australų darbininkų klasės mergi- 


nai. Kas jie tokie? 


— Ką manai? 

Ji taktiškai atsakė klausimu į Šamiros klausimą: 

— Ką tu manai? 

— Čia tik du miegamieji, bet mes ir tegalim įstengti nusipirkti 
dviejų miegamųjų namą, nebent toliau nuo miesto. Visgi aš noriu 
būti arčiau mamos ir Kirstės, o Bilalas nori būti arti darbo. Tikrai 
galėčiau čia gyventi, - Šamiros akys buvo gyvos, entuziastingos. 

Rouzė tiksliai žinojo, ką atsakyti: 

— Manau, kad tai tikrai gražus namas. Gatvė atrodo labai miela, 
daug vaikų, ir pradinė mokykla čia pat, už kampo. 

— Ir vidurinė mokykla vos kiek tolėliau, toje pat gatvėje, ateičiai. 

Rouzė nusišypsojo Bilalui, klausdama savęs, ar jis gali skaityti 
jos mintis, įžiūrėti netikėjimą, kuris slėpėsi po jos žodžiais. Kiek jūs 
čia gyventumėt, jei gautumėt tą namą? Kiek laiko iškęstumėt čia 
gyvendami? 

— Šitas namas idealiai mums tinka. 

Ji puse ausies klausėsi jų pokalbio jiems važiuojant namo, maty- 
dama savo draugų džiaugsmingą susijaudinimą, jų susirūpinimą ir 
nervingumą. Ji mąstė, kaip įtikinti Garį bent pradėti kartu ieškoti 
namo, nuvažiuoti bent pasižiūrėti. 

Pavasario gatvė pavirto Šv. Džordžo keliu, pasimatė Melburno 
kontūrai. Būtent čia ji norėjo būti, čia jau daugelį metų buvo jos 
pasaulis, čia ji svajojo nusipirkti namą. Bet jei sušikta dėžutė To- 
mastaune kainuoja tris šimtus tūkstančių gabalų, tada jiems nėra 
jokio šanso nusipirkti namą čia. Šiaurinis Melburnas. Kavinės. Jos 
mėgstamos parduotuvės. Baseinas. Kelionės tramvajumi į Smito ir 

Brunsviko gatves. Prabanga turėti šalia Jaros upę, Merio upelį il- 
giems pasivaikščiojimams. Tai neteisinga — čia jų vieta. 

— Kada bus aukcionas? 

— Už mėnesio. 

Tai savaitgalis po bylos nagrinėjimo. Tai bus siaubinga savaitė. 
Bilalas bus visą dieną darbe, Šamira lakstys tvarkyti visų reikalų. 
Rouzė neturėjo supratimo, ką Šamira turės padaryti, greičiausiai jai 
teks apsilankyti bankuose, susitikti su teisininkais, nekilnojamojo 
turto agentais, dar dievai žino su kuo. 

Šamira skaitė jos mintis, atsisuko, suėmė jos ranką: 

— Aš ateisiu. 

Rouzė pati negalėjo patikėti, kokia pasijuto dėkinga. 


Iš pradžių ji pamanė, kad namai tušti, kad Ričis nusivedė Hugą į 
parką. Bet nuėjusi į virtuvę išgirdo triukšmą už namo. Ji švelniai 
paspyrusi atidarė tinklines duris ir įėjo į kiemelį. Pro sudužusį pa- 
šiūrės langelį prabėgomis pamatė Garį rūkant. 

Jai įėjus, visi pakėlė į ją akis. Ji pasijuto, lyg būtų sutrukdžiusi 
kažkokį vyrišką žaidimą, lyg būtų įžengusi į kokį uždarą klubą. 
Gario veidas buvo be išraiškos. Ričis, sėdintis susikryžiavęs kojas 
ant aslos, pasidėjęs priešais krūvą žurnalų, pažvelgė į ją išsižiojęs, 
ištiktas šoko, kaltas. Hugo veide buvo matyti tik lengvai įskaito- 
mas garbinimas ir pasitenkinimas. Jis puolė prie jos, ir ji pakėlė jį, 
bet vos nenugriuvo aukštielninka, turėjo pasiremti į durų staktą. 
Jis vis augo, jau nebetilpo patogiai jos glėbyje. Jo kūnas atsiskyri- 
nėjo nuo josios, ir ji pajuto poreikį būti reikalinga, norėjo, kad jis 
vėl būtų kūdikis, mažuliukas padarėlis, puikiai telpantis jos glė- 
byje. Ji pabučiavo sūnų kartą, du, tris kartus, tada švelniai pastatė 
jį ant kojų. 

— Mamyte, - pareiškė jis. - Mes žiūrėjom į papukus. 

Jai įėjus, Ričis skubiai užvertė žurnalą, bet ji tuojau pat pamatė, 
kad tai buvo Gario „Playboy“ kolekcija, dėžė, kurią jis nusipirko 
blusų turguje jiems tik pradėjus draugauti. Nuo tada ta dėžė keliavo 
su jais visur. Daugiausia tai buvo numeriai iš aštuntojo ir devinto- 
jo dešimtmečio, gerokai po žurnalo klestėjimo laikų; šiandien jie 
atrodė visiškai nekaltai. Ber vis dėlto, ką, po velnių, Garis mano 
darąs? Rodyti mergas per visą puslapį vaikui ir paaugliui? Argi jis 
nesupranta, kaip iškrypėliškai tai gali atrodyti? 

Garis giliai paskutinį kartą užsitraukė ir užgesino cigaretę į aslą. 

— Ar gali patikėti, Ričis niekada nebuvo matęs „Playboy“ žurna- 
lų? — Garis pamerkė jai — įžūliai, iššaukiančiai. - Bet, manau, kad 
dabar tas žurnalas nebereikalingas, ar ne? Jis turi internetą. 

Po tų žodžių susigėdęs jaunuolis atsistojo, išbarstydamas žur- 
nalus sau po kojomis. Išlankstomi vidurinieji puslapiai iškrito, Mis 
I985-ųjų Sausio papai šleptelėdami šalia Mis 1983-ųjų Balandžio 
subinės. Dar mirtiniau susigėdęs, Ričis atsiklaupė ir ėmė bet kaip 
krauti žurnalus į krūvą. Ji jautė jam gailestį ir švelnumą; vargšelis 
brangutis negalėjo nė pažvelgti į ją. Ji puikiai suprato, ką Garis daro. 
Jis suplanavo šią akimirką, sąmoningai pasirinko parodyti berniu- 
kams žurnalus būtent tuo metu, kai, žinojo, ji galėjo bet kurią aki- 
mirką grįžti namo. Atsimokėjo jai už tai, kad ji nuėjo žiūrėti namų. 
Protingiausia bus nereaguoti. Ji suprato tai vos įžengusi į pašiūrę. 
Protingiausia nesupykti. Nes tas bjaurybė ieškojo priekabių barniui. 

Rouzė pritūpė ir padėjo Ričiui sudėti žurnalus. 

— Mano tėtis skaitydavo „Playboy“, — pasakė ji paprastai. — Dėl 
straipsnių. 

Jaunuolis aiškiai nesuprato seno sąmojo, aiškiai nebuvo jo girdė- 
jęs. Jis negalėjo prisiversti pažvelgti į ją, jo skruostai tebedegė. 

— Paruošiu pietus. Galėtum pavalgyti su mumis. 

Ričio sumurmėtas atsakymas buvo beveik negirdimas, bet ji su- 
prato, kad mama laukianti jo namie pietums. 

Ji atsistojo ir pasižiūrėjo į Hugą. 

— Norėtum pavalgyti, mielasis? 

Tai pasakiusi, ji apsisuko ir išėjo iš pašiūrės, laikydama sūnaus 
ranką. Ji buvo tikra, kad Garis seka ją akimis. 

Garis gavo, ko norėjo. Žinoma, jie susibarė. Jam reikėjo vaido, 
ginčo, galimybės išsirėkti, sumenkinti ją, išlieti savo pompastiškas 
tiradas. Priežasties nueiti į alinę, pasilikti ten iki uždarymo, gal 
išnykti naktyje. Paskui klupinėdamas, be nuovokos, be sąmonės, 
gal tik prašvitus parsirastų namo. Štai ko jis norėjo, ko jis visada 
notri. 

Iš pradžių ji stengėsi neužkibti ant jo kabliuko. Tu tikriausiai 
užsiutai, kad aš parodžiau Ričiui tuos žurnalus. Ne, aš nepriešta- 
rauju. Tada jis pareiškė nepasitenkinimą, kad peperonatoje', kurią 
ji pagamino, trūksta druskos, išjuokė, kai po pietų Hugas norėjo 
žįsti krūtį. Jis vaikščiojo pirmyn atgal koridoriumi, niurnėdamas, 
keikdamasis, nes negalėjo rasti „Gero savaitgalio“ numerio su jau- 
nos Greisės Keli nuotrauka ant viršelio. Tu jį išmetei, ar ne? Ne, 
Gari, neišmečiau. Tu amžinai išmeti mano šlamštą. Aš jo neišme- 
čiau. Tai kur jis? Nežinau, Gari. Tai ką, po velnių, tu žinai, ar tu 
apskritai ką nors žinai, sušikta idiote? 


Ji bandė nusnūsti, bet jis garsiai leido muziką, grupės „Television“ 
dainą „Tobulas mėnulis“, kažką be šviesumo, be melodijos, tokią, 
kad ji visiškai negalėtų miegoti. Jis pradėjo gerti iškart po pietų, iki 
ketvirtos valandos šešios skardinės jau buvo tuščios, o tada įnir- 
šo ant jos, kai ji dvejojo paduodama jam dvidešimt dolerių, kad 
jis galėtų nusipirkti dar alaus: „Aš uždirbu tuos pinigus, tai mano 
pinigai — tu nė velnio nedarai. Duok man mano sušiktus pinigus.“ 


* Italų virtuvės patiekalas: saldžiųjų pipirų, pomidorų, svogūnų ir česnakų mišinys, 
troškintas alyvų aliejuje. 

Kol jis sėdėjo alinėje, ji greit paskambino Aišai, bet tesulaukė auto- 
atsakiklio. Bandė prisiskambinti Šamirai, niekas neatsakė. Ji nutarė 
nueiti pas Simouną, tik už kelių kvartalų. Hugas galės pažaisti su 
Džošua. Kai Garis grįžo iš alinės, jie buvo beišeiną. 

— Kur jūs išsiruošėt? 

— Pagalvojau, nuvesiu Hugą pas Simouną. 

— Hugui nepatinka Džošua. 

— Patinka. 

— Ne, nepatinka. Džošua jį žnaibo. Ar ne tiesa, Hugai? 

— Džošua tavęs nežnaibo, ar ne, branguti? 

— Jis žnaibo jį, velniai griebtų. 

— Tu pasakyk Džošua, kad jam neleista liesti tavo kūno be tavo 
leidimo. 


— O, velniai griebtų, Rouze, kas čia dar per politiškai teisingas 


— Eime, vaikeli. Apsirenk švarkutį. 

— Aba, eik, Hugai, ir jeigu Džošua ką nors tau padarys, pasakyk 
jam, kad tavo mamytė paduos jį į teismą. Pasakyk jam, kad tavo 
mamytė visada būtent taip daro. 

Tai buvo paskutinis lašas. 

Tai ją įsiutino. 

Tai privertė ją ant jo pulti. 


Vėliau, kai viskas buvo baigta, kai jis išlėkė iš namų argal į alinę, 
jai begulint susmukus ant jų lovos čiužinio, virpančiai, išsekusiai, 
ją nustebino tai, kaip jie abu, atrodo, užmiršdavo, kad Hugas išvis 
egzistuoja. Jie bardavosi taip pat nuožmiai, kaip ir prieš tapdami 
tėvais. Ją gąsdino tai, kad Hugas nereaguodavo į jų barnius ašaro- 
mis, išgąsčiu ar suprantamu vaikišku, egoistišku apmaudu, o pa- 
prasčiausiai išeidavo, nueidavo į poilsio kambarį, įsijungdavo tele- 

vizorių, atsisėsdavo priešais jį, arti jo ir paleisdavo jį visu garsu. Tik 
jiems besibarant nereikalaudavo, kad jis būtų jos dėmesio centras, 
jų dėmesio centras. Kai jie bardavosi, jis neturėjo jokio noro su tuo 
konkuruoti. Kaip tai jį paveiks? Ar jis ateityje trauksis iš konflikto? 
Ar bus toks kaip ji? Ar užaugęs bus toks kaip Garis? Trokštantis 
konfliktų, priešgyniaujantis, mėgstantis ginčytis, ieškantis pešty- 
nių? Bet ji pagalvojo apie visa tai tik vėliau, lovoje, drebėdama, 
Hugui gulint šalia jos, jo burnai tvirtai apglėbus jos spenelį, tai 
ramino juos abu. Ji pagalvojo apie tai tik vėliau. Pradžioje buvo 
barnis. 

Ji tenorėjo paprasto dalyko: jo paramos. Buvo sunku pakelti, 
kad jis jai jos nesuteikė. Ji suprato jo nuogąstavimą dėl bylos nag- 
rinėjimo, jo baimę užsitraukti gėdą. Ji irgi dėl viso to nerimastavo. 
Ji norėjo, kad jie dalytųsi ateinančių savaičių išgyvenimais, planuo- 
tų, dirbtų, viltųsi, abu kartu. Todėl ji piktai atsikirto, liepė jam 
eiti velniop. Tai tiek ir tebuvo, du užgaulūs žodžiai, išsprūdę jai iš 
burnos, bet to pakako, kad jis sprogtų iš įsiūčio. Tu mus į visa tai 
įvėlei. Labiausiai jai maudė širdį dėl to, koks neteisingas buvo tas 
kaltinimas. Jie atsidūrė šioje situacijoje dėl to, kad pašalietis, tas 
gyvulys, nuskriaudė jų vaiką. Garis tai žinojo, ji buvo įsitikinusi, 
kad jis jautė įžeidimą taip pat aštriai, kaip ir ji. Ji šitaip juo didžia- 
vosi per barbekiu, kai jis pasipriešino tam išperai, šitaip didžiavosi, 
kai jis nedelsdamas ir neabejodamas stojo ginti Hugo. Ir vėliau jis 
visiškai su ja sutiko, kai ji pasakė, kad jiems reikia kreiptis į policiją. 
Hugas buvo nepaguodžiamas, ji negalėjo jo užmigdyti, jis neleido 
jai nuo jo atsitraukti, spausdamasis prie jos, sužeistas, išgąsdintas 
žvėriukas. Štai kodėl jie visa tai darė, dėl to, ką tas pabaisa padarė 
jų vaikui. Garis sutiko, buvo ramus, įsitikinęs, kad jie žengia tei- 
singą žingsnį. Kad negalima leisti tam šunsnukiui išsisukti nuo 
atsakomybės. Ji buvo dėkinga, nes žinojo, kad visa, kas anksčiau 
buvo įvykę Gario gyvenime, padarė jį nepasitikintį ir antagonis- 

tišką policijos atžvilgiu. Bet visa jo bloga patirtis nebuvo tuomet 
svarbi, jis paskambino, ir ji juo didžiavosi. Nesigailiu nieko, ką 
padarėme, išpyškino ji. Argi negali suprasti, tai ne mūsų kaltė, tai 
jis šitai mums padarė? Ir tada Garis ėmė šaukti: Ne, tai tu mums ši- 
tai padarei! Tai dėl tavęs, velniai griebtų, viskas įvyko! Nereikėjo tau 
kviesti tų policininkų! Ji stengėsi neužkibti ant jo meškerės, stengėsi 
prasibrauti pro jį, kad galėtų toliau pjaustyti daržoves sriubai. Jis 
neleido jai praeiti. Tu pats paskambinai policijai. Va taip, ji tai 
pasakė. Tu privertei mane jiems paskambinti, sušnypštė jis. Tada 
ji pabandė atvesti jį į protą. Tai buvo klaida. Jis jau buvo įsiutęs, 
gerokai per vėlu buvo jį įtikinėti. Dar tik pora savaitėlių, Gari, ir 
tada viskas bus baigta. Viskas jau baigta, suriko jis. Arba turėtų 
būti! Tai įvyko, Hugas jau pamiršo viską. Jis nepamiršo, jis tai pri- 
simena. Ir tik todėl, kad tu primeni jam apie tai kiekvieną sušiktą 
dieną. Tai tu negali to pamiršti. Dabar jis maldavo: pamiršk, Rou- 
ze, paprasčiausiai pamiršk. Jos pyktis vėl išplaukė į paviršių. Kaip 
mes galim pamiršti? Ar tu nori, kad jis išeitų sausas iš vandens? 
Tai toks tu tėvas? Jis pagriebė piniginę ir ištraukė iš jos porą pa- 
skutinių banknotų. Ji bandė pastverti juos iš jo, bet jis numušė jos 
ranką. Garis ėjo tolyn koridoriumi, jis ėjo į barą, pasiliks ten visą 
vakarą. Ji bandė sustabdyti jį prie durų, bet jis tūžmingai nustūmė 
ją į sieną. Aš nekenčiu tavęs. Jokio riksmo, jokio šauksmo, tik tie 
trys ramiai pasakyti žodžiai. Jis iš tiesų turėjo tai omenyje. Tada jis 
išėjo, ir popietė atrodė pripildyta tylos. Ji buvo viena. 


Ne, ne viena. Hugas, jos Hugas, jos mielas kūdikis. Jis atėjo pas ją 
į lovą, glostė jai veidą, tapšnojo per viršugalvį, lyg ji būtų buvusi 
naminis gyvūnėlis. Viskas gerai, mamyte, viskas gerai. Prie Hugo 
ji galėjo verkti, ji galėjo leisti kristi ašaroms. Jiems begulint kartu, 
Hugas įsiraitė į ją, ji vėl atgavo ramybę. 

Ji stebėjo, kaip sūnus miega. Kai būdavo užsimerkęs, ir ji ne- 
galėdavo pažvelgti į jo vaiduokliškas žydras akis, kokias turėjo abu, 
mama ir sūnus, Rouzė tegalėdavo įžiūrėti jame Garį. Gario sma- 
kras, jo odos spalva, jo didelės atlėpusios ausys. Jis buvo visiškas jos 
vyro vaikas, ir, atpažindama Huge savo vyrą, ji negalėjo negalvoti 
apie savo vaiko senelius. Ji mąstė, ar įmanoma apsaugoti Hugą nuo 
jo kilmės. Vis dažniau buvo rašoma, kad proto ligos, alkoholizmas, 
narkomanija — visa tai paveldima. Kaip ji gali apginti jį nuo mikro- 
skopinių jo biologinio likimo dalelyčių? Jos pačios tėvo alkoholizmas 
nebuvo įgimtas, tos ligos nebuvo jos šeimoje. Tėvo gėrimas turėjo 
priežastį, tai buvo pasekmė. Vyrukas prarado darbą, namą, žmoną, 
galiausiai ir vaikus. Bet ta liga 5uvo Gario kraujyje. Jo tėvas buvo 
girtuoklis. Kaip ir motina. Ir seneliai. Jie tikriausiai visi buvo girtuo- 
kliai toje giminėje, pradedant nuo pirmojo nuteistųjų laivo. Ji vos 
nepradėjo juoktis. Jis buvo pavyzdinis australietis, tasai jos vyras. Ji 
prisiminė pokalbį, įvykusį daugiau nei prieš dešimtmetį vienos va- 
karienės metu, kai Hektoras detaliai aiškino, kuo australų gėrimas 
skiriasi nuo visų kitų kultūrų gėrimo: savo kraštutinumu, savo links- 
mumo stoka, tuo, kad jis vyksta alinėje, o ne prie vakarienės stalo. 
Tada ji raudo, kaip ir kaskart, prisiminusi tą įvykį. Kaip Hektoras 
sugebėjo be mažiausios pagiežos savo balso tone ar antipatijos savo 
elgesyje pripildyti tą žodį australas šitokia pajuoka. 


Rouzė buvo šokiruota pirmąkart sutikusi savo būsimąjį šešurą. Jis 
buvo ką tik sulaukęs penkiasdešimties, bet jo oda, jo kūnas, jo lai- 
kysena buvo lyg seno mirštančio vyriškio. Jo kepenys šūdinos, įspė- 
jo Garis, bet ji ir taip būtų iškart tai supratusi. Vyriškio oda buvo 
pilkos lavono spalvos, atviros raudonos ir violetinės žaizdos dengė 
jo rankas. Kalbėdamas jis švokštė, o kas keletą minučių jo kūnas 
susilenkdavo nuo varginančio, kankinamo kosulio, kurio padarinys 

buvo tiršti, į gumulėlius susimetę skrepliai, kuriuos jis išspjaudavo 
ant grindų ar į popierinę servetėlę. Bet vis tiek jo rankoje visada bū- 
davo cigaretė. Rouzė ten pat metė rūkyti. Štai ką rūkymas daro, ką 
alkoholis daro. Jie iš tikrųjų tave žudo, o kūnas griežtai atsikeršija 
už nuodus, kuriais buvo veikiamas. Tai atneša mirtį be orumo. Ga- 
rio motina, tuo metu tik keturiasdešimt aštuonerių, buvo nepapras- 
tai stora. Nuo gėrimo jos nosis tapo apvali lyg bulvė, išvagota plonų 
raudonų kraujagyslių tinklo. Jos lūpų kampučiuose buvo susimetę 
gilios raukšlės. Ten buvo ir Gario sesuo, visada su cigarete vienoje 
rankoje, alumi kitoje. 

Jie kėlė jai siaubą — tos dvi naktys, kurias ten praleido, atro- 
dė, niekad nesibaigs. Namukas buvo mažutis, vienas iš valstybės 
neturtingiesiems pastatytų namų Sidnėjaus vakariniuose priemies- 
čiuose, ne miestas, bet ir ne kaimas. Nebuvo, kur nueiti, nebuvo, 
ką pamatyti, tik vietinę alinę toje pačioje gatvėje. Abi dienas jie ėjo 
ten vakarieniauti, ir tada pirmąkart ji pamatė Garį visiškai girtą, 
geriantį be perstojo, iki sąmonės netekimo. Gulėdama lovoje šalia 
jo, abi naktis ji negalėjo miegoti per visą tą knarkimą, bezdėjimą ir 
sunkų gargimą. Ją tai išgąsdino, grįžusi į Melburną, ji pirmą kartą 
paklausė savęs, ar jai verta tekėti už šio vyro. 


Viskas tarp jų įvyko labai greitai. Jis pasipiršo, ir ji sutiko pirmąjį jų 
pažinties mėnesį. Viena iš jos brangenybių, kurias paveldės Hugas, 
buvo Gario autoportretas ant mažos ištemptos drobės, ne didesnė 
už fotografiją, su žodžiais: „Ar Tu Už Manęs Tekėsi?“, parašytais 
juodais dažais ant jo veido. 

Kai jie susipažino, ji buvo neseniai grįžusi iš Londono. Kaip ir 
daugybė kitų australų, ji iššvaistė ten aštuonerius savo gyvenimo 
metus, dirbdama laikinus darbus, lėbaudama, mėgaudamasi po- 
puliarumo viršūnę pasiekusia house, techno ir reivo elektronine šo- 

kių muzika, kvailai, tradiciškai įsimylėdama į vyresnį vedusį vyrą. 
Ji vadino tai meile, bet jos jausmai Erikui niekada nebuvo aistringi. 
Ji neabejotinai niekada iš tiesų nėra jautusi džiaugsmo būdama su 
juo, neabejotinai niekada nepatyrė sielvarto. Jiems abiem buvo aiš- 
ku, kodėl jie kartu, kodėl jis buvo pasiryžęs neištikimybei, kodėl 
ją tenkino likti meiluže. Erikas turėjo gražią jauną merginą dulki- 
nimui; jai buvo leista gyventi bute, kurį jis jiems nuomavo, tame 
puikiame bute su Vestminsterio vaizdu. Jis pirko jai nuostabius 
drabužius, mokėjo už marichuaną, ekstazį ir kokainą. Jie atrodė 
nepaprastai gerai kartu, madingi ir rafinuoti; Erikas mokėjo dėvė- 
ti kostiumą. Buvo geras meilužis, pasiryžęs išpildyti kiekvieną jos 
fantaziją, jai patiko jo subrendimas, buvo laiminga jam pasiduoda- 
ma: tėtuši, ar galiu tave išdulkinti? Jis pasiėmė ją į Deivido Haro 
„Šuoliuojantį demoną“ ir sugebėjo gauti geriausias vietas į Madonos 
„Mergužėlių šou“ Vemblyje. O svarbiausia, ir ji gerbė jį už tai, jis nė 
karto neužsiminė paliksiantis dėl jos savo žmoną, niekada nedavė 
to niekingo pažado. Buvo dar ir kita priežastis, dėl ko ji pasiliko 
su Eriku taip ilgai: nes tai siutino jos mamą. Bet ji buvo įsitikinu- 
si, kad galų gale vis tiek būtų sugrįžusi namo, sugrįžusi pas savo 
draugus, net jei Edis ir nebūtų paskambinęs: „Rouze, apgailestau- 
ju, tėtis mirė. Pasikorė.“ 

Ji verkė palikdama Eriką, bet abu žinojo, kad ašaros buvo lie- 
jamos ne dėl jų santykių, kad jie abu vaidino savo vaidmenis dvi- 
dešimtojo amžiaus pabaigos muilo operoje, kuri turėjo pasibaigti. 
Jie buvo vienas kitam pabodę. Visada džentelmenas, jis suorganiza- 
vo jai bilietą, padėjo supakuoti daiktus, nuvežė ją į oro uostą ir su 
paskutiniu bučiniu įbruko jai į delną tabletę valiumo begaliniam 
skrydžiui namo. 

Laidotuvės įvyko kitą dieną po jos atvykimo į Pertą. Jos mama 
laidotuvėse nedalyvavo, ir, kad ją paerzintų, Rouzė pasiliko pas 
Edį visą savaitę, taikstydamasi su išmėtytomis picos dėžutėmis, 

purvinu tualetu, pelėsiais apėjusia vonia. Paskui ji išsinuomojo 
automobilį ir ruošėsi važiuoti per visą šalį į Melburną. Ji norėjo 
vėl pajusti Australiją, pasinerti į didžiulius atvirus dangaus, dyku- 
mos ir žemės peizažus. Ji važiavo dešimties valandų atkarpomis, 
nematydama nieko, išskyrus saulės nudegintus brūzgynus ir nesi- 
baigiantį žydrą dangaus skliautą, statydama automobilį vienišose 
autoserviso stotelėse ir drąsiai sutikdama ledinį tos tuštumos šaltį, 
kai bandydavo prisiversti užmigti. Kai ji pagaliau atvyko į Port 
Augustą, vengdama bukų aborigenų žvilgsnių jai atsisėdus pigio- 
je kavinėje valgyti su sudžiūvusia duona pagamintų mėsainių, ji 
pajuto, kad nusiplovė nuo savęs Europą, kad tie aštuoneri metai 
pradingo be pėdsako. 

Melburne ji iš pradžių gyveno pas Aišą su Hektoru, išmoko 
keisti vystyklus treniruodamasi ant Melisos, kuri buvo ką tik gimu- 
si, rado priimamojo sekretorės darbą nedidelėje brangių drabužių 
firmoje Ficrojuje, ir susirado butą Kolingvude. Po dvejų metų paro- 
dos atidaryme Ričmonde ji sutiko Garį. Jis buvo vienintelis, turėjęs 
pakankamai drąsos demaskuoti beviltiškai pasenusį postmodernis- 
tinį dailininko darbo brikoliažą. Tada jis dėvėjo pilkos spalvos vil- 
nonį kostiumą, ploną juodą kaklaraištį ir blyškiai rausvas petnešas, 
kurias buvo radęs padėvėtų drabužių parduotuvėje Euckrėjuje. Ji 
pastebėjo jį tuoj pat, dar net prieš jam imant įžeidinėti menininką: 
Garis buvo vienintelis vyriškis toje minioje, kuris rengėsi taip pat 
gerai kaip Erikas. Bet, skirtingai nuo Eriko, Garis nebuvo gimęs 
elegantiškoje aplinkoje. Gario uoslė buvo instinktyvi, jo stilius — 
paties susikurtas. Jis nebuvo toks gražus kaip Erikas, bet tai nebuvo 
svarbu. Jo bruožai buvo saviti, ekstravagantiški, aštrus smakras, iš- 
sikišę skruostikauliai, gilios akys. Tiesumas buvo jo Dievas. Ji manė 
jį esant jaudinantį, pavojingą. Ji nepatyrė nieko panašaus su Eriku: 
nes žavesys, toks, kaip jos tėvo, ir mandagumas, toks, kaip jos ma- 
mos, buvo tiesą slepiančios savybės. 

Ji nuėjo tiesiai prie Gario ir paprieštaravo, kad tas esąs neo- 
bjektyvus menininko atžvilgiu, kad parodos atidarymas turi būti 
šventė, ne kritiškas nagrinėjimas. Jis pajuokė tai — ar tai buvo tas 
pirmas kartas, kai jis pavadino ją buržua? — bet jie abu šypsojosi. 
Jis paprašė jos telefono ir kitą dieną paskambino. Tą penktadienio 
vakarą jie nuėjo pavakarieniauti, ir jis kėlė jai jaudulį pokalbiu apie 
muziką, kiną, dailę ir evoliucinės psichologijos iššūkius feminizmo 
dogmoms. Jai patiko, kad jis buvo apsiskaitęs, bet niekada nestudi- 
javo, kad išėjo iš vidurinės mokyklos, kai jam buvo šešiolika, dirbo 
dailide, paskui metė tai ir persikėlė į Krosą Sidnėjuje, kad galėtų 
pasinerti į bohemos pasaulį ir taip pašalinti visus savo ankstesnio 
gyvenimo pėdsakus. Jis nieko nuo jos neslėpė. Yra buvęs nuomoja- 
mas berniukas, vertęs savo draugužę užsiimti prostitucija, iššvaistė 
trejus metus heroinui, pabėgo iš Sidnėjaus nuo tūkstantinių skolų. 
Ji per visą naktį vargiai tepratarė žodį, apakinta jo kalbos meistriš- 
kumo, jo pasitikėjimo savimi, tos gundančios jėgos, kuria jis jau už- 
valdė ją. Ji norėjo su juo tą naktį dulkintis, bet nepakvietė jo į vidų. 
Kitą dieną jis vėl paskambino, ir jie praleido sekmadienio popietę 
ant Jaros krantų. Tą naktį jis pasiliko pas ją, ir kitą rytą, kai jis išėjo, 
besiruošdama į darbą, ji paskambino Aišai: aš įsimylėjau. 

Iš pradžių Garis jos draugų atžvilgiu laikėsi gynimosi taktikos. 
Aiša jam atrodė šalta, Anuk - arogantiška, o labiausiai jis bjaurėjosi 
Hektoro pastangomis užmegzti apsimestinę vyrišką draugystę. Jis 
manė visus juos esant pasipūtėlius, ir Rouzė pastebėjo, kad, steng- 
damasi kompensuoti tokį jo požiūrį, ji pratrūkdavo kalbėti jiems vi- 
siems būnant drauge, dominuodama pokalbyje, taip, kad negalėtų 
kilti joks konfliktas. Jie tokie miesčionys, tokie nuobodūs, šaukdavo 
Garis jiems grįžus į jos butą, kaip, po velnių, tu gali juos pakęsti? 
Ji gynė savo draugus, bet paslapčia, savo nustebimui, suprato, kad 
ją džiugina, kad jis jaučia jiems apmaudą. Jos draugai nebeatrodė 
tokie klestintys, tokie savimi pasitikintys, tokie tobuli, kai ji žiūrėjo 

į juos Gario akimis. Kai grįžo aplankiusi jo šeimą Sidnėjuje, beveik 
nieko nepasakojo apie juos Aišai. Ji neišsakė savo abejonių. Ji ištekės 
už jo. Jinai myli jį. Eina visi velniop, velniop visus juos ir jų neprita- 
rimą. Galiausiai jos draugai buvo lojalūs. Anuk dalyvavo vestuvėse, 
o Aiša ir Hektoras buvo jų liudininkai. 


Ji švelniai pabučiavo savo kūdikį į skruostą. Jis kvepėjo karamele, 
vaikyste. Hugas sukrutėjo, suknirkė ir apsisuko ant kito šono. Ji 
žinojo, kad baisu šitaip galvoti, bet ji džiaugėsi, kad abu jo seneliai 
mirę. Vienas greitai, nuo savo paties rankos, kitas lėtai, nuo alkoho- 
lio. Jo senelės irgi tas pats, kaip ir mirusios — viena alkoholikė, o kita 
atsisako mylėti. Tėra ji, Hugas ir Garis. Ir jos draugai. Tai visa, kas 
svarbu. Tai šeima. Viskas bus gerai, mielasis, sušnibždėjo ji, viskas 
bus gerai. 

Kitą rytą, kai ji rado Garį nugriuvusį and pievelės už namo, nė 
vienas iš jų neminėjo ginčo. Ji iškepė omlerą Gariui ir sau, paruošė 
skrudintos duonos sumuštinių Hugui, ir jie visi kartu žiūrėjo „Žu- 
viuką Nemo, Garis juokindamas savo sūnų, tardamas be garso, tik 
lūpomis, visa, ką sakė Dori. 

Savaitės iki teismo, atrodė, išsitempė iki begalybės, bet dienos, 
atrodė, lėkte lėkė. Nebuvo nė minutės, kad nešmėkščiotų mintis 
apie artėjantį teismo procesą. Jos didžiausias troškimas buvo ap- 
saugoti Hugą nuo to, kas vyksta. Ji atsidėjo namui, didžiuliam 
pavasariniam namų valymui, šveitė orkaitę, valė voratinklius kiek- 
vieno kambario kiekviename kampe, pertvarkė virtuvės lentynas. 
Suplanavo valgiaraštį visai savaitei, apsipirkinėjo turguje, kas antrą 
dieną eidavo su Hugu pėsčiomis į Smito gatvės parduotuves. Deri- 
nosi prie Gario nuotaikų. Jei jis grįždavo prislėgtas darbo rūpesčių, 
ji tylėdavo, kol jis neišgerdavo pirmojo alaus butelio, leisdama jam 
atsipalaiduoti. Ji kamavo Margaret telefono skambučiais, kol ne- 

išsireikalavo dar vieno susitikimo organizacijoje „Legal Aid“; nors 
nebuvo nieko, ką teisininkė būtų galėjusi jai pasakyti, išskyrus pa- 
tarimą išlikti ramiai, tai ją padrąsino. Margaret pakartojo, kad Ro- 
uzė ir Garis teisingai elgiasi, kad prievarta prieš vaiką negali būti 
nebaudžiama. Rouzei norėjosi, kad Garis nebūtų toks nepasitikintis 
jaunosios moters atžvilgiu. Jis manė, kad Margaret yra nesubrendu- 
si, nusistačiusi prieš vyrus. Bet jos paslaugos buvo nemokamos, ir 
Rouzė manė, kad jie turėtų būti dėkingi. 

Ji buvo dėkinga Ričiui ir Konei už pagalbą tas dvi savaites. Jie 
prižiūrėjo Hugą kartu arba pasikeisdami, kol ji leisdavo sau paplau- 
kioti baseine, užsiimti joga, atsiduoti fantazijoms. Nors Margaret 
paaiškino neįdomų, biurokratinį bylos svarstymo procesą, Rouzė 
leido sau prabangą pasvajoti. Ji įsivaizdavo save liudytojo suole, ais- 
tringai, įtikinamai pasakojančią apie nusikaltimą, kurį tas pabaisa 
įvykdė prieš jos kūdikį. Ji nuplaukdavo nesustodama penkiasdešimt 
distancijų, paskendusi tose mintyse. 

Šamira taip pat įrodė esanti tikra draugė, kasdien skambindama, 
atveždama savo vaikus žaisti su Hugu tomis dienomis, kai ji nedir- 
bo vaizdajuosčių parduotuvėje. Vieną popietę Šamira pakvietė ją į 
parką Nortkote, kur grupė mamų, kurių vaikai lankė tą pačią mo- 
kyklą kaip ir Ibis, dažnai rinkdavosi žiūrėti, kaip žaidžia jų vaikai. 
Rouzė vertino savo draugės pastangas užimti ją, bet ta popietė jai 
buvo varginanti. Visos kitos moterys buvo musulmonės ir, išskyrus 
Šamirą, visos buvo gimusios arabų ar turkų šeimose. Jos buvo šir- 
dingos, mandagios, bet Rouzė jautė vos apčiuopiamą atstumą tarp 
savęs ir tų moterų. Ne, pati religija nesukūrė barjero. Tik keletas 
tų moterų dėvėjo galvos apdangalus. Bet jų lengva bičiulystė, tai, 
kaip jos erzindamos pokštavo apie save ir savo tėvus kaip „musius', 

„vogus“, jų nesidomėjimas jos gyvenimu, jos santuoka, jos pasauliu 
siutino ją. Ji mąstė, ar ir Šamira jautėsi šiek tiek nutolusi — ar ji 
visada bus „ta australietė“ šioms savimi pasitikinčioms, garsiakal- 

bėms „vogų“ moterims? Ar ji visada bus autsaiderė, kad ir kiek kartų 
per dieną besimelstų? Rouzė stebėjo, kaip Hugas bando įsijungti į 
futbolo žaidimą su kitais berniukais, ir jis atrodė toks šviesiaveidis, 
toks baltas. Ji nutilo, stebėdama savo vaiką. Jis metė futbolą ir dabar 
pats vienas ėmė karstytis žaidimų aikštelėje. Šamira, pastebėjusi tai, 
griežtai sušuko Ibiui, kad priimtų Hugą į žaidimą. 

Nedaryk šito, karčiai pagalvojo Rouzė. Negėdink mano sūnaus. 
Ji atsistojo šypsodamasi. 

— Malonu buvo su jumis visomis susipažinti, bet mums laikas 
namo. 

Šamira buvo bekylanti, bet Rouzė sustabdė ją. 

— Nesirūpink. Mums bus smagu pasivaikščioti iki namų. 

Tiesą sakant, ji ilgėjosi Aišos su beveik akinamu, vaikišku pa- 
sipiktinimu. Tai buvo tas laikas, kai jos draugė turėjo moraliai ją 
palaikyti. Tai buvo momentas jos gyvenime, kai labiausiai reikėjo 
draugės paramos. Ji žinojo, kad yra neteisi Aišos atžvilgiu. Aiša — 
ir Anuk — rėmė ją per jos tėvų skyrybas, praradus namą, rūpinosi 
ja, kai ji tik atsikraustė į Melburną. Jos buvo šalia, kai ji grįžo iš 
Londono, kai jos tėtis nusižudė. Aiša atėjo į laidotuves. Taip, tai 
buvo neteisinga jų atžvilgiu, bet ji jautėsi būtent šitaip. Šamira buvo 
miela, bet jos neturėjo bendros praeities. Konė buvo kilniaširdiška, 
palaikanti, bet ji tebuvo paauglė. Aš vieniša, pagalvojo Rouzė, lai- 
kydama savo sūnaus ranką jiems einant per Heidelbergo kelią. Nuo 
tada, kai ji pagimdė Hugą, jos gyvenimas susitraukė iki šeimos ir 
kelių draugų. Buvo praėję turbūt jau daugiau nei metai nuo to lai- 
ko, kai ji paskutinįkart matė merginas, su kuriomis anksčiau kartu 
dirbo. Tu mano gyvenimas, Hugai. Ji nenorėjo garsiai išreikšti šios 
minties, ir jam neabejotinai nereikėjo šito girdėti. Bet tai buvo tiesa. 
Jis buvo jos gyvenimas, jos visas gyvenimas. 

Taigi ji pajuto džiaugsmą ir palengvėjimą, kai grįžusi namo rado 
balso žinutę nuo Aišos: „Rouze, kaip tu laikaisi? Gal nori susitik- 

ti taurelei ketvirtadienio vakarą su manimi ir Anuk? Paskambink. 
Mes abi apie tave galvojame. Myliu“ 


Ji jautėsi lyg eidama į pasimatymą. Jau senokai norėjo prieš bylos 
nagrinėjimą nueiti pas savo kirpėją, tad, paskambinusi Aišai, už- 
sirašė pas Entonį. Tai buvo būtent tai, ko reikėjo. Entonis ėmė šo- 
kinėti apie ją vos jai įėjus pro duris, įbrukdamas ją į kėdę ir garsiai 
skųsdamasis, kad ji apsileido. Ji krizeno iš jo geraširdiško erzinimo. 
Jis paklausė apie Hugą, ir ji papasakojo, kad bylos svarstymas nu- 
matytas už savaitės. 

— Velniop bylos svarstymą, velniop advokatus. Gal geriau aš pa- 
prašysiu savo pusbrolio Vincento, kad užsiimtų tuo šunsnukiu? Jis 
nupjaus jam pautus. 

Entonis atsisuko į savo padėjėją. 

— Ar tu žinai, kad tas šunsnukis paprasčiausiai priėjo prie Rou- 
zės vaiko ir tėškė jam antausį? Va taip paprasčiausiai. 

Asistentė išsižiojo, ji buvo apimta siaubo. 

Entonis palingavo galvą su niūriu pritarimu. 

— Tikra tiesa, mums reikėtų užmušti tą šūdžių. Prašom atleisti, 
kad keikiuos. Bet mums reikėtų jį užmušti. 

Ji elgiasi teisingai. Ji, be abejonės, elgiasi teisingai. 


Ji atvyko į barą anksčiau ir, impulso pagauta, užsisakė butelį šampa- 
no. Žinodama, kad Anuk norės rūkyti, ji atsisėdo prie stalelio šalia 
praėjimo. Atsisėdusi metė greitą žvilgsnį į savo atvaizdą. Entonis, 
kaip visada, pakirpo jos plaukus trumpai, palikdamas tankius kirp- 
čiukus ant dešiniojo skruosto. Šukuosena jai patiko, šiek tiek tris- 
dešimtųjų stiliaus. Ji dėvėjo senus baltus kostiuminius Gario marš- 
kinius, o ant viršaus — jau seniai pirktą mėlyną aksominę liemenę. 

Sijonas — brangus, trumpas, juodas, prašmatnus — buvo jos pirktas 
iš „David Jones“ dar prieš jai pagimdant Hugą. Ji buvo sužavėta, 
kad vis dar į jį įtelpa. Ji atsisėdo, jausdamasi patenkinta. Niekas 
šiandien negali jos apkaltinti, kad ji atrodo kaip hipė. 

Anuk atvyko po kelių minučių, apsivilkusi vyrišką kostiumą. Ji 
auginosi plaukus ir storos juodos garbanos pramaišiui su žilomis 
sruogomis krito jai ant pečių. Abi moterys pažvelgė viena į kirą, 
plačiai nusišypsojo gėrėdamosi viena kita. 

Anuk pakštelėjo jai į skruostą. 

— Atrodai žaviai. 

— Tu taip pat. Atrodai puikiai, - Anuk išsitraukė cigaretę ir 
prisidegė. Ji dėkingai linktelėjo jaunam padavėjui, kuris tylomis 
padėjo ant stalo dar vieną taurę ir pylė į ją šampaną. — Tu ne su 
Aiša atėjai? 

— Tu gi žinai, koks jos darbas, - Rouzė pakėlė taurę. — Atvažia- 
vau tramvajumi, o ji galės pavėžėti mane namo. 

— Gerai, - Anuk pažvelgė Ficrojaus gatvės tolumon į pilkai žalią 
įlankos vandenį, žėrintį blankstančioje popiečio saulėje. - Gražu, ar 
ne? Geriau už cementą ir molį tavajame miesto gale. 

Rouzė nieko į tai neatsakė. Nors šiame mieste ji gyveno jau 
pakankamai ilgai, kad suprastų įvairių jo dalių skirtingumą ir 
mitus, jos vis tiek nedomino tie kasdieniški dalykai. Nuvykti į 
Sent Kildą buvo malonumas, be abejo, jai patiko skaityti „Vanity 
Fair“ ilgoje kelionėje tramvajumi, patiko pasipuošti, išeiti į žmo- 
nes. Bet įlanka negalėjo susilyginti su jos jaunystės vandenynu. Ir 
jau tikrai ji čia nesimaudys. Tuos porą kartų, kai pabandė, van- 
duo atrodė purvinas; ji jautėsi, lyg jos odą būtų dengęs riebalų 
sluoksnis. 

— Kaip einasi knyga? 

Anuk sudejavo. 

— Taip baisiai gerai? 

— Esu žydų princesė, brangioji, tad jaučiu stiprią gėdą, turėda- 
ma prisipažinti esanti vidutinybė. Šiuo metu aš tik bandau rašy- 
ti tą daiktą, užrašyti pasakojimą, bet šįryt, dar kartą perskaičiusi 
parašytą skyrių, jaučiausi šūdinai, - Anuk giliai įkvėpė. — Jis toks 
perdėm moteriškas. Visas toks pilnas „ai“ ir „oi“, toks baisiausiai 
jausmingas, — ji šelmiškai sušnairavo. — Pasakiau Rysui, kad kita 
knyga bus pornas. Gėjų pornografija. Jokių jausmų, jokių emocijų, 
jokių nuogų mergužėlių. Tik atviras seksas. 

— Kada gausiu paskaityti? 

— Gėjų pornografiją? 

— Ne, tai, ką tu rašai. 

— Kai įgysiu drąsos tau parodyti. Kai nemanysiu, kad tai šūdas. 

— Tai nebus šūdas, — Rouzė buvo tuo įsitikinusi. Anuk visada 
nuvertino savo talentus. Arogantiška, kieta, bebaimė, bet jai trūko 
pasitikėjimo savimi, kai kalba pasisukdavo apie jos gebėjimą kurti. 
Jos su Aiša visada žiūrėjo į draugės įsitraukimą rašyti televizijai, į 
muilo operas kaip į bėgimą. Ji užsidirbo galybę pinigų, bet ne tam 
ji buvo gimusi. Dar jaunystėje Aiša ir Rouzė buvo įsitikinusios, 
kad jų draugė taps įžymybe, juokaudavo, kurią iš jų ši pasirink- 
sianti lydėti į Oskarų ceremoniją. Jas abi pagavo ekstazė, kai Anuk 
pareiškė paliekanti muilo operas, kad galėtų rašyti knygą. Knyga 
bus populiari, ją pripažins, nebuvo dėl ko jaudintis. Anuk visada 
teikė vilčių. 

— Kaip Rysas? 

— Jis dirba studentų kuriamame filme ir jaučiasi lyg septintame 
danguje. Pinigų ten nėra, bet vaidmuo geras. 

Rouzė gurkštelėjo šampano. Anuk neketino klausti apie Garį 
arba apie Hugą. Ji pažinojo savo draugę pakankamai gerai, kad su- 


* Žydų-amerikiečų princesė (Jewish-American princess) — menkinamasis JAV žydų 
moters stereotipas, kuriuo duodama suprasti, kad asmuo turi materialistinių ir egois- 
tiškų polinkių, būdingų išpaikintiems ar iš turtingos šeimos kilusiems žmonėms. 


301 


prastų, jog tas aplaidumas visai nėra sąmoningas. Jai paprasčiausiai 
neįdomu. Lengviau, kai su jomis ir Aiša; kažkaip pokalbis tekėda- 
vo daug lengviau. Ji padėjo taurę ant stalo, pasirengusi atpasakoti 
kažką iš žurnalo, kurį skaitė tramvajuje. Bet Anuk prabilo pirmoji. 

— Džiaugiuosi, kad Aiša vėluoja. Noriu kažką tau pasakyti, — 
Anuk žvelgė į ją per stalą. — Turi pažadėti, kad nieko nepasakosi, 
kad nieko nesakysi Aišai. 

— Prisiekiu Dievu. 

— Aš nejuokauju. Pažadėk, velniai griebtų. 

— Pažadu, velniai griebtų. 

— Praeitą savaitgalį ji labai susipyko su Hektoru. Ji norėjo eiti an- 
tradienį kartu su tavimi. Ji baisiai jaučiasi, kad negali su tavimi būti. 

Rouzė tylėjo. 

Anuk, atrodė, nevinosi. 

— Ar viskas gerai? 

Gerai? Ji velnioniškai džiūgavo. Tai buvo būtent tai, ką ji norėjo 
išgirsti. Ne, ji tikrai nesidžiaugė draugės šeimyniniu konfliktu, bet 
jai reikėjo žinoti, kad Aiša rūpinasi ja, kad ji tiksliai supranta, ką šis 
momentas jai reiškia. Jai nereikėjo fiziškai ten būti, nes ji jau ten yra. 
Visą tą laiką buvo. 

— Džiaugiuosi, kad man pasakei. 

Anuk dar kartą giliai įkvėpė. 

— Rouze, jei nori, aš eisiu su tavimi. 

Ji vos nepratrūko kvatotis. Pats paskutinis dalykas, kurio jai tą 
dieną reikėtų — bandyti užtikrinti, kad Garis ir Anuk neišdraskytų 
vienas kitam akių. Ji pagriebė draugės ranką. 

— Vaikuli, ačiū, bet neprivalai to daryti, — ji pamerkė akį. — Per 
daug bijočiau, kad gali tapti puikia liudininke gynybai, — ji pamatė, 
kad, tai išgirdusi, jos draugė apstulbo, ir šįkart Rouzė ėmė juoktis. — 
Juokauju. Ačiū tau. Ir ačiū, kad pasakei man apie Aišą. Žinau, kad 
ji negali ten būti. Šamira eis sa mumis. 

Ji suprato, kad Anuk jaučiasi nepatogiai dėl artimo fizinio kon- 
takto; ji atitraukė ranką. 

— Kaip ji ir Teris gyvena, turiu omeny Bilalas? - Anuk papurtė 
galvą, atmesdama tą mintį. — Ką, po velnių, visa tai reiškia? Tas 
vardo pakeitimas? Ar musulmonas negali vadintis Teriu? 

Giliai širdyje Rouzė sutiko. Kodėl Šamira negalėtų likti Seme, 
Bilalas negalėtų likti Teriu? Naujų vardų priėmimas visada atrodė 
jai dirbtina jų atsivertime, lyg jie būtų žinoję, kad nėra tikri musul- 
monai. Ji prisiminė libanietes ir turkes aną dieną parke. Viena jų 
vadino save Tina, kita —- Marija. Joms nereikėjo įrodinėti savo reli- 
gijos. Kaip ir tau, Rouzė pažvelgė per stalą į draugę. Tu gimei žydė. 
Būtent tai ir yra tikra, tu tiesiog esi gimusi tokia. Visgi ji pamanė 
turinti apginti savo draugus. 

— Man rodos, tai kaip krikštas, įrodymas, kad priimi naują reli- 
giją. Tai fakto paviešinimas pasauliui. 

— Nemanau, kad pasauliui labai rūpėtų. 

— Manau, Teriui reikėjo daug drąsos tapti Bilalu. 

— Nes jis aborigenas? 

— Taip. 

Anuk prisidegė dar vieną cigaretę. 

— Nemanau, kad aborigenui reikia turėti daugiau drąsos tapti 
musulmonu nei baltaodžiui vyrukui. 

Rouzė patraukė pečiais. 

— Manau, šiame pasaulyje bet kam reikia turėti drąsos vadintis 
musulmonu. 

— O Šamira? Man rodos, ji tapo musulmone, kad galėtų ištekėti 
už Bilalo. 

— Ne. Ne dėl to. Ji jau buvo atsivertusi. Jie susitiko mečetėje. 

— Tikrai? — Anuk atrodė apstulbinta. — Kas, po velnių, verčia 
tokią padaužą mergičką kaip ji tapti musulmone? 

— Ji pajuto pašaukimą. 

— Ką tokį? 

Rouzė jautė nesugebanti paaiškinti. Ji uždavė Šamirai, dar pra- 
džioje, tą patį klausimą, lygiai taip pat nesuprasdama priežasties. 
Šamiros atsakymas buvo toks paprastas ir toks gražus savo papras- 
tumu, kad Rouzė suprato, jog jei ji pasakys jį savo ciniškai ateis- 
tei draugei, toji nesugebės jo deramai įvertinti. Semė tada dirbo 
vaizdajuosčių parduotuvėje, toje pačioje, kur ir dabar tebedirba, 
Aukštutinėje gatvėje, kai vyriškis su mažu sūneliu atėjo ieškodami 
vaizdajuostės. Semė klausėsi „Triple J“ radijo, sklindančio iš par- 
duotuvės stereoaparatūros. Staiga ji išgirdo dainą, sklindančią iš 
mažojo berniuko lūpų. Tai buvo giedojimas, privertęs ją išjungti 
radiją. Pajutau lengvumą, Rouze, pasakė ji. Pajutau šviesą ir ramy- 
bę. Kai jie priėjo prie prekystalio, ji paklausė, ką berniukas gieda, 
aukštas afrikietis nusijuokė ir pasakė, kad tai ne daina, o posmas iš 
Korano, kurio jo sūnus mokosi. Šamira, atrodo, prisiminė kiekvie- 
ną smulkmeną iš tos dienos: ryškiai raudoną prigludusią vyriškio 
sportinę kepuraitę, berniuko nuskilusį priekinį dantį, „Liūto kara- 
liaus“ vaizdajuostę, kurią jie atnešė prie prekystalio. Rouze, pasako- 
jo Šamira, kai grįžau namo, ten buvo mama ir Kirstė, pasiruošusios 
kažkur eiti, ir jos pasiūlė man alaus ir vandens pypkę su marichu- 
ana, o aš pirmą kartą gyvenime pasakiau „ne“. Rūkiau tas pypkes 
ir gėriau nuo dvylikos metų. Bet pasakiau „ne“. Tenorėjau gulėti 
lovoje ir galvoti apie tą giesmę. Tikrai, tai buvo tikras dalykas. Tai 
buvo pradžia. Žinoma, buvo daugybė visokio šūdo. Turėjau labai 
pasistengti, kad įtikinčiau žmones, jog noriu daugiau sužinoti apie 
islamą. Lebės merginos mokykloje manė, kad aš pamišus. Mama 
manė tą patį. Kirstė vis dar negali suprasti. Bet aš girdėjau Dievą, 
girdėjau jį kalbant. 

Rouzė įpylė Anuk dar vieną taurę šampano. 

— Nežinau, kas privertė ją atsiversti. Paklausk jos kada pati. Ko- 
dėl žmogus tampa religingas? 

— Mirties baimė. Neišprusimas. Vaizduotės stoka. Rinkis. 

Tu kieta. Tu kieta, Anuk. Tą akimirką jos išgirdo kažką pri- 
mygtinai signalizuojant ir atsisuko. Aiša sėdėjo savo automobilyje, 
mojuodama joms, duodama suprasti, kad ieško vietos pastatyti ma- 
šiną. Anuk parodė ranka į plačią gatvę pasivaikščiojimams. Už Ai- 
šos esančios mašinos ėmė pypsėti. Aiša linktelėjo galva ir nuvažiavo. 
Rouzė sugavo padavėjo žvilgsnį ir paprašė dar vienos taurės. 

Kai Aiša įėjo, ji atrodė pasimetusi: 

— Ką tik sutikau velnią, ir jis yra sepryniolikmetė narkotikų pri- 
sirijus kaimo Jurgė iš Prestono. 

Anuk tyliai sukikeno: 

— Panašu, kad Šėtonas susitraukė. 

Sėsdamasi Aiša irgi nusijuokė. Ji pakėlė taurę: 

— Man mirtinai reikia išgerti. 

— Kas atsitiko? 

Aiša pažvelgė į drauges su rūsčia išraiška veide. 

— Tu tik pažiūrėk į jas abi. Jaučiuosi esantis tokia senąmadiška 
pagyvenusi moteris. 

Anuk pašiepė ją: 

— Nutilk, atrodai žaviai. 

— Nesijaučiu esanti žavi. Neturėjau progos nuvažiuoti namo per- 
sirengti. Bijau, kad dvokiu šunų myžalais ir kačių krauju. 

Anuk vėl nusijuokė: 

— Nieko baisaus. Tu visada taip dvoki. 

Rouzė nusišypsojo draugei. Aišos alyvų spalvos palaidinė buvo 
paprasta, jos tamsiai mėlynos kelnės kuklios ir praktiškos, bet ji 
visada atrodys graži, ką bedėvėtų. Nors jai buvo virš keturiasdešimt, 
tebeturėjo liekną kūną, ilgą, elegantišką kaklą, skulptūrišką kati- 
nišką modelio veidą. Ir ta beveik šiurpulinga porcelianinė oda. Ji 
buvo nuostabiausia iš visų moterų, kurias tik Rouzė pažinojo. 


— Atrodai puikiai. Dabar papasakok, kas atsitiko. 

— Tai buvo mano paskutinis užrašymas, ta narkotikų apsirijusi 
jauna mergina ir jos kačiukas. Jį tereikėjo paskiepyti, nieko rim- 
to. Šiaip ar taip, vienas iš mūsų klientų įlekia su savo šunimi, bai- 
siausiai kraujuojančiu jam tiesiai ant rankų ir po visą priimamąjį. 
Jį partrenkė mašina, įlėkusi į konsultacinį kambarį, praneša man 
Treisė, aš atsisuku į tą merginą ir sakau: „Atleiskit, aš privalėsiu 
suteikti pirmąją pagalbą šiam pacientui.“ Aiša atrodė susijaudinusi, 
bet prabilusi ėmė rimti. Taigi, aš bandau atgaivinti šunį, ir mes 
staiga girdime klyksmą priimamajame. Ši mažoji kalė šaukia, kad 
jai yra paskirtas laikas, kad aš turiu pirma priimti ją ir tada pasi- 
rūpinti šunimi. Treisė eina jos raminti, o toji ima rėkti dar garsiau. 
Aš bandau išgelbėti tą šunį, jo savininkas verkia šalia manęs, o mes 
turim šitą mažą šūdo gabalą, šaukiantį kitame klinikos gale. Šiaip 
ar taip, šuo nugaišta ant operacinio stalo, aš jaučiuosi baisiausiai šū- 
dinai, bet einu baigti pokalbio su mergina, kuri pareiškia man, kad 
ji skųsis. Jai užtenka įžūlumo reikšti Treisei nepasitenkinimą, kad 
mes neduodame nuolaidų neturtingųjų medicininėms kortelėms, — 
Aiša pažvelgė į Rouzę ir Anuk tokia veido išraiška, lyg pati negalėtų 
patikėti savo žodžiais. - Norėjau ją užmušti. Kaip tokie žmonės gali 
egzistuoti? Kas leidžia jiems manyti, kad jie turi teisę šitaip elgtis? 

Anuk sukryžiavo rankas, atsilošė kėdėje. 

— Neužvesk manęs, Aiš, tik tu neužvesk manęs tuo klausimu. 
Tie vaikai, jie neįtikėtini. Atrodo, lyg pasaulis būtų jiems skolin- 
gas. Jie taip išlepinti tėvų, mokytojų ir sušiktos žiniasklaidos, kad 
tiki, jog turi visas teises, bet jokių pareigų, taigi jie visiškai netu- 
ri jokio padorumo, jokių moralinių vertybių. Jie egoistiški, neiš- 
siauklėję maži šūdžiai. Negaliu jų pakęsti, - Anuk pasipiktinimas 
buvo toks aistringas, kad atrodė beveik komiškas. — Žinai, ką tau 
reikėjo pasakyti, tau reikėjo pasakyti, kad jei negali sau leisti su- 
simokėti už vizitą pas veterinarą, tai galbūt nereikėtų turėti katės. 
Nevykėliai. Atleiskit, nerandu tinkamesnio žodžio. Kas, po velnių, 

verčia juos galvoti, kad visi mes privalome juos išlaikyti? Kaip jie 
gali tokie būti? 

Aiša linktelėjo galvą. 

— Žinau! 

Rouzė prarado kalbos dovaną. Tai buvo baisi istorija, žinoma, 
tos jaunos mergaitės egoizmas, nesupratimas, kad būtina išsaugo- 
ti šuns gyvybę, bet ją įskaudino jos draugių reakcija. Kartais tu, 
žmogau, paprasčiausiai neturi pinigų, kartais tu paprasčiausiai nori 
nuolaidos ir jautiesi taip nesmagiai jos prašydamas, kad atrodai pa- 
giežingas ir agresyvus. Ta mergaitė iš tiesų, atrodo, egoistiška. Bet 
ne visi, kurie neturi pinigų, tokie yra. 

— Atrodo, kad ji ne visai normali. 

Aiša staigiai pasisuko į Rouzę. 

— O, nebijok, jai tikrai ne visi namie. Žinoma, kad taip. Ji neturi 
pinigų, ji gyvena iš bedarbio pašalpos, ji apsinešusi nuo narkotikų, 
ideali auka. Tiesiog ideali. Ir, be abejonės, ji ketina įskųsti mus ve- 
terinarijos tarybai. Žinoma. Ji turi teises, — jėga, su kuria Aiša ištarė 
tą žodį, buvo lyg smūgis. 

Rouzė sunėrė pirštus: „Neketinu nieko sakyti. Man nereikėtų 
nieko sakyti.“ 

Anuk pamojo padavėjui ir užsakė dar vieną butelį šampano. 

— Tai mūsų pasaulis, — pasakė ji kategoriškai. — Ar galit įsivaiz- 
duoti, kaip atrodys ateitis, kai šie vaikai valdys šalį? Tikėdamiesi 
visko, padėto ant lėkštutės, ir kad jiems nieko nereiks už tai daryti. 
Čia bus pragaras. 

Aiša palingavo galvą sutikdama. 

Rouzė pagalvojo, kada tokia mergaitė, kaip šitoji, valdys pasaulį? 

Aiša gailiai pažiūrėjo į padavėją, jam dedant ant stalo naują 
butelį. 

— Geriau valgom, nes aš neparvažiuosiu namo, — ji tvirtai sunėrė 
rankas apkabindama save rankomis. Sutemos buvo bevirstančios 

naktimi. — Ir gal galim eiti į vidų? — ji iškišo Anuk liežuvį. — Per 
šalta nuolaidžiauti jums, rūkaliams. 

— Na, tada tu geriau neprašyk užsirūkyti po vakarienės, - Anuk 
nuleido balsą. - Nesu tikra dėl maisto šiame restorane, — ji pami- 
nėjo italų restoraną, esantį čia pat, už kampo. Rouzė sustingo. Ji 
buvo girdėjusi Aišą minint tą vietą. Restoranas, atrodo, brangus. 
Neįperkamai, nežemiškai brangus. 

Aiša linktelėjo. 

— Gera mintis, — Rouzė pajuto, kaip jos draugės ranka spaudžia 
josios ranką po stalu. — Mes vaišinam, — pasakė Aiša ir pažvelgė į 
Anuk, kuri pritariamai linktelėjo. 

— Ačiū, — tyliai atsakė Rouzė. 

Tai buvo pasakiška vakarienė. Tik taip galėjai ją pavadinti — vie- 
nas tų žodžių, kurių ji negali vartoti prie Gario, kuris, tai išgir- 
dęs, imtų pašaipiai prunkšti. Ji jau daug metų nebuvo taip valgiusi: 
ossobuco , švelniai krintantis nuo kaulų, šviežiai kepta duona su 
prieskoninėmis žolelėmis, nuostabus tiramisu, kuris neabejotinai 
labai patiktų Hugui. 

Paskui jos nuvežė Anuk namo, ir Rouzė buvo laiminga, kad 
Aiša atsisakė pasiūlymo lipti viršun išgerti kavos. Hugas jos pasiges, 
vargu, ar jis užmigo be jos. Važiuojant Panto keliu, kai jos kirto Ja- 
ros upę, Aiša pirmąkart per visą vakarą prabilo apie artėjantį teismą. 

— Tu juk žinai, kad aš noriu ten būti. 

— Tu jau ten esi. 

— Tikiuosi, jie privers tą šunsnukį Harį muistytis. 

Rouze, tu turi geriausią visame baltame pasaulyje draugę, pagal- 
vojo ji tyliai. Savo geriausią visame pasaulyje draugę. 


* Itališkas veršienos troškinys. 

Antradienio rytą ji pabudo prieš aušrą. Pirma mintis buvo, kad ji 
serga, nes smarkus pykinimas, atrodė, kilo iš jos pilvo ertmės vidu- 
rio. Ji pagalvojo, kad tai greičiausiai menstruaciniai diegliai, netru- 
kus prisiminė, kad jos mėnesinės buvo praeitą savaitę. Ji atsargiai 
išslydo iš lovos, palikdama Hugą ir Garį kietai bemiegančius, ir 
nuskubėjo į tualetą. Ji vertė save žiaukčioti, bet nieko neišėjo. Ji 
atsisėdo ant tualeto sėdynės ir ėmė monotoniškai dainuojamu tonu 
kartoti jogos mantrą. Tai tik nervai, kartojo ji tyliai, iki dienos galo 
viskas bus baigta. 

Rouzė išsivirė mėtų arbatos, tvirtai apsivyniojo chalatą ir išė- 
jo į sodelį. Vėjo nebuvo, bet buvo baisiai šalta, tikras Melburno 
vėlyvos žiemos rytas, kai naktis neduoda pasauliui nė mažiausios 
užuominos apie artėjantį pavasarį. Ji prisivertė atsisėsti ant senos 
surūdijusios virtuvinės kėdės — laukti saulėtekio. Negalėjo pakęsti 
minties, kad turi nejudėti, bet tai buvo būtent tai, ką, žinojo, turi 
daryti, sėdėti nejudėdama, išlikti rami, kovoti su šleikštuliu, kuris 
tėra tik baimė, tik bailumas. 

Vos tik pabaigusi gerti arbatą, ji išgirdo, kaip Garis klupinėda- 
mas įeina į virtuvę. Ji įėjo vidun, ir jie ramiai sėdėjo ir gėrė kartu 
kavą. Kai ji paprašė cigaretės, jis susuko jai ją be jokio komentaro. Ji 
pažadino Hugą, kuris nutarė pradėti klykti, nes jam nebus leista eiti 
kartu su jais. „Mielasis, - pasakė ji jam, — Konė ateina specialiai tam, 
kad praleistų su tavim visą dieną.“ Ačiū Dievui už tą mergaitę. Konė 
nėjo tą dieną į mokyklą, kad galėtų prižiūrėti Hugą, dieną, kurią ji 
vargiai galėjo leisti sau prarasti likus taip mažai laiko iki egzaminų, 
bet ji buvo nepalenkiama: „Rouze, aš noriu padaryti tai dėl tavęs ir 
dėl Hugo“ Šį kartą ji leido Gariui malšinti Hugo įniršio priepuolį, o 
pati ėmė ruoštis. Ji neketino maitinti jo šįryt krūtimi. Nebuvo laiko. 
Ir ji turi būti tvirtesnė atjunkydama jį nuo krūties. Jau laikas. 

Ji išsirinko drabužius jau prieš kelis mėnesius: konservatyvų 
gelsvai rudą dalykinį kostiumą, kurį apsirengdavo eidama į įvairius 

pokalbius, kai tik parvyko namo iš Londono. Jai bebaigiant dažy- 
tis, Garis kažkaip sugebėjo nuraminti Hugą. Kol Garis maudėsi 
duše ir rengėsi, ji paskrudino sūnui duonos. Garis paprašė Rouzės 
pagalbos užrišant kaklaraištį; ji pastebėjo, kad jo rankos dreba. Ji 
tvirtai jas suspaudė, pabučiavo jo pirštus, kurie atsidavė cigaretėmis 
ir muilu. Jis irgi ją pabučiavo, į lūpas, su jėga, kuri buvo beveik 
erotiška. Viskas susiklostys gerai, sušnibždėjo jis. Šamira, pakeliui 
paėmusi Konę, atvyko vos po aštuntos. Rouzė vos neapsiverkė, kai 
pamatė savo draugę. Šamira buvo apsivilkusi plonu juodu vilnoniu 
megztiniu su derančiu ilgu juodu sijonu. Ji paleido plaukus. Ji tebe- 
dėvėjo galvos apdangalą, bet tai buvo paprastas melsvai žalsvas šalis, 
kuris laisvai vyniojosi apie jos galvą ir pečius, leisdamas didžiajai jos 
plaukų daliai kristi lyg šviesi banga žemyn per megztinio nugarą. 
Ji paleido plaukus. „Negalima rizikuoti, — pajuokavo ji, kai Rouzė 
ją apkabino, — tam atvejui, jei teisėjas turi nusistatymą prieš mus, 
musius.“ Garis atrodė netekęs žado. Jis irgi tvirtai apkabino Šamirą. 
„Matai, — nusijuokė Šamira, nusibraukdama ašarą, — aš gi sakiau, 
kad po visu šituo iš tikrųjų esu tik baltoji prasčiokė šliundra.“ 

Ji nuvežė juos į teismo rūmus Heidelberge. Dar nebuvo nė de- 
vynių, kai jie pastatė automobilį, bet laiptai, vedantys į pastatą, jau 
buvo pilni žmonių, visi jie atrodė betraukiantys nepabaigiamas ci- 
garetes. Du, rodos, nuobodžiaujantys policininkai tyliai kalbėjosi 
priešais stiklinį teismo rūmų įėjimą. Jiems priėjus laiptus, laukian- 
čiųjų žmonių maišalynė pasirodė Rouzei atstovaujanti visam pasau- 
liui. Ten buvo baltaodžiai, aborigenai, azijiečiai, Viduržemio jūros 
baseino šalių gyventojai, slavai, afrikiečiai ir arabai. Visi jie atrodė 
nervingi, nepatogiai besijaučią su savo pigiais sintetiniais kostiu- 
mais ir suknelėmis. Buvo akivaizdu, kurie iš jų advokatai. Jų kos- 
tiumai buvo gražaus audinio, puikiai gulantys. 

Garis suraukė antakius. 

— Kur, po velnių, mūsų advokatė? 


3IO 


— Ji ateis. 

— Kada? — Garis ėmė sukti cigaretę, ir jaunas vyriškis, dėvintis 
blyškiai mėlynus vienu dydžiu per mažus marškinius, atsiskyrė nuo 
minios ir priėjo prie jų. 

— Bičiuli, gal galiu nudžiauti cigaretę? 

Garis tylėdamas padavė jam kapšiuką. Jaunuolis susisuko ciga- 
retę ir su šelmiška šypsena grąžino kapšelį Gariui. 

— Dėl ko jūs čia atėjot? 

— Smurtavimas. 

— Drau-gu-ži! — sušuko vaikinas, paversdamas žodį skandavi- 
mu. — Aš irgi, — jis pamerkė akį. - Žinoma, mes to nepadarėme, ar 
ne? — kreivai šypsodamasis, jis vėl susijungė su minia, atsistodamas 
prie senos moteriškės, kuri atrodė labai suvargusi. Rouzė nusišyp- 
sojo jai, ir moteriškė atsakė jai liūdna, nuovargio ir baimės kupina 
grimnasa. 

Liūdni, pavargę, išsigandę. Tokie buvo ją supantys veidai. Ji 
žvilgtelėjo į savo vyrą. Jo veidas buvo kitoks nei įprastai, taip pat 
atrodė ir kiti vyrai. Akmeniniai, arogantiški, įsitempę, lyg ši diena 
būtų buvusi išbandymas, kuriam jie ruošiasi. Kaip ir jos vyras, šie 
vyrai piktai pažvelgdavo, vos kas nors pasukdavo į juos akis. Ne- 
didelė tų vyrų dalis iškeitė savo sportines kelnes, hiphopinius gob- 
tuvus ir odines striukes į kostiumus, kaklaraiščius ir pigius univer- 
salinėje parduotuvėje pirktus marškinius. Ji žinojo, kad Garis jais 
žavėsis, gerbs jų atsisakymą dalyvauti toje šaradoje. Ji galėjo aiškiai 
skaityti jo mintis. Ji prikando lūpą. Betgi kalba čia eina ne apie jį ar 
ją. Kalba eina apie Hugą. 

Teismo rūmų durys atsidarė, ir minia ėmė plūsti vidun. Garis 
spėjo surūkyti dar vieną cigaretę, kol pagaliau atvyko Margaret, už- 
dususi, atsiprašinėjanti, besiskundžianti kamščiais. Garis nuliejo ją 
įsiutusiu žvilgsniu, kuris privertė ją nutilti vidury sakinio. Ji nebe- 
kreipė į jį dėmesio ir atsisuko į Rouzę, kuri pristatė jai Šamirą. 

— Gal eime vidun? 

— Aha, - niūriai atkirto Garis. - Manau, mums reiktų eiti vidun, 
velniai griebtų. 

Teismo rūmai tebuvo pastatyti prieš porą metų, pilko plieno 
paminklas naujojo šimtmečio ekonomikos klestėjimui, kuris jau 
ėmė įgyti apleistumo, slogumo atmosferą, kuri, rodos, įsivyrauja 
kiekvienoje valdiškoje įstaigoje. Rouzei jis kvepėjo valymo priemo- 
nėmis ir prarastomis viltimis — niekur nebuvo jokios spalvos, ir ta 
mažuma spalvų prastuose ant sienų kabančiuose peizažuose ir na- 
tiurmortuose, rodos, buvo beišnykstanti, lyg norėdama prisitaikyti 
prie monochromatinės ateities. Margaret nuvedė juos koridoriumi 
į didžiulį laukiamąjį, kur aukštai virš galvų kabojo mažas ekranas. 
Garsas buvo išjungtas, ir virėjas atrodė absurdiškai, bandydamas 
nebyliai aiškinti, kaip gaminti tailandietišką karį. Jie surado laisvų 
kėdžių, ir Margaret paliko juos, kad pasižiūrėtų į ant teismo durų 
kabantį tvarkaraštį. 

— Užimta diena, — pareiškė ji sugrįžusi, apmesdama žvilgsniu 
minią, nepagaudama jų žvilgsnių. —- Ber mes ne taip toli sąraše. Jei 
pasiseks, mus gali pakviesti prieš pusiaudienį. 

Garis reikšmingai jai mirktelėjo. 

— Kas teisėjas? 

— Emet. Ji visai nieko, - Margaret vis dar nežiūrėjo į jį. 

— Ką turi omeny, sakydama „visai nieko“? 

Rouzė uždėjo įspėjančią ranką Gariui ant kelio. Neieškok prie- 
kabių. Ji mūsų pusėje. 

— Ji gera teisėja, - Margaret buvo kažką bepridedanti, bet staiga 
sustojo. Visi jie vienu metu atsisuko. 

Ji nematė jo nuo tos baisios dienos, kai jis buvo atėjęs su Hek- 
toru atsiprašyti. Tada jis nebuvo nuoširdus. Buvo akivaizdu, kad 
jis nenuoširdus. Ji niekada nepamirš tos pašaipios šypsenos. Jis ne- 
sigailėjo, ką padaręs, buvo atėjęs tik tam, kad juos paniekintų. Jis 

nė karto nenusibraukė tos pašaipos nuo veido. Jos pėdsakas buvo 
jo veide ir dabar, jam besidairant po laukiamąjį. Jis dar nepaste- 
bėjo jų. Bet visi pastebėjo jwos. Rouzė nusiminė. Jis ir jo žmona 
išsiskyrė iš šios minios, stovėjo aukštai virš šios minios, bet ne dėl 
elegancijos, rafinuotumo ar stilingumo. Naujas kostiumas, nauja 
suknelė, nauji batai, nauja rankinė, plaukų kirpimas. Visa, kas jie 
buvo, visa šaukte šaukė: pinigai. Nešvarūs, didžiuliai pinigai. Bet 
to užteko iškelti juos virš visų kitų šiame kambaryje. Rouzė stebėjo, 
kaip jų advokatas, nežmoniškai aukštas, lyg koks vabzdys mutan- 
tas, įstrigęs kostiume tarsi spąstuose, vedė juos prie laisvų kėdžių. 
Tada Rouzė pagavo jo žvilgsnį. Ta pašaipa, ak, tas savimi paten- 
kintas arogantiškas šunsnukis, ta pašaipa tebebuvo jo veide. Bet ne 
tai privertė ją aiktelėti, ne tai privertė įsitempti jos kūną atviram, 
elektriniam įsiūčiui perbėgus jos kūnu. Už jų ėjo, lydėdamas juos, 
Manolis, Hektoro tėvas. 

Ji nuėjo tiesiai prie jo. Garis šoko jos sulaikyti, bet ji nusipurtė 
jo ranką. Pabaisa buvo kažką jai besakąs, bet ji atsisakė į jį žiūrėti, 
atsisakė pažinti jį ar jo gražuolę žmoną. Ji priėjo prie Hektoro tėvo 
ir kai prabilo, jos balsas nedrebėjo, bet jos įsiūtis buvo neabejotinas: 

— Jums nereikėtų čia būti. Ar jums negėda? Jums nereikėtų čia 
būti! 

Jos seilės nutyško jam ant marškinių. Jai buvo tas pats. Jų advo- 
katas pradėjo kažką jai sakyti, bet ji jau apsisuko ant kulnų ir žengė 
atgal link savo vyro ir draugės. Atsisėdusi visa drebėjo, bet ji pasiekė, 
ko norėjo. Ji sugėdino jį, matė tai senojo vyro akyse. Ji pažemino jį. 
Gerai. Būtent to jis ir nusipelnė. Tai Aiša turėtų čia būti, Aiša turė- 
tų būti čia, šalia jos, bet ji turėjo žmogiško padorumo pasirinkti jos 
šeimai gerą sprendimą. Bet šeima — tai ne tik kraujo ryšys. Ji ir Aiša 
buvo lyg seserys, ir Manolis tą žinojo. Jis ir jo žmona Kula dalyvavo 
Hugo vardo suteikimo ceremonijoje, ir kiek gi vogiškų Kalėdų ir 
vogiškų Velykų, vardadienių ir gimtadienių jie atšventė kartu su 

Manoliu ir Kula, kaip dažnai jie svečiavosi pas juos namuose? Ne- 
galėtum nė suskaičiuoti. Ji džiaugėsi, kad nejautė noro verkti. Jis 
neteisingai elgiasi. Ji jam niekada neatleis. 


Kai jie pagaliau įėjo į teismo salę, ji turėjo užgniaužti savo nusivy- 
limą tuo, kokia neįspūdinga toji buvo. Vienišas Australijos herbas 
kybojo virš teisėjo kėdės, ir neryški citrinos spalvos drėgmės dėmė 
jau plėtėsi viename salės kampe. Jie užėmė vietas vienoje iš prieki- 
nių eilių ir laukė, kada bus nagrinėjama jų byla. 

Tai, ką Rouzė išsinešė po šios dienos, buvo žmonių gyvenimo 
smulkmeniškumas, liūdesys dėl to, ką žmonės darydavo, dažniau- 
siai dėl pinigų, kartais dėl meilės ar iš nuobodulio, bet dažniau- 
siai dėl nuolatinio pinigų stygiaus. Jauni vyrai — berniukai, tiesą 
pasakius, bet jų teistumo istorijos buvo jau ilgos ir nuobožios, jas 
monotonišku balsu skaitė tokie pat jauni, nuobodžiaujantys poli- 
cininkai — sėdo į teisiamųjų suolą už žaislų, radijo aparatų, iPodų, 
televizorių, rankinių, darbo įrankių, maisto produktų, alkoholinių 
gėrimų vagystes. Jaunos motinos, nuglemžusios bedarbio pašal- 
pą, jaunos merginos, vagiančios iš parduotuvių pigius papuošalus, 
blakstienų tušą, vaizdo ir garso diskus ar lėles Barbes savo vaikams. 
Atgailaujantys vyriškiai, kaltinami vairavę girti ar primušę kokį 
nors nepažįstamąjį, nes tas ne taip į juos pažiūrėjo šalia alinės. Po- 
licija skaitydavo kaltinimus, advokatas — jie tikriausiai visi buvo iš 
„Legal Aid“, visi jauni, susirūpinę, nusikamavę — bandydavo kal- 
tinamąjį ginti, o tada teisėja trumpai ir aiškiai paskelbdavo savo 
nuosprendį. Atrodė, šis darbas buvo jai našta, baudų dalijimas, lyg- 
tinės bausmės, jauno vyruko, ketvirtą kartą teisiamo už įsilaužimą, 
įkalinimas trumpam laikui. 

Po kurio laiko Rouzė nustojo klausytis. Kartais Garis atsikelda- 
vo ir nueidavo parūkyti, jinai į jį nė nežvilgteldavo. Ji žinojo, ką jis 

galvoja, nes ir pati ėmė tą patį galvoti. Ką mes čia veikiam? Ji neturi 
šitaip galvoti. Jų kaltinimas nebuvo nereikšmingas. Žmonių pilnoje, 
be papuošimų, be langų salėje buvo gerokai per karšta, atmosfera 
suvaržyta, klaustrofobiška. Rouzė žinojo, kad tai pasaulis, kuriame 
Garis gimė ir iš kurio norėjo ištrūkti. Jai atėjo į galvą, kad prarasti 
pinigus nėra tas pats, kas būti niekada jų neturėjus. Štai kodėl Garis 
taip bijojo čia eiti, štai kodėl jis taip spyrėsi, taip pyko. Jis nenorėjo, 
kad jai tektų susidurti su šiuo pasauliu. 

Rouzė tvirtai laikė Šamiros ranką. Greitai viskas bus baigta. Ji 
žinojo, kad tas pabaisa ir jo žmona sėdėjo kitoje perpildytos salės 
pusėje. Manolis sėdėjo šalia jų. Ji nė karto nepažvelgė jų pusėn. Ji 
sutelkė dėmesį į pavargusį teisėjos veidą. Buvo aišku, kad moteriškė 
norėjo būti gera, kad ji nelabai troško siųsti šių jaunų vyrų ir moterų 
į kalėjimą. Bet buvo akivaizdu, kad ji seniausiai praradusi bet kokį 
domėjimąsi teismo procesu ar aistrą jam. Jos žodžiai, jos nutarimai, 
jos protokolo aiškinimas, jos apibendrinimai buvo intonuojami ta 
pačia pavargusia nesidominčio žmogaus maniera. 

Brangus Dieve, meldėsi Rouzė patyliukais, skirk man pergalę, 
skirk man pergalę. 


X*kk 


Vėliau ji suprato, kad jie neturėjo jokio šanso. Policininkas, kuris at- 
sistojo skaityti kaltinimo, buvo tas pats vyras, kuris atėjo į jų namus 
vakare tos dienos, kai Hugas gavo antausį. Tada jis atrodė subrendęs, 
atviras; jis drąsino juos ir atrodė, kad buvo toks pat pasipiktinęs, 
kaip ir jie. Stovėdamas prieš teismą, jis atrodė paraudęs, suniuręs, 
nepasitikintis savimi. Kalbėjo nesklandžiai. Kaltinimas — smurta- 
vimas siekiant padaryti sunkią žalą vaikui. Jaunasis policininkas 
užsikirsdamas perskaitė praėjusią vasarą įvykusio incidento detales, 
tada Margaret atsistojo ir pakartojo kaltinimą, šaltai konstatuoda- 

ma bjaurumą vyro, mušančio trejų metų tesulaukusį vaiką. Šiais lai- 
kais, užbaigė Margaret, niekas negali tokio elgesio pateisinti. Ir tada 
milžinas advokatas atsistojo ir pasiruošė paskutiniajam smūgiui. 

Nors už teismo salės ribų jis atrodė absurdiškai, lyg juokinga 
karikatūra, salėje jis buvo puikus, labai puikus. Jis tiesiog papasako- 
jo istoriją, Margaret to nepadarė. Margaret nuoširdumas negalėjo 
varžytis su šia Dievo dovana. Jis sukūrė pasakojimą apie tą dieną, 
ir privertė visus patikėti, kad tai tiesa. Rouzė buvo tame barbekiu, 
matė, kaip tas pabaisa sudavė jos vaikui, bet pirmą kartą ji buvo 
priversta pamatyti tai Hario akimis. Taip, tiesa, Hugas iškėlė kri- 
keto lazdą. Taip, buvo tikimybė, kad Hugas būtų galėjęs suduoti 
atsakovo vaikui. Taip, visa tai atsitiko taip greitai, per akimirką, 
kad viskas buvo baigta per sekundę. Taip, tai apgailestautina, labai 
žmogiška, labai suprantama. Taip, tai tiesa, tėvo pirmasis instink- 
tas — apsaugoti savo vaiką. Visa tai tiesa, bet Rouzė norėjo atsistoti 
ir šaukti, rėkti pilnai teismo salei: viskas buvo ne taip! Tas vyras, tas 
vyras, kuris stovi nekaltai atrodydamas štai ten, tas vyras sudavė 
vaikui, ir aš mačiau išraišką to vyro veide. Jis norėjo sužaloti Hugą, 
jam tai patiko. Aš mačiau jo veidą, jam norėjosi tai daryti. Jis ne- 
darė to, kad apgintų savo vaiką, jis darė tai, kad sukeltų skausmą 
Hugui! Tai buvo tikroji tiesa, ji tai žinojo, ji niekada nepamirš jo 
pašaipios šypsenėlės. Tas advokatas buvo visa tai, apie ką ji svajojo. 
Jis buvo „Įstatymas ir tvarka“, „Bostono teisininkai“, Siuzan Dei 
seriale „Specialioji Los Andželo policija“, Polas Njumenas „Nuos- 
prendyje . Jis buvo tai, kas nuperkama pinigais. Bet jis buvo netei- 
sus, jis buvo melagis. Rouzė matė triumfo išraišką Hario akyse, kai 
jis sudavė vaikui. Rouzė jautėsi sutraiškyta, bejėgė. Advokatas baigė 
kalbą ir žiūrėjo į teisėją. Ji girdėjo, kaip Garis šalia jos ilgai, lėtai at- 
siduso. Šamira spaudė jos ranką. Jai nė nereikėjo žiūrėti į savo vyrą. 
Jie abu žinojo, kad viskas baigta. Bet vis tik, bet vis tik, ji pasilenkė 
pirmyn, tikėjosi stebuklo. 

Teisėjos nuosprendis buvo tikslus, protingas, užjaučiantis ir 
triuškinantis. Pirmą kartą tą rytą atrodė, kad ji iš tiesų susidomėju- 
si byla, lyg būtų žinojusi, kad toji nepriklauso šiems perkaitintiems, 
sausakimšiems, bjauriems teismo rūmams. Pirmiausia ji papeikė 
policiją. Gali būti, pradėjo ji, jos balsas geliantis, niekinantis, kad 
jūs truputį paskubėjote siekdami kaltinimo fiziniu smurtu. Jauna- 
sis policininkas žiūrėjo tiesiai priešais save, tiesiai į minią, kuri, jis 
žinojo, jo nekentė. Tada teisėja pažvelgė žemyn į priešais ją stovin- 
tį vyriškį. Rouzė pasilenkė pirmyn, bandydama pamatyti jo vei- 
dą. Jame nebuvo nė ženklo arogancijos, jokios pašaipos; jis atrodė 
susigėdęs ir išsigandęs. Jis vaidina, ji buvo dėl to tikra. Šunsnukis 
vaidina. Smurtas bet kokioje situacijoje nėra tinkama reakcija, ypač 
kai kalbama apie vaikus. Pabaisa pagarbiai linksėjo galva, visiškai 
sutikdamas. Sušiktas melagis, sušiktas vogas melagis. Bet, tęsė tei- 
sėja, ji supranta, kad šios bylos aplinkybės yra ypatingos, ji turinti 
išteisinti jį dėl įkalčių trūkumo. Jis yra sunkiai dirbantis verslinin- 
kas, geras pilietis, geras vyras ir tėvas. Jo vienintelis susidūrimas 
su įstatymu buvo paaugliškas nusižengimas prieš daugelį metų. Ji 
nemano, kad kaltinamasis nuosprendis turėtų teigiamų pasekmių. 
Ji atsiprašė, ji net atsiprašė, kad buvo sugaištas jo laikas. Tada teisėja 
šaltai pažvelgė į salę. Byla atmesta. 

Šalia jos sėdinti Šamira verkė, bet Rouzei pritrūko ašarų. Ji pa- 
žvelgė į vyrą. Jis žvelgė tiesiai priešais save, nenorėdamas susitikti 
jos žvilgsnio. Buvo pradedama nagrinėti kita byla, ir jis staiga pašo- 
ko ant kojų ir išžygiavo iš teismo salės. Rouzė ir Šamira irgi vargais 
negalais pakilo. 

Jos turėjo beveik bėgti, kad suspėtų paskui jį jam pasukus au- 
tomobilių stovėjimo aikštelės link. Jie išgirdo kažką šaukiant jos, 
Gario vardą, ir tik tada jis sustojo ir atsisuko. 

Margaret lėtai ėjo link jų: 

— Apgailestauju. 

Garis grubiai nusijuokė: 

— Tu subinė. 

Margaret atrodė, lyg būtų gavusi antausį — nuo pasaulio, nuo jo 
neapykantos. 

— Ar žinai, kodėl tu subinė? — tęsė Garis. — Ne dėl to, kas čia 
įvyko. Jie, be abejo, sumokėjo didelius pinigus už savo advokatą, 
ir jis buvo vertas kiekvieno cento. Tu ne dėl to subinė, kad gavom 
tave nemokamai, tu ne dėl to subinė, kad nepadarei savo darbo. Tu 
esi subinė, nes tu jos nesustabdei, tu esi subinė, nes leidai jai šitai 
daryti, — ir pirmą kartą po viso to laiko, kuris atrodė lyg daugybė 
valandų, Garis pažvelgė tiesiai į Rouzę. Pagiežos, paniekos, pajuo- 
kos pilnu žvilgsniu. 

Jis mano, kad tai mano kaltė. Rouzė buvo šokiruota. Jis mano, 
kad visa tai mano kaltė. 

Margaret susikryžiavo rankas. Ji šypsojosi puse lūpų. 

— Man gaila, kad viskas įvyko ne taip, kaip norėjote. Ne kažin ką 
galėjau padaryti dėl to kaltinimo, - jos tonas, jos šypsena buvo šalti 
kaip ledas, kai ji pažvelgė į Garį. - Tai jūs nuėjote į policiją. 

Gario kūnas staiga sukrito. Rouzė norėjo prieiti ir apkabinti jį, 
bet nežinojo, kaip jis gali pasielgti. 

Jis linksėjo galva lėtai, susigėdęs. 

— Jūs teisi. Atleiskit. Atleiskit už tai, kaip jus pavadinau, — jis 
apsisuko ir nužingsniavo link Šamiros mašinos. — Tai aš esu subinė. 


Jis nepasakė nė žodžio per visą kelionę namo. Rouzė taip pat dau- 
giausia tylėjo, kartkartėmis negarsiai pritardama Šamiros įniršiui 
dėl teisėjos sprendimo. Ji klausėsi tik puse ausies. Jos mintys buvo 
tik apie Hugą. Ką ji gali jam pasakyti? Kad tai, kas atsitiko, yra 
normalu? Kad kažkas turi teisę suduoti tau, suteikti tau fizinį skaus- 
mą, net jei tu ir negali apsiginti? Visoje šioje nemalonioje padėtyje 

buvo tik viena auka, ir ta auka buvo jos sūnus. Negalima leisti jam 
galvoti, kad tai jo kaltė. 

Dar Šamirai nebaigus statyti automobilio, Rouzė energingai at- 
plėšė duris ir išsiropštė iš mašinos į gatvę. Ji nubėgo link paradinių 
durų, girdėdama užpakalyje greitus Gario žingsnius. Ji privalo nu- 
sigauti iki Hugo pirmoji. Ji pasuko duryse raktą, atstūmė priekines 
duris ir nuskubėjo tolyn koridoriumi. Konė ir Hugas buvo virtuvėje, 
vyniojamojo popieriaus lapas, pieštukai ir flomasteriai dengė stalo 
paviršių. Mergaitės akys sužibo viltimi. 

Rouzė girdėjo savo vyrą lapnojant koridoriumi. Ji paėmė Hugą 
ant rankų ir pabučiavo. 

— Su tuo viskas baigta, mielasis, — sušnibždėjo ji, vėl jį bučiuo- 
dama. — Tas baisus žmogus, kuris tave mušė, buvo nubaustas. Jis 
pakliuvo į didelę bėdą. Jis niekada nebedarys tokio dalyko. Jį paso- 
dins į kalėjimą. 

Ji apsisuko. Ten stovėjo Garis, pravira burna, spoksodamas į ją. 

— Ar ne tiesa, tėveli? — pasufleravo ji. — Blogasis vyras buvo nu- 
baustas, ar ne? — O, jis turi suprasti. Jis turi suprasti, kad ji daro tai 
dėl savo sūnaus. 

Garis žengė žingsnį pirmyn. ir ji susigūžė, manydama, kad jis 
jai suduos. Bet jis sudribo į kėdę ir lėtai linktelėjo galva. 

— Tai tiesa, Hjūdžesai. Blogasis vyras nubaustas, — jo balse tebu- 
vo vien sunkumas, kapituliacija. 

Ji tenorėjo būti su savo sūnumi. Ji nenorėjo, kad jai reikėtų ką 
nors aiškinti Konei, nebenorėjo Šamiros paguodos, nenorėjo vyro 
kaltinimų ar pasidavimo. Tik būti su savo sūnumi. Ji nuėjo su 
Hugu į užpakalinį kiemelį ir atsigulė ant peraugusios žolės. Ji pa- 
pasakojo jam istoriją, kurią taip seniai norėjo jam papasakoti. Ji 
pavaizdavo, kaip gerasis policininkas, kuris buvo atėjęs pas juos tą 
naktį —- ar Hugas prisimena jį, koks jis buvo malonus — na, jis pa- 
aiškino teismui, kaip viskas įvyko. Tau reikėjo tai girdėti. Teismas 

buvo pilnas žmonių, ir visi jie buvo šokiruoti, jie negalėjo patikėti, 
jie buvo pašiurpę. Paskui ji papasakojo jam, kaip teisėja, tai buvo 
moteris teisėja, Hugai, atsistojo ir parodė pirštu į baisųjį vyrą, kuris 
jį nuskriaudė. Ar tu manai žinąs, ką ji jam pasakė? Hugas linktelėjo 
galvą, pasižiūrėjo į ją šypsodamasis. Niekam niekad neleista suduoti 
vaikui? Teisingai, vaikeli, būtent tai ji pasakė. Ir jis sės į kalėjimą? 
Taip, blogasis žmogus sės į kalėjimą. Hugas pagriebė žolės kuokštą 
ir išrovė jį iš sausos, kietos žemės. Jis vėl pažvelgė į ją. Ar Adamas 
pyks ant manęs, kad dėl manęs jo dėdė sės į kalėjimą? Brangusis, 
ne, ne, žinoma jis nepyks. Niekas ant tavęs nepyksta. Niekas. Hugas 
palietė jos krūtis. Ar galiu papuko? Ji dvejojo. Hugai, pasakė ji tvir- 
tai, kitąmet tu eisi į vaikų darželį. Tu žinai, kad negalėsi gauti papu- 
ko, kai eisi į darželį. Berniukas linktelėjo galva, tada, nušvisdamas, 
vėl palietė jos krūtinę. Ar galiu gauti papuką dabar? Taip, nusijuokė 
ji, bučiuodama vaiką, ji jautėsi negalinti nustoti jo bučiavusi. Jie 
gulėjo žolėje, Hugas išsikėtojęs ant jos krūtinės ir pilvo. Ji išgirdo 
užsitrenkiant tinklines duris. Garis stovėjo virš jų. 

— Šamira nuvežė Konę namo. 

Ji linktelėjo. Nenorėjo kalbėti. 

— Einu į barą. 

Žinoma, kad eini. 

Ji užsimerkė. Ji jautė saulę ant savo kūno, jaudulį nuo jos trau- 
kiamo spenelio Hugui čiulpiant. Ji išgirdo užtrenkiant paradines 
duris ir atsiduso su palengvėjimu. 

Jis negrįžo vakarienei. Ji išjungė namų telefoną, nustatė mobilųjį 
telefoną ant begarsio režimo. Ji galvojo, kad išeis iš proto nuo visų 
tų skambučių tą popietę. Šamira paliko žinutę, paskui Aiša, tada 
Anuk, vėl Šamira. Konė taip pat paskambino. Kažkuriuo metu tą 
popietę, kol ji su Hugu daug kartų žiūrėjo filmą „Judinkis!“, jie 
išgirdo beldimą į duris. Ji pridėjo pirštą prie lūpų. „Ššš, — sušnabž- 
dėjo ji, — apsimeskim, kad mūsų nėra namie“ Jis pamėgdžiojo jos 

veiksmą, prisidėdamas pirštą sau prie burnos. „Ššš“, — sušnypštė jis, 
tada staiga pašoko ant sofos. 

— O ką, jei tai Ričis? 

— Ričis mokykloje. Tai ne Ričis. 

— Ar galim paskambinti Ričiui? Ar galim pasakyti jam, kad blo- 
gasis vyras kalėjime? 

— Paskambinsim jam rytoj. 

Jis norėjo broliuko, jam reikėjo brolio ar sesers. Vėl atėjo laikas 
pasikalbėti. Jie su Gariu per ilgai atidėliojo. Ne, ji per daug griežta 
savo atžvilgiu. Juk visa, apie ką ji sugebėjo galvoti per paskutiniuo- 
sius mėnesius, tai ta sumauta teismo byla. Na, su tuo baigta, jai rei- 
kia gyventi toliau, ji negali leisti sau pulti į depresiją. Kitąmet jai su- 
kaks keturiasdešimt, ji jau darysis per sena. Ji pasirengusi turėti antrą 
vaiką, jai patiktų vėl būti nėščia. Jie negalės šiąnakt apie tai pasikal- 
bėti, jis bus per daug girtas. Jie aptars tai savaitgalį, pasikalbės apie 
mokyklas Hugui, gal ji galės užsiminti apie namo pirkimą. Ir eina 
jis šikt, jei pasakys ne, ji paprasčiausiai pradurs prezervatyve skylę. 
Jis nesupras. Argi jis nemato, kaip baisiai jo sūnus nori broliuko ar 
sesutės, kaip jis trokšta žaisti su kitais vaikais, kaip jam reikia brolio? 

Dešimtą Gario dar nebuvo namie. Ji gėrė jau trečią balto vyno 
taurę ir išgėrė pusę senos valiumo tabletės, kurią rado vonios kam- 
bario spintelėje. Bet miegoti negalėjo. Jis niekada neužsibūdavo iki 
vėlumos darbo dieną. Jis paliko namie savo mobilųjį, kad nebūtų 
galima su juo susisiekti. Ji bandė užmigti šalia Hugo, bet tai buvo 
neįmanoma. Ji negalėjo nustoti galvojusi, kad jis gali pasidaryti sau 
ką nors baisaus. Ji negalėjo nusėdėti, vaikščiojo pirmyn atgal po vir- 
tuvę, spoksodama į laikrodį. Pusę vienuoliktos ji apsisprendė. Ren- 
kant numerį pirštai drebėjo. Šamira atsiliepė po trečio skambučio. 

— Rouze, kas yra? 

Ji kalbėjo nerišliai, visai palūžo, visa, ką ji sugebėjo, buvo gar- 
sūs, nežmoniški kūkčiojimai. Ji buvo norėjusi skambinti Aišai, bet 

mintis, kad gali išgirsti kitame laido gale Hektorą, išgąsdino ją. Ji 
girdėjo Šamiros panikos kupinus klausimus, girdėjo, kaip Bilalas 
klausia, kas atsitiko. 

Ji keletą kartų giliai įkvėpė, surado žodžius. 

— Nežinau, kur Garis. Aš labai bijau. 

— Gal norėtum pas mus atvažiuoti? — ji girdėjo Bilalą prieštarau- 
jant ir Šamirą tildant jį. - Atvažiuok pas mus. Atvažiuok dabar pat. 

Hugas knirkė, kai ji nešė jį į mašiną, bet tuojau pat vėl užmigo, 
vos ji prisegė jį saugos diržais vaikiškoje sėdynėje. Ji vargiai bepri- 
siminė, kaip sugebėjo nuvažiuoti iki draugės namų, jautėsi girta, 
apsvaigusi, ne ką tematė per ašaras. 

Šamira paėmė iš jos Hugą ir paguldė lovelėje šalia Ibio. 

Bilalas buvo apsivilkęs treninginiu megztiniu su gobtuvu ir tre- 
ninginėmis kelnėmis, ir Rouzei atvykus gėrė arbatą. 

— Aš bijau, kad jis sau ko nors baisaus nepasidarytų. 

— Ar žinai, kur jis? 

Rouzė papurtė galvą. 

— Sakė, kad eina į barą. 

— Kurį barą? 

Bilalo klausimai buvo glausti, griežti. Ji negalėjo jam atsakyti, 
nuleido žvilgsnį. Jai reikia naujų šlepečių. -Siūlės atspurusios, šlepe- 
tės baigia subyrėti. Ji neturėjo supratimo, kuriame bare gali būti jos 
vyras, nežinojo, į kuriuos jis eidavo. Tai buvo jo gyvenimas, atski- 
rtas nuo jos ir Hugo gyvenimų. Ji nenorėjo žinoti, kur jis eina, su 
kokiais žmonėmis susitinka, ką daro, kai pasigeria. 

— Nežinau. 

Bilalas išgėrė paskutinį arbatos gurkšnį. 

— Einu, surasiu jį. 

Rouzė pastebėjo, kaip vyras ir žmona apsikeitė žvilgsniais. Ša- 
miros akyse buvo absoliutus, nepagražintas dėkingumas. 

Didelėmis pastangomis, svirduliuodama Rouzė atsistojo: 


— Aš eisiu su tavim. 

— Ne. 

Ji ištrūko iš Šamiros glėbio ir nusekė koridoriumi paskui Bilalą. 
— Bilalas jį suras! — sušuko draugė jai pavymui. 

— Ne, einu kartu. Jis mano vyras. Turiu eiti. 

Pirmiausia jie nuvyko į Kliftoną, prie jos namų, bet baras jau 
buvo uždarytas. Jie užsuko į prekybos centrą „Terminus“ ir airišką 
alinę Kvins Pareide prieš patraukdami į Kolingvudo rajoną. Jie rado 
jį viename bare Džonsono gatvėje. Garis sėdėjo salės gale prie stalo 
su trim kitais vyrais. Artindamasi prie jų, Rouzė pastebėjo, kad du 
kiti vyriškiai buvo aborigenai. Ji džiaugėsi, kad su ja buvo Bilalas. 
Jis žinos, ką sakyti, kaip elgtis, ką daryti. Jis ją apgins. 

Garis buvo toks girtas, kad turėjo prisimerkti, sutelkti žvilgsnį, 
kad juos atpažintų. Jis ėmė prunkšri. Jis atsisuko į vieną iš vyrų, di- 
džiulį vyriškį, kuris visas buvo vien išpampęs pilvas, tvirtais rankų 
raumenimis, bet liulančiais lašiniais visur kitur, jo apvalus mėnulio 
formos veidas ir skusta plika galva buvo tamsaus alaus spalvos. Oda 
diržinga, sudaužyta. Viena jo akis buvo pusiau primerkta, apie ją — 
išplitusi baisi tamsiai raudona mėlynė. Garis rodė į Bilalą. 

— Tai jis,— sušvebeldavo jis. — Tai vienas iš jūsiškių, apie kurį 
jums pasakojau. 

Garis atrodė labai savimi patenkintas, lyg būtų valios pastango- 
mis iškvietęs Bilalo dvasią. 

Storasis vyras ištiesė ranką. Rouzė matė, kad jo nosis buvo kelis 
kartus laužta, kad jo ranka buvo pilna į voratinklį panašių išbluku- 
sių tatuiruočių. 

— Kaip gyvuoji, brolau? 

Bilalas paspaudė abiem prie stalo sėdėjusiems aborigenų kilmės 
vyrams rankas. Kitas baltasis vyras, jaunas geibus vaikinukas su 
atbulai uždėta nešvaria beisbolo kepure su „Megpies“ sporto klubo 
užrašu, nervingai beldė pirštais į stalą. Bilalas nekreipė į jį dėmesio. 

— Išgerk alaus, brolau. 

— Aš negeriu. 

Storasis vyras ėmė kvatotis. Riebalų ratilai ant jo šokinėjo, mir- 
guliuojantis šokis žemyn per visą kūną. 

— Tik vieną. Nagi. 

Bilalo atsisakymas buvo beveik nepastebimas. Tik lengvas gal- 
vos krestelėjimas. Jis parodė į Garį. 

— Atėjau nugabenti šį vyrą namo. Jis turi pareigų. Turi mažą 
vaiką. 

— Išgersim ir tada gali vežtis jį namo. Ne problema, — storasis 
vyras pamerkė Rouzei. — Tu gi nori išgerti, meilute, ar ne? 

Bilalas neleido jai kalbėti. Jis patapšnojo Gariui per petį. 

Garis atsitraukė nuo jo. 

— Atsiknisk. Noriu išgerti. Nupirk man išgerti arba atsiknisk. 

Kiti prie stalo sėdintys vyrai ėmė juoktis. Garis atrodė nustebęs, 
paskui patenkintas, šypsodamasis aplink stalą sėdintiems vyrams. 

Storasis vyras įspėjamai pakėlė ranką. 

— Panašu, kad tavo bičiulis nori čia pasilikti, brolau. Nebijok, 
mes juo pasirūpinsim, — pasakė jis pasisukęs į Rouzę. 

Rouzė matė, kad visi alinėje į juos žiūri, kad baro savininkas 
pasilenkė per barą. Ji ėmė maldauti savo vyro. 

— Gari, būk geras, einam namo. 

Garis papurtė galvą, smarkiai, nepalenkiamas lyg vaikas. Jis at- 
rodė kaip Hugas. 

— Nenoriu eiti namo. Nenoriu turėti nieko bendro su namais. 

Tai įvyko staiga. Bilalas sugriebė Garį už marškinių apykaklės 
ir iškėlė jį iš kėdės. Ji girdėjo plyštant medžiagą, tą akimirką suri- 
ko. Ją apėmė siaubas. Bilalas vėl tapo Teriu, jaunuoliu, kuris mėgo 
gerti, kuris mėgo veltis į muštynes, jaunuoliu, kuris ją baugino. Ji 
išsigando, kad jis primuš jos vyrą. Išgirdęs riksmą, baro savininkas 
atskubėjo prie stalo. 

Storasis vyras bandė stotis, bet savininkas uždėjo įspėjamai ran- 
ką jam ant peties: 

— Aš pats tuo užsiimsiu, bičiuli. 

Bilalas tebelaikė Garį, kuris atrodė šokiruotas, išsigandęs, vėl 
lyg mažas berniukas. 

Savininkas buvo mažaūgis, bet atletiškas, tvirta krūtine; jis įbe- 
dė į Bilalą nuožmų žvilgsnį. 

— Arba tu dabar išeini, arba aš kviečiu policiją. 

Akimirką jai atrodė, kad Bilalas jam trenks. Bet jis paleido Ga- 
rio marškinius, apsisuko ir išėjo iš alinės. Antrasis baltaodis vyras 
prie Gario stalo pajuokiamai šaukė pavymui. 

— Tu joks ne Antonis Mundina', ar ne? — abu aborigenai vyrai 
buvo tylūs, akmeniniais veidais. 

— Gari, eime namo. Prašau. 

— Atsiknisk. 

Ji visiškai neįsivaizdavo, ką jai daryti. 

Garis atsiduso ir pasižiūrėjo į ją su gailesčiu. 

— Rouze, eik namo. Aš neketinu daryti nieko kvailo. Tiesiog no- 
riu pasigerti, ar tau neaišku? — jo akys prašė jos. — Aš tik noriu taip 
pasigerti, kad pamirščiau, kad tu ar Hugas apskritai egzistuojate. 


Bilalas laukė jos automobilyje. Jis įjungė variklį vos ją pamatęs. Ji 
įlipo ir prisirišo saugos diržu. 

— Atleisk. 

Bilalas parodė į vyriškį, kuris išėjo iš baro paskui ją. Jis užsirūkė 
cigaretę ir žiūrėjo jų mašinos link. 

— Ar žinai, ką jis čia daro? 

Ji apžiūrėjo vyrą. Neturėjo supratimo, kas jis toks. Ji papurtė galvą. 


* Anthony Mundine - garsus Australijos boksininkas. 

— Jis yra malonus pašaliečiams, — ramiai pasakė Bilalas pradėjęs 
man suprasti, kad įsiminė mano mašinos numerį. Šis žmogus galvoja, 
ką tokia maloni baltoji moteris daro su tokiu sumautu aborigenu kaip 
aš, — tai pasakęs, Bilalas ėmė juoktis, jo kūnas suposi pirmyn atgal — 
taip jam tai buvo juokinga, jo kūnas trankėsi į automobilio sėdynę. 


Jis nuvežė ją su Hugu namo, neleido jai vairuoti. „Tu girta, — pasa- 
kė jis. Ji paguldė vaiką į lovą ir atėjo į virtuvę. Bilalas rūkė cigaretę. 
Lyg elektra perbėgo jos kūnu. Nuo jo sklido šios nakties kvapas, 
adrenalinas, prakaitas, grubus, svaiginantis. Jis užpildė jos virtuvę, 
jo veidas, jo šiurkšti oda, jo blizgančios juodos akys, jis toks gražus 
ir toks bjaurus tuo pat metu. Ką, jei atsiklaupčiau prieš tave, staiga 
pagalvojo ji. Ką, jei čiulpčiau tavo kotą? Ar aš tau labiau parikčiau, 
jei čiulpčiau tavo kotą? Atminties blyksniai iš Gario pornografinių 
tillmų garso takelių: ar tau patinka juodas kotas? Ar nori čiulpti 
mano didelį juodą kotą? 

Bilalas parodė į kėdę, ir Rouzė atsisėdo priešais jį. Jis parodė į 
savo cigarečių pakelį, ir Rouzė drebėdama paėmė vieną cigaretę. Jis 
pridegė ją. 

— Turiu tau šį tą pasakyti, ir noriu, kad leistum man užbaigti 
prieš įsiterpdama. Ar supranti? | 

Ji linktelėjo. Jautėsi absurdiškai nedrąsi. 

— Tai buvo pirmas kartas, kai aš nuėjau į barą po daugelio metų, 
po labai ilgo laikotarpio, — jo balsas skambėjo neįprastai, lyg jo pa- 
ties žodžiai būtų jį nustebinę. — Nežinau, kodėl man tos vietos galė- 
jo kada nors patikti. Jos šlykščios, — jo akys susiaurėjo. 

Ji privalo neatitraukti akių, ji privalo jo nebijoti. 

— Nenoriu, kad tu, tavo vyras ar tavo sūnus būtų mano gyveni- 
me. Jūs primenate man apie gyvenimą, prie kurio niekada nenorėsiu 

grįžti. Nenoriu, kad kalbėtum su mano žmona, nenoriu, kad su ja 
draugautum. Aš tik noriu būti geras, aš tik noriu apginti savo šeimą. 
Nemanau, Rouze, kad tu esi mums tinkama kompanija. Atleisk, tai 
tik dėl tavo gaujos. Tavo blogas kraujas. Mes išvengėm tavo likimo, 
aš ir mano Semė. Ar tu supranti? Ar pažadi, kad neskambinsi mano 
žmonai ir nesimatysi su ja? Aš tik noriu, kad tu man tai pažadėtum, 
kad paliksi mano šeimą ramybėje. 

Ji nejautė nieko. Ne, tai nebuvo visiška tiesa. Ji jautė palengvėjimą. 
Ji buvo teisi: jis visada ja nepasitikėjo. Jis puikiai žinojo, kas ji tokia. 

— Taip, — atsakė ji. —- Pažadu. 

— Gerai. Ryte atvairuosiu tavo mašiną. Paliksiu raktus pašto dė- 
žutėje, — Bilalas užgesino cigaretę, pasiėmė savo raktus ir išėjo iš jos 
namų, nepasakęs nė žodžio. Ilgą laiką ji nė nepakrutėjo. Tada nuėjo 
prie šaldytuvo, išėmė butelį ir įsipylė dar vieną taurę vyno. 


Ji buvo šliundra. Ji tapo tokia, kai jos tėvas išėjo iš namų, kai jie 
prarado namą. Jai buvo šešiolika. Mergaitės mokykloje nustojo su 
ja šnekėti — ne visos iš karto, net nesąmoningai; jos paprasčiausiai 
nustojo kvietusios ją į svečius, ir nė viena mokyklos draugė neatėjo 
į jos naują butą. Jos sakė, kad jis per toli, kad tai gal koks tūkstantis 
kilometrų nuo jų pajūrio. Tada ji sužinojo apie pinigus, kad pinigai 
yra svarbiausias dalykas. 

Ji atkeršijo miegodama su tų merginų vaikinais, su jų broliais. Ji 
dulkino jų tėvus. Ji taip pat elgėsi naujojoje, valstybinėje, mokyk- 
loje, pilnoje vaikinų, kuriuos buvo galima dulkinti. Ji dulkino ir 
dulkino, vieną naktį leidosi būti dulkinama septynių, vienam pas- 
kui kirą. Ji kraujavo, jos putė buvo plyšusi. Visi mokykloje žinojo, 
kas ji tokia. Naujokė buvo šliundra. 

Viena tik Aiša globojo ją. Kaip jai norėjosi, kad Aiša ištekėtų už 
Edžio — bet, žinoma, Aiš buvo per gera Edžiui. Aiš globojo ją, supa- 

žindino su Anuk. Ji pagarbiai žiūrėjo į šias vyresnias mergaites, jos 
parodė jai gyvenimo už Perto ribų viziją, už dykumos ir vandenyno, 
jos padrąsino ją pabėgti. Būdama su jomis, ji niekada neprasitarė, 
kas iš tiesų buvo. Ji slėpė nuo jų savo tikrąją esmę. Paskui jos abi 
išvyko, išvažiavo į rytus, į Melburną, ir ji liko viena. Sutiko Kujį. Jis 
buvo tik trisdešimt penkerių, bet tada jis atrodė jai beveik senis. Jis 
buvo jos vyresnis vyriškis, jos mylimasis, jos verslininkas meilužis 
iš Honkongo. Kujis rūpinosi ja, jis buvo pirmasis, pirkęs jai daik- 
tų. Ji nustojo dulkinusi kitus vaikinus. Kujui ji tebuvo šliundra. Po 
kiek laiko jis ją paliko. Nepasakęs nė žodžio. Ji neturėjo jo telefono, 
adreso, ji nežinojo net jo pavardės. Jis paprasčiausiai dingo, nes ji 
jam nusibodo. Kujis žinojo, kas ji tokia — jis permatė ją kiaurai. 
Žmonės, kurie ją mylėjo, neturėjo supratimo, kas ji tokia, kas ji 
buvo praeityje. Aiša nežinojo, Garis nežinojo, Anuk nežinojo. Hu- 
gas niekada nesužinos. Ji buvo tai, ką numanė Bilalas. Jis visada ją 
kiaurai permatė, taip pat, kaip ir jos motina. Tu purvina, Rozalind. 
Tu šiukšlė, Rozalind, tiesiog atmata. Tu šliundra. 

Ne. Ji motina. Ji užtruko, rodos, visą amžinybę, kol pakilo nuo 
kėdės. Bet ji turėjo tai padaryti. Nusvirduliavo koridoriumi, atstū- 
mė savo miegamojo duris ir nugriuvo šalia Hugo, kuris pabudo aša- 
rose. Jinai tvirtai jį apglėbė, taip tvirtai, kad jie tapo vienu kūnu, 
buvo vienu kūnu. Viskas gerai, Hugai, blogojo vyro nebėra, blogasis 
vyras mūsų nenuskriaus. Jai tai kartojant ir kartojant, ji ir jos vaikas 
užmigo. 

Kitą rytą ji rado savo vyrą užmigusį ant poilsio kambario grin- 
dų. Jo dvokas vertė ją žiaukčioti; jis prisidirbo į kelnes. Ji pakėlė 
jį, vargais negalais nutempė į vonią, kur nuplėšė nuo jo suteptus 
drabužius, išmaudė, paguldė į lovą. Pamaitino Hugą, paskambino 
Gario bosui, pasakė jam, kad Garis serga ir negali ateiti į darbą. Ji 
nuvedė Hugą į parką ir žaidė su juo ant sūpynių. Kai jie grįžo, jos 
mašina buvo pastatyta prie namų, raktai iš tiesų buvo pašto dėžu- 

tėje. Po pietų ji paskambino Aišai į mobilųjį. Kai jos draugė ėmė ją 
guosti, Rouzė pratrūko verkti. Jis išsisuko, Aiš, jis išsisuko, velniai 
griebtų. 

Garis, atgailaujantis, kaltas, neišgėrė nė taurelės iki penktadie- 
nio vakaro. Šeštadienio vakarą ji pagamino keptą lyną ir iškepė bul- 
vių šiaudelių Hugui. Kai paskambino Aiša, jie žiūrėjo filmą „Vilis 
Vonka ir šokolado fabrikas“. Aiša papasakojo, jog Šamira ir Bilalas 
dalyvavo namo Tomastaune aukcione. Jie gavo jį, jis buvo jų. 

— Aš taip džiaugiuosi, - garsiai prapliupo telefonu Rouzė, ir, nors 
Aiša negalėjo jos matyti, pasistengė, kad jos veide būtų plati, švytin- 
ti šypsena. — Taip dėl jų džiaugiuosi, — vis kartojo ji, — taip džiau- 
giuosi. 


MANOLIS 


aisus dalykas, tiesiog baisus, pagalvojo jis, žiūrėdamas į nespal- 

votą fotografiją, mirti širokiam jaunam. Jis pasitaisė akinius, 
prisimerkė ir iš naujo sutelkė žvilgsnį. Berniukui tebuvo trisdešimt 
dveji. Buvo ir trumpas nekrologas. Stefanosas Čaklis, trisdešimt 
dvejų metų amžiaus, mylintis Pantelio ir Evangelikos Čaklių sūnus. 
Mūsų brangusis mylintis sūnus. Gedulingos mišios turėjo įvykti 
Dievo Motinos Kelio bažnyčioje Bolvine. Buvo nevedęs, bevaikis. 
Nebuvo nurodyta, dėl ko mirė toks jaunas žmogus. Manolis vėl ati- 
džiai apžiūrėjo nuotrauką. Jaunas vaikinas tingiai šypsojosi į kame- 
rą, plaukai tvarkingi, trumpi, lyg kareivio. Tikriausiai fotografuota 
per kokias vestuves ar krikštynas. Vaikinas, pasipuošęs marškiniais 
ir kaklaraiščiu, atrodė nepatogiai besijaučiąs, suspaustas. Toks gra- 
žus berniokas. Mirė neturėjęs galimybės tapti tėvu. Baisus dalykas 
mirti jaunam. 

Dabar Manolis pažiūrėjo pro akinių viršų ir pažvelgė aukštyn į 
dangų, kur, sakoma, įsikūręs rojus. Jei ir esi, Dieve, tai Tu kvailys. 
Šiame pasaulyje, kurį Tu sukūrei, nėra logikos ar teisingumo, koks 
Tu Dievas? Jis tuoj pat ir tylomis atsiprašė Mergelės Marijos už savo 
šventvagiškas mintis, bet nejautė noro atsiimti jų ar gėdytis, kad 
jos jam kilo. Sulaukęs šešiasdešimt devynerių, vis dar, ačiū Dievui, 
tvirtas, neskaitant retkarčiais pasitaikančių reumatinių skausmų, 
Manolis jautėsi labiau nutolęs nuo religijos ir bažnyčios, nei kuriuo 

kitu savo gyvenimo laikotarpiu. Jaunas būdamas jis nedrįso rizi- 
kuoti sukelti Dievo rūstybės abejodamas Jo valia. Dabar jam buvo 
nusispjauti. Eina velniop. Nėra rojaus ir nėra pragaro, ir jei yra Die- 
vas, tai jis visai neperprantamas. Iš tiesų egzistuoja tik šalta, žiauri 
tiesa apie nepadoriai jauną vaikiną, mirusį nuo dievai žino ko: nuo 
vėžio, avarijoje, o gal jis nusižudė. Manolis sudrebėjo — šiurpuliai 
nubėgo jam per nugarą — ir jis sulankstė laikraštį taip, kad galėtų 
perskaityti likusius nekrologus. Jaunojo vyriškio veidas stovėjo jam 
prieš akis. Jis norėjo jį pamiršti. 

Ana Paksimidis, septyniasdešimt aštuonerių. Na, jau geriau. 
Anastasijus Christoforusas, šešiasdešimt trejų. Nelabai įspūdingas 
amžius, bet vyriškis fotografijoje atrodė storas ir nesveikas. Per daug 
gero gyvenimo, Anastasijau, padarė pastabą nuotraukai Manolis. 
Dimitrijus Kafentsis, septyniasdešimt dvejų. Gerai, gerai — tai pado- 
rus amžius, pakankamai laiko senatvei, bet dar ne toks senas, kad 
tavo kūno dalys imtų irti iki niekam vertos priklausomybės. Tai jo 
didžiausia baimė. 

Staiga žmonos balsas taip suspigo, kad jis išmetė laikraštį. 

— Manoli! - sušuko ji taip garsiai, kad būtų galėjusi išgąsdinti net 
ir tas mirusias sielas, įkalintas laikraščio eilutėse. - Ar nori kavos? 

— Taip, — suniurnėjo jis. 

Dar vienas klyksmas. 

— Ką? 

— Taip! — sušuko jis šįkart. Tada sugrįžo prie laikraščio. 

Timijus Karamantzis. Fotografijos nebuvo. Tik mirusiojo am- 
žius. Septyniasdešimt vienerių metų. Laidotuvės įvyks Donkastery- 
je. Jo gedi žmona Paraskevija, vaikai Stela ir Džonas bei vaikaičiai 
Atėnė, Samuelis ir Timotis. Manolis vėl nuleido laikraštį ir greitai 
mintyse paskaičiavo. Amžius lyg ir tiktų; Timijus turėtų būti tik 
porą metų už jį vyresnis. Čia minimas Donkasreris, bet kas, po ga- 
lais, gali žinoti, kur kas atsidūrė? Visi jie išsibarstė į tolimiausius šio 

per didelio miesto kampus. Betgi žinoma, tai turi būti Timijus. Ta 
pati pavardė, žmona vardu Paraskevija. Žinoma, kad tai jis. Kada jis 
paskutinį kartą jį matė? Manolis keikė savo lėtėjantį mąstymą. Gal- 
vok, plūdo jis save. Ar tai buvo per Elizavetos krikštynas? O Dieve, 
o Dieve, daugiau nei prieš keturiasdešimt metų. 

Žmona atnešė kavos ir atsisėdo ant senos virtuvinės kėdės, kuri 
buvo išmesta į verandą dar kai vaikai tebegyveno namuose. Dirb- 
tinės odos atrama ir sėdynė buvo suplėšyti į skutus daugelio kačių 
kartų, kojos atrodė beveik auksinės nuo rūdžių, bet jie su Kula nie- 
kaip neprisivertė jos atsikratyti. Ji buvo su jais nuo jų pirmojo namo 
šiaurės Melburne laikų. Ji paėmė pirmąjį „Neos Kosmos“ puslapį 
ir ėmė skaityti, atsargiai pūsdama per kavos paviršių. Ji negalėjo 
prisiversti gerti karštos kavos. 

— Ką mums sako laikraščiai, vyre? 

Jis suniurnėjo: 

— Ką tik peržiūrinėjau nekrologus. 

— Paskaityk man juos garsiai. 

Manolis ėmė skaityti, lėtai, viena akimi vis pažvelgdamas į žmoną. 

Ji liūdnai sukudakavo, išgirdusi apie trisdešimt dvejų metų vy- 
riškio mirtį. Skirtingai nei Manolis, ji nekeikė Dievo, bet ėmė bė- 
doti dėl likimo neteisingumo. Jis garsiai perskaitė Timijaus vardą, 
ir iš pradžių jos veide nebuvo jokios išraiškos. Jis pradėjo skaityti 
kitą mirties pranešimą, bet staiga išgirdo jos aiktelėjimą. Jis nustojo 
skaitęs ir pažvelgė į žmoną per akinių viršų. 

— Manoli mow“, ar tu manai, kad tai gali būti Timijus iš Ipeiros? 

— Manau, kad gali. 

— Vargšas šunsnukis. 

Jie sėdėjo tylėdami, nuklydę kiekvienas į savo prisiminimus. 
Manolis ir Timijus kartu dirbo „Fordo“ gamykloje, paaukojo savo 


* Melburne leidžiamas dvisavaitinis laikraštis graikų kalba. 
** Mano (gr.) 

jaunystę tam darbui. Tas vyras buvo geras darbininkas, bet, kas 
daug svarbiau, jis buvo geras draugas. Geriausi pasilinksminimai, 
geriausi vakarai visada būdavo Timijaus namuose, nes jis buvo dos- 
nus ir džiugus šeimininkas. Jo žmona, Paraskevija, žavi, į slavę pa- 
naši brunetė, irgi buvo pilna gyvenimo džiaugsmo, ir jai, kaip ir 
jam, patiko užiminėti svečius. Atrodė, jų namai visada buvo pilni 
muzikos. Timijus grojo gitara ir dažnai ištempdavo Kulą kartu su 
juo dainuoti. Manolio niekada nedomino tos prasčiokiškos nesą- 
monės, kurias mėgo Timijus ir Kula, visos tos kvailos dejonės apie 
erelius, piemenis ir nuošalius akmenų luistus, bet jo žmona jauna 
būdama turėjo jaudinantį balsą. Būtent Timijaus namuose jis su- 
sipažino su Kula. Iš pradžių neatkreipė į ją ypatingo dėmesio — ji 
buvo gan graži, gal kiek žemoka, kaip ir dauguma jaunų kaimo 
mergaičių, kurios tada atvyko į Australiją, visi laivai buvo pilni jų. 
Jis nekreipė į ją dėmesio, kol neišgirdo jos dainuojant. Mergina šyp- 
sojosi lyg pati laimė, kai būdavo užsimiršusi dainoje, o jos balsas 
buvo skaidrus ir įkvepiantis: lyg tyras kalnų vanduo, šokinėjantis 
srove žemyn, lyg pirmieji šilti vasaros saulės spinduliai. 

Kitą dieną, tai buvo pirmadienis, jiems dirbant prie surinkimo 
linijos, Manolis paklausė Timijaus apie ją. 

— Ji gera mergina. Ir graži. 

Jie turėjo šaukti, kad girdėtų vienas kitą per baisų mašinų 
triukšmą. 

— Ji kiek žemoka! 

— Ko, po velnių, tu ieškai, Manoli, vokietės?! Kula graži, ir ji pui- 
ki namų šeimininkė! Paraskevija pažinojo jų šeimą dar Graikijoje! 
Ji iš geros šeimos! 

Kitą savaitę Paraskevija ir Timijus surengė dar vieną vakarėlį. 
Manolis beveik nekalbėjo su Kula, bet atidžiai ją stebėjo. Ji neblo- 
gai atrodė, ne Sofija Loren, bet labai miela, kai šypsojosi. Be to, su 


charakteriu, drąsi; tai buvo aišku iš jos dainavimo, iš to, kaip drįso 

prieštarauti vyrams ir ginčytis su jais. Kitą savaitę darbe Manolis 
tardė Timijų apie jos šeimą. 

— Ką aš galiu tau pasakyti? Kiek girdėjau, tai padori, gera šei- 
ma, iš kaimo netoli Janinos miesto, kaip ir Paraskevijos šeima. Jie 
neturi pinigų, bet mes visi tokie patys. Čia ji nieko neturi, išskyrus 
pirmos eilės pusbrolį, gerą žmogų, dešinysis, velniai griebtų, bet ne 
vienas iš tų fanatikų. Su juo galima ginčytis. Kula gyvena su juo 
ir jo žmona Ričmonde, - tada Timijus suktai nusišypsojo: — Ar tu 
ketini ją imti? 

Ar jis atsakė savo draugui iš karto, ar atsakė tada ir ten, tą rytą 
fabrike? Amžius — bjaurus dalykas. Tam tikrus įvykius iš tolimos 
praeities jis prisiminė tiksliai ir aiškiai, jie buvo daug ryškesni, nei 
tie, kurie įvyko vos prieš savaitę. Jis puikiai prisiminė dainuojančią 
Kulą, gitara grojantį Timijų, jis prisiminė aukštas Viktorijos laikų 
stiliaus lubas savo draugo namuose. Bet niekaip negalėjo prisimin- 
ti, ką atsakė savo draugui tą dieną. Ar jis jau buvo apsisprendęs 
pasipiršti Kulai? Ar tai įvyko praėjus kelioms dienoms, ar kelioms 
savaitėms po to pokalbio? Mėnesiams? Negerai, atmintis atsisakė 
nukelti jį į praeitį. Nesvarbu; neilgai trukus jis su Timijumi nuėjo į 
jos pusbrolio namus ir Manolis paprašė leidimo vesti Kulą. 

Moteris irgi buvo paskendusi panašiuose prisiminimuose: 

— Mes susipažinome Timijaus ir Paraskevijos namuose. 

Manolis linktelėjo ir pažvelgė į ją. Jos putlūs skruostai buvo liū- 
dnai nusileidę, ašaros lėtai krito ant popieriaus. Jis pasilenkė ir pač- 
mė jos ranką į savąją. Ji nusišypsojo jam, pavadino save kvaila sena 
moteriške, bet nepaleido jo rankos. Senti buvo nemalonus užsiėmi- 
mas, tiesą sakant, tikra kankynė, bet suteikė ir lengvatų. Manolis 
abejojo, ar jam įkopus į penktąją dešimtį ir per visą jo šeštąjį de- 
šimtmetį buvo bent viena diena, kad jis nebūtų gailėjęsis apskritai 
vedęs, kad nebūtų keikęs baisios naštos turėti žmoną ir šeimą. Bet 
amžius nutildė svajones, nuramino troškimus, net ir karščiausius 

geidulius ir laukines svajones. Dabar jam buvo aišku, kad Kula gera 
žmona. Patikima. Kiek vyrų gali tai pasakyti apie savo žmonas? 

— Turime nueiti į laidotuves. 

Kula linktelėjo galvą visiškai su juo sutikdama. Jos kava jau kiek 
atvėso, galėjo ją siurbčioti. 

— Su juo visada galėjai smagiai pasijuokti, ar ne? 

Manolis nusišiepė. 

— Jis buvo juokdarys. 

— Bus gera pamatyti Paraskeviją. 

— Taip, jūs buvot kaip seserys. 

Kula garsiai prunkštelėjo. Jos veide pasirodė pajuoka. 

— Artimesnės nei seserys. Mano seserys mane pamiršo. 

Manolis nekreipė į ją dėmesio. Nebuvo nusiteikęs klausytis to- 
kių nesąmonių. Žinoma, kad jos šeima jos neužmiršo. Ber visi jie 
buvo taip toli, visi jie pragyveno tūkstančius gyvenimų, vedybas, 
darbus, vaikus, anūkus, mirtis ir praradimus, kuriais negalėjo su 
ja pasidalinti. Juos skyrė vandenynai, pusė pasaulio. Tai likimas. 
Nieko negali kaltinti. 

— Nė vienas jų nesiteikė pakelti ragelio. 

— Marija paskambino per Adamo vardadienį. 

Kula vėl kreivai šyptelėjo. 

— Net ir nekalbėk man apie tai. Ji paskambino man, kad pa- 
pasakotų viską apie savo atostogas Turkijoje ir Bulgarijoje. Ji tie- 
siog norėjo pasirodyti, pasakyti man, kokia ji dabar europietiška ir 
kultūringa, — Kula išmaukė kavos likučius ir trinktelėjo puodelį į 
lėkštutę. — Tegul visi jie eina velniop! 

— Gal mums laikas juos aplankyti. 

— Vėl? Vyre, tau pasimaišė protas. Jie patys galėtų mus nors kar- 
tą aplankyti. Aš gyvenu šioje bjaurioje šalyje jau daugiau kaip ke- 
turiasdešimt metų, ir nė vienas iš tų šunsnukių nesiteikė atvykti 
manęs aplankyti. Nė vienas iš jų nesiteikė atvykti palaidoti čia savo 

brolio. Tai kodėl mes turėtume vykti? Kodėl mums turi rūpėti? — 
Kula įnirtingai papurtė galvą. - Ne, Manoli, aš lieku čia. Kas pri- 
žiūrės anūkus? 

Jis juto kylant susierzinimą. Pažvelgė į daržą. Laikas sodinti pu- 
pas. Mintys apie žemę ir gamtą nuramino jį. 

Bet Kula buvo per daug apsvaigusi nuo savo įžeistos savimeilės 
ir įsitikinimo savo teisumu, kad keistų pokalbio temą. 

— Kas prižiūrės mažuosius? — pakartojo ji. 

— Jų tėvai, — jo tonas buvo šiurkštus, piktas, ir jis apsidžiaugė, kai 
staiga suskambo telefonas. Jis nebuvo nusiteikęs bartis. Kula puolė 
atsiliepti, ir Manolis pasinaudojo proga nueiti padirbėti darže. Jis su- 
dejavo keldamasis iš savo vietos. Jūs, prakeiktos kojos, nusikeikė jis, 
jūs mane išduodat. Jis sunkiai susilenkė ir ėmė kasti lysvę pupoms. 

Neilgai trukus Kula vėl pasirodė, atsistojo tarpduryje. 

— Dar per anksti jas sodinti. 

Manolis toliau kasė žemę, berdamas sausų pupų saujas į dirvą. 

— Tai buvo Ektoras. Aš pasakiau jam apie Timijų. Jis sako, kad 
negali jo prisiminti. 

— Žinoma, kad ne, — Manolis sugriežė dantimis ir lėtai ištiesė 
nugarą. Jis sudaužė rankas vieną į kitą, nukratydamas nuo jų žemę 
ir žvyrą. —- Hektorui buvo penkeri ar šešeri, kai mes palikome šiau- 
rinį Melburną. 

— Tikriausiai tu teisus. Bet pameni, kaip Timijus su juo žaisdavo, 
mėtytavo jį iki lubų, kad Ektoras galėtų trenkti į jas kumštuku? 
Jam tas labai patikdavo. 

— Ko jis norėjo? 

— Jis atveda šįvakar vaikus vakarienės. Indė vėl turi dirbti iki 
išnaktų. 

Jo sūnus buvo vedęs Aišą jau beveik penkiolika metų, bet Kula 
retai tegalėjo prisiversti ištarti savo marčios vardą. 

— Tai moteriai labiau rūpi darbas nei šeima. 

O tuesi pavydi kiaulė. 

— Ką tu nori, kad ji padarytų? Ji turi įsipareigojimų, profesiją. Ji 
turi savo verslą. 

— Tai ir Hektoro verslas. 

Manolis nusisuko nuo jos ir staigus skausmas perbėgo jo kairią- 
ja koja aukštyn. Jis susiraukė ir nusikeikė. 

— Tai nėra Hektoro verslas — tai jos verslas. Mūsų sūnus yra vals- 
tybės tarnautojas, jo žmona yra verslininkė. Jie abu geri darbuotojai. 
Jiems abiem pasisekė. Nustok reiškusi savo nepasitenkinimą. 

Kulos burna įsitempė. Manolis praėjo pro ją. Prie verandos jis 
nusiėmė savo sodininko šlepetes ir ėmė daužyti jas į cementą. Že- 
mės ir žvyro kruopelės pasipylė į orą. 

— Ji atsisako eiti į Hario vakarėlį. 

Manolis atsisėdo ant verandos krašto ir ėmė masažuoti sau pė- 
das. Pažvelgė į dangų. Iš šiaurės lėtai plaukė tamsūs slegiantys debe- 
sys. Jau daugelį savaičių nebuvo lietaus. Su Dievo pagalba gal greitu 
laiku palis. 

— Ji idiotė, — pareiškė Kula. — Nedėkinga idiotė. Kodėl ji turi 
užtraukti mums gėdą, kodėl ji turi užtraukti gėdą vargšui Ektorui? 

Jis neatsakė. Apsidairė, ieškodamas katės. Jis buvo palikęs jai 
žuvų galvų nuo vakarykštės vakarienės. Ėmė ją šaukti. 

— Penelope, Penelope, kac kac. 

Kula pakėlė balsą. 

— Kodėl jis negalėjo vesti graikės mergaitės? 

Tai nebuvo klausimas. Tai buvo dejonė, kurios, puikiai žinojo, 
jis buvo prakeiktas klausytis iki savo dienų šioje žemėje galo. Jis ne- 
kreips į ją dėmesio, jis nesileis įtraukiamas į ginčą. Bet jis pažvelgė 
aukštyn, ir irzlus Kulos veidas pasirodė jam pasibjaurėtinas. Kartais 
moters kvailumo būna tiesiog nebeįmanoma pakelti. 

— Vedybos su graiku neatnešė mūsų dukrai laimės, ar ne? Vedy- 
bos su graiku sugadino mūsų dukrai gyvenimą. 

— Eik po velnių, — Kula susierzinusi paniekinamai iškėlė jam 
kumštį prieš įeidama atgal į namą. — Tu visada gini tą indę, — su- 
burbėjo ji prieš užtrenkdama duris. 

Palaiminga ramybė. Kažkur burkavo balandžių pora, ir jis išgir- 
do kažką ropščiantis ant užpakalinės tvoros. Penelopė įšoko į daržą 
ir nubėgo tiesiai prie jo. Ji murkė, trindamasi į jį nugara. 

— Kaip mano gražioji mergytė gyvena, — sušnibždėjo jis. — Ne- 
klausyk, ką šneka ta idiotė ten, viduje. Ji išprotėjo. 

Katė murkė. Nekreipdamas dėmesio į veriamą skausmą kelian- 
tis, Manolis nuėjo į virtuvę. Kula tarškino lėkštes, ruošė pietus. 

— Kur tu padėjai žuvų galvas? 

Jokio atsakymo. 

— Kula, kur tu padėjai vakarykštę žuvį? 

— Išmečiau. 

— Dėl Dievo meilės, žmona, aš tau sakiau, kad noriu atiduoti ją 
katei. 

— Ta katė įgriso man iki kaklo. Noriu ja atsikratyti. Vaikai ją 
visąlaik liečia. Dar gaus kokią ligą. 

— Ta katė švaresnė už juos. 

— Ar tu visai neturi gėdos? Daugiau galvoji apie tą katę nei apie 
savo anūkus, — Kula netikėdama pakratė galvą, su įrūžiu pjausty- 
dama agurką. — Tu ne vyras. Sakysiu tai iki paskutinės gyvenimo 
dienos. Tu ne vyras. 

Tu niekada nemirsi. Tu ragana, kuri gyvens amžinai. Manolis 
paieškojo šaldytuve ir rado žuvų galvas, suvyniotas į aliuminio foli- 
ją. Jis giliai įkvėpė ir užtrenkė koja šaldytuvo duris. 

— Kula, — pradėjo jis ramiai. — Tu žinai, kad aš jos neginu šiame 
kvailame reikale su Hariu ir Sende. Aš noriu, kad ji eitų į Hario vakarėlį. 

— Tai pasikalbėk su ja. Ji tavęs klauso, Dievas žino, kodėl, - Kula 
dar nebuvo pasirengusi susitaikyti. 

Kad velniai tave griebtų. 

— Išvirk man kavos. 

— Aš ruošiu pietus. 

— Aš noriu dar kavos. 

— Ar tu su ja pasišnekėsi? 

Manolis apsidairė aplink virtuvę. Kula buvo nusagsčiusi visas 
sienas vaikaičių nuotraukomis. Adamas, ką tik gimęs, Melisa zoolo- 
gijos sode, Sava ir Angelikė Graikijoje, kaime, mokyklinės nuotrau- 
kos, Kalėdinės vaikų, visų kartu sėdinčių ant Kalėdų Senelio kelių, 
nuotraukos. Kodėl jie negalėjo ir išlikti vaikai? Jie užaugo ir tapo 
egoistai. Tą galima pasakyti apie visus. Jis buvo pavargęs; žmogus 
gyvena per ilgai, bet desperatiškai, kvailai kabinasi už gyvenimo. 
Jei būtų šuo, kas nors jau būtų jį užmušęs, paleidęs kulką į kaktą. 

— Tai ar tu pasišnekėsi su ja? 

Ir vėl. Panašu, kad bus ginčas. 

— Padaryk man sušiktos kavos, - Manolis pasitrynė blauzdą. 

— Ar tau skauda? 

— Šiek tiek. 

— Kada tu su ja pasišnekėsi? 

Nemalonus aštrus žuvies kvapas. Timijus išmokė jį žvejoti. Sek- 
madienio rytą jie atsikeldavo prieš aušrą, įmesdavo savo įrangą į pika- 
pą ir vykdavo tiesiai į Port Melburną. Tada jie buvo jauni, šalis buvo 
nauja ir įstatymai buvo kitokie. Jie važiuodavo įsikišę po alaus butelį 
sau tarp kojų, rūkydami cigaretes, jokių saugos diržų, laisvi žmonės, 
dainuodami, ginčydamiesi, pasakodami nešvankias istorijas. 

— Aš einu į savo draugo laidotuves, — pranešė jis, išeidamas į 
verandą. - Mano draugas mirė. Hektoras, Aiša, Haris, Sendė, visa 
prakeikta šurvė gali palaukti. Palaidosiu savo draugą, tada pasišne- 
kėsiu su ja. Ir, velniai griebtų, išvirk man kavos. 

Penelopė kabino nagais jo kelnių klešnę. Jis pažvelgė žemyn, 
nusišypsojo jai ir numetė žuvų galvas ant cemento. Atsisėdo ant 
senosios kėdės ir žiūrėjo, kaip katė ėda. 

Jo pirma mintis buvo, kad jie padarė klaidą nutarę dalyvauti laido- 
tuvėse. Jis nežinojo tos bažnyčios ir pasiklydo mažose Donkasterio 
garvelėse. Jis vairavo, o Kula rodė kelią, ir kažkuriuo metu, kai 
jai nusibodo jo rėkimas, ji užtrenkė Melburno gatvių žemėlapį ir 
atsisakė kalbėti. Tai buvo švelnios žiemos rytas, šalta, šalna ant 
pievelės, bet saulė vis išlįsdavo pro tamsiai pilko debesies kraštą, ir 
jam buvo karšta su kostiumu. Jis nedėvėjo jo jau daugelį metų, ir 
jis jam nebetiko, turėjo įtraukti pilvą, kad įlįstų į kelnes. Tai pra- 
juokino Manolį. Tu jau niekada nenumesi šitų riebalų, drauguži, 
nusišypsojo jis žiūrėdamas į vonios veidrodį. Kai jie lipo laiptais į 
bažnyčią, nuo jo žliaugė prakaitas. 

Gedulingos pamaldos buvo jau prasidėjusios, ir jie su Kula 
persižegnojo, pabučiavo ikonas ir nuėjo į bažnyčios galą. Bažnyčia 
buvo pilna, daugiausia tokie pat seni žmonės, kaip ir jie. Moteris, 
apsivilkusi sunkų, beformį juodą rūbą, tyliai raudojo priekiniame 
klaupte, prilaikoma jaunos moters tiesia nugara, taip pat vilkinčia 
juodus rūbus. Tai tikriausiai Paraskevija ir jos dukra. Jis ištiesė ka- 
klą, kad geriau jas įžiūrėtų, bet negalėjo aiškiai matyti per žmonių 
eiles. Jis apsidairė, ar nesuras pažįstamo veido. Jo atmintis, atrodė, 
išduoda jį. Ten buvo vienas sulinkęs senas vyras, visiškai baltais 
plaukais, kuris lyg ir atrodė pažįstamas. Bet jis nebuvo tikras. Ma- 
nolis suprato, kad Kula pradėjo ramią, orią raudą. Vyras priminė 
sau, kad yra čia tam, kad palaidotų savo draugą, be to, gerą žmogų, 
ir nuleido galvą. Jis užsimerkė ir pasistengė grįžti mintimis kaip 
galima toliau į praeitį, kol prisiminė besišypsantį savo draugo vei- 
dą, kaip jie kartu juokdavosi. Kai jis vėl atvėrė akis, ašaros krito be 
jokių pastangų. 

Į pamaldų pabaigą jis visas drebėjo. Priešais altorių stovėjo sun- 
kus medinis karstas, kuriame buvo jo draugo kūnas. Jis buvo atida- 
rytas; jis turės pasižiūrėti į Timijų. Procesija lėtai slinko link alto- 
riaus. Manolis bijojo, kad gali nualpti. Jis nusimetė švarką ir nešėsi 

ji persimetęs per ranką. Pažvelgė aukštyn į grėsmingus šventuosius, 
nutapytus ant sienų. Bjaurybės, galvojo jis, melagiai, dangaus nėra, 
tėra tik šis pasaulis, šis vienintelis neteisingas pasaulis. Priešais jį sto- 
vinti moteris pakėlė berniuką ant rankų, kad tas galėtų pasižiūrėti į 
karsto vidų. Berniukui tai aiškiai varė siaubą. Kokia beprotybė, ko- 
kia kvailystė visi šitie ritualai. Gedinti šeima sustojo eile ir pradėjo 
priiminėti žmonių užuojautas. Jis bandė įžiūrėti Paraskevijos veidą, 
bet tas buvo uždengtas juodu šydu. Jos kūnas atrodė mažytis, plo- 
nas. Moteris su vaiku atsitraukė nuo karsto. Manolis giliai įkvėpė ir 
pažvelgė žemyn į karstą. 

Jis nepažino abejingo mirusiojo veido. Timijus nupliko, išstorė- 
jo, senas vyriškis blizgančiu rudu poliesterio kostiumu. Manolis ne- 
juto visiškai nieko, žvelgdamas žemyn į šį nepažįstamąjį. Jis išleido 
deramus garsus, praliejo vieną kitą ašarą, o tada nuėjo ten, kur prie 
altoriaus buvo išsirikiavę artimiausi giminės. Jis buvo susirūpinęs 
dėl to, kad turės kažką pasakyti, turės gal net prisistatyti. Jie domė- 
sis, kas jis toks, kodėl jis čia atėjo? Jis laukė, kol prieis Kula. Žmona 
priėjo prie jo, ir jis pažiūrėjo į giminaičių eilę. Tuo momentu našlė 
atsisuko ir pažvelgė į juos. 

Paraskevija puolė sunkiai stotis ir įkrito jiems į glėbį. Per ploną 
tinklinių nėrinių vualį Manolis galėjo įžiūrėti, kad jos akys tokios 
pat, kokias jis ir prisiminė. Ji buvo sena, atrodė taip, lyg jos nugara 
nebegalėtų jos išlaikyti, plaukai išretėjo, veidas buvo vienos raukšlės, 
bet akys tebebuvo tos pačios. Ji tvirtai suspaudė Manolio ranką, ir, 
nors neišgalėjo ištarti nė žodžio, tai, su kokia laukine desperacija ji 
laikė jo ranką, pasakė viską, ką reikėjo pasakyti. Mano sesuo, mano 
sesuo, tesugebėjo ji pasakyti Kulai į ausį, ir tada įkrito į ilgas, kan- 
čios kupinas aimanas. Jis matė, kad šeimos nariai, išsirikiavę toje 
eilėje, žiūri į juos, bando atspėti, kas yra šie nepažįstamieji, tokie 
svarbūs jų motinai, jų senelei. Manolis, dabar jau verkdamas lyg vai- 
kas, vos ištarė: „Užjaučiame“, ir Paraskevija paleido jo ranką. 

— Prašom ateiti pas mus į namus. 

Jis linktelėjo. Jam einant palei eilę, jauni žmonės tvirtai spaudė 
jam ranką. Jie jo nepažinojo, bet suprato, kad svarbu, jog jis čia yra. 
Visos jo abejonės ištirpo. Jis džiaugėsi, kad jie atėjo. 

Saulė vis dar tebešvietė, kai jis išėjo pro bažnyčios užpakalinius 
laiptus į automobilių stovėjimo aikštelę. Senas vyriškis, dėvintis 
švarką, bet be kaklaraiščio, rūkė cigaretę. Vyro veidas buvo raukš- 
lėtas lyg gilė, o kaklas įdegęs, skaisčiai rausvos spalvos. Darbininko 
veidas ir darbininko kaklas. Žili plaukai buvo labai trumpai nu- 
kirpti — Manolis pamanė, kad kirpėjas buvo nustatęs plaukams 
kirpti mašinėlę ant pirmojo numerio — ir jam labai pasisekė nenu- 
plikti. Vyras pažvelgė į jį ir liūdnai nusišypsojo. Tada, klausiamai 
primerkęs akis, priėjo, išsišiepė. 

 — Re, Manoli? 

— Taip. 

— Tu prakeiktas mulki, - dabar jau šypsena išsklido per visą jo 
veidą. —- Tu manęs neprisimeni? 

Manolis desperatiškai bandė prisiminti, kas čia toks galėtų būti. 
Vardų ir veidų nuotrupų kaleidoskopas užplūdo jo panikos apimtą 
protą. Bet nieko konkretaus, nieko, už ko galima būtų užsikabinti. 
Kula priėjo prie jo, šluostydamasi akis. 

— O čia tikriausiai manoji Kula. 

Jo žmona nervingai, šaltai linktelėjo nepažįstamajam galva, bet 
staiga numetė savo nosinę ir suspigo. 

— Artūras! 

Senasis vyras apkabino ją. Jis mirktelėjo Manoliui, žvelgdamas 
per jos petį. 

— Mano žavioji, žavioji Kula. Kodėl tu ištekėjai už to nevykėlio, 
o ne už manęs? 


* Ei! (gr.) 

Manolis lėtai pasilenkė ir pakėlė žmonos nosinę. Liesdamas 
drėgną medvilnę, jis prisiminė tą vyrą. Prisiminė viską staigiai, aiš- 
kiai; karštos naktys, šokant Svano gatvės klubuose. Tanasio, arba 
kitaip — Artūro, marškiniai vakaro pabaigoje visada būdavo per- 
mirkę prakaitu. Manolis bandė prisiminti, ar buvo šeimyninis ryšys 
tarp Tanasio ir Timijaus. Antros eilės pusbroliai? Iš tikrųjų tai ne- 
svarbu. Svarbi juos siejusi draugystė. 

Manolis paspaudė vyrui ranką, niekaip nenorėjo jos paleisti. Pa- 
galiau Tanasis ją ištraukė. 

— Tu man ją nutrauksi, drauguži. 

Kula nusišypsojo, tada apsidairė aplink į žmones, besimalančius 
po automobilių stovėjimo aikštelę. 

— Kur Eleni? 

— Kas žino? — Tanasis nusijuokė iš Kulos sumišimo. — Mes išsi- 
skyrėme prieš daugelį metų. Man rodos, ji dabar Graikijoje. 

Manolis nesugalvojo, ką pasakyti. Kula atsikrenkštė. Paskuti- 
nieji procesijos dalyviai buvo beišeiną, ir vyrai ruošėsi nešti karstą. 
Tanasis užmynė ant savo nuorūkos. 

— Ar einat į laidotuves? 

Manolis patraukė pečiais ir pažvelgė į žmoną. Jie nebuvo nutarę, 
ką darys po gedulingų mišių. Bet jie turėjo eiti į velionio namus. 
Pažadėjo Paraskevijai, kad ateis į jų namus. 

Kula atsakė už jį. 

— Ne. Tegul jie palaidoja Timijų ramybėje. Bet mes eisim į velio- 
nio namus po to. 

Tanasis liūdnai linktelėjo. 

— Gerai. Aš irgi tą patį padarysiu, — jis apglėbė rankomis Kulą ir 
Manolį. - Eime, pavaišinsiu jus kava. 

Jis nusivedė juos į mažą kavinukę. Kavinė priklausė iraniečių 
šeimai; stori vilnoniai kilimai puošė sienas, tarp jų kabojo dvide- 
šimto amžiaus šeštojo dešimtmečio Teherano ir Kumo nuotraukos. 

Tanasis vedė juos per tamsų interjerą laukan už mažos virtuvėlės, į 
mažą kiemelį. Trys apvalūs suskerdėję, pigūs aliuminio stalai buvo 
sustumti vienas šalia kito; atsisėdimui buvo skirti išklerę, siūbuo- 
jantys suolai, jų dažai nusilupę ir iš po jų matėsi tamsus medis. 
Kavinė buvo ant nedidelės kalvos viršūnės, ir miestas dunksojo 
tolumoje, už žemų tvoros statinių. Tarp jų ir miesto kontūrų drie- 
kėsi raudonų čerpių stogų jūra, aukšta ištįsusi eukaliptų ir guobų 
lapija, maži žalumos ploteliai lyg punktyras išsiskyrė toje raudo- 
noje jūroje. 

Kava buvo puiki, stipri ir karti. Tanasis rūkė ir atvirai pasako- 
jo apie savo gyvenimą. Tai priminė Manoliui, kad vyrukas visada 
buvo pagyrūnas. Vienas jo sūnų, paaiškino Tanasis, yra teisininkas. 
Kitas sūnus - Manolis neprisiminė, ar tai buvo vyriausiasis — vado- 
vauja restoranui Braitone. Tanasio žmonai buvo pairę nervai. Pama- 
žu jos protas taip sutriko, kad ji nebegalėjo išeiti iš namų, visa, ko jai 
tesinorėję, tai leisti visas dienas lovoje. Kula sielvartingai šūktelėjo, 
bet Tanasis pakėlė ranką, kad ji nurimtų. 

— Neeikvok savo gailesčio, — tada jis staiga trenkė kumščiu į stalą, 
išversdamas Kulos kavą. Tanasis atsiprašinėdamas sušuko kažkam 
virtuvėje: — Zaita, atnešk mums pašluostę! 

Jis tęsė pasakojimą. 

— Aš mokėjau geriausiems gydytojams, buvau paguldęs ją į ge- 
riausią visame mieste ligoninę. Tiek pinigų išleidau gelbėdamas tą 
kalę. Bet niekas jai nepadėjo. Ji grįžo iš ligoninės nė kiek nepasikei- 
tus. Ji tik gulinėdavo po namus kiauras dienas, nieko nedarydama. 
Grįždavau iš darbo, atidirbęs fabrike visą dieną lyg koks prakeiktas 
pagonis vergas, o ji būdavo nepakrutinus nė piršto. Namai purvi- 
ni, lova nepaklota, niekas nevirdavo ant viryklės. Namai dvokė. Jie 
dvokė, sakau jums. Koks vyras gali taip gyventi? — jo žvilgsnis kry- 
po nuo Manolio prie Kulos, lyg neleisdamas jiems prieštarauti. - Ką 
gali daryti su tokia moterim? 

Jų pokalbį pertraukė jauna padavėja, tylomis nušluosčiusi stalą. 
Ji buvo smulki, tamsiaplaukė, O Dieve, O Dieve, ji tokia žavi, gal- 
vojo Manolis. O, kad jis vis dar būtų jaunas vyras. 

Kula nekreipė į ją dėmesio, ji liūdnai šypsojosi Tanasiui. 

— Moteris, kuri negali pasirūpinti savo pačios namais, niekam 
tikus, — pareiškė ji. Ji patapšnojo Tanasiui ranką. — Mes išpaikome, 
Tanasi, nežinome, kaip gerai gyvenam. 

Manolis užgniaužė juoką. Jie Airtavo. Tanasis visada buvo manga, 
beviltiškiausias svetimoteriautojas, kokį tik Manoliui teko sutikti. 
Jaunas būdamas, tas vyras buvo pasipūtęs, ir jo tvirtas kūnas, vylin- 
ga šypsena ir tingios, šelmiškos akys visada atkreipdavo moterų dė- 
mesį. Manolis vėl pajuto senas pavydo kančias, bet tai greitai praėjo. 
Padavėja atnešė Kulai naują puodelį kavos, ir Manolis jai padėkojo. 
Mergina nusišypsojo, jos šypsena buvo saldi ir pataikaujanti. Aš tau 
tik senelis, ar ne? Tik senas papowli? Senatvė, nuožmi, nepalenkia- 
ma senatvė. Kokia ji pabaisa. 

— Taigi aš liepiau jai susirinkti daiktus. 

Kula buvo aiškiai šokiruota atžarios paniekos Tanasio balse, lyg 
jam tai būtų buvę visai nesvarbu. Manolis pajuto kylant įsiūtį. Eleni 
buvo padori moteris, kukli, kiek bailoka. Jos jokiu būdu negalima 
buvo atiduoti tokiam į žemiškus malonumus linkusiam vyrui kaip 
Tanasis. Jų vedybos buvo klaida. Ji nebuvo ideali; jos didžiausia yda 
buvo ta, kad ji turėjo kandų liežuvį. Ji buvo liežuvautoja, net ir tada, 
kai buvo jauni. Bet ji aiškiai sirgo, kentėjo. Jis netikėjo Tanasio kal- 
bomis apie geriausius gydytojus ir geriausias ligonines. Šunsnukis 
visada buvo šykštus. 

— O kaip vaikai? 

Tanasis pakėlė antakius: 

— O ką vaikai? Aš juos pasiėmiau. 

Kula aiktelėjo, paskui greitai nusuko žvilgsnį. Tanasis nusijuokė 
ir užsirūkė dar vieną cigaretę. 


345 


— Nagi, žmonės, žinoma aš pasiėmiau vaikus. Ji buvo pamišusi, 
beprotė, sakau jums. Aš užrakinau namų duris, kad ji nejeitų. Ne- 
ketinau leisti tam žvėriui nuodyti vaikų savo melu. 

Kulos suraukti antakiai rodė smarkų nepritarimą. Manolis ne- 
galėjo nė pažvelgti vyriškiui į akis. 

— Klausykit, — Tanasis pajuto jų nepritarimą. — Aš leidžiu jai su 
jais matytis. Žinoma, kad taip. Nesu piktas žmogus. Jie mato ją visą 
laiką, jie visada važinėja pirmyn atgal į Graikiją. Bet negalėjau jų su 
ja palikti. Ne, tai buvo neįmanoma. Tai buvo vienintelis teisingas 
sprendimas toje situacijoje. Aš pats juos užauginau, — jo akys žyb- 
telėjo, veidas tapo įsitempęs. — Ką, jūsų nuomone, būčiau turėjęs 
padaryti? Būti kankiniu, paaukoti savo laimę, pasilikti su ta kar- 
ve? — Tanasis pašaipiai nusijuokė. — Eina šikt. Buvo tik vienas Jėzus 
Kristus, ir jis atkentėjo už mus visus. Aš ne kankinys, aš per daug 
myliu gyvenimą, ir, skirtingai nuo sušikto Kristaus, turiu tik šitą vie- 
nintelį, kurį žinau, kad turėsiu. Nėra Dangaus, nėra Pragaro. Tėra 
šis gyvenimas. Vikšrai ir kirmėlės jau pradėjo darbą prie Timijaus, ir 
mes patys esame visai netoli nuo to likimo. Neketinu atsiprašinėti 
už tai, ką padariau. 

Tu tai padarei, pagalvojo Manolis, tu žengei ryžtingą žingsnį, 
išdrįsai nekreipti dėmesio į gėdą, į skandalą. Jis pažvelgė per stalą į 
Tanasį, ir jie abu suokalbiškai šyptelėjo. 

Kula tai pamatė ir pasijuto palikta nuošaly. Kai ji prabilo, balsas 
buvo manieringas, šaltas. 

— Suprantama, kad tu padarei tai, ką turėjai padaryti. Bet negali 
paneigti, kad vaikai visada kenčia, kai prieinama prie skyrybų, — 
jos lūpos buvo surauktos, kietai suspaustos, ji ištiesino nugarą: pats 
prideramumas, pamaldumas ir moralinis teisingumas. Manolis vėl 
paklausė savęs, kaip galėtų palaužti jos nepermaldaujamą įsitikini- 
mą savo teisumu. Ar ji pamiršo tuos ilgus metus tarp jaunystės ir 
senatvės, kupinus barnių, pykčio, nusivylimo ir nevilties? 

Tanasis atsakė už jį. 

— Visokio šūdo nutinka. 

Įžūlus angliškas jų vaikų išsireiškimas visus juos prajuokino. 
Kula prikando lūpą ir paraudo. Ji nepamiršo. 

Ji vėl palietė Tanasio ranką. 

— Artūrai, tu per daug rūkai. 

Tanasis pamerkė Manoliui. 

— Drauguži, tai dar vienas dalykas, kuris man, vėl vienišam vy- 
riškiui, patinka, — jis šelmiškai nusišypsojo linkteldamas Kulos pu- 
sėn. — Jokių prakeiktų moteriškių, aiškinančių man, ką turėčiau ar 
neturėčiau daryti. 

Kula susierzinusi piktai pakėlė rankas. 

— Nagi, Artūrai, tu žinai, kad aš teisi. Mesk rūkyti. Džiaukis 
gyvenimu, kuris tau dar liko. Džiaukis savo anūkais. 

Tanasio atsakymas buvo švelnus. 

— Man reikėjo vesti tave, Kula, tu būtum padarius mane laimin- 
gą. Gaila, kad tas šūdžius bjaurybė pasigriebė tave pirmas, — jis 
atitraukė savo ranką nuo josios ir stipriai trenkė sau kumščiu į krū- 
tinę. — Juodoji giltinė pasiims mane, ir tai prasidės čia, aš žinau, — jis 
paleido ilgą, triumfuojančią dūmų spiralę. - Ką mes galim padary- 
ti? Juodoji giltinė pasiima mus visus. 


Kai jie pagaliau atvyko į Timijaus namus, jie buvo pilni žmonių, 
visi svečiai tyliai sėdėjo poilsio kambaryje. Duris atvėrė ir juos vi- 
dun įleido jauna mergaitė. Tai buvo patogus plytinis namas, sienos 
neseniai nudažytos balta spalva, ant jų kabojo vaikaičių, vestuvių, 
krikštynų nuotraukos, keli suvenyrai iš Graikijos: reljefiška bron- 
zinė Partenono graviūra, maža graviūra, vaizduojanti juodą trum- 
paplaukę katę su baltom dėmėm, gulinčią pusiausėdom ant baltos 
akmens terasos virš safyrinio Egėjo jūros žėrėjimo, keistas Aoumn- 

boloi, rūpesčių karoliukų rinkinys, kiekvienas tų šviesiai rožinių 
karoliukų — didelio abrikoso dydžio. Interjeras buvo toks pat, kaip 
ir daugybėje kitų graikų namų, kuriuose Manolis buvo lankęsis, 
bet niekas tuose namuose nepriminė jam Timijaus, draugo iš toli- 
mos praeities. Namai buvo pilni senovinio stiliaus sunkių, didžiu- 
lių, įmantriai aptrauktų baldų; visos fotografijos buvo sunkiuose, 
įmantriuose paauksuotuose rėmuose. Timijaus skonis visada buvo 
paprastas, jis mėgo, kad interjere būtų nedaug daiktų. Ko tu tikė- 
jaisi, viengungio buto be jokių pagražinimų? Tai anūkų turinčio 
vyriškio namai. Jaunoji mergaitė nuvedė juos į poilsio kambarį. 

Paraskevija sėdėjo ilgos, aukšta atkalte rokoko stiliaus sofos vidury- 
je, jos seserys — jai iš šonų. Pamačiusi Kulą ir Manolį, ji pašoko ant kojų. 

— Ateik, — įsakė ji Kulai. — Ateik, atsisėsk su manim, — viena iš 
seserų paklusniai pasislinko, padarydama vietos. Manolis ir Tanasis 
nerangiai atsistojo priešais televizorių. 

— Atėne, - įsakė Paraskevija, — atnešk dėdėms kėdžių. 

Manolis buvo beeinąs padėti paauglei, bet ji sustabdė jį paprastu 
rankos mostu: 

— Aš susitvarkysiu. 

Papouli, pagalvojo jis, aš esu tik senis. Ji grįžo iš virtuvės, nešina 
po kėdę po kiekviena pažastimi. Dėkingi Manolis ir Tanasis atsisė- 
do. Mergaitė įsitaisė ant grindų. 

— Tai mano anūkė Atėnė. 

Jis matė jos veide Timijaus bruožų. Ji turėjo aukštus senelio an- 
takius, jo atsikišusius skruostus, jo mažą, apvalią burną. 

Kula irgi apžiūrėjo mergaitę. 

— Ar tu Stelos dukra, ar Džono? 

— Aš Stelos vaikas, — atsakė Atėne ir nuraudo. Jos graikų kalba 
buvo nerangi. 


* Graikų kultūros dalis - karoliukų vėrinys, mažinantis stresą. 

— Mes visi buvom labai geri draugai, — paaiškino Paraskevija, 
tvirtai laikydama Kulos ranką. - Mes buvom patys geriausi draugai. 

Ji atsisuko į Manolį. 

— Kas atsitiko? Kaip mes nutolom vieni nuo kitų? 

Tie klausimai tą popietę buvo užduoti daugybę kartų. Kai į 
namą atvyko daugiau gedinčiųjų, Manolis pasijuto, lyg būtų atsi- 
dūręs požemio karalystėje ir pasimetęs tarp šešėlių. Tik kad jis taip 
pat buvo vienas iš jų. Kas atsitiko? Kur tu buvai? Kur tu gyveni? 
Ar tavo vaikai turi šeimas? Kiek anūkų? Jis sutiko Janį Korkulosą, 
kuris turėjo pieno barą Erolo gatvėje. Pamatė Iriniją ir Sotirį Volu- 
gosus. Kula dirbo su Irinija tekstilės fabrike Kolingvude, o jis dirbo 
su Sotiriu „Fordo“ fabrike. Kartu su Timijumi jis ir Sotiris pasigėrė 
tą naktį, kai buvo nuversta chunta“, tada nuėjo į viešnamį Vikto- 
rijos gatvėje. Emanuelis Tsikidis sėdėjo kėdėje priešais Manolį. Jo 
žmona Penelopė mirė prieš dvejus metus, pasakė jis Manoliui, nuo 
„blogos ligos“, nuo vėžio. Iš pradžių skrandis, paskui plaučiai. Jie 
išpjaustė tiek daug, kad ji mirė būdama lyg skeletas. Šalia Emanu- 
elio buvo Stavrosas Mavrogianis, vis dar dailių veido bruožų, bet 
išstorėjęs. Jo plaukai buvo stori, varno juodumo. Greičiausiai jis 
juos dažo. Jo australietė žmona Sandra visiškai pražilo ir, skirtingai 
nuo kitų kambaryje buvusių moterų, nesivargino to slėpti. Ji tebe- 
buvo labai graži moteris. Jauniems atvykėliams australų moterys 
atrodė kaip deivės: aukštos, plonos, blondinės ir labai amazoniškos. 
Kas joms visoms nutiko? Dabar visos jos storos, lėtabūdės. Sandra 
tebebuvo gracinga, vis dar tiesia nugara. Ji nustebino juos visus, 
aštuntajame dešimtmetyje atmintinai išmokusi daugybę graikų 
kalbos frazių. 

Iš pradžių pokalbis buvo nenatūralus, visi prisiminė, kad Pa- 
raskevija gedi. Jie klausinėjo apie vienas kito vaikus ir anūkus, pas- 


* Turima omenyje Graikijos chunta (keletas dešiniųjų karinių vyriausybių), valdžiusi 
1967-1974 metais. 

kui nebežinojo, apie ką dar kalbėti. Praeitis dunksojo prieš juos mil- 
žiniška, neįveikiama. Paraskevijos vaikai, jos brolėnai ir dukterėčios 

sutikdavo kiekvieną naujai atvykusįjį. Jie buvo mandagūs, liūdni, 
žinoma, bet jie visi nuklydo į virtuvę, susėdę aplink poliruotą juod- 
medžio stalą, įnikę į savo pokalbius. Jie tebebuvo jauni vyrai ir mo- 
terys, smarkiai nutolę nuo mirties, ir visai neilgai trukus jie negalėjo 

susilaikyti nesijuokę, nepasakoję savųjų juokų. Anūkai buvo lauke, 
jauniausieji žaidė slėpynių, vyresnieji — futbolą. Atėnė ir Stela kart- 
kartėmis ateidavo su šviežia kava, arbata, gėrimais, kešju riešutais ir 
pistacijomis lengvam užkandžiui. Manolis norėjo alaus, bet suprato, 
kad būtų nederama prašyti tokio šventiško gėrimo. Tad jis paėmė 
nuo padėklo viskio. Jie girdėjo iš virtuvės anglų kalba sklindančią 
vaikų diskusiją apie keliones. Vienas iš Paraskevijos brolėnų buvo ką 
tik grįžęs iš Vietnamo. 

Karina, Paraskevijos vyresnioji sesuo, pakratė galvą. 
— Sakiau jiems, kad jie kvailai elgiasi, - pasakė ji žemu balsu. — 
Maniau, kad jie pamišo, norėdami vežtis ten vaikus, — ji greitai 
pabarbeno sau į krūtinę, tada persižegnojo. — Ligos, neturtas. Jie 
neturėjo teisės vežtis mano anūkų. 
Tanasis garsiai, grubiai suklegeno. 
— Nesąmonė. Tai nuostabi šalis. Aš ten pernai buvau. 
Sotiris Volugosas atsilenkė kėdėje, jo akys žiūrėjo įtariai. 

— Tu juokauji. 

— Ne, nejuokauju. Buvau. Puikus maistas, nuostabūs žmonės. 
Katina sukikeno. 

— Ar ragavai šunienos? 

Tanasis papurtė galvą, tada nusijuokė. 

— Katina, aš valgiau šunieną Atėnuose per okupaciją. Man visai 
patiko. 

Visos moterys suklykė iš siaubo: 

— Ar tu tikrai turėjai valgyti šunieną per karą? 

Tanasis lėtai linktelėjo galva Atėnės pusėn. 

— Ir ne tik šunieną, - jis išleido žiaukčiojimo garsus, kurie visus 
šokiravo. — Aš ir dabar kartais pabundu su tuo šlykščiu gyvatės sko- 
niu ant liežuvio, — jis pasisuko į moteris, sėdinčias ant sofos. — Viet- 
namas puiki šalis. Nepaprasto grožio. Aš gyvenau ten dešimt dienų 
kaip karalius. Viskas pigu. Be abejonės, esama neturto, be abejonės. 
Bet jie išdidi rasė. Aš nuėjau pasižiūrėti į tas duobes, kur jie slėpėsi 
nuo amerikiečių. Jie gyveno kaip žiurkės. Ir dar tebegali matyti, kur 
prakeikti amerikiečiai juos bombardavo, sunaikino ištisus kaimus ir 
miestelius. Jie iš tikrųjų išdulkino juos per subinę. 

Paraskevija suniurnėjo. 

— O ko amerikiečiai nesunaikino? Žiūrėk, ką jie daro Viduri- 
niuosiuose Rytose. Tas pats reikalas. 

— Žinoma, žinoma, — atsakė Tanasis. — Bet vietnamiečiai nuga- 
lėjo juos, nes buvo vieningi. Ne taip, kaip tie idiotai arabai — anglai 
atsuko juos vieną prieš kitą prieš šimtą metų, o jie per daug neišpru- 
sę, kad tai matytų. Jei jie būtų vieningi, galėtų užkariauti pasaulį. 

— Šūdo vertos kalbos, — nusikeikė Sotiris angliškai, tada tęsė 
graikiškai. - Amerika neleis, kad pasaulį užkariautų kas nors kitas. 
Jie visus mus išsprogdins prieš leisdami kam nors būti viršesniems 
už juos. 

— Aš kaltinu šunsnukį Gorbačiovą, — Tanasis susijaudinęs palin- 
ko į priekį. Išsiėmė iš marškinių kišenėlės cigaretes. 

Paraskevija pakėlė ranką. 

— Lauke. 

— Minutėlę, - Tanasis suko cigaretę tarp pirštų. - Jei tas gyvulys 
nebūtų suskaidęs Sovietų Sąjungos, mes turėtume kažką, kas galė- 
tų pasipriešinti jankiams. 

Emanuelis ėmė juoktis. 

— Baik, Tanasi, tai jau senų seniausia praeitis, kaip Homeras ir 
Troja. Ne, pamiršk, amerikiečiai viską valdo. 

— Jie viską griauna, — Paraskevija atsegė vualio sagtelę, krestelėjo 
galva ir leido plaukams kristi ant pečių. — Niekas nedrįsta nieko 
jiems padaryti. 

Emanuelis papurtė galvą. 

— Tai netiesa, tas vyrukas, tas arabas, jis sugebėjo subombarduo- 
ti Niujorką. 

— Ir gerai padarė. 

Katina piktai pašnairavo. 

— Paraskevija, tu ką tik praradai vyrą. Pagalvok apie visas tas 
našles, kurios gedėjo Niujorke. 

Paraskevija garsiai sučiurkšėjo lūpomis. Tai nuskambėjo kaip 
nusibezdėjimas. 

— Katina, ar tu rimtai šneki? Kai tiek kančių šiame pasaulyje, tu 
nori, kad aš jaudinčiausi dėl prakeiktų amerikiečių? 

Visus užvaldė linksmumas pagalvojus apie tokią komišką situa- 
ciją. Popietei blankstant, jie pasileido į ginčus, ir visas tas stingulys, 
dirbtinis mandagumas išnyko. Atėnė nuėjo ir atnešė dar gėrimų, ir 
Manolis išgėrė dar viskio. Kula garsiai pliaukštelėjo liežuviu ir ban- 
dė pagauti jo žvilgsnį, bet jis nekreipė į ją jokio dėmesio. Pokalbis 
nuo politikos vėl grįžo prie jų pačių gyvenimų, bet šįkart su atvi- 
rumu, kurio anksčiau nebuvo. Liežuvius arpalaidavo ne tik vynas 
ir stiprieji gėrimai, bet ir grįžimas į praeitį: jie prisiminė draugystę, 
kuri buvo tokia nepaprasta, tokia branginta, kad tik suvesti kartu 
gedulo dėl jų bendro draugo mirties jie tegalėjo prisipažinti, kaip 
labai jiems jos trūko, kaip smarkiai jie jos ilgėjosi. Pokalbis grįžo 
prie vaikų ir anūkų, kaip tai visada atsitinka, pripažino Manolis, 
tarp tokių žmonių kaip mes, bet šįkart vyrai pripažino nusivylimą, 
nesėkmes. Iškilo į paviršių skyrybų istorijos, bėdos dėl vaikų tingėji- 
mo, egoizmo ar kvailumo. Neteisingai pasirinkti partneriai, darbai, 
gyvenimai. Nepagarba buvo populiari tema, kaip ir narkotikai, al- 
koholis. Moterys pritilo, klausydamosi vyrų uždarais, susirūpinu- 

siais veidais. Iš pradžių jos atsisakė pripažinti turinčios kokių nors 
abejonių dėl savo atžalų, nesakydamos nieko, išskyrus vieną kitą 
perspėjimą savo vyrams. „Nutilk, Sotiri, ne Panajočio kaltė, kad 
jis vedė tą kiaulę. “ — „Viskas su Semiu gerai, jis tik dar nesutiko 
tinkamos merginos.“ — „Nė žodžio daugiau, Manoli, Elizaveta nėra 
pati dėl visko kalta“ Sandra — žinoma, tai turėjo būti australietė — 
priėjo, atsistojo šalia Tanasio ir įsijungė į pokalbį su vyrais. Tačiau ji 
nekalbėjo apie nusivylimą savo vaikais. Ji tiesiai pasakė, kad kartais 
su Aleksandra būdavo sunku, kartais būdavo sunku auginti vaiką 
šizofreniką. 

Jokia graikė niekada šito nepripažintų, pasakė sau Manolis, 
meilingai žiūrėdamas į Sandrą. Graikų moterys būna tigrės, kai jų 
vaikams sekasi, bet jos palūžta dėl nevykėlių vaikų. Visi kambaryje 
nutilo. Stavrosas sėdėjo nuleidęs akis į kilimą. Ar tas vyras jautėsi pa- 
žemintas? Visų nuostabai, Sandra garsiai, lyg gagendama nusijuokė. 

— Jums nereikia manęs gailėtis. Viskas su ja gerai, aš didžiuojuosi 
savo Aleksandra. Daugelį metų buvo sunku, ji retai išeidavo iš ligo- 
ninės. Bet ji dabar geria vaistus, mes nupirkome jai nedidelį butuką 
Elvude. Viskas dabar gerai. Aleksandra laiminga. Ji dabar piešia. 

— Taip, teisingai, — Stavrosas su meile šypsojosi žmonai, energin- 
gai, drąsiai linksėdamas galvą, su plačia šypsena veide. —- Matytu- 
mėt, kokias ji piešia ikonas. Jos nuostabios. 

Tasija Marudis, kuri visą popietę tylėjo, giliai atsiduso. 

— Kiekvienas turim savo naštą, — per visus tuos metus jos balsas 
nepasikeitė. Tylus, beveik negirdimas, mažučio, išgąsdinto paukš- 
čiuko šauksmas. 

Sandros burna pavirto rūsčia, geležine grimasa. 

— Aš jums sakau, ji nėra jokia našta. 

— Kaip atrodo jos paveikslai? 

Visi atsisuko į Atėnę. Mergina nuraudo. 

Sandra atsakė jai angliškai. 

— Tai didelės drobės. Ji piešia moteris, visokiausias moteris — se- 
nas moteris, jaunas mergaites, storas moteris, plonas moteris, bet vi- 
sos pieštos senųjų ortodoksų ikonų maniera. Spalvos tokios sodrios, 
tokios stiprios, visiškai fantastiškos, — Sandra nusišypsojo mergai- 
tei. — Ar tau patinka menas? 

— Aš noriu būti dailininkė. 

Paraskevija spustelėjo anūkei petį. 

— Tik žiūrėk, kad tavo tėvas neišgirstų,- ji atsisuko į savo drau- 
gus. — Jis sako, kad iš meno pinigų neuždirbsi. 

— Neuždirbsi. Bet ne dėl jų Aleksandra tapo. 

— Atėne, atnešk tą savo senelio portretą, kurį nupiešei, tą, kuris 
kabo mūsų kambary. Parodyk jį visiems. 

Mergaitė greit pakilo, droviai perėjo kambarį. Grįžo su nedi- 
dele drobe. Ji pasvyravo, tada, droviai šypsodamasi, padavė ją Ma- 
noliui. 

Jis neatpažino savo draugo: tankūs balti plaukai, tamsi susi- 
raukšlėjusi oda. Manolis nieko neišmanė apie meną ir manė negalįs 
spręsti, ar paveikslas geras. Jis nejautė nieko, perdavė jį Tanasiui. 

— Jis labai geras, — pasakė jai Manolis. 

Atėnė vėl paraudo. 

— Pusė bėdos. 

Paveikslas buvo perleistas ratu per senų žmonių rankas, kiek- 
vienam iš jų pareiškiant atitinkamą susižavėjimo kupiną pastabą. 
Pagaliau jis atsidūrė Paraskevijos rankose. Ji nusibraukė ašaras. 

— Timijus taip didžiavosi Atėne. 

— Kodėl gi ne? — Kula šypsojosi jaunajai merginai. - Ji puiki 
jauna mergina, žinoma, kad jis ja didžiavosi. 

Tylomis mergaitė paėmė paveikslą iš senelės rankų ir paliko 
kambarį. 

Tasija pasilenkė pirmyn. 

— Ar girdėjot apie Vikio Anastiadžio vyresnėlį berniuką? 

Na štai, pagalvojo Manolis, dar daugiau paskalų. Jis atšoko pasi- 
bjaurėjęs nuo jos uždususio balso. Ji buvo drovi, bet bjauri boba. Jis 
dabar prisiminė, kaip Tasija piktdžiugaudavo dėl svetimų nelaimių. 
Jis pasisuko į Tanasį, kad pradėtų kitą pokalbį, bet jo seno draugo 
veide buvo pašaipiai klausiama išraiška. 

— O kas jam nutiko? 

Tasijos akys žibėjo, kai ji atsisuko į Tanasį. 

— Jis kalėjime. 

— Už ką? 

Tasija patraukė pečiais. 

— Jis vagis. Kaip, kas ir kur, aš nežinau. Bet su juo visada buvo bėda. 

Tanasis piktai purkštelėjo. 

— Šneki nesąmones. Kosta buvo geras vaikinas. Jis buvo kietas. 
Galėjai juo pasikliauti. 

Tasija papūtė lūpas. 

— Gal ir taip, Artūrai, bet jis vis tiek vagis. 

Kula pabarbeno pirštais į žurnalinį staliuką. 

— Pabelskit į medį, kad su mūsų vaikais viskas gerai. 

— Apie tą tu išmanai. 

Ji atsisuko į jį įsiutusi. 

— Ką turi omeny tai sakydamas, Tanasi? 

Senasis vyras nusijuokė. 

— Nieko, mano mažoji lėlyte, nieko. Aš tik turiu omeny, kad ką 
gi mes iš tiesų žinome apie savo vaikų gyvenimus? Tai, ką jie mums 
pasako. Bet kiek jie mums pasako? 

Tasija, pradėjusi kažką sakyti, staiga nutilo. Jos žodžiai buvo su- 
murmėtas minčių kratinys, Manolis nebuvo tikras išgirdęs bent vie- 
ną žodį, bet jos pagieža buvo akivaizdi, ji staiga visu sunkumu už- 
gulė kambarį. Manolis neišgirdo žodžių, bet jis puikiai žinojo, kas 
liko nepasakyta: todėl žmona tave ir paliko. Staiga jam dingtelėjo, 
kad tai ne Tanasis buvo drąsus ir paliko žmoną. Tai buvo Eleni, kuri 

paliko šeimą, kuri turėjo drąsos išeiti. Ar ji išties paliko vaikus su 
juo? Ar jis pažadėjo nusukti jai sprandą, jei ji jam nepaklus? Ti- 
kriausiai jis niekada nesužinos visos istorijos; Tanasis buvo per daug 
pilnas gėdos ir gyrimosi — ta istorija visada bus pasukama taip, kad 
atspindėtų jo garbę, ne, ne visai garbę. Manolis pažvelgė į savo seną 
draugą, jo storėjantį liemenį, jo drebančias senatvės dėmių išmar- 
gintas rankas su nuo nikotino patamsėjusiais pirštais, riebalų raukš- 
les ant jo sprando. Tanasis buvo senas vyras, kuris norėjo tikėti, kad 
tebėra jaunas jautukas. Tos dienos jau praėjo. Paskendęs savo min- 
tyse, Manolis negirdėjo, ką jo draugas atsakė Tasijai, bet jis pamatė 
reakciją: Atėnės šokiruotą aiktelėjimą, džiaugsmingą šypsnį savo 
žmonos lūpų kamputyje. Kula niekada nemėgo Tasijos. 

— Tu burnoji prieš Dievą, Tanasi, — Tasija sukryžiavo rankas ir 
pabrėžtinai mandagiai nusuko kelius nuo vyriškių. 

— Tasija, — plyšo juokais Tanasis, — tu visai kaip mano žmona. 
Jūs su ja esate tos padermės, kuri žengia su Dievu. Ir tai visa, ką aš 
noriu žinoti apie religiją. 

Tasija neišgalėjo nutylėti. 

— Ateistas, — išspjovė ji. 

Tanasis suplojo rankomis, laukinis garsas, nutildęs jaunesnių 
žmonių pokalbį virtuvėje. 

— Bravo, Tasija, bravo. Aš ateistas ir tuo didžiuojuosi, velniai rau- 
tų. Tik šį vieną gyvenimą mes turim, mano mažoji liežuvautoja, tik 
šį vieną. Paskui mes virstame žeme, tampame mėsa lervoms maitin- 
tis. Tuo viskas baigiasi, — jis staiga atsitraukė, jo veidas susmuko, jis 
atrodė baikštus, pasimetęs. Išėmė iš savo marškinių kišenės cigaretę 
ir, nežiūrėdamas į Paraskeviją, sumurmėjo jai atsiprašymą. 

Senoji moteris nusijuokė. Jos akys tebebuvo drėgnos. 

— Timijus sakydavo tą patį. Nesijaudink, kad gali mane įžeisti, 
Tanasi. Nežinau, kas mūsų laukia po mirties - žinau tik, kad nieka- 
da nebepamatysiu savo Timijaus. 

Tanasis atsistojo, prisidėjo cigaretę prie lūpų: 

— Einu parūkyti. 

Manolis pasekė juo ir, metęs kaltą žvilgsnį į žmoną, tą patį pa- 
darė Sotiris. 


Veranda buvo kambario dydžio, aptverta storais, krūtinę siekian- 
čiais skersiniais. Saulė jau buvo seniai nusileidusi. Mažieji vaikai 
visą popietę žaidė kieme, bet, artėjant vakarui, susigrūdo į vieną iš 
laisvų miegamųjų žiūrėti filmų. 

Tanasis prisidegė cigaretę. Sotiris paprašė jo užsirūkyrti. 

— Tu teberūkai? 

— Kartą ar du metuose. Irinija grauš mane visą naktį. 

— Tau pasisekė. Tu turi kažką, kas tavimi rūpinasi. 

Tanasis giliai užsitraukė, žvelgė į daržą tamsoje. Kiemo vidury- 
je stovėjo plonas, tvirtas citrinmedis, dabar plikas. Bet pavasarį jis 
turės daugybę vaisių. Tai buvo stiprus medis. Manolis pažvelgė ten 
pat. Timijus visada buvo geras sodininkas. Tais laikais, kai jie gy- 
veno kartu, jis sodindavo pomidorus ir kasmet prinokdavo daugybė 
mėsingų vaisių. 

Manolis pažiūrėjo į du senus, tyliai rūkančius vyriškius. Ar gali 
būti, kad paskutinis kartas, kai jie buvo kartu, buvo tame purvina- 
me Viktorijos gatvės viešnamyje, jie buvo tokie girti, kad jis pamena 
negalėjęs pažadinti savo koto? Jis galiausiai ėmė čiulpti kekšės pa- 
pus, smaukydamas savo gėdingą pusiau pasistojusią varpą iki pate- 
tiško mažiuko orgazmo ištyškimo. Vėliau neabejotinai būta šokių, 
vestuvių, krikštynų, bet būtent ta naktis buvo įstrigusi jo atmintyje. 
Jis nusišypsojo pats sau. Tada jie buvo eržilai, pasitikintys savimi, 
vyriški, stiprūs. Jie buvo vaikinai, palikaria. Dabar jie visi miršta. 
Gal dar neserga, bet mirtis jau pradėjo, jau ėmė tvirčiau veržti savo 


nepermaldaujamus gniaužtus. 

— Na, tai koks pojūtis būti nevedusiam? Ar rekomenduotum 
kitam? 

Iš pradžių jie manė, kad Tanasis neatsakys. Jis tebežiūrėjo į kie- 
mo tamsą. Bet jis atsisuko, atsirėmęs nugara į tvorą, ir gailiai nusi- 
šypsojo Sotiriui. 

— Vieniša. Vienišumo pojūtis, — jis užsitraukė cigaretę. — Bet aš 
susiradau filipinietę. Antuanetę. Ji miela. 

Manolis buvo šokiruotas. Ir pavydėjo. Tu žiaurus, Dieve, tu 
žiaurus. Man lemta amžinai pavydėti šiam vyrui. 

— Kiek jai metų? — Sotiris atrodė abejojąs. 

— Keturiasdešimt aštuoneri, — Tanasis garsiai nusijuokė, gėrėda- 
masis draugo nustebimu ir varžymusi. — Aš su ja, žinoma, negyvenu, 
mano vaikai įkištų mane į beprornamį, — jo balse staiga pasigirdo 
kartėlis. — Ne todėl, kad jiems rūpėtų mano psichinė sveikata, jie 
tik nerimauja, kad jai gali atitekti dalis mano pinigų, — jis patrynė 
cigaretės nuorūką į medį ir numetė ją aukštai, gerai nusitaikęs; ji 
nusileido kitoje, kaimyno tvoros, pusėje. — Jie gali nesijaudinti. Jos 
nėra testamente. 

— Kiek laiko tu ją pažįsti? - Manolis tebešnabždėjo. 

— Dešimt metų. Ji gera moteris, sakau tau. Ji pati turi du vaikus. 
Berniukas dabar jau vyras. Mergaitei šiemet sukaks aštuoniolika. 
Jie geri vaikai. Normalūs žmonės, ne kokie sušikti daktarai, teisi- 
ninkai ar subingalviai, kaip mūsų išlepinti vaikai. Tiesiog normalūs, 
sunkiai dirbantys, geri žmonės. Tiesą pasakius, būtent jie nusipelnė 
mano pinigų. 

Sotiris įspėjamai uždėjo ranką Tanasiui ant peties. 

— Artūrai, paklausyk manęs, negali nepalikti savo vaikams pini- 
gų. Jie tavo kraujas. 

Tanasis nustūmė senojo vyriškio ranką. 

— Ar tu manai, kad aš to nežinau, velniai griebtų? — jis apgrai- 
bomis susirado kišenėlėje dar vieną cigaretę ir užsirūkė. Išpūtė pir- 

mąjį dūmą ir tęsė. — Aš atidariau Antuanetei sąskaitą, vis įdedu 
ten pinigų. Mano vaikai nežino. Nėra reikalo jiems sužinoti, kai 
manęs nebebus. Kaip ten bebūtų, jie gaus mano santaupas, jie gaus 
mano namą. Jie aprūpinti. Kaip ir visi mūsų vaikai, jie bus aprūpin- 
ti. Jiems nereikėjo dirbti, kad sukauptų visus tuos pinigus, bet jie 
bus aprūpinti. 

Ką aš galiu pasakyti, pagalvojo Manolis? Jis susuko nosį. Cigare- 
tės dūmų kvapas buvo šlykštus. Ką aš galiu pasakyti? Gal jis teisus? 

Sotiris baigė rūkyti cigaretę ir stovėjo persisvėręs pro verandos 
langą. Jis atsisuko ir pažvelgė į juos. 

— Artūrai, tu turbūt likai vienintelis iš mūsų, kuris dar gauna 
galimybę pasidulkinti. Tavo vietoje būdamas nesiskųsčiau. 

Vyrai pratrūko juoktis. 

Tanasis, atrodė, staiga išsiblaivė. 

— Kiek metų nesimatėm, šunsnukiai, sušikta demonų pora? Kiek 
metų? Kodėl? Kodėl mes nutolom vieni nuo kitų? 

— Toks gyvenimas. 

— Kodėl gyvenimas toks, Sotiri? 

— Tiesiog taip yra. 

— Čia ne atsakymas. 

— Mes paprasčiausiai aptingom. Pripratom per daug patogiai gy- 
venti ir per daug aptingom. Štai kas atsitiko. 

Sotiris kreivai nusišypsojo. 

— Hmm, taip taip, Tanasi. Manolis visada buvo filosofas. Jis vis- 
kam turėjo kokią nors teoriją. 

Tanasis šypsojosi. 

— Tu teisus, Manoli. Mes tapom stori ir tingūs, — jis apkabino 
draugą. Manolis jautė jo rankos svorį, jos tvirtumą. Tanasis dar 
nenusilpęs. Greit bus, bet dabar dar ne. 

— Tu buvai filosofas. Tu ir Dimitrijus Portokalijus. Mes negalė- 
davom priversti jūsų užsičiaupti. 

Tanasio rankos veržė jam kaklą. Manolis nustūmė jas, gūžtelė- 
jęs pečiais. Jam skaudėjo galvą. Kaip jis galėjo pamiršti Dimitrijų? 
Kaip atmintis galėjo iškrėsti jam tokį bjaurų pokštą? Buvo Tana- 
sis, Sotiris ir Timijas. Ir Dimitrijus. Kavinėse, šokiuose, vestuvėse, 
krikštynose. Viešnamyje. Tą naktį jie buvo penkiese. Žinoma, kad 
penkiese. Dimitrijus ir Manolis perplaukė pusę pasaulio tuo pačiu 
laivu ir kartu apsigyveno, kai tik atvyko į Melburną. Ar tai buvo 
I96I-aisiais? Tas miegamasis, kuriame jie kartu gyveno Skotėmero 
gatvėje, vidutinio amžiaus lenkė našlė šeimininkė, negraži, atsiki- 
šusiais dantimis, bet puikaus kūno, blondinė, tikra blondinė, jie 
abu ją dulkino. Dimitrijus, žemas, juokdarys, baigęs tik dvi klases, 
kiek pramokęs prancūzų kalbos, kiekvieną rytą ir kiekvieną vakarą 
puoselėjęs savo plonyčius ūsiukus. Jis galų gale tapo mechaniku; 
buvo per silpnas dirbti fabrike, ar tik ne jo vos neužmušė mašina 
„General Motors“ „Holden“ fabrike? Tai įvarė siaubo jiems visiems. 
Kur, po velnių, Dimitrijus buvo šįvakar? Jo kūnu perbėgo šiurpas. 
Jis įsitvėrė verandos. Giltinė ką tik pro jį praėjo. 

— Kur Dimitrijus? Ir Georgija? Kur jie? 

Sotiris ir Tanasis susižvalgė. 

Mirtis vis tvirčiau spaudė juos visus savo gniaužtuose. Vienas po 
kito jie kaip kiškiai bandė išsisukti nuo medžiotojo šautuvo. Buvi- 
me žmogumi nėra orumo. Ne pabaigoje. 

Bet Dimitrijus ir Georgija Portokalijai nebuvo mirę. Tanasis 
jam atsakė. 

— Niekas su jais nebesusitinka. Tu negirdėjai, kas nutiko Janiui? 

Manolis bandė prisiminti. Sūnus, vienintelis vaikas. Buvo bijota, 
kad Georgija mirs gimdydama. Ji neteko tiek daug kraujo. Ar taip 
buvo? Kula turėtų prisiminti. Ar po to ji nebegalėjo turėti vaikų? 

— Ne, kas atsitiko? 

— Jį nušovė. Prieš dešimt metų. Vidury sušiktos baltos dienos. Prie 
pat jo namų Bokshile. Kulka į kaktą, ir jaunasis vyras buvo miręs. 

Manolis negalėjo susilaikyti. Jis triskart persižegnojo. 

— Kodėl? 

Tanasis nieko nepasakė. 

— Narkotikai, — atsakė Sotiris. 

— Mes to nežinome. 

— Kas dar gali būti, Tanasi? 

— Pinigai. Seksas. Gali būti bet kas. 

Sotiris papurtė galvą. 

— Ne. Tai buvo mafija, gangsteriai. Iš anksto parengta, — jis pa- 
žvelgė į Manolį. — Tu apie tai negirdėjai? Rašė laikraščiuose. 

— Gal buvau išvykęs. Gal buvau Graikijoje. 

— Velniop visa tai, - Tanasis dar kartą gerai nusitaikė ir numetė 
kitą nuorūką per tvorą. - Kokia bebūtų sušikta priežastis, tai trage- 
dija, niekas to nenusipelnė. 

Pasimetę savo mintyse, vyrai grįžo į namą. Visa, ką Manolis 
prisiminė apie Dimitrijaus Janį — Mažąjį Džonį, ar ne taip jie jį 
vadino? — buvo tai, kad jis, atrodė, visada būdavo išsitepliojęs purvu 
žandus ir rankas; tas berniukas mėgo laipioti, jis buvo greitas ir vi- 
krus. Argi Ektoras nebuvo nuspyręs futbolo kamuolio su tokia jėga, 
kad jis nusileido ant vienos italų šeimos stogo? Argi Mažasis Džo- 
nis neužsikeberiojo ant namo, vienu mostu nepersisvėrė per stogo 
pakraigę ir be baimės neužlipo ant stačių, nuožulnių čerpių, kad 
pagriebtų kamuolį, kuris per kažkokį stebuklą buvo sustojęs ant 
vienintelio plokščio to seno namo stogo plotelio? Sinjora Učelo išėjo 
šaukdama, iš pradžių iš pykčio, paskiau iš siaubo, kad Janis gali pa- 
sismeigti ant ko nors ant jos stogo. Argi tai nesukėlė visos aimanų 
kakafonijos, kai ir daugiau mamų išėjo pasižiūrėti, kas vyksta? Jo 
paties širdis tada irgi sustojo. Ir argi jo paties sūnus nestovėjo išsižio- 
jęs, nekvėpuodamas, kai žiūrėjo, kaip jo draugas siekia kamuolio? 
Berniukas triumfuodamas pagriebė viena ranka kamuolį ir džiugiai 
nusišypsojo savo draugui apačioje: „Hektorai! Aš jį turiu!“ Argi Ek- 

toras tada giliai neatsiduso? Argi ir jis pats nepadarė to paties? Argi 
sinjora Učelo nepradėjo keikti Janio itališkai, kai šis šliuožė stogu 
žemyn? Argi Georgija neatbėgo prie savo sūnaus, argi ji neapkabino 
jo stipriai, o tada neatsitraukė, kad smarkiai suduotų jam per veidą? 
Šokiruotas vaikas spoksojo į savo motiną, jo lūpa pradėjo kraujuoti, 
ir tada jis numetė kamuolį ir ėmė bliauti? Manolis prisiminė, kaip 
Ektoras pribėgo jam už nugaros, gūždamasis iš baimės. „Nebijok, 
mano berniuk, — pasakė jis jam, — tu nieko blogo nepadarei.“ Tai 
buvo ypatingas jausmas, jo mažasis sūnus, tvirtai įsikibęs jam į kel- 
nių klešnę, randantis prieglobstį jo aukštume, tvirtume ir stiprume, 
apsaugą nuo isteriškos išsigandusių moterų rūstybės. Taip seniai tai 
buvo, kai jis buvo daug aukštesnis už savo sūnų. Taip seniai tai 
buvo, mažasis Džonis Portokalijus su purvo dėmėmis ant skruostų 
ir triumfo šypsena veide. Dabar miręs, seniai suvalgytas šliužų ir 
lervų. Tai buvo Dievo nesuprantamo, baisaus žiaurumo įrodymas. 
Kad jis, Manolis, buvo gyvas, o Mažasis Džonis miręs. 

— Dėde? 

Kiek laiko jis spoksojo į Atėnės veidą, bet žiūrėjo pro ją į praeitį? 
Kiek laiko ji laukė jo atsakymo? Jis suprato, kad visas kambarys 
nustojo kalbėjęs, kad visi žiūri į jį. Jis sėdėjo kėdėje, šalia Tanasio, 
kaip ir anksčiau. 

— Dėl Dievo meilės, atsakyk mergaitei, — nekantriai pasakė jo 
žmona. — Kur tu buvai? 

— Atleisk man, — pasakė jis mergaitei tyliai, tampydamas savo 
apykaklę. Jis įnirtingai atlaisvino kaklaraištį ir giliai įkvėpė. Vis dar 
sumišęs, pasimetęs, jis pažvelgė į mergaitę: - Ko tu manęs klausei? 

— Ar norėtumėt ko nors išgerti, dėde? 

— Dar viskio? 

— Manoli? — Kulos balse buvo įspėjimas. Jis nekreipė į tai dė- 
mesio. Jis iš tikrųjų labai norėjo alaus. Kvaili niekam verti ritualai, 
viskas jų pagiežingam Dievui pagerbti. 

Tanasis apkabino viena ranka draugo petį. 
— Visi mes senstam, Manoli, bet tik jau nedrįsk čia man pakvaišti. 


Jis buvo jau girtas, kai Kula atsistojo, spausdama po pažastimi ran- 
kinuką, ryžtingu veidu, nepakenčiančiu prieštaravimo. 

— Paraskevija, mums metas eiti. 

Senoji moteris smarkiai papurtė galvą. 

— Pasilikit, negalit išeiti, — Paraskevija pažvelgė į Manolį, kuris 
dalijosi prisiminimais su kitais vyrais, juokdamasis iš kažkokio seno 
Stelijaus sąmojo. - Manai, pasakyk Kulai, kad turite pasilikti. 

Manolis metė vieną žvilgsnį į žmoną ir papurtė galvą. Jos neį- 
tikinsi. Kula nemėgo vairuoti; ji ypač nemėgo vairuoti naktį. Jam 
tikrai nebūtų atleista, kad pasigėrė, jei jis verstų ją pasilikti. 

Jis atsikėlė nuo kėdės. 

— Turim eiti. 

Atsisveikinimas buvo apsikabinimų ir pasibučiavimų, rankų 
paspaudimų, pasižadėjimų paskambinti, pasimatyti migla. Atėnė 
palydėjo juos iki paradinių durų. Bučiuodamas jaunos mergaitės 
skruostą — atjauninantis jaunos gražios mergaitės kvapas, tai svai- 
gino, tai buvo rojus, tai buvo vienintelis Dievas, kurį verta pažin- 
ti — jis prisiminė, dėl ko čia atėjo. Timijus buvo miręs. Jis dar kartą 
pareiškė užuojautą, bet žodžiai tebuvo padrikas kratinys, tiek nuo 
alkoholio, tiek nuo emocijų. Atėnė pamojavo jiems atsisveikindama, 
o Paraskevija palydėjo juos nuo paradinių durų vedančiu keliuku. Ji 
laikė Kulos ranką. 

— Mes negalim vėl vieni kitų prarasti. 

— Pažadu, taip nebus. 

Paraskevija vis nepaleido jos. 

— Kula, jis buvo man viskas, mano saulė dieną, mano mėnulis 
naktį. Bijau, kad išprotėsiu be jo. Tu man reikalinga. Tu man reika- 

linga, — jos paskutinieji maldaujantys žodžiai pasimetė staiga pra- 
pliupusiose ašarose. Manolis stebėjo moteris, kurios dabar abi verkė, 
laikė tvirtai apsikabinusios viena kitą. Lėtai, nenoriai senoji moteris 
atsiplėšė nuo Kulos. Ji pabučiavo Manolį į skruostą, sušlapindama 
jį savo ašaromis. 

— Timijus tave mylėjo. 

Žinau. Ir aš jį mylėjau. Jis tai žinojo. 

— Turit atvažiuoti į svečius. 

— Atvažiuosim. 

Didelėmis pastangomis, stipriam skausmui, rodos, plėšiant jam 
kelį, jis įlipo į mašinos keleivio sėdynę. Kula nureguliavo veidro- 
dėlius, pasimeldė, įjungė motorą. Mašina nenoromis pavažiavo at- 
guline eiga keliuku prie namo ir įsuko į gatvę. Manolis sutelkęs 
pastangas pasuko galvą atgal, kad pažvelgtų į bepranykstančią, te- 
bemojančią Paraskeviją, ji atrodė sena, nuvargusi, išsekusi, vieniša, 
juodais gedulo drabužiais. 


Kitą rytą jis pabudo nuo sapno, kuriame patyrė visišką ramybę. Jis 
atmerkė akis į materialųjį pasaulį, su vaikiška šypsena veide, jaus- 
damas, kad jo rankos ir kojos, jo kaulai pailsėję, jaunarviški. Jis pa- 
bandė įsikabinti į sapną, jėga priversti ateiti į sąmonę, bet negalėjo jo 
prisiminti. Timijus atėjo pas jį jam miegant; naktis buvo pilna mu- 
zikalaus jo seno draugo juoko. Ir Paraskevija buvo tame sapne, ir jo 
žmona. Kula vėl buvo jauna, kaip ir jie visi. Jos oda aksominė, kūnas 
ir krūtys kieti, tokie, kokie buvo, kai jis pirmąkart ją sutiko, kai ji 
privertė jo akis, jo širdį ir paslėpsnius virpėti iš jaudulio. Manolis nu- 
simetė nuo savęs paklodę. Jis dėvėjo Aanelinę pižamą ir išprakaitavo. 
Jam nuo šoko išsprūdo šventvagystė: „Supistas Jėzau.“ Jo varpa buvo 
kieta, stati, kyšojo iš jo pižaminių kelnių skeltuko. Tu, senas nevido- 
ne, Timijau, ar bandai man paskutinį kartą priminti jaunystę? 

Kula buvo duše. Manolis nušliurino koridoriumi iki virtuvės. 
Nors ir radę ramybę naktyje, tie jo seni kaulai stebuklingai neatgimė. 

Jis susiraukė lenkdamasis, kad surastų brikį; labai atsargiai su- 
lenkė kelius, pagriebė jį ir tada, sukandęs dantis, prisivertė greitai 
išsitiesti. Jis giliai iškvėpė ir ėmėsi virti kavą. Stebėjo, kaip stambūs 
šokoladinės kavos gumulai lėtai tirpsta vandenyje, įgaudami tiršto 
juodo sirupo pavidalą. Šilta sapno ramybė dar nebuvo jo apleidusi. 
Dar nebuvo pamiršęs, kad vakar palaidojo draugą, kad sapnas neiš- 
stūmė skausmo. Bet kai jam buvo priminta apie jų bendrą praeitį, o 
taip pat apie nepermaldaujamą gyvenimo pabaigą, jis vėl pajuto ma- 
lonumą dėl nepagražinto, šiurkštaus fakto, kad yra gyvas. Gal todėl 
jo varpa iš paskutiniųjų stengėsi pasistoti dar tą vieną, paskutinįjį, 
kartą. Ši vulgarybė, šis kūnas ir kraujas buvo gyvenimas. Timijus 
mirė; jis pats irgi greit bus miręs, su Dievo malone, kaip ir Kula, 
kaip ir Paraskevija, kaip visi jie. Visos praeities kančios, skausmas, 
ginčai ir klaidos nesvarbūs. Pabaigoje jie nesvarbūs. Ar tai jam ban- 
dė parodyti sapnas? Manolis džiaugėsi, kad nėra užsilikusių neapy- 
kantos, apmaudo ar nesantaikos, kuriuos jis turėtų neštis su savimi 
į kapą. Jis abejojo, ar ir Timijus jų turėjo, ne toks jis buvo žmogus. 
Apgailestavimų — taip, žinoma, tik silpnaprotis dėl nieko neapgai- 
lestauja. Apgailestavimų, šiek tiek gėdos, truputį kaltės jausmo. Bet 
visi jie stengėsi kaip galėdami, užaugino vaikus, išleido juos į moks- 
lus, aprūpino namais, viską darė, kad jie jaustųsi saugūs ir ramūs. 
Visi jie buvo geri žmonės. Mirtis niekada nebuvo laukiama, bet Ji 
visada ateidavo. Telikdavo tik nuoširdžiai apverkti, kai Ji pasiimda- 
vo jaunus, nei pasirengusius tam, nei to nusipelniusius. Tada mirtis 
būna žiauri. Manolis stebėjo, kaip inde kyla putos, ir išjungė ugnį. 

Kula įėjo į virtuvę jam bepilant kavą į mažus puodelius. Nuste- 
busi, bet patenkinta ji stipriau įsisupo į chalatą ir atsisėdo. 


* Briki (gr.) - žalvarinis arba varinis indelis su ilga medine rankenėle, skirtas graikiškai 
kavai virti (Lietuvoje dar vadinama turkiška kava). 

— Kaip tavo galva? — nusišypsojo ji jam. 

— Puikiai, — atsakė jis, irgi šypsodamasis. — Aš dar stiprus, neper- 
gyvenk. Pora taurelių viskio neišves manęs iš rikiuotės. 

Netrukus jie pradėjo bartis. Jis negalėjo patikėti, kaip skirtingai 
jie suvokė praėjusio vakaro įvykius. Grįždami namo, jie buvo per 
daug pavargę, kad kalbėtųsi. Jie suvalgė šiek tiek salotų, kiek fetos 
sūrio su duona, nuėjo į lovą ir greit užmigo. 

— Argi mums ne pasisekė, vyre? — Kulos akys dabar žibėjo. — 
Mūsų vaikams taip gerai sekasi. Mums nėra ko gėdytis. 

"Tas žioravimas jos akyse — taip, tai buvo pasipūtimas. Ar tai dar 
ir pagieža? Jis jautė, kaip ramybė jį palieka. Kula nepastebėjo. Ji 
susijaudinusi tauškėjo toliau. 

— Žinoma, negali kaltinti Sandros ar Stavroso už tai, kad jų 
vaikas nesveiko proto, — Kula palietė medį, o jos lūpų kampučiai 
nusileido. Bet ji vėl tuojau pat pralinksmėjo. —- Bet panašu, kad jų 
sūnus beviltiškas, neturi supratimo, kuo nori būti. Sandros vietoje 
aš raučiausi nuo galvos plaukus. Bet gal jai nerūpi. Ji australė. 

— Sandra auksinė, - suniurnėjo jis. — Visada tokia buvo. 

— O Tanasis geras vyras, bet tapo degeneratu. 

Manolis užmerkė akis. Vakar, kai jis džiaugsmingai vėl atrado 
savo praeitį, buvo pamanęs, kad visi vidutinio amžiaus menki pavy- 
dai ir kvailumai jau gali būti atmesti į šalį. Jis patikėjo, kad prieš jį 
šmėkštelėjo tiesa, galimybė: dvasinė pusiausvyra, sugebėjimas pri- 
imti pasaulį tokį, koks jis yra, tam tikra vidinė ramybė — senatvėje 
visi žmonės lygūs. Ne darbas, ne Dievas, ne politika visus sulygina, 
tik amžius. Bet taip nėra. Jis stengėsi nustelbti savo mintimis žmo- 
nos plepėjimą. Jam norėjosi dar bent poros minučių pasaulyje, kur 
hierarchija, snobizmas ir kerštingumas nevyravo. 

— O vargšas Emanuelis. Du sūnūs, ir nė vienas nevedęs. Jam cik- 
riausiai taip gėda. 

— Ko, po velnių, Emanueliui gėdytis? 

Kula užvertė akis. 

— Saulė dar nepatekėjo. Ar tu jau įsiutęs? 

Ji buvo teisi. Jis turėtų nieko nesakyti, palaikyti taiką. Jis siurb- 
čiojo kavą ir leido jai kalbėti. 

— Ir vargšė Lasija. 

— O kas jai? 

Jis niekada nekreipė į Tasiją jokio dėmesio. Neketino pradėti 
kreipti dabar. 

— Jos vyresnėlis vis dar sėdi be darbo. Kokia gėda. 

Jis sutramdė bekylančią piktdžiugą. Taip tai senai liežuvautojai 
ir reikia. Paskui jis papriekaištavo sau. Jis nesileis į tai įveliamas. Jis 
nepažinojo to vyruko. Vargšas šiknius turėjo pakankamai bėdų jau 
vien dėl to, kad Tasija buvo jo motina. 

— Ar dar turim lukumo'? 

Kula nepritariamai pažiūrėjo į jį. 

— Tau negalima daug cukraus. 

— Tik vieną. 

Kula pasilenkė per kėdę ir atidarė spintelę. Ji išėmė dėžutę sal- 
dumynų. 

— O jos jaunėlė Kristina išsiskyrusi. 

— Mūsų Elizaveta išsiskyrusi. 

Kula buvo pasipiktinusi. 

— Tai ne tas pats. Kristina visada buvo palaida, gi mūsų dukra vi- 
saip stengėsi išlaikyti šeimą. Ne jos kaltė, kad ji ištekėjo už gyvulio. 
Jie veriamai pažvelgė vienas į kitą. Manolis nuleido žvilgsnį. 

Jau ne pirmą kartą jis giliai širdyje atsiduso dėl įgimto moterų 
konservatyvumo. Atrodytų, lyg buvimas motina, gimdymo agoni- 
ja būtų amžiams prikausčiusi jas prie žemės, davusi joms žinojimą 
apie vyrų silpnybes, jų klaidas, jų visišką bukagalviškumą. Moterys 


* Rytietiškas skanėstas, dar vadinamas „turkišku gardėsiu“ („Turkish Delight“). 

nemoka bičiuliautis, jų pačių vaikai visada joms bus svarbiausi. Be 
abejo, ir jam jo vaikai svarbiausi, ir jis dėl jų aukotųsi. Jis buvo čia, 
šiame name, su šia moterimi, būtent šiame gyvenime: jis yra jiems 
aukojęsis. Bet tai nereiškia, kad jis nematė, kas ir kokie yra jo vaikai. 
Žinoma, esama vyrų, kurie mąsto kaip moterys, vyrų, kurių vaikai 
padarė juos nejautrius kitų žmonių vertei. Bet tai silpni vyrai, ne 
tokie turėtų būti šiame pasaulyje. Ir taip, esama, žinoma, stiprių 
moterų, moterų ugningų ir su stipriu charakteriu, moterų, kurios 
vadovaudavo revoliucijoms, moterų, kurios rinkosi kankinių dalią. 
Bet tokių reta. Moterys yra motinos, ir jos yra egoistės, kurių pasau- 
lis nedomina ir nejaudina. 

Jo žmona tebekalbėjo, jos lūpos krutėjo, jis girdėjo garsų antplū- 
dį, bet nesiklausė jos. Tik žiūrėjo į jos veidą. Štai koks jis: teisuo- 
liškumas, pajuoka, džiaugsmas dėl kito nelaimės. Ar ji pamiršo 
tą dieną, kai jis rado ją, bedaužančią kumščiu į virtuvės grindis, 
ji elgėsi lyg išprotėjusi, kraujas aptaškęs linoleumą, nesulaikomas 
sielvartas ir įsiūtis dėl dukros skyrybų. Kaip ji nedrįso eiti į fabriką, 
į parduotuves, net išeiti iš namų, kai Hektoras pasakė jiems, kad jis 
su Aiša neketina tuoktis bažnyčioje? Ar ji pamiršo savo sielvartą, ar 
ji taip ištrynė tai iš savo atminties, kad dabar galėjo piktdžiugauti 
dėl kitos moters nelaimės? Moterys gimdo vyrus, ir tuo pat gimdo 
gobšumą. 

Jis pabaigė gerti kavą ir ranka nukrito jam tarp kojų. Jis parau- 
do. Tebebuvo pasistojęs. Jis pažvelgė į savo žmoną ir pabandė, bet 
nesėkmingai, atkurti tą mergaitę iš sapno. Jau daugelį metų jie in- 
tymiai nebebendravo. Jau daug metų jis apskritai neturėjo kūniškų 
geidulių, vėl prisiminė viešnamį Kolingvude, kur jauna apsinešusi 
mergaitė piktai, neentuziastingai bandė jį sujaudinti. Jis tik norėjo, 
kad ji sėdėtų jam ant kelių, kad jis galėtų glostyti jos ilgus plaukus 
ir pasakoti įvairias istorijas. Juokinga. Jo kūnas atsisakė tarnauti 
jam tada, kai reikėjo, o dabar jis negailestingai iš jo tyčiojasi. Ką 

Kula darytų, jei jis atsistotų ir paprašytų jos eiti su juo į lovą? Ko- 
kiais žodžiais galėjo apibūdinti jai savo geismą? 

Noriu tave išdulkinti, žmona. 

Ji pasijuoktų iš jo. Ji pasijuoktų iš jo, ji būtų žiauri, tokia pat 
žiauri, kokia buvo jo motina prieš tą daugybę metų tame kitame pa- 
saulyje, kaime, kai ji vieną rytą nutraukė nuo jo antklodę ir pamatė, 
kad jo varpa prasprūdo pro jo apatinių kelnių skeltuką. Ji parodė į 
jį kikendama: „Ką tu gali padaryti su tuo vargšu mažu daikteliu?“ 
Motinos juokas pažadino jo brolius, kurie irgi pradėjo iš jo šaipytis. 
Jie nutraukė nuo jo drabužius ir jis įžeistas išbėgo verkdamas lau- 
kan į sniegą. Jis slėpėsi rūsyje, glausdamasis tarp ožkų šilumos. Jam 
norėjosi mirti. Jam norėjosi, kad visi jie mirtų, labiausiai iš visų — jo 
motina. Jo vargšė, alkana, mylima mama. 

Na, ji jau seniausiai mirusi, kaip ir tas gyvenimas. Kaip ir tas 
pasaulis. Manolis įsakė savo varpai atsitraukti. Velniai tave griebtų, 
man iš tavęs dabar jokios naudos. Jis ir Kula niekada daugiau nebe- 
bus vyras ir žmona, ne ta prasme, ne taip. 

Senatvė žiauri, senatvė yra neįveikiamas priešas. Senatvė žiauri 
kaip moteris. Kaip motina. 


Aštuntą valandą Elizaveta atvyko su Sava ir Angelike. Vaikai įlėkė į 
namus, Sava prabėgomis apkabino senelius ir nulėkė į poilsio kam- 
barį, įjungė televizorių ir įkišo DVD diską į vaizdo leistuvą. Jiems 
su Kula tas prietaisas buvo nereikalingas. Nupirko jį anūkams. An- 
gelikė buvo apimta pykčio. Ji atsisėdo močiutei ant kelių ir apsiverkė. 

— Kas atsitiko, mano mažoji gražuole? 

— Sava mane mušė. 

Nuvargusi Elizaveta pasilenkė ir pabučiavo tėvui į skruostą. Ma- 
nolis irgi ją pabučiavo. Jie abu labai šaltai pasisveikino. Taip buvo 
nuo tada, kai ji nustojo buvusi vaikas. Ji buvo santūri prie jo, ir jis 

buvo toks pats. Gynimosi pozicija tapo įpročiu. Nė vienas nenorėjo 
būti pirmuoju, pradėjusiu ginčą. Kai jie imdavo ginčytis, netrukus 
prasidėdavo rimtas barnis. 

— Sava tavęs nemušė. Sakiau tau nežaisti su jo DVD disku. 

Angelikės perkreiptas veidas buvo vos ne demoniškas nuo įsiūčio: 

— Jis man tėškė! 

Jos pyktis buvo toks pat, kaip ir jos mamos. Gilus, pilnas ap- 
maudo, užgniaužtas iki pat jam pagaliau pasiekiant aukščiausią taš- 
ką. Manolio neguodė supratimas, kad elgsenos modelis kartosis. Jie 
vaikštinėjo vienas aplink kitą ratais, jausdamiesi nepatogiai, ir, taip, 
truputį atsargūs, bet jis mylėjo savo dukrą. Jis buvo tikras, kad ir ji 
mylėjo jį. | 

Jis suraukė Angelikei komišką, baisią miną, ir šioji negalėjo su- 
silaikyti — nusijuokė. 

— Kaip gyvena mano mažasis angelėlis? Ar džiaugiesi, kad pra- 
leisi dieną su Giaggia ir Pappou'? 

Mergaitės veidas vėl susiraukė. Ji dar nebuvo pamiršusi nuos- 
kaudos. Elizaveta patraukė pečiais ir atsisėdo šalia tėvo. Jos plaukai 
buvo ilgi, riebaluoti, su žilų plaukų sruogomis. Manolis žinojo, kad 
jo Žmona norėtų pasakyti ką nors apie tai, paaiškinti, kad dukra 
turėtų labiau rūpintis savo išvaizda, dėti pastangų atrodyti jaunesnė. 
Ji atrodo kaip senmergė — kaip ji tikisi susirasti vyrą šitaip atrody- 
dama? Žinoma, ji vis dar tebėra graži, bet ji yra išsiskyrusi moteris 
su dviem vaikais. Negali sau leisti būti per daug išranki, negali sau 
leisti būti apsileidusi. Norėtų pasakyti visus tuos dalykus, kurių ji 
negali sakyti, nes greičiausiai įsiutintų Elizavetą. 

— Kur šiandien eini? 

— Aš tau sakiau! — suriko Elizaveta angliškai. — Į konferenciją. 


* Senelė ir senelis (gr.). 

Konferencija. Atrodė, abu jo vaikai amžinai dalyvaudavo kon- 
ferencijose. Jis neturėjo supratimo, ką jie tuo žodžiu turi omenyje. 
Susitikimą? Kodėl jis negalėjo vykti darbo vietoje? 

Elizaveta prabilo kiek švelniau. 

— Tai mokytojų konferencija, tėti. Aš padėjau ją surengti. Ji apie 
raštingumą, — Manolis nesuprato šio žodžio. 

Dukrai sunku buvo jam paaiškinti. 

— Padėti rašyti ir skaityti vaikams, kuriems sunku mokytis. 

— Jei jie labai stengsis, išmoks. 

— Mam, ne visada tai taip paprasta. Kartais jie neturi galimybės. 
Aš tau sakiau, daug tų vaikų, kuriuos mokau, yra iš šeimų, kurios 
neturi pinigų, ar tėvų nėra... 

— Kur tėvai? 

Jis stebėjo, kaip jo dukra staigiai įkvepia. 

— Kalėjimas, ligoninė, mirę. Daug priežasčių. 

Kula palingavo galvą, stebėdamasi šiuolaikinio pasaulio bepro- 
tybe ir egoizmu. 

— Ar jie tau moka? 

— Aš gaunu išeiginių vietoj to. 

Kula piktai supurkštė: 

— Jie turėtų tau mokėti. 

Elizaveta ėmė juoktis. 

— Na, taip, turėtų, — ji ištiesė ranką, paėmė gabalėlį salddumyno 
ir įsimetė į burną. 

— Turi laiko kavai? 

— Aba, ačiū, mama. 

Kula perdavė Angelikę Manoliui. Mažoji mergaitė pažvelgė pro 
senelio petį į poilsio kambarį, kur Sava buvo išsitiesęs ant grindų ir 
žiūrėjo savo hilmą. 

— Ko tau neprisijungus prie brolio? 

Ji vėl ėmė verkšlenti. 

— Jis manęs nenori. 
— O, dėl Dievo meilės, Kiki, — Elizaveta prarijo saldumyną, bal- 


tas cukrus byrėjo jai nuo pirštų. - Negaliu daugiau šito ištverti. Eik 
į poilsio kambarį. 

Mažosios mergaitės raudos sustiprėjo. 

Manolis paglostė jai veidą. 

— Gal pasivaikykim kaimyno katę? 


— Aš nenoriu. 
— Ji gali ateiti! - sušuko Sava iš poilsio kambario. Tuoj pat nusto- 


jusi verkti, Angelikė nuskubėjo į kitą kambarį. 
Elizaveta atsisuko į tėvą. 
— Ačiū, kad juos pažiūrit. 

— Nebūk idiotė. Mes jų seneliai, tau nereikia mums už tai dėkoti. 

— Aš pasiimsiu juos apie aštuntą. Gerai? 

Jis linktelėjo. Baigiantis dienai, jis bus išsekęs. Turės juos links- 
minti, Kula juos maitins, bars. Po pietų jie eis pasivaikščioti. Vaka- 
rui baigiantis miegas bus labai laukiamas. 

— Gal nori palikti juos su mumis nakčiai? 

— Ne, mam, jų tėvas pasiima juos ryt ryte iš mano namų. 

Kulos veidas suakmenėjo. 
— Kaip tas i/ibio, tas bevertis šūdo gabalas? Vis dar eina per 


mergas? 
— Mam, - Elizaveta parodė ranka į kirą kambarį. — Jie gali tave 


išgirsti. 
— Gerai. Jie turėtų žinoti, koks gyvulys yra jų tėvas. 
Manolis įsiterpė. 


— Kula, užsičiaupk. 
Elizaveta pažvelgė į jį su dėkingumu. Kava išvirė, ir Kula atnešė 


ją ant stalo. 
— Jie bus su tavim kitą savaitgalį, ar ne? 


— Taip. 

— Gerai. Tada bus tavo pusbrolio gimtadienis. Rokas laukia ne- 

kantraudamas, kada pamatys Savą. Sendė man telefonu pasakė. 
Berniukas sušuko, perrėkdamas televizoriaus klyksmą: 

— Ar Adamas bus? 

— Žinoma, mano mažasis vyruti. 

Angelikė irgi prabilo: 

— O Lisė? 

Savos atsakymas buvo paniekinantis. 

— Žinoma, ji ten bus. Jei Adamas bus, tai ir ji bus. 
Kula nutildė savo balsą iki šnibždesio: 

— Ar šnekėjai su savo broliu? 

Elizaveta suraukė antakius: 

— Praeitą savaitę. 

— Ar paklausei jo apie vakarėlį? 

Elizavetos tonas buvo išsisukinėjantis, šaltas: 

— Jis ateis. 

— O ta indė? 

— Ji turi vardą, mama. 

— Ar ji eis? 

— Ne. 

Kula trenkė kumščiu į stalą. 

— Ji buvo pasiųsta manęs kankinti. Kiekvieną dieną aš klausiu 
Švenčiausiosios Mergelės, kodėl mano vargšas sūnus turėjo pakliūti 
į žabangas tai indiškai velnio išperai? Kodėl? 

Manolis pakratė galvą. Aiša buvo puiki žmona, protinga, gabi, 
patraukli. Jiems pasisekė. Kaip ji to nemato? 

— Jos nebus, mam. 

— Dėl tos jos kvailos Australeza draugės? Ta irgi tikra karvė. 

— Hariui nereikėjo mušti to vaiko. 

Sava garsiai suriko iš poilsio kambario: 


— Aha, reikėjo! 

Kula švytėjo triumfuodama: 

— Matai. Tavo sūnus protingesnis už tave. Hariui reikėjo gerai 
diržu prilupti tą velniūkštį. Kas čia per vaikas? Jis pabaisa. 

— Reikalas ne toks. 

Kula iškėlė rankas, negalėdama patikėti: 

— Tai koks? 

— Jis sudavė vaikui. 

— Jis ketino suduoti Rokui. 

— Bet nesudavė. 

— Ne, nes tavo pusbrolis turėjo proto jį sutramdyti. 

— Na, ji neateis. Hektoras man taip pasakė. 

Kula pažvelgė į Manolį, kuris patraukė pečiais. Jis to irgi nega- 
lėjo suprasti. Jis buvo nustebęs, kad Aiša tokia smulkmeniška. Haris 
pasielgė kaip kvailys, suduodamas vaikui, bet mažasis vaikiščias to 
nusipelnė, ir nieko ten ypatingo nebuvo, tik tekštelėjimas. Viso labo 
tik tiek. Visi tie pinigai, iššvaistyti advokatams, teismams, visoms 
toms nesąmonėms. Jie bepročiai, ta jo vaikų karta. Ar tai dėl to, kad 
jie turi tiek daug pinigų, kad nebežino, ką su jais daryti? Ar tai jo 
kartos kaltė, kad juos išlepino? Ar jie juos išlepino? 

Kula išreiškė jo mintis garsiai. 

— Ir eiti į policiją. Koks šlykštus, negarbingas poelgis, — ji lėtai 
palingavo galvą. 

— O kodėl ne? Jis sudavė mažam berniukui. 

Manolis sučiaupė lūpas. Jis neturėtų nieko sakyti. Bet kokias 
kvailystes šneka jo dukra? Sušikta policija, sušikti kiaulės? Dėl 
pliaukštelėjimo. 

Kula patapšojo į stalą. 

— Aš esu mušusi Savą, — ji susikryžiavo rankas, įžūliai žvelgdama 
į dukrą. — Ar tu ir man policiją iškviesi? 

— Neturėtum jo mušti. 

— Net ir tada, kai jis keikia mane, kai muša seserį? 

— Tai kas kita. 

— Tu pati esi jį mušusi. 

Elizaveta metė žvilgsnį nuo motinos į tėvą. 

— Neketinu apie tai šnekėti. Aiša teisi. Niekas neturi teisės mušti 
vaiko. Niekas. 

— Net jei jie blogai elgiasi? 

Elizaveta paabejojo: 

— Net ir tada. 

Kula pasipiktinusi atbloškė savo kėdę, atsistojo ir nuėjo prie 
kriauklės. 

— Ir tu šiandien moki kažkam tūkstančius dolerių, kad tau pa- 
sakytų, kodėl vaikai neskaito, kodėl jie nerašo. Turėtum duoti tuos 
pinigus man. Aš tau viską išaiškinsiu. 

Elizaveta tyliai nusikeikė. 

— Vadinasi, galima pliekti vaiką, ar ne? — sušnypštė ji angliškai. — 

Pliekti vaiką nieko blogo, a? 
Manolio kantrybė baigėsi. 

— Dėl Dievo meilės, niekas nieko nepliekė. Jis tik pliaukštelėjo 
jam, vieną sušiktą kartą pliaukštelėjo. Viskas. Ir dabar Aiša nekalba 
su Hariu, o ta kvaila kekšė australė skambina policijai, ir koks re- 
zultatas? Jos vaikas tikriausiai vis dar tebepridirba visiems rūpesčių, 
kur beeitų. Kažkokia nesąmonė. 

— Kaip tu pasijustum, jei koks nepažįstamasis suduotų prie tavęs 
Savai? — Elizaveta irgi šaukė. 

— Aš būčiau įtūžęs. Bet jei Sava būtų ketinęs suduoti jo vaikui, 
aš suprasčiau. Aš priimčiau atsiprašymą, ir tuo viskas būtų pasi- 
baigę. Klausimas baigtas. Gal aš porą kartų duočiau jam į snu- 
kį. Mes susitvarkytume su tuo kaip vyras su vyru, ne kaip kokie 
gyvuliai, kaip tie bjaurūs australų degeneratai padarė, - Manolis 
drebėjo. Jis prisiminė perpildytą teismo salę, Sendės baimę, Hario 
gėdą. 

Jis atsikėlė. 

— Man jau to užtenka. Einu pasišnekėsiu su Aiša. Ji ateis į vaka- 
rėlį. 

Elizaveta užvertė akis. 

— Sėkmės. 

Kula pasišlykštėjusi papurtė galvą. 

— Tu turėtum paremti savo brolį, tu turėtum padėti sutvarkyti 
šitą beprotybę. Bet tu remi ją. Man gėda už tave. 

— Aiša teisi. 

Kula parodė į duris. 

— Eik. Man jau gana. 

Elizaveta pasiėmė rankinuką, nuėjo į poilsio kambarį pabučiuo- 
ti vaikų. Ji sugrįžo ir pabučiavo Manolį į viršugalvį. 

— Pamatysi. Ji ateis, ji paklausys manęs. 
— Tėti, ji neateis. 

Jis neatsakys jai. Aiša jo paklausys. Jis bus ramus, protingas. Jo 
argumentai pagrįsti. Ji gerbia jį, ji myli jį. Ji jo paklausys. 

Elizaveta pasilenkė pabučiuoti motinos. Kula nusuko galvą, at- 
kišo šaltą, niekinamą skruostą. 

— Ačiū, kad prižiūrėsit vaikus, mama. 

Kula nesiteikė atsakyti. 

— Iki aštuonių. 

Kula užkniso Elizaverą. Dukros atsisveikinimas buvo melan- 
choliškas, nuolankus. Jie abu palaukė, kol išgirdo užtrenkiant auto- 
mobilio duris ir įsijungiant motorą. 

Kula sunėrė už galvos rankas. 

— Jie bepročiai, vyre, jie visi bepročiai. 

Jis atsikėlė, masažuodamas kelį. Kula nekantriai pakėlė akis jam 

imant telefono ragelį. 
— Ar ketini su ja kalbėti? 
Jis linktelėjo. Ji susijaudinusi nuskubėjo į poilsio kambarį. 

— Sava, Kiki, pritildykit televizorių. Pappou kalba telefonu. 

Sava sunkiai atsiduso. 

— Ar būtinai? 

Kula rūsčiai pamojavo pirštu. 

— Tuojau pat. Arba gausi nuo manęs šimtąkart per užpakalį. 
Berniukas puolė prie nuotolinio valdymo pultelio ir pritildė 


garsą. 


Aiša vėlavo. Manolis visai nepyko. Aukštoji garvė buvo pilna žmo- 
nių, išėjusių apsiprekinti penktadienio vakarą, o kiti buvo išėję pa- 
sivaikščioti, džiaugdamiesi šiltu pavasario vakaru, ilgėjančia diena. 
Jis nežinojo kavinės, kurią išrinko Aiša, ir kai tik atvyko, įvyko ne- 
smagus nesusipratimas. Jauna pora ėjo link durų, kaip tik tuo metu, 
kai jo ranka siekė durų rankenos, ir jis manė, visiškai tuo neabejo- 
jo, kad jie pasitrauks, praleis jį. Tačiau vyriškis, kuris ėjo priekyje, 
nepasitraukė, ir jie su Manoliu atsitrenkė vienas į kitą. Nė vienas 
nesusižeidė, bet jie pažvelgė vienas į kitą akimirką sumišę. Jaunasis 
vyras atsitraukė atgal ir susidūrė su savo partnere. Jaunoji moteris 
tada piktai pašnairavo į Manolį, ir senasis vyras nuraudo. Manolis 
sutrikęs stovėjo ten, laukdamas atsiprašymo, bet jaunasis vyras ne- 
darė nieko, nejudėjo, nepasakė nė žodžio. Jis tik atrodė pasimetęs. 

— Atsiprašau, — pagaliau pasakė moteris griežtai — įsakymas, 
ne atsiprašymas — ir Manolis pasitraukė į šoną, kad juos praleistų. 
Išėjęs į gatvę, jaunasis vyriškis atsisuko, kad dar kartą pažvelgtų į 
Manolį. Jo veide tebesimatė suglumimas. 

Manolis atsisėdo apypilnės kavinės gale ir užsisakė kapučino. 
Per daug pieno jo skoniui, bet tai buvo vienintelė angliška kava, ku- 
rią jis mėgo gerti. Netrukus atnešė puodelį kavos. Jis vėl pagalvojo 
apie incidentą prie durų. Manolis buvo beveik tikras, kad jaunasis 
vyriškis norėjo jo atsiprašyti, net ieškojo tinkamų žodžių, bet jo 

draugė šiurkščiai stumtelėjo jį į šoną. Jei Kula būtų buvusi su juo, 
ji tebereikštų nepasitenkinimą dėl jų nemandagumo ir egoizmo. 
Jis taip par ilgą laiką šitaip manė, nepagarba senyviems žmonėms 
yra moralinio tuštumo ir materializmo požymis. Dabar jis nebe- 
buvo tikras. Jam buvo įdomu, ar jaunuolis turi tėvą. O ta moteris? 
Kai nėra tėvo, žmogus neišmoksta pagarbos. Dažnai tramvajuje ar 
traukinyje jį šokiruodavo kokio nors jauno žmogaus nemandagus 
elgesys, vėliau jis suprasdavo, kad vaikinas neturi supratimo, koks 
šiurkštus atrodo jo elgesys, koks gėdingas. Mergaitės, atrodė, ne- 
pasitikėjo nė vienu suaugusiuoju. Anksčiau jis dėl to pykdavo, tie- 
siog norėdavo pagriebti juos už ausų ir nubausti. Dabar jo požiūris 
pasikeitė. Dabar jam buvo jų gaila. Jie neturėjo tėvo ir nesuvokė 
garbingumo, pagarbos prasmės. Motina, žinoma, buvo viskas, visi 
tai žinojo: moterys davė gyvybę ir palaikė gyvybę. Bet moterys per 
didelės egoistės, kad galėtų mokyti kilnumo. Jis gailėjosi jaunosios 
poros, jautė jiems užuojautą. 

Tai nėra gerai, mintijo jis pats sau, visai nėra gerai. Kažkas nege- 
rai su pasauliu, kai senas jaučia gailestį jaunam. 

— Jūs giliai susimąstęs. 

Jis dukart pabučiavo marčią į skruostą. Ji kvepėjo švara, jis 
užuodė švarų antiseptinio muilo kvapą. Aiša atrodė puikiai, kaip 
ir visada, jos drabužiai buvo paprasti ir elegantiški. Jis didžiavosi 
ja. Vaikystėje Manolis augo ne ką težinodamas apie geras manieras 
ir rafinuotumą, kurie ateina su pinigais. Pirmąjį filmą jis pamatė 
būdamas Patroje, kai buvo gavęs atostogų iš kariuomenės, prancū- 
zų komedija, kurioje veiksmas vyksta kažkokioje tolimoje praeityje. 
Usuotas vyras pabučiavo moters ranką, ir tas gestas privertė jaunąjį 
Manolį imti garsiai juoktis. Kas čia, po velnių, pasakė jis šalia sėdin- 
čiam armijos bičiuliui, ar tas idiotas galvoja, kad ji kunigė? Ber kai 
sūnus pirmąkart pristatė jį šiai indei, jis prisiminė filmą ir norėjo 
pasilenkti ir pabučiuoti jai ranką. 

— Kaip sekėsi darbe? 

— Penktadieniais visada daug darbo, - Aiša pakabino savo švarką 
ant kėdės atlošo ir atsisėdo. Ji apsidairė ieškodama padavėjo ir už- 
sisakė. — Hektoras sakė, kad vakar ėjote į laidotuves. Užjaučiu. Ar 
jūs buvote artimi? 

Kartais jam atrodė, kad jos giliai įstatytos akys per didelės jos 
veidui. 

— Senas draugas. Ką dar gali pasakyti? Visi turėsim mirti. 

— Ar tai buvo vėžys? 

Jis linktelėjo. 

— Hektoras jį vargiai prisimena. Bet sakė, kad, kai jis gimė, jūs 
su Kula ir jūsų draugas visi gyvenote kartu. Ar tai tiesa? 

— Taip, tai tiesa. 

— Užjaučiu, — pakartojo ji. 

Atnešė kavos, ir jie sėdėjo tylomis gerdami. Jie niekada prieš 
tai nebuvo šitaip likę vieni, ir jis jautėsi nepatogiai. Ji turėtų jausti 
tą patį. Ber jis negalėjo prisiversti prabilti. Jis suprato, kad visiškai 
nebuvo apmąstęs pokalbio. Iš pat pradžių jis ir ši moteris — na, ji 
tebuvo dar tik mergaitė, kai sūnus pirmą kartą atsivedė ją į namus — 
atrodė, lengvai susidraugavo. Jiems niekada nereikėjo daug kalbėti, 
Aiša nemokėjo graikiškai, o jis ne visada sugebėdavo aiškiai išreikšti 
mintį angliškai. Bet tai buvo nesvarbu. Tuoj atsiradęs savitarpio pa- 
sitikėjimas buvo kažkas, už ką abu jie buvo dėkingi, leido jiems lai- 
kytis atokiai nuo Kulos pykčio ir Hektoro užsispyrimo. Manolis pa- 
prasčiausiai norėjo pasikalbėti su Aiša ir įtikinti ją ateiti į gimtadienį. 
Jis neabejojo jos meile jam. Ji sutiks. Ber dabar, žiūrėdamas, kaip ji 
siurbčioja kavą, matydamas pašaipiai klausiamą išraišką jos akyse, 
jis pasijuto netikras dėl savo įtakos jai. Jis nežinojo, ką pasakyti. 

— Manoli, kodėl jūs norėjote mane matyti? 

Jos akys neišdavė nieko. Bet jos, rodės, įsiskverbia tiesiai į jo 
vidų. Ji suprato, žinoma. Ji suprato. 

— Aiša, aš noriu, kad tu ateitum į Hario ir Sendės namus per jo 
gimtadienį. 

Ji padėjo kavos puodelį ant stalo. 

— Prašau, - pridėjo jis staiga. 

— Aš taip ir maniau, kad kalba bus apie tai, - ji pakratė galvą. — 
Ne, aš neisiu. 

Jis bandė suprasti jos žvilgsnį, įsižiūrėti į tas tamsias, kerinčias 
katės akis. Jos buvo nesuvokiamos. Ar jai jo gaila? Ar ji pyksta ant jo? 

— Tai, ką jis padarė, buvo blogas, baisus, labai baisus dalykas, bet 
tai buvo klaida. Jis labai gailisi. Aiša, tai negerai Adamui ir Melisai. 
Jie nori aplankyti Roką, jie pusbroliai ir pusseserės... 

— Jie gali susitikti, kada panorėję, — atšovė ji, susikryžiuodama 
rankas. — Aš jų nelaikau. 

— Tai sukelia problemų Hektorui. 

— Hektoras supranta mano motyvus. 

Jis buvo bepradedąs painiotis. Kokie jos motyvai, kaip ji gali 
išlaikyti tokią neapykantą? Tai sukelia problemų man, turėtų atsa- 
kyti jis, ką tu apie tai pasakysi? 

— Haris ir Hektoras artimi, labai artimi. Kaip broliai. 

Ji liko nesujaudinta jo žaidimo šeimos lojalumu. Jos akys žybte- 
lėjo, ir šį kartą jis pajuto jos pyktį. 

— Hektorui tai nėra sunku. Galite dėl jo nesirūpinti. Ar tikroji 
priežastis ne Kula? 

Tai buvo pavojinga zona. Jo prakeiktas kelis pradėjo mausti, ir 
jis nuleido ranką po stalu, kad jį pamasažuotų. Jis buvo nusivylęs 
Aiša. Tai buvo dar vienas mūšis tarp moterų, dar vienas smulkme- 
niškas kryžiaus žygis. Jis neketino aptarinėti savo žmonos. 

— Haris labai apgailestauja. 

— Jis visai neapgailestauja. 

Ji nenusileido. Kodėl, po velnių, Haris turėtų apgailestauti? 
Nors tas idiotiškas kvailys nusipelnė pėrimo už tai, kad sudavė tam 

berniukui. Nors nedera blogai kalbėti apie mirusiuosius, jis visai 
toks pat, kaip jo prakeiktas tėvas, jokios savikontrolės. 

— Jis labai labai apgailestauja. Jis man sakė tai daugybę kartų. Jis 
labai liūdi, kad tu ant jo pyksti. 

— Jūs ėjote su juo į teismą, Rouzė man pasakė. Ją tai labai įskau- 
dino. 

Ji užklupo jį nepasiruošusį. Žinoma, kad jis nuėjo su Hariu į 
teismą. Ko šitos pamišusios australės tikėjosi? Berniuko tėvai mirę, 
tai buvo jo pareiga būti ten, kad paremtų savo žmonos sūnėną. Jei 
jo ten nebūtų buvę, žmona jam neatleistų už tai, kad nestovėjo šalia 
savo brolio vaiko. Neabejotinai Aiša tai supranta. Ji ne kokia sušikta 
barbarė. Ar jis turi priminti jai apie lojalumą ir garbę? 

— Aš pati buvau nusivylusi, Manoli. Jums nereikėjo eiti. 

Sušiktoje kavinėje buvo per daug žmonių! Buvo nepakenčiamai 
karšta, jis negalėjo susikaupti. Jis susiprato sėdintis priešais savo mar- 
čią plačiai atverta burna, kaip koks silpnaprotis. Kvailas senas vyriš- 
kis. Jis greit užsičiaupė. Ar jis suprato ją teisingai? Jis nebuvo tikras 
dėl to gluminančio angliško žodžio: nusivylusi. Ar ji pyksta, kad tai 
apsunkino santykius tarp jos ir tos kvailos draugės, tos išprotėjusios 
Australeza, Rouzės? Visa tai absurdiška. Tai įvyko, pamiršk. Jau per 
daug laiko ir per daug ašarų buvo išeikvota dėl šitos kvailystės. 

— Aiša, tu priklausai mūsų šeimai. 

Moteris nusijuokė, trumpas, paniekinantis juoko protrūkis, ji 
žiūrėjo tiesiai į jį. Jos akys buvo juodos lyg žiemos naktis. 

— Aš pažįstu Rouzę daug ilgiau, nei pažįstu jūsų šeimą. 

Jis pamiršo skausmą kelyje, nesiliaujantį balsų gaudesį kavinėje. 
Jis ištiesė nugarą. Jis, matyt, atrodė nuožmus, nes ji akimirksniu 
suprato savo klaidą ir atsitraukė nuo jo. Jis norėjo pagriebti jos plau- 
kus, prispausti jos veidą prie stalo, primušti ją lyg mažą mergaitę. 

— Kalba eina ne apie mūsų šeimą, — pasakė ji skubiai. — Kalba 
eina apie mano draugystę su Rouze. Haris pažemino mane mano 

pačios namuose. Ir jis padarė kažką nedovanotino mano draugei ir 
jos sūnui. 

Ta poutana, ir tas moulkio vaikas. Jis prisiminė australės jam pa- 
sakytus žodžius tame prisigrūdusiame koridoriuje prie teismo salės: 
„Jūs neturėtumėte čia būti. Gėda jums.“ Jis sumišo, paliko bežadis 
nuo jos neatleidžiančio įsitikinimo savo teisumu. Gėdos jausmas 
tebedilgino, bet dabar jis tiksliai žinojo, ką jam reikėjo jai pasakyti. 
Jam reikėjo pagriebti tą poutana už plaukų ir šaukti jai: „Tu visa tai 
sukėlei, tu visus mus į šitai įtraukei! Tu bloga motina!“ Jis matė pa- 
davėją lūkuriuojant prie staliuko ir garsiai subarbeno pirštais į stalą. 

— Dar kavos? 

Aiša papurtė galvą. 

— Ne, ačiū. 

— Haris buvo neteisus. Jis padarė klaidą. Jis labai apgailestauja, — 
jis pakėlė ranką, neleisdamas jai įsiterpti. — Bet tavo draugė irgi 
labai neteisi. Kodėl ji neprižiūrėti vaiko? 

— Rouzė myli Hugą. 

— Kodėl ji nesutramdyti savo sūnaus, kai jis buvo labai blogas? 

— Hugas viso labo tik vaikas. Jis nežino, kaip reikia elgtis. 

Būtent. Būtent tai ir yra sumauta problema. Jis nežino, kaip 
elgtis, nes jo niekas nemokė, kaip reikia elgtis. 

— Ji baisi, ji baisi motina, - jam neberūpėjo, jam nebeįdomu buvo 
bandyti perkalbėti Aišą, būti mandagiam. Jis stebėjosi jos aklumu. 
Ji bandė apginti neapginama. Ši beprotė moteris Rouzė turėjo pati 
sudrausminti vaiką. Ir jei ne ji, tai tas jos kvailas alkoholikas vyras. 
Haris nebuvo šventasis, visi jie tą žinojo, toli gražu ne šventasis, bet 
pirmąkart nuo to įvykio Manolis suprato, pajuto, patikėjo, kad jo 
sūnėnas buvo nekaltas. 

Aiša nežiūrėjo į jį. 


* Įžeidžiantys graikų keiksmažodžiai. 

— Kitą savaitę tu eisi į tą gimtadienį. 

Ji atsisuko į jį, netikėdama savo ausimis. Jos veide blykstelėjo 
nuostabos ir pagarbos kupina šypsena. 

— Ne, neisiu. 

— Taip, eisi. 

— Ne. 

— Taip, — jis buvo nusiteikęs primygtinai reikalauti, kol ji sutiks. 
Jis teisus. Jis niekada nėra buvęs labiau teisus savo gyvenime. Šįkart 
jis galėjo įskaityti mirksinčią jos akyse ugnį. 

— Jūs man ne tėvas. 

O, kad jis galėtų jai trinktelėti! Vadinasi, visa tai nieko nereiškė, 
visi tie metai juokavimo kartu, prisirišimo, jos gynimo, rūpinimosi 
jos vaikais, pagalbos jai ir Hariui. Meilė ir šeima nieko jai nereiškė? 
Niekas jai šiuo metu nerūpi, tik jos išdidumas. Ar ji mano, kad el- 
giasi drąsiai, jo neklausydama? Ji, Hektoras, visa ta pakvaišusi šutvė, 
jie nieko nežino apie drąsą. Viskas buvo jiems duota, viskas buvo 
priimta kaip teisėtai jiems priklausantis dalykas. Ji net tiki, kad 
draugės gynimas yra jos garbės reikalas. Vienas karas, viena bomba, 
viena nelaimė, ir ji palūžtų. Jis nieko jai nereiškia, nes, kaip ir jie 
visi, ji tikra egoistė. Neturi supratimo apie pasaulį, todėl tiki, kad 
jos drama svarbi. Tie idiotiški bepročiai musulmonai teisūs. Įmesk 
sušiktą bombą į šitą kavinę ir suskaidyk į sudedamąsias dalis visą 
jų aibę. Jos grožis, jos rafinuotumas, jos išsilavinimas, visa tai nieko 
nereiškia. Ji neturi savyje nei nuolankumo, nei didžiadvasiškumo. 
Pabaisos, jie priveisė pabaisų. 

Jis numetė ant stalo dešimties dolerių kupiūrą, iššliurpė savo 
kavą ir atsistojo. 

— Eime. 

Ji pašoko ant kojų. 

— Kur mes einame? 

— Kula dabar tavo namuose. 

Jis ėjo pirma jos, įsakydamas savo silpnajai kojai ją pralenkti. Jis 
girdėjo jos greitus žingsnius artėjant jam už nugaros. Ji pašaukė jį, ir 
jis atsisuko. Ji stovėjo prie savo mašinos Aukštutinėje gatvėje, raktai 
rankoje. 

— Pasakyk Kulai, kad išėjau apsipirkti, — jis negalėjo pakęsti mo- 
terų kompanijos. Jis negalėjo pakęsti savo žmonos paniekos, kai ji 
supras, kad jam nepavyko. Senas, senas kvailys, tikėjo, kad jis jiems 
rūpi, kad jie jį gerbia, klausys jo. 

— Manau, jums reikėtų važiuoti su manimi namo. 

Apsišik. 

— Einu apsipirkti. 

Ji nuspaudė mygtuką, atidarantį automobilį, ir pasigirdo pyp- 
telėjimas. 

— Manoli, aš atsiprašau. 

Jis atsuko jai nugarą ir nuėjo. Žodžiai lengvai krito jai iš lūpų, 
bet jie nereiškė nieko. Australai vartojo tą žodį kaip giesmę. At- 
siprašau, atsiprašau, atsiprašau. Nė velnio ji neatsiprašo. Jis manė, 
kad jinai myli, gerbia jį. Jis puoselėjo tą viltį metų metus. Jis norėjo 
trenkti sau už savo tuštybę ir kvailumą. Jis niekada nieko nebuvo 
jos anksčiau prašęs, ir ji turi žinoti, kad jis niekada nieko daugiau 
jos neprašys. Atsiprašau. Jis išspjovė žodį, lyg tai būtų buvę nuodai. 

Jis manė, kad jinai jį myli. Jis tik kvailas ssnas žmogus. 

Tau pasisekė, Timijau, sušnibždėjo jis vėjui, savo draugo šešėliui, 
kiek man dar laukti, kol mirtis ateis pasiimti manęs? 


Ilgai svarstęs, jis nutarė išvengti prekybos centro, Aukštutinės gat- 
vės parduotuvių. Jis nebuvo nusiteikęs spoksoti į daiktus; jam su- 
suko skrandį nuo šleikštulio vien pagalvojus apie beprasmę tiekos 
daiktų pagundą. Jis norėjo išvengti ir savo kaimynų veidų, senų 
graikų vyrų ir moterų, kurie rinkdavosi prekybos centre, kaip kaž- 

kada jauni būdami kaimo skvere. Jis paliko savo prakeiktą kaimą 
prieš daugybę metų, perplaukė pasaulį, kad nuo jo pabėgtų, bet 
kaimas atvyko kartu su juo. Jis pasuko iš Aukštutinės gatvės ir nu- 
ėjo zigzagais per šonines gatves į Merio stotį. Jauna musulmonė 
mergaitė, užsidengusi skarele plaukus, stovėjo ant iš laukiamojo iš- 
einančios platformos. Ji tebebuvo vaikas, vidurinės mokyklos moks- 
leivė. Jos greitos akys lakstė pirmyn atgal; ji atrodė nervinga. Jis 
nusišypsojo jai. Jai nederėtų būti vienai ant platformos, dabar nėra 
gerų vyrų metas. Ji nuleido akis jam nusišypsojus. Ji irgi atsivežė su 
savimi kaimą, velniai žino, iš kur ji buvo atvykusi. Jis praėjo pro ją 
ir pažvelgė į laukiamąjį. Vyresnė mergaitė, taip pat su skarele ant 
galvos, stovėjo apsikabinusi liesą jaunuolį šokiruojančios oranžinės 
spalvos plaukais. Ji pastebėjo jo žvilgsnį ir atsitraukė nuo vaikino, 
kuris pakėlė akis ir žvelgė į Manolį iš pradžių su baime, tada piktai. 

— Kokio velnio nori? 

Mergaitė šalia jo sukikeno ir vėl prisiglaudė prie vaikino. Vaiki- 
nas atrodė toks jaunas, jo strazdanotas baltaodis veidas glotnus, dar 
ne visai praradęs paskutiniąsias kūdikystės žymes. 

Manolis papurtė galvą ir nuėjo. Jie kalbėjo su juo velnio kalba. 
Tai nėra jų kaltė. Dabar nėra gerų vyrų metas. Mažesnioji mergaitė 
lydėjo jį nueinatį akimis, ir jis teišgirdo jos šnipštelėjimą. 

— Tau nereiktų jo keiksnoti. Jis niekas, viso labo tik senas žmogus. 

Ji teisi. Jis niekas, viso labo tik senas žmogus. Ne vienas iš tėvų, 
kurio reikėtų vengti, ne dėdė, kurio reikėtų bijoti, ne vyresnysis 
brolis, nuo kurio reikėtų bėgti. Jis nusišypsojo pats sau. Tas vai- 
kinas vos nepridirbo į kelnes, jis tikriausiai pamanė, kad Manolis 
buvo mergaitės tėvas. Jis atsisėdo ant laisvo suolelio platformos gale. 
Užuodė nikotino kvapą, vaikai laukiamajame rūkė. Jis pats nerūkė 
jau daugiau nei dvidešimt metų, bet tokiais momentais pasiilgdavo 
to įpročio. Laukdamas jis visada užsimanydavo cigaretės. 

Jis išlipo iš traukinio šiauriniame Ričmonde. Neturėjo jokio plano, 
tik žinojo, kad nenori būti namie. Jis nuėjo Viktorijos gatve. Atro- 
dė, kad čia vien azijiečių restoranai, jiems priklausė šis Ričmondo 
ruožas. Kažkada jis priklausė graikams. Jis žengė siaura gatve, bet 
nematė jaunų azijiečių paauglių, vietnamiečių moterų su vežimė- 
liais pirkiniams. Jis buvo kitame laike. Ėjo pro mėsos parduotuvę, 
kurią valdė vyrukas iš Samo salos, žuvies su traškučiais parduotuvę, 
kuri priklausė porai iš Agriniono, kavinę, kur jie su Timijumi ir 
Tanasiu praleido tiek daug laiko jauni būdami. Jis meilingai atsidu- 
so. Prisimena tą vakarą, kai pralošė visą savo atlyginimą. Kai grįžo 
namo, Kula išgrūdo jį lauk ir vijosi visą kelią nuo namų iki Tilto 
kelio, vadindama jį niekšiškiausiu iš vyrų, gyvuliu, asilu, labiausiai 
apgailėtinu iš visų pederastų. Kaimynai išbėgo iš savo namų, išgirdę 
sambrūzdį, ir stovėjo prie savo vartelių, pritariamai šaukdami, vyrai 
remdami Manolį, moterys drąsindamos Kulą. 

Jis sustojo prie šviesoforo, ir jauna australietė su žiedu nosyje, 
stumianti vaikišką vežimėlį, pažiūrėjo į jį keistai, sutrikusi. Jis link- 
telėjo jai, ir ji nedrąsiai jam nusišypsojo. Jis įsuko į mažą garvelę. 
Ten buvo fabrikas, kuriame jis kažkada dirbo, dabar butų kvartalas. 
Ten buvo namas, kuriame jo vaikai lankė graikų mokyklą. Dabar 
ant paradinių durų buvo reklama „Balsuok už žalią“. Manolis įsu- 
ko į Kento gatvę. 

Jis sustojo priešais Dimitrijaus namą. Visi namai aplink buvo 
renovuoti, fasadai švarūs, atrodė, lyg niekas juose negyvena, kaip 
namai kino filmuose. Dimitrijaus ir Georgijos darželis buvo pilnas 
švelnių pupų daigų, pirmųjų storų špinatų ir cviklinių runkelių lapų. 
Jis kvepėjo artėjančiu pavasariu. Du suplėšyti plastikiniai maišeliai 
buvo apvynioti ant storos lazdos paukščiams atbaidyti. Figmedis 
iškilęs aukštai, sulig namu. Manolis dvejojo. Ar jo atmintis krečia 


* MAMS saldainių reklama Australijoje, propaguojanti tiek gamtosaugą, tiek žalios 
spalvos šokoladą. 

jam pokštus? Neabejotinai šis namas, šis daržas priklauso praeičiai? 
Jei jis pastumtų vartelius, ar jie neišnyktų? Ar durys išnyktų vos jam 
ėmus į jas belsti? Negali būti, kad jie čia tebegyventų. Jie taip pat 
tikriausiai prisijungė prie masinio išsikėlimo iš miesto, įsiskverbė 
giliai, į Melburno, rodos, begalinių arterijų pabaigą. Vis tik jis pa- 
stūmė vartelius. Surūdijęs geležinis rėmas kliudė grindinio cementą. 
Jo cypimas buvo tikras. Jis pabeldė į duris. 

— Kas ten? — senos moters balsas, su akcentu. 

Jis pasakė savo vardą, garsiai, beveik rėkdamas. Stojo pauzė, ir 
tada durys atsivėrė. Tai buvo Georgija. Ji dėvėjo juodus gedulo dra- 
bužius, o jos plaukai, trumpai kirpti, buvo žili. Bet tai buvo ji. Ji 
stovėjo, mirksėdama akimis. Jis matė jos akyse nustebimą; jinai jį 
pažino. Jie galvojo apie tą patį, buvo tuo tikras. O, kaip mes pase- 
nome. 

Jos bučinys buvo mandagus, bet šiltas. 

— Užeik, mano Manoli, užeik. 

Jis išties buvo pakliuvęs į praeitį. Namai kvepėjo maistu, tvan- 
kiu oru, žmonių kūnais. Tamsus, siauras koridorius buvo prigrūs- 
tas mažų spintelių ir komodų, ir jam teko prisispausti arčiau prie 
sienos, kad galėtų nueiti iki koridoriaus galo. Prieškambaryje ant 
mažo staliuko stovėjo ssnamadiškas raudonas telefonas su sukamu 
disku. 

Šiurkštus balsas pašaukė iš miegamojo koridoriaus gale: „Kas 
ten?“ Tada sekė skausmingo kosulio priepuolis. 

— Dimitrijau, tai Manolis. Mūsų Manolis atėjo mūsų aplanky- 
ti, - Georgija stumtelėjusi atidarė miegamojo duris. 

Jis nebuvo pakliuvęs į praeitį. Žiaurus laikas krėtė jam pokštus. 
Dimitrijus, su pižamos viršumi, atsegtu iki bambos, gulėjo lovoje. 
Jis atrodė kaip skeletas, šonkauliai buvo negailestingai išsišovę pro 
dukslias odos klostes ant jo krūtinės. 

— Tu nepamiršai Manolio, ar ne, mano Dimitrijau? 

Senasis vyras lovoje atrodė priblokštas šio įsibrovimo. Plastma- 
sinė kaukė kabojo ant lovos galvūgalio, sujungta su plonu dujų 
balionu, stovinčiu ant grindų. Vyriškis ėmė vėl kosėti, jo kūnas 
atrodė per silpnas atlaikyti jį krečiančius spazmus. Georgija pra- 
sistūmė pro Manolį, paėmė kaukę ir uždėjo ją ant savo vyro šner- 
vių ir burnos. 

Manolis nuėjo prie kitos lovos pusės ir paėmė vyriškio gležną, 
šaltą ranką. 

— Mitsijau, — gargė jis, negalėdamas suvaldyti srūvančių ašarų. — 
Mitsijau, — jis kartojo savo seno draugo pravardę, negalėdamas pa- 
sakyti nieko daugiau. 

Georgija pakėlė Dimitrijaus kaukę. Jo baimė išnyko. Jis sugebė- 
jo silpnai nusijuokti. 

— Drauge, - sušnibždėjo jis. - Tikiuosi, atėjai manęs pribaigti. 

Georgija sudavė jam per ranką. 

— Nešnekėk tokių kvailysčių. 

— Kodėl? Kas norėtų tokio gyvenimo? Kokia nauda iš manęs to- 
kio? — jo kvėpavimas buvo trumpas, sunkus, prakalantis jo sakinius 
staccato žioptelėjimais. 

Manolis pažvelgė į Georgiją. Jos mina buvo ryžtinga, rami. 

— Tai velnio liga, —- pasakė tyliai. — Ji jo plaučiuose, — ji lėtai pa- 
silenkė ir ištraukė iš po lovos sulankstytą invalido vežimėlį. Prity- 
rusiais mostais, greitai jinai jį surinko. Labai lėtai, Dimitrijui ran- 
komis apsikabinus Manolio kaklą, jo žmonai paėmus jo kojas, jie 
perkėlė Dimitrijų iš lovos į vežimėlį. Georgija pakabino kaukę savo 
vyrui ant kaklo ir parodė ranka į deguonies balioną. Manolis pa- 
kėlęs paėmė jį į glėbį. Jis buvo stebėtinai lengvas. Jis nusekė paskui 
Georgiją, ji išvežė vežimėlį iš kambario. Moteris nuvedė Manolį 
pro poilsio kambarį ir virtuvę į mažą, daiktų prigrūstą žiemos sodą, 
išeinantį į užpakalinį kiemelį. Kampe kabojo Mergelės Marijos su 
Kūdikiu ikona su alyvos indelyje plūduriuojančia uždegta žvake. 

Mažytė liepsnelė sugebėjo apšviesti kambarį šilta geltona šviesa. 
Georgija pastatė vežimėlį ir nurodė Manoliui sofą atsisėsti. 

— Išvirsiu mums kavos, — pareiškė ji ir nuėjo atgal į virtuvę. Ma- 
nolis, bijodamas, kad ką jis bepasakytų, bus ne tai, žiūrėjo žemyn į 
savo batus. Jis net neatnešė jiems dovanos, atėjo į jų namus tuščio- 
mis rankomis. Kokiu necivilizuotu gyvuliu jis tikriausiai atrodo. Jį 
nustebino Dimitrijaus kimus, gergždžiantis juokas. 

— Nagi, - jo akys tviskėjo, — baik su tuo ištįsusiu, nelaimingu 
veidu. Aš dar nemiręs. 

— Žinoma, kad ne, mano Dimitrijau. 

— Kas tave privertė mus susirasti? 

Neatrodė, kad jo klausime būta kokio nors grąsinimo ar apmau- 
do. Bet Manolis vis tiek jautėsi susigėdęs. 

— Aš vakar buvau Timijaus Karamantzio laidotuvėse. 

Dimitrijus žvelgė tiesiai priešais save, į šaltą pilką sodą lauke. 

— Aš norėjau eiti, — jis giliai įkvėpė. — Bet, žinoma, kaip aš galiu 
kur nors eiti? 

— Žinoma, žinoma, — Manoliui sunkiai sekėsi rasti žodžius. — Aš 
sutikau tiek daug žmonių, kuriuos pažinojau praeityje, ir tai pri- 
vertė mane susigėsti, kad mes šitiek laiko nesimatėme. Atleisk man, 
atleisk man, Dimitrijau. 

Maloningasis Jėzau Kristau, Maloningasis Išganytojau, Ma- 
loningasis Viešpatie, Maloningoji Viešpaties Motina, neleisk man 
pravirkti. 

Dimitrijus vėl atsisuko į jį šypsodamasis. Jis uždėjo ranką Ma- 
noliui ant kelio. 

— Šneki kaip moteriškė. Kuriem velniam tau reikia mano atlei- 
dimo? — jis raukėsi iš skausmo, per jėgą tardamas žodžius, gaudyda- 
mas orą. — Aš turėčiau prašyti tavo atleidimo, kad neatėjau aplan- 
kyti tavęs ir Kulos. Taigi, mes atsiskaitę, — didelėmis pastangomis 
jis numaldė beprasidedantį plėšiančio kosulio priepuolį. Jis trenkė 


389 


per savo ploną, silpną krūtinę, supykęs ant skausmo. - Gyvenimas 
praeina per greitai, o sušikta mirtis eina per lėtai, — jis vėl nusišyp- 
sojo. — Bet tu atrodai gerai, atrodai sveikas. Tu visada buvai sveikas 
kaip jautis. 

— Apgailestauju dėl Jario, aš išgirdau apie jį tik per laidotuves, — 
žodžiai išsprūdo iš jo greitosiomis, beveik padrikai. Jis tik norėjo jų 
atsikratyti, jis tik norėjo, kad jie išeitų lauk iš jo kūno. 

Dimitrijaus šypsena dingo. Jo veidas sukrito, jo kūnas susmuko. 
Manolis pagalvojo, ar yra kada nors matęs ką nors taip išsekusį. 

— Dievas yra šūdžius. 

— Ką sakai? — Georgija įžengė į kambarį, sunkiai išlaikydama 
padėklą. Manolis puolė jai padėti, bet ji davė ženklą, kad jis grįžtų 
į savo vietą. 

— Žinai, ką pasakiau. 

Georgija nekreipė į jį dėmesio. Ji pasiūlė Manoliui kavos ir įdėjo 
puodelį savo vyrui į rankas. Jos ėmė drebėti, ir ji jas palaikė, kol tos 
atgavo pusiausvyrą. 

— Dievas nenužudė mūsų sūnaus. Tai tie gangsteriai tą padarė. 

— Tada gal Dievas irgi gangsteris. 

Manolis jautėsi pažemintas. Nebuvo nieko, tikrai ne žodžiai, ką 
jis galėtų pasiūlyti savo draugams. Jis gėrė kavą, nutarė tylėti. Su- 
prato, kad Georgija žiūri į jį, ir pakėlė akis. Ji užjaučiamai lingavo 
galvą. 

— Mes suprantam, Manoli, ką čia begali pasakyti? Likimas pasi- 
rinko mus nelaimei. Likimas apjuodino mūsų širdis, — ji pažvelgė į 
savo vyrą. — Likimas susargdino jį, - žodžiai krito nuo jos lūpų su 
stebėtinu emocijų trūkumu, lyg ji būtų pasakojusi atmintinai iš- 
moktą istoriją, tą, kurią ji pavargo pasakoti. Ji papasakojo jam, kaip 
Janis prasidėjo su blogais žmonėmis, blogais žmonėmis, kurie par- 
davinėjo narkotikus. Kaip jie įtraukė jų sūnų į tą gyvenimą. Kaip jie 
nušovė jį tiesiai į kaktą prie jo namų, kaip jo maži vaikai rado kūną. 

Ji kalbėjo apie narkotikus, gangsterius, pavartojo anglišką žodį 
„dyleriai““, ir visi tie žodžiai skambėjo absurdiškai, sklisdami iš šios 
senos moters lūpų. — Tai buvo ne jo galvai, - pabaigė ji, vartodama 
kažkieno kito žodžius. — Jis buvo nužudytas blogų žmonių. 

Dimitrijus sukriokė, kava nuvarvėjo per jo burnos kraštą, ir Ge- 
orgija priėjo nuvalyti jam veido. Jis nustūmė jos ranką ir pats nusi- 
valė burną ir smakrą. 

— Jis buvo kvailys. Jis norėjo didelio namo, vilos, baseino, naujo 
„Mercedes Benz“, geriausio televizoriaus ir geriausių baldų. Jis norė- 
jo, kad jo vaikai eitų į privačias mokyklas, žmona būtų apsikarsčiusi 
brangenybėmis, jis norėjo visko. Jis viską gavo, ir tai jį pražudė. 

Georgija ėmė verkti. Žinoma, žinoma, toks skausmas niekada 
neišnyks. 

— Baik, Georgija. 

Senoji moteris stačiokiškai pasitrynė akis ir pabandė nusišypsoti. 

— Kaip Kula? Kaip Ektoras ir Elizavera? 

Dabar jis galėjo kalbėti, žinojo, ką sakyti. Jie su palengvėjimu 
atsilošė kėdėse. Jis pasakojo apie savo vaikus, anūkus, jų sėkmes ir, 
taip, net ir jų nesėkmes. Georgija suspaudė jam ranką, klausydama- 
si istorijos apie Elizavetos skyrybas. Jos akys švietė, kai jis pasakojo 
apie Adamą, Melisą, Savą ir Angelikę. 

— Matytum tu mūsų anūkus. Janio vaikai tikri angelai, — ji at- 
sikėlė ir nuo kambario gale stovinčios komodos paėmė įrėmintas 
fotografijas. — Tai Konstantinas. Jis universitete, — jos balse jautėsi 
pagarba. 

Manolis paėmė fotografiją ir apžiūrėjo. Jis išties atrodė geras vai- 
kinas, gal aštuoniolikos, su marškiniais ir kaklaraiščiu, tikras džen- 
telmenas, ir šelmiškai besišypsantis į kamerą. 

— Gražus vaikinas. 


* Dealers (angl.) - narkotikų perpardavinėtojai. 

— Geras vaikinas, — Dimitrijus sugriebė invalido vežimėlio rank- 
tūrius ir giliai įkvėpė. Jis šnarpštelėjo ir tęsė: — Jis protingesnis už 
savo tėvą. Aš juo didžiuojuos. 

Manolis grąžino fotografiją Georgijai. 

— Mes neblogai nugyvenom gyvenimą, — Dimitrijus sukosėjo, 
vėl griebė už vežimėlio. Jo spazmai nurimo. — Mes neblogai nugy- 
venom gyvenimą, ar ne, mano Manoli? 

Jis pažvelgė į savo mirštantį draugą. Ar jis matė vyriškio akyse 
klausimą? Ne, tai buvo faktas, ne klausimas. 

— Išties neblogai. Mes išgyvenome. 

— Konjako? 

Manolis pažvelgė į sodelį. Tamsa lėtai slinko ant kiemo. 

— Kodėl gi ne? 

Jiems išgėrus po taurelę, Manolis padėjo paguldyti Dimitrijų 
atgal į lovą. Jis pasilenkė, pabučiavo jį dukart Viduržemio jūros 
pakrančių gyventojų papročiu, ir pajuto dvoką iš vyriškio burnos. 
Jis buvo ėdamas iš vidaus. 

Prie durų jis atsisuko į Georgiją: 

— Jam derėtų būti ligoninėje. Jam reikia daktarų, seselių priežiūros. 

— Seselė ateina dukart per savaitę. Aš galiu jį prižiūrėti, — Ge- 
orgija patraukė pečiais. — Tai likimas, Manoli, aš negaliu su juo 
galynėtis. Ar aš noriu, kad koks svetimas žmogus apiprausinėtų jį, 
valytų paskui jį? Ne. Aš jo žmona, jis mano priedermė. 

— Aš ketinu vėl užeiti. Greitu laiku. Ir atsivesiu Kulą. 

— Gerai. Aš padarysiu vakarienę. Tai išeis į naudą Dimitrijui. Jis 
ilgisi savo draugų. 

Ar mes draugai? 

— Nereikia virti vakarienės. Kavos, ko nors išgerti. Tai visa, ko 
mums reikia. 

— Žinoma, kad išvirsiu vakarienę. Manai, ateisi į mano namus, o 
aš tavęs nepamaitinsiu? 

Jam ėmė skaudėti galvą. Jie vėl vienas kitą praranda, įstrigę su- 
mautuose mandagume ir etikete. Pasikalbėkim, tiesiog praleiskim 
laiką kartu, atsigriebkim už tai, kad pasimetėm nereikšmingose 
smulkmenose ir kvailame išdidume, kurie užėmė tiek daug mūsų 
gyvenimų dešimtmečių. Graikų ritualai, kartais jis to nekentė. Kar- 
tais jis norėdavo būti australas. 

— Ar turi tušinuką? 

Ji prasibruko pro koridorių ir grįžo nešina tušinuku. Jis išsiėmė 
iš marškinių kišenės nuolatinį visuomeninio transporto bilietą. 

— Telefono numeris? 

— Devyni keturi du aštuoni, — ji nutilo, suabejojo. — Aš idiotė. 
Jau senokai nebuvo reikalo jo prisiminti, — ji skubiai susakė likusius 
keturis skaičius, ir Manolis pakeverzojo juos ant bilieto. 

Giedras nakties dangus atnešė šaltį. Jis greitai ėjo namo iš traukinių 
stoties, neklausydamas savo kelio prieštaravimų. 

Jam įžengus pro duris, Kula stovėjo prieškambaryje, susidėjusi 
rankas ant klubų. 

— Kur tave velniai nešioja? 

Jis pastūmė ją į šoną, priėjo prie spintelės ir įsipylė konjako. 

— Tu girtas? 

— Ne. 

— Ektoras skambino. Jis įsiutęs ant tavęs. Tu sunervinai indę. Ką 
tu jai pasakei? 

— Kad ji turėtų ateiti į Hario gimtadienį. 

— Gerai. Ką ji pasakė? 

- Ji neis, - Manolis išgėrė alkoholį vienu mauku. Skonis buvo šlykš- 
tus, netrukus malonus, ir į jo galūnes grįžo gyvybė. Jis nusiėmė švarką. 


Kula ėmė daužyti kumščiais galvą. 

— Kodėl ji nori mus pažeminti? 

— Ji jauna. 

Kula pažvelgė į jį nustebusi. 

— Ar tu ketini ją ginti? 

— Ne, — jis įsipylė kitą taurelę. 

Kula metė budrų žvilgsnį į taurelę. 

— Elizaveta skambino. Ji irgi ant tavęs pyksta. 

— Už ką? 

— Kad privertei tą kalę verkti. 

Jis užsimerkė. Puikus vaikinas šelmiška šypsena su marškiniais 
ir kaklaryšiu. Neabejotinai buvo riba nelaimėms, neabejotinai liki- 
mas sudavė pakankamai smūgių Dimitrijui ir Georgijai, neabejoti- 
nai jaunesniosios kartos bus pasigailėta. Turėtų būti dar bent kiek 
gėrio likę Dieve. 

Aiša verkė? Ji verkė? 

— Paskambinsiu rytoj Ektorui. Survarkysiu tą reikalą. 

Jis atsiprašys. Jis pasakys žodį atsiprašau. Jis neturės to omenyje, 
bet jinai supras tą atsiprašymą, įvertins, atleis jam. Kokio velnio? 
Tai tik vienas mažas sumautas žodelis. 

— Paskambink jiems dabar. Jis labai susinervinęs. 

— Eina velniop, Kula. Paskambinsiu jiems visiems rytoj. Gali 
vieną vakarą pasinervinti. Jei jie mano, kad tai bėda, tai jie nežino, 
kaip jiems pasisekė. Eina jie šikt. Mes jais rūpinomės, mes išleidom 
juos į mokslus, mes viską dėl jų padarėm. Ir džiaugiuosi, kad tai 
padarėm, kad suteikėm jiems gerą gyvenimą. Bet šį vieną vienintelį 
vakarą aš noriu elgtis taip, lyg niekada nebūčiau turėjęs vaikų. Šį 
vieną vienintelį vakarą aš noriu apie juos pamiršti. 

Kula persižegnojo. Ji pažvelgė į jį su panieka. 

— Kokias nesąmones čia šneki? Turėtum gėdytis, — ji pabeldė į 
durų staktą. — Pastuksenk medį, kad nieko neatsitiktų, lai Dievas 
tau atleidžia. 

— Aš buvau aplankyti Dimitrijaus ir Georgijos. 

Panieką pakeitė tikras gailestis. 

— Kaip tie vargšai laikosi? 

— Dimitrijus turi bjaurią ligą. Jis miršta. 

Kula sunkiai sudribo sofoje. Juokinga, kokie prašmarnūs, kokie 
didžiuliai baldai jų namuose. Kula atrodė ant tos sofos kaip lėlė. 

— Kam mums reikia tokios didelės sofos? 

Kula purkštelėjo atmesdama kalbas tuo klausimu ir linktelėjo 
sisėdo į fotelį priešais. 

Jo žmona pasižiūrėjo į taurę. 

— Nėra šiame pasaulyje teisybės, ar ne, Manoli? 

Jis ratu pateliuškavo auksinį gėrimą taurėje. Įkvėpė grubaus, ai- 
traus kvapo. 

— Ne. 

Suskambo telefonas, ir jie abu pašoko, staiga pažadinti iš savo 
susimąstymo. 

— Tai bus vienas iš jų. 

— Greičiausiai, — atsakė jis. 

— Jie norės žinoti, ar tu parėjai namo. Jie norės su tavimi pasiš- 
nekėti. 

— Greičiausiai, — vėl pasakė jis. 

Ji nusišypsojo ir gurkštelėjo savo gėrimo. 

— Kodėl mums neleidus jam skambėti, kol nenustos? - jos šypsu- 
lys buvo šelmiškas, ji vėl buvo jauna moteris. 

— Taip, — nusišypsojo jis jai, - kodėl mums to nepadarius? 

Atrodė, telefonas skamba daugybę minučių, nepavargdamas. 
Kai garsas pagaliau nutilo, jis suprato, kad laikė užgniaužęs kvapą. 
Jis iškvėpė. 

Kula atsistojo. 

— Pašildysiu tau vakarienę. 

Jis linktelėjo. 

Girdėjo iš virtuvės sklindant dujų uždegiklio zirzimą Kulai už- 
degant orkaitę, stalo įrankių dzinksėjimą. Kula ėmė dainuoti, ir jis 
pasilenkė pirmyn, kad geriau girdėtų. Tai buvo sena populiari dai- 
na, klasika; jis pirmąkart išgirdo ją būdamas šauktiniu kariuome- 
nėje, kai nusigėrinėjo Atėnuose, gerdamas pigų uzą su darbininkais 
ir kareiviais vienoje Kaiserianio aikščių. 

— Išmoksim pasakyti — kas padaryta, padaryta / Ir gal ateityje šviesi 
diena ir mums išauš... 

Jis ėmė tylomis niūniuoti žodžius, tada, apsikabinęs ranka kelį, 
susiraukė iš skausmo ir atsikėlė ant kojų. Ištuštino konjaką ir padėjo 
taurelę ant žurnalinio staliuko. Nuėjo į virtuvę ir padėjo žmonai 


padengti stalą. 

i dar kartą pažvelgė į laikrodį, giliai įkvėpė ir ėmė skaičiuoti. 
Hektoro lėktuvas turėjo išskristi iš Melburno prieš valandą. Jos 
ėktuvo skrydis galėjo būti atidėtas dar dviem valandoms, vadinasi, 
jis turės laukti jos Denpasaro oro uoste mažiausiai tris valandas. Jis 
bus prastos nuotaikos. Ar jai reikėtų palikti jam žinutę oro uoste, 
nusiųsti elektroninę žinutę, pasakyti, kad palauktų jos viešbutyje 
Ubude? Geriausia nepanikuoti — bent jau kol kas. Tie idiotai turė- 
tų greitu laiku suteikti visiems kokios nors informacijos. Aplink ją 
nuobodžiaujantys, suirzę turistai, dauguma jauni vyrai ir moterys, 
vilkintys purvinus sportinius marškinėlius ir šortus, maištingai ste- 
bėjo informacinę lentą, pasirengę pulti veikti vos išgirdę pranešimą. 
Aiša atsikėlė iš savo vietos ir persimetė rankinuką per petį. Ji norėjo 
pabėgti nuo verkšlenimo, alaus ir prakaito dvoko. Ji pasitraukė nuo 
įlaipinimo vartų ir sugrįžo į neono šviesų spindesį ir kvaitinantį 
bruzdesį koridoriaus gale. Bankoko oro uostas niekada neužsidaro. 
Kodėl jai nepasidairius po parduotuves. 

Jai nieko nereikėjo; bet tai ir nėra, mąstė ji, neapmuitinamų prekių 
pirkimo tikslas. Reikėjimas buvo ištremtas už Bankoko tarptautinio 
oro uosto sienų. Čia buvo garbinamas grynas troškimas be jokio pa- 
grindo. Ji įžengė į nedidelę brangių moteriškų drabužių parduotuvėlę, 
ir prie jos atskubėjo tailandietė moteris. Aiša linktelėjo jai, bet pakėlė 
ranką ir ryžtingu mostu atsisakė jos pagalbos. Mergina greitai nėrė 

prie prekystalio ir ėmė šnibždėtis ir krizenti su kita jauna pardavėja. 
Praleidusi savaitę Tailande, Aiša žinojo, kad moterys čia, rodos, visą 
laiką kikena ir šnibždasi, ir kad tai nereiškia nemandagumo ar nepa- 
garbos. Bet ją tai velniškai dirgino. Visada atrodė, lyg iš jos juoktųsi. 

Ji nuėmė nuo kabyklos sijoną ir apžiūrėjo. Medžiaga atrodė ne- 
bloga, minkšta ir maloni paliesti, bet raštas buvo įmantrus besi- 
pjaunančių vaivorykštės spalvų verpetas. Viešpatie, jis toks akį rė- 
žiantis. Jai labiau patiko Indija, labiau patiko malonus, bet šaltas ir 
dalykiškas indų prekybininkų elgesys nei tailandiečių besišypsantis, 
pagarbus lengvabūdiškumas. Aiša pastebėjo, kad antroji pardavėja 
eina link jos. Ji apsisuko ir greitai išėjo iš parduotuvės. Ir medžiagos 
Indijoje neabejotinai geresnės. 

Lygią nuobodžios, bekraujės iš garsiakalbių sklindančios rytie- 
tiškos muzikos tėkmę pertraukė garsus traškėjimas ir tailandietiškos 
kalbos protrūkis. Sumoteriškėjęs, beveik vaidingas vyriškas balsas 
netrukus išvertė pranešimą į anglų kalbą, prašydamas keliautojus, 
skrendančius artimiausiu „United Airlines“ lėktuvu į San Franciską, 
tuojau pat eiti prie savo įlaipinimo vartų tolesniam patikrinimui. 
Pranešimas baigėsi atsiprašančiu kikenimu. Aiša pati sau nusišypso- 
jo. Ar jis paprasčiausiai elgėsi kaip tikras tailandietis, ar tame pra- 
šyme išties jautėsi piktdžiugiškas pasitenkinimas? Aplink ją būreliai 
amerikiečių niūriais veidais, bet susitaikiusių su likimu, pagriebė 
savo rankinį bagažą ir pavargę nuėjo link patikrinimo punkto. 


Tai gerokai sumažino kelionių lėktuvu malonumą. 

Artas pasakė jai tai per jų pirmąją vakarienę Bankoke. Vienas iš 
italų veterinarų skundėsi dėl pažeminimo, kurį patyrė dėl nuolatinių 
tikrinimų oro uoste. Viena iš amerikiečių karingai atrėžė, kad jei tai 
sustabdys bent vieną teroristą, ji tikrai pasirengusi stovėti valandų 
valandas eilėse laukdama, kol patikrins jos bagažą. Iralas sumurmėjo 

savo kalba apie amerikiečių kišimąsi į pasaulį ir šiurkštų neapolie- 
tišką šūksnį, panašų į „gauti pagal nuopelnus“. Nelaimei, danų ve- 
terinaras, nepriekaištingai mokėjęs italų kalbą, sėdėjo prie jų stalo ir 
demaskavo italų veterinaro „moralinį idiotizmą . Kas dar labiau įkir- 
šino italą; jis apžvelgė stalą ir paklausė gryna, be akcento anglų kalba. 

— Ar bereikia stebėtis, kad danės kiekvieną vasarą plūsta į pietus, 
prie Viduržemio jūros, ieškodamos tikrų vyrų? — po šių žodžių ki- 
lęs atviras protestas buvo sutramdytas tik šiurkštaus kinų delegato 
kvatojimo, kuriam ką tik išvertė karštą pasikeitimą nuomonėmis. 

Artas sėdėjo šalia Aišos, ir kaip tik tuo momentu jis pasilenkė prie 
jos ir pašnibždomis padarė tą savo pastabą. Tada jis pažvelgė į besivai- 
dijančius veterinarus ir uždususiu mažo berniuko balseliu paklausė. 

— Na, žinove, tai kaip Jungtinės Tautos sugeba ką nors nuveik- 
ti? — Aiša ėmė garsiai juoktis, tokiu nuoširdžiu ir giedru juoku, kad 
akimirką italas ir danas nustojo svaidyti vienas kitam įžeidinėjimus. 
Ber tik akimirką. 

- Žinau, — sušnibždėjo Aiša Artui. — Mes viso labo tik Tarprau- 
tinė Veterinarų Asociacija, bet net mes negalim sutarti. Nemanau, 
kad šis pasaulis turi kokią nors ateitį, — tada jis irgi nusijuokė ir, tai 
darydamas, pakėlė ranką ir uždėjo ją ant jos kėdės atkaltės. Tai 
atrodė kaip visiškai nesąmoningas, nekaltas mostas. Bet jo intymu- 
mas atrodė drąsus. Ir jaudinantis. 

Aiša pastebėjo jį iškart. Ji manė, kad kiekviena moteris konfe- 
rencijoje pastebėjo jį, nes jis buvo labai gražus, mišraus europiečių 
ir azijiečių kraujo, delikačia riesta nosimi, sporto klube ištreniruotu 
kūnu ir blyškiausia balta oda, kokią jai buvo tekę matyti. Iš pradžių 
ji pamanė, kad jis ispanas, bet pavardė ant kortelės su jo vardu buvo 
neabejotinai kiniška: Ksingas. Artas Ksingas. Skambėjo kaip pava- 
dinimas vienos iš tų grupių, kurių Hektoras mėgo klausytis. 

Per pirmąją vakarienę, po jų bendro pajuokavimo, ji paklausė, 
iš kur jis. 

— Aš kanadietis. 

— Akivaizdu, — atkirto ji draugiškai, užversdama akis ir parody- 
dama į raudonai baltą klevo lapo emblemą dešiniajame kortelės su 
jo vardu šone. — Bet kokia jūsų etninė kilmė? 

— Aš anksčiau galvodavau, kad tai labai kanadietiškas klausimas. 
Bet pastebiu, kad jūs, australai, visai tokie pat, kaip ir mes, — jis 
patenkintas šypsojosi, jo akys juokėsi iš jos. Ji suprato, kad turi pri- 
siversti atsakyti į jo žvilgsnį. Aiša jautė impulsą nuleisti akis į savo 
tuščią lėkštę. Jautėsi absurdiškai, bet leipo nuo jo grožio. O, nebūk 
vaikas, subarė save Aiša, tu ne kokia nors idiotė paauglė „Bitlų“ kon- 
certe, tu keturiasdešimties su viršum dviejų vaikų motina. 

— Mano tėvas trečiosios kartos kinas iš Toronto, mama čekė. 

— Viešpatie! — ji sumišo dėl tokios kvailos savo reakcijos, bet jo 
paaiškinimas skambėjo labai keistai. 

— Taip, — nusišypsojo jis. — Jie susipažino Prahoje, kur mano tė- 
vas dirbo diplomatu. Tais laikais, kaip galite įsivaizduoti, priversti 
abi vyriausybes sutikti su tokia sąjunga buvo diplomatinis košmaras, 
bet tikra meilė nugalėjo. Turiu omenyje, kad tėtis slapta nelegaliai 
įsodino mano mamą į diplomatinį lėktuvą, skrendantį į Paryžių, už 
ką iš tarnybos buvo išspirtas lauk stačiai ant subinės. Nuo to laiko 
jis buvo laisvas ir galėjo siekti didžiulės sėkmės versle ir paklusti 
buvimo Pirmuoju Kinijos Sūnumi taisyklėms. 

— Tai buvo prieš Prahos pavasarį? — tai buvo apgailėtinas ėjimas, 
bet ją staiga apėmė baimė. Kodėl turėčiau bijoti, piktai paklausė ji 
savęs, negi dėl to, kad jis daug jaunesnis. 

Jis tyliai nusijuokė. 


* Kalba eina apie populiarų JAV rašytojo E. D. Bigerso (1884-1933) knygų ir pagal 
jas pastatytų filmų veikėją, kinų detektyvą Čarlį Čaną (Charlie Chan), kurį jo tėvas 
vadino Pirmuoju Kinijos Sūnumi, t. y., geru vaikinu. Tai geranoriškas ir herojiškas 
veikėjas, alternatyva piktadario „Geltonojo Velnio“ stereotipui, JAV ir kt. priskiria- 
mam kinams ir japonams. 

— Be abejonės, gerokai prieš tai. Tai glosto mano savimeilę. Man 
keturiasdešimt dveji, — jis reikšmingai pažvelgė į ją. - O jūs? 
— Ką? — ji buvo sutrikusi. Ar jis tikėjosi, kad ji leptels apie savo 
amžių prie stalo? 
— Koks jūsų etninis pagrindas? — jis sąmoningai ištęsė balses toje 
frazėje, ją erzindamas. 
— Mano tėvas gimė Lahore. Jo šeima pabėgo į Bangalorą po pa- 
dalijimo. Mano mama turi anglų ir indų kraujo. 
— Ar jūs hinduistė? 
— Pagal kilmę. Aš ateistė, — ji šelmiškai nusišiepė. — Jei tai lei- 
džiama sakyti šiais laikais? 
— Ša, nesakykit mūsų giminaičiams amerikiečiams. 
Po tos pirmosios vakarienės kiekvieną konferencijos dieną jie 
sėdėdavo kartu. Kažkaip tapo savaime suprantama, kad kitaip ir 
būti negali — kasryt ji susiprasdavo belaukianti jo pretenzingame 
„Hiltono“ pusryčių kambario urve. Žinoma, jie niekada nebūdavo 
vieni. Ivona buvo atžari, nesąmonių nepripažįstanti penktąją de- 
šimtį bebaigianti prancūzė veterinarė, ir jos su Aiša jau pačioje pra- 
džioje iškart susidraugavo. Prie jų stalo taip pat sėdėjo du vokiečiai, 
Oskaras ir Sofi, abu jaunesni už Aišą, įgiję veterinarinį išsilavinimą 
ir dabar dirbantys vienoje iš didelių farmacijos firmų. Artas buvo 
paslaugus ir žavingas visų atžilgiu, bet Aiša žinojo, kad jo akys vis 
nuklysta link jos. Pati ji sąmoningai vengė jo žvilgsnio, bet jautė jį. 
Iš dalies ji vengė jo žvilgsnio dėl to, kad suprato, jog tas flirtas, nors 
malonus, buvo pavojingai provokuojantis ir intensyvus. Jo supratin- 
ga šypsena, jo žvitrios akys, jo švelnus dėmesingumas svaigino ją ir 
vertė pasijusti lyg mergaičiukei, visiškai nuostabus jausmas, kurio ji 
nebesitikėjo vėl pajusti. Ji negalėjo nustoti apie jį galvojusi. 
Būtent tą pirmąjį rytą per pusryčius ji pastebėjo jo rankas, il- 
gus pirštus ir plačius, minkštus delnus. Jo vestuvinis žiedas buvo 
paprasta išlenkta gryno aukso juostelė. Beveik toks pars, kaip ir jos. 

Aiša nusipirko naujausius, ką tik oro paštu atsiųstus „Vanity Fair“ ir 
„Marie Claire“ žurnalų numerius ir anglų rašytojo, kurio romanus 
jai patiko anksčiau skaityti, detektyvą ir grįžo prie įlaipinimo vartų. 
Visos kėdės tebebuvo prisigrūdusios laukiančių keleivių, bet jų susi- 
erzinimas ir įniršis virto išsekusiu, nuolankiu griuvimu iš nuovargio. 
Jauna tailandietė moteris už registracijos stalo džiugiai jai nusišyp- 
sojo ir ėmė karštai aiškinti. 

— Lėktuvas išvyksta už valandos ir trisdešimt minučių, labai ačiū. 

Aiša nepatikliai įsispoksojo į merginą. Ko šira maža kvailė šyp- 
sosi? Jai knietėjo iškelti skandalą, bet ji susilaikė nuo šio impulso. 
Tai tik tik įvarytų mergaitei baimės ir — ta mintis privertė ją nusi- 
šypsoti — tik patvirtintų bet kokį nusistatymą indų atžvilgiu. Aiša 
apsimetė, kad jos nepastebėjo, apsisuko ir nuėjo. 

Ji pamatė kavinę su internetiniu ryšiu ir nuėjo tiesiai ten. Užsi- 
sakė baltojo vyno, už kurį buvo prašoma gerokai per brangiai, bet 
tuo metu jai buvo nusispjauti, nusinešė jį prie vieno iš kompiuterių 
ir prisijungė prie savo pagrindinio tinklo kompiuterio. Hektoras 
atsiuntė jai elektroninį laišką, patvirtindamas savo skrydį į Balį. 
Adamas ir Melisa taip pat atsiuntė po trumpą žinutę, paprastą, 
gyvą, pilną naujienų apie mokyklą. Ji jų pasiilgo. Ji laukė šios ke- 
lionės, laiko, praleisto toli nuo darbo ir vedybinio gyvenimo įsi- 
pareigojimų, ir, taip, laiko, praleisto toli nuo savo vaikų poreikių. 
Konferencija suteikė puikią dingstį ir galimybę. Ji galėjo savaitei 
atsitraukti nuo savo, kaip motinos, vaidmens, ir tai išties buvo 
malonu, ji vėl pasijuto jauna. Pagalvojusi apie Artą, pasijuto dar ir 
geidžiama. Bet, žiūrėdama į nevikrius, trumpus savo vaikų laiške- 
lius, Aiša pajuto nenugalimą troškimą grįžti į savo tikrąjį pasaulį, 
vėl būti namie. Geriau ji nebūtų sutikusi praleisti tos papildomos 
savaitės Balyje; ji tetroško susėsti prie vakarienės stalo su vaikais ir 
Hektoru. Norėjo gaminti valgį, būti savo namuose, miegoti savo 
lovoje. Bet ji pasakė „taip“ savaitei su Hektoru — žinojo, kad tai 

gera mintis. Ji ir jos vyras jau metų metus neturėjo atostogų dviese, 
nuo tada, kai gimė Melisa. 

Ji vėl atidarė savo vyro elektroninę žinutę. Jos gale jis atsisveikin- 
damas parašė „Bučiuoju“. Ar jis ją tebemyli? Ar jinai jį myli? Atos- 
togos išties buvo gera mintis, jos būtinos, bet dabar jai kėlė baimę 
artėjantis intymumas, kuriuo teks dalytis su Hektoru. Praėjo jau 
daug laiko nuo tada, kai ji ir jos vyras vienudu buvo ilgesnį laiką, ji 
dabar jautėsi vaikiškai drovi galvodama apie tai, kad turės pasilikti 
su juo viena. Aiša vylėsi, kad jis nesitiki gilaus analitinio pokalbio 
apie jų gyvenimus ir jų santykius, jų santuoką ir jų šeimą. Ji nebuvo 
tikra, ar žinotų, ką pasakyti. Jie buvo kartu jau taip ilgai, kad šis 
gyvenimas buvo vienintelis, kurį ji pažinojo. 

Pati konferencija atitiko jos lūkesčius, kitaip tariant, pasirodė 
esanti tik pakenčiamai įdomi. Iš visų sesijų, kuriose ji dalyvavo, te- 
buvo dvi, kur ji jautė apskritai sužinojusi ką nors naujo. Pirmoji 
buvo atidarymo dieną, o antroji paskutiniąją dieną, didžiąją laiko 
dalį farmacijos firmų atstovai reklamavo ir pardavinėjo savo gami- 
nius. Ji neturėjo nieko prieš jų pastangas, nes suprato, kad jie moka 
už jos gerą viešbučio kambarį, pusryčius, pietus ir vakarienes. Pra- 
nešėja, padariusi jai įspūdį pirmąją dieną, buvo imunologijos tyri- 
nėtoja iš Šveicarijos. Aiškiai reikšdama mintis, ji perskaitė prane- 
šimą apie imunizaciją ir namines kates, įrodinėdama, kad, atrodo, 
esama įrodomo ryšio tarp kačių inkstų funkcijos sutrikimo ir to, 
ką tyrinėtoja pavadino „perdėta imunizacija“. Aiša atidžiai klausėsi 
moters kalbos ir jautė, kad pranešimas patvirtina jos pačios paste- 
bėjimus, prie kurių ji priėjo po daugelio metų praktikos. Imunologė 
siūlė suaugusių kačių neskiepyti kasmet, o vaistus, stimuliuojan- 
čius anksčiau pavartoto vaisto veikimą, skirti kas dvejus ar trejus 
metus. Farmacijos firmų atstovai, suprantama, prieštaravo didžiajai 
pranešėjos išvadų daliai, karštai įrodinėdami, kad reikalingi tolesni 
tyrimai dėl tokių ilgalaikio poveikio vakcinavimų. Kaip ir daugu- 

ma ten buvusių veterinarų, Aiša žinojo, kad firmos tikriausiai jau 
pradėjo tokius ilgalaikius tyrimus. Taip pat buvo aišku, kad jei imu- 
nologei buvo leista skaityti pranešimą, neabejotinai kėlusį farmaci- 
jos firmų atstovų, esančių konferencijos valdyboje, nepasitenkinimą, 
jos išvados buvo svarios. Aiša pakeverzojo sau trumpą priminimą 
bloknote. Vos grįžusi namo, pasišnekės su Brendanu apie naujojo 
vakcinavimo režimo įvedimą. 

Paskutiniąją konferencijos dieną, sesijoje, vykusioje prieš pat 
plenarinį posėdį, tailandiečių veterinaras ir mokslininkas pateikė 
tradicinį klinikinį mokslinį darbą apie paukščių gripo epidemiją 
jo gimtojoje šalyje. Informacija buvo šiurpinanti, ypač faktai apie 
užkrečiamumą ir paplitimą. Aišai, kuri nebuvo paukščių medici- 
nos specialistė, pasisakymas buvo ir gąsdinantis, ir jaudinantis. Dėl 
maisto gamybos ir paskirstymo būdų neišvengiama, kad ši epide- 
mija pasieks ir tokį palyginti izoliuotą kontinentą kaip Australija. 
Akademikui pabaigus kalbą ir kukliai nusilenkus auditorijai, ploji- 
mai buvo ilgi, nuoširdūs ir karšti. Stipriai plodamas, Artas pasilenkė 
prie jos ir sušnibždėjo į ausį, ji jautė vyro šiltą kvėpavimą. 


— Supistas reikalas, - nešvankybė skambėjo skaniai. 


Kai Aiša viešbučio kambario vonioje ruošėsi baigiamajai konferen- 
cijos vakarienei, suskambėjo telefonas. Tai buvo Artas. 

— Ar galiu ateiti į tavo kambarį? 

Ji pasimetė, ji turėtų pasakyti ne, turėtų atrodyti įsižeidusi ir 
pasakyti jam, kad jis elgiasi nederamai. 

Jis ėmė juoktis iš jos tylėjimo. 

— Būsiu pas tave už pusvalandžio. 

Ji nuskubėjo atgal į vonią. Praėjusį vakarą išsmuko iš paskaitos 
anksčiau, kad suspėtų į „Skytrain“ traukinį, važiuojantį į Gaisono 
prekybos centrą. Ivona užtikrino ją, kad tai geriausia vieta mieste 

pirkti apatiniams drabužiams. Tiesiai iš parduotuvių ji nuėjo pas 

viešbučio kirpėją, pas kurį buvo jau iš anksto užsirašiusi, ir dar nusi- 
depiliavo vašku kojas ir bikinio sritį. Tai pasiruošimas kelionei į Balį, 
pasakė ji sau. Aiša apsivilko apatinius, tada pažvelgė į veidrodį, į savo 

ilgas rudas galūnes, jų tamsus švytėjimas — pritrenkiantis kontrastas 

ryškiam jos naujų šilkinių kelnaičių ir liemenėlės baltumui. Ji atmetė 
atgal plaukus ir išlenkė kaklą. Hektoras visada juokaudavo, kad jos 

kaklas lyg gulbių deivės. Spoksojo į savo atvaizdą veidrodyje atvirai, 
nesislėpdama nuo savęs. Ji puošėsi dėl Arto. Bet net ir suprasdama 

savo veiksmų reikšmę, dar nebuvo įsitikinusi, kad jų Airtavimas, jų 
šokimas vieno aplink kitą atves prie sekso. Jie ne paaugliai, nesvarbu, 
kad ir kaip kvailai elgiasi. Jai keturiasdešimt vieneri, dėl Dievo mei- 
lės, ištekėjusi, su vaikais, kaip ir jis. Ji leido plaukams kristi ant pečių 
ir ėmėsi dažyti tušu blakstienas. Dieve, koks smagumas Airtuoti. 

Ją šokiravo, kad jis paskambino į jos kambarį. Drąsus žingsnis. 
Galimybė permiegoti su svetimu vyru pirmąkart nuo jos vedybų 
atrodė tokia reali. Tai sprendimas, kurį dabar jai teks priimti. 

Prieš tai ji nebuvo palietusi šaldytuvo baro, bet, pabaigusi reng- 
tis, pasidarė sau džino su toniku. 

Beldimas į duris privertė ją pašokti. Aiša žvilgtelėjo dar kartą 
į veidrodį, pasižiūrėjo į savo atvaizdą iš užpakalio. Ji dėvėjo savo 
mėgstamiausią suknelę trumpomis rankovėmis, vos virš kelių, blan- 
kios citrinos geltonumo spalvos šilkas su kraujo raudonumo rožių 
žiedų motyvu. Šilko lengvumas — tiek medžiaga, tiek spalva — tiko 
prie jos odos, o gėlių raštas buvo užuomina apie moterišką tyrumą. 
Ji atrodė gerai. Ištiesė nugarą. Vėl pasigirdo beldimas. 

Artas dėvėjo dulsvai pilką, lengvą medvilninį kostiumą, kuris 
idealiai jam tiko. Jis buvo švariai nusiskutęs, ir ji pajuto truputį pipi- 
rinio prieskonio kvepaluose. Jis atsitraukė nuo durų, nužvelgdamas 
ją nuo galvos iki kojų. 

— Ponia, jūs atrodote fantastiškai. 

Ji pabučiavo jį į skruostą. 

— Netaukšk nesąmonių, — ji pasitraukė ir įleido jį į vidų. 

— Aš netauškiu nesąmonių. Tai faktas. Tu gražiausia moteris vi- 
soje konferencijoje. 

Aiša ignoravo komplimentą, koks jis ten bebūtų. 

— Nori išgerti? 

Jis metė akį į džiną su toniku ant žurnalinio staliuko. 

— Tuštini minibarą? 

Tai buvo pirmas kartas, kai jai nepatiko jo akcentas. Buvo kaž- 
kas per daug paprasto, per daug pažįstamo lėtoje, tęsiamoje Šiaurės 

Amerikos tartyje. Tai buvo ne tikrovė, tik fantazija. Ji būtų norėjusi, 
kad jo tėvai nebūtų palikę Rytų Europos, ir kad jis galėtų kalbėti 
lyg mandagus, gražus nusikaltėlis Džeimso Bondo filme. Jis paprašė 
alaus, ir ji padavė jam butelį. 

Vyras apsidairė po kambarį, užmesdamas žvilgsnį į lovą. O Die- 
ve, neleisk jam atsisėsti ant lovos. Bet jis pasirinko sofą. 

— Į sveikatą. 

— Į sveikatą. Už labai sėkmingą konferenciją. 

Ji sėdėjo priešais jį ant kėdės, esančios prie rašomojo stalo. 

— Taip, ji buvo nebloga, ar ne? Daug geresnė, nei aš tikėjausi. 

Aiša sukinėjo taurę rankoje. Jėzau, Aiša, galvojo ji, ar negalėtum 
pasakyti dar ko nors lėkštesnio? 

Jis įžūliai jai šypsojosi. 

— Atsiimu savo žodžius, kad esi gražiausia moteris konferencijoje. 
Manau, kad esi gražiausia moteris visame Bankoke. 

Ji nusijuokė. 

— Nemanau, kad atlikai deramą mokslinį tyrimą, — bet ji nurau- 
do. Nuo kvailo, banalaus komplimento pasijuto nuostabiai. Ji metė 
žvilgsnį į savo laikrodį. — Kelintą vakarienė? 

Ar jis žiūri į ją su pašaipia šypsena? Ji to nusipelnė. Vakarienė 
buvo aštuntą. Tai kiekvieną dieną jiems primindavo kas valandą. 

— Atsipalaiduok, turime laiko. Išeisim už dvidešimties minu- 
čių, — jis pabaigė alų ir klausiamai į ją pažiūrėjo. Ji nuėjo prie šal- 
dytuvo ir pasidarė sau dar vieną kokteilį. Jis šaipėsi iš jos, ji buvo 
tuo tikra. Arogantiškas šunsnukis, jis tikriausiai nuolat tuo užsiima. 
Po merginą kiekvienoje konferencijoje. Su ta mintimi ji užtrenkė 
šaldytuvo duris. 

Artas pakėlė akis apstulbęs. 

— Ar viskas gerai? 

— Ilga savaitė. Aš tiesiog pavargusi, — ji ramiai pažvelgė į jį ir 
šaltai nusišypsojo. — Gal eisiu šiandien anksti miegoti. 

Artas nusijuokė ir papurtė galvą. Jis pagrabaliojo vidinėje švarko 
kišenėje ir numetė mažą paketėlį ant stalo. 

— Kas čia? 

— Dietinės tabletės. Reikės, kai eisim į šokius. 

— Ar mes einam į šokius, tikrai? 

— Žinoma, einam. Jokio ankstyvo miegojimo šiąnakt. 

Ji paėmė dėžutę nuo stalo ir perskaitė, kas parašyta ant jos šono. 
Informacija buvo atspausdinta tailandiečių kalba ir prastai sufor- 
muluota anglų kalba. Ji nusijuokė ir numetė dėžutę ant stalo. 

— Nemanau. Jau seniai seniai aš neliečiau spido ir neturiu jokio 
noro vėl to daryti. 

Arto veide pasirodė apsimestinis pasipiktinimas. 

— Čia jums ne kokie padugnių narkotikai, ponia. Šitie yra įstaty- 
mo leidžiami ir sąžiningi, - Artas primerkė akis. — Taigi, jūs esate 
domėjusis spidu? Nė kiek nesistebiu. Žinojau, kad esate moteris su 
praeitimi. 

— Būtent. Ir būtent ten narkotikų vartojimui ir vieta. Praeityje. 

Jis energingai papurtė galvą. 

— Nesutinku. Ir tu mane nuvylei. Visiškai nėra dėl ko jaudintis. 
Kaip minėjau, jie visiškai teisėti. Aš pasiėmiau juos šiandien popiet 
iš vaistininko, — jis pamerkė jai. — Na, kaip gali nemėgti Tailando? 

— Neturiu nuomonės apie Tailandą. Nesu jo daug mačiusi, ne- 
skaitant viešbučių, konferencijų centrų, Khao Sano kelio ir preky- 
bos centrų. 

— Būtent. Štai kodėl turim eiti į šokius. Privalom, — jis nekantriai 
pažvelgė į ją. 

— Pažiūrėsim. 


Jie nuėjo šokti. Žinoma, jie nuėjo. Aiša leido sau išgerti per vakarie- 
nę dvi šampano taures, kaip tik tiek, kad pasijustum kiek apsvaigęs, 
bet neprarastum kontrolės. Ji pasidalijo su Artu mangų desertu, ir 
tada jis slapčia po stalu įbruko jai dvi tabletes. Ji patrynė jas tarp 
pirštų, paskui vogčiomis įsikišo jas į burną, paskubomis užsigėrė 
šampanu ir nervingai peržvelgė stalą. 

Niekas į ją nežiūrėjo, jie buvo per girti ką nors pastebėti. 

Arto ranka ilsėjosi ant jos kėdės atkaltės. Ji atsirėmė į ją. 

Po vakarienės visi persikėlė į viešbučio barą išgerti ko nors 
stipresnio. Ji atsidūrė suspausta tarp vieno iš amerikiečių ir olando 
veterinaro, su kuriuo beveik nebuvo kalbėjusis per konferenciją. 
Jis buvo nepaprastai aukštas, šviesiaplaukis, bebaigiąs penktąją 
dešimtį, bet kupinas cherubiniško tyrumo, dėl kurio atrodė daug 
jaunesnis. Jis buvo iškalbingas ir sąmojingas, akivaizdu, kad jis 
manė, jog Aiša yra patraukli. Klausdama savęs, ar tai bepradedą 
veikti narkotikai, ji suprato pozuojanti,; norinti atrodyti žavi, su- 
prato flirtuojanti su juo. Ji žinojo, kad Arto akys seka kiekvieną 
jos judesį. 

Buvo jau vidurnaktis, kai jie visa minia iššliaužė pro viešbu- 
čio sukamąsias duris į lipnų, drėgną tropinės nakties karštį. Taksi 
vairuotojai garsiai tūtavo, stengdamiesi atkreipti jų dėmesį. Artas 
pamojo porai taksi, kad privažiuotų. Olandas atsisėdo ant pirmojo 
taksi užpakalinės sėdynės, ir Aiša buvo beeinanti paskui jį. Ramiai, 

bet tvirtai Artas sugriebė jos ranką ir patraukė ją į šoną. Kartu su 
Ivona ir Oskaru jie įsėdo į antrąjį taksi. 

Sėdėdama ant užpakalinės sėdynės, Aiša jautė malonią eufori- 
jos bangą, automobiliui, rodos, sklendžiant virš tviskančių miesto 
šviesų. Taksi lėkė greitkeliu, kuris formavo lyg didžiulę arką virš 
apačioje išsidriekusio metropolio. Aiša užuodė prakaitą — savo, Arto, 
Oskaro, vairuotojo. Atrodė, lyg sunkus drėgnas oras turi svorį, lyg 
jis kristų iš dangaus gilyn į pačią žemę, į tirštą dumblą, iš kurio iš- 
kilo šis miestas, į džiunglių pasaulį, į kurį neabejotinai vieną dieną 
šis miestas vėl turės sugrįžti. Mirgančios paklaikusios neono šviesos 
buvo narsus atsisakymas, įžūlus protestas prieš šią neišvengiamybę. 
Taksi išsuko iš greitkelio, ir Aišai atrodė, kad visi jie staiga krenta 
kartu su mašina žemyn į ugningą pasaulį apačioje. 

Milijonas sielų gatvėje. Būriai jaunuolių, stovinčių, rūkančių 
prie naktinių klubų; moterys, sėdinčios ant pėsčiųjų takelių plepė- 
damos, jų vaikams miegant ant rankų; ant kiekvieno kampo preky- 
bininkų kioskeliai, skleidžiantys mėsos, žuvies, citrinžolės ir imbie- 
ro kvapus. Aiša nebuvo Azijoje nuo tada, kai gimė jos vaikai, bet ji 
prisiminė išsilaisvinimo pojūtį, kurį gali pajusti šiame purvo, karš- 
čio ir triukšmo chaose. Sugrįžus Australija atrodys sterili ir blanki. 
Artas, kuris atsisėdo priekyje šalia vairuotojo, atsisuko ir pažiūrėjo 
į ją. Ji nusišypsojo jam susižavėjimo ir džiaugsmo kupina šypsena. 

Taksi sustojo mažoje, dulkėtoje gatvelėje, pilnoje barų ir ka- 
vinių. Nuobodžiaujantys tailandiečiai padavėjai ir nuo narkotikų 
apduję baltieji turistai sėdėjo prie lauko staliukų, žiūrėdami į visur 
blyksinčius televizijos ekranus. Aiša pažvelgė į didžiausią ekraną. 
Jame rodė naująjį Bredo Pito filmą. Jo balsas skendo mechaniška- 
me, laukiniame iš klubų sklindančios muzikos pulse. Paprastai Aiša 
negalėdavo pakęsti to bumpt-bumpt, bet dabar ji pasijuto svyruo- 
janti į muzikos taktą ir plojanti, patirianti malonumą nuo siautulin- 
gos, tik judėjimui ir šokiui atsidavusios muzikos. Artas nuvedė juos 

siaurais laiptais į viršų, į muziką, ir ji nuėjo tiesiai į šokių aikštelę, 
negalėdama atsilaikyti prieš dėmesį prikaustantį, tuksenantį ritmą. 
Šokių aikštelė buvo pilna jaunimo, girtų europiečių turistų, bet jai 
buvo nė motais. Ji užsimerkė ir rado sau vietą tarp trūkčiojančių 
kūnų. Šaižus vokalistės balsas šaukė į minią: Mano meile, mano 
meile, mano meile! 

Artas įsmuko šalia jos. Ji pajuto tai dar prieš arverdama akis. Ar- 
tas šoko su ja, Ivona šoko su ja, ir Oskaras, ir olandas. Visi jie šoko 
su ja, ir ji buvo šokio centras. Vėl užsimerkė. Mano meile, mano meile, 
mano meile! Narkotikai neprivertė jos prarasti kontrolės; atvirkščiai, 
jie, rodės, suteikė jai minties aiškumą. Ji puikiai suprato, kas aplink ją 
vyksta, matė šviesas, jautė garsus, fiksavo savo pojūčius. Ji jau daugelį 
metų nebuvo šokusi ir pamatė, kad jos kūnas užtikrintai juda pa- 
gal muziką, nesuvaržytas, jos judesiai sklandūs, neperdėti. Artas, jai 
buvo malonu pastebėti, taip pat buvo geras šokėjas. Ji turės nusivesti 
Hektorą į šokius Balyje. Ji visada didžiavosi jo kaip šokėjo meistriš- 
kumu ir judesių lengvumu. Hektoras mėgo muziką, ir savo šokiu jis 
parodydavo tai pasauliui. Artas buvo geras šokėjas, bet ne toks geras 
kaip Hektoras. Ji vėl užsimerkė. Mano meile, mano meile, mano meile! 

Didžėjus nevikriai paleido naują garso takelį, ricmai susikirto, 
galiausiai triukšmas tapo nemalonus ir rėžiantis ausį. Bet minia 
buvo linksma, atlaidi. Aiša vos nesuspiegė iš džiaugsmo, atpažinusi 
hipnotišką dainos ritmą — Beyoncės „Beprotiškai įsimylėjusi“. Me- 
lisa dievino šią dainą, kai buvo kūdikis. Aiša su Hektoru leipdavo 
juokais žiūrėdami, kaip jų plika dukra kraipo užpakaliuką, susiža- 
vėjusi imituodama dainininkės judesius videoklipe. Šokių salė buvo 
pilna, Aiša buvo apsupta kūniškumo, džiaugsmo. Visi jie dainavo. 
Jai buvo gera savo kūne, protas ir kūnas buvo viena, ir viskas susilie- 
jo šokyje. Niekas nebuvo svarbu, tik šokis. Jis pasibaigė per greitai, 
pašėlę ricmai išnyko į nuobodų, nesikeičiantį dar negirdėtos dainos 
bumpsėjimą. Aiša išėjo iš šokių salės. 

Tualetai buvo pasišlykštėtini, prisigrūdę: troškus išmatų dvokas, 
užtvindytos grindys. Aiša apsitėškė veidą vandeniu, stengdamasi, 
kad jo nepakliūtų į burną, ir išslinko pro grupę merginų į korido- 
rių. Ten stovėjo Artas, jo kaklaraištis atlaisvintas. Jį kalbino išstypęs 
tailaindietis transvestitas, ryškiai išsidažęs ir dėvintis auksinę bro- 
kato suknelę. Aiša priėjo ir apkabino Artą. 

— Ji tavo mergina? 

Artas suglumęs reikšmingai mirktelėjo. Aiša pamerkė jam ir at- 
sisuko į transvestitą, pritariamai linksėdama galva. Tuo momentu 
Artas pasisuko į ją ir įsisiurbė jai į lūpas. Transvestitas klyktelėjo: 

— Jūs laiminga ponia! 

Arto lūpos buvo druskos, prieskonių, paprikos ir citrinžolės sko- 
nio. Jis švelniai nuo jos atsitraukė, žvelgdamas į akis pasakė: 

— Tai aš laimingas vyras. 


Hektoras ir Aiša buvo kartu jau devyniolika metų. Per visą tą laiką ji 
nė karto nebuvo jam neištikima. Iki Hektoro buvo keli vyrai, bet tik 
keli. Ji tyliai juos suskaičiavo, kol jie sparčiai kilo liftu į Arto aukštą. 
Edis, aukštas, geraširdis, toks, kokius merginos tada vadindavo „gra- 
žuoliukais“. Jų meilikavimas prasidėjo Skarboro pliažuose. Jis buvo 
vyresnis, ji buvo patenkinta, kad toks populiarus, toks gražus vaiki- 
nas skiria jai dėmesį. Bet jis jai greitai nusibodo, jinai metė jį vos pra- 
dėjusi studijuoti universitete. Vienintelis geras dalykas, likęs po šių 
santykių, buvo draugystė su jo seserimi Rouze. Po Edžio buvo vai- 
kinas, su kuriuo ji susipažino per vakarėlį Nortridže, pusiau kroatas 
gitaristas su beprasidedančiomis problemomis dėl heroino vartojimo. 
Maiklas buvo aukštas, kaip ir Edis, bet tai buvo vienintelis pana- 
šumas. Maiklas tikrai nebuvo bukas. Niūrus, nevalyvas, nesiskutęs 
ir nelinkęs įsipareigoti, ir jis tikriausiai būtų sudaužęs jai širdį, jei ji 
būtų jam leidusi. Aiša neleido. Problema buvo ne tik jo narkomanija. 

Tuo metu ją labiau siutindavo jo nesugebėjimas atsakyti į skambu- 
čius ar pasirodyti susitikimuose. Jo vyriškas išsisukinėjimas neatrodė 
jai žavus ar mazochistiškai romantiškas, ir kai jis paskambino tik po 
savaitės, ji paprašė savo mamos pasakyti, kad ji pati jam paskambins. 
Ji niekada nebepaskambino. Po Maiklo buvo ponas Semas de Kosta, 
jos anatomijos dėstytojas. Semui buvo trisdešimt, taip pat aukštas, 
vedęs, stilingas ir visada gerai apsirengęs, įsimylėjęs europietišką ki- 
nematografiją ir ankstyvąjį rokenrolą. Jų romanas truko visą antrąjį 
veterinarijos mokslų kursą. Tai neabejotinai buvo meilė, ir Semas 
neabejotinai sudaužė jai širdį. Netrukus po jų išsiskyrimo ji turėjo 
girtą vienos nakties romaną su jaunu, nepatyrusiu gamtos mokslų 
studentu. Ji atsidūrė jo bendrabutyje, ir jis užmigo prieš pasiekda- 
mas orgazmą. Aiša išsvyravo iš jo kambario ir grįžo į vakarėlį, iš 
kur nusekė paskui kitą nepatyrusį gamtos mokslų studentą į tą patį 
kambarį. Ji dulkinosi su abiem, kad vėl pasijustų trokštama. Semui 
ją palikus, ji jautėsi tokia nusivylusi gyvenimu, buvo įsitikinusi, jog 
niekada nebejaus pilnatvės. Tai palaužė ją, privertė įžengti į susinai- 
kinimo šešėlius, bet ji nepasidavė. Arčiausiai susinaikinimo ji buvo 
priėjusi nubrozdindama peilio ašmenimis sau riešus ir elgdamasi lyg 
kvaila savęs nekenčianti kekšė su tais dviem gamtos mokslų studen- 
tais. Vėliau ji persikėlė studijuoti į Melburną. Netrukus susipažino su 
Piteriu, dailide, dar vieno veterinarijos studento broliu, ir jie drauga- 
vo šešis mėnesius. Jis buvo tik porą metų už ją vyresnis, ir ji labai ne- 
daug ką jam tejautė. Bet jis buvo labai gražus, vyriškas ir pasitikintis 
savimi. Jie abu puikiai atrodė, ir ji suprato, kad jai tai svarbu. Seksas 
su juo buvo pats geriausias iš visų, kokį jai buvo tekę patirti. Bet Pi- 
teris ją įsimylėjo, ir ji, norėdama priversti jį jos nekęsti, permiegojo su 
jo geriausiu draugu Rajanu. O tada ji sutiko Hektorą. 

Edis, Maiklas, Semas, du studentai, Piteris, Rajanas ir Hektoras. 
Aštuoni vyrai, vienintelis jų bendrumas - visi jie buvo aukšti ir gra- 
žūs. Kaip ir Artas. Negalėtum to pavadinti tipažu. 

Ji girdėjo, kaip Artas šlapinasi tualete. Nukrito ant lovos, jai sukosi 
galva ir buvo sausa burnoje. Jo kambarys buvo toks pats, kaip ir jos, 
akvarelės su budistinių šventovių vaizdais ant sienos, rašomasis sta- 
las ir kėdė, minkštas fotelis, viešbučiams būdingi dideli langai, pro 
kuriuos atsivėrė apačioje stūksančio Bankoko neoninės iškabos ir 
šviesos. Jo šlapinimosi garsas jai kėlė šiokį tokį pasibjaurėjimą. Aš- 
tuoni vyrai, ir dabar Artas bus devintasis. Negalėtum jos pavadinti 
kekše. Ji girdėjo tualete nuleidžiamą vandenį. Ji ištekėjusi, ji motina, 
ji tuoj permiegos su kitu vyru, kurio, galima sakyti, nepažįsta. Ji yra 
kekšė. Ji permiegos su Artu, ir tai bus viskas, vienos nakties meilės 
nuotykis, įsegs jį į kartoteką, toli nuo savo gyvenimo, toli nuo savo 
šeimos ir santuokos. Tai nesiskaitys. Tai nebus dalis jos gyvenimo. 

Artas stovėjo lovūgalyje. Buvo jau nusirišęs kaklaraištį, ir ėmė 
lėtai atsiseginėti marškinius. Jo veiksmuose nebuvo nieko lepaus; 
jis sąmoningai darė tai lėtai, atrodė ryžtingas ir pasitikintis savimi. 
Jis nusimetė marškinius, ir ji pažvelgė į jo krūtinę, glotnią, veik 
beplaukę, neskaitant kelių ilgų, plonų juodų sruogų apie spenelius. 
Jo kelnės griozdiškai pūpsojo ties šakumu. Ji matė, kad tai erekcija. 

— Kokia tavo žmona? 

Jis sustojo. Aiša žinojo, kad vilkina įvykius, kad ji dar nėra visiš- 
kai atsidavusi tam, kas tuoj įvyks. Ji manė, kad jau viskas nuspręsta 
(taksi, šokių klube, grįžus į viešbutį, lifte), bet ji dar galėtų visa tai 
sustabdyti. Ji galėtų padaryti taip, kad tai neįvyktų. Artas išsitiesė 
šalia jos ant lovos. Ją šokiravo tai, koks stiprus, vyriškas buvo jo 
prakaito kvapas, kaip Hektoro, bet ne Hektoro. Jo ranka šliaužė jos 
šlaunimi aukštyn, kėlė jos suknelę, ir ji susijaudino. 

— Mano žmona labai graži. Ir protinga. Ji dirba visuomeninėje 
televizijoje. Jos šeima yra prancūzakalbė, ir, neskaitant jos puikios 
anglų kalbos, ji kalba ispaniškai, kataloniškai, rusiškai ir neblogai 
arabiškai. 

— Ką ji veikia televizijoje? 

— Kuria dokumentinius filmus. 

— Atrodo, ji nuostabi. 

Jis atitraukė ranką ir apsivertė ant nugaros. 

— Aiša, aš noriu tave mylėti. Šią akimirką nenoriu galvoti apie 
savo žmoną ar apie savo gyvenimą Monrealyje. Aš nenoriu, kad tu 
galvotum apie savo vyrą ar apie savo gyvenimą Australijoje. Manau, 
kad tu tikriausiai esi geidžiamiausia moteris, kokią esu sutikęs. Ne- 
sakau to, norėdamas dar labiau tave sugundyti, tai tiesiog tiesa, — jis 
vėl atsivertė ant šono ir pažvelgė į ją. - Manęs nedomina moralu- 
mas to, ką mes darome, kas čia teisinga, o kas ne. Aš noriu tave 
išdulkinti — tai visa, kas svarbu, kas man rūpi šią akimirką. Bet aš 
to nedarysiu, jei tu nenori ar per daug bijai. Jei mes nepermiegosim, 
aš gailėsiuosi to iki paskutinės savo gyvenimo dienos. 

Jis kreivai šyptelėjo ir staiga be įspėjimo švelniai pabučiavo ją į 
lūpas. 

— Argi tu nenori manęs išdulkinti? — paklausė jis. 

Jo ryžtas, jo nusistatymas, jo patikinimai įtikino ją. Ji kažkada 
jautė tai Hektore, instinktyvų alpulingą geismą, kurį moteris gali 
pajusti vyre. Aiša paėmė Arto ranką ir įkišo ją po naujomis šilki- 
nėmis kelnaitėmis, tai darydama, išlenkė kaklą, prikišo prie jo savo 
veidą ir pabučiavo jį. 


Per oro uosto viešosios informacijos sistemą nuskambėjo pranešimas, 
prašantis keleivius, skrendančius artimiausiu „Garudos“ avialinijų 
reisu į Denpasarą ir Džakartą, eiti link įlaipinimo vartų. Patvir- 
tinimas išsekusiems keliautojams suveikė lyg balzamas, ir jie ėmė 
džiaugsmingai tarpusavyje šnekėtis. Priešais ją sėdėjo jauna ameri- 
kiečių pora, studentai, padarė prielaidą ji. Mergina atrodė susijau- 
dinusi, lyg pranešimas iš garsiakalbio būtų ją kažkaip nuliūdinęs. 
Aišos patyrusi mediko akis įvertino situaciją. Mergina buvo veikia- 

ma kažkokio narkotiko; jos akių vyzdžiai išsiplėtę, oda nenatūraliai 
paraudusi, ir ji gausiai prakaitavo, nors nuo kondicionierių buvo 
vėsoka. Moteris buvo beperkaistanti. Kvaila atsidurti Bankoko oro 
uoste tokios būsenos. Ji tikėjosi, kad kvaiša neturi su savimi jokių 
narkotikų. Mergina ėmė verkti. 

Aiša atsiduso, susuko savo žurnalą ir įgrūdo jį į rankinuką. 

— Ar galėčiau kuo padėti? 

Vaikino veidas buvo niūrus. Jis tikriausiai irgi buvo vartojęs kaž- 
kokių narkotikų, bet jo kūnas suvirškino juos daug efektyviau. 

— Viskas gerai. Ji tik truputį bijo skraidyti lėktuvais. 

Mergina smarkiai papurtė galvą. 

— Aš nebijau skraidyti sušiktais lėktuvais, aš bijau bombų. Aš 
bijau būti susprogdinta kažkur ore, - jos tonas dar nebuvo isteriškas, 
bet galėjo toks tapti. 

Aiša pažvelgė į registracijos stalą, kur stiuardesė, vis dar tebesi- 
šypsodama, aiškiai juos stebėjo. Mergina atrodė apimta paranojos. 
Tai irgi galėjo būti dėl narkotikų. 

Aiša atsiklaupė priešais merginą. 

— Mes esame visiškai saugūs. Tailandas yra labai saugus. 

— Tailande buvo bombų sprogimų, - mergina nustojo verkti, bet 
vis dar piktai žvelgė suirzusi. Tai priminė Melisą po įniršio priepuo- 
lio. Veide buvo iššūkis, įžūlus laukimas, kad Aiša imtų su ja ginčytis. 

Išties, norėjo ji pasakyti, čia būta bombų sprogimų, tai tiesa. Ji 
pati jautė širdį plazdant iš baimės, kai įžengdavo į oro uostą, atsi- 
stodavo į eilę patikrinimui; ji net buvo pajutusi nesąmoningos bai- 
mės akimirką, pamačiusi eilėje du vyrus iš Saudo Arabijos. Nebūk 
vaikas, norėjo ji pasakyti merginai — jei nori keliauti, susitaikyk su 
tuo. Toks pasaulis. 

Ji paėmė merginos ranką. 

— Aš praktikuojanti medikė. Manau, dalis problemos gali būti 
ta, kad jums galbūt reikia maisto ar vandens, — ji pažvelgė į vyriš- 

kį. — Turime daugybę laiko iki išskridimo. Jūsų vietoje būdama, 
paieškočiau maisto. 

Vaikinas atrodė dėkingas, kad ji įsikišo. 

Mergina vėl suraukė antakius. 

— Aš nesu alkana. 

Aiša atsistojo. Nebebuvo nieko, ką ji galėjo padaryti. Ji atsisėdo 
atgal į savo vietą ir išsitraukė žurnalą. 

Pagyvenusio amžiaus moteris, ryškiai išsidažiusi, sėdėjo šalia 
Aišos, spausdama prie savęs nedidelį prikimštą kelioninį krepšį. 

— Tai buvo labai gražu iš jūsų pusės, — sušnibždėjo ji. Ji taip 
pat buvo amerikietė. Jos stebėjo, kaip vaikinas veda merginą tolyn 
koridoriumi. 

— Mano vyras buvo lygiai toks pat. Jis baisiausiai bijojo lėktuvų. 

Aiša atžariai linktelėjo, versdama žurnalo puslapius. Stabtelėjo 
ties kvepalų reklama, du nuogi kūnai, vienas juodas, kitas baltas, 
susipynę taip, kad jų lytis nebuvo aiški. 

— Iš kur jūs? 

Aiša apsimestinai maloniai nusišypsojo ir atsisuko į moterį. 

— Aš iš Australijos. 

— Aš ten vykstu, aš ten vykstu, — moteris buvo beveik absur- 
diškai entuziastinga. — Atrodo, ji tokia graži, ir man atrodo, kad 
australai nuostabūs, — ji džiugiai nusišypsojo Aišai. — Jūs atrodote 
visai kaip mes. 

Aiša prisivertė nesijuokti. Artas buvo pasakęs tą patį. Kokio pa- 
tikinimo ieškojo Šiaurės Amerikos gyventojai? 

— Visi myli australus, — tęsė senoji moteris, bet dabar jos balsas 
buvo paniuręs. - Mes tiesiog mylim jus. 

Aiša grįžo prie savo žurnalo ir pervertė puslapį. Bet fotografija 
išliko gyva jos atmintyje. Du susipynę kūnai, vienas juodas, kitas 
baltas, neįmanoma suprasti, kur prasideda vienas ir kur baigiasi 
kitas. 

Ją nustebino Arto baltumas. Jo veidas, kaklas ir rankos buvo įdegę 
nuo negailestingo Azijos karščio, bet likusi kūno dalis buvo Arka- 
dijos marmuro baltumo. Jos kūnas atrodė beveik nepadoriai tamsus 
šalia jo kūno. Ji leido jam perimti iniciatyvą jiems mylintis, pasidavė 
jo geismo tikrumui. Iš pradžių bijojo, kad amfetaminai jos kūne 
padarė ją abejingą tam, kas vyksta. Jos malonumas atrodė prislopin- 
tas, ji negalėjo atsiduoti geismo antplūdžiui. Arto kūnas atrodė jai 
keistas, svetimas; ji negalėjo nustoti lyginusi jo su savo vyru. Hekto- 
ras geriau bučiavosi. Arto rafinuotas gracingumas, kuris atrodė toks 
patrauklus jam dėvint kostiumą ar nusimanančia akimi parinktus 
marškinius ir striukes, atrodė vos ne per daug gležnas jos skoniui. 
Ji nežinojo, kaip jį apkabinti, kur dėti rankas. Jo kūno glornumas 
blaškė jos dėmesį, jis taip skyrėsi nuo Hektoro plaukuoto kūno. Ji 
užsimerkė ir pasidavė, atmesdama rankas į šalis. Ji leido Artui tyri- 
nėti jos kūną. Ir tada, jo rankai pasiekus jos tarpkojį, kūną sukrėtė 
šokas, ir ji visu kūnu palinko link jo. Dabar ji buvo sekso dalis, ne 
už jo ribų, nebe aritolusi, bet sujaudinta jo nepažįstamumo, jo kūno, 
jo kvapo, jo varpos, jo kvėpavimo, jo rankų, jo odos. Ji atsimerkė 
ir atstūmė jį į šoną. Jo akyse akimirką pasirodė sutrikimas, kol ji 
apžergė jį ir ėmė bučiuoti jo krūtinę, jo spenelius, jo kaklą, vėl jo 
krūtinę, vedžiodama liežuviu žemyn nuo jo bambos link šakumo. 
Ji paėmė jo varpą į burną, išgirdo jį vaitojant iš malonumo. Žinojo, 
kad tai ištvirkėliška, pavojinga. Jo sūrus vyriškas skonis buvo jos 
burnoje, ant jos veido, ji buvo visa juo apsigaubusi. 

Ji pakėlė galvą. 

— Ar turi prezervatyvą? 

— Mano kišenėje, — sušnibždėjo jis. Tebeerzindama jį savo liežu- 
viu, ji sugrabaliojo jo kelnes, kurios buvo nusmukę jam iki kulkšnių. 
Rado prezervatyvą ir tada nutraukė nuo jo kelnes ir apatinius. Nea- 
titraukdama žvilgsnio nuo jo akių, atplėšė paketėlį ir užmovė ploną 
gumą ant jo varpos. 

Jis prisitraukė ją prie savęs, nuvilko jai per galvą suknelę ir paty- 
rusia ranka atsegė liemenėlę. 

— Leisk man į tave pažiūrėti. 

Ji susidėjo rankas sau už galvos, išsitiesė ant lovos. Jis lietė jos 
veidą, jos lūpas, jos spenelius, jos putę. 

— Magnifigue , - jo akys klaidžiojo po visą jos kūną. Jis pakarto- 
jo tą žodį, jo balsas apsvaigęs, vos netrūkinėjantis iš geismo. 

Jis dulkinosi geriau nei Hektoras. Iš pradžių, kai jis įstūmė varpą 
vidun, jausmas buvo keistas. Hektoro varpa buvo didesnė, storesnė; 
kartais, jei ji nebūdavo pasirengusi ar susijaudinusi, jai skaudėdavo. 
Kai lytinis aktas būdavo pradėtas, Hektoras nebegalėdavo valdyti 
savo aistros. Jo brukimai būdavo vos ne smurtingi, ir laikui bėgant 
ji ėmė leisti sau fantazuoti, kad yra prievartaujama, kad prisiderintų 
prie jo užsidegimo. Iš pradžių Arto lėtas, švelnus jos dulkinimas 
atrodė baikštus, trikdantis. Ber labai greit ji ėmė atsakyti į jo ritmą, 
stipriai stūmė savo kūną link jo, sutikdama jo judesius, kol visa, kas 
liko, buvo spindėjimas dievinančiose Arto akyse, jo burnos jutimas 
ant jos burnos jiems bučiuojantis, jo varpa, pripildanti jos putę. Atė- 
jo momentas, kai jo kūnas ėmė ožiuotis, priešintis reikmei atsipalai- 
duoti. Ji jautė, kaip jis įsitempia ir ima drebėti. Ji sugriebė jo šlaunis 
ir sušnibždėjo jam į ausį maldaudama: „Pabaik.“ Jis įsistūmė į ją, 
laikė prispaudęs jos kūną prie savojo, jo klubams spazmuojant. Jis 
sudejavo, pasiekė orgazmą, sušuko ir prispaudė veidą jai prie kaklo. 
Tada staiga ėmė ją bučiuoti. „Pražerk kojas“, - įsakė jis, ir ji pakluso. 
Jis vėl ją bučiavo, jo pirštai pašėliškai dirbo, pripildė ją. Jų burnos 
negalėjo paleisti viena kitos. Nuostabaus malonumo banga pralėkė 
jos kūnu. Lėtai, labai lėtai pasaulis sugrįžo. 


* Nuostabu (pranc.). 

Skrydžio trumpumas, kaip visada, nustebino. Reikėjo šešių valandų 
perskristi išilgai Australijos, bet praėjo mažiau nei pusė laiko, ir jie 
pradėjo leistis Denpasare. Po lyg didmiestis išsidriekusio oro uosto 
Bankoke, Balio tarptautinis oro uostas atrodė provincialus, jame 
buvo lengva orientuotis ir jis visai neatrodė bauginantis. Ji susimokėjo 
atvykimo mokestį ir pasitikinčiai nuėjo sukamojo įrenginio bagažui 
išduoti link, vedama informacinių užrašų dviem kalbomis. Muitinė 
pasirodė esanti efektyvi. Ji buvo dėkinga už šiurkščias daugiausia ja- 
viečių apsaugos darbuotojų manieras ir veido išraiškas. Ji nusišypsojo 
pati sau. Buvo malonu leisti sau būti greitai, metodiškai, tiesmukai 
po dusinančio tailandiečių mandagumo. Ji buvo girdėjusi pakanka- 
mai, kad žinotų, jog gali tikėtis tokio pat mandagumo Balyje. Bet 
bent jau kol ji praeis pro muitinę, išeis į gatvę, ji gali būti savimi. 

Hektoras sėdėjo ant suolo, ištiesęs į šonus rankas, laukė jos. Jis 
buvo apsirengęs paprastai, bet ji pastebėjo skoningus naujus marš- 
kinius trumpomis rankovėmis, puikaus kirpimo laisvas medvilni- 
nes kelnes. Jai patiko, kad jis dėvi ilgas kelnes, stilingas kontrastas 
nesiskutusiems, nesikirpusiems turistams, besispiečiantiems aplink 
ją. Buvo ką tik apsikirpęs, ji buvo tikra, kad jis apsikirps. Jis plačiai 
nusišypsojo jai artėjant ir šiltai apkabino. Jis kvepėjo jos gyvenimu, 
jos namais ir jos vaikais, ir ji laiminga su palengvėjimu įkrito į jo 
stiprų glėbį. Artas buvo per liesas. Su ta mintimi sprendimas buvo 
priimtas. Artas išnyko iš jos gyvenimo. 

Ji pabučiavo savo vyrą ir paklausė apie Adamą ir Melisą. 

— Viskas gerai. Jie tavęs ilgisi, bet Giagia ir Pappou išlepins juos 
neįmanomai. Ir jie tą žino. Jie visą savaitę to laukė. 

— Ar lauki čia visą amžinybę? — paklausė ji atsiprašančiai. 

— Keletą valandų, — jis geranoriškai patraukė pečiais. — Ką čia 
padarysi? Aš stebėjau vietinį koloritą. 

Ji nejautė nuo jo sklindančio nikotino kvapo. Jis sakė nerūkęs 
tris ar keturis mėnesius, bet ji manė, kad jis paslapčiomis surūkys 

vieną kitą, susitikęs taurelei su Dedžu ar savo pusbroliu. Ji slapčia 
tikėjosi, kad jis rūkys per atostogas; kitaip jis gali būti paniuręs ši- 
knius. Jis nekvepėjo tabaku ir atrodė atsipalaidavęs ir laimingas, net 
ir po šio tikriausiai nuobodaus, neramaus laukimo. Pro juos praėjo 
jaunų australiečių moterų grupė, jos vežėsi juokingai didelius laga- 
minus, apvyniotus polietileno plėvele. Aiša pastebėjo, kad dvi iš jų 
atsisukosios metė žvilgsnį į Hektorą. Šypsodamasi ji įsikabino vyrui 
į parankę. 

— Na, tikiuosi, neflirtavai su vietiniais manęs belaukdamas. 

Hektoras pamerkė. 

— Vietinių nedomina mano blyškus veidas. O turistai visi atrodo 
kaip nuvorišai mužikai su daugybe pinigų ir jokio sušikto skonio 
ar smegenų, — jis parodė į duris. - Na, pasirengusi drąsiai sutikti 
pavojų susirandant vairuotoją? 

Maloni, sterili ilgų valandų, kurias ji praleido hermetiškame 
kondicionuotame oro uostų ir lėktuvų pasaulyje, vėsa tuoj pat suiro, 
jiems išėjus pro duris į drėgną, lipnų Azijos orą. Ji leido Hektorui 
vesti ją pro minias turistų, droviai ir nemokšiškai besiderančių su 
juos apspitusiais džiugiai besišypsančiais, šaukiančiais, gestikuo- 
liančiais baliečiais vairuotojais. Hektoras sumaniai laviravo per 
minią, ignoruodamas tiek turistus, tiek baliečius, ir nuvedė ją prie 
suolelio, ant kurio rūkė du seni vyrai. Jie atsisėdo. Vienas iš senųjų 
vyrų buvo kažką besakąs, bet Hektoras šiurkščiai rankos mostu jį 
nutildė. Jis apsikabino ją. Nors buvo veik neįmanomai karšta, o 
triukšmas, kvapai ir šviesa labai intensyvūs, Aiša buvo dėkinga 
jausdama vyro kūno svorį, jo odos šilumą ir drėgmę. 

— Ko mes laukiam? 

— Leisk visai tai beprotybei kiek nurimti, — jis pamasažavo jai 
kaklą. — Tai seno rūkaliaus triukas. Nueini į kampą, užsirūkai ci- 
garetę, palauki, kol nerūkantieji išspręs klausimus su visuomenės 
padugnėmis, - jis plačiai nusišypsojo jai. - Tik kad aš neberūkau. 

Atrodė, kad jo strategija veikia. Kaskart, kai kas nors prie jų pri- 
eidavo, Hektoras imdavo šnibždėti jai į ausį, ir gatvės prekeiviai at- 
sitraukdavo. Senas vyras trumpai kirptais baltais plaukais, diržinga 
oda, išvagota baisių gilių raukšlių, atsisėdo prie jų tiesia, oria nugara. 
Jis linktelėjo, nusišypsojo ir išsiėmė cigaretę iš marškinių kišenės. 

— Vykti Kuta? 

Hektoras papurtė galvą. 

— Mes vykstame į Ubudą. 

Senasis vyras pliaukštelėjo sau per krūtinę. 

— Aš vykti Ubuda. Aš vežu jūs. Aš labai pigus, — jis nusišypsojo 
beveik bedante šypsena. 

Aiša leido Hektorui derėtis dėl kainos. Jis buvo dosnesnis, nei ji 
būtų buvusi, bet ji nesuko sau dėl to galvos. Aną savaitę ji mėgavosi 
laisve, bet jai labiau patiko gyvenimo poroje saugumas, žinojimas, 
kad yra kažkas, su kuo gali pasidalyti atsakomybe, kažkas visą laiką 


šalia. Savaitė Tailande, Artas ir jos neištikimybė, visa tai nyko. 


Aišai visiškai neteko pasigėrėti Tailando užmiesčio gamta. Dabar, 
automobiliui tolstant nuo perpildyto miesto ir kylant į kalnus šalies 
centrinėje dalyje, ji buvo apsvaigusi nuo sodrių džiunglių spalvų ir 
kvapų. Visur buvo pilna žmonių: abi kelio pusės buvo nusėtos pre- 
kystaliais su kvaitinančia daugybe parduodamų papuošalų, kerami- 
kos, hinduizmo ir budizmo dievybių, niekučių ir drabužių. Šunys, 
vištos ir gaidžiai lakstė po kelią, ir kas kelios minutės jų vairuotojas 
pasiutiškai pypsėdavo, kad jų nepartrenktų. Oro kondicionierius 
mašinoje buvo įjungtas visu pajėgumu, bet Aiša nuleido savo langą 
ir traukė į save stiprų, dvokų išorinio pasaulio kvapą. Hektoras su 
vairuotoju kalbėjosi apie Ubudą, bet ji klausėsi tik puse ausies. Ji 
suprato, kad vairuotojas ėmė kažką piktai postringauti apie musul- 
monus. Jis pagavo jos žvilgsnį užpakalinio vaizdo veidrodėlyje. 


— Jūs krikščionis? 

Hektoras atsakė jai dar nespėjus suformuluoti atsakymo. 

— Aš krikščionis. Mano žmona hinduistė. 

Ji supykusi atšlijo nuo Hektoro. Ji žinojo, kad dauguma salos 
gyventojų yra hinduistai, tai buvo aišku iš daugybės privačių ir vie- 
šųjų šventyklų. Bet buvo lygiai taip pat aišku, kad ji nepriklauso 
tam pasauliui. Jai kilo pagunda patikslinti Hektoro komentarą, pa- 
reikšti, kad ji ateistė, bet žinojo, kad tai būtų nemandagu. Vairuo- 
tojas vėl įbedė į ją žvilgsnį, atrodė, kad tuoj prabils, bet jis nepasakė 
nieko. Hektoras, nesuprasdamas savo netakto, pagriebė jos ranką. Ji 
atsispyrė norui ištraukti ją iš jo delno. 

Kai vairuotojas pagaliau prabilo, kalba sukosi ne apie religiją. 

— Jūs važiuojat į pliažas? 

Hektoras papurtė galvą. 

— Kuta mūsų visiškai nedomina. 

— Kodėl? 

— Per daug australų. 

Vairuotojas ėmė garsiai juoktis. Tada jis atsisuko ir patapšnojo 
Hektorui per ranką. 

— Australai labai geri žmonės. Balio žmonės labai kaip australai. 
Tik kvaili musulmonai kiaulės, ne kaip australai. 

Aišai buvo įdomu, ar jis pradės dar vieną tiradą. 

— Jūs važiuojat į šiaurė plaukti. Jūs važiuojat į Amedas. Ame- 
das gražus ir ramus, — jis atsiduso. —- Negeras nuo bombardavimo. 
Blogai žmonėms Amede, - jo veidas nušvito ir jis atsisuko į juos 
pasižiūrėti. 

Žiūrėk į kelią, norėjo surikti Aiša. 

— Ši savaitė pilnas mėnulis, labai specialus pilnas mėnulis Amede. 
Labai gražu. Labai geri pliažai. Labai gera žvejyba. 

— Ar jūs iš ten? 

— Ne. Mano žmona iš Amedas. 

Aiša pasilenkė pirmyn. 
— Ar ji irgi labai graži? 
Senasis vyras sukikeno. 
— Ji močiutė. Ji sena. 
Likusią kelionės dalį jis aptarinėjo su Hektoru vaikus ir šeimą, o 
ji atsilošė sėdynėje, žvelgė pro langą ir buvo apimta Azijos dvelksmo. 


Kai tik juos nuvedė į jų kambarį, pirmiausia ji paprašė Hektoro ją 
išdulkinti. Hektoras atsakė į pageidavimo skubumą; jis šiurkščiai 
ją pabučiavo, įkąsdamas jai į lūpą, būtent tai, ko ji ir norėjo. De- 
juodama ji apsisuko ir atsigulė ant pilvo. Jis nutraukė jos apatines 
kelnaites, su jėga praskėtė jos kojas, ji girdėjo, kaip jis atsiseginėja 
užtrauktuką, atplėšiamo prezervatyvo pakelio garsą, ir tada jo var- 
pa buvo bejeinanti į ją. Ji sukando dantis, užgniaužė riksmą, kai jis 

smarkiai įsiveržė į ją, skausmui plėšiant ją perpus, būtent toks po- 
jūtis, kokio ji norėjo, kokio jai reikėjo, kokio ji nusipelnė. Ji įtraukė 
vieną, du, tris, keturis trumpus oro gurkšnius, susiraukė, o paskui 

ji jau buvo aukščiau skausmo. Hektoras dabar jau buvo lyg elek- 
trinis kūjis, trankantis į ją, ji buvo pilna jo, tiek pilve, kiek putėje, 
ji įsikniaubė veidu į lovatiesę, jos ištiestos rankos spaudė paklodes, 
medžiaga vyniojosi apie pirštus: ji norėjo, kad jis užpildytų ją visą. 
Jis trankėsi į ją, draskydamas ją į gabalus, griaudamas ją ir surink- 
damas ją atgal į vieną kūną. Ji verkė iš skausmo ir iš palengvėjimo. 
Kai jis riaumodamas, neliesdamas jos patyrė orgazmą, Aiša nebuvo 

net priartėjusi prie susijaudinimo, bet ji sudejavo garsia, dėkinga 

aimana. Jis nukrito ant jos, ir ji mėgavosi jo drėgno kūno sunkumu. 
Jis vėl pavertė ją savo moterimi. 

Hektoras nusirito nuo jos, nusibraukė nuo savęs prezervatyvą ir 

numetė ant grindų. Trumpikės tabalavo ant kairiosios kojos, marš- 
kiniai buvo atsegti iki pusės, ir jis trynė storus drėgnus plaukus 

sau ant krūtinės. Jis nebuvo nusiėmęs sandalų. Aiša pasikėlė ant 
alkūnių ir suėmė jo raudoną, vis dar pusiau standžią varpą į ranką. 
Nuo apyvarpės viršaus prasisunkė pavandenijusios spermos lašeliai. 

Jis sutrūkčiojo, nustūmė jos ranką. 

— Per jautru, — pasiskundė jis. Ji nusivalė ranką į patalynę. Jis 
švelniai pabučiavo ją į lūpas. 

— Gal norėtum orgazmo? — paklausė jis. 

Ji pakratė galvą ir irgi jį pabučiavo. 

— Ne, - sušnibždėjo ji. - Man to nereikia. Aš laiminga. 


Per keletą dienų ji įsimylėjo Ubudą. Pats miestelis susidėjo iš gru- 
pės kaimų, ir ji su Hektoru tuoj įpuolė į rutiną, susidedančią iš tro- 
pinių pusryčių, patiekiamų jų kambario balkone, ilgų pasivaikščio- 
jimų po mišką ar kaimus prieš sugrįžtant pusiaudienį pasiplaukioti 
viešbučio art deco stiliaus baseine. Vanduo buvo gaivus ir švarus, 
ir Aišai patikdavo stovėti po aukšta apdaužyta besijuokiančio pa- 
rimusio Budos, pilančio vandenį į baseiną, statula. Paplaukioję jie 
išgerdavo, įsitaisę prie baseino, skaitydavo, ir tada lėtai pasivaikš- 
čiodami eidavo į miestą pietų. Po pietų būdavo toliau tyrinėja- 
mos kaimo vietovės ar žmonių pilnas turgus, kur šviežia skerdiena, 
prisirpę vaisiai ir daržovės buvo parduodami vietiniams kaimo 
gyventojams, tuo tarpu turistai vaikštinėjo pėsčiųjų takeliais vir- 
šuje, derėdamiesi dėl padirbtų firminių laikrodžių, pigių audinių 
rietimų ir mažų netikro sidabro ir bronzos statulėlių. Vėlyvą po- 
pietę jie grįždavo į viešbutį, dar kartą paplaukiodavo baseine, kad 
atsigaivintų, o tada, vaikštinėdami pagrindine gatve, ieškodavo, 
kur pavalgyti. Popietinis pasivaikščiojimas atgal į viešbutį tapo 
jos mėgstama dienos dalimi. Jie eidavo vingiais, mažomis alėjo- 
mis, kurios nuvesdavo juos pro mažus kiemelius, kur vėstančioje 
vakaro paunksmėje jaunos moterys uždeginėjo smilkalus ir auko- 


424 


jo aukas prie savo protėvių šventyklų. Šalutinėse garvelėse jiems 
neįkyrėjo gatvių prekeiviai ar niūrūs, šiurkštūs, trūks plyš darbo 
norintys susirasti vairuotojai. Dažniausiai niekas nekreipė į juos 
dėmesio, išskyrus drovią jaunų moterų šypseną, mandagų darbi- 
ninkų šypsnį ir skambų senų moterų ir vaikų kvatojimą. Labas, 
labas, deklamuojama anglų kalba šaukė jiems vaikai, jūs iš kur? Jie 
leipdavo juokais, išgirdę, kad jie iš Australijos, ir kuris nors berniu- 
kas būtinai sušukdavo iškraipytą Gerosdienos, kai tuo tarpu kitas 
imituotavo kengūros šokavimą. 

Jau pirmąjį vakarą Aiša su Hektoru pastebėjo siaubingą salos 
skurdą, perdėm akivaizdų priklausomumą nuo mažėjančio turistų 
antplūdžio, tad jis nebesiderėdavo, paprasčiausiai paduodavo tiek 
batų, kiek gatvės prekiautojas ar kiosko savininkas užsiprašydavo. 
Ji turėdavo stovėti atokiau nuo jo, kai jis ką nors pirkdavo, marški- 
nius, dovanas vaikams ir savo šeimai, nes ji gėdijosi, kad baliečiai 
palaikys jo išlaidumą paprasčiausiu naivumu. Ji turėdavo sulaikyti 
save nuo priekaištavimo jam: „Galėjai gauti tai už pusę kainos“, nes 
žinojo, kad jis atsakys: „Neketinu derėtis dėl kažko, kas namuose 
kainuoja tiek pat, kiek puodelis kavos.“ Ji negalėjo prisiversti būti 
tokia kaip jis. Ji buvo tėvo dukra ir tikėjo, kad derybos ir natūriniai 
prekių mainai yra neatsiejama prekybos dalis. Bet Ubude, visai ne- 
būdingai sau, derybose ji rodė palankumą pardavėjui, ir dar palik- 
davo dosniai arbatpinigių. 

Neskubus kaimo gyvenimo tempas patiko jiems abiem, bet Aiša 
matė, kad visi, vyrai, moterys ir vaikai, sunkiai dirba. Tai buvo aki- 
vaizdu žiūrint į sulinkusius nuo darbo ryžių laukuose senų moterų 
kūnus, į nugairintas, diržingas darbininkų, perstatinėjančių tiltą per 
upę, rankas, ar į prakaitu permerktą jaunų mūrininkų, pro kuriuos 
jie praeidavo grįždami iš Beždžionių miško, odą. Tylūs, pareigingi 
rytiniai ir vakariniai aukojimai protėviams, romios šypsenos, stip- 
rūs, sunkūs gamtiniai tropikų kvapai, paklusimas darbui ir šeimai, 

ryški šviesa ir nuolatinis Azijos saulės švytėjimas, vaikų, laisvai bė- 
giojančių gatvėmis, džiaugsmingumas ir bebaimiškumas — nevar- 
žomumas, kurio niekada nepažins jos vaikai; Aiša įsimylėjo Ubudą. 


Ši rimtis trečiąjį vakarą buvo sugriauta jų pirmojo ginčo. Diena 
prasidėjo prastai. Hektoras pažadino ją prieš pusryčius su kvaila, 
geidulinga šypsena veide, jo stačiai storai varpai baksnojant jai į 
šlaunį. Ji nusileido jo norui mylėtis (bausmė už neištikimybę, atėjo 
jai į galvą nuodėminga ir gėdinga mintis, jos vyrui lipant ant jos), 
bet ji pasipriešino jo šiurkštumui. Ji matė jo sumišimą: apsidžiaugęs 
dėl jos laukinio alkio pirmąją dieną, jis, be abejonės, pamanė, kad 
ji pasirengusi atsiduoti tam, kas, ji žinojo, buvo gašliausias iš visų jo 
troškimų — valdyti ją, patirti orgazmą dėl agresyvaus sekso. Bet ji 
jautėsi negalinti atsiduoti beatodairiškam siautuliui ir suprato, kad 
ją piktina jo prielaida. Ji jautėsi lyg kekšė; po Arto Hektoras dabar 
dulkino ją kaip kekšę. Ji sutiko, taip, net paskatino. Bet jam per- 
dėm sentimentaliai šnekinant ją, kol ji bandė prisiversti pabusti, ji 
jautė vien pasibjaurėjimą absurdišku jo geidulio teatrališkumu. Jie 
ne jaunavedžiai, ne paaugliai, pradedantys naują romaną. Jie vyras 
ir žmona, tėvai. Kai tik jis patyrė orgazmą, ji išsirideno iš po jo ir 
paliko jį gulintį nuogą ant lovos, susigėdusi ir kupina apmaudo, kai 
nuėjo į po atviru dangumi esančią vonią, užsipylė ant veido vandens 
ir pažvelgė į veidrodį. Ji jautėsi šlykščiai. Ir jos mėnesinės artėjo. 
Hektoras buvo piktas per visus pusryčius, ūmus ir nešnekus 
jiems išėjus pasivaikščioti. Ji buvo patenkinta lėta gyvenimo Ubude 
tėkme ir laiminga, kad jie pasiliko kalnuose visai savaitei. Hektoras, 
ji tą žinojo, mieliau būtų praleidęs keletą dienų pliaže, jis įrodinė- 
davo, kad atostogų negali pavadinti tikromis atostogomis, jei da- 
lis jų nėra praleidžiama gulint ant smėlio kur nors prie jūros. Aiša, 
užaugusi puoselėjančioje Indijos vandenyno pakrantės vienatvėje, 

nesutiko. Vakarų Australija turėjo tikriausiai geriausius pasaulyje 
pliažus. Ji yra buvusi prie Viduržemio jūros, ir išties, žydri vandenys 
buvo kvapą gniaužiančio grožio, gyvenimo džiaugmas Graikijos sa- 
lose buvo užkrečiantis, bet ji nepakentė dalytis pliažu su daugybe 
kitų žmogiškųjų būtybių. Jos auklėjimas išpaikino ją. Ji nejautė jo- 
kio poreikio aplankyti Balio turistinius pliažus. 

Jie sugrįžo į viešbutį pavargę, prakaituoti, ir Hektoras, nepa- 
sakęs nė žodžio, nuėjo tiesiai į baseiną, nutrenkė savo krepšį ant 
sudedamosios kėdės, nusirengė iki trumpikių ir metėsi į vandenį. 

Kai jis išniro, jo veide švietė šypsena. 

— Lipk į vandenį, - pašaukė jis. — Labai atgaivina. 

— Einu persirengsiu. 

— Nėra reikalo. Nusirenk iki apatinių kelnaičių. 

— Nekvailiok. 

Hektoras priplaukė prie baseino krašto. Ji suvokė, kad jis žaidžia 
po vandeniu su savo varpa. 

— Čia nieko nėra. 

— Yra darbuotojai. 

Jis nusijuokė. 

— Jie neprieštaraus. Mes tik dekadentiški vakariečiai. Esu tikras, 
kad jie to tikisi. 

Ji papurtė galvą. 

— Aš nesu dekadentiška vakarietė. Einu persirengsiu maudymosi 
kostiumėliu. 

— Daryk kaip tavo sušikta širdis geidžia. 

Jo nuotaika vėl aptemo ir jis vėl nėrė po vandeniu. Ji keikė jį, 
eidama atgal į kambarį. Jis elgiasi kaip vaikas. Jis elgiasi kaip vaikas 
kaskart, kai negauna, ko panorėjęs. Jis nori, kad ji sutiktų važiuoti 
į pliažą, jis aiškiai nori cigaretės, jis nori, kad viskas vyktų pagal 
jo norus. Ji nežiūrėjo į jį, nerdama į vandenį. Vanduo išties buvo 
puikus, kitas pasaulis už storos, drėgnos karščio sienos. Ji nuplaukė 

pirmyn, atgal, paskui plūduriavo ant nugaros, spoksodama į baltus 
debesų kuokštus stulbinančiame danguje virš jos. 

Hektoro nuotaika vis prastėjo visą popietę, ir, atėjus vakarienės 
metui, jis jau ieškojo priekabių barniui. Ji pasiūlė eiti vakarieniauti į 
„La Luną“. Tai buvo brangus restoranas, bent jau Baliui, bet maistas 
buvo puikus, ir jai patiko, kad iš balkono vėrėsi šiltnamio augaliją 
primenantis upės pakrančių vešlumas. 

Išgirdęs pasiūlymą, Hektoras sunkiai atsiduso. 

— Ir vėl. Mes jau ten buvom vakarienės ir kartą pietų. Noriu 
veikti ką nors kita. 

— Gerai, — ji sėdėjo prie tualetinio stalelio, segdamasi naujus aus- 
karus, kuriuos nusipirko tą popietę mieste, kioskelyje. Ji pasukinėjo 
galvą. Auskarai atrodė gerai. — Yra daugybė visokių vietų. Rasim ką 
nors kur kitur. 

— Man nuobodu, - jis atsisėdo ant lovos, piktai į ją žiūrėdamas. Ji 
pažvelgė į jį veidrodyje. Sulipę plaukai buvo sušukuoti atgal. Jis ką 
tik baigė maudytis duše ir rankšluostis buvo laisvai užkritęs jam ant 
klubų. Per dvi dienas jo oda tamsiai įdegė. Ji nusuko žvilgsnį nuo jo 
atspindžio ir susikoncentravo ties auskarais. Ją vėl apstulbino tai, koks 
gražus jos vyras. Net ir su žilomis sruogomis plaukuose ir neskusta 
barzda jis atrodė daug jaunesnis nei buvo. Atrodė ironiška, kad ji, kuri 
didžiavosi savo šalta, racionalia logika, vis dar tebemylėjo šį vyrą, bet 
jos meilė kilo tik iš geismo. Kartais ji nežinodavo, ar Hektoras jai net 
ir patinka — jis galėdavo būti toks storžievis. Jis vis dar labai piktai 
į ją žiūrėjo, ji juto tai sau už nugaros, kaip pykčio apimtas Adamas, 
laukiantis, kada ji atitaisys padarytą skriaudą. Bet Adamas vaikas, o 
Hektoras vidutinio amžiaus vyras. Gal Aiša ir nemėgo savo vyro, bet 
vis tiek manė, kad jis yra pats gražiausias vyras pasaulyje. Šalia jos, 
kartu, jie atrodė puiki pora. Jie kėlė pavydą. Ją apstulbino jo riksmas. 

— Man nuobodu! - sušuko jis, klouniškai krisdamas nugara ant 
lovos, kojos ore, drėgnas rankšluostis benuslenkąs ant grindų. — 

Man velniškai nuobodu sušiktame Ubude, - jis pasilenkė pirmyn 
ir atsistojo ant kojų. — Nuvažiuokim rytoj. Ketvirtadienį pilnatis. 
Nuvažiuokim pasižiūrėti pilnaties Amede. 

Jis toks vaikas. 

— Esu tikra, kad kiekvienas salos vairuotojas tvirtina, jog mėnu- 
lio pilnatis pati gražiausia jų kaime. Man patinka Ubudas. Nema- 
tau jokio reikalo iš čia išvykti. 

— Aš noriu plaukioti. 

— Štai kodėl mes užsisakėm viešbutį su baseinu. 

— Aš noriu plaukioti jūroje. 

Adamas buvo visai toks pats, kaip ir Hektoras. Ką ji pasakytų 
Adamui? 

— Jei nori vykti į Amedą, suorganizuok tai. Suorganizuok kelio- 
nę, viešbutį, kelionę atgal į oro uostą. Jei tu visu šituo pasirūpinsi, aš 
mielai važiuosiu, kad ir kur tai būtų. 

Jis įtariai į ją pažvelgė. 

— Tu tuo tikra? 

— Tikra. 

— Na ne. Tu man paskui tai priminsi. 

Ji apsisuko kėdėje. 

— Nepriminsiu. 

— Tau nepatiks kambarys, kurį užsakysiu, rasi dėl ko reikšti ne- 
pasitenkinimą. 

Ji pasisuko atgal į veidrodį. 

— Eik tu šikt, Hektorai. Aš ne tavo motina. 

Tai buvo taiklus šūvis, jinai jį įskaudino. Jis nutilo. Ji pabaigė 
dažytis ir apsidairė, ieškodama batų. 

— Sendė nėščia. 

Ji neatsakė, prisibijodama pavojingos teritorijos, į kurią jie žengė. 

— Ji jau po pirmojo trimestro, — pauzė. - Haris pasakė prieš pat 


man išvykstant. 

Ji buvo tikra, kad jis sąmoningai padarė pertrauką tarp sakinių. 
Šunsnukis žaidė su ja. 

— Tai geros naujienos Sendei, — ji išspaudė šypseną ir nuėjo link 
vonios. - Džiaugiuosi dėl jos. 

Ji išgirdo jo murmėjimą. Jis pasakė tai žemu balsu, pašnibždo- 
mis, bet jo žodžiai buvo aiškūs ir suprantami. 

— Galiu lažintis, kad tu ne taip labai džiaugies dėl Hario, ar ne? 

Kodėl šie žodžiai taip gėlė? Kodėl ji jautėsi taip absurdiškai pa- 
vydinti? Ji išties pavydėjo. Ji norėjo, kad jis pasirinktų tarp jos ir 
pusbrolio. Tai atrodė taip paprasta. Ji norėjo jo lojalumo. Ji negalvos 
apie Artą: ji nusipelnė savo vyro lojalumo. Haris buvo smurtaujan- 
tis, žiaurus vyriškis. 

Ji atsisėdo ant tualeto sėdynės ir pažvelgė į dangų. Nežinojo, ką 
veikia tualete. Debesys pranyko, bepasirodančių žvaigždžių plejada 
švietė į ją iš viršaus. Ji užuodė aitrius, rūgščius tailandiečių virtuvės 
prieskonius. 

Jis pabeldė į duris. 

— Man reikia rengtis. 

Jis tebebuvo įtūžęs. Ji atsistojo ir nuleido vandenį. Praėjo pro jį, 
nepasakiusi nė žodžio. 

O, kad ji galėtų grįžti į dienos pradžią ir viską pakeisti! Pabusti 
anksčiau už Hektorą, pasiūlyti tingų rytą prie baseino vietoj ilgo, 
karšto pasivaikščiojimo. Bet diena prasidėjo būten taip, ir atrodė, 
kad ji buvo pasiryžusi tęstis ta pat eiga. Kiekvienas žingsnis, atrodė, 
didino jų priešiškumą, taigi, atėjus tam laikui, kai jie sėdo vakarie- 
niauti, abu negalėjo užbaigti sakinio, netrokšdami vienas kito už- 
mušti. Jis pasiūlė nueiti ko nors išgerti, paskui pavakarieniauti praš- 
matniame restorane, įsikūrusiame hinduistų šventyklos teritorijoje. 
Stalus supo vanduo, kurio paviršius buvo padengtas plaukiojančiais 
milžiniškais, vešliais vandens lelijų lapais. Jai norėjosi ten valgyti, 
bet ji tebebuvo užsiutusi ant jo dėl to, kad jis atsisakė vėl eiti į „La 

Luną,, todėl tik trumpai atkirto: „Ne, neikime ten. Ten per brangu.“ 
Jis neatsakė. Nužingsniavo pirmyn siutinančiu tempu, taip, kad jai 

teko vos ne bėgti norint neatsilikti. Perdėm entuziastingai nusiteikęs 

jaunuolis priėjo prie jų, siūlydamas jiems automobilį, ir Hektoras 

tiesiai jam į veidą išspjovė: „Atsiknisk!“ Vyriškis atšoko pasibaisėjęs, 
lyg Hektoras būtų buvęs gyvatė jam ant kelio, lyg jis būtų buvęs pats 

velnias. Aiša buvo tikra, kad Hektoro blogą nuotaiką lėmė tai, jog jis 

metė rūkyti. Ji nupirks jam pakelį cigarečių. Ji sugrūs jam jas į gerklę, 
velniai rautų. Tegul greičiau pastimpa. Ji norėjo, kad jis greičiau pa- 
stiptų. Aiša bėgo paskui savo vyrą, paslydo ant nelygaus tako ir vos 

neišsisuko kulkšnies. Hektoras nė nesivargino sustoti. Tai nebuvo 

vien dėl rūkymo, per šias atostogas buvo kažkas, kas išryškino visą 

apmaudą ir pyktį, kuriuos ji jautė savo vyrui. Paskutiniąsias trejetą 

dienų jie praleido visą laiką kartu, tik dviese, o to nebuvo jau daugelį 

metų. Ji ir vėl susimąstė: „Ar man išties patinka šis vyras?“ 

Hektoras staigiai pasuko į per daug ryškiai apšviestą turistų pil- 
ną kabaną. Keturių muzikantų grupė paniurusiai brazgino stygas ir 
mušė gameliano“ instrumentus, grodami tradicinę indoneziečių mu- 
ziką taip, lyg tai būtų buvęs koks audioįrašas prekybos centre. Ta vie- 
ta buvo baisi, ir ji žinojo, kad Hektoras tai žino, bet pasuko čia tyčia. 

— Ar ši vieta tiks? 

Jai norėjosi jam trenkti. 

Bet ji pritariamai linktelėjo. 

Jauna balietė padavėja atskubėjo prie jų ir pasodino prie stale- 
lio. Nervinga jaunutė mergina užsikirsdama angliškai pasiūlė jiems 
valgiaraštį. Hektoras užsakė jiems abiem alaus. Padavėja pasiteiravo, 
ką jie norėtų valgyti, ir Hektoras trenkė valgiaraštį ant stalo: „Duok 


* Namukas, kotedžas (isp.). 
** Instrumentų komplektas, pagamintas ir suderintas kaip vienas instrumentas. Būdin- 
gas Indonezijai, paprastai Balio ir Javos saloms. Jį sudaro įvairūs instrumentai: meta- 
lofonai, ksilofonai, būgnai, gongai; bambukinės fleitos, styginiai instrumentai. 

mums bent sušiktą minutę!“ Mergina, ištikta šoko, sumišusi žiū- 
rėjo į jį išpūtusi akis, tada nuleido galvą ir nusilenkė. Aiša nedrįso 
pakelti į ją akių. 

— Pasielgei siaubingai, — papriekaištavo ji jam, kai mergaitė nu- 
ėjo. Hektoras nekreipė į ją dėmesio, bet paraudo. Gerai, jis gėdijasi. 
Kai mergina sugrįžo su gėrimais, jis jos atsiprašė. Tai ją, rodos, dar 
labiau išgąsdino. Jis pagaliau ėmė kartoti: „Terima Kasim, Terima 
Kasim““, kol ji pagaliau nusišypsojo, ir jis galėjo taip pat jai nusišyp- 
soti. Aišai norėjosi juoktis, staiga jis vėl atrodė paikas ir mielas, bet 
dabar jis jos juokui būtų suteikęs tūkstantį įvairių negatyvių pras- 
mių. Ji nekalbės, kol jis neprabils pirmas. Jos skrandis buvo įsitem- 
pęs, galva plyšo. Ji abejojo, ar įstengs valgyti. Alus buvo gaivinančiai 
šaltas, ir ji gėrė jį godžiai. 

— Manau, turėtum paskambinti Sendei ir pasveikinti. 

— Nusiųsiu atviruką. 

— Nusiųsiu atviruką, — jis pasakė tai bjauriu, verkšlenančiu, pa- 
šiepiančiu ją balsu. Jis nusisuko nuo jos, kratydamas galvą. — Tu 
neįtikėtina, velniai tave rautų. 

— Ką? — ji klausė rimtai. Ką ji padarė? Ko jis iš jos nori? 

— Aš nenoriu, kad siųstum atviruką. Aš noriu, kad tu jai pa- 
skambintum. Noriu, kad nuvažiuotum pas ją pasimatyti. 

— Aš neprieštarauju dėl susitikimo su Sende, tu tą žinai. 

— Tau tik kyla keblumų bendraujant su mano pusbroliu. 

Mano pusbrolis, mano draugužis, mano vyrukas Haris. 

— Taip, taip ir yra. 

— Argi negali jam paprasčiausiai atleisti? 

— Už smurtavimą prieš mano geriausios draugės vaiką? Ir už tai, 
kad padarė tai mano namuose? Ne, aš neketinu jam atleisti. 

— Tas vaikas to nusipelnė. 


* Labai ačiū (baliečių k.). 

— Hugas yra vaikas. Tavo pusbrolis lyg ir turėtų būti suaugęs. 

— Tavo pusbrolis lyg ir turėtų būti suaugęs, — ta pati bjauri pajuo- 
ka. Aiša matė, kaip dvi poros neryžtingai lipa laipteliais į restoraną. 
Viena iš moterų laikė ant rankų kūdikį, o vienas iš vyrų laikė vos 
pradėjusio vaikščioti vaiko ranką. Kita padavėja išniro iš restorano 
gilumos šešėlių. Tik dabar Aiša suprato vos už keleto metrų nuo 
jos egzistuojant pasaulį. Ji pamatė virtuvėje vaikštinėjančius žmo- 
nes, televizoriaus blyksėjimą. Ji juto, kad jos vyro žvilgsnis buvo nu- 
kreiptas tiesiai į ją, bet jinai jį ignoravo. Besiekdama alaus, ji pagavo 
Hektoro žvilgsnį, ir jis pasinaudojo tuo puolimui. 

— Jis baisus vaikas. 

— Jam ką tik sukako ketveri. Kaip kerverių metų vaikas gali būti 
baisus? 

— Nes niekada nebuvo drausminamas, nes niekada nebuvo mo- 
komas gerbti kitų žmonių. Jis baisus vaikas dabar, ir paaugęs jis bus 
šiknius. 

Ji nekibs ant jo kabliuko. Jis vartojo žodį „šiknius“ būtent ta pra- 
sme, kokia ji nekentė jo vartojant, kaip bjaurastį, kaip įžeidimą. Jis 
darė tai sąmoningai. Tos dvi poros buvo prancūzai, ir Aiša atkreipė 
dėmesį, kad jaunoji padavėja lengvai perėjo prie jų kalbos. 

— Haris bent jau turėjo padorumo nueiti pas juos ir atsiprašyti, — 
Hektoras kratė galvą, negalėdamas patikėti. Jis pasilenkė įsiutęs 
per stalą. — Tai Rouzė būtų turėjusi atšliaužti keliais, prašydama 
atleidimo. 

Ji pajuto, kad jos santūrumas ją palieka, skyla pusiau. Tai skam- 
bėjo tiksliai taip, kaip būtų pasakiusi jo mama. Tiksliai Kulos žo- 
džiai, jos posakis, jos nusistatymas. 

— Ką Rouzė padarė, išskyrus tai, kad ji gynė savo sūnų? 

— Ką Rouzė padarė? Ji panaudojo Hugą kaip dingstį nespręsti 
savo nesėkmių santykiuose su Gariu. Lygiai taip pat ji pataikauja 
Gariui ir nenori pripažinti realybės... ir to, kad jis alkoholikas, ir 

kad jis genialiausias menininkas jo paties galvoje, bet, deja, neturi 
jokio sušikto talento... Ir kad jis niekada nė nenorėjo vaiko, - Hek- 
toras giliai kvėpavo. Kai jis vėl prabilo, jo balsas buvo ramesnis, la- 
biau išlaikytas, — neabejoju, kad Rouzė myli savo vaiką. Dėl Dievo, 
Aiš, aš neabejoju Gario meile jam. Ber jie visiškai sušikti tėvai. Jis 
yra mažas pabaisa. Niekas jo nemėgsta. Mūsų vaikai negali pakęsti 
su juo būti. Ką tau tai sako? 

Ji tylėjo. Ji jautė Hugui neišmatuojamą gailestį ir širdgėlą dėl 
jo. Ji matė, su kokiu sumišimu ir skausmu jis susiduria su pasauliu. 
Atsitraukęs nuo Rouzės, jis būdavo šokiruotas, kad nebėra pasaulio 
centras. Bet jis tą sužinos. Žinoma, kad sužinos. Visur taip yra, taip 
jau nutinka vaikams. Jie sutinka kitus vaikus. 

— Jis pasikeis pradėjęs eiti į mokyklą. 

— Aha, - Hektoras kvatojosi. - Aha, brangioji, jis pasikeis, ir Ži- 
nai, kodėl jis pasikeis? Nes kiti vaikai lups jį iki sąmonės netekimo. 
Ar klausei mūsų vaikų, ką jie galvoja apie tai, kad Haris jam trenkė? 

Ji negalėjo patikėti, kad jis kalbėjosi apie tai su jų vaikais. Ji 
pasilenkė per stalą. 

— Ką tu prišnekėjai apie tai Adamui ir Melisai? 

Jis įvertino jos įsiūtį ir atsitraukė atgal. 

— Nieko. 

— Tai iš kur tu žinai? 

Jis neatsakė. 

— Iš kur tu žinai? 

Jis susikryžiavo rankas lyg gindamasis. 

Staiga ji atspėjo. Ji nenatūraliai nusijuokė. 

— Tavo sušikta motina. Žinoma. 

— Haris yra šeima, Aiš. Rokas jų pusbrolis. Jie žino, kas vyksta. 

— Turi omeny, jiems pasakoma, kas vyksta. 

Jis prabilo ramiai. 
— Jie ten buvo. Manau, jie susidarė apie tai savo nuomonę. 

Ją trumpam apėmė panika, veik svaigulys. Tas jausmas buvo 
susijęs su jos vaikais. Jie priklausė Hektorui taip, kaip negalėjo pri- 
klausyti jai. Jos vyrą ir jos vaikus siejo šeima, giminaičiai, kurių ji 
neturėjo. Niekas nepasikeistų, jei jos mama gyventų su jais Mel- 
burne. Jos mama negalėtų pakęsti gyvenimo, besisukančio vien 
apie vaikus ir vaikaičius. Ji turi savo praktiką, savo draugus ir savo 
pačios gyvenimą; jos šeima yra to gyvenimo dalis, ne visas gyveni- 
mas. Aiša manė, kad tai išmintinga — toks gyvenimas ir turi būti. Ji 
galėjo gyventi nutolusi nuo savo šeimos per visą kontinentą. Hek- 
toras negalėtų. Ji žinojo tai už jo tekėdama. Sutikdama būti su juo, 
ji turėjo sutikti būti su visu juo. Bet ji niekada nenustojo jautusi 
apmaudo dėl to fakto ir žinojo, kad jos vaikai niekada nesupras to 
apmaudo. Būtų gerai, jei Rafis gyventų tame pačiame mieste, kaip 
ir ji. Jos vaikai mylėjo jį taip pat smarkiai, kaip ir ji. Bet ji negalėjo 
jausti tokios pat meilės, kokią jie jautė savo giagia ir pappou, savo 
dėdėms ir tetoms. Žinoma, ji yra prisirišusi prie Manolio, žinoma, 
ji yra užmezgusi tvirtą draugystę su savo svaine Elizabet. Bet jos 
tikroji šeima Melburne yra Rouzė ir Anuk. O jų jos vaikai nemy- 
lėjo. 

Ji žvelgė į savo vyrą beveik su neapykanta. Tu pririšai mane prie 
savo gyvenimo, pagalvojo ji su kartėliu. Kaip tai įvyko? 

Viena iš moterų prancūziškai pašaukė vyrėlesnį vaiką, kuris ėjo 
link pakylos, kur grojo grupė. Ji pasikėlė, kad pačiuptų jį, bet gru- 
pės vadovas pakėlė ranką, sušuko Daccord, Daccord ir pakėlęs pa- 
sisodino kūdikį ant kelių. Sužavėtas mažasis berniukas ėmė droviai 
taukšenti ksilofonu, susilaukdamas sužavėtų muzikantų juoko. 

Aiša linktelėjo link pakylos. 


— Na, argi tai ne žavinga? 


* Žinoma, gerai (pranc.). 

Hektoras apsisuko ir pažvelgė į mažąjį berniuką, dabar džiaugs- 
mingai bepliekiantį ksilofono klavišus. Jis plačiai nusišypsojo ir vėl 
atsisuko į Aišą. 

— Tai gražiausios jo gyvenimo akimirkos. 

— Kaip ir jo mamos, — prancūzė laikė rankoje alaus bokalą ir 
juokavo su draugais. Vaiko juokas, čiauškantis, ekstaziškas, staiga, 
rodos, panaikino visą tos dienos kartėlį ir apmaudą. 

Aiša palietė savo vyro ranką ir jis suspaudė jos pirštus. 

— Man labai patiko stebėti vaikus Bankoke, — pasakė ji ilgesin- 
gai. - Matydavau juos kasdien per savo rytinį pasivaikščiojimą, ir visi 
jie būdavo apsirengę be galo tvarkingai, su mokyklinėmis uniformo- 
mis, mergaitės ir berniukai, juokdamiesi ir mosikuodami savo kupri- 
nes aukštai į orą. Jie atrodė taip, lyg gatvės jiems priklausytų. Visiškai 
negrėsmingai, ne taip, kaip tos vaikų gaujos, kurias matai pas mus. 
Jie tiesiog atrodė saugūs, laimingi ir besijaučią visiškai namie. 

Ji pasižiūrėjo į kūdikį, kuris dabar godžiai čiulpė mango riekelę, 
kurią jam pasiūlė muzikinės grupės vadovas. 

Ji atsisuko į Hektorą. 

— Graikija ir Sicilija irgi buvo tokios pat, pameni? — pabrėžė ji. — 
Vaikai ir ten atrodė taip, lyg gatvės jiems priklausytų, — ji siurbčiojo 
alų, paskendusi prisiminimuose apie dienas, praleistas prie Vidurže- 
mio jūros. Tai buvo taip seniai, prieš jų vedybas - jų pirmoji bendra 
kelionė į užsienį. Jie buvo tokie jauni. Tada jie irgi barėsi, baisus, 
destruktyvus ginčas Santorinio saloje. Jiems sugrįžus atgal į Atėnus, 
Hektoro pusbrolis Periklis pasakė jiems, kad visi barasi Santorinio 
saloje. Brakolaka, dvasios-vampyrai, sukelia ginčus, nes pakęsti ne- 
gali, kai mato įsimylėjusią porą. 

— Graikija tikriausiai labai pasikeitė. Privalome greitu laiku nu- 
vežti ten vaikus. Privalome. 

Ir tada Hektoras pravirko. Ne tyliomis, diskretiškomis ašaro- 
mis, bet staigiu skausmingos raudos protrūkiu. Jo kūnas trūkčio- 

jo, lingavo ir sunkios ašaros sruvo jo veidu ir ant marškinių. Aiša 
patyrė šoką, ji sėdėjo be žado. Hektoras niekada neverkdavo. Jis 
tvirčiau suspaudė jos pirštus ir atrodė, kad, vos stipriau spustelėjęs, 
galėtų sulaužyti jai ranką. Padavėja ėjo link jų, bet sustojo pasime- 
tusi, išsigandusi, žiūrėdama į Hektorą praverta iš nuostabos burna. 
Prancūzų poros staiga nutilo; moterys įbedė akis į savo valgiaraštį, 
vyrai prisidegė cigaretes ir stengėsi žiūrėti pro laiptų turėklus į gatvę 
apačioje. 

Nepatogi padėtis tarsi pažadino Aišą. Ji atitraukė ranką nuo 
savo vyro. 

— Hektorai, kas yra, kas vyksta? 

Jis negalėjo ištarti nė žodžio. Jo raudos tapo dar garsesnės, gilūs, 
kankinantys verksmai. Jo kvėpavimas buvo nelygus, jo veidas, nosis 
ir akys paraudę ir perkreipti. Ji pagriebė nosinę ir nuvalė jam panosę. 
Jos venose buvo ledinis vanduo — pirmą kartą gyvenime ji suprato tą 
metaforą, pajuto ją savo kailiu: ji nejautė nieko, tik stingdantį neša- 
liškumą. Ji niekada nebuvo mačiusi savo vyro verkiant. Ji niekada 
nebūtų galėjusi šito įsivaizduoti, tokio viešo orumo praradimo, to- 
kio sielvarto proveržio. Ji niekada nebuvo mačiusi jokio vyro šitaip 
verkiant; gal tik vienąkart, prieš daug metų, silpnas, bet išskirtinis 
prisiminimas apie jos tėvą. Jis taip pat tada staugė, sėdėdamas ant 
jos tėvų lovos, apsivilkęs apatinėmis kelnėmis ir marškinėliais. Jų 
motina užtrenkė duris tiesiai prieš jos ir Ravio išgąsdintus veidus. 
Taip, tik tą vienintelį kartą ji matė vyrą verkiant, ir jos tėvas taip 
pat staugė kaip vilkas, kaip įsiutintas žvėris. Jos vyro verkime nebu- 
vo jokio silpnavališkumo ar nuolankumo. Jis buvo palaužtas vyras, 
pažeidžiamas vyras, nepaguodžiamas savo neviltyje, bet, nežiūrint 
viso to, vis tiek vyras. Pasimetęs, bet vis tiek vyras. Ji buvo mačiusi 
daugybę moterų, netekusių savitvardos ir ėmusių verkti, pasidavu- 
sių širdgėlos intensyvumui. Ji pati yra taip dariusi. Ir kaskart, kai 
tai nutikdavo, ji ragindavo kokią moterį ar merginą — ar save pačią — 

verkti, leisti jausmams atlikti jų visą ir būtiną simfoniją. Širai buvo 
kas kita. Kiekvienas kūkčiojimas vedė Hektorą vis toliau nuo jos. 
Aiša norėjo, kad tai baigtųsi. Jos kūnas, jos širdis, jos protas, jos sie- 
la, jos rankos, jos lūpos, kiekviena jos kūno dalis buvo vieni nervai. 
Ledinis vanduo sruvo jos venomis. Ji žinojo, kodėl prisiminė savo 
tėvo nesuprantamą, kupiną kančios jausmų protrūkį, įvykis, kurio 
tėvai niekada nebeminėjo. Kaip ir tada, dabar ji buvo išsigandusi. 
Ji buvo tokia išsigandusi, kad net negalėjo suformuluoti racionalios 
minties. Visa, ką ji jautė, tebuvo baimė, siaubas, kad po šio momen- 
to viskas pasikeis. Po šito niekas nebegalės būti taip, kaip anksčiau. 


Kol ji nuvedė Hektorą atgal į viešbučio kambarį, laikas nustojo bu- 
vęs tuo, kuo ji ligšiol žinojo jį esant; jo tapo nebeįmanoma suvokti. 
Laikas buvo ir suspaustas, ir begalinis, neįmanoma buvo jo susek- 
ti. Ji tikriausiai apmokėjo sąskaitą, ji tikriausiai kažkaip prikalbino 
savo vyrą atsistoti ant kojų, tikriausiai tempė jį besipriešinantį Bež- 
džionių miško keliu, o gal ji vedė jį keliu paėmusi už rankos, kaip 
vaiką? Vėliau, daug vėliau, ji kartais pabus nuo naktinių košmarų, 
tos nakties prisiminimų. Ji žinojo tik, kad buvo gatvė, buvo pa- 
stangos atsidurti namie, pasimetę savo paslaugas siūlančių vyrukų, 
gatvės prekiautojų, vairuotojų, turistų veidai, vėliau jie buvo savo 
kambaryje, jis sėdėjo ant lovos, o ji klūpėjo priešais jį, ir jis apkabino 
ją rankomis, vis dar pametęs galvą, vis dar raudodamas, glausda- 
mas ją prie savęs stipriau, nei kada nors buvo ją prie savęs glaudęs, 
jo kvėpavimas karštas prie jos veido, seilės, ašaros, varvančios jai per 
kaklą ir ant pečių. Lėtai, labai lėtai, laikas ėmė grįžti į save, tapo 
vėl atpažįstamas. Hektoras nustojo raudoti. Jo kūkčiojimai dabar 
tepasigirsdavo su pertrūkiais, kartu su giliais, trūkčiojančiais įkvė- 
pimais. Ji jautė, kad jos dešiniąją blauzdą ima traukti mėšlungis, 
girdėjo savo laikrodžio tiksėjimą, vakarietišką popmuzikos melo- 

diją, sklindančią kažkur iš viešbučio. Ji atsisėdo ant grindų ir ėmė 
masažuoti sau koją. Hektoras išsišnypštė ir numetė permirkusią no- 
sinę ant grindų. Jis pasitrynė akis. Jo balsas jam prabilus nustebino 
ją. Jis buvo tvirtas, ramus. 

— Dabar man viskas gerai, — jis atbula ranka nusišluostė burną. — 
Praėjusį trečiadienį aš nuvažiavau paimti Melisos iš pomokyklinio 
darželio. Tėtis negalėjo eiti — paskambino iš „Šv. Vinio“, pagaliau 
jis galėjo nueiti pas specialistą dėl savo podagros. Mama norėjo eiti 
su juo, pasakiau, kad eitų. Pasiėmiau išeiginę. Pasikrapštinėjau apie 
namus, pasiruošiau šį bei tą šiai kelionei ir tada pusę keturių sėdau 
į mašiną, kad pasiimčiau Melisą. 

Ji leido jam kalbėti, bet buvo sumišusi. Kodėl jis pasakoja jai 
visa tai dabar? Tada ji suprato, kad kaip tik prieš pat jo jausmų pro- 
trūkį jie kalbėjosi apie vaikus; ji pasakojo, kokia ji buvo laiminga, 
stebėdama moksleivius Bankoke. 

— Per visą Klarendono gatvę tiesėsi, rodos, mylių mylios mašinų, 
vien tik mašinos, laukiančios, kad galėtų pravažiuoti pro mokyk- 
los vartus, kad tėvai galėtų pasiimti savo vaikus. Ten buvo tikras 
automobilių kamštis. Mes beveik nejudėjome, aš įstrigau už tokios 
didžiulės naujos, juodos, blizgančios mašinos su keturiais varomai- 
siais ratais ir ėmiau panikuoti. Maniau, nustosiu kvėpavęs. Iš tikrųjų 
patikėjau, kad mirsiu įstrigęs už tos sumautos mašinos su keturiais 
varomaisiais ratais, kad paskutinis dalykas, kurį pamatysiu šiame 
gyvenime, bus vienas iš tų sušiktų lipdukų „Automobilyje kūdikis“. 

Jo balsas sudrebėjo. Bijodama, kad jis gali vėl imti verkti, ji at- 
sisėdo šalia jo ant lovos. Ji pasistengė, kad jos balsas būtų lygus ir 
raminantis. 

— Kai kuriomis dienomis taip atsitinka. Gali būti gan bjauru, 
atrodo, kad visi tėvai užgriūna mokyklą lygiai tuo pat metu. Baisu, 
kai taip atsitinka. Kiek turėjai laukti? 

Jis neatsakė. Perbraukė ranka plaukus. 

— Aš nelaukiau. Aš tik spaudžiau signalą, kol ta kalė priešais 
mane nepasitraukė truputį, kad leistų man pravažiuoti, ir aš apsisu- 
kau ir išsinešdinau velniop iš ten. 

— Kas atsitiko Melisai? — jos balsas dabar buvo paaukštintas, ku- 
pinas panikos. 

Jis ėmė juoktis. Ji norėjo jam trenkti. 

— Kas atsitiko Melisai? — nedaug trūko, kad ji imtų ant jo šaukti. 

Tarp isteriškų juoko priepuolių jis greirakalbe papasakojo apie 
įvykį. 

— Aš grįžau namo ir palikau automobilį, — juokas. — Nuėjau į 
mokyklą pėsčiomis, — kvatojimasis. — Juodoji mašina su keturiais 
varomaisiais ratais vis dar nebuvo pasiekusi vartų, — dar daugiau 
linksmumo. — Radau Melisą, ir mes parėjome namo. 

Dabar jis gulėjo ant nugaros, negalėdamas suturėti juoko. Ji 
pralauks visa tai. Ji pagavo savo atvaizdą ant komodos stovinčiame 
veidrodyje. Protinga, graži ir gera. Ji nenusipelnė šito. Tai buvo vi- 
siškai ne tai, ko ji nusipelnė. Ant lovos šalia jos gulintis kūnas dabar 
buvo ramus. 

— Atleisk, Aiš, - Hektoro balsas buvo žemas, tylus. Ji dar neat- 
sisuko. Jos dėmesį tebetraukė savimi pasitikinčios, gražios moters 
atvaizdas veidrodyje. 

— Atleisk, — jo tonas dabar vėl tvirtas, primygtinis. — Negaliu 
toliau taip gyventi. 

Ji sustingo. Jis ketina ją palikti. Ji vėl pažvelgė į savo atvaizdą. Ji 
graži, taip, ji protinga, turi savo verslą. Jai keturiasdešimt vieneri. Ji 
nenori gyventi viena. Kai ji prabilo, jai atrodė, kad jos balsas ėjo iš 
kažkur už jos kūno ribų, iš moters veidrodyje. 

— Nori skyrybų? — tas žodis skambėjo sunkiai, jėgas atimanti 
našta. Tuo pat metu jį tardama ji pasijuto lengva, besvorė. 

— Ne, - Hektoro atsakymas ir vėl buvo ryžtingas, jo balse nebu- 
vo jokios abejonės. Aiša iškvėpė, jausdama palaimingo palengvė- 

jimo akimirką; ir, tik akimirką, kuri pralėkė taip greit, kad ji vargiai 
ją tepastebėjo, ji juto ir nusivylimo skausmą. 

Kaip rytas po aborto, taip ji vėliau apibūdins tai Anuk, kuri 
linktelės galva ir pasakys: „Taip, aš suprantu“ Ko negalėtų būti, ko 
tu niekada nenorėjai, kad būtų, bet tu taip pat negali negalvoti, kas 
būtų galėję būti. 

Hektoras pažvelgė tiesiai į ją. 

— Nieko dabar nežinau, tik tai, kad noriu būti su tavimi, kad 
myliu tave ir kad tu esi vienintelis dalykas, dėl kurio esu tikras savo 
gyvenime. Aš buvau toks kvailys. Nežinau, kas, po velnių, su mani- 
mi dedasi, bet žinau, kad nenoriu tavęs prarasti. 

Verkimas jį išsekino. Jo veidas buvo patinęs ir paraudęs. Dabar 
jis atrodė pagal savo metus. 

Ji pabučiavo jo drėgną kaktą. 

— Aš einu ir čia pat, mūsų gatvėje, nupirksiu mums maisto. Tu 
nusiprausk po dušu, ir kai grįšiu, tada pasikalbėsim, gerai? Mes pa- 
sikalbėsim apie ką tu tik nori, apie ką tik tau reikia pasikalbėti. 

Jis linktelėjo. 

— Apkabink mane stipriai prieš eidama, — sušnibždėjo jis. 

Ji apkabino jį, jis desperatiškai prie jos prisispaudė. Jis nenorėjo 
jos paleisti. Ji švelniai nuo jo atsiskyrė. 

— Greitai grįšiu. 


Ji pajuto palengvėjimą, sugrįžusi į tvankias Ubudo gatves, toliau 
nuo Hektoro, toliau nuo jo poreikio būti su ja. Mažoje, žmonių pri- 
sikimšusioje kavinėje ji užsakė masi goreng, keptų ryžių su kiaušinu, 
ir atsisėdo lauke ant dėžės, žvelgdama į ryžių laukus kitoje kelio pu- 
sėje. Po dviejų dienų bus pilnas mėnulis, ir kiekvienas žolės stiebelis, 
kiekvienas medis, lapas ir kiekviena šaka, kiekvienas namo ar šven- 
tovės siluetas buvo aiškiai matomas spindinčioje sidabrinėje šviesoje. 

Kažkoks amerikietis pasakė kažką garsiai, griežtai kavinės viduje, ir 
ji atsidavė fantazijai. Ji buvo su Artu, ji atvyko į Monrealį. Jis įkrito 
jai į glėbį. Jis išsiskirs su savo žmona, o ji išsiskirs su Hektoru. Ji 
išmoks prancūzų kalbą, jie abu atidarys savo kliniką mieste ir abu 
dirbs tik pusę darbo dienos. Jie leis ilgus savaitgalius Niujorke. Tada 
ji pagalvojo apie jo vaikus ir atmetė tą saldžią, neįmanomą svajonę. 
Pasiėmė savo užsakymą ir sugrįžo į viešbutį. 

Jie kalbėjo valandų valandas, gulėdami ant lovos vienas šalia 
kito. Hektoras, alkanas kaip vilkas, surijo savo maistą, o tada ėmė 
kalbėti. Jis kalbėjo pirmiausia apie Hugą. Neįmanoma nekęsti vai- 
ko, pasakė jis, ir ji sutiko. Jis kalbėjo apie savo pyktį Rouzei ir Ga- 
riui. Jis skeptiškai vertino jų deklaruojamą atsidavimą aktyviam 
vaiko auklėjimui, jų tariamai šviesuolišką filosofiją, skelbiančią, kad 
vaikas turi būti dėmesio centras, tokį Rouzės požiūrį į motinystę. 
Hugas vienišas, tvirtino Hektoras, ir ko jam išties reikia, tai brolio 
ar sesers, pusbrolių ir pusseserių, vaikų, kurie pastatytų jį į vietą. Jis 
praleidžia per daug laiko su sušiktais suaugusiaisiais. Bet Garis per 
didelis egoistas, kad turėtų dar vieną vaiką. Aiša sutiko. 

Ji leido jam kalbėti. Nežinojo, kodėl jis kalba būtent apie Rouzę 
ir Hugą, bet tas įvykis, į kurį buvo įtrauktas vaikas, jį labai nerami- 
no. Jis kalbėjo, kad jam labai patinka atsakomybė būti tėvu, bet jis 
nekenčia baimės, kurią jaučia dėl savo vaikų, neapkenčia požiūrio, 
kad padėtis visuomenėje, kuri tapo jų socialinės aplinkos, jų drau- 
gų, jų šeimos dalimi, yra svarbi auklėjant vaikus. Noriu, kad mano 
vaikai eitų iš mokyklos namo pėsčiomis, noriu, kad jie žaistų gatvė- 
se, nenoriu, kad jie būtų taip globojami, kad taptų verčiami bijoti 
pasaulio. Pasaulis pasikeitė, įtikinėjo ji, jis pavojingas. Ne, ginči- 
josi jis, pasaulis nepasikeitė, tai mes pasikeitėm. Jis aiškiai pasakė, 
kad nesvarstys galimybės leisti jų vaikus į privačias mokyklas. Šis 
klausimas jau daugelį metų buvo jų nesutarimų šaltinis, ir iš pra- 
džių ji pamanė, kad visas ginčas pasikartos kaip ir kiekvieną kartą 

prieš tai, abiem pusėms pakovojus už savo tiesą ir nepriėmus jokio 
sprendimo. Bet tą vakarą jis buvo tvirtai nusistatęs, ir jo argumen- 
tai buvo įtikinami. Jis paaiškino, kad myli savo vaikus, bet mano, 
jog privačios mokyklos yra elitinės, jis nenori turėti su jomis nieko 
bendra. Jis negalėjo būti tikras dėl to, kokie jų vaikai taptų tokiose 
mokyklose. Tai ne pinigų klausimas - jis mielai išleis dvigubai tiek, 
kiek jie išleistų mokyklos mokesčiams, nuveždamas Adamą ir Me- 
lisą į Graikiją ir Indiją, parodys jiems visą pasaulį. Jis su didžiausiu 
malonumu padarys tai savo vaikų labui. Bet jam nepatinka šaltas, 
egoistiškas naujasis pasaulis ir, net jei tai, kuo jis atsidavęs tiki, yra 
nostalgiška, nebesvarbu šiam pasauliui, jis nori tvirtai laikytis bent 
kokių nors moralumo ir politinių pažiūrų likučių. Kitaip - jis bijo — 
paskęs. Tai tavo pasirinkimas, bandė atkreipti jo dėmesį ji, bet tavo 
vaikai neturėtų kentėti dėl tų įsitikinimų. Jis sunkiai atsiduso tai 
išgirdęs. Argi jie kenčia? Tikrai ne — tiems vaikams labai pasise- 
kė. Jis paėmė jos ranką. Jiems gerai seksis. Tu žinojai tekėdama už 
manęs, kad toks mano požiūris. Aš neketinu keistis. Negaliu būti 
vyriškis, leidžiantis savo vaikus į privačias mokyklas. Negaliu toks 
būti, nes toks nesu. Ji matė, kad negali jo perkalbėti ir, nors jautė 
neįstengianti to suprasti, nes užaugo šeimoje, kur turtas buvo do- 
rybė, o apie politiką buvo nešnekama, ji suprato, kad turės, kad ir 
nenoromis, su juo sutikti. Taigi, ji derėjosi. Jei Adamui, ar Melisai, 
pridūrė ji paskubomis, nesiseks vidurinėje mokykloje, ar esi pasi- 
rengęs persikelti į kitą rajoną, kur valstybinės mokyklos geresnės? Į 
priemiestį toli nuo tavo tėvų, į priemiestį rytuose? Taip, atsakė jis, ir, 
gulėdami ten, vyras ir žmona susiderėjo, pasiekė susitarimą. 
Paskiau jis prisipažino, kad buvo jai neištikimas su jauna uni- 
versiteto studente, devyniolikmete socialinių mokslų studente An- 
džela, kuri buvo paskirta dirbti į jo skyrių. Jis manė esąs įsimylėjęs; 
per patį jo apsėdimo įkarštį jis net galvojo palikti Aišą, savo vaikus, 
savo darbą, savo gyvenimą, pabėgti su ta mergina. O tada supra- 

to, kad ji išties yra tik mergaitė. Jis buvo apstulbęs, kaip arti jis 
buvo priėjęs prie didžiulės nelaimės. Palikti Aišą reikštų mirtį. Ta 
mergaitė miela, protinga, ji būtų gera moteris, puiki moteris, bet 
jam ji nereiškė nieko: iš jos jis norėjo tik jaunystės, suprato jis. Jis 
troško jos, kad patikėtų, jog tebėra jaunas. Bet ji parodė jam, kad 
jis tėra senstantis vyras, kuris vieną dieną mirs. Ji nereiškė jam nie- 
ko — dabar jam šlykštu dėl to, ką padarė, dėl to, kaip jis rizikavo. Aš 
prisiekiu tau, pasakė jis Aišai, aš prisiekiu, kad mes tebuvom kartu 
dukart, ir nė vieno iš tų kartų jie neturėjo lytinių santykių. Jam 
taip gėda. Nuo to laiko, kai jis pasakė mergaitei, kad viskas tarp 
jų turi būti baigta, jis pabunda kas rytą 3:14, kiekvieną mielą naktį. 
Kiekvieną rytą jo akys atsimerkia, budrios, ir raudoni skaičiai ant 
jo elektroninio žadintuvo rodo 3:14. Nenorėdamas žadinti Aišos, jis 
atsikelia ir eina nuogas į sodelį, kur sudreba ir ima raudoti. Jis tada 
būna įsitikinęs, kad mirs - jo širdies ritmas atrodo toks silpnas, toks 
nelygus, kvėpavimas dusulingas, įtemptas. Jis mirs, ir ko jo gyveni- 
mas bus vertas? Tai pasakęs, jis ėmė vėl verkti. „Man baisu, Aiš, — 
sudrebėjo jis, - man taip velniškai baisu.“ 

Ji klausėsi jo monologo be pykčio, be pavydo ar paniekos, ne- 
jausdama nieko. Ji matė savo verkiantį vyrą ir ištiesusi ranką pa- 
glostė jam petį. Ji nejautė visiškai nieko. Stebėjo jį lyg iš tolo ir ban- 
dė tirti savo pačios reakciją. Devyniolikmetė? Merginos amžius iš 
pradžių skambėjo šokiruojančiai, bet dabar visa, apie ką ji tegalėjo 
galvoti, buvo to fakto absurdiškumas. Ji net nejautė pavydo. Vyrai 
juokingi. Ji net nejautė palengvėjimo nuo jo išpažinties, nuo to, kad 
jo meilės nuotykis gali kažkaip užbraukti ar anuliuoti jos pačios ne- 
ištikimybę. Jau daugelį metų ji įtarė, kad jos vyras dulkinasi su kito- 
mis moterimis. Tas padugnių išsireiškimas vykusiai apibendrino tai, 
kaip ji įsivaizdavo jo meilės nuotykius. Jis buvo geidulingas, turėjo 
be galo stiprų alkį seksui, kuris baugino ją nuo pat pradžių. Ji žinojo, 
kad, nutarusi neliesti monogamijos klausimo jų diskusijose, ji davė 

nebylų sutikimą jo anoniminiams ar atsitiktiniams susitikimams 
su kekšėmis, vienkartinėmis draugužėmis, dievai žino, dar su kuo. 
Jam išliejant savo prisipažinimą, ji klausė savęs: „Kodėl tu man visa 
tai pasakoji?“ Kitomis aplinkybėmis jo sprendimas papasakoti jai 
tiesą būtų sukėlęs jos įtarimus, kad ta moteris kažką jam reiškė. Bet 
ji buvo tikra, kad šiuo atveju taip nebuvo. Jis buvo išsigandęs, mažas 
berniukas, susidūręs su visatos didybe ir abejingumu. Tavo paau- 
glystė užsitęsė, Hektorai, mąstė ji, glostydama besikilnojančią savo 
vyro nugarą. Laikas suaugti. Ji neturėjo to omenyje žiauria prasme, 
ji neširdo. Ji nejautė nieko. Tai tebuvo faktas. Paprasčiausias faktas. 
Aiša paėmė jo ranką, pabučiavo jo krumplius ir papasakojo jam 
apie Artą. Ne tiesą, tik tai, kas buvo svarbu. Ji nepasakojo Hektorui, 
kaip jie mylėjosi, bet papasakojo apie intymumą ir susijaudinimą, 
kuriuos jauti susižavėjusi kitu vyru. Galimas dalykas (ji pagalvojo 
apie tai vėliau, jau namuose), kad ji tikėjosi įskaudinti jį atskleisda- 
ma savo beveik išdavystės detales. Jis atidžiai klausėsi kiekvieno jos 
žodžio ir nė nebandė įsiterpti. Jis klausėsi, kaip ji apibūdino Arto 
grožį, jo erudiciją ir žavesį. Kartkartėmis jis atsikeldavo nuo lovos 
ir vėl pripildydavo taures be muito pirkto „Johny Walker Black“. Ji 
kalbėjo toliau, nepaliaujamas žodžių antplūdis, tik jos balsas buvo 
lygus, o mintys aiškios. Ji kalbėjo beveik nesvyruodama. Viskio 
gurkšniai ramino ją. Ji gėrė nesustodama, bet nesijautė girta. Ji pa- 
sakė Hektorui, kad Artas padėjo jai pamatyti galimybes, kad ji pri- 
ėjo taip arti meilės nuotykio ne iš baimės, bet iš smalsumo. Šiaip ar 
taip, pridėjo ji lyg tarp kitko, moterys bijo dėl kitų mirties, dėl savo 
vaikų, meilužių, šeimos narių mirties, ne dėl savo pačių išnykimo. 
Net jai sklandžiai, bet neįtikinamai pareiškus tą mintį, ji galvojo 
apie Anuk, ir, lyg skaitydamas jos mintis, Hektoras paklausė: „O 
Anuk?“ — „Gal moterys be vaikų yra kitokios, — pripažino Aiša. — 
Bet jos dažnai imasi labdaros ar užsiima kokiu kilniu reikalu; jos 
vyksta į Afriką gelbėti jaunų sielų. Gali būti, kad pasaulis dalijasi į 

tris lytis — yra vyrai, yra moterys ir yra moterys, kurios nutaria ne- 
turėti nieko bendro su vaikais“ — „O vyrai be vaikų, - paklausė jis 
skubiai, — argi jie nesiskiria nuo tų vyrų, kurie yra tėvai?“ Ji tvirtai 
pakratė galvą, neleisdama jam prieštarauti: „Ne, visi vyrai vienodi.“ 

Ji pasakė jam, kad buvo galvojusi apie skyrybas, kad galvojo 
apie tai gerokai prieš Artą. Tam žodžiui išsprūdus iš jos lūpų, buvo 
aišku, kad abu pajuto vienokį ar kitokį palengvėjimą, jog jis ištartas. 
Ji pasakė tą žodį ir pažvelgė į savo vyrą. Ji buvo atsirėmusi į pagalvę, 
jos nugara rėmėsi į lovos galvūgalį, jis gulėjo prie jos kojų, parėmęs 
galvą alkūne. Ji pasakė tą žodį, ir jis nežymiai jai nusišypsojo. Nors 
dvejodama, ji taip pat nusišypsojo jam. Jie dabar buvo keistame 
neaiškiame pasaulyje, kur jų kambarys Ubude buvo kažkaip ati- 
trūkęs nuo realaus pasaulio. Jai ūžė ausyse, ir ji buvo tikra, kad tai 
garsas visatos, besisukančios vis aplink, pasirengusios išmesti juos 
abu į orbitą, ten, kur jie arba galutinai kapituliuos vienas prieš kirą, 
arba bus amžiams nusviesti į skirtingas puses. Jie abu aptarė savo 
troškimą gyventi laisvai, gyventi be sutuoktinio, gyventi nediktuo- 
jamiems kitos pusės įgeidžių, džiaugsmų, smulkmeniškų pykčių ir 
manijų. Hektoras juokėsi ir sakė, kad jis nori vakarų, kai galėtų 
parciti namo, nusimesti apatinius, surūkyti marichuanos cigaretę, 
žiūrėti pornografinius filmus ir taip užmigti ant sofos. Tai, apie ką 
kalbėjo ji, buvo daug paprastesnis dalykas: tiesiog turėti vienai nak- 
čiai lovą sau. 

— Kartais man paprasčiausiai įdomu, ką reiškia būti vienišam, — 
pasakė Hektoras. — Praėjo jau tiek laiko nuo tada, kai aš toks buvau. 
Niekada negalėčiau vėl vesti, jei mes išsiskirtume, — tvirtino jis, — 
tai vienintelė santuoka, kuri man svarbi. 

Ji tylėjo. Ji galvojo apie Artą. Hektoras tęsė: 

— Neketinu turėti kitų vaikų. Ši santuoka yra tu, Melisa ir Ada- 
mas, — pasakė jis jai. Sakydamas tuos žodžius, jis atsisėdo ir pažvel- 
gė tiesiai į ją. - Neketinu viso šito palikti, nenoriu skyrybų. 

Jam paminėjus vaikus, ji išmetė iš galvos mintis apie laisvę. Tai 
paaugliška svajonė. Ji žinojo, kad jis laukia atsakymo, ir ji jam pasakė: 

— Nenoriu ir aš. 

Jis prišliaužė per lovą ir pabučiavo ją. Apyaušrio šviesa buvo 
bepradedanti šmėžuoti pro bambukines žaliuzes; staiga suskambo 
paukščių klegesys, nė vienas iš jų neatpažįstamas, išskyrus šiurkštų 
piktdžiugišką gaidžių giedojimą. Abu jie buvo per daug pavargę, 
per daug išsunkti, kad galėtų mylėtis. Jie paskambino į viešbučio 
priimamąjį ir atšaukė pusryčius, prarijo po tabletę temazepamo, už- 
sigerdami paskutiniais viskio gurkšniais ir, gulėdami vienas šalia 
kito, tik vos vos liesdamiesi pečiais, užmigo. Ji pabudo per patį vi- 
durdienį suprakaitavusi, sausa ir dvokiančia burna. Ji pasuko galvą, 
ir Hektoro akys buvo įbestos į ją. 

— Noriu važiuoti į Amedą, — pareiškė ji. 


Nuvažiuoti per kalnus į rytinėje salos pakrantėje esantį Amedą už- 
truko tris valandas. Jie rezervavo butą, kurio kaina internete pasi- 
rodė prieinama, su geru aptarnavimu. Atvykę apsidžiaugė, butas 
išties buvo švarus, prabangus, pigus ir labai arti pliažo. Amede 
buvo labai mažai turistų, jokių banko kasos automatų, ir kaskart, 
jiems vaikštinėjant pagrindine gatve ar pajūriu, juos užkalbindavo 
geraširdžiai jaunuoliai, klausdami, ar jie nealkani, ar jie nenorėtų 
paplaukioti po vandeniu su kvėpavimo vamzdeliu, gal jiems patik- 
tų kelionė jūra vienu iš laivelių. Nepaisant nuolatinio derėjimosi ir 
desperatiško noro parduoti, nepaisant visų tų pusiau baigtų statybų, 
technologijos trūkumo, jai patiko Amedas. Jai patiko ramūs, šilti 
jūros vandenys, ankstyvą vakarą kepamos žuvies kvapas, skraistė- 
mis apsisiautusių senyvų moterų, vedžiojančių savo ožkas ir kiaules 
po apardytus kalnus, krentančius į jūrą, vaizdas. Pirmąjį vakarą jie 
nieko nenuveikė, tik pavalgė paskubomis mažame pajūrio restorane. 

Dar buvo ne pilnatis, bet, mėnulis, karodamas virš banguotų nak- 
ties vandenų, vis tiek atrodė paslaptingas ir didingas. 

Pabudusi ten pirmąjį rytą, Aiša suprato, kad vėl ėmė jausti. Jos 
akys prasivėrė vos prieš aušrą. Ji girdėjo, kaip Hektoras knarkia, ir 
ją staiga apėmė baisus pavydas: ji įtūžo. Išsiropštė iš lovos, apsivil- 
ko sportinius marškinėlius ir atsisėdo balkone. Laukė, kol pakils 
saulė, visą laiką galvodama apie savo vyrą su kita moterimi. Laimei, 
saulė ėmė lėtai kilti danguje, suskaldydama jūrą į milijoną melsvai 
sidabrinių šukių. Horizonte buvo išsibarstę dešimtys baidarių ir lai- 
vų, traukiantys tinklus žvejai atrodė panašūs į mažus vabalus. Kai 
Hektoras pagaliau atsikėlė, jis buvo žaismingas ir linkęs Airtuoti, 
norintis sekso, rodantis jai savo erekciją iš po paklodės. Jai pasidarė 
šlykštu, ir ji šiurkščiai jam atkirto: „Nebūk toks vaikiškas.“ Nepra- 
ėjus nė kelioms minutėms, jie riejosi. Jie greitosiomis suvalgė pusry- 
čius, skaitydami vakarykštį „Indonesian Times“, kartkartėmis pik- 
tai pažvelgdami vienas į kitą per savo laikraščių viršų. Pagyvenusi 
pora iš Naujosios Zelandijos bandė draugiškai su jais bendrauti, bet 
Aiša buvo prastai nusiteikusi ir atsakinėjo vienskiemeniais žodžiais, 
tuo tarpu Hektoras buvo perdėm draugiškas, nenuoširdžiai manda- 
gus, sąmoningai galantiškas. Jai buvo bloga nuo jo apsimetinėjimo. 
Ji staigiai pakilo nuo stalo nepasakiusi nė žodžio nei tai porai, nei 
savo vyrui. Pagriebė savo krepšį ir užtikrintu žingsniu nuėjo į pliažą. 
Ji neatsisuko, žinodama, kad jis seks paskui. Jis sekė įraudusiu veidu 
ir įsiutęs. Ji numetė savo rankšluostį ant smėlio, užsidėjo saulės aki- 
nius ir ėmė skaityti knygą. Hektoras nubėgo į vandenį. 

Ji negalėjo susikaupti nė ties vienu žodžiu puslapyje. Buvo įsiu- 
tusi. Sumauta devyniolikmetė? Jis buvo su vaiku! Tas šunsnukis ne- 
turi supratimo, kaip tai verčia ją jaustis. Ji pažvelgė į savo kūną 
ilgomis galūnėmis. Galėjo pasakyti sau, kad ji patraukli, bet tai 
neturėtų reikšmės. Ji tuo netikėjo. Jos oda tebebuvo glotni, celiulito 
beveik nesimatė, krūtys dar nebuvo pradėjusios tįsti. Visa tai buvo 

nesvarbu. Jam nereikėjo minėti prakeikto tos merginos amžiaus: Ji 
apsisuko ant pilvo ir apžvelgė pliažą. Prie grupės laivų, prišvartuotų 
ant smėlio, rūkė du jauni baliečiai. Jie jau kurį laiką žiūrėjo į ją. Vy- 
resnysis buvo subtilių rytietiškų bruožų, ilgais riebaluotais plaukais 
ir trumpa, glotnia, smailia barzdele. Kito vaikino buvo platus, be- 
veik semitiškas įdegęs veidas. Jis dėvėjo riebalų dėmėmis padengtus 
baltus sportinius marškinėlius, glotniai apgulančius jo tamsią, rau- 
meningą krūtinę. Skirtingai nuo vyresniojo vaikino, kuris dėvėjo 
ilgas smėlio spalvos medvilnines kelnes, šis vilkėjo džinsinius šortus 
virš kelių, atidengiančius tokias pat raumeningas blauzdas. Staiga 
jis jai mirktelėjo, ir pasitikintis savimi to mirktelėjimo šiurkštumas 
priminė jai Hektoro pusbrolį Harį. Ji nusuko nuo jų veidą, nekreip- 
dama dėmesio į jų linksmą juoką. Jam buvo gal devyniolika. Ji su- 
ėmė į saują smėlio, tvirtai jį spausdama, žiūrėdama, kaip jis byra jai 
pro pirštus. Jis buvo vaikas, viso labo tik sumautas vaikas. 

Šalto vandens lašai užtiško jai ant nugaros. Hektoras stovėjo virš 
jos šluostydamasis. Jis plačiai šypsojosi. 

— Tau reikėtų įlįsti. Vanduo fantastiškas. 

Ji atsisuko ant nugaros, pasiruošusi piktai atsikirsti. Jo siluetas 
ryškėjo giedro, atviro dangaus fone, ir ji turėjo užsidengti akis ranka, 
kad aiškiai jį matytų. Jis plačiai šypsojosi, plaukai ant jo krūtinės ir 
kūno buvo drėgni ir prisiploję. Ant jo praktiškai nebuvo jokių rieba- 
lų, o tie, kurie buvo, nedideli iškilimai aplink klubus, storokos šlau- 
nys, buvo vyriški, raminantys. Ji užgniaužė nepasitenkinimą. Yra jos 
vyro nuotrauka iš tų laikų, kai ji pirmąkart nuvežė Hektorą į Pertą. 
Kas padarė tą fotografiją? Rouzė? Ravis? Jie tada buvo nuvažiavę į 
pietus prie Margaret upės penkioms stovyklavimo, žolės rūkymo ir 
ėjimo į pėsčiųjų žygius dienoms. Ir plaukiojimo, žinoma, daug plau- 
kiojimo. Hektoras pamatė delfinus, ir jo vaikiška nuostaba privertė 
visus juos isteriškai kvatotis. Kažkas nufotografavo jį iš apačios, jau- 
nas dvidešimt kelerių metų vaikinas ryškaus žydro dangaus fone. Jis 

buvo gražiausias vyras, kokį ji buvo mačiusi, ir jis tebėra gražiausias 
vyras, kokį ji yra mačiusi. Žinoma, kad devyniolikmerė mergaitė 
norėtų jį dulkinti, žinoma, devyniolikmetė mergaitė leips, kai jis jos 
nori. Po visų tų metų jis tebelaikė ją savo gniaužtuose. 

— Nedrįsk niekada manęs daugiau išduoti! — sušuko ji ir stai- 
ga paplūdo ašaromis. — Tau neleista miegoti su jokia kita moterim. 
Niekada daugiau! Nedrįsk, velniai griebtų! 

Jis atrodė šokiruotas. Pro šalį ėjo du turistai vyrai. Jie sustojo 
išgirdę jos šauksmus, ir ji nusuko nuo jų veidą. Hektoras, prisivers- 
damas šypsotis, ištarė be garso: „Viskas gerai.“ Abu vyrai buvo įkopę 
į šeštąjį dešimtmetį, dėvėjo juokingai mažas ir aptemptas derančias 
juodas „Speed“ firmos maudymosi kelnaites, vienas mažas, storas ir 
tamsiaodis, kitas aukštas, plonas, visas jo kūnas lygiai nuskustas. Jie 
nenoromis irgi linktelėjo Hektorui ir nuėjo toliau. Aiša stebėjo juos 
einant pro baliečius vaikinus. Vyrai sustojo ir ėmė kalbėtis tarpu- 
savyje, paskui storasis vyras apsisuko ir nukiūtino prie vaikinų. Jie 
pasikalbėjo keletą akimirkų, ir tada jaunuoliai pašoko ant kojų ir 
nusekė paskui vyrus pajūriu. 

Hektoras su pasišlykštėjimu papurtė galvą. 

— Tie vargšai vaikai. 

Ji pasitrynė akis, ištepliodama ašaromis visą veidą. 

— Jiems tikriausiai po devyniolika. 

Jis atsuko į ją susigėdusį veidą. Atsisėdo šalia jos ant smėlio ir 
palietė jos petį. Ji krūptelėjo. 

— Kaip tu galėjai? 

— Tai visiškai nieko nereiškė, - jo balsas buvo nuolankus. 

— Ar tu ir vėl tą darysi? 

— Aš nebesimatysiu su ja. 

— Turėjau omeny apskritai su kuo nors. 

Jis atsakė ne iš karto. Prie jų priėjo jaunuolis, reklamuodamas 
nuomai skirtą nardymo su vamzdeliu įrangą. Ji nuvijo jį šalin. 

— Aiš, aš nežinau, ką veiksiu rytoj, nekalbant apie likusį gyve- 
nimą. Žinau, kad niekada tavęs nepaliksiu, kad niekada nemylėsiu 
nieko kito, tik tave. Bet negaliu pažadėti, kad nebeturėsiu sekso su 
kita moterimi kada nors gyvenime. Nenoriu tau daugiau meluoti. 
Tiesiog nenoriu. 

Jis mano, kad yra drąsus. Eik po velnių, meluok man. Melavom 
vienas kitam metų metus. Jis pasakė tai, ką ji žinojo nuo tada, kai 
jie tik pradėjo bendrauti, tai, apie ką ji net juokaudavo su Anuk 
ir Rouze. Bet pasakius tai garsiai, pavertus tai faktu, ji dabar jau 
amžinai spėlios, jam gulint naktį lovoje šalia jos: „Ar tu dulkinai 
kažką kitą?“ Ji stengsis pajusti kitos moters kvepalų ar kūno kvapą. 
Velniop tavo sąžiningumą. Ji negalėjo jo palikti, nes jos meilė buvo 
susieta su jo grožiu — jai patiko būti šalia jo, dievino būti gražiausia 
pora kur nors nuėjus, negalėjo to atsisakyti. Kartu jie buvo daugiau 
nei jų dalių suma. Ji norėjo išrėžti: „Pasiimk savo sąžiningumą ir 
susikišk į užpakalį.“ 

Ji pašoko ir nubėgo į vandenį, nėrė į šiltas, švelniai vilnijančias 
pilkai žalias bangas. Plaukė taip toli, kiek įstengė, girdėjo už savęs 
mušant kojomis vandenį, garsiai teškenant. Jis sekė paskui ją. Ji giliai 
įkvėpė, įkišo galvą po vandeniu ir sutelkė visą valią niršiam paskuti- 
niam bandymui nuo jo atsiskirti. Jis buvo greitas, gerokai stipresnis 
už ją. Jis ją pasivijo, netrukus, paniręs po ja, iškėlė virš vandens. Ji 
manė, kad jis išmes ją į saulę. Bet jis tik stipriai ją laikė, ir ji jautė 
lipnų ją apkabinusių rankų stambumą, tvirtus jo krūtinės raumenis. 
Ji pasidavė. Tai buvo tokia palaima užsimiršti ir būti jo laikomai 
pusiaukelėje tarp vandenyno ir dangaus. Ji užsimerkė. Ji buvo jo. 


Tą naktį jie matė pilnatį virš Amedo. Po pasiplaukiojimo jo nuotaika 
pragiedrėjo, bet ji dar jam neatleido. Popietę leido atskirai, Hektoras 
skaitė ir plaukiojo, Aiša ilgai vaikščiojo palei pakrantės kelią, kertantį 

keturis ar penkis kaimus. Visi aktyviai rengėsi vakaro iškilmėms. Mo- 
terys ir mergaitės slėpėsi nuo deginančios saulės kaimo gyvenviečių 
verandose, ten gamino daugybę puikių saldumynų ir pyragaičių su 
prieskoniais, skirtų aukoti dievams ir protėviams; vyrai ir berniukai 
buvo šventyklose, susėdę ratu, melsdamiesi, kiekvienas iš jų dėvėjo 
ryškiaspalvę tuniką ir trikampį galvos apdangalą aštriais kampais. 
Tik patys mažiausi vaikai sekė paskui Aišą, bandydami kalbėti angliš- 
kai, tai buvo keistas australietiškų posakių ir amerikietiškojo hiphopo 
slengo mišinys. Kažkuriuo metu ji, išvarginta baisaus sauso karščio, 
atsisėdo prie šulinio ir klausėsi moterų ir vaikų pokalbių. Ji jautė ra- 
mybę, stebėdama pasiruošimus religinei šventei, jų induizmas jai buvo 
ir raminamai pažįstamas, ir keistai egzotiškas. Aiša nebuvo auklėjama 
religingai — abu jos tėvai buvo įsitikinę pasauliečiai. Jų religija buvo 
demokratija - galima sakyti, jie gėdijosi painių induizmo apeigų. Bet 
Aišos senelė iš tėvo pusės buvo dievobaiminga ir, būdama maža mer- 
gaitė, Aiša mėgo padėti savo Nani ruošti kasdieninius saldėsius ir rie- 
bius pieniškus desertus dievams. Paskiau senelė mirė, ir religija nuėjo 
ten pat, kur ir pasakos su lėlėmis, vaikystės dalykai, kuriems lemta 
būti pamirštiems. Slapta klausydamasi baliečių pokalbių, ji nejautė 
nei nostalgijos, nei praradimo jausmo. Nejautė to net ir hinduistinėse 
šventyklose Indijoje. Ji paprasčiausiai mėgavosi ritualo ir šeimos ra- 
mybe. Saulei pradėjus leistis, ji pasiėmė savo krepšį ir greitu žingsniu 
grįžo į viešbutį. Jos veidu žliaugė prakaitas, ir, atidarinėdama vartus, ji 
vos nesusidūrė su jauna kambarine, kuri lipo laiptais žemyn, kad pa- 
aukotų vaisių ir pyrago protėviams. Aiša nusilenkė merginai, sumur- 
mėjo Kasim ir žiūrėjo, kaip toji deda gėrybėmis apkrautą banano lapą 
ant pirmojo laiptelio. Mergina sprigtelėjo degtuką ir uždegė smilkalą. 

Hektoras gulėjo susirietęs nuogas ant lovos, knarkdamas visai 
taip pat, kaip jo sūnus. Aiša atsitūpė prie lovos ir pabučiavo savo 
vyro petį. Jis pabudo ir pažvelgė tiesiai jai į akis. Jo akys buvo bu- 

452 


— Ar man atleista? 

— Taip. 

Jam dar nebuvo atleista, ne jos viduje, bet ji jam atleis, ji tai Ži- 
nojo. Nuo jo sklido gižus prakaito ir kaitros kvapas. Ji vėl pabučiavo 
jam petį, o tada nusirengė ir nuėjo į dušą. Stiprūs šalto vandens pro- 
veržiai buvo raminantis malonumas, ir ji leido vandeniui kirsti jai į 
veidą, kai ji išlenkė kaklą ir žvelgė tiesiai į dangų virš jos. Kai išjun- 
gė vandenį, apstulbo išgirdusi kažkokį keistą garsą ir pamanė, kad 
tai Hektoro verksmas. Ji nuėjo į miegamąjį apsisiautusi ranšluosčiu. 
Hektoras buvo užsimetęs šortus ir stovėjo balkone. Jis šypsojosi, kai 
atsisuko į ją, bet ji matė, kad jo akys paraudę. 

— Kodėl mums nepaplaukiojus prieš einant vakarieniauti? 

Ji ką tik išsimaudė duše, nenorėjo eiti plaukioti. Bet bijojo, kad 
jei pasakys, kad nori padrybsoti lovoje ir paskaityti knygą, jis pasi- 
liks su ja. Ji nenorėjo pokalbio. Nenorėjo daugiau jokių prisipažini- 
mų, atsiprašymų ar atsiskleidimų. Nenorėjo klausti jo, ar jis verkė. 


Jie sugrįžo į tą patį restoraną kaime, kur pirmąkart vakarieniavo 
atvykę į Amedą. Savininkas, jaunas šnekus vaikinas vardu Vajanas, 
padarė jiems įspūdį savo žavesiu ir humoro jausmu. Iš pradžių jie 
abu manė, kad jis dar paauglys, bet tą pirmąjį vakarą, jiems jau 
ruošiantis išeiti, jis pristatė jiems savo du jaunuolius sūnus. Maistas 
tą vakarą buvo puikus, skanus ir aštrus, pagamintas Vajano žmonos, 
kuri išliko nematoma virtuvėje. Pamatęs juos vėl šįvakar, pasitiko su 
džiaugsminga šypsena ir nuvedė į paplūdimį, pasodino prie stalelio 
arčiausiai vandens. Šią pilnaties naktį jis iškeitė savo džinsinius šor- 
tus ir netikrus „Mossimo“ marškinėlius į tradicinį apeiginį apdarą. 
Du vyriškiai italai, sėdintys prie palmės šešėlyje stovinčio stalelio, 
linktelėjo jiems, kai jie sėdosi prie stalo. Jie buvo jauni, smarkiai 
įdegę, lyg būtų praleidę daugybę mėnesių po karšta Azijos saule. 

Aiša ir Hektoras užsisakė alaus, ir ji atsilošė kėdėje žiūrėdama, kaip 
paskutinieji saulės spinduliai dingsta už horizonto. 

Atrodė, lyg tai būtų jų pirmasis pasimatymas. Paskutiniosios sa- 
vaitės įvykiai ir emocijos privertė Aišą pažvelgti į gyvenimą iš naujo. 
Jos vyras, pirmąkart per tokį ilgą laiką, atrodė paslaptingas, nepažįs- 
tamas. Jos įniršis buvo dingęs. Jausmas, kad yra išduota, tebeegzista- 
vo, ji tai žinojo, kažkur giliai, laukiantis, kol bus išleistas. Bet dabar 
buvo ne laikas leisti jam išsiveržti. Aiša norėjo, kad pas ją grįžtų jos 
vyras, ji nenorėjo, kad jis būtų tas nevilties kupinas, pažeidžiamas 
padaras, koks pasirodė esąs. Skolinta mėnulio šviesa buvo bepra- 
skirianti raibuliuojantį sidabrinį taką per tamsėjantį jūros paviršių. 
Ji laikys savo pyktį paslėpusi. Ji nori susitaikyti su savo vyru, kad 
galėtų ištraukti jį atgal į krantą. Hektoras buvo per toli nudreifavęs; 
jei jis palūš, jos gyvenimas taip pat subyrės į šipulius. Ji bus kantri. 
Išmoko būti kantri tapusi motina. Aukotis. Ji džiugiai nusišypsojo 
savo vyrui, linktelėjo galva į lėtai besisūpuojančius vandenis. 

— Labai džiaugiuosi, kad mes čia atėjome. 

Jis ėmė verkti. Ji prikando lūpą; jos pirma reakcija buvo liepti 
jam sustoti, nebūti vaiku. Laimei, šįkart jo ašaros tetruko trumpą 
akimirką. Du italai, tokie tuščiagarbiai ir tolimi, nė nepastebėjo. 
Ji suprato nekreipianti į Hektorą dėmesio, galvojanti apie tai, kad, 
pasvėrus viską, žmonės iš Šiaurės Amerikos patinka jai labiau nei 
europiečiai, kurie per dažnai, kaip tie vyrai prie gretimo staliuko, 
būna snobiški, savanaudiški ir arogantiški. Hektoras patraukė no- 
simi, nusišluostė akis ir ėmėsi tyrinėti valgiaraštį. Ji pažvelgė į jį 
atlaidžiai ir ironiškai, be šypsenos. 

— Man viskas gerai. Nenusipelniau tavęs. 

O Jėzau, neleisk jam vėl pradėti verkti. 

— Man taip gėda, Aiš. 

Aiša taip pat nuleido akis į valgiaraštį. Ji neturėjo supratimo, 
ką derėtų pasakyti. Jautėsi išsekusi, išeikvojusi ber kokį gailestį ar 

užuojautą jam. Tuo pat metu ji jautė, kad jis yra visiškoje jos globoje. 
Tai tas atstumas tarp jos gerų norų ir jos troškimų ją šitaip nuvargi- 
no. Jai būtų labai pikta, jei jis nejaustų gėdos. Bet ji nenorėjo palai- 
kyti jo sielvarto, savigailos ir jausmo, kad jis patyrė nesėkmę. Žiauri 
mintis greitai ir kaltai blykstelėjo jos galvoje: „Būk vyras, tvarkykis 
su savo vidutinio amžiaus krize — tai taip nuobodu.“ Ji peržvelgė 
patiekalų sąrašą. Užsisakys visą žuvį, rūkytą banano lape su nonijos 
prieskoniais. Ji užvertė valgiaraštį. 

— Grįžusi namo, paskambinsiu Sendei, pasveikinsiu ją su nėš- 
tumu. 

Jis nušvito vos jai ištarus tuos žodžius, akys išsiplėtė nuo paleng- 
vėjimo. Ji tuoj pat pasigailėjo savo impulsyvumo. Daugiau nepasi- 
duosiu, pažadėjo ji sau. Ji vėl pajuto užplūstant nuovargį, stingdan- 
tį sunkumą kakle ir pečiuose, visuose kauluose. Tai, pagaliau, yra 
meilė. Tai jos forma ir esmė dingus geismui, ekstazei, pavojams ir 
nuotykiams. Meilės esmė yra derybos, dviejų žmonių kapituliacija 
prieš keblią, banalią, buitinę bendro gyvenimo tikrovę. Tokia meilė 
gali užtikrinti paprastą laimę. Ji turi atsisakyti rizikos ieškoti ne- 
žinomos, greičiausiai neįmanomos, tikriausiai nepasiekiamos — ki- 
tokios — laimės. Ji negali rizikuoti. Ji per daug pavargusi. Ir, šiaip 
ar taip, subarė save, didžiulis ir auksinis mėnulis virš Amedo kabo 
žemai, aš esu su savo gražuoliu vyru, kuris mane myli ir remia, su 
kuriuo jaučiuosi saugi. Aš saugi, būtent to nori visas pasaulis, tik 
jauni ir pilni iliuzijų gali norėti ko nors kito, gali tikėti, kad meilė 
yra dar kažkas daugiau nei tai. 

— Puiku, kad ji nėščia. Žinau, kaip labai ji to norėjo. 

— Žinau, tai nuostabu, ar ne, - Hektoras švytėjo, buvo apimtas 
džiaugsmo. — Haris pasakė man per savo gimtadienį, kad jei jai ne- 
pavyks pastoti iki vasaros, jie bandys dirbtinį apvaisinimą. Tai būtų 
jiems sukėlę didelių sunkumų. 

— Sendei, ar ne tą turi omeny? 

Haris. Tai jis sumokės Aišai už tai, kad ji nusileistų ginče; Aiša 
su Hariu amžinai bus įtempto, kupino apsimetinėjimo ir išsisukinė- 
jimo šokio partneriai. Aišos balsas pakilo. 

— Tai būtų sukėlę daug sunkumų Sendei. Su Hariu viskas būtų 
buvę gerai. Su Hariu viskas visada bus gerai. 

Hektoras pajuto panieką jos balse ir jo pakili nuotaika išnyko, 
šypsena išgaravo. Ji negalėjo susilaikyti, tai buvo piktanoriška, bet ji 
džiaugėsi tai padariusi. Ji pamojo Vajanui ir jie užsisakė. 

— Žmonės keičiasi, Aiš. 

Ji buvo nukreipusi žvilgsnį į jūrą ir iš pradžių nesuprato jo žo- 

džių. Ji ciniškai nusijuokė, kai pagaliau suprato jų prasmę. 
— Haris niekada nepasikeis. 

Hektoras sunkiai atsiduso. 

— Jis atsiprašė už tai, kad sudavė Hugui. Jie nutempė jį į teismą, 
jie išdulkino jį kaip tik galėjo. Ko dar tu iš jo nori? 

— Aš neturiu omeny vien tik to. Tu žinai, apie ką aš kalbu. 

— Jėzau, tas buvo jau daugiau nei prieš dešimt metų... 

Ji piktai atkirto. 

— Jis ją smarkiai sumušė. Tas šunsnukis sumušė ją, — ji žvelgė į jį 
kupina pykčio, įsitempusi ir pasirengusi kovai. 

Hektoras neatsakė. Ji žinojo, kad jis prisimena tą naktį. Aiša 
laukėsi Adamo. Ji išgirdo prie namo suspiegiant mašinos stabdžius. 
Kai Sendė su sukrešėjusiu juodu krauju ant palaidinės ir kelnių iš- 
lipo iš mašinos, jie pamanė, kad ji girta. Netrukus suprato, kad jos 
nosis sulaužyta, lūpos perskeltos, žandikaulis taip išnarintas, kad ji 
negalėjo kalbėti. Ji įkrito Hektorui į glėbį, ir du dantys nuriedėjo 
ant žemės. „Palik jį , - pasakė tada Aiša beveik įsakmiai. Bet Sendė 
jo nepaliko. Hektoras nuvežė ją į ligoninę Belo garvėje, ir ji pasakė 
jiems, kad nukrito nuo Ferfildo stoties laiptų. Ji ir Aiša niekada apie 
tai nebekalbėjo. 

— Daugiau jis jos nebemušė. 

— Tai ji taip sako, — Aiša pakėlė galvą ir pažvelgė savo vyrui tie- 
siai į akis. —- Aš aplankysiu Sendę. Aš būsiu draugė. Ber aš niekada 
neatleisiu tavo pusbroliui, supranti? Aš jo nekenčiu. Man šlykštu, 
kad jis yra mano gyvenime. 

Hektoras buvo pirmasis sumirksėjęs, nusukęs akis. 

— Aš suprantu, — sumurmėjo jis ir ji juo patikėjo. Ji iškvėpė su 
palengvėjimu. 

Jos pyktis nėrė į gelmę, tiesiai po bangomis, žemyn į gilumą. Ji 
giedriai nusišypsojo. 


— Tokia dangiška naktis, ar ne? 


Aiša nebesijautė normaliai, kol ji neišlipo Melburno oro uoste ir 
nepamatė savo vaikų. Ji apglėbė juos abu, užuodė jų kvapą, Adamo 
gaivus, žemės kvapas, Melisa kvepėjo mergaitiškai ir gaiviai, me- 
daus ir migdolų muilu, kurį naudojo Kula; jie abu kvepėjo česna- 
kais, citrina ir jos vyro tėvų namais. Ji norėjo išsivežti juos visus, 
kad jie galėtų pabūti kartu kaip šeima. Šitai yra gyvenimas, šitai 
yra svarbu, dėl šito verta nusileisti, eiti į kompromisus, pralaimėti. 
Ji negalėjo prisiversti jų paleisti, laikė dukros ranką automobilyje, 
vis braukė ranka per Adamo plaukus. Jie šnekėjo su ja nesustodami, 
pertraukdami vienas kitą, ginčydamiesi, pravardžiuodami vienas 
kitą, pasakodami jai apie mokyklą, sportą, Giagia ir Papou, apie 
katę, futbolą, apie šokių pamokas ir apie „Australijos dievaitį ', apie 
savo draugus, kaip jie ėjo į kino teatrą. Ji visko atidžiai klausėsi. Aiša 
neturėjo galimybės dvi savaites dalyvauti savo vaikų gyvenimuose. 
Mėnulis virš Amedo, sodrūs kvapai ir nuostabus maistas, valandos, 
praleistos tinginiaujant saulėkaitoje, niekas negalėjo susilyginti su 
dviem savaitėmis jos vaikų gyvenime, kurias ji praleido. Ji negalėjo 

susiturėti nespausdama jų keliukų, nebučiuodama jų, neliesdama 
jų. Jiems važiuojant greitkeliu link miesto, Melburnas atrodė nuo- 
bodus ir niūrus. Jis atrodė kaip griaučiai, per ilgai pragulėję saulėje, 
be gyvybės ženklų, be mėsos, be materijos, be kvapo. Bet kai Ma- 
nolis išleido juos visus prie namų, ji turėjo prisiversti, kad neverktų 
iš palengvėjimo. 

Per kelias dienas ji sugrįžo prie įprasto, saugaus ir jaukaus gy- 
venimo civilizuoto pasaulio priemiestyje. Švarios garvės ir grynas 
oras. Bankokas, Balis, visa Azija nutolo, ir visa, kas ten nutiko, pra- 
dėjo užsimiršti. Aiša pajuto, kad darbas ją vėl džiugina, pirmąkart 
per daugelį metų. Ji džiaugėsi savo pasitikėjimu, gebėjimu įgudu- 
siai tvarkytis su gyvūnais. Vis dar kildavo klausimų ir abejonių, 
neišvengiamų stengiantis nustatyti diagnozę, bet jie nebekeldavo 
nerimo. Tos baimės tiko jaunai moteriai. Ji tokia nebuvo. Treisė 
iškepė pyragą Aišos grįžimo proga, net Konė atvažiavo dviračiu iš 
mokyklos, kad dalyvautų per pietus. Ji išdalijo nedideles dovanas 
ir suvenyrus, kuriuos išrinko jiems Ubudo ir Bankoko kioskuose ir 
turguose. Tą dieną ji turėjo tik trumpą atokvėpio minutę (kai tik 
ji grįžo, jos nuolatiniai klientai tiesiog plūdo pas ją konsultuotis). 
Tą akimirką įėjo Brendanas su patologijos ir kraujo tyrimų rezulta- 
tais, gautais iš laboratorijos. Aiša greit juos peržvelgė, atkreipdama 
dėmesį į kliento vardą. Ji žinojo tą gyvūną, paiką aviganį liūdno- 
mis akimis vardu Dzeusas. Rezultatai buvo gana aiškūs. Brendanas 
išpjovė du nedidelius auglius iš jo dešiniosios priešakinės kojos ir 
grįžo atsakymas: piktybiniai. Bet ir kraujo tyrime buvo anomalijų. 
Ji įtarė kasos vėžį. Tai buvo Brendano pacientas, bet jie abu gydė 
Dzeusą ir abu buvo susirūpinę dėl pasikartojančio pilvo skausmo 
ir vėmimo, priežastis, dėl kurios į jų kliniką ir kreipėsi šuns šeimi- 
ninkai. Tai buvo geri žmonės, graikai, gyveno iš pensijos. Jie mylėjo 
šunį, bet, Viduržemio jūros gyventojų papročiu, ne taip, kaip šei- 
mos narį. Dzeuso pareigos buvo ginti juos ir jų namus. 

— Ar paskirti jam amputaciją ir gal pakviesti Džeką, kad pada- 
rytų ultragarsą? 

Jis buvo geras šuo, bet jau gerokai pagyvenęs. Šeimininkus gali- 
ma buvo, pasinaudojus jų kaltės jausmu, prišnekinti atlikti daugiau 
testų, bet prognozės nebuvo geros. 

Ji grąžino jam patologijos ataskaitą ir papurtė galvą. 

— Jie neturi tam pinigų, o medicininės išlaidos gali gerokai iš- 
augti. Manau, laikas jį užmigdyti. 

— Man tavęs trūko. 

Ji paraudo nustebusi. Jie dirbo kartu, bet nė vienas jų nebuvo 
nesivaldantis ar demonstruojantis švelnumus darbo vietoje. 

— Ir man tavęs trūko, — atsakė ji. - Man trūko šios vietos, man 
trūko buvimo namuose. 

Ir tai buvo tiesa. Ji nepasiilgo nieko asmeniškai (tik savo vaikų, 
bet ir tai nebuvo ilgėjimasis savo sūnaus ar savo dukters, ji ilgėjosi 
savo vaikų), bet ji džiaugėsi savo gyvenimo įprasta struktūra, rit- 
mu ir formomis. Šeima, darbas, draugai. Brendanas buvo puikus 
bendradarbis, protingas, gabus; ji galėjo ramiai palikti savo vers- 
lą jo priežiūroje dviem savaitėms. Jai patiko jos darbas, jai patiko 
plaukioti dvylika distancijų triskart per savaitę vietiniame baseine, 
jai patiko priekabi, sąžininga bičiulystė su Anuk, jai patiko būti 
ištekėjusiai už vyro, kuris vis dar vertė moteris atsisukti, jai pati- 
ko — didžiąją dienų dalį — jos vaikų vaidai ir išdaigos. Jai patiko 
gyvenimas. 

Visgi kažkas pasikeitė. Pirmąjį penktadienį jai grįžus į darbą, 
kažkas joje pratrūko. Ji sugrįžo namo išsekusi, šiek tiek skaudė- 
jo smilkinius; tądien sulaukė daug irzlių, reiklių klientų. Aišku, 
ir anksčiau pasitaikydavo tokių dienų, kai visi atrodė esą šikniai. 
Hektoras paliko žinutę, kad jis yra mieste netoli darbo esančiame 
bare, ir ar negalėtų ji pasiimti vaikų iš jo tėvų. Ji girdėjo, kaip jis 
nusiunčia jai oro bučinį, paskui — kaltas, skubus: „Myliu, būsiu na- 

mie vakarienei. Suprantama, pirmiausia ji turinti ją pagaminti. Ji 
užtrenkė savo mobilųjį telefoną ir nusikeikė. Sumautas šunsnukis. 

Azijoje kažkas joje pasikeitė, ir tai buvo parvežta namo. Tas pa- 
sikeitimas, ji buvo tuo tikra, buvo susijęs labiau su jos vyru nei su 
ja. Jai atrodė savaime suprantama, kad jie su Hektoru jau išsprendė 
santuokoje kilusius sunkumus, abu prisitaikė. Žinoma, bet kada 
galėjo užklupti nelaimingi atsitikimai, ligos, tragedijos. Bet ji anks- 
čiau neturėjo supratimo, kad pati santuokos esmė gali keistis. Faktą, 
kad turi vyrą, ji laikė savaime suprantamu dalyku. Ji norėjo to, ką 
turėjo, ji norėjo, kad jis išliktų jaunas, žavus, gražus vyriškis. Ji no- 
rėjo, kad jis būtų patenkintas ja, vaikais, savo darbu. Ji sunerimo 
supratusi, jog ilgos ašarų ir prisipažinimų naktys Ubude ir Amede 
nieko neišsprendė. 

Prieš kelias dienas jis išgąsdino ją, prabilęs naktį apie tai, kad 
norėtų palikti valstybinę tarnybą, susirasti naują darbą, įgyti naujų 
įgūdžių; jis norėjo vėl mokytis. Jinai padrąsino jį to siekti, bet žodžiai, 
kurių ji nedrįso pratarti, buvo tokie: „O kaip paskola? Ar mes jau nie- 
kada nebepersikelsime į didesnį namą? Tu turi puikų darbą, saugumą, 
fantastišką algą — ar tu tikiesi, kad aš pasirūpinsiu mumis visais?“ Ji 
negalėjo to pasakyti. Jis neišsimiega, susirūpinęs. Jis retai juokauda- 
vo, retai pralinksmindavo ją — grįžęs iš darbo, jis visada atrodydavo 
išvargęs. Tiesa, jis nebemiegojo taip kietai kaip anksčiau. Kaip ji to 
nepastebėjo prieš Aziją? Jis beveik nebendravo su Adamu. Visas jų 
bendravimas - šiurkštus ir įtarus kriokimas vienas ant kito. Tai ją gąs- 
dino. Kokius apmaudus išlies paauglys Adamas netolimoje ateityje? 

Pastaruoju metu jos vyras beveik nebesiklausė muzikos, ir dėl 
šios permainos ji buvo labiausiai pasimetusi. Jų namai anksčiau 
visada būdavo pilni muzikos; jų darbo kambarys, dvi valgomojo 
sienos nuo grindų iki lubų prikimštos plonų diskų. Praeityje ją pik- 
tino, kiek pinigų jis išleidžia savo aistrai. Bet dabar ji troško, kad 
jis pareitų namo nešinas gerai pažįstamu skaisčiai geltonos spalvos 

maišeliu iš „JB Hi-Fi“, storu popieriniu paketu iš „Basement Discs“ 
ar akį rėžiančiu plastmasiniu maišeliu iš „Polyester“. Hektoras retai 
beįjungdavo radiją. Aiša netikėjo, kad jis nelaimingas, manė, kad 
tai poza. Bet nedrįso atskleisti savo abejonių, buvo švelni, stengėsi 
nebūti su juo atžari. Vos prieš porą dienų ji perskaitė muzikinę re- 
cenziją „Ihe Age“ laikraštyje — ji niekada jų neskaitydavo! Išsmukusi 
iš darbo į nedidelę muzikos parduotuvėlę prekybos centre, nupirko 
Hektorui grupės „Yo La Tango“ diską. Ji buvo tikra, kad Hektoras 
turi ankstesnių grupės įrašų, o kritikas tvirtino, jog tas diskas bus 
vienas iš geriausių šių metų albumų. Ji parnešė diską namo, jis buvo 
jai dėkingas, užleido jį tuojau pat. Bet tik tą vieną kartą. Diskas liko 
grotuve, jo dėklas gulėjo tuščias, apleistas ant stiklinio dangčio, sau- 
gančio grotuvo diską. Hektoras, rodos, niekaip nesugebėjo jaustis 
ilgesnį laiką laimingas. Būtent tai buvo neįprasta, tai, ką ji anksčiau 
laikė savaime suprantamu dalyku. Būtent tai ji norėjo susigrąžinti 
savo gyvenime. Tegu jo buvimas šalia būna savaime suprantama, 
tegu ir jis to paties tikisi iš jos. Tai vadinama santuoka. 

Sumautas šunsnukis. Jos akys buvo pilnos ašarų jai važiuojant 
tas kelias trumpas minutes pas vyro tėvus. Ji nenorėjo, kad Kula 
žinotų, jog ji verkė. Ji susitvarkė veidą, žiūrėdama į užpakalinio 
vaizdo veidrodėlį, pakvėpavo lėtai ir giliai tris minutes. Ji buvo pa- 
sirengusi. 

Aiša pabučiavo anytą į abu skruostus. Melisa nutempė ją prie 
virtuvinio stalo ir jos sėdėjo kartu, kol dukra švytėdama išdidžiai 
rodė jai savo matematikos namų darbus. Ji buvo tokia panaši į Hek- 
torą. Aiša nuėjo į poilsio kambarį. Manolis miegojo krėsle, o Ada- 
mas žiūrėjo kažkokį kvailą realybės šou per televizorių. Ji atsiklaupė 
ir lengvai perbraukė lūpomis jo plaukų galiukus. Jis kvepėjo alyvų 
aliejumi, savo senelės maistu; ir buvo dar kažkoks vos juntamas 
sušvinkęs kvapas, lyg nešvaros, žvėriuko, Aiša net suraukė nosį. 
Adamas neatsitraukė, bet ir nesureagavo į bučinį. Jis buvo betam- 

pąs kažkuo, nebe berniuku. Ji pasijuto, lyg ant jos griūtų pasaulis. 
Viskas keičiasi. Manolis staiga šaižiai žioptelėjo, ir ji greitai atsisuko. 
Jis rąžėsi, žiovavo. Jinai jį pabučiavo. Manolis kvepėjo kaip ir visada, 
raminantis sodo kvapas, citrina, česnakai ir raudonėlis: kaip ir jos 
vaikai, jis kvepėjo savo žmonos gamintu maistu. Ji nusišypsojo jam. 
Jo akys šaltai ją tyrinėjo. 

— Kaip tu gyveni, brangioji? 

Ji pasijuto kalta. Ji vis dar nepaskambino Sendei, o praėjo jau 
daugiau nei dvi savaitės nuo jų sugrįžimo. Ji juk pažadėjo savo vyrui. 

— Ačiū, gerai, — ji padvejojo, tada paskubomis sumelavo. — Pa- 
mečiau Sendės telefoną. Man būtinai reikia jai paskambinti... ir 
Hariui, — pridėjo ji skubotai. 

Manolio akys tebebuvo rimtos. Ji padėjo jam atsikelti nuo kėdės. 

— Aš rasiu tau jos numerį, - pasakė jis. 

Jis užrašė numerį ant atplėšto voko užpakalinės pusės, skaičiai 
buvo nelygūs, dideli, lyg būtų rašyta vaiko. 

Jis padavė jai voką. 

— Ačiū, — šįkart jo šypsena buvo nuoširdi, tikra. Ji vėl vos neap- 
siverkė. Niekas daugiau neturi pasikeisti. 


Ji paskubomis supjaustė daržoves greitam, paprastam kariui. Hek- 
toras grįžo girtas, ir ji susilaikė piktai ko nors neatšovusi. Kol jis 
maudėsi duše, o vaikai riejosi dėl televizoriaus, ji paskambino 
Sendei. Aiša stengėsi negalvoti apie Rouzę. Ji ieškojo savo mobi- 
laus adresų knygelėje, kol ekranėlyje nušvito Sendės vardas — ačiū 
Dievui, Manolis nesusigaudė, kaip veikia mobilieji telefonai, kitaip 
jis iškart suprastų marčios melą. Sendės vardas pasirodė ekranėly- 
je. Kiek padvejojusi, Aiša nuspaudė mygtuką. Telefonas ėmė rinkti 
numerį. Ji jautėsi kaip išdavikė. Moters balsas kitame telefono gale 
užklupo ją netikėtai. 

— Labas, — pakartojo Sendė. — Ar tai tu, Aiš? 

Skambinančiojo atpažinimo sistema. Aiša susikaupė. Nedės ra- 
gelio. Ji tai padarė, ji pasirinko. Viskas buvo ne taip, kaip anksčiau, 
viskas neliks taip, kaip yra. 

— Taip, — ji klupo reikšdama savo pasveikinimus, tada paskubo- 
mis atsiprašė: — Atsiprašau, kad mes taip seniai nešnekėjome. Aplin- 
kybės nebuvo lengvos. 

Ji, tiesą sakant, repetavo tą posakį. Jis šovė jai į galvą skrendant 
lėktuvu iš Balio. Tai buvo tiesa, bet tas konstatavimas nesakė, kas 
kaltas. Sendė atsakė garsiu ir nuoširdžiu juoku. Priėmiau teisingą 
sprendimą, pagalvojo Aiša, manau, kad pasielgiau teisingai. 

— Tu neklysti, brangute. Tai buvo šūdini metai, bet dabar viskas 
gerai. Aš dabar tokia laiminga. 

— Džiaugiuosi, išties džiaugiuosi, — ir ji džiaugėsi. — Žinau, kaip 
tau tai svarbu. 

— Mums abiem. 

Aišai buvo primenamas Haris. Ji susiraukė. Ši tema bus daug 
sunkesnė. 

— Rokas taip pat labai džiaugiasi, - Sendė tęsė, balsas nerūpes- 
tingas. — Jis negali patikėti, kad pagaliau turės brolį ar seserį. 

— Kaip Rokui sekasi? 

Daina, eilėraščio nuotrupa iš disko, kurį Hektoras leido dieną ir 
naktį dešimtojo dešimtmečio pradžioje, skambėjo galvoje. Tai nau- 
ja diena, tai nuostabi diena. 

— Puikiai. Atvežk vaikus į svečius. 

Aiša iškart neatsakė. Ji sušuko Melisos vardą, apsimesdama, kad 
daro dukrai pastabą. Ji bevelytų iš pradžių susitikti su Sende pati 
viena, prie kavos, ne namuose, toliau nuo jų vyrų. Bet Aiša žinojo, 
kad tai nebus įmanoma. Sendės balsas buvo draugiškas, džiugus 
ir kviečiantis, bet jai nebus atleista, kol ji neįžengs į jų namus ir 
nepasisveikins su Hariu. Ji turės paspausti jam ranką. Ji turės jį 

pabučiuoti. Jis bus nesiskutęs, jo žandas bus šiurkštus, jis bus daug 
aukštesnis už ją. Ji suprato, kad jis ją baugina. Ji nekentė to, kad jis 
ją baugina. 

— Atleisk, Sende, - sumelavo ji. — Melisa žaidė su žirklėmis. Apie 
ką mes kalbėjome? 

— Kada tu ir Hektoras ketinat ateiti pas mus su vaikais? 

— Greitu laiku, ateisim greitu laiku. 

— Kada? 

Tai nauja diena, tai nuostabi diena. 

— Aš pasikalbėsiu su Hektoru. 

Sendė vėl nusijuokė. 

— Jis sutiks su bet kuo, — juokas pasibaigė šiurkščiai. — Tai kada? 

Jos tonas buvo plieninis. Tai nauja diena, tai nuostabi diena. 

— Sekmadienį, už savaitės, — džiugiai pasiūlė Aiša. — Ar tiktų 
sekmadienis? 

Kaip, po velnių, tu miegi su tuo pabaisa naktį? Juk tave taip 
nuskriaudė. Aš mačiau tave. Jis sulaužė tau žandikaulį. Kaip galima 
atleisti tai? 

— Puiku. Liepsiu Hariui užkurti kepsninę. 
— Puiku, — atkartojo Aiša dirbtinai. — Tada ir pasimatysim, — ji 
išjungė telefoną. 


— Ką man pasakyti Rouzei? 

Jos sėdėjo priešakiniame „All Nations“ aludės bare, laukdamos, 
kol atsilaisvins staliukas valgomajame kambaryje. Anuk buvo susi- 
rinkusiųjų, kurių daugumą sudarė vyrai, dėmesio centre. Ji dėvėjo 
šlaunis siekiančius odinius aulinius ir nublukusią zomšinę kaubojės 
striukę ant senų „New Order“ turo marškinėlių, kuriuos Aiša pa- 
mena savo draugę pirkus 1987 metais. Jie vis dar puikiai tiko. Anuk 
plaukai buvo neseniai nukirpti radikaliai trumpai vyrišku stiliumi 

ir dar nudažyti žvilgančia mėlynai juoda spalva. Aiša taip pat pa- 
sipuošė — apsirengė rafinuotą tamsiai raudoną minkštos medvilnės 
kostiumėlį, kurį nusipirko impulso pagauta, bet tai, kas pasirodė 
miela „David Jones“ parduotuvės lange, dabar atrodė nuobodu, ša- 
lia Anuk ji pasijuto lyg kokia pagyvenusi poniutė. Tai todėl, kad 
ta kalė neturi vaikų, piktai pati sau pagalvojo, kai įėjo ir pamatė 
draugę, rūkančią prie baro. Bet Anuk džiugi šypsena išvydus drau- 
gę privertė Aišą pasijusti be galo kalrą dėl savo nekilnios minties. Ji 
prideramai neįvertino savo draugės. Net ir su vaikais, net jei turėtų 
jų pusę tuzino, Anuk vis tiek atrodytų pribloškiančiai. 

Jos užsisakė butelį „Sauvignon Blanc“, ir Aiša stebėjo, kaip bar- 
menas pila kiekvienai iš jų po taurę. Jis beveik vaikas, pagalvojo 
Aiša. Jis buvo liesas ir pablyškęs, susivėliusiais riebaluotais plau- 
kais. Vaikino pastangos užsiauginti barzdą buvo bergždžios: ploni 
pakrikai išsimėtę plaukeliai ant jo skruostų neįstengė susitikti su 
kuokšteliais ant smakro. Jis buvo labai patrauklus ir labai jaunas, su 
užsidegimu sutelkęs dėmesį į Anuk, kuri apsimetė, kad jo nepastebi. 

— Į sveikatą, - jos susidaužė taurėmis. Anuk prisidegė cigaretę ir 
šelmiškai išpūtė dūmus į Aišą. - Neprivalai jai sakyti. 

Aiša buvo galvojusi apie šį variantą, bet nenoromis nutarė, kad 
tai neįmanoma. Ji nenorėjo jaustis baugšti ir melagė savo seniau- 
sios draugės atžvilgiu. Kada nors Rouzė sužinos, kad ji susitaikė 
su Hektoro pusbroliu, ir pasijus išduota. Aiša didžiavosi taip ilgai 
trunkančia draugyste ir su Rouze, ir su Anuk. Jos buvo kaip šeima, 
tik, skirtingai nuo šeimos, ji nieko nuo jų neslėpė. 

Ji pasakė tai garsiai: 

— Nenoriu meluoti Rouzei. 
išgirdo: 

— Tu jai jau melavai. Tu nepasakei jai, kad tavo mielasis vyro 
pusbrolis muša savo žmoną. 

— Jis padarė tai tik vieną kartą, — vos tik žodžiai išsprūdo jai 
iš lūpų, ji pasigailėjo tai pasakiusi. Jie buvo bailūs, neįtikinama 
gynyba. Ji niekada nebūtų leidusi Hektorui išsisukti su tokiu at- 
sakymu. 

Anuk puolė. 

— Vieną kartą, apie kurį tu žinai, - Aiša sumišusi nusuko veidą. 
Anuk paėmė draugę už smakro ir privertė pažvelgti tiesiai į ją. — 
Man nerūpi, brangute. Tu žinai, kad man nusišikti ant Rouzės ir 
Gario vendetos. Tu žinai, kad manau, jog Hugas nusipelnė visko, 
ką gavo, — Aiša buvo beprotestuojanti, bet apsigalvojo. Ji nepakeis 
Anuk nuomonės. — Tik noriu pasakyti, kad tu jau melavai Rouzei. 
Ką reiškia dar vienas mažytis melas? 

— Aš jai nemelavau, — ji nebuvo nesąžininga; galima sakyti, ji 
pasipiktino Anuk atsainiu kaltinimu. — Sendė būtų paneigusi, kad 
kas nors atsitiko. Žinojimas jai nieko nepadėtų. Ji nebūtų galėjusi 
panaudoti to teisme. 

Anuk neatrodė sujaudinta, jos žvilgsnis tebebuvo skeptiškas. 
Aiša susinervinusi patraukė pečiais: 

— Šiaip ar taip, jei būčiau ką nors pasakiusi, Hektoras man nie- 
kada nebūtų atleidęs. 

— Būtent, — Anuk sprigtelėjo cigaretę link peleninės, bet nepatai- 
kė, ir pelenai nukrito ant grindų. Aiša nekantriai patapšnojo koja. 
Štai kodėl Anuk visada norėdavo susitikti alinėje, o ne kavinėje ar 
restorane. Kad galėtų rūkyti, velniai griebtų. Aiša maištingai nusi- 
šypsojo pati sau. Na, įstatymai labai greitu laiku pasikeis, ir Anuk 
nebegalės rūkyti viešose patalpose. Gal ji, po galais, mes. 

— Jėzau, Aiš, nesinervink tu dėl to. Rouzei nebūtina visko žinoti 
apie tavo reikalus. Ir neskatink jos vaidinti aukos. Tu ją lepini. 

Anuk teisi. Aiša išties pataikavo Rouzei. Bet Anuk buvo neto- 
lerantiška. 

— Ji sužinos. 

— Gerai, tada pasakyk jai, - Anuk ryžtingai užgesino nuorūką į 
peleninę. — Ber ji dar ilgai vers tave jaustis kaltai. Tuomet neįkyrėk 
man, jei taip atsitiks. 

Taip, tu netolerantiška. 

— Jai tai vis dar gyva žaizda. Ji niekada neatleis Hariui. 

— Tai kas? Kas tau rūpi? - Anuk nutilo. Barmenas vėl pripildė jos 
taurę. Jam padėkojo Aiša. 

— Rouzė ir Haris neturi nieko bendra, — tęsė Anuk, stebėdama, 
kaip jaunuolis nueina. — Ir visiškai ne jos reikalas, kokie tavo san- 
tykiai su Hektoro pusbroliu, - Anuk gurkštelėjo truputį vyno. — Ar 
tu kada nors atleisi Hariui? 

Ne. Niekada. Aiša pabaigė savo gėrimą ir padėjo taurę ant baro. 
Įdomu, ar jis pripildys mano taurę, pagalvojo ji rūgščiai. Bet bar- 
menas paskubomis priėjo ir pripylė jai dar vieną. Jo tokie švelnūs 
bruožai, jo barzda — pūkas, dar ne plaukai, ne šeriai. Jis dar nėra 
tikras vyras. Jaunuolis nuėjo aptarnauti porą verslininkų kitame 
baro gale. 

Ji nuleido balsą ir pasislinko arčiau prie Anuk. 

— Jis toks jaunas, kad galėtų būti mūsų sūnus, — sušnibždėjo ji 
kreivai šypsodamasi. — Ar ne siaubas? 

— Koks čia siaubas? - Anuk pamerkė jai. — Jis atrodo to pat am- 
žiaus, kaip ir Rysas. 

— Kaip Rysas laikosi? — ji norėjo kalbėti apie savo draugę, išgirsti 
apie jos gyvenimą. Ji apsisprendė. Pasikalbės su Rouze. Žinojo, kad 
pasikalbės, tik norėjo pasakyti tai Anuk. Kas pasakyta, turės būti 
padaryta. Bet ji buvo šokiruota Anuk atsakymo. 

— Velniop, Aiš, man reikia tai pabaigti. 

— Kas yra? Kas atsitiko? 

Aišai norėjosi paliesti draugės skruostą, paglostyti ją, bet ji ne- 
drįso. Anuk tai baisiai nepatiktų. Ji pajustų, kad jos gailimasi, va- 
dinasi, jai būtų užtraukta dar didesnė gėda. Aiša negalėjo nustoti 

su kartėliu galvoti apie Hektorą. Antraip ji būtų pastebėjusi, kad 
jos draugei kažkas nutiko. 

— Jis tebėra vaikas. Tokia sumauta problema, — pažeidžiamumo 
momentas praėjo. Anuk vėl tyčiojosi, buvo sardoniška. — Jis mano, 
kad gali turėti viską. Vaikus, nepriklausomybę, keliones, taiką pa- 
saulyje. 

— Tu gali pasigimdyti vaiką. 

— Kodėl tu manai, kad aš jo noriu? 

Moterys įdėmiai žvelgė viena į kitą. Ar tai mūsų neįveikiamas 
skirtingumas, mąstė Aiša, ar tai mūsų savarankiškumas, kurio ne- 
galime įveikti? Šios įtampos, šio santykių santūrumo, šio iššūkio 
nebuvo tarp jos ir Rouzės. Buvimas motina yra faktas, ne klausimas. 

— Nežinau, ar tu išties nori turėti vaiką. Aš tik sakau, kad gali 
jį turėti. 

— Na, o aš nenoriu, velniai rautų, - Anuk pamojo pirštu barme- 
nui. — Ar jau laisvas tas staliukas? 

Jis atsiprašė, atnešė joms lėkštelę anakardžio riešutų ir vėl pripil- 
dė jų taures. Aiša pakėlė taurę sau prie lūpų ir suprato, kad girtėja. 
Gerai, kad ji be automobilio. Ji atlošė pečius, stengėsi laikyti nugarą 
tiesiai. Neatrodė, kad vynas būtų paveikęs Anuk. 

— Rysas turi gerą draugę vardu Džesika. Ji miela mergaitė, — 
Anuk įsimetė riešutą į burną ir prarijo. — Ji lesbietė. Jie galvoja turėti 
kartu vaiką. 

Aišai užgniaužė kvapą. Tokia didelė pasirinkimo laisvė. Jai kėlė 
pavydą tai, kaip atsainiai jaunimas manevravo, nekreipdamas į juos 
visus dėmesio. 

— Na, manau, kad tai puiku, — tai buvo tokia žeminanti situacija, 
ji kalbėjo užsikirsdama. — Išties taip manau, — greitosiomis pasa- 
kė ji. - Manau, kad tai nuostabu, - ji padvejojo. Elgiasi idiotiškai. 
Anuk jos neteis. — Tai nuostabu jiems, — pridėjo ji. - Bet kaip tu dėl 
to jautiesi? 

— Tai jų sprendimas. Manęs tai neliečia, - Aiša buvo bejsiterpian- 
ti, bet Anuk net ir neklausta atmetė draugės prieštaravimus. — Aš 
teisi, tai neturi su manimi nieko bendra. Mes nevedę, mūsų santy- 
kiai ne tokie, kaip jūsų su Hektoru. Jūs priėmėte tą sprendimą kar- 
tu, - Anuk perbraukė pirštu taurės kraštą. —- Džiaugsiuosi dėl Ryso, 
jei jis turės kūdikį su Džesika. Aš galėsiu pavaidinti tetą savaitgaliais 
ir per valdiškas šventes. Bet jei norėsiu išvykti, tai taip ir padarysiu. 
Jei norėsiu praleisti mėnesį susitelkusi vien tik prie savo knygos, tai 
taip ir padarysiu, — ji pastūmė taurę į šalį. - Aš nebūsiu motina. 

Aiša negalėjo rasti žodžių atsakyti į to pareiškimo galutinumą. 
Kažkas žeidė Anuk atsainiame ir ramiame jos santykių su Hektoru 
paminėjime. Taip, lyg vedybos panaikina bet kokį nuotykio jausmą, 
lyg vedybose nebūtų rizikos. 

— Gavau elektroninę žinutę iš Arto. 

— Iš kanadiečio? | 

Aiša kaltai linktelėjo, bet negalėjo užgniaužti triumfuojančios 
šypsenos. Ji nebuvo ketinusi nė žodžiu prasitarti apie žinutę. Aiša ją 
gavo vakar, kai buvo darbe, dvi paprastos frazės: Nesugebėjau tavęs 
pamiršti. Ar ir tu jauti tą patį? Tai buvo žinutė, reikalaujanti atsa- 
kymo. Ji neatsakė į ją. Ji paliko ją tarp savo gautų naujų žinučių, 
ber dieną ir į pavakarę vis grįždavo pažiūrėti į tuos žodžius, kupina 
džiaugsmo juos matydama - tokius intymius, tokius gundančius. 

— Ko jis norėjo? 

Aiša pakartojo žinutę pažodžiui. 

— Neatsakyk. 

Anuk kalbėjo karštai, visiškai tikra dėl sprendimo, kurį ji turi 
priimti. Ar jai rodosi? Ar jos draugė šiek tiek ant jos pyksta? Aiša 
neatsakė. 

— Tu ištekėjusi, Aiš. Neatsakyk jam. 

Tie žodžiai buvo tokie ssnamadiški, tonas toks pasipiktinęs, kad 
ji pamanė, jog Anuk juokauja. Aiša garsiai nusikvatojo. 

Anuk metėsi link jos: 

— Aš nejuokauju. Tu ištekėjusi. 

Žinau, kad aš ištekėjusi, velniai tave rautų. Tai tėra fantazija, 
žaidimas. Artas buvo prasiblaškymas. Kaip Anuk drįsta mokyti ją 
moralumo? 

— Nepamokslauk man apie santuoką, — Aiša baisiai norėjo užsi- 
rūkyti. Ji neprašys cigaretės. Lyg skaitydama jos mintis, Anuk prisi- 
degė cigaretę ir išpūtė dūmus į Aišą. 

— Nepamokslauju tau apie santuoką, — Anuk nustojo reiškusi savo 
nepritarimą. — Aš tavo vietoje to nedaryčiau, Aiš, tu tą žinai. Bet tu 
grįžai iš Balio susirūpinusi Hektoro psichika. Tu man vis aiškini, 
kaip dėl jo nerimauji, - Anuk palinko virš baro. - Man nerūpi, jei tu 
Bankoke permiegojai su daugybe vyrukų. Šaunuolė, jei permiegojai. 
Bet tai buvo konferencijos pasidulkinimas, fantazija, ne tikrovė. Tai, 
ką tu turi su Hektoru, yra tikrovė. Ar tu nori būti su Hektoru? 

Aiša neatsakė. 

— Ar nori? 

— Taip. 

Man taip atrodo. 

— Neskamba labai užtikrintai? 

— Aš tuo tikra. 

Aš nežinau, po galais. Tai yra tai, ko jūs, nevedę, niekada nesu- 
prantat. Kada gali būti tikras? 

— Tada neatsakyk į žinutę. 

— Neatsakysiu. 

Gal ir atsakysiu. 

Jos ilgam nutilo. Aiša pagriebė cigaretę iš Anuk ir greitai porą 
kartų užsitraukė. Atidavė cigaretę atgal. 

— Kaip sekasi rašyti knygą? 

Gana kalbų apie vyrus. Ar bent jau kalbų apie Artą. 


Anuk sudejavo. 

— Aš rašau žodžius, rodos, milijonus sušiktų žodžių, bet nežinau, 
ar bent kurie nors iš jų ko nors verti. 

Aiša neįsivaizdavo, kad tai galėtų būti tiesa. Anuk puiki, Anuk 
protinga, talentinga, juokinga, įžvalgi ir įkvėpta. Žinoma, kad kny- 
ga bus puiki. Ji negali jai to pasakyti. Anuk nusuktų jai sprandą. 

— Ar jau galiu paskaityti? 

— Ji nebaigta. 

— Perskaitysiu, ką jau turi. 

— Ji neparengta skaitymui. 

Ar reikia ją spausti? Reikia ją spausti. 

— Tu niekada nebūsi pasirengusi. Noriu perskaityti, ką turi. 

Barmenas stengėsi atkreipti jų dėmesį. Abi moterys nuslinko 
nuo baro kėdžių ir Anuk užgesino cigaretę. 

— Dar vieną butelį! - sušuko ji jaunuoliui. 

— Prašau, — neatlyžo Aiša. 

— Prašau, — pakartojo Anuk apsimestiniu ir šlykščiai saldžiu bal- 
su. Ji išmaukė vyno likučius ir trinktelėjo taurę į barą. — Gerai, — 
pasakė ji niūriai. - Gali skaityti, velniai griebtų. 


Kai ji grįžo namo, Hektoras ir vaikai miegojo. Įkaušusi ji skubomis 
išsivalė dantis, susišukavo plaukus, pasiruošė miegui. Ji palindo po 
antklode šalia vyro, ir jo rankos automatiškai ją apglėbė. „Tu šal- 
ta, — nusiskundė jis. „Sušildyk mane“, — paragino ji ir stipriai pa- 
stūmė savo užpakalį į jį. Ji pagrabaliojo ranka sau už nugaros ir ėmė 
masažuoti jo minkštą varpą, žaisdama su raukšlėtomis klostelėmis 
ant apyvarpės. Hektoras atstūmė jos ranką. „Aš miegu“, - sumur- 
mėjo jis. Aiša gulėjo, klausydamasi jo kvėpavimo. Ji norėjo, kad jis 
ją išdulkintų, o ji galėtų užmerkti akis ir įsivaizduoti, kad jis yra 
Artas. Ji gulėjo laukdama miego. Po dešimties minučių atsikėlė ir 
nuėjo į vonią. Išgėrė temazepamo ir grįžo į lovą. 

Kitą rytą buvo sekmadienis. Hektoras, tai retai nutikdavo, jau buvo 
pakirdęs. Aiša, išsvirduliavusi iš lovos, pirmučiausia paskambino 
Rouzei ir susitarė susitikti išgerti kavos Kvins Pareido gatvėje. Ji 
jautė silpnumą nuo migdomųjų, net ir po dušo. Hektoras pagamino 
pusryčius jai ir vaikams, ir ji godžiai valgė sūrio ir pomidorų su- 
muštinius, mėgavosi sviestu patepta gruzdinta duona, storu, gličiu, 
kibiu sūriu. Jis paruošė jai papildomą porciją, ir ji pavėlavo į „O 
Cafe“. Rouzė sėdėjo prie stalo skaitydama sekmadieninį laikraštį. Ji 
pašoko ir atskubėjo prie Aišos, stipriai ją apkabino vis kartodama 
jos vardą. 

— Taip gera tave matyti, taip gera tave matyti, - dainavo Rouzė 
tyčia aukštu mažos mergaitės balseliu. Nors tai buvo taip panašu į 
Rouzę, nors ji visada taip elgdavosi, Aiša norėjo, kad draugė nustotų 
šitaip elgtis. Aiša atsitraukė ir atsisėdo. 

Rouzė atrodė pavargusi. Po akimis buvo melsvai pilki maišeliai, 
beveik kaip mėlynės blyškiame veide. Plaukai neplauti, ilga šviesi 
riebaluota garbana neklausė ir stovėjo išsirietusi į viršų lyg nebaig- 
tas tiltas. Aiša kovojo su pagunda ištiesinti ją, paskiau pasidavė. Ji 
paplekšnojusi sulygino Rouzės plaukus, ir toji ėmė juoktis iš savo 
draugės dėmesio. Ji pačiupo Aišos riešą. 

— Pamiršk mano nelaimingus plaukus. Tai dėl to, kad aš savait- 
galiais nesimaudau duše. Mes mokome Hugą taupyti vandenį, - ji 
greitosiomis perbraukė ranka sau per plaukus. — Noriu išgirsti dau- 
giau apie Bankoką ir Balį. Aš jau daugybę metų nebuvau Azijoje. Ar 
buvo fantastiška? 

Aiša neketina pasakoti jai apie Artą. Tai atrodė nelojalu, bet 
ji žinojo, kad kaip tik taip ir dera pasielgti. Joms baigiant ger- 
ti kavą, Rouzė bus įsiutusi, pratrūks kokiais tik gali keiksmais. 
Taigi, ji nekalbėjo apie Artą, tik apie konferenciją ir šventyklas 
mieste. Ji trumpai papasakojo apie Ubudą ir Amedą ir išėmė iš 
rankinuko dvi dovanas: dramblio formos piniginę Hugui ir mažą 

aukso spalvos Budos statulėlę Rouzei. Vėliau ji papasakojo savo 
draugei apie Hektoro šokiruojantį protrūkį, verksmą, kuris įvarė 
jai siaubą, pribloškė ją, sujaudino; papasakojo apie jo gilų, beribį 
nelaimingumą. 

Rouzė paėmė draugei už rankos. 

— Dėl ko visa tai, kaip manai? 

— Nesu tikra, — ji norėjo, kad Rouzė paleistų jos ranką. Ji ne- 
nusipelnė šito švelnumo. — Sendė nėščia, — išpyškino ji ir tuo pat 
metu ištraukė ranką. Rouzė leido jos rankai išslysti, ir Aiša skubo- 
mis ištarė kitus žodžius. — Aš einu susitikti su ja kitą savaitę, kitą 
sekmadienį. Pas ją į namus. Visa šeima eina. 

Rouzė žiūrėjo kažkur už jos, pro jos petį. Aiša nusekė jos žvilgsnį. 

Jos draugė tyrinėjo savo atvaizdą kavinės lange. 

— Po velnių, atrodau klaikiai. 

— Ne, neatrodai, — ir Aiša išties taip manė. Rouzė niekada ne- 
įstengtų atrodyti klaikiai. Ji tobula. Smulkus veidas, kerinčios žy- 
dros akys, beveik permatoma oda. Rouzė tobula. 

— Atrodau, velniai griebtų, - Rouzės lūpos ėmė virpėti, netrukus 
ji staiga giliai įkvėpė. —- Neketinu verkti, velniai griebtų, — tvirtino 
ji. - Neketinu prie tavęs verkti. 

Tai, kad draugė užsisklendė nuo jos, buvo baisiau, nei būtų buvę 
matyti ją sugniužtant nuo sielvarto, skausmo ir negalėjimo patikėti 
tuo, kas įvyko. 

- Atleisk, brangioji. Turiu padaryti tai dėl Hektoro. 

Rouzė spoksojo į ją, jos akys sausos, įžūlios ir smerkiančios. 

— Ar turi? 

— Žinoma. 

— Žinai, ką aš pasakiau Hugui po teismo? — Rouzės kumščiai 
buvo suspausti. — Aš pasakiau jam, kad teisėjas pasodino blogą vyrą, 
kuris jam sudavė, į kalėjimą. Aš pasakiau jam, kad teisėjas pasa- 
kė, jog žmonės, kurie skriaudžia vaikus, yra patys blogiausi iš visų 

pasaulio niekšų, — Rouzė pakėlė balsą. — Patys blogiausi, velniai 
griebtų! 

Putli moteriškė dvigubu pagurkliu ir šaltomis mokyklos direk- 
torės akimis prie gretimo staliuko nepritariamai papurtė savo rū- 
pestingai sušukuotą matronišką trumpai kirprų plaukų šukuoseną. 

— Kaip galima prisiversti kalbėti su tuo gyvuliu? 

Aiša gailėjosi nepaklausiusi Anuk patarimo. Ji buvo mačiusi 
Rouzę pykstant ir anksčiau. Tai visada būdavo netikėta ugnis ir 
kobros kirtis. Bet Rouzė niekada prieš tai nebuvo supykusi ant jos, 
niekada nebuvo puolusi ant jos, laukinė, neatleidžianti. 

Ji tegalėjo pakartoti tai, ką jau buvo sakiusi: tai buvo jos vienin- 
telė gynyba. 

— Turėjau padaryti tai dėl Hektoro. 

— Hektoras visada buvo šiknius. 

Tai buvo toks šlykštus, brutalus žodis. Tas žodis kirto jai stip- 
riau už smūgį. Ji negalėjo praverti burnos, kad atsakytų. 

— Jis blogesnis už Harį. Jis arogantiškas šiknius. Jis nuobodus, — 
Rouzė ėmė verkti, bet Aiša buvo įsitikinusi, kad dalis jos mėgaujasi 
savo emocijų protrūkiu. — Jis nustatė prieš mus Šamirą ir Bilalą, jis 
nustato prieš mus visus, dabar ir tave, — dabar jau ašaros riedėjo 
jos veidu žemyn ir ant stalo paviršiaus. Aiša pabandė paliesti savo 
draugės ranką, bet toji atšoko lyg įgelra. 

— Atleisk, Rouze, - ji norėjo apginti Hektorą, atsakyti savo drau- 
gei, kad jos vyras nejaučia jai neapykantos, nenori, kad jai, Gariui 
ar Hugui nutiktų kas nors bloga ar neteisinga. Bet karštis jos pilve 
formavosi į kietą rutulį. Ar tai tiesa? Hektoras arogantiškas, Hekto- 
ras pavydi jų draugystės, visada pavydėjo. Ką ji griauna? Ji dar kartą 
pabandė ištiesti ranką ir paimti draugės ranką. Šito, viso to laiko, ir 
prisiminimų, ir praeities, šito ji negali prarasti. 

— Man labai gaila, patikėk, — šįkart Rouzė neatitraukė rankos. 
Aiša jautė šaltus draugės pirštus. Ji tvirtai juos suspaudė. 

— Neik ten ir nesusitik su juo, — Rouzė vėl sušvelnėjo, pyktis jos 
balse išnyko, baisi neapykanta jos veide prapuolė. - Jei eisi į to vyro 
namus, aš niekada tau neatleisiu. 

Aplinkinis pasaulis, rodės, nutolo, vien tik Rouzės primygtinai 
reikalaujantis veidas buvo matomas ir realus. Ji gailėjosi išgėrusi 
praeitą vakarą migdomųjų. Niekas nebuvo aišku, visa buvo tirštas, 
slogus rūkas. 

— Aš pažadėjau Hektorui. 

Rouzė atmetė Aišos ranką. 

— Man nerūpi, velniai griebtų! — suriko ji. 

Visi dabar atsisuko. Visi žiūrėjo į jas. Aiša pasižiūrėjo į savo apy- 
tuštį kavos puodelį. Ji jautėsi nuoga, pažeidžiama. Užplūdęs paže- 
minimo jausmas išsisklaidė. Ji pažvelgė į draugę, kurios rūstingos 
akys įdėmiai žvelgė tiesiai į ją. Aiša buvo prašoma pasirinkti. Visa, 
ko ji norėjo, tai paguosti savo draugę, padaryti taip, kad visa grįžtų 
į savo teisėtas vietas, vėl būtų kaip visada. Ji galėtų tai padaryti. Ji 
galėtų atsiimti Hektorui duotą pažadą. Nuo kelionės į Aziją ji žino- 
jo, kad būti su juo reiškia žengti pirmyn į neaiškią ateitį. Rouzė, jų 
draugystė simbolizavo gyvenimą ir jaunystę, ir, taip, draugės buvo 
dalis jos pačios, to, kas ji yra. Ji galėtų išduoti Hektorą ir pasirinkti 
kitą gyvenimą. Ji pajuto viduje kylant džiaugsmingą jaudulį. Tai 
bus naujas gyvenimas naujame pasaulyje, su Artu, naujoje šalyje, 
naujame mieste, naujame name, dirbant naują darbą. Ji susikurtų 
naują kūną, naują istoriją, naują ateitį. Ji galėtų sukurti naują Aišą. 
Tai galima padaryti, Rouzė suteikė jai galimybę. Visa, ką ji turi pa- 
daryti, tai ištarti žodžius. Ji juos pasakys. Žinoma, pasakys. 

Aiša išgirdo, kad prie gretimo staliuko maža mergaitė klausia 
tėčio (rimto, niekuo neišsiskiriančio vyriškio ilgomis galūnėmis, 
žilstelėjusia juoda barzda, apsivilkusio džinsiniais drabužiais ir skai- 
tančio „Guardian Weekly“) pritildytu, išsigandusiu balsu, kuris pri- 
minė jai Melisą: „Tėti, kodėl ta moteris verkia?“ 

Ji kalba apie mane. 

Ji negalėjo pasakyti tų žodžių. Rouzė laukė. 

— Atleisk, — Aiša pasakė tai be emocijos, neįtikinamai. Paskui 
su užsidegimu: — Aš eisiu aplankyti Sendės. Pažadėjau savo vyrui, — 
Aišos akys maldavo Rouzės: — Brangioji, pamiršk, viskas baigta. 

Rouzė atrodė apstulbinta, atrodė taip, lyg jai pačiai ką tik suda- 
vė antausį. Mirkčiodama akimis, kad sulaikytų vėl atsiradusias aša- 
ras, ji atsistojo nuo stalo, pagraibė rankinuke ir numetė dešimties 
dolerių banknotą ant stalo. Aiša buvo begrūdanti pinigus Rouzei 
atgal, bet susilaikė. 

— Eik velniop! — sušuko Rouzė. — Velniop tave, velniop tavo ši- 
knių vyrą, velniop tavo vaikus, visą tavo idealią miesčionišką šeimy- 
ną! Aš nekenčiu jūsų, velniai griebtų! 

Servetėle šluostydamasi nuo skruosto Rouzės seiles, Aiša žiūrėjo, 
kaip jos draugė išdumia pro duris. 

Matroniškai atrodanti moteris pasilenkė į jos pusę. 

— Ar gerai jaučiatės? 

Aiša linktelėjo. 

— Ačiū. 

Ji buvo, tiesą pasakius, priblokšta. Saulės šviesa atrodė ypatingai 
ryški. Kvins Pareido gatvė buvo užlieta antgamtinio spindesio. Ji 
jautėsi ir sukumščiuota, ir sudaužyta, ir išsekusi. Bet jautėsi ir palai- 
minta. Ji jautė svaiginantį palengvėjimą. 


Aiša nėjo tiesiai į namus. Ji nuvažiavo į darbą, uždegė biuro švie- 
sas ir įjungė kompiuterį. Laukdama, kol nušvis monitorius, nuėjo į 
šunidę. Narvai buvo švarutėliai, visuose buvo paklota laikraščių ir 
švarių rankšluosčių. Grindys irgi švieste švietė. Konė ir Treisė tik- 
riausiai išblizgino viską po savo šeštadieninės pamainos. Ji atsisėdo 
ant taburetės ir pažvelgė į vieną iš lašelinių. Tai buvo žaidimas, kurį 
ji kartais žaisdavo pati su savimi, ne vien tada, kai būdavo liūdna 

ar sutrikusi. Tai metodas, kurį ji pati sugalvojo, būdas nuraminti 
mintis. Ji įsivaizduodavo, kaip nusižudytų, jei prireiktų. Ji nueitų 
prie vaistų spintelės ir pritrauktų šešiasdešimties mililitrų švirkštą 
„Lethobarb“. Ji suleistų žalią skystą anestetiką į fiziologinio tirpalo 
maišelį ir tada prijungtų maišelį prie lašelinės. Nustatytų maksi- 
malų lašėjimo dažnį. Tada įdurtų kateterį sau į veną, tikriausiai į 
kairiąją ranką, ir prijungtų save prie lašelinės. Smaragdinė mirtis. Ji 
užmigtų, ji numirtų. Tebemanė, kad tai pats humaniškiausias bū- 
das atlikti gyvūnų eutanaziją; o kas gi yra žmonės, jei ne gyvūnai? Ji 
užtektinai buvo mačiusi mirties, savo darbe su mirtimi susidurdavo 
taip pat dažnai kaip ir su gyvenimu, ir jau seniai liovėsi idealizavusi 
kančią. Žinojo, kad yra būdas išeiti, ir jautėsi rami. Ji išėjo iš šuni- 
dės tamsos ir įėjo į biurą. 

Kompiuterio ekranas kambario prieblandoje metė virpančią si- 
dabrinę šviesą. Ji atidarė savo elektroninio pašto dėžutę ir susirado 
žinutę nuo Arto. Perskaitė ją, tą pažadą, dar vieną kartą. Nesugebė- 
jau tavęs pamiršti. Ar ir tu jauti tą patį? Jos galvoje skambėjo daina, 
ta, kurią ji niūniavo sau visą savaitę. Tai nauja diena, tai nuostabi 
diena. Reikės paklausti Hektoro, kokia tai daina. Jis žinos. 

Ji paspaudė klavišą „trinti“. Žinutė — neatsakyta — išnyko. Ji iš- 
trynė ją iš savo kompiuterio atminties. 

Aiša išjungė šviesas, įjungė signalizaciją, užrakino duris ir nu- 
važiavo namo. 

Hektoras buvo namie, maišė mulčią ir kompostą į daržovių lys- 
vę. Vaikai buvo poilsio kambaryje, žiūrėjo ūlmą. Aiša nuėjo į virtu- 
vę ir uždarė duris. 


RIČIS 


ičis tikėjo, kad pasaulis nekontroliuojamas sukasi spirale, kad 
R. nutrūko nuo savo ašies, ir eteris negali išsiplėsti taip greitai, 
kad sustabdytų sprogimą, kad visa tai veda prie smurtinio, katas- 
trofiško žmonių giminės užsitarnauto kankinamo galo, bet buvo 
tikras dėl trijų dalykų. Jis suskaičiavo juos per tą trumpą laiką, kol 
tėvas pakilo nuo stalo ir nuėjo į tualetą. Pirma, kad jo mama geriau- 
sia mama pasaulyje. Antra, kad amerikiečių serialas „Šešios pėdos 
po žeme“ yra alternatyvi visata, geresnė visata, kurioje jis būtų norė- 
jęs gyventi. Ir trečia, kad jis įsimylėjęs savo bičiulį Niką Sersiką. Šie 
trys dalykai buvo vieninteliai neabejotini. Visa kita buvo nesąmonė, 
klastotė, apgavystė. Visa kita buvo nesvarbu. Palauk. Jis pamiršo 
dar vieną neabejotiną dalyką: Konė geriausia draugė, kokią tik į 
menininkus pretenduojantis jaunuolis gali turėti. 

Jis ėmė panikuoti. Keturi yra lyginis skaičius. Jis nemėgo ly- 
ginių skaičių, nepasitikėjo jais. Jam reikėjo dar vieno neabejotino 
dalyko. Jis apsidairė po žmonių pilną alinę, susiraukė nuo alaus, 
kepimo aliejaus ir pridvisusio rūkalų kvapo, bandė užblokuoti ne- 
siliaujamą pokerio automatų skleidžiamą garsą. Jam reikėjo dar 
vieno punkto jo sąrašui, dar vieno neabejotino dalyko, ir jis priva- 
lėjo rasti jį, kol tėvas negrįžo iš tualeto. Mama, „Šešios pėdos po 
žeme“, Nikas Sersikas, Konė. Dar vieno.Ėmė įnirtingai barbenti 
į stalą. Jautė spaudimą krūtinėje, jam prireiks ventolino. Tu, su- 

šiktas idiote, piktai pasakė jis sau, apsiramink. Jis bandė nekreip- 
ti dėmesio į sustingusį riebų pusiau suvalgyto viščiuko kepsnio 
jovalą ant stalo. Negalėjo susikaupti. Trukdė pokerio automatų 
kruša, Deltos Gudrem vaizdo klipas, rodomas per plazminį tele- 
vizorių virš baro. Ričis šlykštėjosi Delta Gudrem. Jis troško, kad ji 
būtų numirusi nuo vėžio. Mama, „Šešios pėdos po žeme“, Nikas 
Sersikas, Konė ir... ir... Jo tėtis jau grįžinėjo. Jis turėjo priimti 
sprendimą dabar. Dabar. Jo tėvas jau sėdosi, žiūrėdamas į jį su ta 
nuobodžiaujančia, drovoka šypsena, kuri sakė: „Aš noriu čia būti 
nė kiek ne daugiau nei tu.“ 

Tėvas atsirūgo. Į Ričį padvelkė alumi, tabaku ir pomidorų pa- 
dažu. 

Penki. Jei jis taps toks, kaip jo tėvas, jis nudės save. Penki. Ričis 
lėtai iškvėpė. Jam nėra astmos priepuolio, jam nereikia ventolino. 
Jis atsidrėbė kėdėje, susikryžiavo rankas. Mama, „Šešios pėdos po 
žeme“, Nikas Sersikas, Konė ir kad jis nusižudys, jei taps toks, kaip 
Kreigas Hilis, sėdintis priešais jį. Jis turėjo visus neabejotinus daly- 
kus, kurių jam reikėjo. 

— Argi tu neišalkęs? 
Ričis papurtė galvą. Apsimetė žiovaująs. Jis žinojo, kad tai už- 
siutins tėvą. 
— Ar neskanu buvo? 
— Nieko. 
— Kiek pamenu, ėdalas čia puikus. 

Ričis susmuko giliau į savo kėdę ir pažvelgė į lubas. Tai buvo 
prasta alinė su pokerio automatais kažkur, pasaulio pakrašty. Visos 
gatvės atrodė vienodos, visi namai vienodi, visi atrodė vienodai. Tai 
vieta, į kurią ateini numirti. Čia gyvena zombiai. Jis girdėjo, kaip jie 
monotoniškai taukši žaidimo automatais. 

— Bet tau nepatiko? 


— Sakau, kad nieko. 

Tėvas parodė į tuščius bokalus ant stalo. 

— Nori dar alaus? 

Ričis linktelėjo. 

Tėvas vos nepargriuvo skubėdamas prie baro. Abu džiaugėsi bet 
kokia priežastimi būti kuo toliau vienas nuo kito. Ričis matė savo 
tėvą šypsantis ir plepant su didžiakrūte jauna mergina, kuri aptar- 
navo lankytojus. Ant jos aptemprų marškinėlių buvo užrašyta „Aš 
myliu Niujorką, bet, įdėmiau pasižiūrėjus į nupieštą širdį, buvo ma- 
tyti, kad ji sudaryta iš mažyčių, raudonai pakeverzotų raidelių, sa- 
kančių „Niekada ten nebuvau.“ Jo tėvas manė, kad tai kietai atrodo 
ir yra juokinga. Ričiui nuo to kilo noras pagriebti peilį ir susigrūsti 
į gerklę. Dabar moteris pilstė jiems gėrimus. Tėvas atsisuko ir pa- 
merkė Ričiui, kuris apsimetė to nepastebintis. Jo tėtis visada dėvėjo 
džinsus, kurie atrodė bent dviem dydžiais per maži. Tai buvo bloga 
mintis. Kaip sakė Ričio mama, Kreigas Hilis neturėjo užpakalio. 

— Na, drauguži, — jo tėvas, prisiverstinai šypsodamasis, susidau- 
žė su juo. Ričis greitais, dideliais gurkšniais išmaukė vos ne pusę 
bokalo. O kodėl ne, velniai griebtų? Jis buvo pabaigęs mokyklą, jis 
buvo „Numirėlių aušros“ šalies širdyje su savo zombiu tėvu, ir jis 
bus pilnametis vos už poros savaičių. Tai ko jam kaip galima grei- 
čiau nenusigėrus? 

Praėjo jau mažiausiai aštuoni mėnesiai nuo tada, kai jis pasku- 
tinįsyk buvo matęs savo senį. Žiūrint iš istorinės jų bendravimo 
perspektyvos, tai reiškė, kad jie dabar artimesni nei kada nors anks- 
čiau. Jis sulaukė septynerių metų prieš pirmąkart sutikdamas savo 
tėvą. Tada jis tenorėjo mylėti tą vyrą, turėti kažką, ką galėtų vadin- 
ti Tėčiu. Jo senelė Hilis surengė tą susitikimą; ji niekada nebuvo 
praradusi ryšio su Treise ir Ričiu, ir pagaliau privertė savo sūnų 
rimčiau pažiūrėti į savo pareigas. Ričis sužinojo apie tai daug vėliau. 

* 1978 metais pastatytas George A. Romero filmas apie zombius; pasaulinėje rinkoje 

buvo platinamas „Zombių“ pavadinimu. 

Kol jis tebuvo mažas berniukas, jo motina nieko nepasakojo jam, 
kaip ji turėjo eiti per teismus, kad gautų iš Kreigo alimentus. Ričiui 
tebuvo pasakyta, kad jo tėvas yra sunkvežimio vairuotojas, kuris 
gyvena toli. Susitiko su juo būdamas septynerių. Kreigas nusivedė 
jį į futbolo varžybas. Net ir tuomet Ričiui buvo kilusi mintis, kad 
tas faktas, jog vyrams patinka spardyti vienas kitam odinį kamuo- 
lį, yra bloga lemiantis ženklas žmonių rasės sveiko proto atžvilgiu. 
Nepaisant to, jis stengėsi susipažinti su Kolingvudo Futbolo Klubo 
sirgalių taisyklėmis ir ritualais, prisiprašė, kad mama nupirktų jam 
komandos marškinėlius, stypsojo šeštadienį eilėje prie Nortlando 
„Toys R“Us“ parduotuvės per pusfinalį, kad gautų Neitano Baklio 
parašą ant tų marškinėlių. Bet po keleto nesistemingų savaitgalio 
susitikimų Kreigas paprasčiausiai nebeateidavo. Netrukus Ričis 
sulaukė iš Kreigo skambučio, ir tėvas pasakė jam, kad jis vedė ir 
persikėlė su savo naująja žmona į Kairnsus. Jis nematė tėvo dar še- 
šerius metus. Per tą laiką girdėjo iš senelės, kad turi mažą broliuką 
ir slapta tikėjosi, kad vieną dieną bus pakviestas aplankyti Kreigo 
naujosios šeimynos. Pakvietimo taip ir nesulaukė, bet jis nebuvo 
visiškai pamirštas. Per kiekvienas Kalėdas gaudavo atviruką ir do- 
vanų kortelę muzikiniam kompaktiniam diskui. Kas antrus metus 
jo tėvas, rodės, prisimindavo paskambinti per jo gimimo dieną. Jis 
sumautas egoistiškas šunsnukis, sakydavo jam senelė, gerai, kad tu 
atsigimei į mamą. Kai Ričiui sukako keturiolika, jo tėvas sugrįžo 
į Melburną. Kreigo vedybos pasibaigė skyrybomis, ir jis vėl pradė- 
jo vairuoti sunkvežimį. Sulaukęs keturiolikos, Ričis nebuvo linkęs 
apsimesti, kad jam bent kiek patinka futbolas, „Formulės 1“ lenk- 
tynės ar nuogų subinių nuotraukos Arnoldo Švarcnegerio katalogo 
paskutiniajame puslapyje. Tėvas ir sūnus tiesiogine prasme neturėjo 


ką vienas kitam pasakyri. 


* Parduotuvių vaikams tinklas. 


— Geri dar vieną? — Ričis nustebęs pakėlė antakius. Tai buvo 
Kreigo penktasis alaus bokalas. Jis tikrai negalės vežti Ričio namo į 
Prestoną. Jis turės prašyti pas jį pinigų taksi. 

— Aha, o kodėl ne? 

Ričio mobilusis telefonas ėmė virpėti. Jis greitai išsitraukė jį iš 
savo šortų kišenės. Konė atsiuntė jam žinutę. Jis perskaitė ją ir suki- 
keno. Ar reik mums atvziuot + isgelbt tave? Jis greit surinko atsaky- 
mo tekstą. Dar saugus siuo mtu. Zmbiai mnes dar nepgavo. 

— Kam rašai? 

— Draugei. 

— Tiek man aišku. Kokiai draugei? 

Ričis pažvelgė į savo senį. Jis sėdėjo išžergęs kojas, demonstruo- 
damas išblukusią baltą savo džinsų kirkšnies medžiagą. Ričis troško, 
kad tėvas suglaustų savo sušiktas kojas. Jis bandė nekreipti dėmesio 
į tėvo klyną. 

— Konei. 

— Ji tavo pana, ar ne? 

Ričis gėrė alų, nieko neatsakė. Jis tikėjosi, kad jo pasišlykštėjimą 
rodanti grimasa buvo pakankamas atsakymas. 

— Kiek jau laiko jūs kartu? 

Ričis vos neišpylė savo alaus, taip stipriai jis trenkė bokalą ant stalo. 

— Jokia ji man ne pana, ji turi berną. 

— Ką? 

— Alį. 

— Arabą? 

Jis įstrigo „Numirėlių aušros“ šalyje. Ryk mane, liūdnai galvojo 
Ričis, išplėšk mano vidurius, širdį ir skrandį. Paversk mane gyvu 
mirusiuoju. 

— O kas čia blogo? 

— Jėzau Sušiktas Kristau, Rikai, — jo tėvas nusipurtė. Besisuk- 
damas jis susitrenkė kelį į stalo koją. Gerai, pagaliau jis suglaudė 

kojas. —- Neturėjau nieko tokio omeny. Man nusišikt, jei ji dulkina 
kokį arabą. 

— Jis australas. Jis čia gimęs. 

— Tu žinai, ką turiu omeny. 

— Aha, — Ričis parodė į alinę, vedžiodamas pirštu lyg lazdele. — 
Aš puikiausiai žinau, ką tu turi omeny. Tau nepatinka nei arabai, 
nei azijiečiai, nei juodaodžiai, nei gėjai, nei niekas kitas, išskyrus 
baltaodžius nuobodžius žmones čia, šiame zombių priemiestyje, — 
Ričis suposi pirmyn atgal savo kėdėje. - Galiu lažintis, kad balsavai 
už Džoną Hovardą. 

— Užtat ekonomika klesti, bičiuli. Šalyje sukasi galybė pinigų, — 
Kreigas stengėsi, kad jo žodžiai skambėtų lyg šautuvo šūvis. - Kaip 
ten bebūtų, ne tavo reikalas, už ką aš balsavau. 

Ričis nieko nepasakė. Jis išsitraukė telefoną ir parašė žinutę Ko- 
nei: Zmbiai ateina. Zmbiai ateina. Jis pakėlė akis. 

Jo tėvas sunkiai atsiduso. 

— Klausyk, Rikai, - jo tėvas ir senelė Hilis buvo vieninteliai žmo- 
nės, kurie vadino jį tuo vardu. Jo senelio vardu. - Žinau, kad mūsų 
santykiai ne per geriausi. Mano vieno sušikta kaltė, pripažįstu. Bet 
tu dabar pakankamai suaugęs, kad daug ką suprastum, — jo tėvas 
padarė pauzę, pasikasė pakaušį, viltingai nusišypsojo. 

Ričis įsidėjo telefoną į kišenę. 

— Man buvo vos sukakę devyniolika, kai tavo mama pastojo. 
Metais vyresnis nei tu dabar. Nebuvau pasiruošęs. Prisidirbau ir pa- 
bėgau. Ką tu nori, kad aš dabar padaryčiau? 

Jo telefonas vibravo. Jis norėjo atsakyti į žinutę, bet būtent dabar, 
pirmą kartą per daugelį metų, jis nenorėjo provokuoti tėvo. Jis tyliai 
sėdėjo siurbčiodamas alų. 


* John Howard, Australijos ministras pirmininkas 1996—2007 m., centro dešiniosios 
Liberalų partijos narys. 

Tėvas išsiėmė „Winfried Blues“ pakelį ir žaidė su juo ant stalo. 

— Gal norėtum išeiti su manim, kol aš parūkysiu? 

Ričis linktelėjo. 

— Ar galiu ir aš užrūkyt? 

Kreigas abejojo. 

— Ar tavo mama žino, kad tu rūkai? 

— Aš nerūkau. Užsitraukiu tik retkarčiais. 

— Ar ji tau leidžia? 

— Na, taip. 

— Ar ji tau leidžia? 

— Sakiau, kad taip. 

Kreigas pliaukštelėjo per pakelį ir iš jos iššoko cigaretė Ričiui. 

— Tada eime. 

Automobilių stovėjimo aikštelė buvo pilna rūkalių. Vakaras 
buvo šiltas ir, vos jiems išėjus į karštį, Ričis pajuto, kad ima prakai- 
tuoti, jautė šlapią ir pažliugusią drėgmę pažastyse. Jis stebėjo, kaip 
tėvas rūko. Jie vienodai laikė cigaretę. Dviem pirštais tvirtai apsiviję 
cigaretės pagrindą. Ar taip daro tik jis ir Kreigas? Gal visi taip rūko? 

— Ar tu norėjai manęs atsikratyti? — jis pats apstulbo ištaręs klau- 
simą garsiai. 

Tėvas piktai žiūrėjo į jį. 

— Ar tavo motina tau taip pasakė? 

— Ne, — pirmąkart gyvenime Ričis galvojo apie savo tėvą kaip 
apie jauną vyruką, devyniolikos, su nėščia pana. Ką mokyklinio 
amžiaus merginos darydavo? Arba jos gimdydavo, arba pasidary- 
davo abortą. Ką jis norėtų daryti tokioje situacijoje? Kaip galima 
greičiau atsikratyti vaisiaus — tik tai tu ir tegali padaryti. Kreigas 
tikriausiai siuto ant Treisės, kad toji nutarė išsaugoti kūdikį. Jis tik- 
riausiai baisiausiai įtūžo. 

Tėvas stipriai traukė cigaretę. Ričis suskaičiavo, kad tėvas dabar tu- 
rėtų būti trisdešimt septynerių. Gana jaunas tokio amžiaus vaiko tėvui. 

— Nieko tokio, jei norėjai. Jei padaryčiau merginai vaiką, norė- 
čiau, kad ji pasidarytų abortą. 

Kreigas nusijuokė. 

— Džiaugiuosi, kad tavo mama to nepadarė. 

Jie stovėjo vienas šalia kito, rūkydami, veik liesdami vienas kitą. 
Jautėsi kažkoks nepatogumas, lyg jie turėtų apsikabinti ar ką. Bet nė 
vienas iš jų nežinojo, kaip tai padaryti. 

Vakaro pabaigoje jo tėvas per daug pasigėrė, kad galėtų nuvežti 
jį namo. Kreigas, kuris, rodos, buvo šokiruotas išsprūdus tiems žo- 
džiams, paklausė savo sūnaus, ar jis nenorėtų permiegoti tą naktį 
pas jį- Ričis savo paties nuostabai sutiko. Konė atsiuntė jam dar vie- 
ną žinutę. Ji su Aliu buvo mieste. Jis pažvelgė į mirgantį plieno mė- 
lynumo apšviestą ekranėlį ir greit surinko atsakymą: /ki ryt. Palikę 
autofurgoną didžiulėje alinės stovėjimo aikštelėje, jie nutarė nueiti 
maždaug kilometro kelią iki Kreigo namų pėsčiomis. 

Eidami jie beveik nesikalbėjo. Ričis mąstė, ar jo tėvas irgi jaučia 
tokį pat nerimastavimą, kokį jautė jis, lengvą, šleikštulį keliantį dis- 
komfortą nuo jų staigaus artumo. Ričis nebuvo svečiuose pas tėvą 
nė vienoje iš vietų, kur tas buvo gyvenęs. Dabar jis ketino praleisti 
naktį šio beveik svetimo žmogaus namuose. 

Butas. Tai buvo ne namas, tai buvo butas pirmame mažos mū- 
rinės landynės aukšte. Kreigas įjungė šviesą ir beveik įstūmė Ričį 
pro duris. Maža erdvė dvokė pelėsiais ir dūmais. Ričis greitosiomis 
apsižvalgė po salonėlį. Sienos buvo plikos, neskaitant Tonio gau- 
jos iš „Sopranų plakato, lipniu glaistu pritvirtinto virš įdubusios 
snarglių žalumo sofos. Viena iš sofos pagalvėlių buvo nukritusi ant 
šiurkštaus šokoladinės spalvos kilimo; sofos apmušalai išblukę, dė- 
mėti, Ričis matė apačioje išlindusias spyruokles. Kreigas įbruko 
pagalvėlę atgal į vietą ir parodė ranka į krėslą, stovintį priešais sofą. 
Ričis atsisėdo į krėslą, o Kreigas nudribo ant tuoj įdubusios sofos: 
jo užpakalis vos neatsitrenkė į grindis, ir nuo to Ričiui kilo no- 

ras juoktis. Bongas“ ir pusiau pripildyta peleninė buvo vieninteliai 
daiktai ant stalo. Kreigas sunkiai palinko į priekį, įsitaisė ant sofos 
krašto ir paėmė bongą. 

— Rūkysi? 

— Žinoma. 

Jiems po triskart užsitraukus, Kreigas užmigo ant sofos. Ričis 
atsikėlė, išjungė „Led Zeppelin II“ diską stereogrotuve ir nuėjo į 
Kreigo miegamąjį. Įjungė šviesą. 

Ant grindų buvo čiužinys. Paklodės buvo nustumtos, o pagalvė 
sumaigyta. Ričis atstūmęs pravėrė langą ir apžvelgė šalia esančio 
plytomis apmūryto namo raudonų čerpių stogą. Girdėjosi tolimas 
Marundos greitkelio mašinų eismo gaudesys. Bet, neskaitant to, 
aplink tvyrojo tokia tyla, kad darėsi neramu. „Gyvųjų numirėlių 
naktis“, pagalvojo Ričis, čia zombių kraštas. Jis apsidairė, kad pary- 
rinėtų kambarį. Visi tėvo drabužiai buvo sukišti į stovintį medžia- 
ginį karkasą. Apatiniai drabužiai, marškinėliai, kojinės, sportinu- 
kai, viskas buvo sugrūsta kartu. Prie čiužinio gulėjo krūva žurnalų. 
Ričis pritūpė ir peržvelgė juos. Australijos Futbolo Lygos žinynas, 
žurnalai „Drive“, „Ralph“, „Penthouse““ ir daugybė porno. Jis ner- 
vingai atsisuko. Girdėjo tėvo lėtą, lygų knarkimą. Ričis užtrenkė 
duris, nusirengė iki apatinių ir užsitraukė ant savęs paklodes. Pa- 
griebė vieną iš pornografinių žurnalų ir ėmė jį vartyti. Anatomiš- 
kai absurdiška moteris rangėsi ant virtuvės grindų, jos skusta putė 
atkišta į foto kamerą, aplink ją išmėtytos dezinfekcijos ir valymo 
priemonės. Ričis vos susilaikė nesukikenęs. Jis nutrenkė tą žurnalą 
ir pasiėmė kitą. Plaukuotas, tamsokos odos vyras, su keltiška tatui- 
ruote ant dilbio, glamonėjo šviesiaplaukės moters krūtį. Jis atrodė 


* Vandens pypkė. 
** „Drive“ — automobilizmo žurnalas, „Ralph“ ir „Penthouse“ — žurnalai vyrams, ilius- 
truoti apsinuoginusių moterų fotografijomis. 

kaip „muza“, o gal italas ar graikas, šiek tiek banditiškas, kresnes- 
nis nei Hektoras. Tai pasirodė jam nederama, lyg išdavystė Konės 
atžvilgiu. Hektoras buvo bjaurybė, šunsnukis, iškrypėlis. Jis padėjo 
žurnalą atgal ant kitų žurnalų krūvos. 

Ričio varpa buvo kieta. Jis pažvelgė žemyn į savo kūną. Toks 
velniškai baltas, tiek daug strazdanų, spuogai vis dar išbėrę pečius. 
Jo gakta atrodė juokingai plaukuota raižioje plikos virš jo kabančios 
lempelės šviesoje. Jo varpa atrodė per didelė, groteskiška ant jo per 
daug plono kūno. Jis pašoko ir išjungė šviesą. Grįžo į lovą, giliai 
kvėpavo, pratindamasis prie tamsos. Pasiklausė vos girdimo Kreigo 
knarkimo. Ričis suprato, kad turės masturbuotis, kad įstengtų už- 
migti, bet buvo per daug paveiktas narkotikų, kad galėtų susikon- 
centruoti ties įvaizdžiu, ties fantazija. Jis bandė galvoti apie Niką. 
Jis su Niku prie baseino, jie maudosi duše. Iš gretimo kambario 
atsklido garsus knarkimas. Ričis stipriai užsimerkė ir ėmė energin- 
gai pumpuoti savo varpą. Jis negalvos apie nieką, jis paprasčiausiai 
leis savo mintims laisvai tekėti, leis nuklysti joms ten, kur jos nuklys. 
Hektoras automobilyje, jo kojos ištiestos, Ričis sėdi šalia. Hektoras 
atsiseginėja kelnių užtrauktuką, jis lenkia Ričį link savo varpos. Ri- 
čis beveik baudė save, brutaliai trindamas sausą kumštį aukštyn že- 
myn varpos kamienu. Sėkla ištryško jam ant rankos, ji lėtai tekėjo, 
šilta, lipni, tarp jo sugniaužtų pirštų, sukeldama jam pasibjaurėjimą. 
Šūdžius, iškeikė jis save, aš iškrypęs šūdžius. Hektoras blogas. Jis 
nuskriaudė Konę, išprievartavo ją. Jis nesveikas, nesveikas, nesveikas. 
Ar jai bent kiek patiko? Ji tikriausiai bučiavo jį, lietė jo odą. Jai turė- 
jo bent jau kažkas patikti. Jo sėkla, dabar šalta, lipni, tekėjo žemyn 


* Muzza — australiečių anglų kalbos slengo žodis, vartojamas daugiausia Melburne, 
skirtas apibūdinti „vogų“ vaikinų subkultūrą, atsiradusią Melburno priemiesčiuose. 
Tai daugiausia Melburne gimę, dažniausiai iš pietų Europos ar Artimųjų rytų kilę jau- 
ni vyrai. Turi specifinę aprangą ir šukuosenas, keiksmažodžių kupiną slengą, mėgsta 
vaikščioti grupėmis ir rinktis tam tikrose vietose, skiria ypatingą dėmesį savo automo- 
biliams — dažnai pigioms mašinoms su garsiais varikliais. 

jo šlaunimi. Jis aiktelėjo ir nusimetė nuo savęs paklodes. Būtų per 
daug negražu ir per daug nenormalu ištepti Kreigo patalus savo 
sėkla. Jis nusitraukė apatines kelnaites ir nusišluostė jomis. Po kelių 
minučių jis jau miegojo. 

Kai pabudo, buvo jau įdienoję. Jis užsimovė džinsus, apsivilko 
sportinius marškinėlius ir nuėjo į svetainę. Tėvas buvo išėjęs, jo 
cigarečių nebuvo ant žurnalinio staliuko. Ričis užkaitė virdulį ir su- 
žiaumojo pusę apgraužtos šokolados plytelės, kurią rado šaldytuve. 
Duonos nebuvo. Jis atsisėdo ant sofos ir pasižiūrėjo į savo mobilųjį. 
Jokių žinučių, visi tikriausiai tebemiegojo. Ar jis turėtų išgerti ar- 
barą ir išeiti? Ar jam paprasčiausiai užverti už savęs duris? Maišelis 
su narkotikais tebegulėjo ant stalelio. Ričis greitosiomis ištraukė 
šiek tiek ir suvyniojo į cigarečių popieriukus. Susigrūdo narkotikus 
į kišenes. Arbatinukas ėmė švilpti. Ričis pasidarė arbatos, atsisėdo 
susikryžiavęs kojas ant grindų ir įsijungė „Rage“. Jis gėrė arbatą ir 
žiūrėjo muzikinius vaizdo klipus, kol tėvas sugrįžo nešinas duonos 
kepalu ir pienu. 

— Buvau pasiimti autofurgono. 

Ričis neatsakė. Jis žiūrėjo, kaip Neli Furtado atlieka dainą „Šir- 

džių ėdikė“. Šūdinas klipas. Jis nucildė garsą. 
— Nori skrudintos duonos? 

Ričis linktelėjo. Jie žiaumojo skrudintą duoną su „Vegemite““, 
abu apatiškai žiūrėdami į nebylų ekraną. 

Jam reikėjo grįžti namo vakar, jam reikėjo paprašyti pas Krei- 
gą pinigų taksi. Jis žinojo, kad turėtų kažką pasakyti, pradėti kokį 
nors kvailą pokalbį su savo tėvu, bet negalėjo sugalvoti, ką čia pa- 
sakius, nieko, kas neskambėtų kvailai, įtartinai, pavojingai ar pa- 
prasčiausiai sumautai gėjiškai. Jis negalėjo sugalvoti, ką normalaus 
galėtų pasakyti. 


* Populiari Australijos muzikos vaizdo klipų programa. 
** Tamsiai rudas Australijoje gaminamas užtepas. 

— Ar nori, kad nuvežčiau tave į stotį? 

— Aba, — tai buvo palengvėjimas. Pagaliau jis iš čia ištrūks. 
— Nori pirma palįsti po dušu? 

— Tikriausiai. 

— Atnešiu tau rankšluostį. 

Duše jis ant piršto išsispaudė dantų pastos ir išsivalė dantis. Iš 
pradžių paėmė Kreigo dantų šepetėlį, bet tai pasirodė kažkaip labai 
jau nederama. Jis nusišluostė, pabandė sulyginti savo pasišiaušusius, 
kvailus plaukus, bet netrukus numojo į tai ranka. Pažvelgė į savo 
suteptas apatines kelnaites, gulinčias ant grindų; sudžiūvusi sperma 
buvo suformavusi nelygų tinklelį. Jis atsinešė apatinius į vonią, gal- 
vodamas juos išplauti. Tai buvo absurdiška mintis, juk turėtų vežtis 
šlapius apatinius traukinyje. Jis pažvelgė į tualetą. Įmetė kelnaites į 
unitazą, o tada pagriebė ant šono gulintį išmatomis aplipusį tualeto 
šepetį. Nustūmė apatinukes giliai į kanalizacijos vamzdį ir tada nu- 
leido vandenį. Vanduo ėmė suktis verpetais, sustiprėjo ir ėmė kilti 
unitaze. Ričis žiūrėjo į tai su siaubu. Vandens nemažėjo, jis kilo 
unitaze. Jis sudirbo kanalizaciją. Ričis patraukė pečiais. Tegul jo 


tėvas su tuo tvarkosi. 


Kreigas nuvežė sūnų į Ringvudo stotį. Ričis buvo beatidarąs duris, 
bet Kreigas pasilenkė prie jo, pagriebė už peties. Jis atrodė susijau- 
dinęs. 

— Žinau, kad kitą mėnesį tavo gimtadienis. 

Ričis greitosiomis sumurmėjo. 

— Nieko baisaus, jei tu man nieko nenupirksi. 

— Žinoma, kad aš, po velnių, ką nors tau nupirksiu. 

Kam)? Iki šiol teatsiųsdavai atviruką. 

— Juk tavo aštuonioliktasis, tai svarbu, — Kreigas paleido Ričio 
ranką ir nusišypsojo. — Mes su tavo senele galvojam susimesti ir nu- 

pirkti tau iPodą, — jo šypsena išnyko ir jis atrodė susirūpinęs. — Tu 
jo dar neturi, ar ne? 

— Ne. 

Oho. iPodas. Nuostabu. Jis norėjo paklausti, ar gaus tokį, su 
daugybe gigabaitų, kad galėtų žiūrėti filmus. Bet tai būtų nederama. 

— Ačiū, — sumurmėjo jis. 

— Tu tikriausiai rengsi vakarėlį. 

— Tikriausiai. 

Ar jo tėvas laukia pakvietimo? Na jau ne, jis negali pakišti tokios 
kiaulės Treisei. Ir apskritai, nebus jokio vakarėlio, tik vakarienė. 

— Ar tu tik eisi kur nors su savo pana? 

Jokia ji man ne sumauta pana. Ričio dešinioji koja pradėjo trūk- 
čioti. Oras mašinoje buvo suplėkęs, dvokė. Gal jau galiu pagaliau eiti? 

Tada Kreigas padarė kažką visiškai netikėta. Jis žaismingai per- 
braukė ranka Ričiui per plaukus. Vaikinas automatiškai pakėlė ran- 
ką sau prie galvos, bet susilaikė vidury to mosto. 

— Paskambinsiu per tavo gimtadienį. Gal nusivesiu tave legaliai 
išgerti, — Kreigas įjungė motorą. — Tada ir pasimatysim. 

— Pasimatysim, — Ričis užtrenkė duris ir bėgo visą kelią iki pat 
platformos neatsisukdamas. Jis atsisėdo ant suolelio ir lėtai iškvėpė. 
Patekšeno pirštais ventoliną kišenėje. Viskas gerai, jam jo nereikia. 
Dabar jis jautėsi saugus. Jis išsiėmė telefoną ir patikrino, ar nėra 
žinučių. 

Visi laukė antradienio, kai gaus savo „ENTER“ balus. Mokslo 
metai netrukus baigsis, Ričis nesuko per daug galvos dėl balų, bet 
dabar, kai mokykla buvo baigta — baigta visam laikui! — jis ėmė po 
truputį suprasti, kad ateitis — tai ne tiesus, lygus kelias, o įvairių 
derinių ir galimybių matrica, atsišakojimas po atsišakojimo. Atei- 
ties žemėlapis buvo trimatis — ta mintis tiesiog niekada jam nebuvo 

* „Eguivalent National Tertiary Entrance Rank“ — stojimo į aukštąją mokyklą balų 


sistema Australijoje, Viktorijoje. 

šovusi į galvą. Mokykla padarė jį aklą tai tiesai. Mokykliniai metai 
buvo plokšti, dvimačiai: miegas, mokykla, mokslas, miegas, mo- 
kykla, mokslas ir kažkiek atostogų. Tas pasaulis byrėjo ir nebetu- 
rėjo jokios prasmės: ir tai, labiau nei kas kita, ta pripildė jį ir nepa- 
prasto jaudulio, ir nerimastingos sumaišties; jis niekada nebegalės 
sugrįžti į tą pasaulį. 

Žinoma, jis vylėsi, kad gaus reikiamą balą. Tai buvo nejtikėti- 
na, neįmanoma (juk tai turi būti neįmanoma?), kad negautų. Ričis 
buvo vidutinis mokinys, gal ne pats geriausias, bet tikrai nebuvo 
tinginys ar idiotas. Informaciją apie tai, kokiems mokslams atiduo- 
dąs pirmenybę, jis užpildė stropiai, bet daug apie tai nemąstydamas. 
Kartografija ir Gamtos apsaugos studijos - maždaug taip įsivaizda- 
vo savo ateitį. Bet tuoj po Kalėdų jis su Niku nuvažiavo tramvajumi 
į miestą ir surūkė marichuanos suktinę Melburno kapinėse, o tada 
perėję gatvę nuėjo į universitetą. Nikas norėjo studijuoti mediciną. 
Tai buvo vienintelis dalykas, kuriuo jis norėjo užsiimti, vienintelis 
dalykas, kuriuo jis kada nors yra norėjęs užsiiminėti. Be medici- 
nos studijų vaikino gyvenimas sugriūtų. Jie bastėsti po universiteto 
pastatus, beveik tuščius per patį vasaros įkarštį, ir Nikas parodė 
į aukštą, negražų didingą pastatą universiteto pakraštyje. „Mano 
dėdė padėjo mūryti šito šūdino pastato plytas, - pasakė jis Ričiui. — 
Jis sako, kad jei aš čia papulčiau, būčiau pirmasis iš savo giminės.“ 
Niko veidas tą dieną atrodė apimtas ekstazės, gyvas ir pavojingas. 
Ričis atsistojo šalia draugo ir pažvelgė aukštyn į tą pastatą. „Mano 
dėdės rankos pastatė šį pastatą, — vėl pratarė Nikas, tada susirau- 
kė. — Aš privalau čia pakliūti.“ Jis atsisuko į Ričį, džiugus, susijau- 
dinęs: „Ir tu žinai, ką tai reiškia, ar ne, drauguži, jei mes čia pakliū- 
sim? Mes būsim geresni už visus tuos turtingus privačių mokyklų 
šiknius, kurie čia pakliūna. Mes čia pakliūsim, nes esame geriausi, 
nes mes protingi — ne todėl, kad paprasčiausiai sumokėjome.“ Ričis 
linksėjo galva, ne visai suprasdamas savo draugo aistrą. Bet autobu- 

se, jiems grįžtant namo, Ričis staiga pamatė ateitį, jos komplikuotas, 
įvairias galimybes. 

Jis spoksojo pro langą į tviskančius asfaltuotus šiaurinių prie- 
miesčių pėsčiųjų takus, ir staiga galimybė, atsitiktinumas, likimas, 
valios jėga, visa tai įgavo prasmę. Ir tai jį išgąsdino. Nikas įstos į 
univerkę arba Nikas neįstos. Jis su Niku bus univerkėje kartu arba 
nebus. Tai tebuvo tik viena gija į ateitį, vienas kelias iš milijardo ga- 
limybių, kurios jam rūpėjo. Jis pažvelgė į priešais sėdintį savo drau- 
gą. Nikas Sersikas žiūrėjo tiesiai prieš save. Jis atrodė ramus. Bet 
Ričis matė, kad jo paties rankos, sudėtos ant kelių, dreba. Skausmas 
krūtinėje, lyg ten būtų kulka, lėtai plėšianti jį į gabalus, tas skaus- 
mas, ta kančia, kuri, jis tikėjosi, niekada nepraeis, tai meilė, ar ne? 
Turi būti, po galais. Ji buvo tokia stipri, lyg visatos jėga jo viduje. 
Tai galėtų būti Didysis Sprogimas, tai galėtų sudaužyti jį į nesuskai- 
čiuojamą daugybę skeveldrų, sunaikinti jį. Ričis sulaikė kvėpavimą 
ir pažvelgė pro langą. Jei jis išgalės ištverti iki šešiasdešimties, lėtai, 
neskubinant, neapgaudinėjant, čia ir dabar, jei jis galės sulaikyti 
kvėpavimą šešiasdešimt sekundžių, tada Nikas įstos į mediciną, jis 
įstos į erdvinę inžineriją, jie bus toje pačioje univerkėje, toje pačioje 


ateityje. Ričis be galo giliai įkvėpė ir suskaičiavo iki šešiasdešimt. 


Penktadienio vakarą prieš tą lemiamą antradienį jie nuėjo į „Vest- 
garto“ kino teatrą žiūrėti „Marijos Antuanetės“. Nikas žiūrėjo į tą 
filmą labai įtariai, manė, kad tai skamba kaip filmas merginoms, 
labai gėjiškai. 

— Šiaip ar taip, — skundėsi jis, — turiu per daug rūpesčių. Negaliu 
galvoti apie filmą. 

Ričis mąstė, ką jo draugas darytų, jei neįstotų į mediciną. Apsi- 
triestų, po velnių, štai ką. Norėtų užmušti save ir visus aplinkinius. 

— Ten vaidina Kirsten Danst. 

Tai suveikė. Paskutinę akimirką prie jų prisijungė Konė, dėl to 
Nikas dar labiau susijaudino. Jie užėmė vietas kino salės priekyje, 
Konė beveik privertė Ričį sėstis per vidurį. Kai šviesa kino teatre 
užgeso ir rodė pirmąjį filmų anonsą, Ričis žvilgtelėjo į Niką. Jis jau 
pradėjo nenustygti vietoje. Nikas dukart ėjo į tualetą, antrą kartą 
sugrįžo pradvokęs cigaretės dūmais. Filmui pasibaigus, jie nuėjo 
šalto šokoladinio gėrimo netoliese, toje pat gatvėje. Nikas absoliu- 
čiai nieko negalėjo pasakyti apie filmą. Ričiui patiko muzika, gei- 
dulingumas. Konei buvo nuobodu, nors jai irgi patiko muzika. Ji 
manė, kad Marija Antuanetė mulkė. Niko troškimas pabaigti savo 
gėrimą ir išsinešdinti iš kavinės buvo beveik komiškas. Vaikinai pa- 
lydėjo Konę namo. Paprastai Konė pabučiuodavo ir apkabindavo 
Ričį atsisveikindama, bet ji niekada to nedarė, kai jis būdavo su 
Niku. Vaikinai nuėjo į Ričio namus. 

Jo mama buvo dar neatsigulusi, su savo drauge Adele sėdėjo ant 
kampinio suolelio jų mažoje virtuvėje. Jaunuoliai įsispraudė šalia jų. 

— Ar jūs, vaikinai, jau pavalgę? 

Ričis papurtė galvą. 

Treisė mostelėjo ranka į viryklę. 

— Pakepinau mėsos su daržovėm. Liko sočiai. Pasišildykit mi- 
krobangų krosnelėje. 

Nikas staiga pašoko iš savo vietos. 

— Turiu eiti, — tai skambėjo vos ne kaip dejonė. 

— Nagi, mielasis. Pavalgyk. Tada galėsi eiti. 

Nikas pašėliškai papurtė galvą. 

— Ne, - suspigo jis, tada neaiškiai mostelėjo Ričiui ir nulėkė ko- 
ridoriumi tolyn. Jie išgirdo užtrenkiant duris. 

Adelė šiurkščiai nusijuokė. 

— Kas, po velnių, jam yra? 

Ričis iš keptuvės į lėkštę įsikrovė porą samčių troškinio ir įdėjo 
į mikrobangų krosnelę. 

— Jis labai įsitempęs, - atsakė vaikinas, gindamas savo draugą; jis 
niekada nenorėdavo girdėti jokios kritikos Niko atžvilgiu. - Antra- 
dienį turime gauti rezultatus. 

Adelė išleido duslų garsą, keistą, šiurkštų, rodos, einantį giliai iš 
gerklės. Tai galėjo reikšti užuojautą arba tai, kad pokalbis ta tema 
baigtas — su Adele niekada nežinojai. Ji buvo ūmi ir atžari, atrodė, 
lyg būtų per daug gerianti ir rūkanti (taip ir buvo), be to, per stora. 
Ji ir jo mama buvo draugės dar prieš jam gimstant. Tiesą sakant, 
dažnai pagalvodavo jis, Adelė buvo jam kaip teta, todėl niekada 
apie ją per daug negalvodavo. 

Mikrobangų krosnelė pyptelėjo, tas garsas jį visada siutindavo. 
Ričis atsisėdo ir įniko į maistą. 

— Ar tu dėl to nervinies? 

O kaip tau atrodo? Visa mūsų sušikta ateitis nuo to priklauso. 
Burna prikišta maisto, jis linktelėjo Adelei. 

— Viskas bus gerai. 

Ričis toliau čiaumojo maistą tikėdamasis, kad mama ir jos drau- 
gė neims kalbėti apie ateitį. Už penkių dienų ateitis užvažiuos jam 
tiesiai į marmūzę. Ateitis buvo čia pat: egzaminai atsėdėti, rezulta- 
tai žinomi, dabar neliko nieko kita, kaip tik laukti ateities skambu- 
čio. Jis norėjo paaiškinti visa tai Nikui; jam taip norėtųsi paguosti 
savo draugą. Tik nežinojo kaip. Paprasčiausiai parylėkit, tylomis 
maldavo jis savo mamos ir Adelės. Paprasčiausiai patylėkit, mums 
nebereikia daugiau apie tai girdėti. Jis įsidėjo į burną paskutinį kąs- 
nį, prarijo jį ir garsiai atsiriaugėjo. 

- Žavinga. 

Jis išsišiepė. 

— Atleisk, mam. Geras ėdalas. 

— Kur labiausiai norėtum įstoti? 

Jis pažvelgė į Adelę. Buvo tikras, kad jau atsakė į šį jos klausimą. 
Ji pamiršo, pamirš ir vėl. 

— Geodezinė inžinerija. Tiksliau sakant, geografinės informaci- 
jos sistemos. 

Jis mėgavosi sumišimu jos veide. 

— Kas, po velnių, tai yra? 

Nežinau, nežinau, nežinau. Kompiuteriai ir žemėlapiai, vienas 
iš nepatikimų takelių matricoje, vadinamoje ateitimi. 

— Jis nori rengti žemėlapius, — atsakė už jį mama, prijaučiančiai 
jam mirktelėdama. - Manau, jam tai idealus užsiėmimas. 

Adelė buvo beatverianti burną. 

— Mam, - įsiterpė jis susijaudinęs. — Kreigas nori padovanoti 
man gimtadieniui iPodą, — Ričis nepagalvojęs paskubėjo pakeisti 
pokalbio temą. Pastebėjo mamos lūpų virptelėjimą, greitą jos akių 
blykstelėjimą, dvejonės akimirką. O, kad jis galėtų sugrąžinti tą 
momentą, leisti Adelei uždavinėti tūkstantį klausimų apie ateitį. Jis 
prisiminė savo neabejotinų dalykų sąrašą — šis buvo pirmasis, pats 
pagrindinis. Jo mama buvo pati geriausia mama pasaulyje. Ir jis 
nudės save, jei taps panašus į savo senį. 

— Pasakiau jam, kad nepirktų man jo nepasitaręs su tavim, — su- 
melavo jis. Jis vogčia pažvelgė į ją. — Tu gal gali su juo susimesti, — 
kokį sušiktą kvailą kvailą kvailą dalyką jis ką tik pasakė. Durniui 
aišku, kad kvailą. 

Motinos lūpos susičiaupė. Ji patapšnojo Adelės cigarečių pake- 
lį. Jos draugė linktelėjo, ir mama išsitraukė cigaretę. Ričis susilaikė 
neužprotestavęs. Rūkydama ji atrodė sena. Virtuvė jau dvokė Ade- 
lės tabaku. Jis vėl pažvelgė į savo lėkštę, kad mama nepastebėtų jo 
pikto žvilgsnio. 

— Aš jau nupirkau tau dovaną, — Treisė prisidegė cigaretę ir išpūtė 
dūmą. - Nupirkau ją jau senokai, - ji pabučiavo savo pirštą, pasilenkė 
pirmyn ir palietė juo jo lūpas. - Džiaugiuosi, kad jūs su tėvu sutariat. 

Jis pabučiavo savo piršto galiuką ir nusiuntė jai oro bučinį. At- 
sikėlė nuo stalo. 

— Einu į lovą. 

— Ką planuoji ryt veikti? 

— Prižiūrėsiu Hugą. Rouzė eina pas daktarą, o Konė dirba. Pasa- 
kiau, kad pažiūrėsiu jį. 

Jis pastebėjo, kaip abi moterys slapta persimetė žvilgsniais. 

— Argi tu nedirbi? 

Tu žinai, kokiu laiku aš dirbu. Jis buvo susiradęs darbą „Coles“, 
Nortkoto prekybos centre. Leninas gavo jam darbą. 

— Aš dirbu tik nuo pirmos. 

Adelei aiškiai norėjosi kažką pasakyti. Jis įkvėpė, suskaičiuos iki 
dešimties. Buvo atsukęs jai nugarą. 

— Ei, — išgirdo, kaip ji pašaukė. — Pasakyk savo tėčiui, kad aš 
prisidėsiu prie iPodo. Tegul nuperka gerą. 

Jis atsisuko, jo veide švietė plati šypsena. Adelė buvo visiškai 
kaip teta. 

— Tikrai? 

— Tikrai. 

Žinoma, ji pažinojo jo tėvą. Jie kartu ėjo į mokyklą. 

— Ačiū! — jis pabučiavo abi moteris ir pasakė labanakt. 


Įsirangęs į lovą, jis iškart įkišo po ja ranką, išsitraukė tris blokno- 
tus ir pervertė juos. Seniausiame, kurio kažkada ryški indigo spal- 
va dabar buvo tapusi blyškiai žalsvai melsva, buvo jo žemėlapiai ir 
užrašai apie Priamą. Tai maža sala-kontinentas, pusės Australijos 
dydžio, toli į rytus nuo Madagaskaro, Indijos vandenyno viduryje. 
Antrajame bloknote, A; formato, mamos padovanotame, kai jam 
sukako penkiolika, su „Green Day“ lipduku, beveik nublukusiu 


ant juodo įrišimo, buvo vien Al'Anino, keturių šimtų septyniolikos 


* JAV pankroko grupė. 

salų archipelago prie Kalifornijos ir Meksikos krantų, žemėlapiai. 
Trečiasis bloknotas buvo pilnas, jame buvo jo eskizai ir projektai 
Naujosios Trojos miestui, Priamo sostinei ir vienam iš gražiausių ir 
įspūdingiausių miestų pasaulyje. Jo gilus, natūralus gamtinis uos- 
tas įsiliejo į vešlią tropikų pakrantę. Uostamiestis su senovinėmis 
šventyklomis, kažkada skirtomis seniesiems graikų dievams, baigėsi 
įspūdingais ant stačių pajūrio uolų išskaptuotais Poseidono veidais, 
kalnų grandine, kuri sugriuvo į vandenyną, palikdama tik stačius 
šlaitus, besitęsiančius šimtus kilometrų vandenyno pakrante. Iški- 
lę šimtus metrų virš miesto, ant didžiulės plynaukštės, besitęsian- 
čios už stačių uolų iki pat horizonto, buvo puikūs Naujosios Trojos 
daugiaaukščiai namai, mečetės, bažnyčios ir šventyklos, tviskanti 
silikono, marmuro, cemento ir plytų maišatis — vien tik auksinės 
bokštų smailės, sidabriniai minaretai ir bronziniai kupolai, spindin- 
tys tropiniame kobalto spalvos danguje. 

Ričis vėl atsivertė pirmąjį bloknotą ir ėmė rašyti. Priamas buvo 
ta vieta, į kurią pabėgo grupė nugalėtųjų Trojos karių. Jie atrado šį 
kontinentą, kuris buvo apgyvendintas išdidžių vietinių gyventojų, 
ir pavadino savo naująjį pasaulį paskutiniojo karaliaus ir valdovo 
vardu. Jie irgi įkūrė tokią kaip ir Romą, tik, skirtingai nuo ano 
miesto įkūrėjų, Priamo trojėnai išnyko iš Azijos ir Europos istori- 
jos daugiau nei tūkstantmečiui. Jis užpildė knygą pasakojimais apie 
trojėnų ir vietinių gyventojų mišrias vedybas, turėjo detalius užra- 
šus apie šios turtingos, derlingos karalystės fauną ir valgomuosius 
pasėlius. 

Jis dabar priėjo tą vietą, kur turėjo nuspręsti, kas atsitiko Priamui 
atvykus krikščionių tyrinėtojams ir kolonistams. Vaikinas žinojo, 
kad nenori, kad jį atrastų ispanai. Manė, kad tyrinėtojai turėtų būti 
anglai, nes tai vienintelė kalba, kurią jis mokėjo. Jam buvo kilusi 
idėja, kad pirmieji čia išlipę europiečiai būtų rusai, bet tai neatitiko 
nė vienos istorijos, kurias jis buvo skaitęs apie europiečių koloniza- 

ciją. Renesansas ir pasaulis, jo mėgstamas vienuoliktos klasės kursas, 
kurį dėstė profanė, nekantri ponia Hedžmaikl, visada dėvėdavusi 
„Collingwood“ futbolo komandos megztinį žiemą ir „Brasillica“ fut- 
bolo komandos marškinėlius pavasarį, sukėlė jam troškimą užda- 
ram hierarchiniam naujųjų trojiečių pasauliui suteikti šiuolaikinių 
idealų ir vertybių — nors jis ir žinojo, kad senoji religija išsilaikys: net 
ir dvidešimt pirmajame amžiuje bus naujųjų trojiečių, garbinančių 
Dzeusą ir Atėnę, Poseidoną ir Artemį. 

Vasilijus Grigorovičius D'Estengas, legendinis prancūzų hugenotų 
admirolas, pabėgęs į karalienės Elžbietos I dvarą, garsėjo prasta re- 
putacija ne tik dėl to, kad buvo Ivano Rūsčiojo nesantuokinis sūnus, 
bet ir dėl savo storžieviško elgesio: buvo sakoma, kad jis gyrėsi turėjęs 
šimtą meilužių ir apie tuziną berniukų katamitų. Jis taip pat buvo 
vienas didžiųjų Renesanso pasaulio tyrinėtojų po Kolumbo ir Ralėjaus, 
dažnai net tvirtinama, kad jis buvo tikriausiai dar labiau nusipel- 
nęs nei tie abu vyrai. Jis neabejotinai buvo drąsesnis. Daugelį metų 
Grigorovičius D'Estengas buvo įsitikinęs, kad esama didžiulio pieti- 
nio kontinento Indijos vandenyne: šalies, kuri buvo Egipto, Nubijos 
ir Etiopijos legendų dalis. Jis tikėjo, kad šio naujojo pasaulio atradi- 
mas atneštų Anglijai turtus ir galią. Jis energingai siekė atverti visatą 
mylimajam savo naujosios tėvynės suverenui, pralenkti konkistadorus 
dovanų, kurias jie pargabendavo namo Ferdinandui ir Izabelei, gausa. 
Po Anglijos pergalės prieš Ispanijos Armadą, Grigorovičius D'Estengas 
gavo karalienės Elžbietos leidimą vadovauti ekspedicijai į patį Indijos 
vandenyno vidurį. Tai pasirodys esąs svarbus įvykis naujiesiems tro- 
jiečiams. Šimtmečius, daugiau nei tūkstantmetį, jie buvo sąmoningai 
užsidarę nuo pasaulio. Jų žemyne pasirodė esą apstu maisto ir rūdos, o 
bet kokie svetimšaliai, kurie per nelaimingą atsitikimą ar atsitiktinu- 
mą išsilaipindavo jų saloje, būdavo tuoj pat paverčiami vergais. Šių 
nuotykių ieškotojų ir piratų vaikai tapdavo šio naujojo pasaulio pilie- 
čiais. Tačiau augantis žemyno gyventojų skaičius užkrovė karalystei vis 

didesnę ir didesnę naštą. Vis dažniau imperatorius buvo apipilamas 
savo Tarybos prašymais atverti prekybą su pasauliu. Būtent per tokią 
krizę Grigorovičiaus D'Estengo vadovaujama flotilė ir įplaukė į Nau- 
josios Trojos uostą. Jo užrašai praneša apie nustebimą, kurį patyrė jo 
vyrai, pamatę begalinį to miesto didingumą, aukštai iškilusią auksinę 
Atėnės Paladės statulą, Partenoną ant skardžio krašto, vos matomus už 
jo esančius Vasaros rūmų stogus. Imperatoriaus pulkai laukė prie uosto 
sienų, jų kardai ir ietys parengti sutikti europiečius. Šiam susidūrimui, 
šiam susitikimui buvo lemta pakeisti viso pasaulio istoriją. 

Ričis nustojo rašęs. Atvertė kelis puslapius atgal ir pasižiūrėjo į 
Grigorovičiaus D'Estengo eskizą. Jis apvedžiojo pirštu vyriškio vei- 
do kontūrą. Per ausines nugriaudėjo muzika. Jis atsuko garsą dar 
labiau, ir plunksnakotis nukrito ant grindų. Riešą sopėjo. Eskizas 
jam visai neblogai pavyko, ypač D'Estengo varinio krūtinės šar- 
vo šešėliavimas, su drakono, besigrumiančio su feniksu, emblema, 
kurią jis nusikopijavo iš mokslinės fantastikos puslapio, kurį rado 
internete. Jis užvertė blonknotą ir gulėjo ant lovos, atsukęs garsą 
iki paties garsiausio taško, leisdamas muzikai trankyti jo ausų bū- 
gnelius. Kai diskas pasibaigė, jis nusiėmė ausines ir atsivertė trečiąjį 
blonknorą. Blonknote buvo nedidelė plastikinė įmova, kurią jis pats 
padarė, ir toje įmovoje buvo visi brangiausi jo atminai: girto Niko 
Dženos vakarėlyje nuotrauka, jo ranka tvirtai apglėbusi besišyp- 
sančio Ričio kaklą; siaura kortelė su jo ir Konės nuotraukomis, abu 
susigrūdę fotobūdelėje Nortlando parduotuvių rajone, jų skruostai 
liečiasi, ji vaiposi, jo šypsena juokinga; atvirukai nuo tėčio ir senelės; 
jo bilieto šaknelė į „Pearl Jam“ koncertą, į kurį mama buvo nusive- 
dusi jį tryliktojo gimtadienio proga. Ir pagaliau, užkišta į patį galą, 
fotokopija tos fotografijos, kurią jis pavogė iš Rouzės ir Gario namų, 
jaunas Hektoras giedro turkio spalvos dangaus fone, jo nuoga krū- 
tinė drėgna nuo jūros, jo herojiškas profilis ramus ir tvirtas sau- 
lėje. Tai buvo modelis Grigorovičiui D'Estengui. Fotokopija buvo 


499 


suglamžyta, vienas kraštas įplėštas. Turės rūpestingiau su ja elgtis. 
Ričis atsargiai ištraukė ją iš aplanko. Laikė iškėlęs fotokopiją aukš- 
tai virš savęs, įsivaizduodamas, kad vaizdas buvo tikras, iš kūno ir 
kraujo, kad vyras fotografijoje tuoj nusuks savo veidą nuo jūros ir 
saulės ir pažvelgs žemyn, į Ričį, pravers lūpas. Ričis užmerkė akis ir 
palietė savo varpą. 


Jis buvo prašęs mamos pažadinti jį septintą, ir jos balsas įsiterpė į 
jo miegą lyg nagai, cypiantys brėžiant per klasės lentą. Jis sudejavo 
ir pabandė vėl užsimigdyti. Matyt, jam pavyko, nes buvo vėl paža- 
dintas mamos, įėjusios į kambarį ir rankomis suplojusios prie pat jo 
ausies. Jis lyg kulka šoko iš lovos. Mama negailestingai nusijuokė. 

— Kuri valanda? 

— Penkiolika po septynių! — suriko mama, eidama iš kambario. — 
Jei pusę aštuonių tu nebūsi išlindęs iš dušo ir apsirengęs, aš nevešiu 
tavęs į baseiną. 

Penkiolika po septynių. Atrodė, lyg būtų mokslo metų diena. 
Kaip seniau. Jis nebuvo pabudęs anksčiau dešimtos nuo tada, kai 
pabaigė mokyklą, o didžiąją dienų dalį nepabusdavo be pusiaudie- 
nio. Jo dvi pamainos didžiojoje savitarnos parduotuvėje buvo po 
pietų ir vakare, nors Zoranas, pamainos viršininkas, užsiminė, kad, 
pasibaigus mokyklinėms atostogoms, bus ir rytinių pamainų. Ričis 
dievino nepertraukto miego laisvę, ypač supratęs, kad tai galbūt 
jo paskutinė galimybė tuo pasimėgauti, kad ateitis greitu laiku pa- 
griebs jį, ir mokslai, darbas ir gyvenimas vėl įsakys jo kūnui gyventi 
pagal laikrodį. Penkiolika po septynių. Jis nulėkė su apatinėmis kel- 
naitėmis į dušą. Kaip ir visada, pasiliko po dušu tik tiek, kad spėtų 
greitai nusiprausti ir išsivalyti dantis. Sausra privertė jį pakeisti savo 
elgseną: anksčiau jis be galo mėgdavo praleisti ištisus šimtmečius po 
dušu, ignoruodamas mamos tiradas apie tai, kad jis eikvoja vandenį. 


$00 


Jis valydavosi dantis, skusdavosi, jei reikėdavo (vis dar tik kartą per 
savaitę) ir - dažniausiai —- masturbuodavosi. Dabar nebe. 

Jo mama jau laukė automobilyje. Po kelių minučių ji įsuko į 
„YMCA“ įvažiavimą. „Ačiū, mam! - sušuko jis, užtrenkdamas du- 
ris. Ji nuspaudė mašinos signalą, ir jis pamojavo jai, nesivarginda- 
mas atsisukti, kad į ją pažiūrėtų. 


Pas Hugą turėjo būti tik pusę dešimtos, ir jis buvo pasiryžęs pa- 
plaukioti bent keturiasdešimt minučių. Mokslams vidurinėje ei- 
nant į pabaigą, jis buvo nutaręs, kad nori naujo kūno, atletiško, 
stipraus. Kada nors, kaip ir Nikas, kaip ir Alis, jis taps sporto 
klubo nariu, bet dabar jis dar nebuvo tam pasirengęs. Niekada ne- 
buvo per daug linkęs į sportą ar fizinę kultūrą. Jis buvo per liesas, 
jautėsi per silpnas. 

Nusirenginėdamas persirengimo kambaryje, su entuziazmu gal- 
vojo apie savo gimtadienio dovaną. iPodas. Nuostabu. Tai padės 
ištverti sporto klubą. Jis užsimetė maudymosi kelnaites ir įšoko į 
baseiną. 

Buvo pasiryžęs kada nors nuplaukti šimtą distancijų. Tai buvo 
jo tikslas. Nikas sakė jam, kad plaukdamas jis lavins visus savo kūno 
raumenis, bet turįs susikoncentruoti ties greičiu ir ištverme, jei norįs 
įgauti jėgų. Iki dabar, per net mažiau nei du mėnesius, Ričis jau nu- 
plaukdavo distanciją penkiasdešimt kartų. Pirmieji dvidešimt kartų 
visada būdavo sunkiausi - didžiausia kankynė juos pabaigti, atrodė, 
plaukdavo visą amžinybę. Laikas slinko lėtai, ir jis jautė kiekvie- 
ną nuobodžią sekundę. Ričis neapkentė pasikartojimo monotonijos. 
Pirmąją savaitę jis buvo bemetąs plaukimą; tik susidrovėjimas pa- 
mačius savo ploną, liekną kaip nendrė kūną persirengimo kambario 


* „Jaunuolių Krikščionių Asociacijos“ („Young Mens Christian Association“) santrum- 
pa. Turi daug sporto klubų. 

veidrodžiuose vertė jį grįžti į vandenį. Bet jis patyrė, kad jei atka- 
kliai ir ištvermingai tęsdavo plaukimą, jei pasiekdavo dvidešimtą 
distanciją ir plaukdavo toliau, jis pasiekdavo tai, jis-stengėsi-neva- 
dinti-to-taip-bet-vis-tik-galiausiai-ėmė-vadinti-tuo—pat-var- 
du-kaip-ir-sušikti-sporto—maniakai-mokykloje — „zona“. Zona 
buvo amžinumo ir atsiribojimo erdvė. Toks jausmas kaip apsinešus 
nuo narkotikų, tik sveikiau. Zonoje laikas nesusidėjo iš nuobodžių 
sekundžių ir net dar labiau varginančių minučių; zonoje laikas ne- 
turėjo žymeklių, neturėjo nei pradžios, nei pabaigos. 

Kartais, nelabai dažnai, jis ir Nikas plaukiodavo kartu. Bet jis 
jausdavosi suvaržytas ir suprato, kad neįmanoma „įeiti į zoną, kai 
šalia plaukia Nikas. Per smarkiai jautė savo draugo kūną, savo geis- 
mo nuožmumą. Jis niekada nebūtų išdrįsęs pažvelgti į Niką jiems 
persirenginėjant; duše jie visada persirenginėdavo nusisukę vienas 
nuo kito. Vis tik slapčia užmesdavo akį, negalėjo susilaikyti. Jis 
galėjo apibūdinti kiekvieną Niko anatomijos dalelę, kūną, kurį jis 
užfiksavo savo uždraustais žvilgsniais. Šviesi auksinių plaukų garba- 
na po Niko pautais, vos ne skaisčiai raudona apgamo dėmė virš jo 
draugo dešiniojo spenelio, vaikino trumpa ir stora, su daugybe odos 
raukšlių varpa, gerokai mažesnė nei jo paties. 

Ričis plaukė distanciją aštuonioliktą kartą sunkiai kvėpuoda- 
mas, iš visų jėgų stengdamasis pasiekti magiškąjį dvidešimt. Sten- 
gėsi negalvoti apie nuostabią savo draugo varpą, apie beveik idealų 
nuobodžiaujančio baseino prižiūrėtojo, stovinčio prie tuščio vaikų 
baseino, profilį. Devyniolika. Norėjo mesti viską, eiti namo, at- 
gal į lovą. Jis palietė šaltas plyteles ir apsivertė pradėdamas naują 
distanciją. Dvidešimt, jis tai pasiekė. Zona, Kai palietė sieną, kad 
pabaigtų savo penkiasdešimtąją distanciją, jautėsi taip, lyg laikas 
būtų sustojęs. Vaikinas giliai įtraukė apyšilčio oro, tada, sulaiky- 
damas kvėpavimą, sulenkė kojas, kad panirtų po vandeniu. Jis 
suskaičiuos iki trisdešimt. Suskaičiavo iki dvidešimt vieno, ir jam 

ėmė spausti krūtinę. Prisivertė nepanikuoti. Suskaičiavo iki trisde- 
šimt ir prakirto vandens paviršių. Pagriebęs rankšluostį, nulėkė į 
sūkurinį baseiną. 

Pagyvenęs azijietis džentelmenas bronzinės spalvos oda buvo 
vienintelis žmogus spa. Ričis greitosiomis nusiprausė po dušu, at- 
sikratydamas chloro dvoko, o tada įlindo į putojantį vandenį. Van- 
dens srautai kukino jam į nugarą. Jis greit apsisuko, jautė šiltus van- 
dens smūgius į pilvą. Jis pasikėlė ant rankų ir leido vandeniui mušti 
jam į tarpkojį, ir, jam vėl apsisukus, srautai suspaudė užpakalį. Jam 
visada patiko šitas jausmas, tai visada atrodė jam kiek nedora ir kiek 
iškrypėliška. Ar vyro varpa jo užpakalyje jaustųsi taip pat? Neee, 
kartą jis buvo įkišęs pirštą sau į užpakalį ir, nors tai lyg ir sujaudino, 
kažkaip nešvankiai, pornografiškai, bet kartu ir skaudėjo. Vyriška 
varpa neabejotinai skaudėtų. Jis vėl apsisuko ir įsmuko į vandenį, jo 
nugara atremta į sūkurinio baseino sieną, rankos ištiestos ant ply- 
telėmis iškloto krašto. Jo pažastys atrodė jam nepadorios, šlykščios 
ir plaukuotos, ypač palyginti su azijiečio beveik beplauke oda. Ričis 
pažvelgė per stiklą į viršų. Vyriškis, suprakaitavęs nuo sportavimo, 
kiaurai permirkusiais sportiniais marškinėliais, rakino savo spintelę 
persirengimo kambaryje. 

Ričio nugara išsitiesė. Jis išsižiojęs spoksojo į vyriškį. Tai buvo 
Hektoras. 

Ričio akys sekė paskui vyrą, kuris pagriebė savo krepšį, vėl už- 
trenkė spintelę ir nuėjo koridoriumi link persirengimo kambarių. 
Tuo momentu, kai Hektoras išnyko už kampo, sūkurinės vonios 
srautai nutilo. Vanduo suvirpėjo ir nurimo. Praeis kelios minutės, 
kol vonia vėl ims burbuliuoti. Paprastai Ričis po to eidavo į sauną. 
Paprastai. Bet dabar jis to nepadarė. Jis pasiėmė rankšluostį ir nuėjo 
link dušų. 

Pavasarį jie suremontavo vyrų persirengimo kambarius, vietoj 
ankstesnių atvirų dušų, dabar buvo šešios kabinos. Hektoras mau- 

dėsi vienoje iš jų, durys buvo paliktos plačiai atvertos. Ričis sto- 
vėjo žiūrėdamas į vyriškio plaukuotą užpakalį, jo aukštą, aiškiai 
nubrėžtą kūną. Hektoras atrodė taip, lyg ketintų tuoj par atsisukti 
ir pažvelgti į jį, ir Ričis greitosiomis nėrė į dušą šalimais. Jis greitai 
atsuko vandenį ir leido jam stipriai kristi ant jo kūno, gerokai per 
šaltas, bet jam nerūpėjo. Jis girdėjo, kaip vyras šalimais esančiame 
duše išjungė vandenį. Ričis stovėjo po vandeniu. Jis nusimetė glau- 
des. Nutarė suskaičiuoti iki penkiolikos. Penkiolika — laimingas 
skaičius. 

Penkiolika. Jis išjungė dušą ir nuėjo į persirengimo kambarį. 

Hektoras stovėjo kitoje kambario pusėje, nuogas, baltas drėg- 
nas rankšluostis buvo permestas jam per pečius. Ričis, nedrįsdamas 
kvėpuoti, pažvelgė į vyriškį, nusišypsojo drovia, išgąsdinta šypsena. 
Hektoras, rodos, sutrikęs taip pat nusišypsojo. 

— Labas. 

Būtent šitaip skambėtų Grigorovičiaus D'Estengo balsas, so- 
drus, skambus ir gilus, tikrai ne glebus. 

Ričis tik linktelėjo galva atsakydamas, nedrįsdamas pasakyti nė 
žodžio. Jis suspigtų, skambėtų kaip mergaitė, jis tiesiog žinojo tai. 
Jis turėtų paklausti apie Aišą, apie jo vaikus — kokie, po velnių, jų 
vardai? Hektoras tebesišluostė. Ričis aprėpė žvilgsniu jį visą, žino- 
damas, kad tai galbūt vienintelė jam kada nors teksianti galimybė. 
Jis pažvelgė į vyriškio kaklą, jo krūtinę, jo pilvą, jo šlaunis, jo varpą, 
jo pautus, jo šakumą, jo kelius, alkūnes, pirštus, plaštakas. Jis neleis 
sau pamiršti nė mažiausios smulkmenos apie jį. Tankius, tamsius 
plaukų verpetus aplink jo spenelius, vos įžiūrimą rausvą randą ant 
jo kairiosios rankos, tą faktą, kad jo dešinysis pautas atrodė apva- 
lesnis, didesnis nei kitas. Hektoras atitraukė savo apyvarpės odą, 
šluostė ją. Ričio varpa staiga sustandėjo; jis negalėjo nieko padaryti. 
Ji išsikišo į priekį, svirduliuojanti, didžiulė, bjauri. Šluosrydamasis 
pečius, Hektoras užmetė akį į Ričį, bet tuoj pat nusuko žvilgsnį šo- 


504 


kiruotas, susidrovėjęs. Ričis dar spėjo pagauti vyresniojo vyro akyse 
žvilgsnį, reiškiantį gal susikrimtimą, gal pasibjaurėjimą. 

Hektoras išleido garsą, kriokimą, sumurmėtą neiššifruojamą 
nešvankybę. Šaltas pasišlykštėjimas nuvarvėjo nuo to garso. Jis nu- 
sisuko nuo vaikinuko, slėpdamas savo kūną nuo jo žvilgsnio. Ričis 
degė iš gėdos. Jam norėjosi verkti. Jis neturi verkti. Jis paklaikęs 
užsitraukė glaudėes ir išskubėjo iš persirengimo kambarių. Jo varpa 
tebebuvo kieta, rodės, tuoj tuoj iškris iš maudymosi kelnaičių, bėg- 
damas jis laikė rankas sau ant šakumo, lyg norėdamas jį apsaugoti, 
drebėdamas, apsimesdamas, kad jam šalta. Bėgdamas į baseiną, jis 
vos nepaslydo ant plytelių. Jis nėrė į vandenį, nekreipdamas dėme- 
sio į ženklus, draudžiančius šitaip elgtis. Jis tuoj pat ėmė plaukti, 
pradėdamas savo distanciją iš naujo, jo mostai stiprūs, įnirtingi, 
vanduo teliuskavo aplink jį. Ričis plaukė tolyn nuo to, kas ką tik 
įvyko, bandydamas palikti už savęs Hektoro panieką, tą faktą, kad 
Hektoras tikriausiai manė, kad jis iškrypėlis, neturėjo supratimo, 
kas jis toks, nepažino jo. Tai turėtų jį džiuginti: nebuvo jokio šan- 
so, kad Hektoras pasakys ką nors Aišai, o tai reiškė, kad nei jo 
mama, nei Konė niekada apie tai neišgirs. Bet tai jo nenudžiugino. 
Hektoras jo neatsiminė. Hektorui jis buvo niekas — paprasčiausias 
pyderas, apsigimėlis, vien tik kvailos vaikiškos fantazijos ir svajonės. 
Ričis plaukė ir plaukė plakdamas per vandenį, bausdamas save iki 
išsekimo. Pagaliau, per daug išvargęs, priglaudė kaktą prie šaltų 
baseino plytelių: „Nesveikas, nesveikas, nesveikas.“ 

Jis ėjo į Rouzės namus tebekeikdamas save. Nekentė savo kūno. 
Tas jį išdavė. Jam nereikėjo bėgti; jam reikėjo pasilikti ir stoti akis- 
taton su Hektoru: „Aš žinau, ką tu padarei. Aš žinau.“ Jis stipriai 
pabeldė į duris. Skambutis buvo sugedęs, Garis negalėjo prisiruošti 
jo pataisyti. Ričis pabeldė taip garsiai, kad vos nenusidaužė sau 
krumplių. 

— Anksti atėjai, — šypsojosi Rouzė, lydėdama jį vidun. 

Jis sumurmėjo kažką nesuprantama. Hugas žiūrėjo DVD filmą 
poilsio kambaryje, bet pašoko vos išgirdęs Ričio balsą. Ir tik atė- 
jus tai akimirkai, kai vaiko rankos tvirtai apkabino jam kaklą, jis 
pagaliau pajuto tam tikrą atokvėpį, nebejautė norįs suplėšyti save 
į gabalus, atsikratyti savo niekam tikusio kūno, savo nešvankaus, 
nesveiko proto. Apkabinęs berniuką, atsargiai išsivadavo iš jo glėbio. 
Ričis išsitraukė iš kišenės ventoliną ir dukart stipriai įtraukė. Jis vėl 
galėjo kvėpuoti. Nusišypsojo mažajam berniukui, kuris sunerimęs 
žiūrėjo į jį iš apačios. 

— Nesirūpink, mažasis vyruti, man tik truputį trūksta oro. 

Rouzė irgi atrodė susirūpinusi. 

— Viskas gerai, — užprotestavo jis. — Aš tik truputį persistengiau 
baseine, — jis nudribo ant sofos. - Kur Garis? 

— Miega, - Hugas kikeno. - Jis visada ilgai miega. Jis sako, kad 
jei aš pažadinsiu jį šeštadienio rytą, jis išpers man šikną, — berniu- 
kas įsitaisė ant sofos šalia Ričio. — Tai reiškia, kad jis ketina pliaukš- 
telėti man per sėdynę. 

Rouzė papurtė galvą: 

— Tu gi žinai, kad jis šneka nerimtai. 

Hugas nekreipė į ją dėmesio, savo dievinantį žvilgsnį buvo nu- 
kreipęs į Ričį. 

— Nori pažaisti futbolą parke? 

— Taip! —- Hugas suspiegė iš džiaugsmo ir ėmė bėgioti ratais apie 
žurnalinį staliuką. - Smūgis po smūgio, smūgis po smūgio! — šaukė jis. 

Rouzė įgrūdo dešimties dolerių banknorą Ričiui į delną. 

- Jis nori ledų, — sušnibždėjo ji. - Bet nupirk jam tik vieną samtelį. 

Moteris prisitraukusi prie savęs apkabino Ričį. Ji kvepėjo malo- 
niai, muilu ir saldžiais moteriškais kvepalais. Ji kvepėjo švara. 

— Ir nusipirk vieną sau. 

Ričis linktelėjo nenorėdamas, kad ji nuleistų jį apglėbusią ranką. 
Bet ji nuleido. Futbolas, smūgis po smūgio, ledai, pasivaikščiojimas. 

Tai visa, ko jis norėjo, būti berniukas, būti vėl vaikas. Jis norėjo, kad 
Rouzė galėtų laikyti jį apglėbusi visą amžinybę. 

— Būsiu laisva apie vienuoliktą. 

— Ne bėda. Man patinka tąsytis su Hugu. 

— Jam patinka tąsytis su tavim. 

— Tai todėl, kad jis beždžioniukas, — jis sušiaušė berniuko plau- 
kus. - Taip ar ne, drauguži? Tu mažas beždžioniukas? 

— Aš ne beždžioniukas, aš ne, aš ne, — prieštaravo berniukas, bet 
jo protestai buvo džiugūs. Rouzė su Ričiu laukė lauke, kol Hugas 
ieškojo kamuolio. Danguje švietė plika saulė, jau dabar buvo karšta. 
Jis negalvos apie Hektorą. Futbolas, smūgis po smūgio, ledai. Jis 
visiškai negalvos apie Hektorą. Jis negali sau šito leisti, nes kaskart, 
kai pagalvodavo, pažeminimas plėšte įsiplėšdavo į jį taip giliai, tarsi 
būtų plėšiamas pusiau. 


Jie žaidė parke valandą, spardė kamuolį ir kartkartėmis, kai Hugui 
darydavosi nuobodu, pakeisdavo jį šiurkštesniu žaidimu kamuoliu. 
Žaidimo fiziškume, budriame Hugo nuotaikų ir jaudrumo sekime 
Ričis pajuto galįs pamiršti tą rytą, atidėti jį į šalį. 

Vėliau Ričis nusivedė Hugą per parką į Kvins Pareidą suvalgyti 
ledų. Jiems bevalgant, kai Hugas pasakojo jam apie „Pasiklydusius 
berniukus“ ir „Buratiną“, supypsėjo Ričio mobilusis telefonas. Tai 
buvo žinutė nuo Lenino, jis klausė, ar Ričis nenorėtų eiti su juo 
pėsčiomis į darbą. Hugas žiūrėjo, kaip Ričis rašo atsakymą. Vaiki- 
nas nenoromis pažvelgė į laikrodį savo telefono ekrane. Buvo lygiai 
vienuolikta. Jam reikėjo vesti Hugą namo. 

Išgirdęs tokį pasiūlymą, Hugas smarkiai papurtė galvą. 

— Ne. Aš noriu pasilikti. 

— Atleisk, mažasis vyruti. Pažadėjau tavo mamai, kad pristatysiu 
tave namo. 

Berniukas piktai į jį pažiūrėjo ir ėmė pirštu braižyti ledų verpe- 
tus ant stalviršio. 

— Ne, - neklusniai pareiškė jis. - Aš neisiu namo. 

— Ir aš nenoriu eiti namo, mažasis vyruti, aš noriu pasilikti čia su 
tavim amžinai. O ką, jei aš nešiu tave namo ant pečių? 

Hugo veidas nušvito. 

— Visą kelią? 

Ričis dvejojo. Hugui dabar buvo ketveri. Jis darėsi sunkus. 

— Kol aš nukrisiu. 

Mažasis berniukas svarstė, ką išgirdęs. 

— „Nukristi“ reiškia „kol Ričis pavargs“. 

Hugas pastūmė savo ledus į šalį. 

— Baigiau, — pareiškė jis ir atsistojo nuo kėdės. 

Ričis priklaupė ir berniukas užšoko jam ant nugaros. 

— Šūdas, — sudejavo Ričis. — Tu daraisi sunkus. 

— Tu pasakei „Š“ žodį. 
— Džiaukis, kad nepasakiau „P“ žodžio. 

Hugas užsikorė aukščiau Ričiui ant nugaros, tvirtai apsikabino 
rankomis vyresniojo berniuko kaklą. Jis pasilenkė prie Ričio ausies 
ir sušnibždėjo: 

— Pistis. 
— Ša, — ėmė juoktis Ričis. Jis suėmė berniuko rankas. — Pasiruošęs? 
— Pasiruošęs. 

Ričis nusižvengė lyg arklys ir nušokavo, o ausyse jam skambėjo 

džiugūs Hugo šūksmai. 


Tai nutiko prie Goldeno garvės šviesoforo — Hugas spjovė ant pagy- 
venusio vyriškio. Jis buvo vienas iš tų vyresniųjų džentelmenų, ku- 
rie greitu laiku išnyks. Jis atrodė, lyg būtų nužengęs iš seno austra- 
liečių filmo, ryšėjo kaklaraištį, vilkėjo baltus išlygintus marškinius, 

švarką, net ir per karštį, ir su senamadiška skyrybėle ant galvos. 
Jie stovėjo šalia, laukdami žalios šviesoforo šviesos. Senojo vyriškio 
nugara buvo tiesi, nors jis ir atrodė labai senas. Vyriškis pažvelgė 
aukštyn į Hugą ir nusišypsojo. 

— Aš didesnis už tave! - sušuko berniukas. 

Senasis vyriškis tyliai nusijuokė. 

— Manau, turi nesąžiningą pranašumą. 

Ričis mandagiai nusijuokė. Ir tada jis pamatė staigaus šoko iš- 
raišką vyro veide. Panikos apimtas jis pagalvojo, kad gal senajam 
vyriškiui širdies priepuolis. Jis buvo beliepiąs Hugui nulipti ant že- 
mės, bet pamatė senąjį vyrą šluostantis putas ir seiles, tekančias jo 
skruostu. Šokas vyriškiui praėjo, jo veide dabar teliko tik nusivyli- 
mas ir nepakeliamas, smerkiantis nuolankumas. 

Hugas skambiai nusijuokė. 

— Pataikiau, — pajuokė jis. 
Senasis vyriškis neatsakė. 
Ričis pagriebė berniuko ranką. 
— Hugai, atsiprašyk. 
Jis atsisuko į senąjį vyriškį. 
— Labai atsiprašau, pone. 
— Ne, - berniukas ant jo pečių tebesijuokė, tebemanė, kad tai 
pokštas. 
— Hugai, atsiprašyk tuojau pat, — jis sugriebė jį stipriau. 
— Ne, - Hugas stengėsi ištraukti savo ranką. 
Ričis jam neleido; jis bandė pasukti kaklą, geriau įžiūrėti ber- 
niuką. Jie piktai žvelgė vienas į kitą. 

— Pasakyk, kad atsiprašai. 

— Neprivalau. 

— Tuojau pat! 

Berniukas rangėsi, Ričis paleido jo ranką ir pagriebė jam už ko- 
jos, bijodamas, kad tas nenukristų. Jis matė, kaip Hugo kita koja 

spiria ir trenkia senajam vyriškiui į petį. Ir vėl vyriškis nieko nedarė, 
paprasčiausiai stovėjo. Tai buvo silpnas spyris ir neturėjo skaudėti, 
bet sukėlė tokį pat šoką ir sumišimą, pavargusį, nuolankų susitai- 
kymą. 

Ričis pajuto, kad žmonės jį smerkia. Jis pagriebė Hugą už 
liemens ir nukėlė ant žemės. Jis tvirtai laikė berniuką už rankos. 
Hugas suprato, kad jis peržengė kažkokią ribą ir buvo bepradedąs 
šniurkščioti, protestuoti. Ričis patraukė Hugo ranką. Jam norėjosi 
ištraukti jo sušiktą ranką 

— Pone, - vėl pasakė Ričis drebančiu balsu. — Aš labai atsiprašau. 

Prieš tai degė žalia šviesoforo šviesa, bet dabar vėl užsižiebė rau- 
dona. Senasis vyras, sumišęs, apstulbęs, pažvelgė į gatvę ir staiga 
žengė nuo kelkraščio ir ėmė kirsti gatvę. Sucypė stabdžiai ir pasigir- 
do smarkus mašinos signalas. Ričis trūktelėjo Hugo ranką ir jie taip 
pat pradėjo eiti per gatvę. Ričis nekreipė dėmesio į pasipiktinimo 
signalus ir šauksmus. Berniukas dabar jau buvo paplūdęs ašaromis. 

— Man skauda, - verkšleno jis. 

— O man nusišikt, — jis per jėgą nutempė jį į kitą kelio pusę, 
greitai pralenkdamas senąjį vyriškį. Hugas bandė išsivaduoti, ir Ri- 
čis paspartino žingsnį. Jis tempė berniuką paskui save, tas rėkė, jo 
veidas nusidažė purpurine spalva. 

— Man skauda, man skauda! 

Ričis žinojo, kad visas pasaulis stebi jį: senasis vyras jam už nu- 
garos, Kvins Pareido pirkėjai, kurie pakeldavo akis, išgirdę berniu- 
ko verksmus, mašinų vairuotojai ir keleiviai. Jam buvo tas pats. Jis 
bijojo, kad jei nustos judėjęs, tai užsipuls Hugą ir prilups berniuką 
iki sąmonės netekimo, sudaužys mažojo pabaisos veidą už tai, ką jis 
padarė senajam vyriškiui. Jis buvo kurčias berniuko šauksmams. Jie 
praėjo baseiną, perėjo Šiaurine terasa į parką, berniukui klumpant, 
klykiant, bandant nepargriūti. Parko paunksmėje Ričis paleido ber- 
niuko ranką. Jis atsisuko į jį, pykčiui tebeverdant, kad sušuktų: „Aš 

noriu tave užmušti, tu, sumautas šikniau!“ Bet žodžiai sustingo jam 
ant lūpų. Hugas buvo sukrėstas, jo verksmai isteriški, jo kūnas kre- 
tėjo. Berniuko veidas buvo skaisčiai raudonas, jis atrodė taip, lyg 
negalėtų kvėpuoti. Baimė ir gėda perbėgo Ričio kūnu. Jis atsiklaupė 
ir apglėbė berniuką rankomis. 

Hugas įsitvėrė į jį, nenorėjo jo paleisti. Ričis laikė jį, laukė, kol 
rėkimas ir drebulys nuščius. Netrukus Hugas jau kūkčiojo su per- 
trūkiais, bet tvirtai tebelaikė įsitvėręs vyresnįjį berniuką. Ričis švel- 
niai išsivadavo iš jo glėbio ir ėmė valyti jam veidą. Būtų buvę gerai, 
jei jis būtų turėjęs popierinių nosinių. Jis suspaudė berniuko nosį. 

— Pūsk, - paliepė jis. 

Berniukas pakluso. Ričis nusivalė snarglius nuo rankos į žolę. 

Hugas žvelgė pakėlęs į jį akis, vis dar baimingai. Jis masažavo 
sau ranką. 

— Ar skauda? 

Hugas ryžtingai linktelėjo. 

— Atleisk, drauguži. Aš buvau be galo supykęs dėl to, ką tu pada- 
rei. Tai buvo labai blogas poelgis, tu tą žinai, ar ne? 

Hugas tebemasažavo savo ranką, apmaudas kilo, tada staiga nu- 
rimo, susigėdęs berniukas nulenkė galvą. 

— Atleisk, Riči. 

Ričis paėmė Hugo ranką. 

— Eikim namo. 


Vos tik Rouzė atidarė duris, Hugas vėl ėmė verkti. Mama tuoj pat 
paėmė jį ant rankų ir bučiavo. 

— Kas atsitiko? 

Hugas apgraibomis ieškojo jos krūties. 

Ričis patraukė pečiais, vengdamas jos, nenorėdamas matyti, 
kaip ji išima savo krūtį. 


Garis priėjo prie durų, apsivilkęs sportiniais marškinėliais ir pi- 
žaminėmis kelnėmis. 

— Kas atsitiko? — paklausė jis. 

Hugas pagriebė Rouzės spenelį, netrukus paleido. Parodė į Ričį. 

— Jis mane nuskriaudė. 

Ričis atsitraukė atgal, į verandą. 

— Aš nieko nepadariau, — užprotestavo jis, norėdamas įskųsti 
Hugą, jausdamas poreikį paaiškinti jiems, kaip neteisinga visa tai. — 
Jis spjovė ant seno žmogaus. Aš jį apibariau. Štai kas įvyko. 

Abu suaugusieji atrodė pritrenkti. Rouzė papurtė galvą. 

— Negaliu tuo patikėti, - ji paglostė Hugui plaukus. — Ar senasis 
vyras tave išgąsdino? 

Ričis išsižiojo iš nuostabos. Hugas neatsakė; jo burna čiulpė Ro- 
uzės krūtį. 

Garis išėjo į priemenę. 

— Hugai! — sušuko jis. —- Ar tu spjovei ant seno žmogaus? 

Berniukas giliau įsirausė į motinos krūtis. 

— Hugai! - riksmas išgąsdino juos visus. — Ką, po velnių, tu padarei? 

Berniukas ėmė klykti, ir Garis puolė, kad pagriebtų jį iš žmonos 
rankų. 

Rouzė suspurdėjo, išsisuko nuo jo ir nubėgo tolyn koridoriumi, 
tebelaikydama rankose sūnų. 

Garis patraukė pečiais, atsisuko į Ričį. 

— Nagi, bičiuli, ateik išgert alaus. 


Garis atidarė dvi skardines ir padavė vieną Ričiui. Rouzė buvo už- 
kaitusi virdulį. Ji ėmė pati sau dainuoti, lyg tas incidentas nė nebuvo 
įvykęs. 

— Joga buvo puiki, — atsisuko ji ir plačiai nusišypsojo Ričiui. Ji 
priėjo ir atsisėdo šalia jo. Hugas, žaidžiantis su mažučiuku žaisliniu 

sunkvežimiu kitoje stalo pusėje, staiga nusišypsojo Ričiui. Jo akys 
buvo skaidrios, vos ne besijuokiančios iš jo. 

— Gerai, - sušuko jo mama. — Vėl draugai. Visi mes vėl draugai. 

Hugas pasitrynė ranką. 

— Jis padarė man skauda. 

Rouzė mirktelėjo Ričiui. 

— Esu tikra, kad jis gailisi. Tu gailiesi, ar ne, Riči? 

O kaip senasis vyriškis? Kaip Hugo poelgis? Rouzės akys kiau- 
rai vėrė jį, spausdamos iš jo atsiprašymą. Ašaros nudilgino jam akis 
ir jis sumišęs ėmė mirksėti, kad jas nuvytų. Neverk, tu, maža boba, 
plūdo jis save, tik jau nedrįsk verkti. 

— Atsiprašau, — nugurkė jis. Prisiminęs Hektoro pajuoką ir seno- 
jo vyro sugriautą orumą, Ričis užsimerkė stipriai, kaip tik beįstengė, 
lyg taip būtų galėjęs neįsileisti to vaizdo ir taip priversti jį išnykti, 
lyg nieko nebūtų įvykę. 

Tai nepadėjo. Rauda išsiveržė, ir jis nieko negalėjo padaryti. Jis 
verkė visai kaip Hugas, verkė kaip kūdikis. 


— Gerk savo alų, 

Ričis nusišluostė akis ir skruostus. Jis nedrįso pažvelgti nė į vie- 
ną iš suaugusiųjų. Jis pakluso Gariui, bet alkoholis rodėsi jam rūgš- 
tus, sukrekėjęs. Jis nugėrė gurkšnelį ir padėjo gėrimą ant stalo. 

— Mes žinom, kad tu niekada specialiai nenuskriaustum Hugo, — 
Ričis pagaliau pakėlė akis, jis buvo dėkingas už švelnumą Gario 
balse. — Tiesiog pasakyk mums, kad atsitiko. 

Aš buvau mirtinai išsigandęs, kad jūsų sūnus apspjovė seną žmo- 
gų, štai kas atsitiko. Kaip tai atsitinka? Aš sukėliau skausmą Hugui, 
sukėliau skausmą mažam vaikui, kaip, po velnių, tai atsitinka? Aš 
nesu blogas žmogus. Jis norėjo užsimerkti, jis norėjo išbraukti iš 
atminties tą pašiepiamą, arogantišką, neapykantos kupiną žvilgsnį. 

— Mačiau baseine Hektorą, — žodžiai išvirto iš jo, palengvėjimo 
proveržis. Jie išsiveržė jam nespėjus jų sustabdyti. Ričis nustėro iš 
baimės, suprasdamas, kad tuoj pakeis viską, tuoj įeis į nepažįstamą 
ir pavojingą teritoriją. Jis beveik drebėjo. Garis, Hugas ir Rouzė, 
rodos, sumažėjo, lyg jis būtų staiga žiūrėjęs į juos iš labai toli. Jis su- 
skaičiuos iki penkiolikos. Jis skaičiuos iki penkiolikos ir nekvėpuos. 
Tada priims sprendimą. Jis ėmė skaičiuoti. Rouzė ir Garis žiūrėjo į 
jį suglumę. Hugas nekreipė į jį dėmesio, sėdėjo mamai ant kelių ir 
keverzojo kažką ant senos telefono sąskaitos. 

Garis pažvelgė į žmoną ir tada vėl į paauglį. 

— Ką, po velniais, tai turi bendro su visu šituo? 

Aštuoni. Devyni. Dešimt. 

— Ar Hektoras pasakė kažką Hugui? — Garis iš panikos pakėlė 
balsą. - Ar Hektoras kažką padarė Hugui? 

Trylika, keturiolika. 

Ne. Man. Man. 

Penkiolika. Žodžiai išsiveržė jam iš burnos. 

— Tai dėl to, ką jis padarė Konei. Ką tas purvinas šunsnukis pa- 
darė Konei. 

Štai. Žodžiai buvo pasakyti. 

— Ką Hektoras padarė Konei? — Rouzė jau kilo nuo stalo, ėjo prie 
jo, jos veidas virš jo veido. — Ką jis padarė Konei? — paliepė ji. Dabar 
jinai jį purtė. 

— Jis darė jai visokius dalykus. Jis vertė ją daryti jam visokius 
dalykus. 

Jis buvo paralyžiuotas. Abu suaugusieji apsikeitė žvilgsniais. Trum- 
pą akimirką Garis atrodė pradžiugęs kaip futbolininkas, ką tik įmu- 
šęs įvartį. Tas momentas ištirpęs pavirto nepritariančia veido išraiška. 

— Tas sušiktas kalė vogas, — Garis pašiepė savo žmoną. — Tavo 
draugai, tavo turtingi snobai draugai. Jis sušiktas pedofilas, — jis 
pašoko iš vietos ir nulėkė supykęs koridoriumi. 

Žodis trenkė stipriai. Ričis sulaikė kvėpavimą. Tik ne tas žodis. 
Tai buvo šlykščiausias žodis pasaulyje. Rouzė pradėjo verkti. 

Hugas vėl užsiropštė jai ant kelių. 

— Mama, mama, kas yra? 

— Nieko, vaikuti. Viskas gerai. 

Hugas atsisuko į Ričį, ramus, rimtas, 

— Aš atleidžiu tau, Riči, — pareiškė jis iškilmingai, lyg būtų sure- 
petavęs tuos žodžius. - Man nelabai skaudėjo. 

Garis stovėjo tarpduryje. 

— Eime. 

Rouzė nepajudėjo. 

— Rouze, mes privalom pričiupti tą gyvulį! 

Ričis negalėjo nė pažvelgti į moterį, ji atrodė pasimetusi, pri- 
trenkta. 

Garis atplėšė nuo jos Hugą. 

— Tuojau pat. Tu pasakysi Aišai viską. Tu pasakysi tai pasipūtu- 
siai kalei, koks žmogus yra jos vyras, — jis atsisuko į Ričį. - O tu 
eini su mumis. Tu pasakysi jiems tiksliai tą patį, ką pasakei mums. 

Ne. Jis negali pažvelgti Hektorui į akis. Jokiu būdu. Jis negali 
šito padaryti. 

— Ji darbe! — jis išrėkė tai prisiminęs, kad jo mama buvo sakiusi, 
jog ji šį šeštadienį dirbs klinikoje su Aiša. Jis gali žiūrėti į akis Aišai. 
Bet negali matytis su Hektoru, jokiu būdu. 

— Gerai, — suniurnėjo Garis. - Tada mes vyksime į kliniką, — jis 
šypsojosi tebelaikydamas sūnų. — Tu tik palauk, kol ji išgirs. Palauk, 
kol ji sužinos teisybę, — jis uždėjo ranką ant žmonos peties. Ji nusi- 
kratė ją. —- Nagi, — jo balsas suminkštėjo. — Ji turėtų sužinoti tai iš 
tavęs. 

Rouzė atsistojo. 

— Gerai, — pareiškė ji jau griežtu balsu. — Tu teisus. Ji turėtų 

išgirsti tai iš manęs. 

Viskas, rodos, įvyko lyg sulėtintame filme, ir kartu per akimirką. Ar 
būtent tai turima omenyje, kai kalbama apie reliatyvumą, kvantinę 
fiziką, visas tas idėjas ir paskaičiavimus, kuriuos jam taip sunku 
perprasti? Visa tai, rodos, įvyko taip apgalvotai, lyg jų judesiai būtų 
surepetuoti ir iš anksto nulemti, kad būtų neįmanoma nieko su- 
stabdyti. Lipimas į automobilį, Hugo prisegimas saugos diržais vai- 
kiškoje sėdynėje, savo saugos diržų prisisegimas, važiavimas Aukš- 
tutine gatve, automobilio statymas, ėjimas į kliniką. Laukiamasis 
buvo pilnas, dvokė šunimis ir oro gaivikliu. Jo mama sėdėjo už 
registracijos stalo, pakėlė akis, iš pradžių nustebusi, paskui išsigan- 
dusi. Ji puolė prie jo. 

— Ką jūs visi čia veikiat? — jos balsas pakilo. — Kas atsitiko? 

— Kur Aiš? 

Jo mama nekreipė į Garį dėmesio. 

— Mielasis, kas yra? 

— Kur, po velnių, yra Aiš? 

Vienas iš klientų pakėlė akis susirūpinęs. Sulojo šuo. 

Jo mama staiga atsisuko į Garį. 

— Čia laukiamasis. Prašome elgtis padoriai. 

— Mes norim pamatyti Aiš. Dabar. 

— Ji užsiėmusi. Ji konsultaciniame kambaryje. 

— Gerai, - Garis prasispraudė pro Treisę, žengė link biuro. - Mes 
palauksim. 

— Jums ten negalima. 

Gario juokas buvo piktas, triumfuojantis. 

— Treis, patikėk, būčiau, po velnių, laimingas pasakyti viską čia 
pat, laukiamajame, bet abejoju, ar Aiš to norėtų. 

Jo mama ir Garis žvelgė vienas į kitą kaip kariai vaizdo žaidime. 

Ji lėtai linktelėjo galva. 

— Pasakysiu jai, kad jūs čia, — jos balsas drebėjo. Aiš įsius. Garis 
vėl šiurkščiai nusijuokė ir nuėjo į biurą, paskui jį sekė Rouzė su 

Hugu. Ričis buvo besekąs paskui juos, bet mama įspėjančiai uždėjo 
jam ant peties ranką. 

— Kas nutiko? — šnipštelėjo ji. 

Jis bejėgiškai patraukė pečiais. 

Ačiū Dievui, tą akimirką suskambo telefonas, ir jo mama, aki- 
mirką padvejojusi, turėjo atsakyti. Jis nubėgo į biurą. 

Hugas žaidė su balto žirgo statulėle, vienam jo kūno šonui buvo 
nulupta oda, kad parodytų po ja esančią arklių anatomiją. Rouzė 
sėdėjo ant kėdės šalia kompiuterio. Garis stovėjo susidėjęs rankas, 
laukdamas. Rodės, jis tuoj sprogs nuo nekantraus laukimo. Kam- 
barys buvo mažas, užgriozdintas. Ričis atsisėdo ant grindų. Vėl su- 
skambo telefonas, ir visi krūptelėjo. Jis girdėjo, kaip jo mama atsa- 
kinėja į skambutį laukiamajame. Jie išgirdo koridoriuje atsidarant 
duris, suunkščiant šunį. 

Duryse pasirodė Aiša. Ji atrodė stulbinančiai. Jis žinojo, kad ji 
vyresnė už jo mamą, bet ji taip neatrodė. Jos oda buvo lygi, neturė- 
jo visų tų jo mamos-raukšlių raukšlelių. Ji dėvėjo baltą medicininį 
chalarą. Treisė pasirodė šalia jos. 

— Aiš, atleisk, jie per jėgą... 

Aiša ją nutraukė. 

— Treis, gal galėtum nukelti telefonų ragelius, — jo mama link- 
telėjo. — Ir atsiprašyk žmonių laukiamajame. Pasakyk jiems, kad 
tai skubus atvejis, ir aš ateisiu pas juos, kai tik galėsiu, — ji įėjo į 
kambarį ir uždarė duris. Nesėdo. Garis smalsiai stebeilijo į ją, bet ji 
nekreipė į jį dėmesio. Ji linktelėjo Ričiui, ir jo žandai užsidegė. Jis 
silpnai šyptelėjo. 

Aiša pabučiavo Hugą į skruostą. 

— Kaip gyveni, Hjūdžesai? 

— Gerai, — atsakė berniukas, tada greitai pažvelgė į tėvą. 

Aiša atsisuko į Rouzę, vis dar ignoruodama Garį. 

— Apie ką kalba? 


517 


— Kalba apie tą gyvulį, už kurio esi ištekėjusi, — žodžiai buvo 
žiaurūs, bet staiga, stovėdamas priešais santūrią, ramią Aišą, Garis 
nebeatrodė toks grėsmingas ar savimi pasitikintis. 

Jis nekenčia jos, suprato Ričis, jis iš tikrųjų jos nekenčia. 

— Gari, — nusijuokė Aiša, pagaliau pripažindama, kad čia esama 
ir jo. — Nebūk idiotas. 

— Žinoma, — Garis drebėjo. - Hektoro šūdai nesmirda, ar ne? 

Aiša pakėlė ranką. 

— Čia mano darbas. Mano verslas. Prašau nekelti balso. 

— Ar žinojai, kad tavo vyras pisa Konę? 

Tie bjaurūs žodžiai virste išvirto. Ričiui pasidarė bloga. Jo mama 
ką tik vėl įžengė į kambarį. Išgirdusi tuos žodžius, išsižiojo. 

Aiša sudrebėjo; akimirką ji atrodė abejojanti, praradusi šalta- 
kraujiškumą ir ištiesusi padėjo ranką ant kėdės atkaltės, kad atgautų 
pusiausvyrą. 

Ji ištiesė nugarą ir pažvelgė tiesiai į Rouzę. 

— Nė akimirkai nepacikėsiu. 

Garis mostelėjo ranka Ričio pusėn. 

— Pasakyk jai. 

Aiša skubiai atsisuko į jį. Jam norėjosi išnykti. Jis nuleido akis į 
šlykščiai žalią kilimą, ant kurio sėdėjo, ir norėjo prasmegti kiaurai. 
Jis negalėjo prisiversti atlaikyti tos moters žvilgsnio. 

— Ką turi man pasakyti, Ričardai? 

Jis norėtų, kad ji nebūtų ištarusi jo tikrojo vardo. Jis žinojo, ką ji daro, 
ji vertė jį būti suaugusiu, vertė jį būti atsakingam. Jis nepakels akių, jis 
negali matyti veriančio Aišos žvilgsnio, savo. motinos pasimetimo. 

— Pasakyk jai, - Garis primygtinai reikalavo. 

Užsikimšk. Užsikimšk. 

Jie išgirdo koridoriumi artėjant žingsnius, vėl sulojant šunį, su- 
kamos biuro durų rankenos girgždėjimą. Jo mama sušuko apstul- 
busi iš siaubo. 

— Neik vidun! — vos ištarus tuos žodžius, durys atsidarė. Ten sto- 
vėjo Konė, laikydama vienoje rankoje uniformą. Pirma nustebusi, 
tada sunerimusi ji žvelgė į visus, esančius kambaryje. Jos žvilgsnis 
sustojo ties Ričiu. Jis žiūrėjo į ją išsižiojęs, nustėręs. Jis neturėjo su- 
pratimo apie religiją, niekada nieko apie ją nesimokė, bet atrodė, lyg 
ji būtų buvusi pasiuntinys iš dangaus. Konė sutvarkys šitai, kažkaip 
ji viską sutvarkys. Mergaitė pasilenkė prie Hugo, kuris puolė jos 
apkabinti. Konė apžiūrinėjo suaugusiuosius, jos veide buvo baimė, 
akyse — įtarimas. 

— Kas nutiko? 

Aišos balsas perkirto tylą, tvirtas, lygus. 

— Ričis, rodos, mano, kad Hektoras kažką padarė tau, Kone? — 
Aišos balsas staiga užlūžo, ji atsikrenkštė. — Kad jis padarė kažką 
baisaus. Ar tai tiesa? 

Ričis sulaikė kvapą. Tai didelis įvykis. Per daug didelis. Jis turės 
suskaičiuoti iki šešiasdešimt, iki devyniasdešimt, sulaikyti kvėpavi- 
mą, kol suskaičiuos iki devyniasdešimt. Tai tegali būti vienintelis 
būdas viską sutvarkyti. Jis suskaičiuos iki devyniasdešimt, pradės 
skaičiuoti dabar. Vienas, du... 

Bet jis negalėjo užblokuoti pasaulio. Konės balsas perskrodė jo 
šarvą. 

— Aiš, aš prisiekiu, aš prisiekiu, aš nežinau, apie ką jis šneka. Ne- 
turiu supratimo, — jis niekada nebuvo girdėjęs tokio jos balso, tokio 
išsigandusio, beveik kliedinčio. Jis jautė, kaip ji dreba stovėdama ša- 
lia jo. Jos balsas pavirto klyksmu. Ji šaukė ant jo: — Apie ką, po vel- 
nių, čia kalbi, Riči?! Ką tu pasakei?! Ką, velniai griebtų, tu pasakei?! 

Jis negalėjo kalbėti. Jis negalėjo kvėpuoti. Kur jo ventolinas? Jis 
ėmė paklaikusiai raustis savo kišenėse. 

Garis atsakė jai. 

— Jis davė suprasti, kad Hektoras bandė tave išprievartauti, — jo 
balsas tebuvo šnibždesys, bjaurus. Ričis įsipurškė ventolino, nukrei- 

pęs žvilgsnį tiesiai į purviną kilimą. Jis nedrįso pakelti akių, nedrįso 
pažvelgti į Konę. 

— Tai netiesa, — jis girdėjo, kaip jo draugė kūkčioja. — Aiš, pati- 
kėk, tai netiesa. 

Aiša greit priėjo prie merginos, apkabino ją. 

— Žinau, mieloji, aš tavimi tikiu. 

Po to sekę Konės žodžiai sudraskė jam širdį. 

— Jis kraustosi iš proto dėl Hektoro, — suburbuliavo ji. — Jis ne- 
sveikas, velniai griebtų. Jis viską meluoja. Jis paėmė jūsų fotografi- 
ją, — ji tikriausiai atsisuko į Rouzę; Ričis bandė susikoncentruoti 
ties pusiau panirusia į kilimą sąvaržėle. Jis jau galėjo kvėpuoti. - Tik 
pasižiūrėkit į savo fotoalbumus namuose. Jis pavogė iš jūsų Hektoro 
fotografijas. Jis nesveikas, nesveikas, tikrai nesveikas šunsnukis! — ji 
vėl rėkė. Ji stipriai spyrė jam į koją. Jis nesuriko, nepravirko. 

— Kam tu taip padarei? Kokį sušiktą žaidimą tu žaidi? 

Jis girdėjo, kad Hugas ima verkti. 

— Rouze, vežkis Hugą namo. Jam nederėjo šito klausytis, — Ai- 
šos tonas buvo griežtas, negailestingas. Jis vėl išgirdo kūkčiojimą. 
Rouzė? Konė? 

Jo motina. 

Jis negalėjo pakelti akių, jis nedrįso pakelti akių. 

Rouzė bandė kažką pasakyti, žodžiai niekaip neišėjo jai iš bur- 
nos, buvo nesuprantami. 

Aiša galiausiai pratrūko. 

— Išeikit! Nešdinkitės velniop iš mano gyvenimo! 

Ričis siekė sąvaržėlės, norėjo ją ištraukti. Staiga pasirodė be galo 
svarbu, kad jos ten nebebūtų. Kas nors gali ant jos užlipti. Ne kas 
nors, šuo. 

— Kelkis. 

Jis papurtė galvą. Jis nesikels, jis neklausys savo mamos. 


— Rikai, kelkis! 

Jis pakluso. Aiša tebelaikė apkabinusi Konę. Nė vienas jų nega- 
lėjo nė pažvelgti į jį. Jis nežiūrės į mamą. 

— Ar tai tiesa? Tu pasakei visą tą melą dėl kažkokio... kažkokio... 
kažkokio nesveiko įsimylėjimo į Hektorą? — jis negalėjo į ją nė pa- 
žvelgti. Mamos balse jautėsi priekaištas. 

Jie manimi tikriausiai bjaurisi. Jis tesugebėjo patraukti pečiais. 

— Taip, — sumurmėjo jis. Net ir jo paties ausims tai skambėjo 
silpnai. 

— Man taip gėda dėl tavęs. 

Jis pažvelgė motinai į akis. Tai buvo lyg pirmasis kartas. Jis 
manė, kad ji verks, bet ji neverkė. Jos akys buvo sausos, įsiutusios. Ji 
pakėlė ranką. Jis užsimerkė. 

Kai sulaukė antausio, jis kirto jam lyg ugnis, atmetė jį klum- 
pantį ant stalo. Jis degino. Bet jis buvo teisingas. Jis išgirdo, kaip 
sušunka Konė. 

Iš tiesų tai ne taip jau labai ir skaudėjo, pats smurtas nieko ne- 
reiškė. Skaudino jo mamos žodžiai. Jie niekada neišnyks. Jai gėda 
dėl jo. Jis to nusipelnė. Po velnių, po velnių, jis nusipelnė to. Ir tada 
jis puolė bėgti, jo kojos skrido lyg per orą, jam bėgant per laukia- 
mąjį, pro apstulbusius gyvūnus ir klientus, lauk pro duris, į gatvę, 
lauk į pasaulį. 


Jis bėgo ir bėgo. Jis buvo savo gatvėje, jis buvo prie savo namo, jis 
bėgo pro duris. Jis buvo vonioje, knisdamas spinteles, buteliukams 
krentant ant grindų. Jis rado buteliuką su tabletėmis, nesivargino 
skaitydamas etiketę, subėrė visas sau į delną. Jis išgėrė jas visas, nu- 
rijo jas, supylė vandens iš krano sau į burną, į gerklę. Atsisėdo ant 
šaltos vonios krašto ir štai tada suprato, kad gali sustoti. Jis sustojo. 
Jis nebesirūpino dėl to, kas įvyko, jis buvo zonoje. Dabar, būdamas 
zonoje, jis lauks mirties. 


Buvo trys dalykai, privertę jį nenorėti mirti. 

Vandens lašų, krentančių iš krano ant kriauklės porceliano, pap+ 
papt papsėjimas. 

Geltonas saulės spindulys, lūžtantis į tamsiai raudoną ir auksinę 
spalvas pro jam virš galvos esančio stoglangio raižytą stiklą. 

Mintis, jog jis nenori, kad jo mama būtų viena, be jo. 


Ričis išsitraukė iš kišenės mobilųjį telefoną. Ėmė rinkti numerį. Iš- 
girdo su trenksmu atsidarant paradines duris. 

— Mam! - suriko jis. - Mam! 

Jo motinos žingsniai atidundėjo jų siauru koridoriumi. Ji įsiver- 
Žė į vonią. Ričis ištiesė į ją rankas, tuščias buteliukas vienoje rankoje, 
mobilusis telefonas kitoje. 


Ji privertė jį išsivemti, palenkė jį virš vonios, pirštus sugrūdusi jam 
į burną. Jis priešinosi, springo, paskui vėmė, plona tulžies srovelė 
bėgo per jo skruostą ir mamos pirštus. Jo kūną tampė konvulsi- 
jos, ir pusiau suvirškintos skrudintos duonos gumulai, tabletės, dar 
daugiau tulžies krito ant emalės, ištikšdami po visą vonią. Jis buvo 
dėkingas už mamos ramumą. Dabar, kai žinojo, kad nenori mirti, 
jis bijojo nuodų, kuriuos išgėrė. Treisė vairavo greitai, bet atsargiai, 
visą kelią iki Epingo ligoninės, keikdama kiekvieną raudoną švieso- 
forą, keikdama politikus, kurie pardavė senąją ligoninę, kurioje jis 
buvo gimęs, tą, kuri buvo čia pat, už kampo nuo jų namų. Kartkar- 
tėmis ji paglostydavo jam galvą, prašydama tiksliai apibūdinti, kaip 
jis jaučiasi, ką jis patiria, ar jis nepradėjo jausti kokio nors tirpulio 
ar skausmo. Bet jį užplūdo stulbinama ramybė, sudėtingos šviesos 
ir garso struktūros suvokimas. Jo mama išlaviravo tarp automobilių 
ir aplenkė judėjimą Pavasario gatvėje. 

— Mielasis, — pasakė ji jam, kai automobilis pasuko į tolyn besi- 
tiesiantį greitkelį. — Aš labai atsiprašau, kad sudaviau tau. Niekada 
daugiau taip nedarysiu. 

— Viskas gerai. 

Viskas išties buvo gerai. 

— Aš niekada anksčiau nesu tau sudavusi, ar ne? 

— Gal vieną ar du kartus. 

— Ne, ji buvo visiškai tuo tikra. — Pliaukštelėjau tau porą kartų, 
kai dar buvai jaunas pienburnis. 

Jis linktelėjo supratęs, kad jai tai svarbu. 

— Kartą tekštelėjau tau, kai buvai bekišąs ranką į žvakės liepsną. 
Pamenu trenkusi tau kartą, kai tu buvai nemandagus močiutei. Bet 
niekada tavęs nemušiau. To niekad nedariau. 

Tai buvo tiesa. Tai buvo jai svarbu, todėl virto tiesa. Vaikinas 
susiraukė. Tebejautė šlykštų tulžies skonį ant liežuvio. Ričis uždėjo 
ranką sau ant pilvo. 

— Mes beveik atvažiavom, — ramino mama, jos akys žvelgė tiesiai 
į kelią. - Beveik atvažiavom. 

— Aš labai apgailestauju, mam, - ir jis apgailestavo. Išties apgai- 
lestavo. 

— Riči, aš myliu tave. Aš labai didžiuojuosi tuo, koks tu tapai, — 
jos balsas trūkinėjo, jos nuo rūkymo pageltę pirštai laikė tvirtai 
įsikibę vairo, jos rožinis nagų lakas buvo nusilupęs. Ji išsišnypštė 
nosį. — Bet tai, ką tu padarei Hektorui, ir ką tu padarei Aišai ir 
Konei, tai, drauguži, baisiai sumauta, — ji pažvelgė į jį. - Tu tą žinai, 
ar ne? 

— Taip. 

— Hektoras vedęs vyras, vaikuti. Jis myli Aišą. Jis niekada nega- 
lės mylėti tavęs. 

Ne. Jis nuėmė ranką nuo pilvo. Skausmo nebuvo. Dar ne. Vis- 


kas bus gerai. Viskas bus kaip reikiant. 

— Hektoras net nežino, kas aš toks, — jis užsimerkė, vėjas smar- 
kiai pūtė jam į veidą. Šiltas, ne, karštas. Tai ramino. — Man rodos, 
aš įsimylėjęs Niką. 

Štai. Jis pasakė tai. 

Mama paėmė jo ranką ir tvirtai suspaudė. Jos ranka buvo drėg- 
na, riebi nuo prakaito. 

— Oi, vaikuli, — sušnibždėjo ji, pakeldama jo ranką ir bučiuoda- 
ma ją. — Oi tu mano mielas berniukėli, - mašinos stabdžiai sucypė 
jai įlekiant prie greitosios pagalbos ligoninės įėjimo. — Tu dar įsimy- 
lėsi ir kitų vyrų, ir kiti vyrai įsimylės tave. 

Ji nuleido ranką, ir automobilis staigiai sustojo. Jo mama pastatė 
mašiną draudžiamoje vietoje, ir jauna seselė, rūkanti cigaretę, ban- 
dė mostu nuginti juos. Jo mama nekreipė į ją dėmesio. 

Paskutinis dalykas, kurį jis pasakė mamai prieš jiems pradedant 
plauti jam skrandį, buvo: 

— Mam, labai norėčiau, kad nerūkytum. 


Jis pabudo per daug ryškiame baltame kambaryje. Nuo šviesos skau- 
dėjo akis; jis turėjo užsimerkti, ir praėjo, rodos, visa amžinybė, kol 
jas atvėrė. Jis atmerkė akis, atsargiai, aprėpdamas žvilgsniu kambarį, 
aplinkinį pasaulį. Jam apsisuko galva ir jis palenkė ją į šoną. Mama 
sėdėjo ant kėdės skaitydama „New Idea“. Kažkas paėmė jo ranką. 
Valios pastangomis jis privertė savo galvą atsisukti į kirą pusę. Konė 
stovėjo šalia jo lovos. 

— Labas, - jo burna buvo sausa, skonis joje buvo šlykštus, metalų 
ir chemikalų, ir jis, rodos, neįstengė padaryti tinkamų judesių, kad 
leistų ištrūkti garsui. Žodis, kai jis pagaliau pasiekė jo ausis, skam- 
bėjo kaip kažkokia nesąmonė, vienas tų žodžių, kuriuos tie keisti 


* Australijoje leidžiamas žurnalas moterims. 

krikščionys susigalvojo, kai kalbėjo glosolalija'. Bet tai buvo garsas. 
Jo motina puolė prie jo lovos. 

Užtruko keletą minučių, bet jis pamažu prasiveržė pro vargi- 
nančią, vangią anestetiko sukeltą būseną. Jis dėkingai išsriaubė sti- 
klinę vandens, kurią jam pasiūlė mama, nekreipdamas dėmesio į 
skystį, bėgantį jam per lūpas ir smakrą. Jis vėl apžvelgė kambarį, 
šįkart suprasdamas, kad priešais jį guli pagyvenęs vyriškis, žiūrintis 
į televizoriaus ekraną virš savo lovos, kad šalia jo lovos yra kita lova, 
bet tas, kas joje buvo, nutarė užsitraukti užuolaidą. Jis paklausė ma- 
mos, ar negalėtų likti vienas su Kone. 

— Einu pagriebsiu sau kavos. Gal ko nors norit? 

Konė papurtė galvą. Jis tenorėjo vandens. Jis abejojo, ar kada 
nors vėl užsimanys valgyti. 


— Ar skauda? 

Tikriausiai skaudėjo, nes jis jautė tirpulį, kuris, rodės, paveikė 
visą jo pilvo ertmę, lyg jo kūnas būtų perskirtas pusiau; kaip tie 
senieji animaciniai filmai, kuriuose neapsukrių kojotų ar kačių lie- 
menys būdavo suplojami į lakštą krentančio riedulio ar dėl to, kad 
jie būdavo perleisti per skalbinių gręžimo ir lyginimo įtaisą. Jis su- 
siraukė ir linktelėjo. 

Konė atitraukė viršutinę paklodę, nusimetė sportbačius ir įsitai- 
sė lovoje šalia jo. Jis suprato, kad dėvi baltus ligoninės marškinius, ir 
kad po jais yra nuogas. Konė užtraukė paklodę atgal. Senasis vyras 
priešais juos atrodė šokiruotas, netrukus išsišiepęs vėl nusuko galvą 
į televizorių. Ričio atmintis sugrįžo, staiga užplūdo jį. Jis pagalvojo 
apie Hektorą ir apie Rouzę su Hariu, apie Aišą ir savo mamą, koš- 

* Kalbėjimas beprasmiais garsais, iš skambesio panašus į rišlią nežinomą kalbą, be ryšio 
skleidžiamus garsus arba kalbėjimą nežinoma mistine kalba. Dažnai vartojama kaip 


įvairių religinių apeigų dalis. 

marą biure ir vėl susiraukė, nes tai žeidė labiau nei bet koks fizinis 
skausmas. 

— Aš atsiprašau, kad apskritai ką nors Rouzei pasakiau. Neturė- 
jau to daryt. 

— Jis manęs neišprievartavo, — Konė šnibždėjo, beveik prispau- 
dusi smakrą sau prie krūtinės, atgailaujanti. — Viskas įvyko ne taip. 

— Gerai, — jis iškišo liežuvį ant savo suskeldėjusios apatinės lūpos, 
trokšdamas drėgmės. Bet jo liežuvis taip pat buvo sausas. 

— Atleisk, kad pamelavau. 

Jis stengėsi prisiminti. Apie kurį melą ji šneka? Tiesa rodėsi neiš- 
šifruojama. Gal vieną dieną ji pasakys jam teisybę, bet ne tai svarbu. 
Jis pakeitė poziciją, skausmas dūrė jam į nugarą. Jis norėjo, kad ji 
atleistų jam už tai, kad jis išdavė ją suaugusiesiems. 

— Kaip Aiša? 

— Ji klasiška, — Konės balsas buvo kupinas susižavėjimo. — Ji to- 
kia klasiška, velniai imtų. Ji visiškai ant tavęs nepyksta. Ji siunta ant 
Gario ir Rouzės. Ypač ant Rouzės. 

Konės tonas tapo atšiaurus. 

— Ir aš ant jos siuntu. 

— Tai ne jos kaltė. 

— Taip, jos, — ji neketino atleisti. — Jiems buvo nusišikt ant ma- 
nęs, argi ne? Jei aš būčiau jiems rūpėjusi, jie būtų pirmiausia atėję 
pas mane. Jie tiesiog norėjo įskaudinti Aišą. Jie tokie idiotai, — iško- 
šė ji. — Idiotai. 

O kaip Hugas? Jis nenorėjo, kad Hugas galvotų, jog ši istorija kaip 
nors susijusi su juo. Hugas tikriausiai būtent taip galvoja. Ričis buvo 
tuo tikras. Jis buvo tikras, nes Hugas buvo daug kuo panašus į jį patį. 

— Kaip Hektoras? — jis pasakė tai tylutėliu, išsigandusiu balsu. — 
Ar jis manęs nekenčia? 

Konė jam nusišypsojo, pakuteno jį po speneliu, kur buvo jo jau- 
tri vieta, prajuokindama jį. 

— Tavo bičas? 

— Užsikimšk. 

— Jis nežino. 

— A, - jo kūnas, rodos, susmuko atgal į lovą, pagaliau atsipalai- 
davęs, pagaliau laisvas. 

— Aiš neketina sakyti jam nė žodžio. Ji mano, kad jam nėra rei- 
kalo žinoti, — Konė atrodė apstulbinta, kiek suglumusi. — Žinai, ne- 
manau, kad ji būtų patikėjusi, jog; tai tiesa, net jei manęs ir nebū- 
tų ten buvę. Nemanau, kad tavo žodžiai būtų ką nors reiškę, — jo 
draugės akys išsiplėtė, atrodė didžiulės. — Ji paprasčiausiai jį myli. Ji 
paprasčiausiai žino, kad jis nepadarytų tų baisių dalykų, - jos apa- 
tinė lūpa suvirpėjo. — Ir ji pasitiki manimi. Ji negalėtų patikėti, kad 
aš galiu taip pasielgti. 

Pasisekė, pasisekė Hektorui. Ričis mąstė su liūdesiu ir paleng- 
vėjimu. Kai kurie žmonės iš balos išlipa sausi. Tai jam bus gera pa- 
moka. Jis buvo išsekęs, pasimetęs. Tai kokia gi iš tiesų yra tiesa, kas 
įvyko tarp Hektoro ir Konės? Tiesa buvo neva šventas dalykas, visi — 
mokytojai, jo mama - rodos, tikėjo, kad tai svarbu, svarbiausia. Bet 
dabar tiesa neatrodė svarbi, ne Konei. Gal tai svarbu ne kiekvienam. 
Be abejo, šiuo metu ir jam tai nėra svarbiausia. 

— Aš pavargau, — sušnibždėjo jis. - Nekalbėkim, tiesiog pagulė- 
kim čia kartu. 

Konė pasisukinėjo ir surado kažką užpakalinėje džinsų kišenėje. 
Tai buvo mažas vokas. Ji padavė jį Ričiui, kuris jį atidarė. Išslydo 
bilietas į „Big Day Out“. 

— Tai nuo manęs ir Alio. Išankstinė gimtadienio dovana. 

— Oho. 

— Oho, - pamėgdžiojo Konė. - Oho. 


— Nešdinkis iš tos lovos! 


* Kasmet Australijoje rengiamas roko muzikos festivalis. 

Stora, piktai atrodanti slaugė su pilnom rankom patalynės įkišo 
galvą pro duris. Konė tuoj pat klusniai iššoko iš lovos. Slaugė palin- 
gavo galvą ir nuėjo tolyn koridoriumi. 

Abu paaugliai ėmė kikenti, ir tas kikenimas pavirto juoku. Ričis 
turėjo prisiversti nustoti juokęsis. Per daug skaudėjo juokiantis. 


Išeidamas iš ligoninės, Ričis turėjo pasikalbėti su psichologu. Vy- 
rukas, ką tik įkopęs į penktąją dešimtį, buvo su tankia Nedo Ke- 
lio' barzda, jo žibančios akys priminė Ričiui Neitą iš „Šešių pėdų 
po žeme“. Vyriškis buvo tiesmukas. Jis norėjo žinoti, kodėl Ričis 
nutarė nusižudyti. Vaikinukui sunku buvo rasti žodžius. Atrodė 
per sunku visa tai paaiškinti. Tiesą ne visada galima paaiškinti 
žodžiais. Tą suprato Konė. Svarbus buvo tik tas stiprus jausmas, 
kurį vaikinas pajuto vos išgėręs tabletes. Jis nenorėjo mirti. Tai 
buvo svarbu, tai buvo tikriausiai vienintelis svarbus dalykas. Vy- 
riškis laukė. Jis buvo nuoširdus, šiltas žmogus, malonus vyrukas. 
Ričis nenorėjo jo nuvilti. Jis pasakė jam, kad jis norėjęs mirti, nes 
negalėjo rasti būdo susitaikyti su savo seksualumu. Tai buvo ne- 
tiesa, bet tai buvo būtent tai, ką reikėjo pasakyti. Vyras kupinas 
entuziazmo palinko pirmyn ir ėmė kalbėti apie gausią seksualumo 
įvairovę, kad būti gėjumi yra normalu, kad žmogiškoji kultūra 
susideda iš daugybės įvairių žmonių. Ričis linksėjo galva, stengda- 
masis atrodyti susidomėjęs. Psichologas buvo malonus vyrukas. Jis 
kalbėjo tiksliai taip, kaip vienas iš tų gerų mokytojų. Truputėlį per 
uoliai. Vyriškis užrašė jam kelis numerius, ligoninės skubios kon- 
sultacijos tarnybos, gėjų ir lesbiečių tarnybos numerį. Ričis įsidėjo 


*. Ned Kelly - Australijoje XIX amžiuje gyvenęs airių kilmės nusikaltėlis, kai kurių lai- 
komas šaltakrauju žudiku, kai kurių — liaudies didvyriu, Airijos australų kovos prieš 
britų valdančiosios klasės priespaudą simbolis dėl savo nepaklusnumo britų koloniji- 


nei valdžiai. 

telefono numerius į kišenę, dėkodamas vyriškiui ir išties turėda- 
mas tai omenyje. Žmogus tik bando padėti. Ber Ričis apsidžiaugė, 
kai konsultacija baigėsi. Psichologas pasirašė formą, ir Ričis nuėjo 
pas mamą į laukiamąjį. Jis galėjo eiti namo. 


*x*kk 


Antradienio popietę visi gavo savo rezultatus. Jo „ENTER“ balas 
buvo 75,3. Melburno universitete jis nestudijuos. Gal jis gali įstoti 
į Dykino universitetą, gal į RMIT". Konė gavo 98,7. Ji įstos į Vete- 
rinariją. Nikas gavo 93,2. Tai puikus balas, bet jo nepakanks medi- 
cinos studijoms. Ričis paskambino mamai, kad praneštų naujienas. 
Ji apsiverkė, pasakė, kad didžiuojasi juo, o tada jis neskubėdamas 
nuėjo su savo rezultatais pas Niką. Jo draugo tėvai anksčiau grįžo 
iš darbo, kad galėtų atšvęsti su sūnumi. Ponas Sersikas įpylė savo 
sūnui ir Ričiui viskio, vis šaukdamas, kad Nikas yra pirmasis Ser- 
sikas, įstosiantis į universitetą. Ber Nikas buvo paniuręs, nusivylęs 
savimi. 

— Aš tikriausiai studijuosiu Melburno universitete tiksliuosius 
mokslus, - pasakė niūriai. Netrukus jo nuotaika prašviesėjo. — Aš 
labai stengsiuos, gausiu gerus balus ir paduosiu pareiškimą, kad ki- 
tais metais mane pervestų į mediciną. 

Nikas su viltimi žiūrėjo į jį iš kitos stalo pusės. 

— Žinoma, — pasakė Ričis. — Aišku, kad taip ir padarysi. 

Niko veidas vėl apsiniaukė. 

— Sėdėsiu skoloje per amžius. 

Ričis patraukė pečiais. 

— Kas tau rūpi? Pasaulio pabaiga ateis anksčiau, nei mums reikės 

grąžinti skolą. 


* Kolegija Melburne, kurią baigę dauguma studentų stoja į universitetą. 


$29 


Jie truputį apgirto su ponu Sersiku, paskui vaikinai nuvyko 
traukiniu į miestą. Jie susitiko su Kone ir Aliu, Leninu, Džena ir 
Tina airiškoje alinėje. Tą popietę niekas neprašė pilnametystę įro- 
dančių dokumentų, visi pateko vidun. Alis gavo 57,8. To pakako 
mechaninės inžinerijos kursui, kurį jis norėjo studijuoti „TAFF““. 
Džena nebuvo tikra, ką veiks. Jos ir Tinos balų vos pakako, kaip ir 
Lenino. Tai buvo visa, ko šis norėjo. Jau daugelį metų jis troško būti 
baldžiumi ir buvo gavęs pažadą iš Jugo, vadovaujančio nedidelei 
dirbruvėlei Rezervuare, kad tas jį priims pameistriu. Vyrukas tik 
reikalavo, kad Leninas gautų vidurinės mokyklos diplomą. Leni- 
nas rodėsi esąs laimingiausias iš jų visų. Ričis džiaugėsi, kad išlaikė, 
bet taip pat suprato, kad viskas dabar pasikeis. Jie su Niku nebesi- 
matys kiekvieną dieną. Džena sulaukė liūdno skambučio iš Taros, 
ji neišlaikė. Kiti nutilo klausydamiesi, kaip mergina lieja telefonu 
savo neviltį. Merginos nutarė nueiti ja pasirūpinti, o Alis, Leninas, 
Nikas ir Ričis nusigėrė iki žemės graibymo. Važiuojant taksi namo, 
įspraustas tarp Lenino ir Niko, Ričis minutėlei užmigo, pašokda- 
mas iš miegų nuo Lenino juoko: jis užmigo ant vaikino peties. Nuo 
Lenino sklido suplėkęs persirengimo kambario dvokas, pažastų ir 
futbolo kvapas, aitrus, bet jaudinantis; dezodorantas negalėjo jo už- 
maskuoti. Ričis svirduliuodamas atsisėdo tiesiai ir atsiprašė. 

— Nieko tokio, - pasakė Leninas, pamerkdamas jam akį. 

Tą naktį, virsdamas į lovą su visais rūbais, Ričis užmigo, norė- 


damas sulaikyti tą kvapą, nepaleisti jo. 


„Big Day Out“ rytą jis buvo toks susijaudinęs, kad išsirito iš lovos 
dar nė nenuskambėjus žadintuvui. Visą valandą negalėjo apsispręsti, 
ką apsivilkti, apsirengdavo ir vėl nusirengdavo visus turimus drabu- 


* Technical and Further Education — valstybinė profesinė mokykla Australijoje. 

žius. Jis atmetė susegamus marškinius, nes visi tie, kuriuos jis turėjo, 
atrodė nestilingi. Bet visi sportiniai marškinėliai atrodė netinkami. 
Galų gale jis paprašė mamos jos senų marškinėlių su „Pink Flo- 
yd“ užrašu. Jie buvo įplyšę prie kairiojo peties, ilgomis rankovėmis, 
kiek siauroki jam per krūtinę — gal gi plaukimas pagaliau duoda 
rezultatų — o karikatūrinis ištysusio rėkiančio vyro portretas buvo 
nublukęs iki vaiduokliško atspaudo; bet jam patiko, kaip jie ant 
jo atrodo, stilingi, bet ne per daug. Ričis puolė protestuoti, kai jo 
mama įėjo į vonią ir įkišo du dvidešimties dolerių banknotus į jo 
užpakalinę kišenę. 

— Ach, nagi, — reiškė nepasitenkinimą ji, traukdamasi nuo jo, — 
eik ir linksminkis. 

— Ačiū, — jis susitaršė plaukus norėdamas, kad jie atrodytų nerū- 
pestingai netvarkingi, bet neprarastų savo skupltūrinės formos. Jis 
pašnairavo į veidrodį, tikrindamas, ar tarpdančiuose nėra įstrigusių 
javainių. 

Mama stebėjo jį. 

— Atrodai gerai, — ji sėdėjo ant vonios krašto. Ji vis atvėrinėjo ir 
užvėrinėjo burną, lyg negalėtų išspausti žodžių lauk. Ji atsikrenkštė 
ir staiga sušuko: — Ar tu vartosi narkotikus? 

Jis pažvelgė į jos atvaizdą veidrodyje. Ji atrodė maža, truputį 
išsigandusi. Jis linktelėjo. 

— Kokius? 

— Manau, kad žolę. 

— Ką dar? 

Jis patraukė pečiais. 

— Visokių dalykų. 

— Ką tiksliai? 

— Spidą. Gal ekstazį. 

— Oi, vaikeli, — ji buvo betiesianti į jį ranką, bet staiga ją atitrau- 
kė. - Na, man rodos, tu jau visai suaugęs. 

Jis nepatikliai stebeilijo į jos atvaizdą. Ar ji ant jo siunta? 

Ji atsistojo ir greitosiomis pabučiavo jį į skruostą. 

— Tik būk atsargus, — prie durų ji sustojo. — Per radiją girdėjau, 
kad bus narkotikų ieškančių šunų. Geriau susikišk savo turtą į už- 
pakalį. 

Į užpakalį? Fui. Šlykštu. 

Jis girdėjo, kaip ji prunkštė koridoriuje. 

— Viskas bus gerai. Jie nesuims dėl vienos kitos piliulės. 

Gerai, gerai, gerai. Jau užsičiaupk. Užtenka. 

Jis pažvelgė į veidrodį dar vieną — paskutinį — kartą, suplojo 
maištingą, užsispyrusią sruogą, kuri vis dribo jam ant kairiosios 
akies, ir išjungė vonioje šviesą. Buvo pasirengęs. Buvo pasirengęs 
pradėti dieną. 

Pasižiūrėjo į savo telefoną. Turi būti pas Konę po valandos. Im- 
pulso pagautas, įsėdo į tramvajų, važiuojantį į Klifton Hilą. Norėjo 
pamatyti Hugą. Jis pagalvojo apie berniuko tėvus ir susiraukė nuo 
to bjauraus paskutiniojo karto, kai juos visus matė, prisiminimo. To 
galėjo pakakti, kad jis apsisuktų ir grįžtų atgal. Bet jis negrįžo — jis 
norėjo pamatyti Hugą. Nutarė iš anksto jiems neskambinti. Rouzė 
su Gariu gali nutarti nekelti ragelio, ir jis jaustųsi pasigailėtinai pa- 
likinėdamas žinutę, žinodamas, kad jie gal jo klausosi. To jis nega- 
lėjo daryti. Jis drebėjo iš nervų, ssumdamasis pro jų vartelius. Priėjo 
prie priekinės verandos. Įkvėpė ir ėmė skaičiuoti iki penkiolikos, tik 
iki penkiolikos, o tada pasibeldė. Jis girdėjo, kaip koridoriumi bėga 
Hugas. Berniukas atidarė duris ir spoksojo į Ričį. Jo veide pasirodė 
platėliausia šypsena. 

— Riči! — sušuko jis. Hugas tvirtai apkabino jo koją, taip tvirtai, 
kad Ričis pamanė, jog tuoj nukris. Vaikinas atgavo pusiausvyrą at- 
sirėmęs į duris, o tada paėmė ant rankų džiaugsmo kupiną vaiką. 
Tebestovėjo lauke. Jis nekreipė dėmesio į Hugo gyvą vapaliojimą ir 
pažvelgė gilyn į tamsų koridorių. Kartoninės dėžės buvo tvarkingai 

eilėmis sudėtos viena ant kitos palei vieną sieną; ir tada pasirodė 
Rouzė, virtuvės tarpduryje, pusiau apgaubta tamsos. 

Ričis nurijo seilę, nuleido berniuką ir pabandė nusišypsoti. 

— Labas, — sumurmėjo jis, baisiausiai bijodamas. 

Moteris išėjo į šviesą, ėmė bėgti, užvirto ant jo ir apkabino. Ji 
laikė suspaudusi jį taip tvirtai, su tokia baisia jėga, kad jis pamanė, 
jog ji išspaus iš jo gyvybės syvus. 


Jie išvyksta. Gario bendradarbis pradėjo dirbti prie projekto Hep- 
burn Springse, spa komplekso renovacijos, ir jam pavyko gauti dar- 
bo ir Gariui. Jie išsinuomavo namą Dailestorde metams, paaiškino 
Rouzė, jos plepėjimas toks panašus į Hugo, ir ji džiaugiasi, kad jie 
palieka miestą, kad Hugas galės pradėti lankyti kaimo mokyklą, 
kad Garis turės daugiau laiko tapybai. Jai bekalbant, Garis įėjo į 
virtuvę. Jis užsirūkė, atsisėdo, linktelėdamas Ričiui, bet nieko ne- 
sakė. Hugas sėdėjo vaikinui ant kelių, kartkartėmis įsiterpdamas į 
savo motinos monologą. Ričis klausėsi, bet jam sunku buvo susi- 
kaupti, suprasti, ką sako Rouzė. Jam galvoje ūžė. Jis vis užmesdavo 
žvilgsnį į filmo plakatą, kabantį ant virtuvės sienos. Vyriškis plakate 
atrodė kaip geriau atrodantis Garis, o moteris kaip ne tokia graži 
Rouzė. Jį glumino nesišypsantis vyras, sėdintis priešais jį. Jis neį- 
stengė sutikti Gario žvilgsnio. Jis jautėsi apžiūrinėjamas, dėmėsio 
centre. Jis greitosiomis nurijo likusią arbatą. 

— Turiu eiti. 

Rouzės veidas paniuro, bet tuoj pat nušvito. 

— Turėsi atvažiuoti pas mus ir pabūti, - Hugas smarkiai linksėjo 
galvą. — Tu atvažiuosi, ar ne? 

Ričis greitosiomis metė žvilgsnį į Garį. Vyriškio liesas veidas 
atrodė rūstus ir neatleidžiantis. 

Bet už jį atsakė Hugas: 

— Turi atvažiuoti. Turi. 

— Žinoma, atvažiuosiu, drauguži. 

Rouzė pabučiavo jį atsisveikindama. Hugas, rodos, nenorėjo jo 
paleisti, stipriai įsikibęs jam į ranką visą kelią iki paradinių durų. 
Garis, vis dar tylėdamas, ėjo paskui juos. Ričis buvo bepamojantis 
atsisveikindamas, tada vyriškis šiurkščiai prabilo. 

— Tu turi mūsų numerį, ar ne, bičiuli? 

Ričis linktelėjo. Garis ištiesė ranką. Tame jų rankų paspaudime 
buvo, Ričis buvo tuo įsitikinęs, ir atleidimas, ir atsiprašymas. 

Nepasakytum, kad jis jautėsi laimingas, kai ėjo į Konės namus. 
Tebebuvo liūdesys, gėda ir žeminantis, veriamas jausmas, Ričis nu- 
manė, kad tai atgaila. Jis nesijautė visiškai laimingas. Bet jautė len- 
gvumą, džiaugėsi, kad nuėjo jų aplankyti. 


Tai buvo viena geriausių dienų jo gyvenime. Aliui pavyko gauti spi- 
do iš savo brolio Mustos, ir pirmąkart gyvenime Ričis susileido nar- 
kotikų. Alis turėjo kišenėse pasiruošęs švirkštų ir nusivedė Konę ir 
Ričį į tualetą. Konės teta Taša virtuvėje gamino jiems pietus. Ričis 
supanikavo, svarstė, ar tik jis nemirs, kai Alis valė jo dilbį alkoholiu 
sumirkytu tamponu, liepė atpalaiduoti raumenį, patapšnojo storą 
mėlyną veną, kylančią Ričiui ant rankos. Ričis sulaikė kvėpavimą, 
kai adata įlindo jam po oda ir stebėjo, kaip vinguriuojanti skaisčiai 
raudona kraujo srovelė įteka į švirkšto korpusą. Netrukus narkoti- 
kas nutekėjo per adatą į jo veną. 

— Paleisk, — sušnypštė Alis, ir Ričis paleido aplink ranką apvy- 
niotą diržą iš savo drėgno kumščio. Jis prakaitavo, pasaulis gaudė. 
Jo plaukai, rodės, dilgsėjo, elektros srovė tekėjo visu kūnu, ir jis 
buvo įsviestas į naują pasaulį: šviesa, rodės, šoko aplink jį, šviesesnė, 
nei jam kada buvo tekę patirti, garsas bėgo per jį, jis galėjo jausti 
garsą. Jo kūnas dainavo, protas buvo budrus, širdis greitai plakė, 

nuotaika buvo pakili, kupina ekstazės. Jis stebėjo, kaip Alis atsar- 
giai, su meile suleido stebuklingojo skysčio į Konės veną, kai jis 
baigė, visi trys žvelgė vienas į kitą su apdujusia nuostaba. Jie puolė 
taip paklaikusiai juoktis, kad Taša pabeldė į duris. Alis greitosiomis 
susikišo adatas ir tamponus į kišenę. Tebesijuokdami jie visi apka- 
bino Tašą. Ji pažvelgė į kiekvieną iš jų, nuolankiai pakratė galvą ir 
nuvarė juos į virtuvę. 


Štai ką Ričis prisimena iš tos dienos: susitikimą su Džena ir Leninu 
Viktorijos gatvėje esančioje autobusų stotelėje, vaikiną, dėvintį juo- 
dus sportinius marškinėlius su Australijos vėliava per visą krūtinę, 
tik „Union Jack“ dalis pakeista Aborigenų vėliava, Dženą su puoš- 
nia lyg lėlės suknele ir gotišku makiažu; Dženą, dalijančią tabletes 
autobuso galinėje sėdynėje, Ričį, žiūrintį į ramų šydu uždengtą eti- 
opės, sėdinčios priešais jį, veidą, kai jis įkišo Dženai trisdešimt do- 
lerių už ekstazį; nesiliaujantį juoką ir kalbas kalbas kalbas autobuse; 
būrius jaunimo, einančio link Princes parko vartų, visur aplink juos 
tuksenančią muziką, saulę, ryškią ir degančią danguje; vokiečių avi- 
ganį, tvirtai laikomą už pavadėlio jauno šviesiaplaukio gražuoliuko 
policininko, šuns akys, rodos, sekė Ričį, vertė vaikiną panikuoti, 
dar labiau prakaituoti, kol pagaliau Ričis pamatė, kad šuo nusi- 
suko pasižiūrėti į kitus žmones, o jis yra pamirštas. Jis prisiminė 
save, prie užtvaros paduodantį bilietą jaunam vaikinui, greičiausiai 
indui, kuris buvo nusidažęs plaukus albinoso baltumo spalva; pas- 
kiau — juos, vaikštinėjančius po parką, besiklausančius muzikos ir 
stebinčius minią, jie trumpam kyštelėjo nosį į „Boiler Room“ salę; 
* Union Jack - Australijos vėliavos viršutinis kairysis kvadratas, vaizduojantis britų vė- 
liavą ir nurodantis Australijos istorinį ryšį su Didžiąja Britanija. Aborigenų vėliava — 
geltonas skridinys ant horizontaliai padalinto juodo ir raudono lauko - buvo sukurta 


kaip Australijos aborigenų judėjimas už teisę į žemę, bet dabar yra tapęs vietinių 
aborigenų simboliu. 

prisiminė Konę, laikančią jo ranką; visus juos, skubančius pamaryti 
Lili Alen', su Kone ir Džena rėkiančius „LND““ dainos žodžius; Alį, 
paslapčia kišantį jiems degtinę su kokakola „Pepsio“ buteliuke, vi- 
siems penkiems sėdint ratu, juokiantis, geriant ir rūkant; braunan- 
tis pro tirštą minią bandant nusigauti arčiau scenos per dainininkės 
Peaches pasirodymą, tarsi pametus galvas šokinėjant ir vienu balsu 
skanduojant: „Dulkinkis, kol nugalėsi skausmą ; dedantis tabletę į 
burną, braunantis lauk į ryškią dienos šviesą, čiulpiant tabletę lyg 
ledinuką, maldaujant gurkšnio vandens iš Dženos buteliuko, sėdint 
ant žolės ir klausantis „My Chemical Romance“; pamena Alį su 
Leninu ir Kone, salėje bandančius prasigrūsti prie scenos, save, su 
Džena besidalijantį cigarete; stengiantis pakliūti į „Ihe Killers“ kon- 
certą, bet lauko estrada pilna, šviesa rėžiančiai raudona; Ričiui su 
Kone nuklystant į minios pakraštį, gulint ant nugarų pievoje susi- 
kibus rankomis, pirmiesiems „Kai buvai jaunas“ akordams, rodos, 
kiaurai perbėgant jo kūnu, kai jie su Kone plėšė dainos žodžius; 
pirmajai narkotiko bangai pradedant veikti, jam imant drebėti, 
nusmelkiant minčiai, kad gal jau serga, bet netrukus jau žiūrint 
į žydrą dangų, vėl panyrant į visur aplink jį esančią muziką, bet, 
rodos, sklindančią iš kažkur labai toli, šalčiui ir baimei dingstant, 
ir jam pasiduodant šiltam, svaiginamam narkotiko gundymui; jo 
rankos apkabinusios Leniną ir Alį, vaikinams einant žiūrėti „Ihe 
Streets, o merginoms — „Hor Chip“, Ričiui bandant eiti normaliai, 
neklumpant, suprantant, kad visi mato, jog jis prisirijęs narkotikų, 
esant dėkingam už jį apkabinusio Lenino tvirtą ranką; stovint prie 
įėjimo į „Boiler Room“ salę, klausantis kažkokios grupės, smarkiam 
muzikos ritmui smelkiantis į jo kūną per kojų padus, apsvaigus nuo 
ritmo, veržiantis prie scenos, Leninui esant čia pat, už jo, stumiantis 


* Lily Allen —- 2007 m. „Big Day Out“ festivalio pagrindinė žvaigždė. 
** Turimas omenyje Endriu Loido Vėberio (Andrew Lloyd Webber) miuziklas „Love 


Never Dies“ — „Meilė nemiršta“. 

pro žmones, miniai skiriantis ir juos praleidžiant, visiems šypsan- 
tis, jokio pykčio, jokios neapykantos, vien šypsenos, ir tada jiems 
atsiduriant ten, pačiame priekyje, muzikai griaudėjant aplink juos, 
jiems su Leninu naujame pasaulyje šokant, šokinėjant, siūbuojant 
į šonus; „Ihe Streets“ pradedant groti „Apakintą šviesų“, Ričiui 
užsimerkus girdint Lenino balsą, aiškų, ryškų, kylantį virš dainos, 
virš minios, virš muzikos: Šviesos akina mane, žmonės braunasi pro 
mane, jie nueina į naktį, ir, repavimui pasiekus kulminaciją, minia, 
visi kaip vienas, pritupia, palapinė nušvinta, muzikos ritmai staiga 
pratrūksta į laukinį, beprotišką crescendo, jis pašoka į orą, besvoris, 
neveikiamas žemės traukos, išėjęs iš savo kūno, tai jo siela šoka, su- 
siliejusi su kūnu: Šviesos akina mane, žmonės braunasi pro mane, jie 
nueina į naktį, ir Leniną, šokantį su juo, jie apsikabinę vienas kirą, 
vaikinas nusimeta marškinius ir jo blyški krūtinė, apžėlusi storomis 
juodomis garbanomis, jau šlapia, blizgi, kaipgi Ričis niekada anks- 
čiau nepastebėjo, koks seksualus jo draugas; Alis suranda juos, ir 
trys vaikinai dabar jau sustoję ratu, jų rankos smūgiuoja į orą, spaz- 
muoja į muzikos taktą, ir kai ji pagaliau nutrūksta, jie stovi, sveikin- 
dami visus pritarimo šūksmais, Ričiui mąstant, kad jis praras balsą, 
paskiau jie visi eina drebėdami laukan, atgal į parką, Aliui šaukiant 
jam į ausį: ką tu apie tai manai?!, ir jam atsakant šauksmu: tai buvo 
fantastiška, velniai griebtų!, Leninui juokiantis nekontroliuojamu 
juoku, džiaugsmingai; artėjant nakčiai, žvelgiant į žvaigždes, į pu- 
spilnį mėnulį be susidomėjimo, jaučiant, kaip narkotikai iš lėto nu- 
stoja veikti; vėliau kartu su Kone braunantis prie scenos pasiklausy- 
ti „Muse“, ištiesus rankas įsileidžiant į save naktį, žvaigždes, mėnulį, 
vaikinus ir merginas, muziką ir muzikos grupę, visa tai per save, 
su juo ir dėl jo; šokant iki vakaro pabaigos, šokant pagal bet kokią 
muziką, nesvarbu, tiesiog norint, kad judėjimas niekada nesustotų, 
šokant su Kone, jų akys įsmeigtos vienas į kitą, jam juntant mergi- 
nos kūną šalia savojo, lenkiantis ją pabučiuoti, bučiuojant ją, paskui 

vėl šokant atskirai, Alis čia, Leninas čia, Džena, bet, svarbiausia, tas 
bučinys, bučinys, kuriame jaučia lyg atsiprašymą ir atleidimą; tada 
naktis pasibaigia. 

Tai viena geriausių dienų jo gyvenime. 


Galiausiai skaudančiais nuo šokimo ir ilgo ėjimo iki Karališkojo 
Parko stotelės kūnais jie atsidūrė Alio namuose. Jo tėvai kieme turė- 
jo vienaaukštį namelį su veranda, kuriame gyveno Alis. Jame buvo 
maža virtuvėlė ir dušas. Ponia Faisal nemiegojo, laukė jų. Ji buvo 
paruošusi jiems keptų bulvių, visą viščiuką, plūduriuojantį tirštame 
migdolų padaže, aštrių bulvių salotų. Ričis visą vakarą nebuvo pa- 
galvojęs apie valgį, bet, vos atsisėdęs prie stalo, godžiai puolė prie 
maisto. Ponia Faisal stebėjo, kaip jis valgo, nusijuokė ir pasakė kaž- 
ką savo sūnui arabiškai. 

— Mano mama sako, kad turėtum ateiti pas mus dažniau. Ji tave 
atpenės. 

— Žinoma, — nušvito Ričis. — Bet kada, — jis pagriebė paskutinią- 
ją kulšelę ir tada, supratęs, kad elgiasi nemandagiai, padėjo ją atgal. 
Ponia Faisal įdėjo ją atgal į jo lėkštę. 

— Valgyk, valgyk, — įsakė ji. 

— Sbokrun, - sumurmėjo jis ir puolė prie mėsos. 

Bebaigiant valgyti, ponia Faisal pabučiavo visus linkėdama la- 
bos nakties, rankos mostu liepė eiti į namelį, kur gyveno Alis, ir pri- 
vertė juos pažadėti, kad labai netriukšmaus. Ričis atsisėdo namelio 
prieangyje. Norėjo paskambinti Nikui. Nikui reikėtų čia būti. 

— Kaip patiko? 

— Fantastika. 

— Kuri grupė buvo geriausia? 

— „The Streets“. 

— Tikrai? 

— Tikrai. 

Ričis palietė aštrų kaktuso spyglį. 

— Mes Koburge, pas Alį. Gal nori ateiti? 

— Nee, drauguži, einu į lovą. 

— Saldžių. 

— Susisieksiu su tavim šią savaitę. 

— Žinoma. 

Ričis liko sėdėti ant šalto laiptelių cemento, apžiūrinėdamas 
Faisalų sodą. Čia augo pomidorai, bandantys išgyventi sausrą, cu- 
kinijų žiedai driekėsi per daržovių lysvę. Jis išgirdo atsidarant duris, 
užuodė marichuaną. Leninas atsisėdo šalia ir pasiūlė suktinę. Ričis 
jautė vaikino aštrų sūraus prakaito kvapą. Lenino koja nervingai 
trūkčiojo, stipriai prispausta prie Ričio kojos, erdvė ant siauro laip- 
telio ankšta, suvaržyta. Ričis nejudėjo. Šiluma pasklido nuo jo pilvo, 
rodėsi nusileidžianti į šakumą. Jis patraukė koją nuo Lenino. 

— Buvo fantastiškai nuostabu, ar ne? 

— Aba, - Ričio burna išdžiūvo. 

Jis pasisuko į savo draugą. Leninas spoksojo tiesiai priešais save, 
čiulpdamas suktinę. Ričiui norėjosi išgerti. Jis buvo beimąs sukti- 
nę, staiga ten, tamsoje, Leninas jį pabučiavo. Bučinys buvo trumpas, 
truko tik akimirką, trumpas lūpų prisilietimas, bet Ričiui jis buvo 
ilgesio, baimės ir geismo, kuriuos jis tuo metu jautė, skonio. Ričis 
paėmė suktinę. Vaikinai atsitraukė vienas nuo kito susidrovėję. 

— Aš nedirbu antradienį, — sumurmėjo Leninas, jo balsas šiek 
tiek drebėjo. — O kaip tu? 

— Ne, - jis ketino suskaičiuoti iki dešimt, sulaikyti kvėpavimą. 
Prislopintos žvaigždės priemiesčio nakties danguje, rodės, šaipėsi 
iš jo, silpnas mašinų gausmas Humo greitkelyje buvo vienintelis 
garsas pasaulyje. Jie abu buvo sulaikę kvėpavimą. 

— Gal nori užeiti? Pasėdėti, pažiūrėti filmą? — Lenino balsas vos 


neužlūžo. — Tik jeigu tu nori. 

— Žinoma, — Ričio balsas vis tik spigtelėjo. 

Virš jų nukrito šešėlis. Alis stovėjo tarpduryje susikryžiavęs rankas. 

— Tai ar jūs ketinat pasidalinti ta suktine su kitais? 

Jie nuėjo į vidų. 

Džena uždėjo „Snow Patrol“. Visi penki sugriuvo ant Alio lovos. 
Konė ir Ričis buvo šalia vienas kito, ji susirietė prie jo, jis glostė jos 
plaukus. Džena užsimerkusi sėdėjo šalia Konės ir dainavo „Auto- 
mobilių lenktynes“, šios dainos klausėsi jau trečią kartą. Leninas su 
Alių kalbėjosi kojūgalyje. 

— Ji galvoja apie Džordaną, — Konės šnibždesys buvo tylus, be- 
veik negirdimas. 

Ričis klausėsi, kaip mergina dainuoja. Džena turėjo gerą balsą. 

— Manau, kad man paskyrė pasimatymą. 

— Kas? 

— Ša! — jis linktelėjo Lenino pusėn. Tas tebebuvo įnikęs į gyvą 
apdujusį pokalbį su Aliu. 

Konė prisiglaudė arčiau savo draugo. 

— Jis mielas. 

— Aha, tikrai. 

Dženos balsas tebesklido, palūžęs, liūdnas, gražus. 

Jie žvelgė, kaip aušra lėtai sklinda virš Koburgo. Jie buvo pasiė- 
mę antklodę nuo Alio lovos ir ištiesę ją ant pievelės. Išaušus pabudo 
ponia Faisal. Ji nepritariamai papurtė galvą, radusi visus juos ne- 
miegančius. Ji išvirė kavos ir arbatos, pagamino pusryčius ir liepė 
visiems paskambinti savo tėvams, kad tie žinotų, jog jie saugūs. Pa- 
lindęs po dušu, ponas Faisalas išvežiojo juos po namus prieš vykda- 
mas į darbą. 

Ričio mama paliko jam žinutę. Ji buvo paprasta, dvi eilutės: 
„Tikiuosi, vakaras buvo puikus. Myliu.“ Jis nusimetė sportbačius ir 
įšoko į lovą. Net nesivargino nusimesti drabužių, išsivalyti dantų; 
jo galūnės nebeįstengė daryti visiškai nieko, jam tik norėjosi įkristi 

į užmarštį. Jis mąstė, ar įstengs užmigti, jei narkotikų kerai vis dar 
šėtoniškai veiks jo kūną. 

Užmerkęs akis, jis apgalvojo vienintelius neabejotinus dalykus 
savo gyvenime. Išties, tikrai svarbūs tebuvo du. Du. Neblogas skai- 
čius. Jo mama pati geriausia mama pasaulyje, ir jie su Kone bus 
draugai amžinai. 

Netrukus netikėtai, kaip ėmusi sėlinti prie jo ateitis, miegas vis 
tik atėjo. 


PADĖKA 


|š nių Jessicai Migotto, Jeanai Vithoulkas, Spiro Economopo- 
ulos ir Angelai Savage už tai, kad pradžioje pastūmė mane 
reikiama kryptimi. 

Dėkoju Shane'ui Laingui, Alanui „Sol“ Sultanui ir Victoriai 
Triantrafyllou už atsiliepimus apie ankstesnius šios knygos variantus. 

Dėkoju visiems savo kolegoms veterinarijos klinikoje už tai, kad 
buvo tokie prisitaikantys ir supratingi. 

Ačiū Fionai Inglis, Michaelui Lynchui ir Sol (vėl) už tai, kad 
padėjo man išlikti mokiam. 

Jane Palfreyman ir Wayne'ai van der Steltai — labai branginu 
jūsų tikėjimą, padrąsinimą ir sąžiningumą. Havla. Bedanki. Euba- 
rasto. 

Christos Tsiolkas (g. 1965) yra pe 

kilmės australų rašytojas, eseistas, teatro 

Gimė ir augo Melburne, graikų emigrantų šeimoje. Studijavo 
humanitarinius mokslus Melburno universitete. Pagal jo pirmąjį 
romaną „Loaded“ („Apsinešes“) sukurtas meninis filmas „Kaktomuša“. 
Romanas „Dead Europe“ („Mirusi Europa“) 2006 m. laimėjo žurnalo 
„The Age“ apdovanojimą už geriausią metų grožinę knygą ir Melburno 
geriausio grožinio kūrinio apdovanojimą. 2012 m. pagal šį romaną 
pastatytas to paties pavadinimo filmas. 


Pasaulinę šlovę autoriui atnešes kontroversiškas romanas „Antausis“ (2009) 
tapo bestseleriu vos tik išspausdintas. Jis laimėjo prestižinį Australijos 
Federacijos rašytojų prizą už geriausią romaną Pietryčių Azijoje 

ir pietiniame Ramiojo vandenyno regione, keletą kitų garsių Australijos 
literatūrinių premijų. 2010 m. knyga įtraukta į vienos žinomiausių pasaulio 
literatūros premijų „Man Booker“ sąrašą. Pagal šį romaną 2011 m. pastatytas 
didelio populiarumo Australijoje sulaukęs to paties pavadinimo „ABC1“ 
televizijos serialas. Knyga išversta į keliasdešimt pasaulio kalbų. 


Atrodė, antausis nuaidėjo. Nuo jo įtrūko saulėlydis. 
Mažasis berniukas pažvelgė į vyriškį ištiktas šoko. Stojo ilga tyla. 


Šeimos nariai, draugai, bendradarbiai susirenka pas Hektorą ir Aišą 

pavakaroti, išsikepti kepsnių. Vienas svečių suduoda kitos poros vaikui 

antausį. Šis poelgis paveikia visus vakarėlio dalyvius. Istorija, pasakojama 
aštuonių įvairaus amžiaus įvykio liudininkų lūpomis, atskleidžia, kad vienintelis 
poelgis gali pakeisti žmonių požiūrį į tai, kaip gyvena, ko siekia, kuo tiki. 

Net ir patys ydingiausi veikėjai kelia simpatijų, nes autorius sugeba 

pažiūrėti į pasaulį kiekvieno iš jų akimis. 


Tai romanas apie meilę, seksą, vaikus ir jų auklėjimą, šeimyninio gyvenimo 
sukeliamas aistras ir lojalumo problemas, gėjus ir narkotikus, emigrantų 
identitetą. Knyga labai atvirai kalba apie gyvenimą, provokuoja žvelgti giliau, 
už išorinio blizgesio. Kritikai ją vadina šiuolaikiniu australų šedevru, 

o autorių — vienu žymiausių šiuolaikinių rašytojų. 

